Dimā (tēvs) Aleksandrs

Grāfs Monte-Kristo-1daļa

GRĀFS MONTE - KRISTO

Aleksandrs dimā (tēvs)

Kopoti raksti piecpadsmit sējumos

Astotais sējums

Pirmā grāmata

PIRMĀ DAĻA

.

I

Marseļā

1815. gada februāra 24. dienā, sargu namā „Notrc-D<inie dc l;i (inr- Jc" lika padols signāls par irīsmastu kuģa „Faraons" pienākšanu, kas alpeldējis no Smirnas, Triestas un Neapoles.

Pēc paraduma krasta locis jeb kuģa vedējs lūdaļ devās ārā no ostas, pabrauca garām Ifas pilij un piestāja pie kuģa starp Moržiona ragu un Rionas salu.

Tūdaļ ari Sv. Jāņa ostmala pildījās ar ziņkārīgajiem, jo kuģa pienākšana Marselā ir svarīgs notikums, il sevišķi vēl, kad pienāk tāds kuģis kā ,.Faraons", kurš uzbūvēts, uztakelēls, piekrauts ar precēm pašas Marseļas kuģu būvētavas senajā Fokejā un pieder vietējam kuģu īpašniekam jeb armatoram.

Tikmēr kuģis pienāca tuvāk; tas bija izbraucis cauri līcim starp Kala- sarenas un Zarosa salām, kuras cēlušās no zemestrīces, tad bija apgājis apkāri Pompcjai un tuvojās, kā likās, tik lēni un skumīgi, ka ziņkārīgie krastmalā ar to instinktu, kas pareģo nelaimi, cits citam vaicāja, kāds ļaunums gan varētu būt nolicis kuģim.

Tomēr kuģniecības lietpratēji redzēja, ka ja arī gadījusies kāda liksta, lad lāču ne pašam kuģim, jo tas pienāca droši, izveicīgas rokas vadīts: enkurs tika izmests, viss kārtīgi sarīkots, un blakus locim, kas gatavojās ievesl „Faraonu" pa šauro Marseļas ostas ieeju, stāvēja jauns cilvēks ar uzmanīgu skatienu. Viņš ievēroja kairu kustību un skaļi atkārtoja katru bocmaņa pavēli.

Nenoteiktais nemiers, kas valdīja ļaužu pūlī, il sevišķi bija pārņēmis vienu no skatītājiem; viņš nespēja vairs ilgāk nociesties, iekāpa kādā no laiviņām un lika braukl prelim „Faraonam".

Kad jaunais kuģinieks bija ieraudzījis šo cilvēku piebraucam, viņš atstā- ja loci un ar cepuri rokās sagaidīja piebraucēju.

Jaunais kuģinieks bija gadus astoņpadsmit līdz divdesmit vecs jauneklis, liels augumā, kalsnējs, ar skaistām, melnām acīm un sprogainiem matiem; viss viņa stāvs dvesa mieru un noteiktību, kāda piemīt ļaudīm, kas paraduši no mazām dienām cīnīties ar briesmām.

—       A, tas esat jūs, Dantes! iesaucās cilvēks laivā. Kas rr nolicis, un kādēļ šis skumīgais paskats uz kuģa?

—         Liela nelaime, — atteica Danless, — liela nelaime, sevišķi man: Civila Vckijas [1] augstumos mēs zaudējām labo kapteini Leklēru.

—    Bet kuģa krava? — jautāja kuģa īpašnieks.

—        Krava ir laimīgi pienākusi, Moreļa kungs, un es ceru, jūs būsit šim ziņā pilnā mierā; bel mūsu nabaga kapteinis Leklērs…

—        Kas ar viņu ir noticis? — jautāja kuģa īpašnieks, jau manāmi nomierinājies, ka preču krava ir sveika un vesela. — Kas noticis ar labo kapteini?

—    Viņš nomira.

—    Vai jūrā iekrita?

—        Nē, viņš nomira no nervu iekaisuma un beidzamā laikā briesmīgi cieta, — tad, pagriezdamies pret kuģa ļaudīm, viņš sauca:

—    Ē! Katrs savā vietā! izmetiet enkuru!

Ļaudis izpildīja pavēli.

Jaunais cilvēks vienaldzīgi palūkojās uz kuģinieku rīkošanos un, redzēdams, ka pavēle tiek kārtīgi izpildīta, atgriezās atpakaļ pie kuģa īpašnieka.

—    Kā tad tas notika? — kuģa īpašnieks turpināja pārtraukto sarunu.

—        Ak Dievs, gluži negaidot: pēc ilgas sarunas ar ostas priekšnieku Neapolē kapteinis Leklērs atstāja šo pilsētu, otrā dienā sasirga ar drudzi un pēc trim dienām bija jau miris…

Mēs sarīkojām parastās bēres, un kapteinis gul savā kuģa sedzenē ietīts, ar trīsdesmit sešas mārciņas smagām lielgabalu lodēm pie kājām un galvas nogremdēts Eldžilio salas tuvumā. Mēs atvedām viņa atraitnei viņa Goda Leģiona krustu un zobenu. Bēdīgs liktenis, — turpināja jauneklis, skumji pasmaidīdams, — bēdīgs liktenis: desmit gadus karot pret angļiem, lai pēdīgi nomirtu kā visi ļaudis — savā gultā.

—       Ko nu darīt, Edmon, — atteica kuģa īpašnieks, kurš, kā likās, palika arvien mierīgāks un priecīgāks, — mēs visi esam mirstīgi, un tā jau pienākas, ka vecie dod vietu jaunajiem, citādi jau nebūtu virzīšanās uz priekšu; un tiklīdz jūs man apgalvojat, ka nu kuģa krava …

—    Krava ir vislabākajā kārtībā, Moreļa kungs, es par to esmu atbildīgs. Šis ir cc|ojums, kurš atmetīs jums lielisku peļņu.

Tad jauneklis atkal uzsauca kuģa ļaudīm:

—    Ievilkt buras! Uzlikt sēru krāsas!

Pavēli izpildīja ar tādu žiglumu kā uz karakuģa. Visas buras tika nolaistas, un kuģis gāja gandrīz vai nemanāmi, lēni uz priekšu.

—     Tagad, ja jums patīk, uznācict uz kuģa, Moreļa kungs, — teica Dantess, redzēdams kuģa īpašnieka nepacietību. — Lūk, tur jūsu aģents Danglārs iznāk no kajītes un dos jums.visus paskaidrojumus, kādus vien jūs vēlaties. Man pašam jālūko, kā tiek nolaists enkurs un kā uzliek sēras.

Kuģa īpašnieks nelikās divreiz lūgties. Viņš saķēra kuģa virvju trepes, kuras viņam piemeta Dantess, un ar kuģinieka veiklību sāka rāpties augšā gar kuģa apaļajām malām. Dantess tikmēr atgriezās savā vietā, atstādams sarunas vešanu tam, kuru viņš sauca par Danglārū.

Danglārs bija divdesmit piecus divdesmit sešus gadus vecs, drūms cilvēks, glaimīgs pret augstākiem, rupjš pret zemākiem, un neviens no matrožiem un kuģa ļaudīm nevarēja viņu ieredzēt, kamēr Dantesu visi mīlēja; arī jau pašu Danglāra amatu — īpašnieka aģents — matroži ienīda.

—    Vai jūs jau zināt par nelaimi, cienījamais Moreļa kungs? — vaicāja Danglārs.

—    Jā, jā, nabaga kapteinis Leklērs! Viņš bija godavīrs!

—    Un krietns jūrnieks, kurš vecs kļuvis starp debesīm un ūdeni, kāds tieši ir vajadzīgs, lai sargātu tik svarīgas un lielas firmas intereses, kāda ir Moreļa un dēla firma, — atteica Danglārs.

—    Bet, — sacīja Morelis, ar acīm sekodams Dantesam, kurš meklēja pēc labas piestājamās vietas ostā, — bet man liekas, ka nav vajadzīgs būt tik vecam jūrniekam, kā jūs sakāt, Danglār, lai zinātu savu amatu, un, lūk, tur mūsu draugs Edmons izpilda savus pienākumus kā cilvēks, kuram nav jāprasa padoms citiem.

—    Jā, — teica Danglārs, pamezdams naida pilnu skatienu uz Dantesa pusi, — viņš ir gan jauns un nešaubās par savām spējām. Tiklīdz nomira kapteinis, viņš tūdaļ sagrāba kuģa vadību savās rokās, ne ar vienu neaprunādamies, un aizkavējās divas dienas Elbas salā, nebraukdams taisni šurp.

—     Kuģa komandēšana, — teica Morelis, — bija viņa pienākums, jo viņš ir otrais kapteinis; bet kavēšanās uz Elbas salas ir kļūda, ja vien nebija jālabo kuģis.

—     Kuģis ir tikpat vesels kā es. Viņam tikai gribējās pabūt uz cietzemes, tas ir viss iemesls.

—    Dantes, — sauca Morelis, — panāciet šurp!

—   Atvainojiet, — atbildēja Dantess, — pēc minūtes es atnākšu, — un viņš turpināja rīkot kuģa ļaudis.

—   Jūs redzat, — teica Danglārs, — viņš jau pilnīgi jūtas kā kapteinis.

—    Tiešām, viņš arī ir kapteinis.

—    Jā, pateicoties jūsu un jūsu kompanjona parakstam.

—   Kāpēc tad viņu arī neatstāt tanī vietā? Viņš ir jauns, bet pietiekami labs lietpratējs.

Danglāra seja apmācās.

—    Atvainojiet, — teica Edmons, — tagad kuģis ir izmetis enkuru un es esmu gatavs jums pakalpot. Jūs mani saucāt?

—    Es gribēju jautāt, — kāpēc jūs apstājāties Elbas salā?

—   Lai izpildītu kapteiņa Leklēra pavēli, kurš pirms nāves nodeva man paketi, kas jānodod maršalam Bertrānam.

—    Vai jūs, Edmon, viņu redzējāt?

—    Ko?

—    Maršalu.

—    Redzēju.

Morelis palūkojās apkārt un paveda Dantesu nomaļus, kamēr Danglārs atkāpās.

—    Vai ķeizars ir vesels? — Morelis jautāja ar manāmu interesi.

—    Vesels, cik varēju noskārst.

—    Tātad jūs viņu arī redzējāt?

—    Viņš ienāca pie maršala, kad es tur biju.

—    Tad jūs ar viņu runājāt? Ko viņš jums teica?

—    Viņš izjautāja mani par kuģi, kad mēs došoties uz Marseļu, par ceļu, par kravu. Es domāju, ja kuģis būtu bijis bez kravas un es kuģa saimnieks, viņš būtu to no manis atpircis. Kad es atbildēju, ka esmu tikai leitnants un kuģis pieder Moreļa kungam, viņš teica: „A, es pazīstu More- ļu namu; tie ir kuģu īpašnieki no dzimtas dzimtā; kāds Morelis kalpoja ar mani vienā pulkā, kad mans garnizons stāvēja Valensijā."

—   Tā ir taisnība! — iesaucās kuģa īpašnieks. — Tas ir Polikars Morelis, mans tēvocis, kurš tika par kapteini. Dantes, pasakiet manam tēvocim, ka ķeizars viņu piemin, un vecais gremza no prieka raudās kā bērns. Jūs ļoti labi darījāt, ka izpildījāt Leklēra pavēli un apstājāties Elbas salā, kaut gan jums varētu kaitēt, ja dabūtu zināt, ka jūs nodevāt paketi maršalam Bertrāmam un runājāt ar ķeizaru.

—    Es jau nezināju, kas bija paketē, — atteica Dantess. — Bet tur, lūk, nāk muitas un karantēnas ierēdņi, atvainojiet!..

—    Ejiet, ejiet, mīļais Dantes!

Kad Dantess aizgāja, Danglārs atkal tuvojās Morelim.

—            Dantess ir pēc Leklēra pavēles piestājies pie Elbas, — teica Morelis.

—            Jo labāk; nav jau patīkami redzēt biedru, kurš neizpildījis savu pienākumu. Bet jūs minējāt Leklēru — vai Dantess nodeva jums no viņa vēstuli?

—    Nē. Vai tad viņam ir man domāta vēstule?

—            Es domāju, ka Leklērs Dantesam bez paketes deva vēl vēstuli, — atbildēja Danglārs.

—    Par kādu paketi jūs runājat?

—    Par to, kuru Dantess nodeva Portoferrajo.

—    Kā jūs zināt, ka viņam bija jānodod pakete Portoferrajo?

Danglārs nosarka.

—            Es gāju gar kajītes durvīm, — viņš teica, — un redzēju, ka Leklērs Dantesam nodeva paketi un vēstuli. Bet, lūdzu, nesakiet par to nekā Dantesam!

Te arī atnāca Dantess atpakaļ, un Danglārs aizgāja.

—             Nu, mīļais Dantes, jūs esat jau brīvs. Darīšanas aši pabeidzāt? — jautāja Morelis.

—            Jā, es nodevu muitas ierēdņiem mūsu preču sarakstu un aizsūtīju kuģa papīrus ar kādu cilvēku līdzi ostas priekšniekam.

—    Tagad jums šeit vairs nav ko darīt?

—    Nē, viss kārtībā, — Dantess atbildēja, palūkodamies visapkārt.

—    Tātad jūs varat ar mums nākt pusdienās? — aicināja Morelis.

—            Lūdzu laipni atvainot; man vispirms jāapmeklē tēvs. Tomēr es jums esmu ļoti pateicīgs par godu, ko jūs man parādat.

—    Taisnība, taisnība, mīļais Edmon. Es zinu, ka jūs esat labs dēls.

—    Un… Vai viņš ir vesels — mans tēvs? — kaunīgi jautāja Dantess.

—    Es domāju gan, kaut gan neesmu viņu redzējis.

—    Jā, viņš pastāvīgi sēž savā istabā.

—    Tas vismaz pierāda, ka viņam, jums promesot, nekā netrūka.

—            Mans tēvs ir lepns, un, kaut arī viņam nekā nebūtu, viņš, izņemot Dievu, nekad un nevienam neko nelūgtu.

—    Nu, pēc šā pirmā apciemojuma mēs ceram jūs vēl redzēt.

—            Vēlreiz atvainojiet, bet man vēl priekšā kāds cits apciemojums, kurš manai sirdij nav mazāk dārgs.

—            Ak, pareizi! Es aizmirsu, ka šeit Katalānās atrodas vēl kāda būtne, kas jūs gaida tikpat nepacietīgi kā jūsu tēvs.

Dantess pasmaidīja.

—             Un es, — sacīja kuģa īpašnieks, — vairs nebūt nebrīnos, ka viņa trīs reizes bija apprasīties par „Faraonu". Jums, Edmon, patiesi ir daiļa mīļākā!

—            Tā nav mana mīļākā, — nopietni sacīja jaunais jūrnieks, — tā ir mana saderinātā.

—   Tas bieži ir viens un tas pats, — smaidīdams atteica kuģa īpašnieks.

—    Ne mums, — atbildēja Dantess.

—            Es jūs vairs negribu aizkavēt, — sacīja kuģa īpašnieks, — jūs visas manas darīšanas esat kārtīgi veicis līdz galam, tagad es jums dodu brīvas rokas jūsu pašu darīšanām. Vai jums nevajag naudu?

—            Nē, es dabūju algu par ceļojumu, tas ir, gandrīz vai par trim mēnešiem.

—    Jūs esat ļoti taupīgs cilvēks, Edmon.

—    Iedomājieties, ka man ir nabaga tēvs!

—            Jā, jā, es zinu, jūs esat labs dēls, ejiet pie sava tēva: man arī ir dēls, un es dusmotos uz to, kas manu dēlu pēc trīs mēnešu prombūtnes kavētu steigties pie tēva.

—   Tātad jūs atļaujat? — vaicāja jaunais cilvēks paklanīdamies.

—   Jā, ja jums nekā man nav ko sacīt.

—    Nē.

—    Vai kapteinis Leklērs mirdams jums neatstāja man domātu vēstuli?

—             Viņš vairs nespēja rakstīt; bet jūs man atgādinājāt, ka man jums uz divām nedēļām jālūdz atvaļinājums.

—   Vai lai precētos?

—    Vispirms jāapprecas un tad jābrauc uz Parīzi.

—             Labi, labi, ņemiet sev laiku, cik vien ir vajadzīgs; kuģa izkraušana ilgs kādas sešas nedēļas, un mēs pirms trim mēnešiem ceļā nodosimies… Tikai pēc trim mēnešiem jums atkal jābūt savā vielā. ,.Faraons", — turpināja kuģa īpašnieks, jaunajam cilvēkam uz pleca uzsizdams, — bez kapteiņa nevar izbraukt.

—            Bez kapteiņa! — izsaucās Dantess priekā mirdzošām acīm. — Apdomājiet labi savus vārdus, tāpēc ka jūs esat uzminējis manas sirds slepenāko vēlēšanos! Vai jūs tiešām gribai mani iecell par „Faraona" kapteini?

—           Ja es būtu viens pats, es jums stieptu tūlīt pretim roku, mīļais Dantes, un leiklu: „Lieta darīta!" Bet jūs zināt, ka man ir biedrs; tomēr pa pusei jau lā ir, tāpēc ka jums no divām balsīm jau ir viena. Paļaujieties uz mani! Es darīšu, ko spēšu.

—             Ak, — izsaucās jaunais jūrnieks ar asarām acīs, satverdams kuģa īpašnieka roku, — pateicos jums sava lēva un Merscdeses vārdā!

—            Labi, labi, Edmon! Ejiet pie sava tēva, ejiet pie Mersedeses un tad nāciet pie manis!

—    Vai jūs negribat, lai es jūs novedu krastā?

—            Nē, pateicos; es palikšu šeit, lai kopā ar Danglāru savestu kārtibā rēķinus. Vai jūs ar viņu ceļojuma laikā bijāt apmierināts.

—             Kā biedrs viņš man nepatīk, jo viņš, man šķiet, nemīl mani no tā laika, kad es biju tik aplams kādas ķildas dēļ likt viņam priekšā uz desmit minūtēm apstāties Monte-Kristo salā, kur izbeigtu ķildu; viņam bija tiesības atsacīties no šā priekšlikuma, kuru es pats nožēloju. Bet ja jūs man vaicājat par viņu kā kasieri, tad es nekā ļauna nevaru sacīt, un jūs būsit mierā ar to, kā viņš visu ir nokārtojis.

—             Bet, ja jūs būtu „Faraona" kapteinis, — jautāja Morelis, — vai tad jūs viņu atstātu šajā vietā?

—             Vai nu es esmu kapteinis, vai leitnants, — atbildēja Dantess, — bet visādā ziņā es izturēšos ar cienību pret tiem, kuri ir izpelnījušies kuģa īpašnieku uzticību.

—            Labi, Dantes, es redzu, ka jūs katrā ziņā esat lāga vīrs. Es jūs ilgāk neaizturēšu; es redzu, ka jūs steidzaties.

—    Jūs mani atvaļināt? — jautāja Dantess.

—    Ejiet vien.

—    Vai atļaujat ņemt jūsu laivu?

—    Ņemiet.

—    Uz redzēšanos! Tūkstošreiz paldies!

—    Uz redzēšanos, Edmon, vēlu daudz sekmju!

Jauneklis ielēca laivā, apsēdās pie stūres un lika piestāt pie Kanebjēra ielas.

Divi matroži sāka airēt, un laiva ātri izlocījās starp tūkstoš kuģiem, kuri bija sastājušies šaurajā ostas ieejā, kas bija atstāta starp divu kuģu rindām.

Kuģa saimnieks smaidīdams sekoja viņam ar acīm, redzēja, ka viņš uzlēca uz krastmalas un pazuda ļaužu pūlī, kurš no pulkstens pieciem rītā līdz deviņiem vakarā pilda šo slaveno Kanebjēra ielu; par to jaunlaiku feniķieši ir lepni, ka gluži nopietni apgalvo: — Ja Parīzei būtu Kanebjēra iela, tad tā būtu maza Marseļa.

Apgriezdamies Morelis ieraudzīja aiz sevis Danglāru, kas likās gaidām viņa pavēles, bet patiesībā ar acīm sekoja kuģiniekam Dantesam.

Tikai vaibstos šiem abiem vīriem, kas sekoja jauneklim, bija lasāma liela atšķirība.

II

TĒvs un dēls

Dantess ašiem soļiem pārgāja pāri Kanebjēra ielai, tad iegriezās Noela ielā un uzmeklēja kādu mazu namu pa labi Meljāna alejā. Pa tumšā nama kāpnēm viņš uzkāpa ceturtajā stāvā un palika stāvot pie durvīm, roku pie krūtīm piespiedis.

Šeit dzīvoja viņa vecais tēvs.

Ziņa par „Faraona" pienākšanu vēl nebija sasniegusi sirmgalvi; ar drebošām rokām viņš apkopa puķes uz sava loga.

Piepeši viņš juta, ka stipras rokas viņu apskāva un pazīstama balss iesaucās:

—   Tētiņ, mīļais tētiņ!

Sirmgalvis iekliedzās un pagriezās. Ieraudzījis savu dēlu, viņš ieslīga viņa rokās bāls un trīcošs.

—            Kas tev kait, mīļo tētiņ? — jauneklis nemierīgi jautāja. — Vai tu neesi slims?

—            Nē, nē, mans mīļais Edmon, mans dēls, mans bērns! Nē, bet es necerēju tevi šeit ieraudzīt, negaidītais prieks… Ak! Mans Dievs! Man liekas, ka mana pēdējā stundiņa ir klāt!

—    Nomierinies, tētiņ, tu dzīvosi, un mēs būsim laimīgi.

—             Bet kā tas būs? — prasīja sirmgalvis. — Vai tu mani vairs neatstāsi? Stāsti man par savu laimi!

—            Lai Dievs man piedod, — sacīja jaunais cilvēks, — ka mana laime dibināta uz veselas ģimenes nelaimi. Labais Leklērs nomira un, kā Morelis man lika nomanīt, es ieņemšu viņa vietu. Vai tu saproti, tētiņ, ko nozīmē divdesmit gadu vecam jau būt kapteinim ar simt luidoriem mēneša algas un bez tam vēl ar dažiem blakusienākumiem? Vai tas nepārspēj visas cerības, kādas man, nabaga matrozim, varēja būt?

—   Jā, mans dēls, tā tiešām ir necerēta laime.

Es gribu, ka par pirmo naudu, kuru es dabūšu, jūs sev nopirktu mājiņu ar dārzu, kur jūs varētu stādīt savas puķes… Bet kas ir, tētiņ? Jādomā, ka tu esi slims?

Spēks atstāja nabaga sirmgalvi, un viņš atslīga atpakaļ.

—       Glāzi vina, tētiņ, — sacīja jaunais cilvēks, — tas jūs atdzīvinās. Kur jums ir vīns?

—    Pateicos, nemeklē! — sacīja sirmgalvis, izstiepdams roku.

—       Nē, nē, tētiņ, sakiet man, kur tas atrodas! — un viņš atvēra divus trīs skapjus.

—    Velti… — sacīja sirmgalvis. — Vīna nav.

—       Kā nav? — izsaucās Dantess, nobālēdams un raudzīdamies drīz uz sirmgalvja iekritušajiem vaigiem, drīz uz tukšajiem skapjiem. — Kāpēc nav vīna? Vai jums pietrūka nauda?

—       Man nekā netrūka, tāpēc ka tu atkal esi pie manis, — sacīja sirmgalvis.

—      Tomēr, — sacīja Dantess, noslaucīdams baiļu sviedrus, — es jums pirms trim mēnešiem, kad devos ceļā, atstāju divsimt franku.

—      Jā, jā, Edmon, bet tu, projām braukdams, aizmirsi par mazo parādu kaimiņam Kadrusam! Viņš man to atgādināja un piedraudēja, ka ja es nemaksāšot, tad viņš griezīšoties pie Moreļa. Tad tu nu saproti. Es bijos, ka tas tev kaitētu un…

—    Un atdevāt viņam divsimt franku, kurus es jums atstāju?

Sirmgalvis pamāja ar galvu.

—      Un visus trīs mēnešus pārtikāt no sešdesmit frankiem? — čukstēja Dantess.

—   Tu zini, ka man maz vajag, — sacīja sirmgalvis.

—      Ak Dievs, ak Dievs! — izsaucās Edmons, nokrizdams viņa priekšā uz ceļiem.

—   Tagad tu esi pie manis un viss ir aizmirsts.

Šinī acumirklī durvīs parādījās melna galva, — tas bija kaimiņš Kadruss.

Viņš bija aptuveni divdesmit piecus gadus vecs un turēja rokā kādu drēbes gabalu, kuru bija iesācis šūt.

—   A, Edmon, jūs arī esat pārceļojis!

—      Kā redzat, kaimiņ, esmu gatavs jums būt palīdzīgs katrā gadījumā, — ar neslēptu vēsumu atteica Edmons.

—       Pateicos, pateicos, man citu palīdzība nav vajadzīga, drīzāk citiem nepieciešama mana palīdzība.

Dantess sakustējās.

—      Es to neattiecinu uz tevi Edmon, tu no manis naudu ņēmi un atkal atdevi. Tas notiek starp labākajiem kaimiņiem. Mēs tagad esam līdzīgi.

—       Mēs arvien jūtamies parādnieki tiem, kuri mums labu darījuši, — sacīja Dantess.

—    Ko nu vairs par to runāt! Kas pagājis,, pagājis. Runāsim labāk par tavu pārbraukšanu. Es biju aizgājis uz ostu apskatīt drēbes un satiku tur draugu Danglāru. Viņš man stāstīja, ka Morelis tevi ļoti labi ieredzot.

—    Morelis tiešām izturas pret mani ļoti tēvišķīgi.

—   Es dzirdēju arī, ka viņš tevi ielūdzis uz pusdienām. Tas bija neprātīgi, ka tu atsacījies.

t- Ko? Atteicies no pusdienām? — iesaucās sirmgalvis. — Tad viņš tevi ielūdza uz pusdienām?

—   Jā, tētiņ, — atteica Edmons, smaidīdams par viņa izbrīnu.

—    Kāpēc tu atteicies? — prasīja tēvs.

—    Lai drīzāk steigtos pie jums.

—   Tas labajam Morelim laikam nepatika, — sacīja Kadruss. — Kad grib kļūt par kapteini, nevajag runāt pretim savam priekšniekam.

—   Es viņam izskaidroju, kādi man iemesli, un viņš tos saprata.

—   Vajag arī prast glaimot savam priekšniekam, ja grib kļūt par kapteini.

—    Es arī bez tā ceru kļūt par kapteini.

—   Jo labāk. Tavi vecie draugi par to priecāsies. Un es zinu, kas vēl par to priecāsies.

—    Mersedese! — iesaucās sirmgalvis.

—   Jā, tētiņ, — teica Dantess, — es tagad, apraudzījis jūs, gribu iet pie viņas uz Katalānām.

—    Ej vien, dēls, — teica sirmgalvis, — lai Dievs tevi svētī ar tādu sievu, ar kādu dēlu viņš mani ir svētījis.

—    Sievu! — iesaucās Kadruss. — Vai jau tiktāl domājat? Viņa vēl nav tava sieva.

—    Vēl nav, bet drīz vien var kļūt, — piezīmēja Edmons.

—   Tu dari labi, tā steigdamies, — sacīja Kadruss.

—    Kāpēc?

—    Nu, Mersedese ir smuka meitene. Tādām ir daudz pielūdzēju un bagāti precinieki. Bet tu jau drīz būsi kapteinis, un tad viņa, protams, tev neatteiks.

—    Ko tas nozīmē, — sacīja Dantess, ar grūtībām slēpdams savu nemieru, — ka es kļūstu par kapteini. Es domāju, viņa man paliks uzticīga, vai esmu kapteinis vai neesmu.

—   Jo labāk, jo labāk, — sacīja Kadruss. — Tomēr nezaudē laiku un ej viņu apciemot, un pastāsti par savām cerībām!

—    Es eju, — atbildēja Edmons.

Viņš apkampa tēvu, pameta Kadrusam ar galvu un aizgāja.

Kadruss vēl kādu brīdi sarunājās ar veco Dantesu, tad atvadījās un steidzās pie Danglāra, kurš viņu gaidīja uz Senāki ielas stūra.

—    Nu? — vaicāja Danglārs. — Vai tu viņu satiki?

—    Es tik tikko no viņa nāku, — atbildēja Kadruss.

—    Vai viņš tev stāstīja par savām cerībām uz kapteiņa vietu?

—    Viņš izturas, it kā jau būtu kapteinis.

—    Hm! Vēl viņš par to nav ticis.

—             Labi būtu gan, ja viņš par to nekļūtu, citādi jau nemaz nevarēs viņam tuvoties.

—            Ja mēs gribam, viņš paliks tas pats, kas viņš tagad ir, un varbūt vēl mazāk, — nomurmināja Danglārs.

—    Ko tu saki?

—            Neko. Es runāju pats ar sevi. Vai viņš arvien vēl ir iemīlējies skaistajā katalānietē?

—            Līdz neprātībai. Viņš aizgāja pie viņas. Bet vai nu es ļoti maldos, vai viņam tur gadīsies nepatikšanas.

—    Kā tā?

—    Ko tur stāstīt!

—    Vai tu nemīli Dantesu?

—    Es ārprātīgus cilvēkus nevaru ciest.

—    Nu, tad stāsti man vispirms, ko tu zini par šo katalānieti!

—            Es nekā nevaru pierādīt, bet tik daudz zinu, ka Mersecfesi katrreiz, kad iet pastaigāties, pavada jauns, slaika auguma cilvēks, ar melnām acīm. Viņa to sauc par savu brālēnu.

—   Tu teici, ka Dantess tagad aizgāja uz Katalānām?

—    Viņš aizgāja jau pirms manas aiziešanas.

—           Tad dosimies uz to pusi un ieiesim kādā viesnīcā iedzert glāzi alus, kamēr dabūjam par viņiem ziņas.

—    Bet kas mums tās dos?

—            Mēs sēdēsim tur, kur Dantesam jāiet garām, un no viņa sejas visu nolasīsim.

—    Labi, iesim, — sacīja Kadruss. — Bet vai tu maksāsi?

—    Protams, — atbildēja Danglārs.

Un viņi straujiem soļiem devās uz apzīmēto vietu. Tur nonākuši, viņi apsūtīja pudeli vīna.

Pamfila tēvs viņiem pastāstīja, ka tas Dantesu jau piecas minūtes pirms viņu atnākšanas bija redzējis garām ejam.

Pārliecināti, ka Dantess aizgājis uz Katalānām, viņi apsēdās brokastot zem zaļiem kokiem, kuros jautri dziedāja pavasara putniņi.

III

Katalanās

Dažus simt soļus atstatu no tās vietas, kur biedri, ausis un acis vaļā turēdami, iebaudīja vīnu, atradās Katalānu ciema pakalns.

Mēs lasītāju vedam pa šā ciema vienīgo ielu u/. kādu sakritušu, dzelteni nokrāsotu māju.

Skaista, jauna meitene ar melni spīdošiem matiem un tikpat tumšām acīm stāvēja pie loga un ar saviem skaistajiem, slaikajiem pirkstiem plūkāja puķu lapas.

Viņas rokas drebēja nepacietībā, un viņas mazā, skaistā kājiņa spēra pret grīdu.

Trīs soļus atstatu no viņas krēslā sēdēja jauns, divdesmit divus gadus vecs cilvēks, un skatījās uz viņu. Viņa skatienā atspoguļojās nemiers un nicināšana, viņa acis likās kaut ko iekārojam, bet zem meitenes ciešā un asā skatiena viņš tās nolaida.

—       Nu, Mersedese, — sacīja jaunais cilvēks, — Lieldienas tuvojas, jāsāk domāt par kāzām, vai ne tā? Atbildiet!

—    Es jums jau simtreiz esmu atbildējusi, Fernān.

—        Bet atkārtojiet vēlreiz, es jūs lūdzu, lai es pilnīgi nāktu pie pārliecības. Sakiet man vēlreiz, ka jūs atraidāt manu mīlu, kurai piekrīt jūsu māte. Ak, Dievs! Desmit gadu sapņot, ka jūs reiz būsit manējā, Mersedese, un zaudēt šo cerību, kura bija manas dzīves vienīgais mērķis!

—       Vismaz, es jūsu cerību nepabalstīju, Fernān, jūs man nevarat pārmest, ka es ar jums kaut cik būtu koķetējusi. Arvien es jums esmu teikusi: „Mīlu jūs kā brāli, bet neprasiet no manis nekā cita, tāpēc ka mana sirds pieder citam." Vai es jums arvien par to nerunāju, Fernān?

—    Jā, to es it labi zinu, — atteica jaunais cilvēks.

—       Jūs bijāt atklāta pret mani līdz cietsirdībai. Bet vai jūs esat aizmirsusi, ka šeit Katalānās laulība savējo starpā ir svēts likums?

—       Jūs maldāties, Fernān, tas nav likums, tā ir tikai paraža. Nesauciet šo paražu sev palīgā! Jūs arī aizmirstat, Fernān, ka jūs kuru katru acumirkli varat tikt iesaukts karaklausībā. Ko jūs, kareivis būdams, iesāktu ar mani, nabaga meiteni, kura jums nekā nevar pūrā atnest līdzi? Un jūs pats neesat bagāts, jums vajag mantu un laimi.

—    Ja jūs mani mīlētu, Mersedese, es sev iekarotu laimi. Es tad drīz vien kļūtu bagāts. Es varētu palielināt savu zivju veikalu vai iestātos kādā lielākā tirgotavā par komiju, vai pats kļūtu par tirgoni.

—    To visu jūs tagad nevarat iesākt, Fernān, jūs esat kareivis un drīkstat Katalānās uzturēties tikai tāpēc, ka tagad nav karš. Palieciet, kā bijis, par zvejnieku, un nesapņojiet par augstām lietām, lai īstenība nebūtu jo rūgtāk sajūtama! Esiet mierā ar manu draudzību, es jums nekā vairāk nevaru dot.

—   Jums taisnība, Mersedese, es palikšu par jūrnieku. Es atmetīšu mūsu tēvu apģērbu, kuru jūs tā nicināt, un uzlikšu spožu cepuri, apvilkšu strīpainu kreklu un zilus svārkus ar enkuriem uz pogām. Es domāju, ka vajag tādu apģērbu, lai jums patiktu.

—    Ko jūs ar to gribat sacīt? — jautāja Mersedese, uzmezdama viņam stingru skatienu.

—     Es gribu sacīt, Mersedese, ka jūs tāpēc esat tik stingra ar mani, ka jūs gaidāt kādu, kas ir apģērbies tā, kā es teicu. Bet tas, kuru jūs gaidāt, var būt nepastāvīgs, un, ja ari viņš ir pastāvīgs, tad tomēr jūra ir nepastāvīga.

—    Fernān! — izsaucās Mersedese. — Es domāju, ka jūs esat labs, bet es esmu maldījusies. Fernān, jums ir ļauna sirds! Es jums ari negribu slēpt, es gaidu un mīlu to, par kuru jūs runājat. Un ja viņš neatgriezīsies, tad tomēr es viņu neapvainošu tā kā jūs — par neuzticību, bet teikšu, ka viņš ir miris, mani mīlēdams.

Jaunais katalānietis dusmās nobālēja.

—     Es jūs saprotu, Fernān. Viņš jūsu priekšā ir vainīgs tāpēc, ka es viņu mīlu un ne jūs. Jūs savu katalāniešu nazi krustosit ar viņa zobenu, bet ko jūs ar to iegūsit? Jūs tādā gadījumā pavisam zaudēsit manu draudzību un es jūs ienīdīšu. Bez tam, — viņa piebilda ar asarām acīs, — pagaidiet, Fernān, jūs nupat ko teicāt: jūra esot neuzticīga. Ir jau četri mēneši pagājuši, kopš es viņu gaidu, un pa to laiku ir bijušas daudzas vētras.

Fernāns pret meitenes asarām palika vienaldzīgs. Un tomēr viņš par šīm asarām būtu atdevis savas sirds asinis, ja tās tecējušas viņa dēļ.

Viņš piecēlās un staigāja pa istabu. Tad ar drūmu skatienu un rokas savilcis dūrēs nostājās Mersedeses priekšā.

—    Mersedese, — viņš uzprasīja, — sakiet man vēlreiz, vai esat galīgi apdomājusies!

—    Es mīlu Edmonu Dantesu, — auksti atbildēja jaunā meitene, — un neviens cits kā viņš būs mans laulātais draugs.

—    Un jūs arvien viņu mīlēsit?

—   Kamēr vien dzīvošu.

Fernāns izmisis nolaida galvu, no viņa krūtīm izlauzās nopūtai līdzīgas

elsas.

—   Bet ja nu viņš būtu miris? — viņš jautāja.

—   Tad arī es mirtu.

—   Un ja viņš būtu jūs aizmirsis?

—   Mersedese! — sauca kāda jautra balss laukā. — Mersedese!

Jaunā meitene pielēca kājās un steidzās uz durvīm, iekliegdamās:

—   Edmon, Edmon!

Fernāns sarāvās, it kā čūskas dzelts.

Edmons un Mersedese apkampās. Karstā Marseļas saule, spiezdamās caur durvīm, apspīdēja viņus ar saviem zelta stariem. Viņi neizsakamā priekā bija aizmirsuši visu pasauli.

Piepeši Edmons ieraudzīja drūmā Fernāna stāvu, kura ēna atspguļojās uz sienas. Viņš redzēja, ka šī ēna kustējās un it kā neviļus pielika roku nazim, kas karājās pie jostas.

—   Ak, atvainojiet! — sacīja Dantess. — Es neievēroju, ka mēs esam trīs.

Pēc tam viņš, pret Mersedesi pagriezies, prasīja:

—    Kas tas ir?

—            Viņš būs mūsu labākais draugs, Dantes, tāpēc ka viņš ir mans draugs. Tas ir Fernāns, mans brālēns, cilvēks, kuru pēc jums es visvairāk mīlu uz pasaules. Vai jūs viņu nepazīstat?

—            Kā nu ne, — sacīja Edmons, jaunajam katalānietim draudzīgi roku pretim sniegdams.

Bet Fernāns šo draudzīgo pretimnākšanu neievēroja. Viņš palika kluss un nekustīgs kā marmora tēls.

Edmons uztraucies un drebēdams vispirms paskatījās uz Mersedesi, bet tad uz Fernānu.

Viņš saprata visu un dusmās nosarka.

—            Es nebūtu tā pie jums steidzies, Mersedese, — viņš sacīja, — ja es būtu zinājis, ka te priekšā sastapšu ienaidnieku.

—            Ienaidnieku! — izsaucās Mersedese, uzmezdama brālēnam dusmīgu skatienu. — Ienaidnieks, tu saki, esot pie manis! Edmon! Ja es tā domātu, es paņemtu tevi aiz rokas un aizietu uz Marseļu, lai nekad vairs neatgrieztos savās mājās!

Fernāna acis uzzibsnīja.

—            Un, ja tev notiktu kāda nelaime, Edmon, — viņa turpināja ar tādu aukstumu balsī, kas pierādīja Fernānam, ka viņa ir tā sirds dziļumos lasījusi visus noslēpumos, — un, ja tev notiktu kāda nelaime, es pirmā uzkāptu augstajā Moržionā un mestos no turienes lejā uz klintīm.

Fernāns briesmīgi nobālēja.

—            Bet tu alojies, Edmon, šeit tev nav ienaidnieku; šeit ir tikai mans brālēns, kurš sniegs tev roku kā uzticīgs draugs.

Meitene palūkojās uz katalānieti, kurš, no šā skatiena it kā apburts, tuvojās Edmonam un izstiepa savu roku tam pretim.

Viņa ienaids kā bezspēcīgs, kaut gan trakojošs vilnis sašķīda pret to varu, kādu pār viņu bija ieguvusi šī sieviete.

Bet tiklīdz viņš bija aizskāris Edmona roku, viņš sajuta, ka ir visu izdarījis, cik vien viņa spēkos, un metās no nama laukā.

—            Ak! — kliedza viņš, skrienot pa ielu, ar rokām saķēris savu galvu. — Kas izglābs, kas izpestīs mani no šā cilvēka?! Ak, bēdas, bēdas!

—            Ē, katalānieti! E, Fernān! Kurp tad tu tā skrien? — iesaucās kāda balss.

Jaunais cilvēks piepeši apstājās un ieraudzīja Kadrusu un Danglāru, kuri koku pavēnī sēdēja pie vīna glāzes.

—             Ko tu nenāc šurp? — teica Kadruss. — Vai tu tik ļoti steidzies, ka nevari sasveicināties ar saviem draugiem?

—             Sevišķi vēl tad, kad pilna pudele stāv uz galda, — piebilda Danglārs.

Fernāns it kā bez jēgas paskatījās uz viņiem un nekā neatbildēja.

—            Viņš gluži kā prātu zaudējis, — teica Danglārs paklusi uz Kadrusu, piegrūzdams viņam ar celi. — Vai tik mēs neesam maldījušies un Dantess būtu palicis uzvarētājs šinī sacensībā?

Kadruss vēlreiz uzaicināja Fernānu, kurš nu apstājās un, sviedrus no pieres slaucīdams, pienāca pie abiem sēdētājiem, kur koku vēsums viņu likās atspirdzinām un nomierinām viņa uztrauktās jūtas.

—    Labdien! — viņš teica. — Jūs, kā likās, saucāt mani?

Un viņš vairāk pakrita nekā atsēdās uz sola, kas bija nolikts pie galda.

—             Es pasaucu tevi, jo tu skrēji kā ārprātīgs, un es baidījos, ka tu neieskrien jūrā, — smiedamies teica Kadruss. — Velns lai parauj, kad ir draugi, tad tie nenoder tikai tam vien, lai piedāvātu glāzi vīna, bet arī lai atturētu no pārākas ūdens sarīšanās jūrā.

Fernāns tikai ievaidējās un ļāva galvai atslīgt uz rokām, kuras bija atspiedis uz galda.

—            Nu, Fernān, — atkal iesāka Kadruss rupjā kārtā, kādā mazizglītoti ļaudis ziņkārības dēļ mēdz aizmirst visu diplomātiju, — vai gribi, lai es tev saku, ka tu izskaties pēc padzīt^ mīlētāja?

Viņš šo zobgalību pavadīja ar skaļiem smiekliem.

—            Ko nu! — iejaucās Danglārs. — Jauneklis tāda spēcīga auguma nav radīts atraidīta mīlētāja lomai.

—       Paklausies tikai, kā viņš vaid, — atteiea Kadruss. — Vai tu esi nevesels, Fernān?

—      Es esmu pilnīgi vesels, — teiea Fernāns, dūres saņemdams un acis nepaceldams.

—       Lūk, nu, Danglār, — teica Kadruss, tam ar acīm pamezdams, — še tev ir mūsu Fernāns, labs un krietns katalānietis, viens no labākajiem Marseļas zvejniekiem. Viņš ir iemīlējies skaistā mietenē, kuru sauc par Mersedesi, bet par nelaimi skaistule liekas iemīlējusies „Faraona" leitnantā. Un tā kā nu „Faraons" šodien ienāca ostā, tad… Vai tu nu saproti?

—    Es nekā nesaprotu, — atteica Danglārs.

—    Mūsu nabaga Fernāns dabūjis atvaļinājumu.

—      Ko tur darīt? — teica Fernāns, paceldams galvu un lūkodamies uz Kadrusu kā cilvēks, kurš meklē, pie kā izgāzt savas dusmas. — Mersedese ne no viena nav atkarīga, viņa var mīlēt, kuru grib.

—      Nu, kad tu tā domā, tad tā ir cita lieta, — teica Kadruss. — Es tevi uzskatījis par katalānieti, un tie ir tādi ļaudis, kas nemīl ļaut uzvarēt sāncensim. Man pat tika teikts, ka Fernāns esot sevišķi briesmīgs atriebdamies.

Fernāns tikai nicīgi pasmējās.

—    Iemīlējušies nekad nav briesmīgi.

—       Nabaga puika! — teica Danglārs, izlikdamies nožēlojam jaunekli. — Ko tu, Kadrus, no viņa gribi? Viņš varbūt negaidīja, ka Dantess tik drīz pārnāks; varbūt domāja, ka tas ir miris vai kļuvis Mersedesei neuzticīgs. Jo sāpīgākas ir tādas raizes, kas nāk negaidītas.

—       Nu, taisnību sakot, — iemeta starpā Kadruss, kurš no stiprā vīna jau sāka drusciņ reibt, — taisnību sakot, Fernāns nav vienīgais, kuram nepatīk Dantesa pārnākšana. Vai tā nav, Danglār?

—      Jā, tu runā taisnību, un es gandrīz vai domāju, ka šī pārnākšana viņam nav gluži laimīga.

—       Lai nu kā, — atteica Kadruss, ieliedams glāzi vīna Fernānam un arī sevi neaizmirsdams, — lai nu kā, bet viņš precēs Mersedesi, skaistuli Mersedesi. Vismaz viņš tanī nolūkā ir pārnācis.

Tikmēr Danglārs lūkojās uz jauno cilvēku, kura sirdi Kadrusa vārdi krita kā kausēts svins.

—    Kad būs kāzas? — viņš jautāja.

—    Ā! Kāzas vēl nav bijušas! — nočukstēja jauneklis.

—      Vēl nav bijušas, bet būs. Tas i% tikpat droši kā tas, ka viņš tiks par „Faraona" kapteini. Vai tā nav, Danglār? — teica Kadruss.

Danglārs nodrebēja no šā negaidītā uzbrukuma un pagriezās pret Kadrusu, lai izpētītu viņa vaigu, vai šis spēriens bijis iepriekš apdomāts. Bet

jau gluši apreibušā Kadrusa muļķīgajā sejā viņš nekā cita neredzēja kā vien skaudību.

—    Nu, — viņš teica, pildīdams glāzes no jauna, — izdzersim uz kapteiņa Edmona Dantesa — skaistās katalānietes vīra — veselību!

Kadruss ar smagu roku pacēla savu glāzi pie mutes un to izdzēra vienā vilcienā, kamēr Fernāns savu glāzi sašķaidīja pret grīdu.

—    E, ē, ē! — iesaucās Kadruss. — Ko es redzu tur uz pakalnes pret Katalānu pusi? Paskat' tu, Fernān, tavas acis ir spodrākas. Es domāju, ka sāku vāji redzēt, un vīns, kā tu zini, ir nodevīgs: gluži tā vien šķiet, il kā divi iemīlējušies tur ietu blakus roku rokā. Lai Dievs pasarg'! Viņi nedomā, ka tur kāds viņus redzētu, un nu bučojas!

Danglārs nepalaida nepamanītu nevienu Fernāna kustību: viņa seja bija redzami pārvērtusies.

—    Vai jūs viņus pazīstat, Fernān?

—    Jā, — tas atbildēja, — tie ir Mersedese un Edmons.

—    A, nu lūk! — iesaucās Kadruss. — Un es viņus nepazinu! Ē, Dantes! Ē, skaistule! Panāciet taču šurp uz kādu brītiņu un pasakiet mums, kad būs jūsu kāzas, jo Fernāns mums to kautrējas pasacīt!

—    Vai tu neklusēsi! — teica Danglārs, izlikdamies it kā atturētu Kadrusu, kurš kā jau piedzērušie nerimās un izbāza galvu no lapenes. — Pielūko, ka tu noturies uz kājām, un atstāj mierā mīlētājus. Raugies, kāds ir Fernāns, tas izturas gluži mierīgi. Ņem tu viņu par paraugu!

Varbūt Fernāns, sakaitināts līdz pēdējai pakāpei kā kaujas vērsis spāniešu arēnā, būtu meties virsū Edmonam, savam pretiniekam, jo bija jau pacēlies un it kā gatavojās uz cīņu, bet Mersedese smaidīdama pacēla galvu, un viņas spožais skatiens pamirdzēja. Piepeši Fernāns atcerējās viņas draudu, ka tā pati arī miršot, ja miršot Edmons, un bez spēka viņš atkrita uz sola.

—     Kāds man labums no šiem abiem neliešiem, — zem deguna nomurmināja Danglārs, nicīgi nolūkodamies uz Kadrusu un Fernānu, no kuriem viens bija muļķis kļuvis vīna, otrs — mīlas dēļ.

—    Skaudīgais šeit piedzeras vīna, ne žulti, un mīlētājs, kuram deguna priekšā atņem mīļāko, izliek ar asarām un žēlabām kā bērns. Un tomēr viņam zib acis kā spāniešiem, kuri tik krietni prot atriebties; viņam ir dūres, ar kurām varētu vērsi nosist kā ar cirvja pielu. Bet liktenis lutina šo Edmonu: viņš apprecēs skaistuli, kļūs par kapteini un smiesies par mums, ja tikai… — un viegls izsmiekls parādījās uz Danglāra lūpām, — …ja tikai es neiejaukšos, — viņš tad piebilda.

—     Ē! — tikmēr turpināja kliegt Kadruss. — Ē! Edmon! Vai tu neredzi draugus, vai tu tik lepns kļuvis, ka ar mums vairs nerunā?

—       Nē, — atbildēja Edmons, — es neesmu lepns, mans mīļais Kadrus, bet laimīgs, un laime, man šķiet, dara vēl aklāku nekā lepnība.

—      Tas ir krietni teikts! Tas tik ir i/skaidrojums! — teica Kadruss.— Ē, labrīt, Dantesa madama!

Mersedese cienīgi paklanījās.

- Tas vēl nav mans vārds, — viņa sacīja, — pie mums saka, ka tas nozīmējot nelaimi, ja meiteni sauc līgavaiņa vārdā pirms kāzām. Sauciet mani par Mersedesi!

—       Vajag atvainot šo labo kaimiņu Kadrusu, — viņai teica Edmons, — viņš jau teica gandrīz vai patiesību.

—       Tātad kāzas būs drīzumā, — teica Danglārs, apsveicinādams jauno pāri.

—        Pēc iespējas drīzā laikā, Danglāra kungs. Šodien būs derības vecā Dantesa dzīvoklī, rīt vai parīt, nekādā ziņā vēlāk, kāzu dzīres šeit viesnīcā. Es ceru, ka mani draugi atnāks. Tātad jūs, Danglāra kungs, tiekat ielūgts, jūs, Kadrus, arī.

—   Fernāns arī ir ielūgts? — jautāja Kadruss, klusi smiedamies.

—       Manas sievas brālis ir mans brālis, — atteica Dantess, — un mēs abi, Mersedese un es, būtu ļoti apbēdināti, ja brālis neierastos.

Fernāns atvēra muti, lai kaut ko atbildētu, bet balss viņam aizrāvās, un viņš nevarēja ne vārda izrunāt.

—       Šodien derības, rīt vai parīt kāzas… Lai velns parauj, jūs ļoti steidzaties, kapteini

—       Danglār, — teica Edmons smiedamies, — es jums atbildēšu ar to pašu, ko Mersedese teica Kadrusam: nedodat man titulu, kurš man vēl nepienākas. Tas atnesot tikai nelaimi.

—       Atvainojiet, — atbildēja Danglārs. — Es tikai teicu, ka jūs ļoti steidzaties, jo „Faraons" pirms trim mēnešiem neizbrauks no ostas. Laika vēl daudz.

—        Visi steidzas kļūt laimīgi, Danglāra kungs, jo, kas ilgi cietis, tam grūti ticēt laimei. Bet ne patmīlība vien mani spiež tā darīt — man vēl jābrauc uz Parīzi.

—   A, uz Parīzi! Jūs pirmo reizi braucat turp?

—   Jā.

—   Jums tur ir darīšanas?

—        Ne pašas darīšanas, man jāizpilda mūsu nabaga kapteiņa Leklēra pavēle. Jūs saprotat, Danglār, ka tas ir svēts pienākums. Bet es jau tur ilgi nekavēšos un paspēšu būt laikā atpakaļ.

—   Jā, jā, protams, — skaļi teica Danglārs.

Bet pie sevis klusībā viņš nodomāja:

—         Tu brauc uz Parīzi, lai nodotu vēstuli, kuru tev iedeva maršals. Nudien! ŠI vēstule deva man laimīgas domas! Ā, pagaidi, draugs Edmon! Vēl tu nestāvi pirmajā vietā „Faraona" kuģa ļaužu sarakstā!

Tad, pagriezdamies pret Edmonu, kurš jau gāja projām, viņš uzsauca:

—    Laimīgu ceļu!

—     Daudz paldies! — atteica Edmons, draudzīgi mādams ar galvu. Abi mīlētāji turpināja savu ceļu klusi un ligsmi kā divi izvēlētie, kuri

dodas uz debesīm.

IV

Sazvērestība

Danglārs ar acīm sekoja Edmonam un Mersedesei, kamēr viņi nozuda aiz Sv. Nikolaja forta, tad nogriezdamies ievēroja Fernānu, kurš bāls un trīsošs bija atmeties atpakaļ uz krēsla, kamēr Kadruss pusmiegā ņurdēja kādu dziru dziesmu.

—        Nu, mans mīļais kungs, — teica Danglārs, — lūk, kur būs laulība, kura, kā man rādās, būs visiem par laimi un prieku.

—    Tā mani ved izmisumā, — atteica Fernāns.

—    Tātad jūs Mersedesi mīlat?

—    Es viņu dievinu no tā acumirkļa, kad iepazinu.

—        Un nu jūs raujat sev matus, kur jums labāk būtu meklēt kādu līdzekli. Velns lai parauj, es domāju, ka jūsu tautas jaunekļi tādās reizēs zina krietnāku izeju!

—    Ko tad jūs gribat, lai es daru? — jautāja Fernāns.

—        Vai tad es zinu? Vai tad tas viss attiecas uz mani? Kā liekas, ne es esmu tas, kas iemīlējies Mersedesē. Meklējiet tikai līdzekli, un jūs atradīsit!

—    Es jau atradu.

—    Ko tad?

—        Es gribēju nosist vienu vīrieti, bet sieviete man teica, ka ja notikšot kāda nelaime viņas brūtgānam, tad viņa pati sevi nogalināšot.

—    Ē, ko! Tādas lielas tikai liek runātas, bet ne darītas.

—   Jūs nepazīstat Mersedesi; viņa izpilda to, ko saka.

—      Muļķis! — norūca Danglārs. — Lai viņa sevi nogalina vai ne, kāda man tur daļa, ja tikai Dantess nekļūst par kapteini.

—      Un, pirms mirs Mersedese, — turpināja Fernāns ar cietu apņemšanos, — es labāk miršu pats.

—       Labi, — teica Danglārs, — jūs liekaties man krietns zēns, un es labprāt jums palīdzēšu, bet…

Te vidū iemaisījās puspiedzērušais Kadruss.

—       Ko jūs gribējāt man teikt? — kāri jautāja Fernāns, kad Kadruss bija atkal nomierināts un varēja sarunu netraucēti turpināt. — Jūs teicāt, ka gribētu palīdzēt man bēdās, bet…

—      Bet lai palīdzētu jums bēdās, pietiktu ar to vien, ka Dantess neapprecētu to meiteni, kuru jūs mīlat; un kāzas, kā man liekas, ļoti viegli var palikt nesvinētas, ja Dantess nenomirtu…

—    Tikai nāve vien spēj viņus šķirt, — skumīgi teica Fernāns.

—      Jūs prātojat kā gliemezis, mans draugs, — starpā iejaukdamies, teica Kadruss. — Lūk, še, Danglārs, tas viltīgais lapsas kūmiņš, tas jums skaidri un gaiši parādīs, ka jūs alojaties. Pierādi viņam, Danglār! Es tavā vietā atbildēju. Saki viņam, ka nav vajadzīgs, lai Dantess mirtu! Viņš ir lāga puika, es viņu mīlu. Es dzeru uz tavu veselību, Dantes!

Fernāns piecēlās.

—      Lai viņš pļāpā, — atteica Danglārs, atturēdams jauno karstgalvi, — un bez tam, lai viņš kā ir piedzēries, viņam tomēr taisnība. Nemaz nav vajadzīgs, ka Dantess mirst. Prombūtne šķir tikpat labi kā nāve. Ja starp viņu un Mersedesi atrodas mūra sienas, tad viņi būs tikpat labi šķirti, il kā starp viņiem atrastos zārka galdi.

—      Jā, bet no cietuma vēlāk iznāk ārā, — atkal murmināja Kadruss, — un, kad iznāk no cietuma un saucas par Edmonu Dantesu, tad nāk atriebšana.

—    Kas par to! — nočukstēja Fernāns.

—      Un par ko tad Dantesu lai liek cietumā? — turpināja Kadruss. — Viņš jau nav ne zadzis, ne nositis.

—    Klusē tu! — iesaucās Danglārs.

—      Es negribu klusēt, — tiepās Kadruss, — es gribu zināt, kāpēc Dantesu liks cietumā. Es mīlu Dantesu. Es dzeru uz tavu veselību, Dantes!

Danglārs pēc kurpnieka apmiglotajām acīm lūkoja nojaust kādā mērā viņš jau ir piedzēries, un tad, pagriezdamies pret Fernānu, teica:

—    Nu, vai jūs saprotat, ka man nav nekādas vajadzības viņu nosist?

—    Protams, nē, ja ir gadījums, kā jūs sacījāt, likt viņu cietumā. Bet vai jums šāds gadījums ir zināms?

—    Kad labi pameklēs, — teica Danglārs, — .varēs gan atrast piemērotu gadījumu. Bet, — tad viņš pats sevi pārtrauca, — kāda velna pēc es iejaucos šinī lietā! Vai tad man tur kāda daļa?

—    Es nezinu, vai jums tur kāda daļa, — teica Fernāns, sagrābdams Danglāra roku, — bet es zinu, ka jums ir savi iemesli sevišķi ienīst Dantesu. Kas pats ienīst, tas nemaldās citu naida jūtās.

—     Man ir sevišķs iemesls ienīst Dantesu? Nekāda iemesla man nav, goda vārds! — teica Danglārs. — Es redzu, ka jūs esat nelaimīgs, un jūsu nelaime modināja manu līdzcietību. Tas ir viss. Bet no tā brīža, kad jūs padomājāt, ka es pūlos pats savā labā, mēs esam Šķirti ļaudis, mans mīļais draugs: lūkojiet nu pats tikt galā ar savu darīšanu kā zinādams.

Un nu Danglārs no savas puses piecēlās, it kā grasīdamies aiziet.

—     Nē, — teica Fernāns, viņu atturēdams, — palieciet jel! Man nav nekādas vajadzības zināt, vai jūs Dantesam vēlat ļaunu vai ne; es viņam vēlu ļaunu, es skaļi atzīstos. Atrodiet kādu līdzekli, un es to likšu lietā. Tikai lai viņš paliek dzīvs, jo Mersedesa sacīja, ka viņa nogalināšoties, ja Dantess tikšot nosists. Bet kāds ir līdzeklis? Kāds ir līdzeklis? — nemierīgi jautāja Fernāns.

—    Vai jūs tādu vēl neatradāt?

—   Nē, jūs jau apņēmāties to atrast.

—    Taisnība, — teica Danglārs. — Francūžiem, salīdzinājumā ar spāniešiem, tanī ziņā priekšroka, ka pēdējie apdomā, bet pirmie izgudro.

—   Nu, tad izgudrojiet! — vēl nepacietīgāk teica Fernāns.

—    Ei, zēn, atnes man tinti, spalvu un papīru!

—    Viss, ko jūs vēlaties, atrodas tur uz tā galda, — teica apkalpotājs zēns, pienākdams tuvāk.

—    Padodiet visu šurp!

Zēns atnesa rakstāmrīkus un nolika tos lapenē uz galda.

—    A, re! Tinte un papīrs! — teica Kadruss, uzlikdams savu smago roku uz papīra.— Ar šo var cilvēku lētāk nosist nekā ar ieročiem rokā mežā vai no paslēptuves! Es aizvien vairāk baidos no spalvas un tintes nekā no pistoles un zobena.

—    Viņš vēl nav tik piedzēris kā izliekas, — teica Danglārs. — Ielejiet vēl glāzi vīna, Fernān!

Fernāns pielēja Kadrusam glāzi, kurš kā jau dzērājs nevarēja atturēties pretī un izdzēra to vienā vilcienā, glāzi vairāk no rokas izmezdams nekā nolikdams uz galda.

—    Nu? — katalānietis jautāja Danglāram, redzēdams, ka pēdējās prāta atliekas sāk Kadrusam izzust pēc izdzertās glāzes.

—     Nu, es, piemēram, sacīju, — teica Danglārs, — ja pēc tāda ceļojuma, kādu veica mūsu Dantess un kurā viņš piestāja pie Neapoles un Elbas salas, kāds par viņu denuncētu karaliskajam prokuroram kā par bonapartistu aģentu…

—    Es viņu denuncētu! — iesaucās spānietis.

—     Jā, jā, bet tad jums būtu jāparaksta pašam sava denunciācija, un jūs tiktu aci pret aci pretī stādīts apsūdzētajam. Es dodu jums līdzekli, kā apliecināt jūsu nodevības patiesību. Bet Dantess mūžam nepaliks cietumā, un tanī dienā, kad viņš iznāks brīvībā, Dievs lai pasarg' to, kas viņu iegrūda cietumā.

—   Ā, to es gribu, lai viņš sāktu meklēt ķildu ar mani, — teica Fernāns.

—     A, ā, Mersedese! Mersedese, kura jūs ienīstu, ja jums būtu tikai nelaime viņas mīļotajam Edmonam ieskrāpēt ādu?

—    Jums taisnība, — sacīja Fernāns.

—    Nē, nē, — atteica Danglārs, — ja tādas lietas grib uzņemties, tad daudz labāk, ja ņem tā kā es spalvu, iemērc to tintē un raksta ar kreiso roku, lai nepazītu rokrakstu. Lūk, denunciācija var būt ar šādu saturu!

Un Danglārs, vārdiem pievienodams darbu, uzrakstīja ar kreiso roku dažas rindiņas uz papīra un pasniedza tās Fernānam. Pēdējais tās lasīja pusbalsī: Karaliskajam prokurora kungam tiek no kāda troņa un ticības drauga paziņots, ka Edmons Dantess, kuģa "Faraonsf leitnants, kas šorīt atbrauca no Smirnas un, ceļā apbraukdams Neapoli un Portoferrajo, veda līdzi vēstuli no Mi rata Napoleonam un tagad no Napoleona ved vēstuli uz bonapartistu klubu Parīzē.

Pierādījumus par viņa noziegumu atradīs, ja viņu apcietinās, vai nu pie viņa paša, vai pie viņa tēva, vai viņa kajītē uz „Faraona"."

—    Tātad šī lieta būtu darīta, — sacīja Danglārs, salocīdams vēstuli, — un aizdomas nekādā ziņā nevar krist uz jums. Tagad tikai vēl atliek uzrakstīt adresi:

„Karaliskajam prokurora kungam."

Un Danglārs it kā jokodams uzrakstīja adresi.

—    Viss būtu kārtībā! — izsaucās Kadruss, kurš bija saņēmis kopā visu savu saprašanu, lai sekotu vēstules saturam, — viss būtu kārtībā, tomēr tā ir nekrietnība.

Un viņš izstiepa roku pēc vēstules.

—    Tātad viss, — sacīja Danglārs, — ko es runāju un daru, būtu bijis tikai pa jokam un es būtu pirmais, kas nožēlotu, ja Dantesam atgadītos kāda klizma, tādam labam cilvēkam!

Un viņš paņēma vēstuli un iesvieda to kaktā.

—            Dantess ir tomēr mans draugs, — sacīja Kadruss, — un es negribu, ka viņam nodara kaut ko ļaunu.

—             Kas tad viņam dara kaut ko ļaunu! Ne es, ne Fernāns, — sacīja Danglārs, pieceldamies un paskatīdamies uz jauno cilvēku, kurš arvien vēl sēdēja un caur pieri skatījās uz kaktā nomesto vēstuli.

—           Tādā gadījumā lai dod mums vēl šurp vīnu! — izsaucās Kadruss. — Es gribu dzert uz Edmona un skaistās Mersedesos veselību.

—            Tu jau par daudz esi sadzēries, tu esi dzērājs, — sacīja Danglārs, — un ja tu vēl gribi dzert, tad būs jāpaliek tepat, tāpēc ka nespēj vairs uz kājām nostāvēt. Dod man labāk roku šurp un iesim!

—            Jā, iesim, — sacīja Kadruss, — bet tāpēc man nav vajadzīga lava roka. Vai tu, Fernān, nāksi mums līdzi uz Marseļu?

—    Nē, — sacīja Fernāns, — es iešu atpakaļ uz Katalānām.

—    Kā tev patīk?! Iesim, Danglār, mēs!

Danglārs izmantoja gadījumu un veda Kadrusu uz Marseļu. Pēdējais gāja grīļodamies un turēdamies pie viņa rokas.

Kad viņi bija pagājuši kādus divdesmit soļus, Danglārs pagriezās un ieraudzīja, ka Fernāns turēja rokā papīru, kuru viņš bija pirmāk nometis. Jaunais cilvēks gāja uz Pilonas pusi.

—            Ko viņš dara? — prasīja Kadruss. — Viņš mums ir samelojis, kad sacīja, ka iešot uz Katalānām, viņš jau iet taisni uz pilsētu.

—            Tu redzi neskaidri, — sacīja Danglārs, — viņš iet pa ceļu, kas ved uz veco slimnīcu.

—            Vai patiesi? — sacīja Kadruss. — Un es būtu zvērējis, ka viņš nogriezās pa labi. Vīns tiešām ir liels maldinātājs.

—            Iesim, iesim, — čukstēja Danglārs, — es domāju, ka lieta tagad ir iegrozīta, ļausim tikai tai iet savu ceļu.

Nākamajā dienā saule spīdēja loti jauki. Tās zelta stari rotājās ar upes viļņiem.

Mielasts bija sarīkots tanī pašā „Rczervas" viesnīcā, ar kuru mēs jau iepazināmies. Tā bija liela zāle ar pieciem vai sešiem logiem, uz kuriem bija uz katra uzrakstīts kādas lielākas Iranču pilsētas vārds.

Šiem logiem priekšā bija koka reliņi.

Kaut gan mielasts bija iecerēts pulksten divpadsmitos, tad tomēr ap pulksten vienpadsmitiem rītā jau bija salasījies aiz reliņiem liels pulks nepacietīgu skatītāju. Tie bija matroži no „Faraona" un zaldāti, Dantesa labākie draugi. Visi viņi bija apvilkuši savas labākās drēbes. Visur jau bija izplatījušās baumas, ka „Faraona" īpašnieki piedalīšoties sava leit- nunta kāzu mielastā, bet tas Dantesam bija tāds gods, ka šīm baumām nemaz negribēja ticēt.

Bet Danglārs, kurš arī bija viesu vidū, kopā ar Kadrusu abi šīs baumas apstiprināja par patiesību. Pirmais šorīt bija sastapis Moreli, un Morelis pats bija viņam teicis, ka tas „Rezcrvā" ieradīšoties uz mielastu.

Un tiešām, pēc kāda brīža ienāca Morelis un no „Faraona" matrožiem lika apsveikts ar skalu „urā!".

Kuģa īpašnieka ierašanās gaiši liecināja, ka Dantess tiks ievēlēts par kapteini. Visi kuģa jaudis, kuri Dantesu ļoti mīlēja, viņam šo laimi no sirds novēlēja. Tiklīdz Morelis ieradās, Danglārs un Kadruss tika sūtīti pie līgavaiņa pavēstīt par cienījamā viesa ierašanos.

Danglārs ar Kadrusu skriešus devās turp, bet vēl nebija paguvuši paskriet kādus simt soļus, kad lie no pulvera noliktavas puses ieraudzīja nākam pretim kādu pulciņu.

Šis pulciņš — četras meitenes, Mersedesos draudzenes — pavadīja līgavu, kura gāja Edmonam zem rokas. Dantesam blakus gāja viņa tēvs un nopakaļ Fernāns, ļauni smaidīdams.

Ne Mersedese, ne Edmons nepamanīja šos ļaunos smaidus. Viņi bija tik laimīgi, ka redzēja vienīgi sevi pašus un skaidro debesi, kura viņus svētīja.

Danglārs un Kadruss izpildīja savu uzdevumu, tad spieda draudzīgi Edmonam roku un pievienojās pavadītājiem. Danglārs ieņēma vietu blakus Fernānam, Kadruss — vecajam Dantesam, kurš bija vispārējās uzmanības centrā.

Vecītis bija apģērbis savu labāko uzvalku ar lielām tērauda pogām. Viņa kalsnējās, dzīslainās kājas bija ietērptas smalkās zeķēs, pie viņa trīs- stūrainās cepures bija piesprausts pušķis no zilām un baltām lentām.

Vecītis staigāja, atspiedies uz zarainas nūjas, kuras augšējais gals bija lokā saliekts. Viņu uzlūkojot, varēja domāt, ka tas ir viens no tiem staltākajiem jaunkungiem, kādi dižojās 17%. gadā Luksemburgas un Tileriju dārzos Parīzē.

Ap vecīti mīlinājās Kadruss, kurš cerībā uz krietnu mailīti bija gluži samierinājies ar Dantesiem un tikai vairs neskaidri atcerējās vakardienas notikumus.

Danglārs, pieiedams pie Fernāna, pameta uz izmisušo mīlētāju dziļu skatienu. Fernāns, kurš soļoja aiz nākamā pāra, bija Mersedesas gluži aizmirsts; tā skaistā, bērnišķā egoismā redzēja tikai savu Edmonu. Fernāns drīz sarka, drīz nobālēja, trīsas pa brīžiem pārskrēja pār viņa miesām. Viņš it kā gaidīja vai paredzēja kādu notikumu.

Edmons bija vienkārši apģērbies. Piederēdams pie tirdzniecības kuģu vadītājiem, viņš valkāja uzvalku, kurš bija kaut kas vidējs starp militāro uniformu un civilapģērbu. Arī šinī uzvalkā, laimē starojošs, viņš bija skaists.

Mersedese bija apburoša kā grieķiete no Kipras vai Hiosa salas: melnām acīm, rožainām lūpām. Viņa gāja brīviem, mēreniem soļiem, pilnā pašapzinībā. Pilsētas meitene būtu lūkojoši apslēpt savu prieku, bet Mersedese smaidīja klaji un uzlūkoja klātesošos ar saviem runājošiem skatieniem, kuri tikpat sakaidri kā vārdi likās sakām: „Ja jūs esat mani draugi, tad priecājieties līdz ar mani, jo es esmu laimīga!"

Tiklīdz līgavainis ar līgavu un pavadoņiem tuvojās „Rezervas" viesnīcai, Morelis nāca viņiem pretim, matrožu un zaldātu pavadīts, kuru priekšā viņš no jauna bija atkārtojis savu solījumu iecelt Dantesu Leklēra vietā par kapteini.

Ieraugot Moreli, Edmons palaida vaļā līgavas roku, ielikdams to Moreļa rokā. Morelis un līgava nu pirmie uzkāpa augšā pa kāpnēm uz istabu, kurā bija klāts kāzu galds.

Vēl piecas minūtes pēc viņiem kāpnes čīkstēja vienā čīkstēšanā no viesu pulkiem, kuri arī steidzās uz kāzu mielastu.

—     Mīļais tētiņ, — teica Mersedese vecajam Dantesam, — sēdieties man pa labai rokai; pa kreisai es gribu sēdināt to, kas bija mans brālis, — un viņa palūkojās uz Fernānu, kurš manāmi nobāla.

Edmons Mersedesei tieši iepretim, otrā pusē galdam, tāpat aicināja sev pa labai rokai Moreļa kungu, pa kreisai — Danglāru, un tad lūdza citus viesus ieņemt savas vietas pēc patikšanas.

Jau galdam apkārt tika sniegtas Arlas desiņas, jūras vēži ar vilinošu čaulu, jūras eži, kuri izskatās pēc kastaņiem savā adatainajā kažokā, un visi tie gardie ēdieni, kurus izmet jūras viļņi un kurus zvejnieki sauc par jūras augļiem.

—    Kas tā par klusuciešanu! — iesaucās vecais Dantess, to pašu dzelteno vīnu dzerdams, kuru Mersedeses priekšā bija nolicis pats viesnīcnieks Pamfils.

—    Lai nu kāds saka, ka šeit ir kopā trīsdesmit cilvēku, kuriem vajadzētu tikai smieties vien!

—    Ē, vīrs ne katrreiz ir priecīgs, — teica Kadruss.

—    Es šinī brīdī ēsmu pārāk laimīgs, — atbildēja Dantess, — lai būtu priecīgs. Dažreiz pat prieks nospiež tāpat kā bēdas.

—    Vai tad jūs no kaut kā baidāties? — jautāja Danglārs. — Viss jau iet, kā liekas, pēc jūsu vēlēšanās.

—   Tieši tas mani baida, — atteica Dantess. — Laime ir līdzīga burvju pilij teiku salās, kuras durvis apsargā neganti pūķi. Es neesmu vēl nevienu pūķi nositis, lai ieietu pili, un, taisnību sakot, nezinu, kā esmu izpelnījies laimi saukties par Mersedeses viru.

—     Par viru, viru, — smējās Kadruss, — vēl tu neesi tik tālu tieis, kaptein Edmon. Pamēģini kaut drusciņ izmantot vira tiesibas, un tu redzēsi, kā tevi saņems!

Mersedese nosarka.

Fernāns mocījās, drebēja, izdzirdot mazāko troksni, un laiku pa laikam noslaucīja no pieres sviedrus.

—     Kaimiņ Kadrus, — teica Edmons, - — nav vērts pārmest man tik mazu nepatiesību. Mersedese tiešām vēl nav mana sieva, bet pēc pusotras stundas viņa tādā būs.

Visi iekliedzās no brīnumiem, izņemot vienīgi veco Dantesu, kurš plaši smiedamies, rādija rindu vēl loti stipru un skaistu zobu. Mersedese tikai pasmaidīja un nenosarka.

Fernāns kā krampjos satvēra galda nazi.

—      Pēc pusotras stundas! — teica Danglārs nobālēdams. — Kā tad jums tas būs iespējams, jo ir jau vēl daudz šķēršļu?

—    Jā, mani draugi, — atbildēja Dantess, — pateicoties Moreļa kungam, kurš man pēc tēva ir visvairāk laba darījis, visi šķēršļi ir nobīdīti pie malas. Mēs esam uzsaukumu jau sagādājuši, un pulksten pustrijos laulāšanas ierēdnis mūs sagaidīs pilsētas Domes namā. Tā kā nupat pulkstenis ir jau ceturksni uz diviem, tad man liekas, ka neesmu pārāk kļūdījies, nosaucot Mersedesi par Dantesa kundzi.

Fernāns aizvēra acis, iekšējā uguns dedzināja viņa plakstiņus. Viņš ar rokām atspiedās pret galdu, lai nepakristu. Neskatoties uz viņa pūliņiem, viņš tomēr nespēja apspiest dobju vaidu, tikai aiz vispārējiem laimes vēlējumiem un smiekliem neviens vaidu nedzirdēja.

—     Nekas, nekas! — teica vecais Dantess. — To nu gan nevar saukt par laika tērēšanu! Vakar no rīta viņš atbrauca, šodien pulksten trijos jau apsievojies!

—    Bet kā tad ir ar citām formalitātēm? — nedroši piebilda Danglārs. — Kontrakts, paraksts un tā tālāk?

—    Laulības kontrakts, — teica Dantess smiedamies, — ir gatavs: Mer- sedesei nekā nav! Mēs precamies sabiedrības aizgādnībā! Tur nav daudz ko rakstīt, un nodokļi arī nav nekādi lielie!

Šis joks sacēla vispārēju jautrību.

—  Tātad tas, ko mēs uzskatījām par derībām, īstenībā ir kāzu mielasts, — teica Danglārs.

—    Nē, nē, — teica Dantess. — Jūs ar to nekā nezaudēsit, esiet mierīgs! Rit no rīta es braucu uz Parīzi. Četras dienas paies turpceļā, četras atpakaļ, viena diena mana uzdevuma izpildīšanai, un 1. martā es būšu atkal šeit. Tātad īstais kāzu mielasts būs 2. martā.

Šādas cerības uz jauno mielastu pacēla vispārējo jautrību visaugstākajā pakāpē, tā ka vecais Dantess, kurš sākumā bija žēlojies par klusumu, tagad nevarēja trokšņa dēļ izteikt savu laimes vēlējumu. Edmons atminēja viņa nodomu un uzsmaidīja viņam ar mīlestības pilnu skatienu. Mersedese skatījās uz dzeguzes pulksteni un deva zīmi Edmonam. Pie galda valdīja trokšņaina līksmība un brīvība, kāda parasta zemākās ļaužu šķirās. Kas nebija mierā ar savu vietu, pacēlās un uzmeklēja sev vairāk piemērotus kaimiņus. Visi runāja reizē, un.neviens nepūlējās atbildēt uz otra jautājumiem.

Fernāna bālums bija nu pārgājis arī uz Danglāru.

Fernāns atradās kā uguņaina ezera dzelmes dibenā. Viņš pirmais bija piecēlies un staigāja nemierīgi apkārt, pūlēdamies neklausīties dziesmās un glāžu skanēšanā.

Kadruss pienāca pie viņa.

—    Taisnību sakot, — viņš teica, gluži apmierināts ar Dantesa laipno apiešanos un Pamfila labo vīnu, aizmirzdams savu ienaidu un skaudību pret Edmona laimi, — taisnību sakot, šis Dantess ir lāga zēns. Un kad es redzu viņu blakus brūtei, man jāteic, ka būtu neģēlība izdarīt pret viņu to denunciējumu, kuru jūs vakar rakstījāt.

—    Tu jau redzi, — atbildēja Danglārs, — ka nekas ļauns nav iznācis. Nabaga Fernāns no sākuma bija ļoti bēdīgs, un man palika viņa žēl; bet vēlāk viņš padevās savam liktenim un pat pieņēma brūtes brāļa lomu.

Kadruss it kā neticēdams paskatījās uz Fernānu, kurš bija gluži piesarcis.

—     Vai nu mēs iesim? — piepeši Mersedese jautāja mīlīgā balsī. — Pulkstenis pašlaik sit divi, un pustrijos mēs jau tiekam gaidīti.

—    Jā, jā, iesim! — teica Dantess, aši pieceldamies.

—    Iesim, iesim! — atkārtoja korī visi viesi.

Tanī pašā minūtē Danglārs, kurš Fernānu neizlaida no acīm, pamanīja, ka jauneklis, kas līdz šim bija sēdējis uz loga, piepeši piecēlās, it kā krampju raustīts, un atkal atkrita uz loga atpakaļ. Gandrīz vai tanī pašā acumirklī uz trepēm atskanēja dobjš troksnis, it kā klaudzieni no smagiem soļiem, dažādu balsu skaņas un ieroču žvadzēšana. Troksnis bija dzirdams cauri kāzinieku jautrajai čalošanai un saistīja visu klātesošo uzmanību. Iestājās nemierīga, uztraukta klusuciešana.

Ttroksnis tuvojās; pie durvīm atskanēja trīs klaudzieni; katrs brīnīdamies palūkojās uz savu kaimiņu.

—    Likuma vārdā! — iesaucās kāda balss, kurai neviens neatbildēja.

Durvis atdarījās un zālē ienāca komisārs, apjozies ar savu lentu. Aiz viņa kaprāļa vadībā sekoja četri bruņoti zaldāti.

Visus pārņēma izbailes.

—            Kas tas? — prasīja kuģa īpašnieks, tuvodamies komisāram. — Te laikam ir kāds pārpratums?

—            Ja būtu kāds pārpratums, Moreļa kungs, — sacīja komisārs, — tad esat pārliecināts, ka tas drīz noskaidrosies. Diemžēl man tomēr jāizpilda savs pienākums un jāizdara apcietināšana. Kurš no kungiem ir Edmons Dantess?

Visu acis pagriezās uz jauno cilvēku, kurš, kaut gan uztraukts, tomēr palika mierīgs un, soli uz priekšu pagājis, teica:

—    Tas es esmu, monsieur. Ko jums no manis vajag?

—            Edmon Dantes, — sacīja komisārs, — likuma vārdā es jūs apcietinu.

—           Jūs mani apcietināt? — sacīja Edmons, drusciņ nobālēdams. — Par ko tad?

—    Es to nezinu. Pie pirmās nopratināšanas jūs to dabūsit zināt.

Morelis noprata, ka šajā gadījumā nekas nebija izdarāms. Komisārs,

kurš apjozies ar savu lenti, vairs nav cilvēks, tas ir likuma tēls, mēma, auksta statuja.

Dantesa tēvs turpretim pieskrēja pie virsnieka. Tēva un mātes sirds likumu nesaprot.

Viņš lūdzās un raudāja, bet visas asaras bija veltīgas, kaut gan viņa izmisums aizgrāba komisāru.

—             Monsieur, — pēdējais teica, — nomierinieties, var būt, ka jūsu dēls ir tikai pārskatījies kādās muitas darīšanās, un, kad no viņa dabūs vajadzīgos paskaidrojumus, viņš būs atkal svabads.

—            Bet ko gan tas nozīmē? — seju saraucis, jautāja Kadruss Danglā- ram, kurš izlikās izbrīnījies.

—            Vai es to zinu! — atrūca Danglārs. — Es skatos tāpat kā tu un nezinu, kas notiek.

Kadruss ar acīm meklēja Fernānu, bet tas bija paslēpies.

Tagad viņš it skaidri atcerējās vakarējo skatu.

—            O, o, — viņš sacīja cietā balsī, — vai tas nav vakarējā joka iznākums? Nolādēts, kas šo joku pārvērtis par īstenību, tāpēc ka tas iznācis ļoti bēdīgs.

—    Vai tu neatceries, ka es vēstuli saplēsu, — sacīja Danglārs.

—    Tu to nesaplēsi, bet iemeti kaktā.

—    Klusē! Tu nekā neredzēji, jo biji piedzēries.

—    Kur Fernāns? — prasīja Kadruss.

—       Vai man jāzina! — atrūca Danglārs. — Laikam aizgājis savās darīšanās. Bet, kamēr mēs te strīdamies, iesim labāk palīga nabadziņiem.

Pa to laiku Dantess smaidīdams spieda visiem saviem draugiem roku un sacīja:

—       Nomierinieties, pārpratums noskaidrosies, un man droši vien nebūs jāiet cietumā.

—       Droši vien tas nenotiks, — sacīja Danglārs, kurš tanī brīdī pienaca pie pulciņa.

Dantess, zaldātu pavadīts, nokāpa pa kāpnēm. Pie durvīm viņu jau gaidīja aizsegti rati. Viņš iekāpa tajos pirmais, un komisārs ar zaldātiem viņam nopakaļ. Rati aizripoja pa ceļu uz Marseļu.

—       Vesels, Dantess! Dzīvo sveiks, Edmon! — sauca viņam pakaļ Mersedese.

Apcietinātais dzirdēja šo pēdējo kliedzienu, kurš izlauzās no viņas līgavas sagrauztās sirds. Viņš izbāza pa ratu lodziņu galvu un sauca: — Uz redzēšanos, Mersedese! — kamēr rati iegriezās gar Sv. Nikolaja ielas stūri.

—        Pagaidiet mani šeit, — sacīja kuģa īpašnieks, es paņemšu pirmo ormani, kas man gadīsies ceļā, aizbraukšu uz Marseļu un atvedīšu jums ziņas.

—       Brauciet! — visi iesaucās vienā balsī. — Brauciet un atvediet mums drīz ziņas!

Pēc kuģa īpašnieka aizbraukšanas visi palika ka apjukuši.

Sirmgalvis un Mersedese kādas minūtes stāvēja klusu, katrs savās domās nogrimuši. Beidzot viņu skatieni sastapās. Viņi viens otrā ieraudzīja upuri, kuru bija aizķēris tas pats sitiens, un viens otru apkampa.

Pa to laiku ienāca Fernāns, ielēja sev glāzi ūdens, izdzēra un apsēdās.

Mersedese, kura bija atraisījusies no sirgalvja apskāvieniem, nejauši atkrita blakuskrēslā.

—      To viņš ir izdarījis! — Danglāram sacīja Kadruss, kurš nebija Fernānu i/laidis no acīm.

—       Nedomāju vis, — sacīja Danglārs, — viņš tam ir par muļķīgu. Visādā ziņā sitiens kritis atpakaļ uz pašu ļauna darītāju.

—    Bet tu nerunā par to, kas viņam deva padomu, — sacīja Kadruss.

—       Vai nu par visu var atbildēt, ko cilvēks kādreiz izrunā! — sacīja Danglārs.

Pa to laiku viesi katrs kā zinādams iztulkoja apcietinājumu.

—       Un jūs, Danglār, ko jūs domājat par šo notikumu? — prasīja kāds no apkārtstāvošiem.

—       Es? — sacīja Danglārs. — Es domāju, ka Dantess būs laikam uz kuģa sev līdzi atvedis aizliegtas preces.

—       Bet, ja las tā būtu, tad jums to vajadzētu zināt, jūs jau esat pilnvarotais aģents?

—      Jā gan, bet pilvarotais aģents zina tikai to, ko viņam rāda. Viss, ko es zinu, ir tas, ka mēs kuģi pielādējām ar kokvilnu, kuru saņēmām pie Smirnas, Aleksandrijas un citās vietās. Vairāk man neprasiet.

—       Ak, tagad es atceros, — čukstēja nabaga tēvs, ķerdamies pie pēdējās cerības, — es atceros, ka viņš vakar sacīja, ka man atvedis līdzi kastīti kafijas un kastīti tabakas.

—      Vai nu redzat, — sacīja Danglārs, — kāpēc viņš ir apcietināts. Viņam promesot, muitas komiteja izmeklēja kuģi un atrada aizliegto preci.

Mersedese tam neticēja. Viņas sirdsēsti, kurus tā līdz šim bija apspiedusi, izplūda skaļās elsās.

—   Ceri! — vecis sacīja, pats nezinādams, ko sacīt.

—   Ceriet! — atkārtoja Danglārs.

—   Ceri! — gribēja sacīt arī Fernāns, bet lūpas nekustējās.

—       Kungi! — iesaucās kāds no klātesošajiem. — Lūk, tur brauc Moreļa kungs! Esiet jautri! Viņš mums pavēstīs kaut ko labu!

Mersedese un sirmgalvis izskrēja kuģa īpašniekam pretim. Morelis bija ļoti bāls.

—    Nu? — visi iesaucās reizē.

—      Jā, mani draugi, — atbildēja Morelis, — lieta ir daudz nopietnāka, nekā mēs domājām.

—   Ak, mans kungs, — iesaucās Mersedese, — viņš ir nevainīgs!

—       Es arī tā domāju, — teica Morelis, — bet viņš tiek apvainots, it kā būtu bonapartistu aģents.

Kas dzīvoja tanīs laikos, tas tikai varēja iztēloties visas tās briesmas, kādas bija savienotas ar šādu apsūdzību.

Mersedese iekliedzās, vecais Dantess atkrita krēslā.

—       A, — čukstēja Kadruss, — jūs mani apmānījāt, Danglār, un neģēlība ir izdarīta. Bet tomēr negribu pieļaut, ka šis vecītis un šī meitene nobeigtos žēlabās. Es viņiem visu izstāstīšu.

—       Klusē, nelaimīgais, — viņam uzkliedza Danglārs, to aiz rokas sagrābdams, — jeb vai es tev kaut ko nodarīšu! Kas tev sacīja, ka Dantess nav patiesi vainīgs? Kuģis piestāja pie Elbas salas, viņš izkāpa tur malā, sabija cauru dienu Portoferrajo ostā. Ja pie viņa atradīs kādu vēstuli, kas viņu apvaino, tad tie, kas viņu aizstāv, tiks uzskatīti par viņa līdzzinātājiem.

Kadruss ar instinktīvu apķērību nojēdza, ka viņa stāvoklis tiešām ir nedrošs. Viņš lūkojās uz Danglāru ar muļķīgām acīm, kuras bija baiļu un rūpju pilnas, un, kad viņš bija panācis vienu soli uz priekšu, tad nu viņš atkāpās divus soļus atpakaļ no Danglāra.

—    Labāk iesim projām, — teica Danglārs.

—        Iesim, iesim, — bailīgi atkārtoja Kadruss, priecādamies, ka tiks tālāk projām no briesmām.

Visi sāka izklīst. Fernāns, kurš atkal bija ticis par Mersedeses atspaidu, veda viņu uz Katalānām.

Draugi aizvadīja veco Dantesu uz mājām.

Ziņas par Dantesa apcietināšanu drīz izplatījās pa visu pilsētu.

—        Kas to būtu domājis, mīļais Danglār? — teica Morelis, dodamies mājās līdzi savam aģentam un Kadrusam. Viņš steidzās uz pilsētu, lai dabūtu skaidrākas ziņas no prokurora palīga Vilfora, ar kuru bija mazliet pazīstams. — Vai jūs ticat, ka Dantess tiešām kādā sakarā ar bonapar- tistiem?

—       Ak, Dievs! — atbildēja Danglārs. — Es jums jau teicu, ka Dantess bez kādas vajadzības piestāja pie Elbas salas, un tas man jau likās tā savādi.

—    Bet vai jūs savas aizdomas neesat kam citam teicis bez manis?

—        Es no tā ļoti sargājos, — klusi atteica Danglārs. — Jūs ļoti labi zināt, ka jūsu tēvocis Polikars Morelis, kurš agrāk bija karadienestā pie Napoleona, nebūt neslēpj savu līdzjūtību bijušajam ķeizaram un ka tāpēc arī jūs varat nākt aizdomās par piekrišanu Napoleonam. Es baidījos kaitēt Edmonam un tātad arī jums pašam.

—        Labi, labi, Danglār! — teica kuģa īpašnieks. — Jūs esat lāga vīrs. Tāpēc es jau domāju par jums, kad nabaga Dantess būtu ticis par faraona" kapteini.

—    Ko tad jūs domājāt, mans kungs?

—       Es jau vaicāju Dantesam, kāds viņam uzskats par jums un vai viņam nebūtu iemesla jūs atlaist no darba, jo, kā man likās, starp jums pastāvēja zināms naids.

—    IJn ko viņš atbildēja?

—       Viņš tiešām ar jums draugos neesot, gribējis duelēties ar jums, tikai neteica, kāpēc. Tomēr katram, kam esot kuģa īpašnieka uzticība, viņš dāvāšot arī savu uzticību.

—    Tas liekulis! — noteica Danglārs.

—    Nabaga Dantess, — teica Kadruss, — viņš patiesi bija lāga zēns!

—    Bet nu „Faraons" paliek bez kapteiņa, — teica Morelis.

—        Ā, — teica Danglārs, — varēja cerēt vislabāko: „ Faraons" agrāk par trim mēnešiem jūrā neies, un līdz tam Dantess var jau būt brīvā.

—    Jā, bet līdz tam? — jautāja Morelis.

—    Ak, ko! Līdz tam es varu jums pakalpot, Moreļa kungs. Jūs zināt, ka es tikpat labi zinu kuģa vadīšanu kā pirmais kapteinis, kas atgriezies no tālbrauciena. Jums pat būs vēl tas labums, ka jums nevajadzēs pieņemt īpašu cilvēku, jo, kad Dantess iznāks no cietuma, viņš ieņems kapteiņa vietu un es — savu veco aģenta vietu.

—    Paldies, Danglār! — teica Morelis. — Tiešām tā var visu labi nokārtot. Uzņemieties jūs kuģa vadību, es jums dodu pilnvaru, un vadiet kuģa izkraušanu.

—    Esiet mierīgs, Moreļa kungs, — teica Danglārs, — bet sakiet tikai, — vai es nevarētu parunāt ar viņu, ar to labo Edmonu?

—    Es gribu parunāt ar prokurora palīgu Vilforu un lūgt to, lai labāk apietas ar apcietināto. Es labi zinu, ka Vilfors ir liels karaļa piekritējs, bet viņš jau ir cilvēks, un es viņu neuzskatu par ļaunu.

—    Jā, bet es dzirdēju, — teica Danglārs, ka viņš ir godkārīgs, un tas ir gandrīz vai tas pats, kas ļauns.

—     Nu, redzēsim, — nopūzdamies teica Morelis un atvadījās no Danglāra.

—    Vai tu nu redzi, uz kuru pusi vējš pūš? — Danglārs jautāja Kadru- sam, kad tie bija palikuši vieni. — Vai tu vēl gribi stāvēt Dantesa pusē?

—    Nē jel, nē, — teica Kadruss. — Bet tādam denuncējumam taču var būt briesmīgas sekas.

—     Kurš tad izdarīja denuncēšanu? Taču nedz tu, nedz es! Vainīgs ir Fernāns. Tu itin labi zini, ka denuncējuma rakstu es nosviedu zem galda. Jā, man pat šķiet, ka es to saplēsu.

—    Nē, nē, — teica Kadruss. — Bet es redzēju rakstu kaktā nosviestu, saburzītu; un es ļoti vēlos, ka tas vēl tagad tur atrastos.

—    Ko tad tu gribi? Fernāns papīru pacēla, Fernāns to pārrakstīja vai nodeva pārrakstīt; varbūt Fernāns pat nepārrakstīja, bet nodeva rakstu tāpat. Un es domāju… Dievs tēvs! Viņš varbūt nosūtīja manu rokrakstu. Nu, bet par laimi es savu rokrakstu pārgrozīju.

—    Bet vai tu zināji, ka Dantess piedalījies sazvērestībā?

—    Es itin nekā nezinu. Kā jau teicu, es gribēju tikai pajokot. Bet, kā liekas, tad pa jokam es esmu teicis patiesību.

—     Lai nu kā, — atteica Kadruss, — bet es daudz ko atdotu, ja šis gadījums nebūtu noticis vai ja vismaz es nebūtu iejaukts šinī ķezā. Tu redzi, ka tā mums atnes tikai nelaimi.

—    Ja jau tā kādam atnesīs nelaimi, tad tikai īstajam vainīgajam. Bet īstais vainīgais ir Fernāns un ne mēs! Kādu tu tur gaidi nelaimi mums? Mums tikai jāizturas klusu, nevienam nav jāsaka ne vārdiņš, gan tad viss negaiss mums aizies garām, ne matiņa neaizskāris.

—     Āmen! — noteica Kadruss, atvadīdamies no Danglāra un iegriezdamies savā ielā. Pa ceļu iedams, viņš vēl arvien murmināja kaut ko un kratīja galvu kā cilvēks, kas aizņemts ar lielām domām.

—     Labi, labi! — sev teica Danglārs. — Viss vēršas tā, kā es biju domājis. Te nu esmu jau pagaidu kapteinis un, ja tik šis muļķis Kadruss cieš klusu, tad drīz būšu arī kapteinis. Nu tikai vēl atliek tas, ka Dantesu palaiž vaļā no cietuma. Bet ko no man par to rūpēties? Tiesa paliek liesa un prokurors — prokurors. Ko tas reiz dabūjis savos nagos, to vaļā nepalaidīs. Es uz viņu varu paļauties.

Viņš ātri sasniedza jūras krastu, ielēca laivā un lika sevi aizvest uz „Faraonu", kur Morelis bija gribējis ar viņu sastapties.

V

Karaliska prokurora palīgs

Tajā pašā dienā derības svinēja arī aristokrātiskajā pilsētas daļā: lepnā augstmaņa marķīza Senmerāna meita tika saderināta ar karalisko prokurora palīgu de Vilforu.

Ap mielasta galdu sēdēja seno muižnieku ģimenes locekļi, visi nikni revolūcijas un Napoleona pretinieki un padevīgi karaļa Ludviķa XVIII kalpi. Runas grozījās ap nogāzto Napoleonu, kuru visi uzskatīja par galīgi pazudušu cilvēku. Viņa vājības un kļūdas katrs zināja skaidri uzrādīt un skaļi nosodīt.

Vecais marķīzs Senmerāns, pušķojies ar Ludviķa krustu, piecēlās un uzsauca karalim veselības. Ar lielisku aizgrābtību tostu uzņēma bijušie padzītie augstmaņi, kuri tagad atkal bija sagrābuši varu savās rokās un nu lūkoja nostiprināties un atriebties saviem padzinējiem.

Vecā marķīze Senmerāna, siēvietc ar plānām lūpām, sausu skatienu un vēl diezgan labi saglabātiem sejas pantiem, kaut gan viņai bija jau pāri par piecdesmit gadiem, bija patlaban nonicinājusi revolucionārus un bona- partistus un ar jautājumu vērsās pie nākamā znota, lai tas apstiprinātu viņas izteiktās domas.

—     Kā jūs sacījāl marķīze?.. Atvainojiet, es nedzirdēju jūsu runas, — atbildēja Vilfors, kurš bija aizņemts sarunā ar līgavu.

—    Ko nu! Atstāj tos bērnus mierā ar politiku! — iejaucās vecais marķīzs. — Viņiem ir kaut kas pievilcīgāks, par ko runāt!

—    Es jau jums piedodu, — teica lepnā marķīze savai meitai un znotam. — Es sacīju, ka bonapartistiem nebija ne mūsu sajūsmas, ne mūsu padevības.

—    Jā, marķīze, — atteica Vilfors, — bet viņiem ir tas, kas dara visu to nevajadzīgu. Viņiem ir fanātisms. Napoleons šiem vienkāršajiem ļautiņiem ir otrs Muhameds, viņš ir likumu devējs un valdnieks, un viņš ir brīvības un vienlīdzības nesējs.

—    Vienlīdzības? — iesaucās marķīze. — Jūs jau tad atņēmāt Robes- pjēram viņa vietu?

—     Nē, marķīze — teica Vilfors, — es atstāju katru savā vietā: Robes- pjēru uz laukuma, kur Ludviķis XV tika notiesāts, un Napoleonu uz Van- domas pilāra. Viens darināja to vienlīdzību, kura pazemina, un otrs to, kura pauagstina. Protams, ka viņi tāpēc tomēr abi bija revolucionāri, un svētītas tās dienas, kad viņi tika nogāzti. Bet tas izskaidro, kāpēc Napoleonam, kurš kritis, lai nekad vairs neceltos, ir savi karsti piekritēji. Ko jūs gribat, marķīze? Kromvelam, kurš bija tikai puse Napoleona, arī bija savi sajūsmināti piekritēji.

—   Vai jūs arī zināt, ko jūs runājat? — iesaucās marķīze. — Jūsu vārdi pilnīgi ož pēc revolūcijas! Bet es jums piedodu: kas reiz ir žirondista revolucionāra dēls, tas arī saglabā patiku uz teroru un briesmu darbiem.

Vilfors ļoti nosarka.

—    Mans tēvs bija žirondists, marķīze, tā ir taisnība, — teica Vilfors. — Bet mans tēvs nav nodevis savu balsi par karaļa notiesāšanu. Manu tēvu izdzina tas pats terors, kura dēļ dzīvību zaudēja arī jūsu tēvs.

—   Jā, bet mūsu ģimene palika uzticīga padzītajiem karaliskajiem prinčiem. Jūsu tēvs turpretim piebiedrojās jaunajai valdībai: pilsonis Nuartjē bija žirondists, grāfs Nuartjē kļuva par Napoleona senatoru.

—    Māt, māt, — teica Renē, — atcerieties, ka jūs solījāties vairs nerunāt par šīm pagājušām lietām!

—     Marķīze, — teica Vilfors, — es pievienojos jūsu meitas marķīzes Senmerānas lūgumam aizmirst pagātni. Es ne tik vien esmu atmetis tēva pārliecību un uzskatus, bet pat viņa uzvārdu. Mans tēvs bija un varbūt arī tagad vēl ir bonapartists un saucas Nuartjē, es esmu karaļa piekritējs rojālists un Vilfors. Atļaujiet revolūcijas sulai izmirt vecā celmā un lūkojieties, marķīze, uz jauno atvasi, kura nevar pilnīgi atdalīties no celma.

—     Bravo! — teica marķīzs. — Bravo, brangi teikts! Es pats vienmēr sprediķoju marķīzei, lai viņa aizmirst bijušo.

—    Labi, es aizmirsīšu bijušās vainas, — teica marķīze, — bet es gribu, lai Vilfors lurpmāk būtu nelokāms mūsu priekšrocību aizstāvis. Neaizmirstiet, Vilfor, ka mēs par jums esam galvojuši karalim. Tāpēc, ka jūsu rokās krīt kāds sazvērnieks, tad gādājiet, ka uz jums ir vērstas visas acis, tāpēc, ka jūs piederat pie ģimenes, kura varbūt atrodas slepenā sakarā ar šiem sazvērniekiem.

—    Jā, marķīze, — atbildēja Vilfors, — mans amats liek man būt stingram, un es būšu stingrs. Es jau vairākreiz esmu bijis par apsūdzētāju politiskās prāvās un šinī ziņā esmu izrādījis savas spējas. Vēl mēs nebūt neesam galā ar visiem politiskajiem noziedzniekiem.

—    Vai jūs tā domājat? — jautāja marķīze.

—    Es baidos, ka tā ir. Napoleons Elbas salā ir pārāk tuvu Francijai. Marselā ik dienas notiek ķildas starp viņa un mūsu piekritējiem.

—    Bet jūs jau zināt, valstu sabiedrība grib viņu pārcelt uz citu vietu, — teica grāfs dc Zalvjē, kāds no viesiem, sens Senmerāna draugs un grāfa d'Artuā īstens kambarkungs, — uz Sv. Helēnas salu.

—    Kas tā par salu? — ievaicājās marķīze.

—   Tā atrodas divtūkstoš jūdžu no šejienes, viņpus ekvatoram, — atbildēja grāfs.

—    Bet pastāv taču 1814. gada traktāts, — iemeta starpā Vilfors, kurā atmodās tieslietu pratēja taisnības maza apziņa. — Nevar Napoleonu pārcelt, nepārkāpjot šo līgumu.

—     Nu, kas tad par to? Kad pārkāpj, tad pārkāps, — atbildēja grāfs de Zalvjē, apmierinādams tiesas zinātnieka šaubas. — Vai Napoleons skatījās uz līgumiem, kad lika notiesāt Anžū hercogu?

—    Jā, — teica marķīze, — valstu svētā sabiedrība izdzīs Napoleonu uz Sv. Helēnas salu, un Vilfors Marselā iznīcinās viņa piekritējus.

—     Ak, Vilfora kungs, — teica kāda jauna un skaista meitene, de Zalvjē meita, — raugiet, lai jums iznāk skaista prāva, kamēr mēs vēl esam šeit Marselā. Es nekad neesmu bijusi zvērināto tiesā, teic, ka tur esot ļoti pievilcīgi.

—    Tiešām, ļoti pievilcīgi, — atbildēja prokurora palīgs, — jo izdomātas bēdu lugas vietā jūs varat redzēt īstas bēdas. Tas cilvēks, ko jūs redzat savā priekšā uz sodīto sola, pēc pabeigtas tiesas izrādes neies vis uz mājām, lai savā ģimenē mierīgi ēstu vakariņas un tad liktos gulēt, — nē, viņš ies uz cietumu un rīt varbūt būs bendes rokās. Jūs redzat, ka personām, kuras meklē uzbudinājumus un uzjautrinājumus, nav nevienas

(irāfs M otuc-Kristo

izrādes, kura līdzinātos šai. Esicl pārliecināta, manu jaunkundz, ka cs jums pagādāšu šos skatus, ja vien būs kāds gadījums.

—    Viņš liek mums trīsēt - un pats smejas! — iesaucās Renē nobālēdama.

—    Jā, tur ir divkauja starp prokuroru un apsūdzēto, — Vilfors turpi- nāja, patmīlīgi smaidīdams. — Es jau piecas sešas reizes esmu pieprasījis nāvessodu apsūdzētajiem, tiklab politiskajiem noziedzniekiem, ka arī citiem… kas zina, cik daudz dunču tagad slepenībā tiek trīti, vai jau pret mani pacelti?..

—    Ak, Dievs! — teica Renē, aizvien vairāk bēdādamās par savu līgavaini. — Vai jūs to nopietni sakāt, Villora kungs?

—    C ik tik vien var nopietni, — jaunais prokurors un valsts pīlāru apsargātājs atteica pašapzinīgi un it kā visas briesmas varonīgi nicinādams. — Līdz ar tām skaistajam prāvām, kādas de Zalvjē jaunkundze vēlās ziņkārības un es — godkārības dēļ, aug arī mana stāvokļa nedrošība. Bet es esmu lepns uz to, zem manu runu pērkoniem noziedznieku galvas nolaižas un — krīt.

Renē iekliedzās.

—   Tas tik ir cilvēks, kādi vajadzīgi mūsu nemierīgajos laikos. — teica kāds no viesiem.

Tāpēc jus arī tik debešķīgi runājāt, mīļais Villor, pēdējā reizē. To cilvēku, kurš nosita savu tēvu, nu, to jau jūs ka sist nositāt, pirms vēl bende viņam pieķērās, — teica kāds cits augstmanis.

—    Ak, par tēvu slepkavām man nav nekādas daļas, — teica Renē, — tādus ļaudis nevar diezgan stingri sodīt. Bet nabaga politiskie noziedznieki!

—     Bet (ie jau ir vēl ļaunāki! — iesaucās vecā marķīze. — Karalis ir tautas tēvs, un, kas grib nogāzt karali, tas noziedzas pret trīsdesmit diviem miljoniem tēvu!

—     Ak, ko! Tas man vienalga! — teica Renē. — Bet, Vilfora kungs, apsolieties man, ka būsiet žēlīgs pret tiem. kurus es jums norādīšu.

—     Esiet mierīga, — teica Vilfors ar vislaipnāko smaidu, — mēs abi kopā izdarīsim nopratināšanu.

—     Mana mīļā, — marķīze leica meitai, — nodarbojieties ar saviem kolibri, Boloņas klēpja sunīšiem un apģērbiem un atļaujiet savam nākamajam laulātajam draugam izpildīt savu uzdevumu. Tagad kareivjiem ir miers, bet sākas darba laiks tiesai, kura atriebj un atmaksā mūsu pretiniekiem.

—    Es labak būtu vēlējusies, ka jūs būtu ārsts, — Renē teica Vilforam, — atriebējs eņģelis, kaut arī eņģelis, baida mani.

—     Atriebēja eņģeļa loma ir skaista loma, — teica vecā marķīze, — tā liks aizmirst to lomu, kādu izrādīja viņa tēvs.

—       Mīļo Vilfor, nebēdājaties, — grāfs de Zalvjē mierināja prokurora palīgu. — Pats karalis par jums izteicās ļoti atzinīgi vēl tikai pirms trim dienām. „Vilfors," viņš sacīja, ievērojiet: — Vilfors, nevis Nuartjē — „Vilfors taisīs brangu karjeru; tas ir jau nobriedis jauns cilvēks un pieder pie manas pasaules. Es ar prieku redzēju, ka marķīzs un marķīze Senmerāni ņem viņu par znotu, un būtu pats viņiem devis šo padomu."

—   Vai karalis tā teica? — sajūsmināts iekliedzās Vilfors.

—      Es jums atstāstu paša karaļa vārdus, — teica de Zalvjē, — un tas saskan ar to, ko karalis pirms pusgada teica pašam Senmerānam.

—   Ak, tad es par visu pateicos viņam! Kā es viņam tagad kalpošu.

—      Lai nu tagad Dievs atsūta kādu sazvērnieku vai citu politisku noziedznieku, — teica marķīze, — tad jūs gan zināsit, ko ar viņu darīt.

Te piepeši ienāca kāds sulainis un iečukstēja Vilforam kaut ko ausī. Vilfors atvainodamies aizgāja blakusistabā un pēc brīža atnāca ar smaidu uz lūpām.

—   Kāpēc jūs tikāt traucēts? — viņam jautāja Renē.

—    Lieta ir ļoti svarīga un, kā šķiet, grozās ap ešafotu.

—   Ak, mans Dievs! — nobālēdama iesaucās Renē.

—       Kā liekas, tad ir atklāta neliela bonapartistu sazvērestība. Šeit ir denuncējuma vēstule.

Un Vilfors lasīja priekšā nodevības rakstu:

„Karaliskajam prokurora kungam liek no kāda troņa un ticības drauga paziņots, ka Edmons Dantess, kuģa "Faraons" leitnants, kas šorīt atbrauca no Smirnas un piestāja Neapolē un Portoferrajo ostā uz Elbas salas, veda līdzi vēstuli no Mi rata* laupītājam (t.iNapoleonam) un no laupītāja ved vēstuli uz bonapartistu klubu Parīzē.

Pierādi jumus par viņa noziegumu atradis, ja viņu apcietinās, vai nu pie viņa paša, vai pie viņa tēva, vai viņa kajītē uz „Faraona""

—      Bet šī anonīmā vēstule, — teica Renē, — jau nav adresēta jums, bet gan prokuroram.

—     Jā, bet prokurora nav mājās, es izpildu viņa vietu; sekretārs vēstuli uzplēsis un sūtījis man, bet uzrādīto personu jau apcietinājis.

Napoleona maršals un radinieks, Neapolē no viņa iecelts par karali.

—      Nu, ka tik noziedznieks ir noķerts, — teica marķīze, — tad ejiet vien, Vilfor, izpildiet savu pienākumu — pakalpot karalim!

Vilfors piecēlās un sāka atsveicināties. Pie Renē pienācis, viņš teica:

—      Lai jūs atpestītu no nemiera, arī darīšu visu, kas vien iespējams, dārgā Renē; bet, ja denuncējums būs patiess, tad šo nederīgo bonapartistu nezāli vajadzēs nogriezt.

Renē nodrebēja pie vārda „nogriezt", jo šai nezālei, kura bija jānogriež, bija cilvēka galva.

—    Ko nu! Neklausies tai meitenē! — teica vecā marķīze.

—      Es apsolos jums, marķīze, — teica Vilfors, — krietni izpildīt savu atriebēja amatu un būšu, cik vien var būt, stigrs.

Bet, noliekdamies pie savas līgavas, prokurors ar smaidu uz lūpām čukstēja:

—    Esiet mierīga, mīļā Renē, es būšu mīkstsirdīgs, pieminot mīlestību!

Renē atbildēja ar mīļu skatienu, un prokurors izgāja ar laimes pilnu sirdi.

VI

Nopratināšana

Tiklīdz Vilfors izgāja no ēdamistabas, viņš nometa jautro masku un pieņēma svarīga vīra izskatu, kurš aicināts veikt augsto pienākumu izšķirt jautājumu par sev līdzīgas būtnes dzīvību un nāvi. Bet, nelūkojoties uz sava vaiga vieglo pārgrozāmību, kurā viņš kā veikls aktieris bija ievingrinājies spoguļa priekšā, viņam šoreiz tomēr neizdevās saraukt uzacis un piešķirt sejai bargumu. Viņš bija pārāk laimīgs. Kāpēc gan ne? Ja nebūtu nelaimīgā tēva revolucionārās politikas, no kuras dēls bēga kā no uguns, tad nekas nespēja traucēt viņa nākotnes laimi: viņš jau pats bija bagāts, tikai divdesmit septiņus gadus vecs, jau ieņēma diezgan augstu stāvokli, tagad prec jaunu, skaistu meiteni, kuru mīl ne kaislīgi, bet ar prātu, kā pienākas karaliskā prokurora palīgam, ar laulībām iekļūs ģimenē, kura galmā ir labi ieredzēta, dabūs vēl pūrā piecdesmit tūkstošus dālderu, ir cerība no sievas puses vēl mantot veselu pusmiljonu. Ja visus šos apstākļus iedomājas kopā, tad tie veidoja Vilforam tādas apžilbinošas laimes ainu, ka viņam šķita: redz saulē melnus plankumus, ja ilgāku laiku gara acīm bija skatījies savā iekšējā dzīvē.

Aiz durvīm Vilfors sastapa policijas komisāru. Melnā mundierī apģēbtā vīra izskats prokuroru tūdaļ no septītām debesīm noveda atpakaļ uz zemes.

—            Es lasīju jūsu vēstuli, komisār. Labi, ka jūs to cilvēku apcietinājāt! Kādus sīkumus jūs man varat paziņot par viņu un sazvērestību?

—    Citu neko, kā vien to, kas ir minēts rakstā.

—    Vai viņš kaut kur kalpoja pirms tirdzniecības kuģa vadīšanas?

—    Nē, viņš ir gluži jauns cilvēks, gadus divdesmit vecs.

Kad viņi bija izgājuši uz ielas, kāds cilvēks viņiem steidzīgi pienāca klāt. Tas bija Morelis.

—           A, Vilfora kungs, — viņš teica, — kāda savāda kļūda nodarīta — mans leitnats ir apcietināts.

—    Es zinu, — atteica Vilfors, — un eju viņu nopratināt.

—            Ak, mans kungs! — lūdz Morelis, pārņemts ar draudzības jūtām pret Dantesu. — Jūs nezināt, kas liek apvainots. Es viņu pazīstu. Iedomājieties — pašu lēnāko, pašu godīgāko cilvēku pasaulē! Es varu teikt: nav cilvēka, kurš labāk pieprastu savu amatu. Ak, Vilfora kungs, es jums viņu ieteicu no visas sirds!

Vilfors nicinoši paskatījās uz Moreli, kurš viņa acīs bija tikai plebejs, prasts cilvēks un slepens bonapartists, tātad noziedznieks, un vēsi atbildēja:

—            Jūs zināt, Moreļa kungs, ka cilvēks var būt lēnīgs ģimenes dzīvē, godīgs un krietns tirdzniecībā, bet tomēr ļoti bīstams politisks noziedznieks. Vai tā nav, ko?

Un viņš ar caururbjošu skatienu skatījās uz Moreli, it kā gribēdams viņam ieskatīties pašos dvēseles dziļumos un apdraudēdams viņu par pārdrošību lūgt par otru, kad pašam tik vajadzīga apžēlošana, jo zema cilvēka politiskie uzskati nekad nevar būt gluži labi.

Morelis nosarka, jo viņa politiskā sirdsapziņa tiešām nebija skaidra ro- jālista — karaļa piekritēja — priekšā; viņš nevarēja aizmirst neseno slaveno pagātni. Tomēr viņš vēl piebilda:

—           Es jūs lūdzu, Vilfora kungs, esiet taisnīgs, kādam pienākas būt tiesnesim, esiet labsirdīgs un atdodiet mums ātrāk šo nabaga Dantesu!

Prokurora biedra ausīs skanēja pārāk patvaļīgie vārdi „atdodiet mums".

„Ē, ē!" viņš nodomāja pie sevis. „"Atdodiel mums…" Vai tik šis Dantess nepieder pie kādas slepenas karbonāru sabiedrības, ka viņa pavēlnieks aiz neapdomības tā runā par „mēs"?! Viņš tika apcietināts kādā krogā, kā teica policijas komisārs; liels ļaužu bars bijis tur sapulcējies. Vai tik tā nav kāda slepena savienība?!"

Tad viņš turpināja skaļā balsī:

—            Mans kungs, esiet mierīgs, ja viņš ir nevainīgs; bet ja viņš ir vainīgs, tad jāparādās visai likuma bardzībai.

Pa to laiku Vilfors jau bija sasniedzis savu namu un svinīgā cienībā iegāja pa durvīm, ledaini auksti paklanījies pret nelaimīgo Moreli, kurš palika uz vietas stāvot, kā ar aukstu ūdeni apliets.

Prokurora palīgs iegāja priekšistabā. Tā bija pilna ar žandarmiem un policistiem. Viņu vidū, visu naidīgi uzlūkots, stāvēja apcietinātais, mierīgs un kluss.

Vilfors pameta iesānis skatienu uz Dantesu, paņēma papīru mapi no aģenta un iegāja savā istabā, teikdams:

—   Vediet šurp apcietināto!

Vilfors ar pirmo acu uzmetienu bija ievērojis apķērīgu prātu Dantesa augstajā un platajā pierē, vīrestību stingrajā skatienā un sarauktajās uzacīs un vaļsirdību pilnajās, pusatvērtajās lūpās. Pirmais iespaids bija labs, bet Vilfors to apspieda sevī un spoguļa priekšā pieņēma svarīgu seju, un drūms un bargs nosēdās pie sava galda.

Pēc minūtes ienāca Dantess.

Jauneklis vēl arvien bija bāls, bet mierīgs un smaidīja. Viņš paklanījās prokurora palīgam, tad ar acīm meklēja krēslu, kur apsēsties, it kā viņš būtu Moreļa viesistabā. Tikai tagad viņš sastapās ar prokurora nedzīvo skatienu, kāds mēdz būt prokuroriem, kuri lūko apslēpt savas domas.

—            Kas jūs esat, un kāds ir jūsu vārds? — jautāja Vilfors, pāršķirstīdams papīrus, kurus viņam pasniedza aģents un kuri drīz vien izauga par lielu kaudzi. Tā aizvien spiegu darbība ieēdas tā nelaimīgā ķermenī, kuru sauc par apsūdzēto.

—            Mans vārds ir Edmons Dantess, — teica jauneklis mierīgā un skaļā balsi. — Esmu leitnants uz kuģa „Faraons", kurš pieder Morclim un dēliem.

—   Cik jums ir gadu?

—   Deviņpadsmit, — atbildēja Dantess.

—    Ko jūs darījāt, kad jūs apcietināja?

—            Es svinēju savu saderināšanos, — atteica jauneklis drusciņ drebošā balsī.

—   Jūs bijāt savās derībās? — jautāja prokurors, negribot notrīsēdams.

— Ja, es gribu precēt kādu meiteni, kuru mīlu jau trīs gadus.

Vilfors, kaut gan parasti neizrādīja kaislības, tomēr bija pārsteigts no

šīs nejaušās stāvokļa vienlīdzības, un Dantesa trīsošā balss aizkustināja

viņa dvēseles dziļumā kādu aizmirstu maigāku stīgu: viņš pats tāpat priecājās, bija laimīgs, un viņa laimība tika pārtraukta tikai tādēļ vien, lai viņš iznīcinātu citu cilvēku laimi, kuri, tāpat kā viņš, jau skāra šo laimi.

„Šādi filozofiski prātojumi," Vilfors nodomāja pie sevis, „atstās lielu efektu Senmerāna salonos, kad es uzstāšos kā stāstītājs." Un viņš gara acīm jau lasīja kopā skanošos teikumus, no kādiem runātāji mēdz sakopot savas lielās runas, kuras tad top pieņemtas par īstu daiļrunību.

Kad Vilfors savu iedomāto runu salonā bija pabeidzis, viņš atkal pievērsās Dantesam.

—    Turpiniet! — viņš teica.

—    Ko jūs gribat, lai es turpinu?

—    Vai jūs bijāt laupītāja Napoleona karadienestā?

—    Es tikai tad iestājos par matrozi, kad Napoleons bija gāzts.

—     Stāsta, ka jūsu politiskie uzskati esot nepareizi, - teica Vilfors, kuram par to neviens nekā nebija sacījis; bet viņš. labprāt jautāja, tāpat kā cēla apsūdzības.

—    Mani politiskie uzskati? Ak, man ar kaunu jāatzīstas, ka man tādu nemaz nav. Esmu tikai deviņpadsmit gadus vecs, nekā nezinu, nekā nenozīmēju, un, ja arī Moreļa kungs man dos apsolīto vietu, arī tad es nekā nenozīmēšu. Visi mani uzskati pastāv trijās jūtās: mīlestībā uz tēvu, cienībā pret Moreli, dievināšanā pret Mersedesi.

Lūkodamies Edmona atklātajā vaigā, Vilfors atcerējās Renē vārdus, lai žēlojot apsūdzēto. Viņš skaidri redzēja, ka ar katru Dantesa vārdu atklājas viņa nevainība. Šis jauneklis, gandrīz vēl bērns, vienkāršs, ar to sirsnīgo runas spēju, kuru nekad neatrod tie, kam nav skaidra sirds, pret visiem laipns, jo pilns laimes, kura pat ļaunus dara par labiem, — šis jauneklis pat uz prokuroru izlēja savas sirds maigumu. Viņa sirdī pat pret šo rupjo un bargo cilvēku necēlās citas jūtas kā vien laipnība un labsirdība.

„Nudien," nodomāja Vilfors pie sevis, „tas ir brangs zēns; man nenāksies grūti nopelnīt no Renē laipnu rokas spiedienu visu priekšā un bučiņu klusumā."

Šinī cerībā Vilfors pasmaidīja, un Dantess, kurš viņa sejas pantus novēroja, pasmaidīja līdzi.

—    Mans kungs, — jautāja Vilfors laipnāk, — vai jums nav kādi ienaidnieki?

—     Mans stāvoklis ir pārāk neievērojams, lai varētu sev gūt ienaidniekus, — atbildēja Dantess. - Es gan esmu drusku ātrs, bet cenšos aizvien būt taisnīgs, un mani divpadsmit matroži mani cienī kā vecāko brāli.

—     Bet varbūt jums ir skauģi: jūs esat tik jauns un tiksit augstā kapteiņa vietā; jūs bez tam precat skaistuli, kas ari ir apskaužama laime.

—    Varbūt jums ir taisnība. Jūs to labāk zināsit; bet, ja man ir skauģi manu draugu vidū, tad es labāk nevelētos to zināt, lai man nevajadzētu viņus ienīst.

—    Jūs maldāties; aizvien pēc iespējas jāskatās skaidri sev apkārt. Jūs man tiešām liekaties tāds krietns, jauns cilvēks, ka es jūsu dēļ atkāpšos no tiesu paražas un parādīšu jums nodevības rakstu, uz kura pamata jūs apcietināja. Vai jūs pazīstat šo rokrakstu?

Dantess palūkojās pasniegtajā vēstulē, un viņa seja apmācās.

—      Nē, es nepazīstu šo rokrakstu. Tas ir sagrozīts un tomēr diezgan brīvi rakstīts. Esmu ļoti laimīgs, ka man ir darīšana ar tādu cilvēku ~kā jūs, jo mans skauģis ir marts īstais ienaidnieks.

Dantesa acis pamirdzēja kā zibens. Vilfors redzēja visu sparību, kāda slēpās šinī klusībā.

—    Tagad, — teica prokurors pielabinādamies, — atbildiet man atklāti, ne kā apsūdzētais tiesnesim, bet kā cilvēks cilvēkam, kurš jūt viņam līdzi: cik taisnības ir šajā anonīmajā denuncējumā?

Un Vilfors ar skaidri izrādītu riebumu nometa uz galda nodevības rakstu, kuru Dantess viņam patlaban atdeva.

—    Viss un nekas; un, lūk šeit būs tā skaidrākā patiesība, par kuru es zvēru pie sava jūrnieka goda, savas mīlestības uz Mersedesi un sava tēva dzīvības!

—    Runājiet! — skaļi teica Vilfors.

Tad viņš pie sevis klusībā piebilda:

—    Ja Renē tagad mani varētu redzēt, viņa būtu mierā ar mani un mani nesauktu par rīkļurāvēju!

—    Kapteinis Leklērs, kad bija izbraucis no Neapoles, piepeši saslima ar tīfu. Tā kā mums uz kuģa nebija ārsta un tā kā Leklērs nevēlējās nekur malā piestāt, steigdamies uz Elbas salu, tad viņa slimība palika tik draudīga, ka trešajā dienā, juzdams pienākam beidzamo stundiņu, viņš piesauca mani pie sevis.

„Mīļais Dantes," viņš teica, „zvēriet man, ka jūs izpildīsit to, ko es jums teikšu: runa ir par visaugstākajām interesēm."

„Es jums to zvēru, kaptein," es atbildēju.

„Kad pēc manas nāves kuģa vadība pāries jūsu rokās kā jau leitnantam, tad pieņemiet kapteiņa amatu un pienākumus, brauciet taisni uz Elbas salu, izkāpiet malā Portoferrajo ostā, apprasieties pēc lielā maršala un nododiet viņam šo vēstuli! Varbūt, ka jums dos citu vēstuli vai kādu uzdevumu; to tad jūs izpildiet, un viss gods pienāksies jums, kā tas būtu pienācies man, jo man bija jāveic šis uzdevums."

„Es to izdarīšu, kaptein," es atbildēju, „bct varbūt pie lielā maršala tikt nav nemaz tik viegli, kā jūs domājat?"

„Še jums gredzens, kurš jums pavērs ceļu un palīdzēs pārvarēt visus šķēršļus," teica kapteinis.

Pēc šiem vārdiem viņš man nodeva gredzenu.

Pēc divām stundām kapteinis sāka drudzī murgot un otrā dienā bija jau izlaidis garu.

—    Un ko jūs pēc tam darījāt? — jautāja prokurors.

—     Es darīju to, kas man bija jādara, ko manā vietā katrs būtu darījis, jo mirēja vēlējumi ir svēti; it īpaši jūrniekiem priekšnieka vēlējumi ir pavēles. Es piestājos pie Elbas, atstāju visus kuģa ļaudis kuģī, viens devos uz cietzemi un lūkoju uzmeklēt lielo maršalu, kas bija diezgan grūti izdarāms. Tikai tad, kad nosūtīju gredzenu, liku pieņēmis, pastāstīju par Leklēra nāvi un dabūju vēstuli, kura man bija personīgi jānodod Parīzē. Es apņēmos to izdarīt, tad drīz pienācu Marselā, kur steidzos apmeklēt savu līgavu Mersedesi. Moreļa kungs palīdzēja man drīzāk saņemt visas vajadzīgās laulības atļaujas, un es jau svinēju savu saderināšanos, lai brauktu uz Parīzi, kad piepeši liku apcietināts.

—    Jā, jā, — teica Vilfors, — las viss var būt taisnība, un, ja jūs kaut kur esat vainīgs, tad vienīgi savas neapdomības dēļ. Atdodiet man to vēstuli, ko jums nodeva Elbas salā, un apsolieties ierasties šeit pēc pirmā aicinājuma, un tad jūs varēsit tūdaļ doties atpakaļ pie saviem draugiem.

—    Tātad es esmu atkal svabads! — Edmons iesaucās prieka pārplūdumā.

—   Jā, tikai atdodiet man to vēstuli!

—    Tai vajag būt jūsu priekšā, jo tā tika man paņemta līdz ar citiem papīriem, un es dažus no tiem pazīstu tur jūsu priekšā.

Dantess jau paņēma cepuri un pacēlās, lai ielu.

—    Pagaidiet! — teica prokurora palīgs. — Kam vēstule bija adresēta?

—    Nuartjē kungam Kokerona ielā Parīzē.

Pērkona spēriens nebūtu Vilforu tā pārsteidzis un satriecis kā šie vārdi. Viņš atkrita atpakaļ krēslā, no kura bija piecēlies, lai paņemtu papīrus, kuri bija noņemti Dantesam. Tad viņš ar drebošām rokām sagrāba papīrus un, šķirstīdams tos, izņēma apzīmēto vēstuli, kurai uzmeta izbaiļu pilnu skatienu.

—    Nuartjē kungam Kokerona ielā Nr. 13 — viņš čukstēja, arvien vairāk un vairāk nobālēdams.

—    Jā, — teica Dantess, — vai jūs viņu pazīstat?

Nē, - aši atteica Vilfors, — uzticīgs karaļa kalps nav pa/īstams ar sazvērniekiem.

Tātad šeit ir darīšana ar sazvērestību? jautāja Dantess, kurš nu saka baidīties vairāk nekā agrāk. — Visādā ziņā es jau jums tiku teicis, ka man nebija pazīstams tās vēstules saturs, kuru es vedu.

—    Jā, — atteica Vilfors dobjā balsī, — bet jūs zināt tās personas vardu, kurai vēstule bija adresēta.

—   To man vajadzēja zināt, lai varētu to personīgi nodot adresātam.

—     Un jūs nevienam nelikāt parādījis šo vēstuli? — jautāja Vilfors, lasīdams un līdz ar tālāku lasīšanu vēl vairāk uztraukdamies.

<- Nevienam nerādīju, goda vārds!

—     Neviens nezina, ka jums ir vēstule no Elbas salas Nuartjē kungam? Neviens to nezina, vienīgi tas, kas man to nodeva.

Tas ir par daudz, tas ir par daudz! — čukstēja Vilfors.

Prokurora palīga vaigs kļuva arvien drūmāks un drūmāks, jo tuvāk viņš nāca vēstules beigām. Viņa bālas lūpas, drebošas rokas, degošās acis lika Dantesam baidīties no visļaunākā.

Vēstuli izlasījis, Vilfors nolaida galvu rokās un tādā stāvokli palika kādu minūti.

—    Mans Dievs, kas tad ir nolicis? — Dantess bailīgi jautāja.

Vilfors nekā neatbildēja, bet pēc kādām minūtēm pacēla savu bālo,

uztraukto vaigu un vēlreiz pārlasīja vēstuli.

—    Un jus sakal, ka nezināt šis vēstules saturu? — viņš jautāja.

—     Es jums dodu godavārdu, ka nezinu. Bet kas ar jums ir nolicis? Jūs jūtaties nevesels? Vai negribai, es pazvanīšu vai pasaukšu ļaudis?

Nē, nē, — teica Vilfors, aši pieceldamies, — nekustieties, nerunājiet ne vārda: šeit pavēles dodu es, nevis jūs!

—     Mans kungs, — teica Dantess apvainots, — es gribēju pasaukt, lai jums sniedz palīdzību.

—     Man nekādas palīdzība nav vajadzīga; rūpējaties pats par sevi un atbildiet uz jautājumiem!

Dantess gaidīja jautājumus, bet velti. Vilfors bija atgāzies krēslā, braucīja karsto, nosvīdušo pieri ar roku un sāka trešo reizi lasīt vēstuli, ne vārda neteikdams.

—    A, ja viņš zina šīs vēstules saturu, — murmināja pie sevis Vilfors, — un ja kādreiz dabūs zināt, ka Nuartjē ir de Vilfora tēvs, tad es esmu pazudis cilvēks! Uz mūžu pazudis!

Un viņš palaikam palūkojās uz Ednionu, il kā viņa skatiens spētu caururbties tam neredzamajam šķērslim, kurš aizslēdz sirdī noslēpumus, ko mute neizsaka.

—    A, nešaubīsimies ilgāk! — viņš beigās izsaucās.

—          Bet, Dieva dēļ! — iekliedzās nelaimīgais jauneklis. — Ja jūs par mani šaubāties, ja mani turat aizdomās, — tad izjautājiet jel mani, esmu gatavs atbildēt!

Vilfors visiem spēkiem pūlējās pārvarēt uztraukumu un teica balsī, kurai vajadzēja būt stingrai:

—          Mans kungs, ļoti svarīgas aizdomas rodas pēc nopratināšanas, un tāpēc man nav varas, kā es domāju, jūs tūdaļ palaist brīvā; pirms atlaistu jūs, man vajag aprunāties ar pašu prokuroru. Bet jūs redzat, cik ļoti es rūpējos par jums.

—         Ak, es to redzu, — iesaucās Dantess, — un pateicos jums, jo jūs bijāt man vairāk draugs nekā soģis!

—         Nu, es jūs vēl kādu laiku atstāšu cietumā. Galvenais pierādījums pret jums ir šī vēstule, un jūs redzat, še…

Vilfors piegāja pie krāsns, iemeta vēstuli ugunī un nogaidīja, kamēr tā bija pārvērtusies pelnos.

—   Jūs redzat: es iznīcinu šo pierādījumu.

—         A! — iesaucās Dantess. — Jūs esat vairāk nekā taisnīgs, jūs esat labsirdīgs.

—         Nu, uzklausiet, — teica Vilfors, — pēc šāda darba jūs saprotat, ka varat man uzticēties visās lietās.

—    A, pavēliet tikai, es izpildīšu visas jūsu pavēles!

—          Nē, — teica Vilfors, pienākdams tuvāk Dantesam, — es negribu jums dot pevēles, bet tikai padomu.

—    Sakiet vien, es to izpildīšu kā pavēli.

—         Es jūs paturēšu šeit līdz vakaram. Vakarā kāds cits jūs nopratinās: sakiet viņam visu, ko man sacījāt, tikai par vēstuli nesakiet ne vārda!

—    To es jums apsolu.

Tagad Vilfors lūdzās un apsūdzētais viņu mierināja.

—         Jūs saprotat, — Vilfors sacīja, lūkodamies uz pelnos sadegušo papīru, — jūs un es — mēs vien zinām, ka tāds raksts ir bijis. Tas mums vairs neliks priekšā likts. Atsakieties droši no tā, un jūs būsit glābts.

—    Es atsacīšos, esiet mierīgs!

—         Labi, labi, — atteica Vilfors, sniegdamies pēc galda zvaniņa. Tad, uz mirkli apstādamies, viņš teica:

—    Jums bija tikai šī viena vēstule?

—    Šī viena.

—    Apzvēriet!

Dantess izstiepa roku.

—    Es zvēru, — viņš teica.

Tad Vilfors piezvanīja.

Ienāca policijas komisārs.

Vilfors piegāja tam klāt un iečukstēja dažus vārdus ausī. Komisārs atbildēja, tikai ar galvu pamezdams.

—    Ejiet viņam līdzi! — Vilfors teica Dantesam.

Dantess paklanījās, pēdējo reizi patecicīgi palūkojās uz Vilforu un izgāja.

Tiklīdz durvis aizvērās aiz Dantesa un policijas komisāra, Vilfora spēki sabruka un viņš atkrita krēslā gandrīz vai pilnīgā ģībonī.

Pēc kāda brīža viņš sāka atjēgties.

—            Ak, mans Dievs, — viņš čukstēja, — kā laime un dzīvība karājas mata galā!.. Ja pats prokurors šodien būtu bijis Marselā, ja manā vielā būtu saukts apgabala tiesnesis, tad es būlu pazudis cilvēks! Šī nolādētā vēstule būtu mani nogrūdusi bezdibenī! Ak, mans tēvs, vai jūs man mūžīgi būsit par šķērsli ceļā uz laimi šinī pasaulē, vai man mūžam būs jākaro prel jūsu dumpīgo pagātni?

Bet piepeši it kā kāda negaidīta gaisma uzliesmoja viņa garā un atspoguļojās viņa sejā. Cieši sakniebtajās lūpās parādijās smaids, viņa nemierīgais skatiens kļuva stingrs un it kā apstājās pie vienas domas.

—            Jā, tā ir, — viņš teica, — šī vēstule, kura mani tik likko neiegāza postā, varbūt kļūs par manas laimes nodibinātāju. Nu, Vilfor, pie darba!

Un, pārliecinājies, ka apsūdzētā Dantesa vairs nav priekšistabā, karaliskā prokurora palīgs izgāja laukā un steidzīgiem soļiem devās uz savas līgavas namu.

VII

Ifas pils

Priekšistabā policijas komisārs pamāja diviem žandarmiem, kuri nostājās Dantesam abās pusēs — viens pa labi, otrs pa kreisi. Tika atvērtas durvis, pa kurām karaliskā prokurora dzīvoklis bija savienots ar krimināltiesas namu, un žandarmi apcietināto ilgāku laiku veda pa drūmiem gaiteņiem, kuri caurgājējiem ari tad liek drebēt, kad viņiem nav iemesla drebēšanai.

Tāpat kā prokurora dzīvoklis bija savienots ar krimināltiesas namu, tas bija atkal savienots ar cietumu, drūmu ēku liesas nama tuvumā.

Kad viņi bija līču ločus izstaigājuši pa gaiteņiem, Dantess ieraudzīja, ka viņa priekšā atver durvis ar dzelzs bultām. Policijas komisārs trīs reizes pieklauvēja ar dzelzs āmuriņu, trīs reizes klauvējieni sāpīgi atskanēja Dantesa sirdī, tad durvis atsprāga vaļā un žandarmi pabīdīja apcietināto, kurš vēl stāvēja šaubīdamies. Dantess pārkāpa pār augsto slieksni, un durvis ar troksni aizkrita aiz viņa. Viņš šeit ieelpoja neparastu, smagu un mitru gaisu — viņš bija cietumā.

Viņš bija ievests diezgan tīrā istabiņā, tikai ar bultām un dzelzs skār- diņiem logu priekšā. Viņš pārāk neizbijās, jo viņa sirdī vēl atskanēja prokurora palīga līdzjūtības pilnie vārdi, kuri viņam deva jaukākās cerības.

Bija jau pulkstenis četri, kad Dantesu ieveda cietumā. Notikums norisinājās 1. martā, tātad apcietinātais drīz vien palika tumsā.

Tagad redzes spējas vietā bija jāpaļaujas uz dzirdi, un viņš uztraukts sekoja vismazākajam troksnim un ik reizi domāja, ka nu nāk viņu atsvabināt. Viņš pat uzlēca kājās un devās uz durvju pusi, bet troksnis drīz vien apklusa vai nogriezās uz citu pusi, un Dantess atkrita atpakaļ.

Beigās ap pulksten desmitiem vakarā, kad Dantess jau sāka zaudēt cerību, no jauna atskanēja troksnis, kas, kā likās, tuvojās viņa istabiņai: tiešām, gaitenī dzirdējās soļi un apstājās viņa durvju priekšā. Atslēga no- žvadzēja un apgriezās, eņģes nočīkstēja, un smagās ozola durvis atvērās, ielaizdamas viņa kamerā apžilbinošu lāpu gaismu.

Lāpu gaismā Dantess ieraudzīja mirdzam zobenus un šautenes.

Dantess pagāja uz priekšu un palika nekustīgi stāvam, redzēdams, ka divu žandarmu vietā tagad ir četri.

—   Jūs atnācāt pēc manis? — viņš beidzot jautāja.

—   Jā, — atbildēja kāds no žandarmiem.

—    No prokurora palīga?

—    Es domāju gan.

—    Labi, — atteica Dantess, — esmu gatavs iet jums līdzi.

Jauneklis bija pārliecināts, ka pēc viņa ir sūtījis Vilfors, un tas atņēma

viņam visas baiļu jūtas: mierīgs, drošiem soļiem viņš pats stājās pavadoņu konvojiem vidū.

Laukā viņus gaidīja kariete; uz bukas sēdēja kučieris, viņam blakus — kāds zaldāts.

—    Vai tad šī kariete ir domāta man? — izbrīnījies jautāja Dantess.

—   Jums, — atkal atbildēja kāds žandarms. — Sēdieties iekšā!

Dantess gribēja vēl kaut ko piebilst, bet karietes durvis atvērās un viņš

juta, ka viņu pagrūž. Viņš nedz spēja, nedz domāja pretoties, un pēc

minūtes jau sēdēja karietē starp diviem žandarmiem, kamēr divi pārējie apsēdās viņam priekšā. Smagā kariete sāka kustēties ar savādu troksni.

Apcietinātais palūkojās uz karietes durvīm: viņš tikai bija pārmainījis cietumu; bet šis cietums kustējās uz priekšu pretī nezināmam mērķim. Caur karietes režģotajiem lodziņiem viņš pazina dažas ielas, viņi brauca uz ostmalu.

Kariete apstājās, kareivis nokāpa zemē un tuvojās kara sardzei Kon- sinā, kuras priekšā viņi bija piebraukuši. Iznāca divpadsmit zaldāti un nostājās vidū.

Dantess lāpu gaismā ieraudzīja spīdam bajonetes.

Pavadonis kareivis atvēra karietes durvis, kuras bija ar atslēgu aizslēgtas, un nu Dantess, izkāpjot no karietes, atradās starp divām rindām zaldātu, kuri viņam bija atstājuši ceļu.

Divi žandarmi, kuri bija sēdējuši Dantesam priekšā, bija izkāpuši pirmie, tiem sekoja Dantess un atkal divi žandarmi. Viņi gāja uz laivu ostmalā, kur kāds matrozis viņus jau gaidīja. Kareivji lūkojās uz Dantesu ar muļķīgu ziņkārību.

Vienā minūtē Dantess jau sēdēja laivā starp četriem žandarmiem, kamēr pavadoņi kareivji nosēdās aiz viņiem. Četri airētāji laivu ātri ira uz priekšu, un driz bija sasniegts Pilons. No laivas atskanēja sauciens, un ķēde, kura noslēdz ostu, tika nolaista. Dantess tagad atradās tā sauktajā Friulā, kas ir ārpus īstās ostas.

Cietumnieka pirmās jūtas, kad viņš nāca brīvā gaisā, bija prieka jūtas. Brīvs gaiss — tā jau ir gandrīz vai brīvība. Viņš dziļi ieelpoja šo svaigo vēsmu, kura sev līdzi nesa nakts un jūras vēsmu. Bet drīz vien viņu pārņēma skumjas, un viņš nopūtās, kad viņi brauca garām „Rezervas" viesnīcai, kur viņš bija tik laimīgs bijis vēl līdz pašai viņa apcietināšanai un no kurienes pa atvērtajiem, gaiši apgaismotajiem logiem plūda jautras balles skaņas.

Laiva peldēja arvien tālāk. Tā pabrauca garām Miroņa galvai pretim Fora līcim, tad apbrauca apkārt ap bateriju, kas Dantesam likās gluži nesaprotami.

—     Kurp tad jūs mani vedat? - viņš beidzot jautāja kādam žandarmam.

—   Tūdaļ uzzināsit.

—    Bet tagad…

—    Mums ir aizliegts dot jums jebkādus paskaidrojumus, — teica žandarms.

Dantess bija pa pusei kareivis: izjautāt apakšniekus, kuriem ir aizliegts atbildēt, viņam likās neprātīgi. Tāpēc viņš cieta klusu.

Visdīvainākās domas viņam tagad šāvās prātā, jo šādā laiviņā tālu projām ai/braukt nebija iespējams un tuvuma viņš arī neredzēja nevienu kuģi, bet viņš domāja, ka viņu kaut kur izcels malā un teiks, lai nu viņš iet, kur grib. Viņš jau nebija saistīts, nebija pat mazākā mēģinājuma viņam uzlikt kaut kādas važas. Tas viss viņam likās kā laba zīme, bet tam jau prokurora palīgs, kurš ar viņu bija apgājies tik varen laipni, bija taču teicis, ka viņam nekas ļauns nenotikšot, ja vien neizrunāšot vārdu „Nu- artjē". Vai tad prokurora palīgs nebija viņa acu priekšā iznīcinājis vēstuli, vienīgo pierādījumu pret viņu?

Tātad viņš gaidīja, klusuciezdams un domīgi mēģinādams ar savu jūrnieka skatienu iespiesties tumsā.

Laiva atstāja aiz sevis Rotonno salu, kur dega bāka, un, gar krastu braucot, sasniedza Katalānu līci. Šeit cietumnieka skatieni lūkojās ar divkārtēju cītību: šeit bija Mersedese, un ar katru minūti viņam likās, ka viņš redz kādu nenoteiktu sievietes tēlu krastmalā. •

Tikai viena uguntiņa bija redzama Katalānās. Tuvāk novērodams to vietu, kur dega uguntiņa, Dantess noprata, ka tā spīdēja no Mersedeses lodziņa. Mersedese viena pati visā ciemā vēl negulēja. Ja jauneklis būtu skaļi saucis, viņa varbūt būtu to sadzirdējusi.

Vajadzīga kaunība atturēja Dantesu. Ko šie ļaudis, kas uz viņu lūkojās, būtu sacījuši, ja viņš būtu kliedzis kā ārprātīgais?

Viņš turpināja savu drūmo klusēšanu, acis pavērsis uguntiņai. Tikmēr laiva peldēja tālāk, bet jauneklis vairs nedomāja par to, viņš domāja par Mersedesi.

Kāds pakalniņš piepeši aizstājās priekšā uguntiņai. Dantess pagriezās un ievēroja, ka nu laivu dzen vējš.

Dantess nevarēja vairs ilgāk paciest. Apspiezdams savu riebumu, viņš satvēra žandarmu aiz rokas un jautāja:

—   Kurp jūs mani vedat? Sakiet man jel to, un, jūrnieka godavārds, es padošos savam liktenim!

Žandarms pakasīja aiz auss un palūkojās apkārt, kas varētu nozīmēt tik daudz kā: „Nu jau gan varētu pateikt."

—    Jūs esat jūrnieks un marselietis, — atbildēja žandarms, — un jūs jautājat, kurp mēs braucam?

—   Jā, jo es tiešām nezinuj kurp mēs braucam.

—    Vai nevarat atminēt?

—    Nebūt ne.

—   Tas taču nav iespējams.

—    Es zvēru pie visa, kas man svēts, ka nezinu. Sakiet jel man aiz līdzcietības!

—    Bet sargs?

—            Sargs jums neaizliegs man to teikt, jo es to tā kā tā dabūšu zināt pēc desmit minūtēm, pēc pusstundas. Jūs mani tikai atpestīsit no liekām šaubām.

—            Vai tad jums ir aizsietas acis, vai jūs nekad neesat bijis ārpus Marseļas ostas, ka nevarat pats atminēt?

—    Nē jel.

—    Nu tad palūkojieties sev apkārt!

Dantess pacēlās un paskatījās, dabiski, uz to pusi, kurp brauca laiva; ne visai tālu savā priekšā viņš ieraudzīja melnu, kailu klintu, uz kuras pacēlās drūmā Ifas pils.

Šis dīvainais veidols, šis cietums, kuram apkārt valda tik dziļas šausmas, šis cietoksnis, kurš trīssimt gadus Marseļu apēno ar savu drūmo pagātni, piepeši pacēlās Dantesa priekšā, kurš par to vismazāk bija domājis, un atstāja uz viņu tādu iespaidu, kā ešafots uz notiesājamiem, kas tiek vesti izpildīt nāvessodu.

—            Ak, mans Dievs! — jauneklis iesaucās. — Tā jau ir Ifas pils! Ko tad mēs tur darīsim?

Žandarms pasmējās.

—            Bet tur jau ved tikai tos, kas cietumā ieslogāmi! — turpināja Dantess. — Ifas pils taču ir valsts cietums, kurš nolemts tikai svarīgiem politiskajiem noziedzniekiem! Es taču neesmu izdarījis nekādu noziegumu. Vai tad ir kādi tiesneši vai citi ierēdņi Ifā?

—            Es domāju, ka tur ir tikai cietuma priekšnieks, uzraugi, kareivji un stipras sienas. Ko nu jūs esat tik izbrīnījies, mīļais draugs?!

Dantess spēcīgi saspieda žandarma roku.

—            Vai tad jūs tiešām domājat, ka mani ved uz Ifas cietumu, lai tur ieslodzītu?

—            Laikam gan tā, — teica žandarms, — bet visādā ziņā ir gluži lieki man tik stipri spiest roku.

—    Bez jebkādas izmeklēšanas, bez tiesas?! — iesaucās jauneklis.

—   Tiesas formalitātes taču ir izpildītas, izmeklēšana izdarīta.

—   Bet Vilfors taču solījās mani palaist brīvībā!

—           To es nezinu, ko Vilfors solījās, — teica žandarms, — bet zinu to, ka mēs braucam uz Ifu. Nu! Nu! Ko nu jūs darāt? Ē, biedri, turiet!

Zibens ātrumā Dantess piepeši bija piecēlies un gribēja lēkt jūrā; bet žandarms, kurš no piedzīvojumiem jau zināja tādus gadījumus, bija pasteidzies vēl ātrāk, un stipras rokas atrāva jaunekli atpakaļ.

Dantess atkrita laivā, rēkdams izmisuma dusmās.

—    Labi, labi! — nu kliedza žandarms, eeli atspiedis pret Dantesa krūtīm. — Tad tā jūs turat jūrnieka godavārdu! Tici nu tādiem klusiem ļautiņiem!

Te ari laiva stipri sakustējās — tā bija uzskrējusi uz Ifas klints. Matroži aši izlēca, un laiva tika piestiprināta krastā.

Žandarmi, kuri nu turēja Dantesu aiz rokām un aiz apkakles, pacēla viņu, uznesa krastā un vilka pa kāpnēm augšā citadelē, kamēr pavadonis kareivis ar šauteni rokās gāja iepakaļ.

Dantess tagad neizrādīja veltīgu pretimturēšanos, viņam riebās šie ļaudis. Viņš bija kā apreibis, spēki viņu bija atstājuši, viņš tik tikko spēja vilkt kājas. Viņš redzēja kareivjus, kuri rindās stāvēja, viņš juta pakāpienus, kuri viņa kājām lika saliekties. Viņš vēroja, kā iegāja pa durvīm un durvis aizvērās aiz viņa, — bet visu viņš redzēja un vēroja it kā caur miglu, nekā viņš nespēja skaidri izšķirt. Viņš pat neredzēja jūru, šīs cietumnieku nebeidzamās skumjas, kuri lūkojās tālumā sava bezspēka briesmīgajā apziņā.

Brīžiem viņš lūkoja saņemt spēkus. Viņš paskatījās apkārt. Viņš atradās četrstūrainā pagalmā starp četrām augstām sienām. Bija dzirdami sargu lēnie soļi, un katru reizi, kad viņi pagāja garām diviem vai trim gaismas stariem, kuri nāca no lodziņiem pils sienā, varēja redzēt, kā spīguļo viņu durkļi.

Šeit visi uzgaidīja kādas desmit minūtes. Žandarmi, kuri bija pārliecināti, ka nu Dantess nemēģinās bēgt, palaida viņa rokas vaļā. Kā likās, viņi gaidīja kādu pavēli; šī pavēle drīz atskanēja.

—    Kur cietumnieks? — jautāja kāda balss.

—    Šeit viņš ir, — atbildēja žandarmi.

—    Lai viņš nāk man līdzi! Es viņu novedīšu viņa kamerā.

—    Ejiet! — teica žandarmi, pagrūzdami Dantesu.

Cietumnieks sekoja savam pavadonim, kurš viņu veda uz kādu kameru, gandrīz vai apakšzemes telpu, kuras sienas, kailas un mitras, likās nosla- cītas ar asarām. Lampiņa, kuras dakts tumši dega smirdošos taukos, vāji apgaismoja šā briesmīgā dzīvokļa sienas un pavadoni nodriskātā apģērbā — kādu zemāku cietuma uzraugu.

—     Tā būs jūsu kamera šai naktij, — viņš teica, — ir jau vēls, un cietuma priekšnieks guļ. Rīt, kad viņš uzcelsies un izlasīs papīrus, viņš varbūt pārmainīs kameru. Līdz tam šeit jums būs maize, ūdens krūzē, salmi ir tur kaktā. Ardievu!

Un pirms Dantess vēl bija atvēris muti, lai atbildētu, pirms viņš bija ievērojis, kur sargs noliek maizi un ūdens krūzi, kur atrodas salmi guļai, — sargs bija jau paņēmis lampiņu un, durvis aizvērdams, atņēmis viņam

(irāfs Montc-Kristo

pēdējo gaismiņu, pie kuras viņš bija spējis lik tikko i/šķirt sava cietuma mitrās sienas.

Tagad viņš palika viens pats tumsā un klusumā, kura bija tikpat mēma un drūma kā velve, kas ar ledainu aukstumu dvesa viņam karstajā pierē.

Kad pirmie dienas stari drusciņ apgaismoja šo pagrabu, atnāca uzraugs ar pavēli atstāt cietumnieku tur, kur viņš atradās. Dantess nepakustējās no vietas. Kāda dzelžaina roka, likās, bija viņu piekalusi tanī vietā, kur viņš bija vakar apstājies. Viņa dzijās acis slēpās aiz plakstiņiem, kuri bija uztūkuši no asarām. Viņš stīvi lūkojās zemē.

Visu nakti viņš bija pavadījis stāvus, bez miega.

Uzraugs tuvojās viņam, apgāja viņam apkārt, bet Dantess, kā likās, viņu neredzēja.

Viņš uzsita Dantesam uz pleca: tas nodrebēja un pagrieza galvu.

—    Vai tad jūs negulējāt? — jautāja uzraugs.

—   Nezinu, — atbildēja Dantess.

Cietuma uzraugs brīnīdamies palūkojās uz viņu.

—    Vai jūs negribat ēst? — jautāja uzraugs.

—   Nezinu, — atkal atteica cietumnieks.

—   Vai jūs kaut ko nevēlaties?

—    Es gribētu redzēt cietuma priekšnieku.

Uzraugs paraustīja plecus un izgāja.

Kad durvis aizdarījās, Dantesa krūtis il kā pārtrūka ilgās raudās. Asaras, kas viņu sildīja, lija kā strautiņi. Viņš nokrita zemē uz vaiga. Atmiņā viņš aplūkoja visu savu dzīvi un jautāja sev, kādu noziegumu viņš gan spējis pastrādāt savā tik īsajā mūžā, ka izpelnījies lādu briesmīgu sodu.

Pagāja diena. Dantess bija tikai spējis apēst dažus kumosus maizes un izdzert kādu lāsi ūdens. Viņš vai nu sēdēja, nogrimis savās domās, vai staigāja pa savu cietumu kā noķerts maža zvērs pa savu krātiņu.

Vienas domas viņu sevišķi mocīja, ka viņš, braukdams šurp un nezinādams, kurp viņu ved, bija izturējies tik mierīgi: viņš taču būtu varējis mesties jūrā, un kā labs peldētājs un nirējs — viņš bija pats slavenakais peldētājs Marselā — būtu zem ūdens spējis izbēgt no saviem sargiem. Viņš tad būtu licis līdz krastam, būtu kaut kur paslēpies, nogaidījis kādu itāliešu vai katalāniešu kuģi un aizbraucis uz Itāliju vai Spāniju, no kurienes būtu rakstījis Mersedesei, lai tā atbrauc pie viņa. Par savu iztikšanu viņš nebūt nerūpējās: viņš zināja, ka krietni jūrnieki visur ir atrodami; viņš prata runāt itāliski un spāniski; viņš būtu brīvs un laimīgi dzīvojis ar Mersedesi un savu tēvu, kurš arī būtu pie viņa atnācis. Bet lagad viņš ir cietumnieks, ieslodzīts šinī cietumā, no kura nav iespējams izbēgt; ne par tēvu, ne par Mersedesi viņš nekā nezina, un tas viss noticis tikai tāpēc

vien, ka viņš ticējis šim Vilforam, šim. prokuroram; kā viņš bija izdarījis lādu ārprālibu? Trakās dusmās Dantess tagad valstījās pa salmiem.

Otrā dienā ap lo pašu laiku atkal atnāea uzraugs.

—            Nu, — viņš jautāja Dantesam, — vai jūs šodien esat prātīgāks nekā vakar?

Dantess nekā neatbildēja.

—            Saņemieties jel mazliet! — turpināja uzraugs. — Vai jūs nevēlaties kaut ko tādu, kas no manis ir atkarīgs?

—    Es gribu runāt ar cietuma priekšnieku.

—            Ak. — teica uzraugs nepacietīgi, — cs jau jums sacīju, ka tas nav iespējams.

—    Kāpēc nav iespējams?

—            Tāpēc, ka pēc cietuma noteikumiem nav atļauts cietumniekiem to prasīt.

—    Kas tad šeit ir atļauts? — vaicāja Dantess.

—            Atļauts ir par naudu dabūt labāku ēdienu, pastaigas un reizēm arī saņemt gramalas.

—    Es negribu neko citu, es tikai gribu redzēl cieluma priekšnieku.

—            Ja jūs man prasīsit aizvien vienu un lo pašu, — dusmīgi leica uzraugs, — es jums nenesīšu ēst.

—             Nu, kas tad par lo, — teica Dantess, — ja jūs nenesīsit ēst, es nomiršu badā, vairāk nekā.

Dantesa vārdi bija atstājuši dziļu iespaidu uz cietuma uzraugu, kurš piepeši apdomāja, ka no katra cietumnieka viņam bija ik dienas gandrīz vai desmit sū ienākumu un ka Dantesa nāve nestu viņam iztrūkumu. Tāpēc uzraugs tūdaļ uzsāka runāt mīkstākā balsī:

—            Paklausieties jel, tas nav iespējams, ko jūs vēlaties. Neprasiet vairāk pēc la, jo nav neviena piemēra, ka priekšnieks būtu iegājis cietumnieka istabā pēc viņa lūguma. Esiet tikai prātīgs, jums atļaus pastaigāties, un varbūt kādu reizi, kad priekšnieks ies garām, jūs varēsit viņu uzrunāt.

—             Bet cik ilgi man tādā kārtā būtu jāgaida, — jautāja Dantess, — kamēr gadilos tāda iespējamība?

—            A, — sacīja uzraugs, — varbūt mēnesis, trīs mēneši, pusgads, varbūt gads.

Nē, nē! - iesaucās Dantess.- Es gribu viņu redzēt tūdaļ.

—             Ak, nenododieties neizpildāmam vēlējumam, vai arī jūs divās nedēļās kļūsit ārprātīgs, — teica uzraugs.

—    A, vai jūs tā domājat? — vaicāja Dantess.

—            Jā, kļūsit ārprātīgs. Arprātība aizvien tā sākas, mums šeil ir piemērs: tā baltais abats, kurš pirms jums uzturējās šinī kambarī, nepārtraukti piedāvāja valdībai veselu miljonu par savu atsvabināšanu un tad kļuva ārprātīgs.

—    Vai jau sen viņš atstāja šo kameru?

—   Ir pagājuši divi gadi.

—    Un viņu palaida vaļā?

—   Nē viņu pārveda uz nodaļu ārprātīgajiem.

—      Klausieties, — Dantess teica, es neesmu abats un neesmu ārprātīgs; varbūt kļūšu ārprātīgs, bet par nelaimi tagad esmu pie pilna prāta: es jums kaut ko piedāvāšu.

—   Ko tad?

—      Es jums nesolīšu miljonu, jo nevaru tik daudz dot, bet došu simt dālderu, ja pirmo reizi, kad būsit Marselā, aiziesiet uz Katalānām un nodosit vēstuli kādai meitenei, Mersedesei, pat ne vēstuli, bet tikai divas rindiņas.

—     Ja es nonestu šīs divas rindiņas un tiktu noķerts, tad es pazaudētu savu vietu, kura gadā ienes tūkstoš liru, nemaz neskaitot blakusienākumus un uzturu. Jūs redzat, ka man vajadzētu būt ļoti lielam muļķim, jo es gribētu pazaudēt tūkstoš liru, lai dabūtu trīs simtus vietā.

—      Nu, — teica Dantess, — tad uzklausies un iegaumē labi, ko tev teikšu: ja tu liedzies aiznest vēstuli, tad es kādu reizi noslēpšos aiz durvīm un, kad tu ienāksi iekšā, sadragāšu tev galvu ar šo solu.

—      Ko? Draudi?! — iesaucās uzraugs atkāpdamies. — Nu jūs tiešām kļūstat traks. Abats iesāka tāpat kā jūs, un pēc trim dienām jūs būsit tikpat tālu kā viņš. Par laimi, Ifas pilī ir nodaļa ārprātīgajiem.

Dantess paķēra solu un atvēzējās ar to.

—      Labi, labi, — teica uzraugs, — tā kā jūs visādā ziņā to gribat, tad arī paziņošu priekšniekam.

—      Ej vien! — teica Dantess, nolikdams solu un atsēzdamies uz tā ar nolaistu galvu un neskaidrām acīm, it kā tiešām būtu kļuvi ārprātīgs.

Uzraugs izgāja un pēc īsa brīža atnāca atpakaļ četru kareivju un kaprāļa pavadībā.

—     Pēc priekšnieka pavēles, — viņš teica, — novediet cietumnieku vienu stāvu zemāk!

—   Tātad uz nodaļu ārprātīgajiem? — jautāja kaprālis.

—   Uz ārprātīgo nodaļu: trakos jāliek kopā ar trakajiem.

Četri kareivji satvēra Dantesu, kurš iekrita it kā ģībonī un bez pretošanās tika aizvests.

Viņi nokāpa piecpadsmit pakāpienus zemāk. Tur tika atvērtas durvis, pa kurām Dantesu iegrūda iekšā.

Durvis aizvērās. Rokas izstiepis, viņš gāja uz priekšu, līdz atdūrās pret sienu, tad atsēdās kaktā un palika nekustīgi sēžam.

Maz pamaz viņa acis sāka pierast pie tumsas un viņš sāka izšķirt priekšmetus.

Uzraugam bija bijusi taisnība: ļoti maz vairs trūka, lai Dantesu varētu uzskatīt par ārprātīgu.

VIII

Saderināšanas vakars

Karaliskā prokurora palīgs Vilfors vakarā pēc Dantesa nopratināšanas atgriezās atpakaļ savas līgavas namā un vēl atrada tur viesus.

Vakariņas bija paēstas, un viesi bija tikai aizgājuši citā istabā dzert kafiju.

Renē sagaidīja viņu ar nepacietību, arī viesi bija ziņkārīgi, un tāpēc prokurora palīgs tika saņemts ar vispārējiem saucieniem un sveicieniem.

—             Nu, rīkles griezēj, valsts kārtības uzturētāj, rojālist Brut! — sauca viens viesis. — Ko nu jūs teiksit?

—    Nu, vai mums draud jauna briesmu valdība? — vaicāja kāds cits.

—    Vai no savas migas neuzbruka Korsikas velns? — prašņāja trešais.

—            Marķīze, — teica Vilfors, tuvodamies savai nākamajai sievasmātei, — es nāku izlūgties no jums atvainošanu, ja man vajadzētu jūs uz laiku atstāt…

Un tad, pagriezies pret marķīzu, viņš piebilda:

—             Marķīz, esiet tik laipns un atļaujiet man teikt jums dažus vārdus vienatnē!

—           A, vai tad viss tiešām ir tik nopietni? — jautāja marķīze, vērodama prokurora palīga svarīgo seju.

—            Tik nopietna, — ka man vajadzēs uz dažām dienām no jums atvadīties.

—             Vai jūs kurp braucat, mans kungs? — jautāja Renē, nespēdama apslēpt savu uztraukumu par šo piepešo ziņu.

—    Diemžēl jā — atbildēja Vilfors. — Tas ir vajadzīgs!

—   Kurp tad jūs brauksit? - jautāja marķīze.

—        Tas ir tiesas noslēpums, bet ja kādam no klātesošajiem kungiem ir kādi uzdevumi Parīzē, tad viens no maniem draugiem, kurš dodas turp, labprāt uzņemsies izpildīt šos uzdevumus.

Visi klātesošie paskatījās cits uz citu.

—   Jūs lūdzāt mani uz sarunu vienatnē? — jautāja marķīzs.

—   Jā, lūdzu, ieiesim jūsu kabinetā!

Marķīzs ar Vilforu izgāja.

—        Nu, kas tad ir noticis? — jautāja marķīzs, kad viņi bija nonākuši kabinetā.

—        Notikušas ļoti svarīgas lietas, kuras spiež mani tūdaļ doties uz Parīzi. Tagad, marķīza kungs, atvainojiet manu rupjo jautājumu: vai jums varbūt ir valsts papīri?

—        Visa mana mantība ir noguldīta valsts vērtspapīros; gandrīz seši vai septiņi simti tūkstoši franku.

—        Nu, marķīz, pārdodiet savus vērtspapīrus, pārdodiet tos tūlīt, vai arī jūs esat bankrotā.

—   Bet kā tad lai es tos no Šejienes pārdodu?

—   Jums ir kāds biržas aģents? Vai ne?

—    Ir.

—        Dodiet man vēstuli viņam, lai viņš tūdaļ pārdod, ne minūti nekavēdamies; var pat būt, ka es aizbraucu jau pārāk vēlu.

—   Velns lai parauj! — iesaucās marķīzs. — Tad netērēsim arī laiku!

Un viņš piesēdās pie galda un uzrakstīja vēstuli savam biržas aģentam,

uzdodams viņam pārdot valsts rentes papīrus par jebkuru cenu.

—       Tagad, — teica Vilfors, turēdams šo vēstuli rokā, — man vajadzīga vēl otra vēstule.

—   Kam?

—    Karalim, — teica Vilfors.

—    Karalim?

—   Jā.

—    Bet es nevaru iedrošināties rakstīt viņa augstībai.

—        Tāpēc lūdzu jūs izprasīt tādu vēstuli no de Zalvjē. Man ļoti, ļoti vajag, ka viņš man dotu vēstuli, ar kuras palīdzību es varētu iegūt brīvu pieeju pie karaļa, lai man nevajadzētu ar formalitātēm un aplinkiem izprasīt audiences, kas man varētu likt zaudēt dārgo laiku.

—        Bet vai tad jums nav kanclera, ar kura starpniecību jūs katrā laikā varētu runāt ar karali?

—        Zināms, ka tā; bet nav vajadzīgs, ka cits zinātu to jauno vēsti, kuru es vedu. Jūs saprotat? Kanclers visādā ziņā atbīdītu mani malā un atņemtu man visus nopelnus karaļa priekšā. Es juras teikšu tikai vienu: mana karjera ir nodrošināta, ja pirmais sasnied/u Tileriju pili, jo tad izdaru karalim tādu pakalpojumu, kādu viņš nekad navar aizmirst.

—      Tad ejiet sagatavoties ceļojumam; pasaukšu de Zalvjē un likšu viņam uzrakstīt vēstuli, kura derētu jums par šķēršļu novērsēju.

—    Labi, nekavējoties, jo pēc stundas ceturkšņa man jābūt jau karietē.

—    Lieciet karietei gaidīt mana nama priekšā!

—       Labi. Jūs, lūdzams, atvainosities manā vietā marķīzei, vai ne? Un jūsu meitai, kuru es tādā dienā atstāju ar dziļāko nožēlu.

—      Jūs viņas atradīsit manā kabinetā un varēsit pats no viņām atvadīties.

—   Simtu paldies! Parūpējieties arī, lai es saņemu savu vēstuli!

Marķīzs piezvanīja; ienāca sulainis.

—    Pasakiet grāfam de Zalvjē, ka es viņu gaidu pie sevis!

—   Tagad ejiet, Vilfor! — teica marķīzs prokurojra palīgam.

—    Labi, tūdaļ atkal atnākšu.

Prokurora palīgs skriešus steidzās projām; bet pie durvīm viņš atcerējās, ka nu karaliskā prokurora palīgs, kurš tā skrien, var uztraukt visas pilsētas mieru. Tāpēc viņš apstājās un tālāk gāja saviem parastajiem soļiem.

Pie savām durvīm viņš ieraudzīja kādu baltu tēlu, kurš nekustīgs gaidīja viņu.

Tā bija skaistā kalalāniete, kura, nesaņemdama nekādu ziņu par Dantesu, bija pati atnākusi, lai uzzinātu, kāpēc viņas līgavainis ticis apcietināts.

Vilforam tuvāk pienākot, viņa atgāja nost no sienas, pie kuras bija stāvējusi, un aizšķērsoja viņam ceļu. Dantess prokurora palīgam bija teicis par Mersedesi, un viņš tūdaļ varēja iedomāties, kas ir šī sieviete. Viņš bija ļoti izbrīnījies par viņas skaistumu un cienīgo uzstāšanos, un, kad viņa jautāja, kāpēc viņas līgavainis ir apcietināts, prokurora palīgam likās, it kā apsūdzētais būtu viņš pats un šī sieviete būtu viņa tiesnese.

—      Cilvēks, par kuru jūs runājat, — teica Vilfors aizraudamies, — ir liels noziedznieks, un es nekā nespēju darīt viņa labā.

Mersedesa sāka raudāt, un, kad Vilfors gribēja paiet viņai garām, viņa atkal nostājās tam ceļā.

—      Bet vismaz sakiet man, — viņa teica, — kur viņš atrodas, lai es varētu uzzināt, vai viņš ir dzīvs vai miris!

—    Es nezinu, — teica Vilfors, — viņš vairs nepieder man.

Un, sajuzdams savu neveiklo un nekrietno stāvokli šīs skaidrās sievietes priekšā, viņš atgrūda Mersedesi rupji nost un gandrīz vai bēgšus iesteidzās savā namā, aši aizcirzdams durvis, il kā gribēdams atstāt uz ielas, laukā sirdsapziņu, kura neviļus un pret viņa gribu ierunājās. Jo, neskatoties uz visu, uz savu amatu un uzskatiem, viņš taču bija radīts cilvēka vaigā.

Nonācis savā istabā, Villors atkrita krēslā un iestenējās. Cik cilvēku viņš jau bija iegrūdis postā, cik notiesājis uz nāvi! Bet tad viņš vismaz, nebija tik skaidri bijis pārliecināts par notiesāto nevainību! Tagad viņš pilnīgi skaidri un nešaubīgi zināja, ka ir notiesājis nevainīgu uz mūžu cietumā. Viņš tam atņēmis ne vien brīvību, bet arī laimi: šeit viņš vairs ir formas pēc nebija tiesnesis, bet bende.

Sirdī viņš sajuta it kā dobjus sitienus, dzeldošas sāpes, kuras viņam agrāk bija bijušas nepazīstamas; sirds viņam pildījās ar nenoliektām, ļaunām nojausmām.

Šādas vātis sirdī nekad nedzīst; ja ari kādreiz tās liekas aizdarāmies, tad drīz atveras vēl asiņainākas un sāpīgākas.

Ja šinī acumirklī būtu noticis brīnums, būtu atskanējusi Renē mīļā balss vai Mersedese būtu ienākusi un lūgusi pēc žēlastības, prokurora palīgs varbūt būtu riskējis ar visu savu spožo karjeru un būtu parakstījis pavēli par nevainīgā Dantesa atsvabināšanu. Bet nekāda maiga balss neatskanēja, durvis atvērās tikai tādēļ, lai ielaistu sulaini, kurš atnāca pateikt, ka zirgi gatavi un gaida, — un tā bez brīnuma prokurora palīgs palika prokurora palīgs.

Vilfors aši piecēlās, pareizāk sakot, uzlēca kājās kā vīrs, kurš palicis uzvarētājs iekšējā cīņā, piegāja pie sava rakstāmgalda, sabēra kabatās visu zelta naudu, cik vien galdā atradās, un staigāja apkārt pa istabu kā pus- prātā, murminādams saraustītus, nesaprotamus vārdus.

Pēdīgi viņš sajuta, ka sulainis viņam uz pleciem uzlicis mēteli, un nu izgāja, aši sēdās karietē un lika braukt uz Grankūras ielu, kur atradās marķīza Senmerāna nams.

Nelaimīgais Dantess nu bija galīgi notiesāts.

Kā marķīzs bija apsolījis, Vilfors arī atrada marķīzi un Renē marķīza kabinetā. Renē ieraudzīdams, prokurora palīgs nodrebēja, jo viņš baidījās, ka viņa varētu izmantot labo gadījumu un lūgt Dantesa apžēlošanu. Bet jaunā meitene bija aizņemta tikai ar savām domām — par Vilfora aizceļošanu.

Viņa mīlēja Vilforu. Vilfors aizbrauca tad, kad kāzas bija durvju priekšā, Renē nolādēja to cilvēku, kurš ar savu noziegumu šķīra viņu no līgavaiņa, nekādu žēlastību viņa šeit nespēja just pret Dantesu.

Un otra līgava — Mersedese?

Viņa, uz mājām ejot, sastapa Fernānu, kurš bija viņai sekojis. Nonākusi Katalānās, viņa izmisumā metās gultā.

Ceļos gultas priekšā stāvēja Fernāns un turēja viņas ledusauksto roku, apklādams to ar skūpstiem, kurus Mersedese nejuta.

Visu nakti viņa pavadīja dziļā izmisumā.

Lampa izdzisa, kad eļļa bija izdegusi, viņa nemanīja, ka palicis tumšs, tāpat kā viņa neredzēja gaismu; atausa diena, bet Mersedese arī dienu neredzēja.

Sāpes bija viņas acis aizsegušas kā ar saiti, caur kuru viņa redzēja Edmonu.

—    A, jūs esat šeit! — viņa atmozdamās teica, ieraugot Fernānu.

—    Kopš vakardienas es neesmu no jums atkāpies, — Fernāns teica ar sāpīgu vaidu.

Kuģa īpašnieks Morelis neuzskatīja sevi par uzveiktu: viņš uzzināja, ka Dantesu pēc nopratinājuma aizveduši uz cietumu, un viņš metās pie visiem saviem draugiem, skrēja pie visiem marseliešiem, kuriem pilsētā bija kaut kāda teikšana. Bet jau bija izplatījušās baumas, ka jaunais Dantess apcietināts kā bonapartistu aģents, un, tā kā tanī laikā pat visdrošākie turēja par neprātīgām iedomām katru Napoleona mēģinājumu nākt atkal tronī, tad Morelis visur sastapa tikai vēsu atturību, bailes vai atraidījumu un izmisis pārnāca mājās tikai ar to mierinājumu, ka Dantesa labā vairāk neko darīt nav iespējams.

Arī Kadruss no savas puses ļoti uztraucies un mocījās, tikai viņš neskraidīja veltīgi apkārt pie pilsētas lielajiem, nemēģināja neko darīt Dantesa labā, bet ieslēdzās savā istabā ar divām pudelēm un lūkoja savu nemieru noslīcināt vīnā. Bet tanī garastāvoklī, kādā viņš atradās, bija pārāk maz ar divām pudelēm vīna, lai pazaudētu prātu, tāpēc — pārāk piedzēris, lai ietu sev atnest vēl vīnu, un par maz dzēris, lai reibums nomāktu visas atmiņas, — viņš sēdēja, rokas uz galda atspiedis, divu tukšu vīna pudeļu priekšā un mocījās.

Danglārs vienīgais ne mocījās, ne uzbudinājās; viņš pat bija jautrs, jo bija ienaidniekam atriebis un sev nodrošinājis vietu uz „Faraona", kuru jau tik tikko nebija pazaudējis.

Danglārs piederēja pie tiem ļaudīm, kuri rodas pasaulē ar rakstām- spalvu aiz ausīm un tintes pudeli sirds vietā: viss šinī pasaulē bija viņam rēķinu uzdevums.

Danglārs parastā stundā likās gulēt un gulēja mierīgi.

Vilfors, dabūjis vēstuli no de Zalvjē, atvadījies no Renē, nobučojis marķīzei roku, aizripoja pasta ratos uz Parīzi.

Vecais Dantess bija pusdzīvs bēdu un nemiera dēļ.

Kur palika Edmons, mēs jau zinām.

IX

Kabinets Tileriju pili

Atstādami Vilforu pasta ratos, ielūkosimies Tileriju pili, mazajā kabinetā ar pusapaļiem logiem, kas tik labi pazīstams kā Napoleona un Ludviķa XVIII mīļākā istaba.

Pie riekstkoka galda sēdēdams, karalis Ludviķis XVIII mazajā kabinetā diezgan neuzmanīgi klausījās kādā paveeā — gadus piecdesmit — vīrā ar sirmiem matiem un aristokrātisku stāvu. Karalis laiku pa laikam rakstīja piezīmes Horācija dzeju izdevumā.

—   Tā, vai jūs tā domājat, mans kungs? — izmeta karalis pa vārdam.

Jā, es baidos un uztraucos vislielākā mērā, majestāte.

—           Te nu re! Vai tik jūs sapnī neredzējāt septiņas treknas un septiņas liesas govis?

—             Nē, majestāte, jo tas pasludinātu tikai septiņus labus un septiņus vājus gadus, bet zem tāda tālredzīga un gādīga karaļa kā jūsu augstība nav ko baidīties no bada.

—   Par kādu citu likstu tad jūs runājat, mīļais Blakā? — jautāja karalis.

—            Majestāte, es domāju, ka man ir daudz iemeslu domāt, ka no dienvidiem nāk negaiss.

—             Bet, mīļais hercog, — teica Ludviķis XVIII, — es jūsu ziņas uzskatu par nepietiekamām un turpretim skaidri zinu, ka no tās puses gaidāms ļoti jauks laiks.

—            Majestāte, — teica Blakā, — vai jūs nevarētu vismaz tani nolūkā nomierināt savu padevīgo kalpu, nosūtīt uzticamus vīrus uz Langedoku, Provansu un Dofinē, lai viņi jums paziņotu par ļaužu uzskatiem šinis trijās provincēs.

—   Conimus, — teica karalis, turpinādams rakstīt piezīmes Horācijā.

—              Majestāte, — atbildēja galminieks smaidīdams, lai izrādītu, it kā būtu sapratis romnieku dzejnieka pantiņu, — jums ir taisnība, ja paļaujieties uz Francijas labo ģēniju; bet es baidos, ka nemaldos, ja paredzu kādu pārdrošu uzbrukuma mēģinājumu.

—    Uzbrukumu — no kā?

—    No Bonaparta vai vismaz no viņa partijas puses.

—        Mīļais Blakā, — atteica karalis, — jūs ar saviem biedinājumiem traucējat mani darbā.

—        Un man, majestāte, — atbildēja Blakā, — jūs ar savu bezrūpību neļaujat gulēt.

—       Pagaidiet, pagaidiet, — teica karalis, — es atradu ļoti laimigu piezīmi pie „Pastor quem trahcret", pagaidiet, tad vēlāk varēsit turpināt!

Iestājās klusums, karalis ar savu sīko rakstu pierakstija kādu piezimi; tad, pieceldamies ar tāda vira izskatu, kurš ir pilnīgi apmierināts ar sevi un domā, ka viņam iekritusi prātā laba ideja, ja paskaidroja cita vīra ideju, — viņš sacīja Blakā:

—    Tagad turpiniet, miļais hercog, turpiniet, es klausos!

—        Majestāte, — teica Blakā, vienu acu mirkli cerēdams atņemt Vilfo- ram gaidāmos labumus, — jūtos spiests jums teikt, ka ne vien vienkāršas, nepamatotas baumas mani uztrauc. Tas, kas man to teica, ir domājošs cilvēks, kurš pelna pilnu uzticību un kuram esmu licis pārraudzīt dienvidu provinces (Blakā kautrējās un šaubījās, teikdams šos vārdus); viņš nupat ar pastu ataulēkšoja, lai man teiktu, ka nu karalim draud liela nelaime. Tad atsteidzos pie jums, majestāte.

Ludviķis XVIII turpināja lasīšanu.

—    Majestāte, vai pavēlat man par šo priekšmetu vairs nerunāt?

—    Nerunājiet, miļais hercog, bet izstiepiet turp savu roku.

—    Kuru?

—    Kuru gribat, tur pa kreisi.

—    Vai šeit, majestāte?

—       Es jums saku, meklējiet pa kreisi, bet jūs meklējat pa labi; pa kreisi, no manis skatoties, es gribēju sacit. Tur jūs atradīsit policijas ministra ziņojumu no vakardienas… Bet tur jau ir pats Dandrē… Vai ne, jūs nākat, lai pieteiktu Dandrē? — karalis pārtrauca savu runu, pagriezdamies pret adjutantu, kurš ienāca un tiešām arī pieteica policijas ministru.

—    Jā, majestāte, barons de Dandrē, — atbildēja adjutants.

—        Ienāciet, baron, — Ludviķis teica Dandrē, — un pastāstiet hercogam, ko jūs zināt pašu jaunāko par Bonapartu! Neslēpiet stāvokli necik, lai tas nu būtu diezin cik briesmigs. Vai tikai Elba nav vulkāns, un vai no tā neizcelsies nežēlīgi kari?

Dandrē graciozi atspiedās pret krēsla atzveltni un teica:

—    Vai majestāte bija tik laipns izlasīt manu vakarējo ziņojumu?

—      Jā, jā; bet izstāstiet pašam hercogam, kurš nevar atrast šo ziņojumu, kāds bija tā saturs! Izskaidrojiet viņam sīki, ko laupītājs dara Elbā!

—        Mans kungs, — Dandrē teica hercogam, — visi viņa augstības pavalstnieki var tikai priecāties par pēdējām ziņām no Elbas: Bonaparts…

Dandrē palūkojās uz karali, kurš, savus komentārus rakstīdams, nemaz nepacēla galvu.

—        …Bonaparts, — turpināja barons, — briesmīgi garlaikojas; viņš augas dienas pavada, skatīdamies uz savu racēju darbu.

—    Un lai īsinātu laiku — kasās, — teica karalis.

—    Viņš kasās? — jautāja hercogs. — Ko jūsu augstība ar to grib teikt?

—        Nu, jā, mīļais hercog; vai tad jūs aizmirstat, ka šis lielais vīrs, šis vadonis, šis pusdievs ir ādas slimības apsēsts?

—        Turklāt, — turpināja policijas ministrs, — mēs gandrīz vai esam pārliecināti, ka laupītājs drīz vien paliks ārprātīgs.

—    Ārprātīgs?

—       Ārprātīgs. Viņam galva ir kļuvusi vājāka: te viņš raud gaužas asaras, te smejas pilnā kaklā; reizēm viņš augas dienas pavada jūrmalā, mezdams ūdenī akmentiņus, un priecājas, kad akmentiņš lec piecas sešas reizes, it kā viņš būtu ieguvis otru uzvaru pie Marengo vai Austerlicas. Tās taču ir ārprātības pazīmes.

—       Vai arī lielas gudrības pazīmes, — ņirgādamies teica Ludviķis XVIII, — akmentiņus jūrā sviezdami, senos laikos ir attīstījušies lielie karava- doņi; palasiet Plutarhā Scipiona Afrikāņa dzīves aprakstu.

De Blakā šo divu bezrūpīgo ļautiņu vidū bija sapņotājs.

Vilfors, kurš nebija gribējis viņam visu teikt, lai cits neatņemtu viņa nopelnu par noslēpumu, viņam pasacīja tomēr diezgan, lai viņu uztrauktu.

—       Nu, nu, Dandrē, — sacīja Ludviķis XVIII, — Blakā vēl nav pilnīgi pārliecināts. Stāstiet tagad par uzurpatora atgriešanos!

Policijas ministrs paklanījās.

—       Par uzurpatora atgriešanos? — čukstēja hercogs, lūkodamies uz karali un Dandrē. — Vai tad uzurpators ir atgriezies?

—   Jā gan, mīļo hercog. Izskaidrojiet to baron!

—        Nesen Napoleons noturēja kara apskati, — iesāka ministrs, — jo divi vai trīs no viņa vacākajiem kareivjiem vēlējās atgriezties Francijā. Viņš tos atlaida, piekodinādams, lai tie labi kalpotu karalim; tie bija viņa paša vārdi, hercog, par to es esmu pārliecināts.

—       Nu, Blakā, ko jūs par to domājat? — izsaucās karalis, uz acumirkli atlikdams malā Horāciju.

—        Es saku, majestāte, ka maldās vai nu policijas ministrs, vai es. Bet tā kā viņš gādā par jūsu majestātes drošību, tad laikam es esmu tas, kas maldās. Tomēr, majestāte, jūsu augstības vietā es uzklausītu to cilvēku, par kuru ar jums runāju; es pat uz to pastāvu, lai jusu majestāte viņam parāda šo godu.

—          Labprāt, hercog, kad jūs iesākāt, es viņu pieņemu labprāt; bet es gribētu to darīt, kad man jau ir rokā ieroči. Baron, vai jums nav nekā jaunāka par šo ziņojumu? Pēdējā datums ir 20. februāris, un šodien jau ir trešais marts.

—         Nē, majestāte, bet es gaidu ziņas kuru katru brīdi. Aizgāju jau no rīta, un varbūt, man promesot, tās jau ir pienākušas.

—         Labi, ejiet, baron, — sacīja karalis, — un neaizmirstiet, ka es jūs gaidu!

—    Pēc desmit minūtēm es būšu šeit, augstība.

Kad barons bija aizgājis, Blakā karalim atkal sāka atgādināt par Vil- foru, kurš arvien vēl gaidīja, sacīdams:

—         Jūs, majestāte, slikti atalgojat jauno cilvēku, kurš tik tālu braucis un ar tādu uzticību, lai jūsu majestātei dotu derīgu, padomu. Zalvjē dēļ, kurš man viņu ieteic, es jums lūdzu uzņemt viņu laipni.

—    Zalvjē, mana brāļa kambarkunga?

—    Jā.

—    Vai viņš patiesi tagad ir Marselā?

—    Viņš man no turienes raksta.

—    Vai viņš arī kaut ko saka par šo sazvērestību?

—          Nē. Viņš man ieteic tikai de Vilforu un uzdod viņu stādīt priekšā jūsu majestātei.

—    Vilforu? — izsaucās karalis. — Šis cilvēks saucas Vilfors?

—    Jā, majestāte.

—    Un viņš ir atbraucis no Marseļas?

—    Viņš pats.

—         Kāpēc jūs man to agrāk neteicāt, — sacīja karalis, kura sejā sāka parādīties nemiers.

—    Augstība, es domāju, ka viņa vārds jums ir pilnīgi svešs.

—         Nē, nē, Blakā: tas ir ļoti nopietns un lepns raksturs. Vai jūs vārda pēc nepazīstat viņa tēvu?

—    Viņa tēvu?

—    Nuartjē.

—    Nuartjē žirondistu? Nuartjē senatoru?

—    Gluži pareizi.

—    Un jūsu augstībai ir darīšanas ar tāda cilvēka dēlu?

—         Blakā, draugs, tur jūs nekā nesaprotat. Es jums sacīju, ka Vilfors ir ļoti godkārīgs; lai iegūtu savu mērķi, Vilfors spētu upurēt visu, pat savu tēvu.

—   Tādā gadījumā jūs viņu gribai uzklausīt?

—   Tūlīt, hercog, — kur viņš ir?

—    Viņš laikam gaida apakšā manā ekipāžā.

—    Ejiet, atvediet viņu!

—   Tūlīt.

Hercogs izskrēja ārā ar jauna cilvēka veiklumu.

Patiesā uzticība, ar kādu tās kalpoja karalim, viņu pārvērta par divdesmit gadu vecu jaunekli.

Tomēr ceļā gadījās daudz šķēršļu.

Ceremonijmeistars, ieraudzīdams Vilforu noputējušās ceļa drēbēs, kuras tas nebija paspējis pārmainīt, viņu nekādi negribēja ielaist pie karaļa.

Hercogam tomēr izdevās ceremonijmeistaru pārliecināt, un Vilfors tika ielaists.

Karalis sēdēja vēl turpat, kur hercogs viņu bija atstājis. Durvis atdarījās, Vilfors atradās tieši viņam pretim.

Jaunais cilvēks apstājās.

—    Ienāciet, de Vilfor, ienāciet! — sacīja karalis.

Vilfors paklanījās un pienāca dažus soļus uz priekšu, gaidīdams, kamēr karalis viņam jautās.

—            De Vilfora kungs, — turpināja karalis, — lūk, hercogs de Blakā domā, ka jums esot kas svarīgs man ko pavēstīt.

—            Majestāte, hercogam ir taisnība, ceru, ka jūsu majestāte manas ziņas par lādam atzīs.

—            Sakiet vispirms, — vai ļaunums ir tik liels, kādu man viņu grib iztēlot?

—            Majestāte, uzskatu to par ļoti nopietnu, bet, pateicoties manai stei- dzībai, domāju, ka tas nav neizbēgams.

—            Izstāstiet visu sīki, — sacīja karalis, kurš pats sāka uztraukties, — un sāciet no paša sākuma, es visur mīlu kārtību.

—            Augstība, ne acumirkli nekavēdamies, es atbraucu uz Parīzi, lai jūsu majestātei paziņotu, ka uzgāju ne tik vien vienkāršu sazvērestību, kāda ik dienas gadās starp zemāko šķiru ļaudīm, bet kaut ko nopietnu. Tā ir vētra, kas draud jūsu majestātes tronim: Napoleons ir apbruņojis trīs kuģus, viņam ir briesmīgi nolūki. Šinī dienā viņš atstāj Elbu, lai dotos — nezinu, uz kurieni. Droši vien tas izkāps vai nu pie Neapoles, vai Tos- kānas krastos, vai pašā Francijā. Jūsu augstība zina, ka viņam ir sazināšanās ar Franciju un Itāliju.

—           Jā, kungs, es to zinu, — uzbudināts atbildēja karalis. — Nesen mēs dabūjām zināt, ka Sv. Jēkaba ielā bija notikusi bonapartistu sapulce; bet turpiniet, lūdzu, kā jūs dabūjāt zināt par visiem šiem sīkumiem!

—    Majestāte, es tos dabūju zināt, nopratinādams kādu marselieti, kuram jau sen biju uz pēdām un kuru liku apcietināt tanī pašā dienā, kad izbraucu no Marseļas. Šis cilvēks ir jūrnieks un atradās aizdomās, ka ir bonapartisma piekritējs. Viņš slepeni bijis Elbas salā un saticies tur ar augsto maršalu, kurš tam vārdos devis uzdevumu kādam bonapartistam Parīzē. Vārdu viņš man neteica. Bet šis uzdevums bija pavēle, lai bona- partisti sagatavotu visus Napoleona piekritējus uz viņa atgriešanos, kura drīzumā notikšot.

—    Kur ir šis cilvēks? — prasīja Ludviķis XVIII.

—    Cietumā, majestāte.

—    Un lieta jums liekas ļoti nopietna?

—    Tik nopietna, majestāte, ka šis gadījums, kurš mani pārsteidza, svinot kādus ģimenes svētkus, manu saderināšanos, mani piespieda visu mest pie malas un doties šurp, lai pie jūsu augstības troņa noliktu šīs svarīgās ziņas un izsacītu savu padevību.

—    Brangi! — sacīja karalis. — Vai jūsu līgava nav kāda Senmerāna?

—   Jūsu augstības uzticama kalpa meita.

—   Jā, jā, bat atgriezīsimies atpakaļ pie komplota, Vilfora kungs.

—    Majestāte, es bīstos, ka tas nav vienkāršs komplols, ka tā ir patiesa sazvērestība.

—     Sazvērestība šinīs laikos, — smaidīdams sacīja karalis, — ir lieta, kuru gan var viegli iedomāties, bet grūti īstenot, tāpēc ka mēs nesen esam ieņēmuši savu priekšgājēju troni un vērīgām acīm reizē lūkojamies uz pagājušo, esošo un nākošo. Pusgada laikā mani ministri nostādīs divkārt tik daudz sargu gar Vidusjūras piekrastēm. Ja Napoleons gribēs izkāpt Nc: apolē, visi būs pret viņu, pirms tas spēs nokļūt līdz Pjombīno. Ja tas izkāps Toskānā, tas atradīsies ienaidnieku zemē; ja viņš iedrošināsies izkāpt Francijā, tad vai nu tauta pati viņu padzīs, vai mēs viņu aiztrenksim ar saujiņu ļaužu. Tāpēc nomierinieties, kungs, bet mēs tāpēc ne mazāk atzīstam jūsu nopelnus.

—    Ā, lūk Dandrē! — iesaucās hercogs de Blakā.

Šinī acumirklī uz sliekšņa patiesi parādījās policijas ministrs, bāls un trīcošs; viņa skatiens bez mērķa maldījās apkārt, it kā viņš piepeši būtu kļuvis akls.

Vilfors atkāpās soli atpakaļ, lai aizietu, bat Blakā piedūra viņam ar roku, lai paliek.

X

Korsikas velns

Ieraudzīdams šo baiļu pilno seju, Ludviķis aši atgrūda nost galdu, aiz kura bija sēdējis.

—            Kas jums kait, baron Dandrē? — viņš iesaueās. — Jūs esat gluži pārbiedēts: vai jūsu izbailēm nav tikai sakars ar to, ko sacīja Blakā un ko apstiprināja Vilfors?

Hercogs Blakā arī bija aši piesteidzies baronam klāt, bet policijas ministra lieliskās izbailes neļāva pilsgalminiekam priecāties par savu uzvaru.

—    Majestāte… — čukstēja barons.

—   Nu, kas ir? — jautāja Ludviķis XVIII.

Policijas ministrs, padodamies savam izmisumam, piepeši nometās karalim pie kājām, kurš, uzacis saraukdams, atkāpās dažus soļus atpakaļ.

—    Nu, vai nu reiz runāsit? — viņš jautāja.

—             Ak, majestāte, kāda briesmīga nelaime! Vai es maz esmu cienīgs jūsu žēlastības? Es nekad vairs neatradīšu mierinājumu!

—    Mans kungs, — stingri teica Ludviķis, — es pavēlu jums runāt!

—           Majestāt, uzurpators, laupītājs ir atstājis Elbas salu 28. februāra dienā un izkāpis krastā marta pirmajā dienā.

—    Kur? — dzīvi jautāja karalis.

—    Francijā, majestāte, nelielā ostā netālu no Antibas, Zuānas līcī.

—            Uzurpators izcēlies krastā malā Francijā netālu no Antibas, Zuānas līcī, divi simti piecdesmit jūdžu no Parīzes pirmajā marta dienā, un jūs par to dabūjat zināt tikai šodien, marta trešajā dienā… A, mans kungs, vai nu tas nav iespējams, ko jūs man sakāt, — jums droši vien ir nepareizi ziņots, — vai arī jūs neesat pie pilna prāta!

—    Diemžēl, majestāte, tā ir tīrā patiesība!

Ludviķis XVIII izplēta rokas no dusmām un piepešām šausmām un uzreiz uzlēca kājās, it kā viņu būtu ķēris negaidīts zibens spēriens.

—            Francijā! — viņš kliedza. — Uzurpators ir Francijā! Tātad šis briesmīgais cilvēks nav krietni uzraudzīts? Kas zina, varbūt pat mani ļaudis ar viņu gājuši roku rokā?!

—        Ak, majestāte! — iesaueās hercogs Blakā. — Ne jau tādu cilvēku kā Dandrē var turēt aizdomās par nodevibu! Majestāte, mēs visi bijām akli, un policijas ministrs tikai līdz ar mums bija akls; tas ir viss.

—        Bet… — teica Vilfors; bet tad, piepeši apstājies, turpināja klanīdamies: — Ak, atvainojiet, atvainojiet, majestāte, mana uzticība mani aizrauj; jūsu augstība būs tik laipns mani atvainot.

—        Runājiet, runājiet droši, — teica Ludviķis, — jūs viens paredzējāt briesmas, palīdziet tagad atrast līdzekli pret nelaimi!

—        Majestāte, — teica Vilfors, — uzurpatoru ienīst Dienvidfrancijā. Man liekas — ja viņš ietu turp, tad būtu viegli sacelt Provansu un Lange- doku pret viņu.

—       Jā, bez šaubām, — teica policijas ministrs, — viņš iet caur Gapu uz Sisteronu.

—    Viņš iet, viņš iet, — teica Ludviķis, — viņš dodas uz Parīzi!

Ministrs apklusa.

—        Un Dofinē? - jautāja karalis, pagriezies pret Vilforu. — Vai jūs domājat, ka to varētu sacelt kājās tāpat kā Provansu?

—        Majestāte, man ļoti sāpīgi to teikt, — teica Vilfors, — bet Dofinē gars nebūt nav līdzīgs Provansas un Langedokas garam; šie kalnieši ir bonapartisti, majestāte.

—       Nu, — čukstēja Ludviķis, — šim laupītājam bija drošas un pareizas ziņas. Cik ļaužu viņam bija līdzi?

—    Nezinu, — atbildēja policijas ministrs.

—       Kā tad jūs nezināt? Jūs aizmirsāt par to apklausīties? Taisnība gan, tas apstāklis nav svarīgs, — viņš piebilda, nicīgi smiedamies.

—        Majestāte, es nevarēju par to uzzināt, depcšā bija runa tikai par izcelšanos malā.

—    Un kā šī depeša nonāca jūsu rokās?

Ministrs nolaida galvu un dziļi nosarka.

—    Pa telegrāfu, majestāte, — viņš čukstēja.

Ludviķis pagāja soli uz priekšu un sakrustoja rokas uz krūtīm, kā to mēdza darīt Napoleons.

—        Tātad, — viņš teica, nobālēdams aiz dusmām, — septiņas sabiedroto valstu armijas nogāza no troņa šo cilvēku; debesu brīnums pacēla mani atkal uz tēvutēvu troņa pēc divdesmit piecu gadu ilgas trimdas. Šos divdesmit piecus gadus es pētīju, vēroju, mācījos šīs man apsolītās Francijas ļaudis un darbus, lai saniegtu savu mērķi, - lai tad tā vara, kuru es turēju rokās, sagrūtu pār mani un samaltu mani!

—    Majestāte, — čukstēja ministrs, — tas ir liktenis!

—     Ko mūsu ienaidnieki teiks par mums? Nekā neesam mācījušies, nekā neesam aizmirsuši. Ja mani vēl būtu nodevuši mani ļaudis, kā tie nodeva Napoleonu! Bet starp ļaudīm, kurus es esmu pacēlis godā un kuriem vajadzēja par mani rūpēties vairāk nekā pašiem par sevi, jo mana laime ir viņu laime, jo pirms manis viņi nebija nekas un bez manis atkal nebūs nekas, un aizies bojā savas garīgās nespējības dēļ, muļķības dēļ! A, jā, jums taisnība, tas ir mans liktenis!

Blakā slaucīja pieri, kas bija sviedriem pārklājusies. Vilfors iekšēji smaidīja, jo sajuta, ka viņa svars šeit aizvien auga.

—    Nogāzties, — izmisis turpināja Ludviķis XVIII, — nogāzties un par savu kritienu dabūt zināt pa telegrāfu! Ak! Es labāk vēlētos uzkāpt uz sava brāļa Ludviķa XVI ešafota nekā šādā kārtā nokāpt lejā pa Tileriju pils kāpnēm, turklāt apsmiekla pavadīts! Apsmiekls! Jūs nezināt, ko tas nozīmē Francijā, un jums taču to vajadzētu zināt.

—    Majestāte, majestāte, — čukstēja ministrs, — apžēlojieties par mani!..

—    Panāciet šurp, Vilfora kungs, — teica karalis, — un sakiet viņam, kā varēja iepriekš zināt to, ko viņš nezināja!

—     Majestāte, fiziski nebija iespējams uzminēt par tiem projektiem, kādus šis cilvēks no visiem slēpa, — teica policijas ministrs.

—     Fiziski nebija iespējams! Kas par lielu vārdu, kungs; par nelaimi, atradās tikpat lieli ļaudis kā lieli vārdi. Fiziski nav iespējams ministram, kuram rokās ir valdība, birojs, aģenti, spiegi un pusotra miljona slepenas naudas, uzzināt, kas notiek sešdesmit jūdžu aiz Francijas robežām. Lūk, te ir Vilfors, kuram nav neviena no šiem līdzekļiem pie rokas, Vilfors, kurš ir vienkāršs ierēdnis, un nu viņš zina vairāk nekā jūs ar visu savu policiju. Ja viņam būtu tiesības tāpat kā jums rīkoties ar telegrāfu, viņš droši vien izglābtu karalisko troni.

Policijas ministra skatiens, pilns dusmu, pavērsās uz Vilforu, kurš bija pazemīgi noliecis galvu.

—    Tas, ko es saku, neattiecas uz jums, Blakā, — turpināja Ludviķis XVIII, — jums vismaz bija prāts diezgan man izsacīt savas aizdomas. Cits varbūt būtu Vilfora atradumu uzskatījis par nenozīmīgu, aizrādījis, ka to viņam iedvesusi godkārība, kura cer uz atalgojumu.

Šie vārdi bija atkārtojums tiem, kurus policijas ministrs ar tādu drošu pārliecību bija izsacījis stundu agrāk.

Vilfors saprata karali. Cits viņa vielā būtu aizrāvies, dzirdot karaļa uzslavas, bet viņš bijās policijas ministru padarīt par savu nāvīgāko ienaidnieku, kaut gan nojauta, ka tas uz visiem laikiem bija kritis nežēlastībā.

Viņš tāpēc steidzās ministram palīgā.

—    Majestāte, — viņš sacīja, — viss tik strauji virzījies uz priekšu, ka nevienam nebūtu bijis iespējams kaut ko aizkavēt. Ko jūsu augstība manī saskata kā apbrīnojamu tālredzību, par to man jāpateicas vienīgi nejaušam gadījumam. Es šo gadījumu izmantoju vienīgi kā padevīgs kalps, tas ir viss. Nevērtējiet manu nopelnu augstāk, nekā tas patiesībā ir, majestāte, lai jums nebūtu jāatgriežas pie tiem uzskatiem par mani, kādi jums bija senāk.

Policijas ministrs uzlūkoja jauno cilvēku ar pateicīgu skatienu, un Vilfors noprata, ka tas bija sasniedzis savu mērķi: neko nezaudēdams no karaļa atzinības, viņš bija ieguvis sev draugu, uz kuru nelaimes gadījumā varēja paļauties.

—    Labi, — teica karalis. — Un tagad, mani kungi, — viņš turpināja, pagriezdamies* pret hercogu Blakā un baronu Dandrē, — jūs man vairs neesat vajadzīgi; jūs varat iet, tas darbs, kas tagad ir darāms, jāveic kara ministram.

—    Par laimi, — teica Blakā, — mēs varam paļauties uz armiju. Visi ziņojumi apraksta to par pilnīgi padevīgu jūsu majestātei.

—    Nerunājiet par ziņojumiem! Tagad es zinu, cik daudz uz tiem var paļauties. Ā! Jūs minējāt ziņojumus, — baron, ko jūs jaunu uzzinājāt par noziegumu Sv. Jēkaba ielā?

—     Par noziegumu Sv. Jēkaba ielā! — netīšām iesaucās Vilfors, nevarēdams atturēties no pārsteiguma.

Bet tad apķerdamies viņš piebilda: f

—    Atvainojiet, majestāte, mana cītība jūsu labā liek man aizmirst etiķetes un pieklājības priekšrakstus.

—    Runājiet un darbojieties, — atteica Ludviķis, — jūs šodien izpelnījāties sev tiesības jautāt.

—     Majestāte, — iejaucās policijas ministrs, — es tieši šodien gribēju jums pasniegt jaunas ziņas, kuras ievācu par šo notikumu, bet jūsu majestātes uzmanība bija aizņemta ar briesmīgo katastrofu; tagad šīs ziņas jums vairs nebūs interesantas.

—    Gluži otrādi, kungs, gluži otrādi, — sacīja Ludviķis XVIII, — man liekas, ka šīm ziņām ir tiešs sakars ar mūsu tagadējo lietu, un ģenerāļa Kenela nāve mūs varbūt vedīs uz pēdām briesmīgajai sazvērestībai.

Pie ģenerāļa Kenela vārda Vilfors nodrebēja.

—    Patiešām, majestāte, — sacīja policijas ministrs, — jādomā, ka ģenerālis dzīvi beidzis nevis pašnāvībā, kā sākumā domāja, bet ka viņš ir nogalināts. Ģenerālis Kenels esot redzēts izejam no bonapartistu kluba un pēc tam nozudis. Kāds nepazīstams cilvēks tanī rītā pie viņa ieradies un uzaicinājis ierasties kādā vietā Sv. Jēkaba ielā. Par nelaimi, sulainis, kurš ģenerāli ģērbis, kad nepazīstamais ticis ievests viņa kabinetā, gan dzirdējis, ka svešais minējis Sv. Jēkaba ielu, bet aizmirsis mājas numuru.

Kad policijas ministrs karalim visu lo stāstīja, Vilfors drīz sarka, drīz bālēja.

Karalis pagriezās pret viņu:

—    Vai jums nav tādas pašas domas kā man, de Vilfor, ka ģenerālis, kurš lika uzskatīts par Bonaparta piekritēju, bet kurš patiesībā ar sirdi un dvēseli kalpoja man, kritis no bonapartistu rokas?

—   Jādomā, ka tā ir, majestāte, — sacīja Vilfors, — bet vai vairāk par viņa nāvi neviens neko nezina?

—    Uzietas tā cilvēka pēdas, kurš uzaicinājis uz satikšanos.

—    Uzietas pēdas? — atkārtoja Vilfors.

—    Jā, sulainis aprakstījis, kāds viņš izskatījies: tas bijis cilvēks ap piecdesmit diviem gadiem, ar melnām acīm, kuplām uzacīm un melnām ūsām, ģērbies zilā virssvārkā ar goda leģiona virsnieka lentu pogcaurumā. Vakar dzinušies pakaļ kādam, kurš gluži tāpat izskatījies kā aprakstītais, bet pazaudējuši viņu no acīm uz Žizēna un Kokerona ielas stūra.

Vilfors atspiedās pret krēsla muguru, juzdams, ka, policijas ministram stāstot, viņa kājas dreb; bet kad tas dzirdēja, ka nepazīstamais izbēdzis no policistiem, viņš atviegloti uzelpoja.

—     Uzmeklējiet šo cilvēku, — teica karalis policijas ministram, — ja ģenerālis Kenels, kurš šinī laikā varētu mums būt tik ļoti noderīgs, ir kritis par slepkavības upuri vai nu no bonapartistiem, vai ne, — tad es gribu, ka viņa slepkavas vismaz tiktu stingri sodīti.

Vilforam vajadzēja saņemt visus spēkus, lai neliktu manīt, kādas bailes viņam uzdzinuši karaļa pēdējie vārdi.

—     Ērmoti gan! — pukodamies turpināja karalis. — Policija domā, ka jau visu vajadzīgo teikusi, ja min, ka slepkavība ir notikusi, un domā, ka jau visu vajadzīgo ir izdarījusi, kad piebilst: „Noziedznieka pēdas ir uzietas."

—    Majestāte, vismaz šinī ziņā, ceru, būsit ar mani mierā, — teica nelaimīgais izbārtais ministrs.

—     Labi, redzēsim; es jūs ilgāk vairs neaizkavēju, baron. Vilfora kungs, jūs būsit nokusis no garā ceļa, ejiet atpūsties! Jūs, bez šaubām, esat šeit apmeties pie sava tēva?

Vilforam zils un zaļš metās acu priekšā.

—     Nē, majestāt, — viņš stostījās, — es apmetos viesnīcā „Madride" Turnova ielā.

—    Bet jūs taču tēvu redzējāt?

—    Majestāt, es tūdaļ braucu pie hercoga Blakā.

—    Bet vismaz jūs viņu redzēsit?

—    Es. nedomāju, majestāte.

—       A, taisnība, — teica Ludviķis XVIII smīnēdams, it kā gribēdams parādīt, ka visi šie jautājumi uzdoti ar nolūku, — es aizmirsu, ka jūs esat ne sevišķi tuvs ar Nuartjē un ka tas ir no jūsu puses jauns upuris karaļa varai. Par to mans pienākums jums pateikties.

—      Majestāte, tā labvēlība, kuru jūs man parādat, jau ir alga, kura tik ļoti pārspēj visas manas cerības, ka nekā vairs nemāku lūgt no jūsu augstības.

—       Labi, labi, mans kungs, mēs jūs neaizmirsīsim, esat mierīgs. Bet tikmēr, — un karalis noņēma no sevis Goda Leģiona krustu, kuru viņš mēdza nēsāt sev līdzās Sv. Ludviķa ordenim, — tikmēr, — viņš teica, — ņemiet šo krustu.

—      Majestāte, — teica Vilfors, — jūsu augstība ir kļūdījies, tas ir virsnieka krusts.

—      Ņemiet, mans kungs, — teica karalis, — ņemiet, kāds ir; man nav laika meklēt mazāku ordeni. Blakā, lieciet Vilforam izgatavot rakstu par ordeņa dāvināšanu.

Vilfora acis pildījās lepnības asarām; viņš paņēma krustu un noskūpstīja to.

—    Kādas pavēles tagad man dosit, jūsu augstība? — jautāja Vilfors.

—     Tagad atpūtieties, tas jums vajadzīgs, un tad pārdomājiet, ka, nespēdams man šeit Parīzē pakalpot, jūs varēsit būt man ļoti noderīgs Marseļa.

—      Majestāte, — teica Vilfors, dziļi paklanīdamies, — pēc stundas es izbraukšu no Parīzes.

—       Ejiet, — teica karalis, — un, ja es par jums aizmirstu, jo karaļa atmiņa ir īsa, — tad nebaidieties par sevi atgādināt! Baron Dandrē lieciet atsaukt kara ministru! Blakā, jūs palieciet šeit!

—       Ak, mans kungs! — policijas ministrs teica Vilforam, no Tileriju pils iziedams. — Jūs izejat pa goda durvīm, un jūsu laime nu ir nodibināta.

—      Vai šī laime būs pastāvīga? — čukstēja Vilfors, paklanīdamies policijas ministram, kura karjera bija beigusies, un ar acīm meklēja važoni, lai atgrieztos mājās.

Piebrauca važonis, Vilfors ielēca ratos un pēc desmit minūtēm jau bija mājās, lika pēc divām stundām jūgt zirgus un tikmēr pasniegt brokastis.

Tiklīdz viņš gribēja sēsties pie galda, kad stingra, droša roka paraustīja zvaniņu: sulainis gāja atvērt durvis, un Vilfors dzirdēja kādu balsi, kura nosauca viņa vārdu.

„Kas gan varētu būt uzzinājis, ka es iebraucu Parīzē?" jaunais cilvēks nodomāja.

Te sulainis atgriezās atpakaļ.

—            Nu? — jautāja Vilfors. — Kas ir? Kas zvanīja? Kas pēc manis jautāja?

—    Kāds svešs cilvēks, kurš negribēja nosaukt savu vārdu.

—             Kā? Svešs cilvēks, kurš negrib teikt savu vārdu, un ko viņš vēlas no manis?

—    Viņš grib ar jums runāt.

—    Ar mani?

—   Jā.

—    Viņš mani sauca vārdā?

—   Jā.

—    Kāds viņš izskatās?

—    (Jādus piecdesmit vecs.

—    Mazs vai liels?

—    Gandrīz vai jūsu augumā.

—    Tumšmatis vai gaišmatis?

—            Tumšmatis, pilnīgs tumšmatis: melnmatis, mainas acis, melnas uzacis.

—           Un kā apģērbies? — jautāja Vilfors arvien bailīgāk un dzīvāk. — Kā viņš ir ģērbies?

—            Garos, zilos svārkos, no apakšas līdz augšai aizpogāts, ar (Joda Leģiona ordeni.

—   Tas ir viņš! — nočukstēja Vilfors nobālēdams.

—            Velna lai parauj! — pa durvīm ienākdams, teica vīrs, par kura pazīšanas zīmēm mēs jau divas reizes dzirdējām. — Kas par garām ceremonijām! Vai Marselā ir tāda paraža, ka dēli liek tēviem gaidīt priekštelpās?

—            Tēvs! — iesaucās Vilfors. — Tātad es neesmu maldījies un šaubījies, ka tas esat jūs.

—            Ja tu šaubījies, ka tas esmu es, — atteica ienācējs, nostādīdams savu nūju kaktā un nolikdams cepuri uz krēsla, — mīļais Žerār, tad no tavas puses nav laipni man tagad nenākt pretim.

—           Atstāj mūs, Žermēn! — Vilfors teica sulainim. Sulainis izgāja, acīm redzami izbrīnījies par notikumu gaitu.

XI

Tēvs un dēls

Nuartjē, kurš bija ienācis sava dēla istabā, ar acīm sekoja sulainim, kamēr tas aizdarīja durvis; tad, bez šaubām, baidīdamies, ka sulainis varētu klausīties aizdurvē, pats atvēra vēlreiz durvis, pa kurām sulainis bija izgājis. Šāda pārliecināšanās nebija velta, jo sulainis tiešām bija apstājies aiz durvīm un nu tikai aši steidzās projām. Nu Nuartjē pats aizvēra arī priekšiņas durvis, tad durvis uz guļamistabu, aizstūma bultas priekšā un sniedza roku Vilforam, kurš bija brīnumu pārņemts un sekoja visām Nuartjē kustībām.

—     Vai zini, mīļais Žerār, — Nuartjē teica jaunajam cilvēkam smīnēdams, — kā liekas, tu ne visai priecājies, ka tevi esmu apmeklējis?

—    Ak nē, tēv, — teica Vilfors, — esmu gluži aizgrābts; bet nemaz nebiju gaidījis jūsu apciemojumu, un tāpēc tas mani pagalam apmulsināja.

—     Nu, mans mīļais, — teica Nuartjē atsēzdamies, — man liekas, ka es to pašu varu sacīt no savas puses. Kā? Jūs rakstāt, ka 28. februārī jūsu derības Marselā, un 3. martā jūs esat šeit Parīzē?!

—    Jā, esmu šeit, — teica Žerārs Vilfors, pieiedams tuvāk Nuartjē, — tad nežēlojieties par to, jo esmu jūsu dēļ atbraucis, un šis ceļojums varbūt jūs glābs.

—    A, lūk kā! — teica Nuartjē, laiski staipīdamies atzveltnē. — Pastāstiet man par to, ierēdņa kungs, tas laikam būs ļoti pievilcīgs stāsts.

—    Tēv, vai jūs zināt par kādu bonapartistu klubu, kurš sapulcējas Sv. Jēkaba ielā?

—    Jēkaba ielā 53? Jā, tur es esmu priekšsēdētāja biedrs.

—    Tēv, jūsu aukstās asinis liek man drebēt!

—    Ko tad tu brīnies, mans mīļais? Esmu bijis padzīts no tēvijas, izbēdzis no Parīzes, siena vezumā paslēpts, Bordo apriņķī policijas vajāts, — tā pieradu pie visādām briesmām. Turpini nu savu stāstu. Nu, kas tad ir noticis tanī klubā?

—     Noticis ir tas, ka tika atsaukts ģenerālis Kenels un ka ģenerālis Kenels, kurš pulksten deviņos izgāja no mājām, otrā dienā atrasts noslīcis Sēnā.

—    Un, kas jums stāstīja šo skaisto stāstu?

—    Pats karalis.

—            Nu, es jums pateikšu kādu jaunu ziņu kā atlīdzību par jūsu jauko stāstu, — teica Nuartjē.

—            Es domāju, ka jau zinu to, ko jūs gribat man paziņot, - atteica Vilfors.

—    Vai jau zini, ka viņa augstība ķeizars ir atgriezies Francijā?

—    Cietiet klusu, tēv, lūdzu jūs jūsu un manis dēļ. Jo es zināju šo jauno ziņu un pat zināju agrāk nekā jūs, jo jau trīs dienas kā aulekšoju no Marseļas uz Parīzi.

—   Jau trīs dienas? Tu neesi pie pilna prāta! Pirms trim dienām ķeizars vēl nebija kuģī iekāpis.

—    Kas par to, — atteica Vilfors. — Es zināju par nodomu.

—    Kā tu to uzzināji?

—    No vēstules, kura jums tika sūtīta no Elbas salas.

—    Vēstule man?

—    Jā, jums. Es to vēstuli noņēmu vēstnesim. Ja šī vēstule tanī brīdī būtu tikusi citam rokās, jūs, tēv, varbūt būtu kara tiesas nošauts.

Vilfora tēvs tikai pasmējās.

—     Ej jau, ej, — viņš teica, — vai tad restaurācija ir pārņēmusi no ķeizara Napoleona ātru un drošu rīkošanos?.. Nošaut! Mans mīļais, kur tu esi tik straujš! Un kur tad atrodas šī vēstule? Es tevi pārāk labi pazīstu un domāju, ka tu to esi jau nodevis karaļa valdībai.

—    Es to sadedzināju, jo šī vēstule bija jūsu nāves spriedums.

—    Un jūsu karjeras pēdējā stundiņa, — ņirgājoši piebilda tēvs. — Es to saprotu; bet nu jau nav ko baidīties, jo tu esi man labvēlīgs.

—    Es daru vairāk nekā to, es glābju jūs no nāves.

—    A, sasper velns! Tas jau ir pievilcīgi! Kā tad tas notiek?

—    Tad jau man atkal jārunā par šo klubu Sv. Jēkaba ielā!

—    Kā liekas, šis klubs ir pieaudzis pie sirds policijas kungiem. Kāpēc tad viņi nav krietnāk meklējuši? Tad jau būtu varējuši arī atrast.

—    Viņi to nav atraduši, bet ir jau uz pēdām.

—   Tas ir svētais vārds, to pazīstu: kad policija nav nekā spējusi atrast, tad tā teic, ka ir nākusi uz pēdām, un valdība tad mierīgi gaida to laiku, kad policija, ausis nolaidusi, nāks un sacīs, ka tā pēdas atkal ir zaudējusi.

—    Jā, bet līķis ir atrasts; ģenerālis Kenels ir nosists, un visās pasaules malās šādu darbu sauc par slepkavību.

—    Par slepkavību, tu saki? Bet tas nav pierādīts, ka ģenerālis tiešām bija nosists: katru dienu Sēnā atrod slīkoņus, pašslepkavas vai peldēt nemācētājus, kas tajā iekrituši.

—    Jūs ļoti labi zināl, ka ģenerālis nav pašslepkava un ka Sēnā neviens nepeldas janvāra mēnesi. Nē, šis nāves gadījums ir pareizi nosaukts par slepkavību.

—    Kas to tā ir nosaucis?

—    Pats karalis.

—     Karalis! Es viņu uzskatīju par gudrāku un domāju, ka viņš sapratis, ka politikā nav slepkavības. Politikā ir idejas, ne cilvēki, ne intereses, ne jūtas. Vai gribi zināl, kā viss norisinājās? — viņš piebilda, il kā dēlu ķircinādams un par to zobodamies. — Nu, es labprāt pastāstīšu. Domāju, ka uz ģenerāli Kenelu var paļauties: viņš mums lika ieteikts no Elbas salas. Viens no mums aiziet pie viņa un lūdz atnākt uz mūsu klubu, kur atradīs draugus; Kenels atnāk, un tur viņam tiek atklāts viss plāns, ka Napoleons grib -no Elbas atgriezties Francijā. Tad, kad viņš visu ir dzirdējis un sapratis, viņš atbild, ka esol karaļa piekritējs. Nu visi skatās cits uz cilu; viņam liek zvērēl, ka nekā neteiks, viņš zvēr ļoti negribigi. Tomēr ģenerālis tika atlaists gluži brīvs. Viņš vairs neatgriezās savās mājās, — ko tad tu gribi? Viņš izgāja no kluba; varbūt maldījās ceļā; tas ir viss. Kur te ir slepkavība? Tiešām, man brīnums par jums, Vilfora kungs, karaliskā prokurora palīgs, kad jūs balstiet apsūdzību uz tik vājiem pierādījumiem. Vai tad es tev kādreiz esmu teicis: „Mans dēls, tu esi slepkava!" — kad tu izpildīji savu prokurora amatu un liki nogriezt galvu kādam no maniem biedriem? Nē, es tikai sacīju: „Labi, šodien tu uzvarēji, rīt nāks atriebšana!"

—     Bet sargieties, tēv, šī atriebšanās būs briesmīga, kad mēs to īstenosim.

—     Jā, asins plūdus izliet, kad jums neviens nespēj pretoties, to jūs mākat. Bet kā tad jūs gribat likt pie atriebšanās?

—    Jūs atkal pārāk paļaujaties uz Napoleona atgriešanos.

—    Paļaujos gan.

—    Bet jūs viļaties: viņš ne desmit verstis neienāks Francijā, kad viņu no visām pusēm vajās un noķers kā meža zvēru.

—     Mans mīļais, ķeizars tagad ir ceļā uz Grenobli, desmitā un divpadsmitā marta dienā viņš būs Lionā un divdesmitajā vai divdesmit piektajā — jau šeit Parīzē.

—    Bet ļaudis sacelsies…

—    Lai ietu viņam pretim ar atplestām rokām.

—    Viņam lidzi ir tikai daži cilvēki, un pret viņu tiks izsūtītas armijas.

—    Tās armijas būs tikai viņa goda konvojs, Parīzē iebraucot. Taisnību sakot, mīļais Žerār, tu esi vēl tikai bērns. Jūs tur domājat, ka jums ir dažādas labas ziņas, ja telegrāfs jums vēstī tris dienas pēc Napoleona atgriešanās: «Uzurpators izcēlās malā pie Kannām; viņam līdzi tikai nedaudzi cilvēki; viņš tiek vajāts. Bet kur viņš ir? Ko dara? Par to jūs itin nekā nezināt; viņu vajā, tā ir visas jūsu zināšanas. Nu, tā viņu vajās, kamēr viņš būs ieņēmis pašu Parīzi, nevienu patronu neizšaudams.

—   (irenoble un Liona ir karalim uzticīgas pilsētas, kuras liks Napoleonam ceļā nepārkāpjamus šķēršļus.

—   (Jrenoble un Liona atvērs viņam pašas savus vārtus. Tici man, mums ziņas pienes vēl labāk nekā jums, un mūsu policija ir veiklāka par jūsējo, — vai tu gribi, lai lo pierādu? Tu gribēji man noslēpt savu ceļojumu, bet es dabūju par to zināt pusstundu pēc tam, kad tu iebrauci pa vārtiem; tu nevienam neesi sacījis savu adresi, nu, ko? Un es esmu to dabūjis zināt un atnāku šurp tanī minūtē, kad tu sēdies pie galda; piezvani un liec man arī atnest, mēs kopā paēdīsim.

—   Patiešām, — atbildēja Vilfors, ar izbrīnu skatīdamies uz savu tēvu, — kā liekas, jūs zināl visu.

—    Mans Dievs! Tas izskaidrojams ļoti vienkārši. Jums ir vara un līdzekļi, kurus dod nauda. Mums, kas uz to tikai vēl gaidām, mums ir līdzekļi, kurus dod uzticība.

—    Uzticība! — smiedamies sacīja Vilfors.

—   Jā, uzticība, tā ir godīgu cilvēku vara.

Un Vilfora tēvs pats izstiepa roku pēc zvaniņa, lai atsauktu sulaini.

Vilfors satvēra viņa roku.

—    Pagaidiet, tēv, — sacīja jaunais cilvēks, — vēl vienu vārdu.

—    Runājiet!

—   Lai arī cik vāja rojālistu policija nebūtu, tā tomēr zina vienu briesmīgu faktu.

—    Kādu?

—    Tā zina, kāds izskatas tas cilvēks, kurš bijis pie ģenerāļa Kenela tās dienas rītā, kad pēdējais pazudis.

—   Ak, to zina šī mīļā policija! Kāds tad viņš izskatās?

—    Tumša seja, melnas acis, mati un ūsas. Ģērbies zilā mētelī, kurš aizpogāts līdz zodam; pogcaurumā tam goda leģiona virsnieka lenta; galvā cepure ar platām malām, rokā niedres nūja.

—  Ahā, tā to zina? — sacīja Nuartjē. — Kāpēc tad policija šo cilvēku, kas tā izskatās, nav saķērusi?

—   Tāpēc, ka tā vakar vai aizvakar tādu cilvēku pazaudējusi no acīm Kokerona ielas stūrī.

—    Vai es jums neteicu, ka jūsu policija ir muļķīga?

—    Bet galu galā tā tomēr viņu var atrast.

—   Jā, — sacīja Nuartjē, mierīgi skatīdamies apkārt, — jā, ja tikai šis cilvēks to iepriekš nezinātu, bet viņš to zina un, — Nuartjē smaidīdams piebilda, — mainīs savu izskatu.

Pie šiem vārdiem, viņš piecēlās, novilka mēleli piegāja pie galda, uz kura atradās viņa dēla ceļasoma ar drēbēm un tualetes piederumiem, paņēma bārdas nazi, ieziepēja ūsas un ar izveicīgu roku tās nodzina.

Vilfors uz viņu paskatījās brīnīdamies.

Nodzinis ūsas, Nuartjē ņēma citādā veidā uzsukāt matus, melnā kaklauta vietā apsēja raibu, kuru tas paņēma no ceļasomas, un zilā mēteļa vietā apvilka sava dēla brūnās krāsas mēteli. Spoguļa priekšā uzlika sev cepuri, kam uz augšu atbīdītas malas, priecādamies, ka tā viņam tik labi piestāvēja, un tad nometa istabas kaktā niedres nūju, paņemdams sava dēla vieglo bambusa kūju.

—            Nu, — viņš sacīja, pagriezies pret izbrīnījušos dēlu, — es pabeidzu pārģērbšanos. Vai tu domā, ka tava policija mani tagad pazīs?

—    Nē, tēv, — čukstēja Vilfors, — es, vismaz ceru, ka tā jūs nepazīs.

—            Tad, mīļais Žerar, — turpināja Nuartjē, — es domāju, ka tu būsi tik prātīgs un iznīcināsi lielas, kuras es šeit atstāju.

—    Nomierinieties, tēv, — sacīja Vilfors.

—            Jā, jā, tagad man šķiet, ka tev ir taisnība un ka tu man patiesi izglābi dzīvību; bel esi mierīgs, es tev drīz vien par lo atmaksāšu.

Vilfors papurināja galvu.

—    Vai tu neesi par to pārliecināts?

—    Es vismaz ceru, ka jūs maldāties.

—    Vai tu redzēsi karali?

—    Varbūt.

—    Vai tu gribi viņa acīs būt par pravieti?

—    Nelaimes pravieši liek ļauni uzņemti galmā, tēv.

—             Nu, savā laikā arī viņiem ir taisnība; un, ja nāk otrā restaurācija, tad tu vēl vari kļūt par lielu vīru.

—    Ko tad lai es saku karalim?

—             Saki viņam: Majestāte, jūs tiekat maldināts, kad jums stāsta par armijas un pilsētas domām. Tas, kuru jūs dēvējat par Korsikas velnu un kuru Nevērā vēl sauc par uzurpaloru, to jau Lionā sauc par Bonapartu un Grenoblē par karali. Jūs viņu uzskatāt par vajātu bēgli, bet viņš nāk tik ātri kā ērglis. Kareivji, kurus jūs domājat badā nomirušus un slāpēs nobeigušos, dienu no dienas pieaug skaitā. Brauciet projām, majestāte, atstājiet Franciju viņas īstajam valdniekam, tam, kurš lo nav nopircis, bel iekarojis! Dodieties projām, majestāte, ne tāpēc, ka jūsu dzīvība varētu nokļūt briesmās, — jūsu pretinieks ir augstsirdīgs diezgan, lai jums parādītu žēlastību, bel tāpēc, ka Sv. Ludviķa brāļadēlam būtu ļoti pazeminoši par savu dzīvību pateikties Arkolas, Marengo un Austerlicas uzvarētājam." Saki viņam to Žerār, vai labāk — nesaki nekā! Slēp savu ceļojumu, nelielies ar to, kāpēc tu esi šurp atbraucis un ko tu darīji Parīzē! Ņem

pasta zirgus un dodies, cik ātri vien iespējams, projām! Ņem pasta zirgus un dodies, cik ātri vien iespējams, projām! Iebrauc Marselā nakti, ieej mājā no sētas puses un sēdi mierīgi, savā istabā ieslēdzies, jo šoreiz — es tev zvēru — mēs sāksim darboties kā stipri ļaudis, kuri pazīst savus ienaidniekus. Tagad ej, mans dēls, mans mīļais Žerār, es gādāšu, ka tu vēl paturi savu vietu. Tad tu man vari varbūt vēl otrreiz glābt dzīvibu, ja politiskā vētra tevi kādreiz cel un mūs gāž. Dzīvo sveiks, mans mīļais Žerār, nākamreiz apmeties pie manis!

Un Nuartjē, sacijis šos vārdus, izgāja tikpat mierigi, kā viņš bija izturējies pa visu šo uztraucošās sarunas laiku.

Vilfors bāls un sajucis pieskrēja pie loga, pacēla aizkaru un redzēja, ka Nuartjē bez uztraukuma izgāja cauri caur ļaudīm, kuru bija sapulcējies vēl vairāk un, kuri glūnoši slapstījās uz ielu stūriem un kuri varbūt bija tur nolikti, lai apcietinātu cilvēku ar melnām ūsām, zilu mēteli un cepuri ar platām malām.

Vilfors palika pie loga stāvam, tik tikko elpodams visu laiku, kamēr vien tēvs bija redzams. Tad viņš metās pie atstātajiem drēbju gabaliem, paslēpa pašā čemodāna dibenā melno kaklautu un zilo mēleli, saburzīja platmali un pabāza to zem skapja, salauza gabalos niedres nūju un iesvieda to ugunī, apvilka ceļa apģērbu un uzlika ceļa cepuri, pasauca savu sulaini, aizmaksāja viesnīcā un metās ratos, kuri jau viņu gaidīja. Lionā viņš dzirdēja, ka Bonaparts jau sasniedzis Grenobli; visur ļaudis bija ļoti, ļoti uztraukušies, bet viņš tik steidzās uz Marseļu, visu briesmu mocīts, kādas plosa ļauna, patmīlīga karjerista sirdi.

XII

Simts dienas

Puartjē bija labs pareģotājs, un nolikumu drīz vien norisinājās tā, kā viņš lo bija sacijis. Katrs zina šo atgriešanos no Elbas, divainu, brīnumainu, kurai līdzigas nav vēsturē un laikam ari nebūs nākotnē.

Ludviķis XVIII tikai vāji prata pretoties šim briesmīgajam sitienam: viņa neuzticība ļaudīm atņēma viņa ticību notikumiem. Monarhijas valdi- ba, kura tik tikko Francijā bija u/.cclta, šaubījās savā vēl necietajā pamatā, un viens vienīgs mājiens no Napoleona puses sagrāva drupās visu šo ēku, nejauku maisījumu no veciem aizspriedumiem un jaunām idejām. Pateicība ordeņa veidā, kuru Vilfors bija dabūjis no karaļa, bija ne vien nederīga, bet pat bīstama, un viņš bija diezgan gudrs neuzkārt sev jauno ordeni.

Napoleons, protams, būtu atņēmis prokurora palīga vietu Vilforam, ja par viņu nebūtu aizlūdzis viņa tēvs, Nuartjē, kurš tagad bija varena persona pie Simts dienu pusgalma tiklab to briesmu dēļ, kurās bija devies, kā arī to pakalpojumu dēļ, kurus bija sniedzis. Tā bijušais žirondists, 1793. gadā vajātais, 1806. gadā jau Napoleona senators, tagad izrādīja protekciju tam, kas vakar kā rojālists bija viņam palīdzējis izvairīties no sagūstīšanas.

Visa Vilfora vara šajā ķeizarvalsts īsajā pastāvēšanas laikā aprobežojās tikai ar to, kā vislabāk apslēpt noslēpumu, kuru Dantess varēja atklāt.

Vilfors pats bija noturējies vietā, tikai karaliskais prokurors bija ticis atlaists kā rojālistu piekritējs, un demokrāti sāka vajāt savus agrākos vajātājus, kuri tagad neuzdrošinājās ne no mājām iziet.

Pateicoties Napoleona pārnākšanai no Elbas, godīgais kuģa īpašnieks Morelis, kurš, kā jau teikts, piederēja pie demokrātiskās, zemākām šķirām draudzīgās partijas, tagad bija lielā cieņā un, kaut gan nebija ieguvis lielu varu, būdams pārāk apdomīgs un pabailīgs — kā jau visi cilvēki, kas ar daudz pūlēm un pamazām nākuši pie mantas, tomēr spēja tik daudz kā pacelt savu balsi par labu kaut dažam labam; viņš tagad tiešām pieprasīja Dantesa brīvlaišanu.

Vilfors, kā jau labs karjerists, palikdams par prokurora palīgu, bija tomēr gudrā prātā atlicis savas kāzas ar Senmerāna meitu. Viņš gluži paklusu pārlika tā: ja Napoleons noturēsies tronī, tad viņam vajadzēs citu sievu, kuru viņam izraudzīsies tēvs; ja turpretim Ludviķis XVIII atkal liks uzcelts uz troņa, tad Senmerāna iespaids kļūs vēl lielāks un laulība ar viņa meitu — ļoti ienesīga.

Pie šā prokurora palīga kādudien ieradās Morelis un lika sevi pieteikt.

Cits Vilfora vietā būtu pasteidzies pieņemt Moreli un tā parādījis savu vājību, bet Vilforam bija ierēdņa karjerista instinkts. Viņš tagad lika Mo- relim tāpat uzgaidīt kā karaļvaldības laikā, kā jau īstam prokuroram pienākas.

Kad Morelis pēdīgi lika pieņemts, viņš neatrada Vilforu vis sagrauztu, bet tikpat aukstu un nepielaidīgu kā pirms diviem mēnešiem — īstu augstmani attiecībās ar zemākās kārtas cilvēkiem.

Moreli ienāca Vilfora kabinetā, pārliecināts, ka šis ierēdnis nodrebēs, viņu ieraudzīdams, bet viņš pats apjuka, redzot šo jautājošo un auksto skatienu, šo ierēdni, kurš mierīgi bija atspiedies uz sava galda.

Viņš apstājās pie durvīm; Vilfors lūkojās uz viņu, it kā to nepazīdams, tikai pēc vairāku minūšu klusuciešanas, kamēr Morelis grozīja cepuri savās rokās, prokurora palīgs teica:

—    Kā liekas, Moreļa kungs?

—   Jā, mans kungs, tas es esmu, - atteica Morelis.

—        Panāciet šurp, — teica prokurora palīgs, ar roku taisīdams it kā labvēlīgu mājienu, — sakiet man, kādam apstāklim man jāpateicas par to godu, ka jūs mani apmeklējat!

—        Vai tad jūs pats nemaz neatceraties šo apstākli? - brīnīdamies jautāja Morelis.

—       Nē, nebūt neatceros, — atteica Vilfors, — bet tomēr esmu gatavs darīt visu, kas vien jums patīkams, ciktāl tas ir manā varā.

—    Viss ir pilnīgi jūsu varā, — atteica kuģa īpašnieks.

—    Nu, tad pastāstiet man par savu vajadzību!

—       Mans kungs, — teica Morelis, arvien vairāk atjēgdamies no pirmā apmulsuma un paļaudamies uz savas lietas taisnību, — jūs atceraties, ka dažas dienas pirms ziņas par ķeizara Napoleona atgriešanos es atnācu pie jums lūgt par kādu nelaimīgu jaunekli jūrnieku — leitnantu uz mana kuģa. Viņš tika apsūdzēts, kā atminat, par sakaru ar Elbas salu: šis sakars, kurš toreiz tika uzskatīts par noziegumu, tagad ir nopelns. Jūs toreiz kalpojāt karalim un nežēlojāt jaunekli. Tagad jūs kalpojat Napoleonam, un nu jūsu pienākums ir atsvabināt šo jaunekli. Tāpēc es atnācu pie jums, lai dzirdētu, kas noticis ar šo jaunekli.

Vilforam vajadzēja briesmīgi saņemties.

—    Kā sauc šo cilvēku? — viņš pēdīgi jautāja Morelim.

—    Edmons Dantess.

Acīmredzot Vilfors būtu labāk vēlējies divkaujā stāvēt pretī sava ienaidnieka pistolei divdesmit piecu soļu attālumā, nekā dzirdēt šo vārdu; bet viņš savaldījās un pat ne ar acīm nepamirkšķināja.

„Tagad neviens neredzēs," Vilfors nodomāja pie sevis, „ka šā jaunekļa apcietināšana ir personīgs jautājums; es sevi spēju savaldīt."

—    Dantess? — viņš jautāja skaļi. — Edmons Dantess, jūs sakāt?

—   Jā, mans kungs, — atbildēja Morelis.

Vilfors lēni piegāja pie liela skapja, izņēma reģistru grāmatu, paskatījās rādītājā, tad atšķīra kādu lappusi un, pret Moreli pagriezdamies, teica gluži dabiskā, mierīgā balsī:

—    Vai jūs tiešām esat pārliecināts, ka nealojaties, mans kungs?

Ja Morelis būtu bijis veiklāks un gudrāks cilvēks vai būtu vairāk pie- pratis šādas lietas, viņam jau tūliņ būtu licies šaubīgi, ka karaļa prokurora palīgs viņam deva atbildi tādās lietās, kuras nemaz vairs nepiederēja pie viņa aroda; viņš arī būtu sev jautājis, kāpēc Vilfors viņu nesūtīja pie cietuma direktora vai pie departamenta prefekta.

—     Nē! — sacīja Morelis. — Es nemaldos; es nabaga jauno cilvēku pazīstu jau desmit gadu, un viņš pie manis dienestā bija četrus gadus. Pirms sešām nedēļām es biju pie jums lūgt, lai jūs būtu žēlsirdīgs, tāpat kā es šodien esmu atnācis jūs lūgt, lai jūs būtu taisnīgs pret jauno cilvēku. Jūs mani toreiz uzņēmāt nelaipni, jo tad rojālisti pret bonapartistiem bija visnotaļ cietsirdīgi.

—    Kungs, — atbildēja Vilfors ar savu pazīstamo aukstumu, — es biju rojālistos tad, kad uzskatīju burboņus ne tik vien par troņa likumīgajiem mantiniekiem, bet arī par tautas izvēlētiem. Bet Bonaparta brīnišķā atgriešanās man parādīja manu maldīšanos.

—     īstā laikā! — izsaucās Morelis ar savu pazīstamo vaļsirdību. — Es jūsu uzskatu pārgrozībā ieraugu labu zīmi Dantesam.

—    Pagaidiet, — atteica Vilfors, šķirstīdams jauno reģistru, — es atradu: jaunais cilvēks ir jūrnieks, vai ne? Viņš gribēja precēt kādu katalānieti? Jā, jā, tagad es atceros: lieta bija ļoti nopietna.

—    Kā?

—    Jūs zināt, ka viņu no manis aizveda uz krimināltiesas cietumu.

—    Jā, un kas tad notika tālāk?

—     Nu, es savu raportu aizsūtīju uz Parīzi, tāpat arī papīrus, kuri pie viņa tika atrasti. Tas bija mans pienākums… Un nedēļu pēc apcietināšanas jauno cilvēku aizveda.

—    Aizveda! — iesaucās Morelis. — Bet ko gan viņi ar to nabagu darīja?

—     Nomierinieties! Viņu aizveda uz Fenestrelu Pinjerolā, uz Sv. Mar- garetas salu, kā mēdz teikt — izsūtīja no tēvijas. Kādā baltā dienā jūs sagaidīsit viņu pārnākam, un tad viņš varēs uzņemties komandēt jūsu kuģi.

—    Lai viņš nāk kad nākdams, viņa vieta, būs arvien viņam atstāta. Bet kāpēc viņš arvien vēl neatgriežas? Man šķiet, ka bonapartistu pirmais pienākums ir atsvabināt visus tos, kuri cietuši rojālistu sodu.

—    Nespriediet tik strauji, mīļais Moreļa kungs! — atbildēja Vilfors. — Katrai lietai jāiet savs likumīgais ceļš. Apcietināšanas pavēles dotas no augstākas varas, un no tām arī tikai var nākt brīvlaišana. Bet tā kā Napoleons ir atnācis tikai pirms divām nedēļām, tad atsvabināšanas pavēle tikai nesen būs izsūtīta.

—            Bet vai nav iespējams tādas formalitātes apiet? — jautāja Morelis. — Man ir draugi, ir iespaids, es varbūt verētu izgādāt, ka arests tiek atcelts.

—    Aresta nemaz nebija.

—            Tātad ieslodzīšana cietumā? Bet sakiet jel, — kādu padomu jūs man dodat, lai ātrāk izgādātu nabaga Dantesa atsvabināšanu?

—    Iesniedziet lūgumu justīcijas ministram!

—            Ak, mēs jau zinām, ko ar tādu lūgumu var panākt. Ministrs tos ik dienu saņem līdz diviem simtiem un neizlasa ne četrus.

—            Tā gan, — sacīja Vilfors, — bet viņš izlasīs, ja es to sūtīšu ar savu piezīmi un tieši no manis viņam adresētu.

—    Un vai jūs uzņemtos šīs pūles?

—             Labprāt. Dantess varbūt tad bija noziedzies, bet tagad viņš vairs nav vainīgs, un man pienākums ir viņam atdot brīvību, tāpat kā mans pienākums toreiz bija viņu apcietināt.

Ar šādu mierinājumu Vilfors bija no sevis novērsis briesmas, kas viņam draudēja.

—    Bet kā ministram jāraksta?

—             Apsēdieties šeit, Moreļa kungs, — sacīja Vilfors, atdodams kuģa īpašniekam savu krēslu. — Es jums diktēšu.

—   Jūs būsit tik labs?

—            Bez šaubām. Bet nezaudēsim vairāk laika, mēs jau tā to daudz zaudējam.

—             Jā, kungs, atminēsim, ka nabaga puika sēž un cieš un var krist izmisumam par upuri.

Vilfors nodrebēja, iedomādamies apcietināto, un klusībā viņu nolādēja; bet viņš jau bija par tālu gājis, lai vēl atgrieztos. Dantesam vajadzēja iet bojā.

—            Es gaidu, kungs, — sacīja kuģa īpašnieks, sēdēdams Vilfora krēslā un turēdams rokā spalvu.

Vilfors diktēja lūgumrakstu, kurā tas uzslavēja Dantesa patriotismu un viņa nopelnus bonapartistu lietā. Dantess tika parādīts kā uzticīgākais un cītīgākais Napoleona piekritējs, kurš bija pūlējies veicināt pēdējā atgriešanos. Ministram, lasot tādu lūgumrakstu, uz vietas vajadzētu apcietināto palaist brīvībā, ja viņš to vēl nebija izdarījis.

Kad lūgumraksts bija gatavs, Vilfors viņu vēlreiz skaļi izlasīja.

—    Tā, — viņš sacīja, — un tagad paļaujieties uz mani!

—    Vai lūgumraksts tiks nosūtīts drīz, kungs?

—    Vēl šodien.

—    Ar jūsu piebildi?

Vilfors nosēdās pie galda un uzrakstīja piebildi.

—    Kas man tagad jādara, kungs? — prasīja Morelis.

—   Jānogaida, — atteica Vilfors, — es par visu atbildu.

Šis apgalvojums Morelim atdeva cerību; viņš atstāja prokurora palīgu, par viņu ļoti labi domādams, un devās pie vecā Dantesa tēva pavēstīt, ka dēls drīz pārnākšot.

Kas attiecas uz Vilforu, tad tas lūgumrakstu nenosūtīja vis ministram, bet gan paturēja to pie sevis.

Dantess palika savā cietumā, visu aizmirsts, un nekā nezināja par Ludviķa XVIII krišanu un viņa valdības galu.

Bet Vilfors visam sekoja ar vērīgām acīm. Divas reizes jaunās Napoleona valdības laikā, kuru nosauca par „Simts dienu valdību", Morelis ieradās pie Vilfora, atgādinādams lūgumu par Dantesa atbrīvošanu, un abas reizes Vilfors viņu apmānīja ar tukšiem vārdiem un cerībām. Beidzot notika Vaterlo kauja. Morelis vairs negāja pie Vilfora, kurš bija visu darījis, ko vien iespējis; tagad viss būtu bijis velti.

Ludviķis XVIII atkal uzkāpa tronī. Vilfors, kuram Marseļa bija pilna ar atmiņām, kuras viņu mocīja, izlūdzās un dabūja karaliskā prokurora vietu Tulūzā. Divas nedēļas pēc tam, kad tas bija apmeties savā jaunajā rezidencē, viņš apprecēja Renē de Serimerānu, kuras tēvs vislaipnākā kārtā tika pieņemts galmā.

Tādā kārtā Dantess i „Simts dienu" laikā, i pēc Vaterlo kaujas palika savā cietumā, cilvēku un dievu aizmirsts.

Danglārs bija priecājies, kad redzēja, cik stiprs bija bijis tas sitiens, ar kuru viņš nospēra Dantesu, jo viņa nodevība bija nesusi viņam bagātīgus augļus. Bet, kad Napoleons atgriezās Parīzē un kad atskanēja viņa pavēlošā, varenā balss, tad Danglārs izbijās, jo viņš nezināja, kāds stiprs palīgs viņam pret Dantesu ir Vilfors.

Danglārs katru minūti gaidīja pārnākam Dantesu, kurš zināja visu un varēja bargi atriebties. Tāpēc viņš izskaidroja Morelim, ka gribot atstāt jūrnieka amatu, un Morelis viņu ieteica kādam spāniešu veikalniekam, pie kura iestājās darbā par komiju marta mēneša beigās, tas ir, apmēram desmit, divpadsmit dienas pēc Napoleona ieiešanas Parīzē; viņš aizbrauca uz Madridi, un par viņu nekas vairs nebija dzirdams.

Fernāns nekā nesaprata un nekā nedomāja. Dantess nebija. Marseļā, tas bija viss, ko viņš vēlējās. Kas ar Dantesu ir noticis? Viņš nekad pie tādām domām nekavējās. Tikai pa visu šo Dantesa prombūtnes laiku viņš drīz pūlējās Mersedesei parādīt nelabā gaismā Dantesa nepārnākšanu, drīz izdomāja dažādus plānus izceļot no Francijas un Mersedesi nolaupīt. Dažu brīdi — tie bija drūmi brīži viņa dzīvē — viņš atsēdās jūras krastā, kur reizē pārredzama Marseļa un Katalānas, un skumīgs un mēms kā laupītāju putns glūnēja, vai kādā no ceļiem neparādās skaists jauneklis ar brīvu gaitu, paceltu galvu, kurš viņam bija atriebības eņģelis.

Tādos brīžos Fernāns bija cieši apņēmies pārsist Dantesam galvu un tad pats sevi nonāvēt. Bel Fernāns alojās: viņš nekad nebūtu pats sevi nogalinājis, jo viņš cerēja.

Tikmēr Napoleons bija saņēmis pēdējos spēkus, bija iesaucis karaklausībā visus vīriešus, kas vien spēja nest ieročus. Visi franči gāja palīgā, kad sauca varenā Napoleona balss. Fernāns aizgāja līdz ar citiem, atstādams Mersedesi drūmu un šausmīgu domu mocīts, ka pa viņa prombūtnes laiku varētu atnākt viņa sāncensis un apprecēt to, kuru viņš mīlēja.

Ja Fernānam kādreiz arī bija iemesls nonāvēties, tad visdrīzāk tagad, šķiroties no Mersedeses.

Bet viņa uzmanība pret Mersedesi, līdzcietība, kuru viņš likās sajūtam par viņas nelaimi, cītība, ar kādu viņš izpildīja katru viņas vēlmi, — tas viss atstāja iespaidu, kādu aizvien rada labas sirds cilvēkiem izrādīta padevība. Mersedese aizvien pret Fernānu bija jutusi draudzību; tagad draudzība vēl tika pastiprināta ar pateicības jūtām.

— Mans brāli, — viņa teica, piesiedama viņam uz pleciem munīcijas somiņu, — mans brāli, mans vienīgais draugs, neļaujieties sevi kaujās nosist, neatstājiet mani vienu pašu pasaulē!

Šie vārdi, kurus viņa teica pirms viņa prombraukšanas, atkal atdzīvināja Fernānā cerību. Ja Dantess nepārnāks, Mersedese tomēr reiz būs viņa sieva.

Mersedese palika viena pati zemes virsū, kas viņai nekad nebija likusies tik tukša, ar bezgalīgo jūru apvāršņa vietā. Viņu reizēm redzēja vienās asarās maldāmies ap Katalānām vai nekustīgi, mēmi kā tēlu stāvam karstajā saulgozī un lūkojamies uz Marseļu.

Reizēm atkal viņa sēdēja jūras krastā un klausījās jūras šņākšanā, kura tepat skanēja bez gala un apstājas — kā viņas skumjas. „Vai tad nav labāk paliekties uz priekšu bezdibens malā un pazust bezdibenī nekā nest un ciest šo gaidīšanu bez jebkādas cerības?"

Mersedesei gan nebūtu trūcis dūšas izpildīt šo nodomu, bet viņa aizvien atkal saņēmās un pārvarēja pašnāvības domas; jaunā dzīvība uzvarēja.

Kadruss bija līdz ar Fernānu iesaukts karadienestā; bet tā kā viņš bija par astoņiem gadiem vecāks nekā katalānietis un jau precēts, tad viņu atstāja trešajā šķirā un nosūtīja sargāt piekrastes.

Vecais Dantess, kurš bija turējies tikai cerībā uz dēla pārnākšanu, pēdējo cerību zaudēja līdz ar Napoleona krišanu.

Pēc pieciem mēnešiem tieši tanī dienā, kad viņš bija ticis šķirts no sava dēla, un gandrīz vai tanī pašā stundā, kad Edmons bija ticis apcietināts, sirmgalvis nomira Mersedeses rokās.

Morelis uzņēmās visus izdevumus par apbedīšanu un samaksāja ari nelielos parādus, kādi sirmgalvim bija radušies pēdējā laikā.

Moreļa darbu tanīs laikos varēja saukt vairāk nekā par vienkāršu labdarību, tā bija jau dūša un vīrestība. Karaļa valdība ar visām savām briesmām un atriebšanās kāri bija atkal Francijā nodibināta: palīdzēt bona- partista tēvam, pat tad, ja viņš atradās uz nāves cisām, bija jau bistams noziegums.

XIII

Traks arestants un ārprātīgs arestants

Gadu pēc Ludviķa XVIII atkalatgriešanās Parīzē ģenerālinspektors revidēja arī Ifas cietumu.

Dantess sava pagraba dziļumā dzirdēja visu lielisko sagatavošanos inspektora uzņemšanai, kas radīja pamatīgu troksni. Gan cietuma pagrabi atradās dziļi zemē, bet cietumnieku ausis palaikam pieradušas sadzirdēt mazāko troksni — nakts klusumā tās dzird zirnekli aužam savus tīklus un dzird, kā laiku pa laikam no griestiem nokrīt ūdens piles, kurām vajag veselas stundas, kamēr pietiekami daudz ūdens sakrājies.

Dantess uzminēja, ka pie dzīvajiem tur augšā vajag būt notikušam kaut kam ārkārtējam: viņš šinī kapā dzīvoja jau tik ilgi, ka varēja uzskatīt sevi par mirušu.

Tiešām, inspektors citu pēc cita apstaigāja cietuma kameras un pat pagrabus. Daudzi no ieslodzītajiem tika arī patiesi izklaušināti: tie visi bija tādi, kuri savu vājo gara spēju vai pakalpības un lišķības dēļ bija patīkami priekšniecībai. Viņi tika izprašņāti par ēdienu un cietuma telpām.

Vājprātiņi visi vienā balsī atbildēja, ka barība esot riebīgi slikta un ka viņi gribot tikt ārā no cietuma, lišķi — ka viss ir labs, lai tikai drīzāk laiž ārā.

Tad inspektors jautāja, vai viņiem neesot vēl ko prasit.

Viņi kratīja galvu. Ko tad citu vēl bez brīvības lai prasa cilvēki, kuri ir apcietināti?

Inspektors smiedamies pagriezās pret cietuma priekšnieku un teica:

-7 Es nesaprotu, kāpēc mums, inspektoriem, liek veikt šīs gluži nevajadzīgās pārlūkošanas un revīzijas. Kas redz vienu arestantu, tas redz simtu, kas uzklausās vienu, tas dzird tūkstoti; arvien paliek viss tas pats: atbilde vienmēr skan — „slikta barība" un „mēs esam nevainīgi". Vai jums ir vēl citi arestanti?

—           Jā, mums ir bīstami arestanti un ārprātīgie; tos mēs turam atsevišķā nodaļā.

—            Palūkosim, — laiski teica cietuma inspektors, izrādīdams vislielāko nogurumu savu grūto darbu dēļ. — Palūkosim, izpildīsim uz mata savus pienākumus; apmeklēsim ārprātīgo nodaļu.

—             Pagaidiet, — sacīja cietuma priekšnieks, — mums jāpaņem līdzi vismaz divi cilvēki. Ieslodzītie bieži vien izmisuma un dzīves apnikuma dēļ izdara briesmu darbus un var mums vēl uzbrukt.

—   Dariet to! — sacīja inspektors.

Aizsūtīja pēc diviem kareivjiem, un visi sāka kāpt lejup pa tādām netīrām, smirdošām un slidenām trepēm, ka vai dvaša aizrāvās.

Pusi trepju nokāpis, inspektors nopurinājās un sacīja:

—    Kāds velns te var izturēt dzīvot!

—            Pats bīstamākais sazvērnieks, kuru sevišķi uzraudzīt mums ir dots, tas ir cilvēks, kurš uz visu gatavs.

—   Vai viņš tur ieslēgts viens pats?

—   Protams.

—   Cik jau ilgi viņš tur mīt?

—    Būs gads.

—    Un viņu ieslodzīja šinī nodaļā jau kopš atnākšanas brīža?

—           Nē, kungs, tikai pēc tam, kad tas gribēja nogalināt cietuma uzraugu, kurš tam pienesa ēdienu.

—    Viņš gribēja nogalināt cietuma uzraugu?

—            Jā, kungs, to pašu, kurš rāda uguni. Vai nav taisnība, Anton? — prasīja cietuma priekšnieks.

—            Viņš patiesi gribēja mani nogalināt, — atbildēja cietuma uzraugs, — viņš ir pats velns.

—            Vai jūs gribat par viņu sūdzēties? — inspektors prasīja cietuma priekšniekam.

—            Tas būtu lieki, kungs, viņš jau ir saņēmis pelnīto sodu; bez tam viņš tagad patiesi ir tuvu ārprātam un pēc gada būs pilnīgi jucis.

—   Jo labāk viņam, — sacīja inspektors, — ārprātīgs kļuvis, viņš mazāk jutīs savas ciešanas.

Acīmredzot šis inspektors bija ļoti humāns cilvēks un cienīgs izpildīt uzdevumu, kurš prasīja cilvēku mīlestību.

—   Jums taisnība, kungs, — sacīja cietuma priekšnieks. — Jūsu piezīme pierāda, ka jūs savu lietu ļoti labi pārzināt. Otrā kamerā, kura no šīs ir tikai divdesmit soļu atstatu un kurā jānokāpj pa citām trepēm, sēž kāds vecs abats, kurš agrāk bijis kādas partijas vadonis Itālijā. Viņš šeit tika ieslodzīts 1811. gadā un 1813. gadā kļuva ārprātīgs, un kopš tā laika vairs nemaz nav pazīstams. Agrāk tas raudāja, tagad smejas. Vispirms viņš novājēja, tagad ir pagalam resns. Vai gribat viņu redzēt pirmo? Viņš savā ārprātā ir ļoti jocīgs.

—     Es apskatīšu vienu un otru, — atbildēja inspektors, — pienākums jāizpilda apzinīgi.

Inspektors pirmo reizi apceļoja cietumu un gribēja valdībai ļoti izpatikt.

—    Iesim vispirms pie tā, — viņš noteica.

—     Labprāt, — atbildēja cietuma priekšnieks un deva cietuma uzraugam zīmi, lai atver durvis.

Smagajām durvīm čīkstot sarūsējušās eņģēs, Dantess, kurš bija sēdējis istabas stūrī un ar ilgām nolūkojās kādā sīkā saules stariņā, kas spīdēja caur loga treliņiem, pacēla galvu. Ieraudzīdams ar divām lāpām apgaismotu kādu nepazīstamu kungu, kurš sarunājās ar cietuma priekšnieku, Dantess tūlīt noprata, kas svešinieks varēja būt. Viņš noģida, ka beidzot tam bija izdevība vērsties pie augstākas varas, un, rokas salicis, viņš metās uz priekšu.

Kareivji, domādami, ka ieslodzītais grib inspektoram uzbrukt, aizkrustoja tam priekšā durkļus.

Pats inspektors arī bija atlēcis soli atpakaļ.

Dantess redzēja, ka tiek uzskatīts par bīstamu cilvēku.

Viņš pacēla acis un savā skatienā savienoja visu, cik vien cilvēka sirdi var būt, lēnprātību un padevību, un raitā un skaistā valodā, par kuru klātesošie brīnījās, mēģināja aizkustināt sava apmeklētāja sirdi.

Inspektors uzklausīja Dantesa runu līdz galam, tad pagriezās pret cietuma priekšnieku un pēdējam pusbalsī sacīja:

—    Viņš ir kļuvis dievbijīgs un atvēris sirdi maigākām jūtām. Arī bailes atstāj uz viņu iespaidu. Vai redzējāt kā viņš nobijās no durkļiem? Traks tā nekad nedara. Šarantonā es šinī ziņā novēroju kādu interesantu gadījumu.

Pēc tam viņš atgriezās pie apcietinātā un uzprasīja:

—    īsi sakot, ko jūs vēlaties?

—      Es gribu zināl, kādu noziegumu es esmu izdarījis. Es lūdzu, lai mani sauc tiesas priekšā un lai manu lietu izmeklē. Ja esmu vainīgs, lai mani nošauj, un, ja esmu nevainīgs, lai laiž mani brīvība!

—    Vai jums dod labi ēst? — prasīja inspektors.

—      Jā, domāju, ka labi, bet gar to man maz daļas. Man nelaimīgam apcietinātajam, kā arī visiem tiesnešiem un pašam karalim, ir vairāk svarīgi, lai kāds nevainīgs nekristu par upuri neģēlīgam apmelojumam un nenobeigtos aiz atslēgām, nolādēdams savus bendes.

—    Jūs šodien esat ļoti piekāpīgs, — sacīja cietuma priekšnieks. — Jūs mēdzat runāt citādu valodu, mīļais draugs, tanī dienā, kad gribējāt nogalināt uzraugu.

—      Tā ir taisnība, kungs, — sacīja Dantess, — un es lūdzu šim cilvēkam piedošanu, viņš pret mani bija labs… Bet ko lai saku, es toreiz biju ārprātīgs.

—   Vai jūs tagad vairs tāds neesat?

—     Nē, kungs, cietums mani ir salauzis un visas jūtas atņēmis!.. Es te esmu jau tik ilgi.

—   Tik ilgi?.. Kad jūs tikāt apcietināts? — prasīja inspektors.

—    1815. gada 28. februārī pulksten divos pēc pusdienas.

Inspektors saskaitīja.

—     Šodien ir 1816. gada 30. jūlijs, ko jūs runājat! Ir jau tikai septiņpadsmit mēneši, kamēr jūs esat apcietināts.

—      Tikai septiņpadsmit mēneši! — atteica Dantess. — Ak, kungs, jūs nezināt, ko nozīmē septiņpadsmit mēneši cietuma, it īpaši cilvēkam, kurš kā es bija tik tuvu laimei, cilvēkam, kurš grasījās apprecēt mīļu meiteni, cilvēkam, kuram priekšā bija godīga karjera un kuram tagad nav vairs nekā, kurš no visjaukākās gaismas iekrīt vistumšākajā tumsā un redz savu karjeru izpostītu. Esiet žēlīgs, tiesājiet taisnīgi! Es vairāk nekā neprasu: vediet mani tiesas priekšā!

—    Labi, — sacīja inspektors, — redzēsim.

Pēc tam viņš atgriezās pie cietuma priekšnieka un turpināja:

—     Īstenībā šis nabags ir ļoti nožēlojams. Jūs man vēlāk parādīsit viņa papīrus.

—     Labprāt, — tas atbildēja, — bel jūs tur atradīsit ne visai labas piezīmes.

—     Kungs, — turpināja Dantess, — es zinu, ka jūs pats mani nevarat atsvabināt no šejienes, bet jūs varat manu lūgumu likt priekšā valdībai un prasīt, lai manu lietu izmeklē. Izmeklēšana, tas ir viss, ko es prasu. Es gribētu zināt, kādu noziegumu esmu izdarījis, jo nezināšana ir panesama par visu grūtāk.

—    Izskaidrojiet, — sacīja inspektors.

—            Kungs, — sacīja Dantess, — no jūsu balss es nomanu, ka jūsu sirds ir iekustināta. Kungs, sakiet man, — vai es varu cerēt?

—             Es jums to nevaru apsolīt, — sacīja inspektors, — es tikai varu apskatīt jūsu papīrus.

—    Ak, tad es esmu glābts!

—    Kas jūs apcietināja? — prasīja inspektors.

—            De Vilfors, — atbildēja Dantess. — Lūdzu, parunājiet ar viņu par mani!

—    Dc Vilfors jau veselu gadu vairs nav Marselā; viņš ir Tulūzā.

—            Ak, tad es vairs nebrīnos, — čukstēja Dantess, — mans vienīgais labvēlis ir aizgājis no šejienes.

—    Vai Vilforam nebija kāds iemesls jūs ienīst? — prasīja inspektors.

—    Nekāds; viņš drīzāk man vēlēja labu.

—           Tātad es varu ticēt piezīmēm, kuras viņš ir atstājis vai tagad dod par jums?

—    Pilnīgi, kungs.

—    Labi, nogaidiet!

Dantess nokrita ceļos un salika rokas lūgšanā. Pa to laiku smagās cietuma durvis aizdarījās, un viņš atkal bija palicis viens.

—            Vai jūs cietumnieka papīrus tūlīt gribat redzēt, — prasīja cietuma priekšnieks, — vai vispirms vēl gribat apskatīt abatu?

—            Pabeigsim cietumnieku aplūkošanu, — atbildēja inspektors. — Kad es uzkāpšu augšā, man varbūt vairs nebūs spēka turpināt savu bēdīgo gaitu.

—           Ā, šis nav tāds kā citi, viņš atstāj mazāk drūmu iespaidu nekā viņa kaimiņš.

—    Kāda tad ir viņa ārprātība?

—            Ļoti ērmota: viņš uzskata sevi par milzu mantas īpašnieku. Pirmajā gadā, kad viņš atradās cietumā, viņš valdībai par savu brīvlaišanu apsolīja miljonu, otrā gadā — divus, trešajā — trīs un tā tālāk. Viņš jau piekto gadu ir cietumā un izlūgsies no jums sarunu zem četrām acīm, lai jums piesolītu piecus miljonus.

—             Ā, ā! Tas ir tiešām jocīgi, — sacīja inspektors. — Kā tad šo miljonāru sauc?

—    Abats Faria.

—    27. numurs! — sacīja inspektors.

—    Šeit. Atver, Anton!

Uzraugs atvēra durvis, un inspektors ar ziņkārību ieskatījās cietumnieka istabā.

Istabas vidū sēdēja gandrīz vai kails cilvēks, jo viņa drēbes bija galīgi noskrandušas. Ar kādu no griestiem atbirzušu kaļķa gabalu viņš bija sev visapkārt apvilcis riņķi. Viņš vilka līnijas un zīmēja ģeometriskas figūras, un bija tā nogrimis savā darbā, ka nemaz nepamanīja, kad durvis atvērās. Tikai, kad lāpu nepatīkamā gaisma viņam iespīdēja acīs, viņš tās pacēla un ar izbrīnu lūkojās uz apmeklētājiem.

Viņš ātri piecēlās, paķēra segu no savas nabadzīgās gultas un tajā ietinās, lai nebūtu viesu acīs jārādās pavisam nepieklājīgā izskatā.

—    Ko jūs vēlaties? — prasīja inspektors, arī šeit nemainīdams parasto uzrunu.

—    Es, kungs? — abats sacīja izbrīnījies. — Es nekā nevēlos.

—    Jūs nesaprotat, — sacīja inspektors, — es no valdības esmu sūtīts aplūkot cietumus un uzklausīt cietumnieku vēlēšanās.

—     A, kungs, tad tā ir cita lieta! — dzīvi izsaucās abats. — Un es ceru, ka mēs viens otru sapratīsim.

—     Vai redzat, — klusu sacīja cietuma priekšnieks, — nu jau sākas tas, par ko jums runāju.

—    Kungs, — turpināja ieslodzītais, — es esmu abats Faria, dzimis romietis. Es divdesmit gadu biju kardināla Rospiljozi sekretārs. Mani apcietināja, es nezinu kāda iemesla dēļ, 1811. gadā; kopš tā laika es no itāliešu un franču valdībām prasu brīvlaišanu.

—    Kāpēc no franču valdības? — prasīja cietuma priekšnieks.

—    Tāpēc, ka mani apcietināja Pjombīno, un es domāju, Pjombīno, tāpat kā Milāna un Florence, ir kļuvusi par kāda franču departamenta galveno pilsētu.

Inspektors un cietuma priekšnieks smaidīdami paskatījās viens uz otru.

—    Jūsu ziņas par Itāliju, mīļais, — sacīja inspektors, — nepieder pie visjaunākajām.

—    Tās izbeidzas tanī dienā, kad mani apcietināja, — sacīja abats Faria. — Un, tā kā viņa augstība ķeizars Romas karalisti nodibināja savam dēlam, kuru viņam debesis bija dāvinājušas, viņš pārvērta par patiesību Makiavelli un Cezāres Bordžijas sapni — visu Itāliju savienot par vienu vienīgu valsti.

—    Kungs, — sacīja inspektors, — liktenis, par laimi, šo milzu nodomu ir izjaucis. Man šķiet, jūs piederējāt pie šā nodoma piekritējiem.

—    Tas ir vienīgais līdzeklis, kā Itāliju padarīt par spēcīgu, neatkarīgu un laimīgu valsti, — viņam atteica abats.

—    Tas viss var gan būt, — atbildēja cietuma inspektors, — bet es atnācu šurp ne tādēļ, lai runātu par politiku, bet tādēļ, lai vaicātu jums, — ko es jau darīju, — vai jums nav kāda sūdzība par ēdienu un telpām.

—       Ēdiens šeit ir tāds pats kā visos cietumos, — atbildēja abats. — Tas ir gluži slikts; kas attiecas uz. telpām, tad jūs pats redzat, ka tās ir mitras un neveselīgas. Bet šeit runa nav par to, bet gan par kādu atradumu, kurš ir ļoti interesants un svarīgs un par kuru es gribēju paziņot valdībai.

—       Nu mēs esam nonākuši pie atraduma, — cietuma priekšnieks klusi pačukstēja inspektoram.

—       Lūk, tāpēc es esmu tik laimīgs jūs redzēt, — turpināja abats, — kaut gan jūs man traucējat veidot manus skaitļus un ģeometriskās figūras, kas varbūt vēl pārgrozīs visu Ņūtona sistēmu. Vai jūs varat dažas minūtes atvēlēt sarunai ar mani zem četrām acīm?

—       Nu! Vai es neteicu? — atkal cietuma priekšnieks čukstēja inspektoram.

—    Jūs labi pazīstat šo personu, — tāpat paklusi atteica inspektors.

Tad viņš, pagriezies pret abatu, sacīja:

—    Mans kungs, jūs prasāt neiespējamo.

—      Bet, ja nu runa ir par lielisku summu, kuru es varētu sagādāt valdībai, piemēram, aptuveni piecus miljonus? — teica abats.

—       Jums taisnība, — inspektors atkal teica cietuma priekšniekam, — jūs pat skaitli esat pareizi iepriekš pateicis.

—       Pagaidiet, — turpināja abats, redzēdams, ka inspektors jau grasās aiziet, — nav arī vajadzīgs, ka es jums to saku divatnē vien! Cietuma priekšnieks varētu būt klāt pie mūsu sarunas.

—       Mans kungs, — teica cietuma priekšnieks, — par nelaimi, mēs jau zinām iepriekš, par ko būs runa. Par jūsu bagātībām, vai ne tā?

Abats paskatījās uz šo zobgalīgo ierēdni ar tādām acīm, kurās bezpartejisks novērotājs būtu, bez šaubām, manījis prātu un apdomu.

—      Zināms, par manām bagātībām, — viņš teica. — Ko tad jūs gribat, lai es runāju, ja ne par tām?

—       Inspektora kungs, — teica cietuma priekšnieks, — es varu visu šo stāstu jums atstāstīt tikpat labi kā abats, jo šo četru piecu gadu laikā, kopš viņš šeit atrodas, tas stāsts man vienmēr stāstīts, tā ka man jau ausis sāp.

—       Tas tikai pierāda, — teica abats, — ka jūs līdzināties tiem cilvēkiem, par kuriem ir teikts, ka viņiem ir ausis, lai nedzirdētu, un acis, lai neredzētu.

—       Mans kungs, — teica inspektors, — valdība ir bagāta un tai nav vajadzīga jūsu nauda. Pataupiet to pats sev, kad tiksit brīvībā!

Abata acis izpletās, viņš sagrāba inspektoru aiz rokas.

—       Bet, ja mani nekad neizlaidīs no cietuma, lai gan tas ir pretēji visai liesai un taisnībai, ja es nomiršu, nevienam neatstājis savu bagātību, tad tā velti pazudīs? Vai tad nav labāk, ka to izlietotu par labu valdībai un ari es? Es pat došu sešus miljonus, jā, es došu pat sešus miljonus un būšu mierā ar pārpalikušo, ja man atdos brīvību.

—     Nu, tiešām, — teica pusbalsī inspektors, — ja es nezinātu, ka šis cilvēks ir ārprātīgs, tad varētu domāt, ka viņš runā patiesību. Tik pārliecinoši izklausās viņa vārdi.

—     Es neesmu ārprātīgs un saku jums pilnu patiesību, — teica Faria, kurš ar savu smalko dzirdi, kāda mēdz attīstīties ilgi apcietinātajiem, nevienu vārdu no inspektora runas nebija palaidis nepamanītu. — Tā bagātība, par kuru es jums stāstu, ir patiesība, un es lieku jums priekšā noslēgt ar mani līgumu, pēc kura jūs mani aizvestu uz zināmu vietu, kuru es uzrādīšu. Tur mūsu acu priekšā zeme liks atrakta, un, ja es meloju, ja nekā neatrod, ja es esmu ārprātīgs, kā jūs sakāt, tad vediet mani atpakaļ uz šo cietumu, kur cs tad palikšu uz. visu mūžu un nomiršu, nekā vairs neprasīdams ne no jums, ne no kaul kā cita.

Cietuma priekšnieks iesmējās.

—    Vai jūsu bagātības atrodas (alu? — viņš jautāja.

—    Gandrīz simts jūdzes no šejienes, — atbildēja abats.

—    Tas nemaz nav muļķīgi izdomāts, — teicaa cietuma priekšnieks. — Ja visi cietumnieki iedomātos vest savus sargus simts jūdzes tālu un ja sargi būtu ar mieru ar lādu pastaigāšanos, tad cietumniekiem būtu branga izdevība izbēgt, tiklīdz rastos labs mirklis; un lādi mirkļi tik garā ceļojumā arvien mēdz gadīties.

—   Tas ir pazīstams līdzeklis, — teica inspektors, — un abats pat nevar sacīt, ka viņš būtu izgudrojis šo līdzekli, lai izbēgtu no cietuma.

Tad, pievērsdamies abatam, viņš sacīja:

—    Es vaicāju, — vai ēdiens ir labs?

—    Mans kungs, — atbildēja Faria — zvēriet man, ka jūs mani izlaidīsit brīvībā, ja cs saku patiesību, un es jums parādīšu to vietu, kur atrodas nauda!

—    Vai jūs tiekat labi barots? — atkārtoja inspektors.

—    Nu, tagad jums jau nedraud nekādas briesmas, jūs labi redzat, ka es gribu pat palikt cietumā, kamēr jūs iesit atrakt manu naudu.

—   Jūs neatbildat uz manu jautājumu! — nepacietīgi sacīja inspektors.

—   Tāpat kā jūs neatbildat uz manu jautājumu, — teica abats. — Esiet tad nolādēts kā citi neprātīgie, kas negribēja ticēt maniem vārdiem! Jūs negribat manu zeltu, labi, es lo sargāšu; jūs man liedzat brīvību, un Dievs mums to dod. Ejiet, man nav vairs, ko jums sacīt!

Un abats almela atkal savu segu, paņēma nolikto kaļķa gabaliņu un atsēdās savā gultā, kur mierīgi turpinaja vilkt un rēķināt savas līnijas un figūras.

—    Ko viņš tur dara? — jautāja inspektors aiziedams.

—    Viņš skaita savu zeltu, — smīnēdams teica .cietuma priekšnieks.

Faria uz šo zobošanos atbildēja tikai ar nicīgu skatienu.

Viņi izgāja, un cietuma sargs aizslēdza aiz viņiem durvis.

—       Viņš tiešām būs kādreiz bijis lielas bagātības īpašnieks, — teica inspektors, kāpdams pa trepēm uz augšu.

—      Vai kādreiz būs bagātību redzējis sapnī, — piebilda cietuma priekšnieks, — un otrā dienā uzmodies kā ārprātīgais.

—      Tiešām gan, — teica inspektors ar samaitāta cilvēka vaļsirdību. — Ja viņam tiešām būtu tik daudz naudas, tad viņš gan nesēdētu cietumā.

Tādā kārtā abats Faria, kurš nekā nebija panācis inspektora apmeklējumu laikā, joprojām palika cietumā, un no šīs reizes viņa kā jautra ārprātīgā slava tikai vēl pavairojās.

Ārprātība palaikam ir slimība, kuru rada cietums ar ilgām dvēseles ciešanām. Kur tā cēlusies cietumā, tur tā lielākoties arī slēpjas visu mūžu, un, ja arī no cietuma tiek ārā, tad liek noglabāta kādā drūmā slimnīcā, kur dakteri nepazīst vairs ne cilvēku, ne domu tanīs nejēdzīgajās cilvēka drupās, kādas cietumnieks viņiem atnes no cietuma.

Abats Faria, kurš cietumā bija kļuvis ārprātīgs, šīs pašas ārprātības dēļ bija notiesāts uz mūžīgu ieslodzīšanu cietumā.

Attiecībā uz Dantesu inspektors turēja savu vārdu. Atgriezies cietuma priekšnieka istabā, viņš lika sev padot cietumnieku formulāru. Tur bija ierakstīta šāda piezīme:

„Edmons Dantess: karsts bonapartists. Ņēmis dalību pie atgriešanās no Elbas salas.

Turams stingrākā uzraudzībā un vislielākā slepenībā."

Piezīme bija rakstīta ar citādu tinti un rokrakstu; tas nozīmēja, ka tā bija pierakstīta pēc Dantesa ieslodzīšanas.

Apvainojums bija ļoti noteikts un neapgāžams. Tāpēc inspektors zem piezīmes pierakstīja: „Nav iespējams nekā darīt"

Šis apciemojums atdzīvināja Dantesu, kurš kopš savas ieslodzīšanas cietumā bija aizmirsis skaitīt dienas. Inspektors bija viņam minējis mēneša dienu, un Dantess to neaizmirsa. Viņš ar atbirzušu kaļķa gabalu uzrakstīja uz sienas — 1816. gada 30. jūlijā, un, no šīs dienas sākot, viņš katru dienu sienā iekasīja strīpiņu, lai neaizmirstu laiku.

Aizgāja dienas, pēc tam nedēļas un mēneši. Dantess gaidīja. Viņš vispirms bija savu atbrīvošanas dienu noteicis pēc divām nedēļām. Bet pagāja divas nedēļas, divi mēneši un vēl vairāk.

Pēc gada nomainīja cietuma priekšnieku. Līdzšinējo aizcēla par virspavēlnieku uz Homas cietokšņiem. Viņš ņēma sev līdzi daudzus no apkal- 4 3aK. 92 potājiem, starp tiem ari Dantess uzraugu. Atnāea jauns cietuma priekšnieks. Viņam bija par grūtu atcerēties cietumnieku vārdus, un viņš tikai lika sev sacīt viņu numurus. Cietumā bija piecdesmit vietas, un cietumnieki tika apzīmēti katrs ar savu numuru. Tāpēc ari nelaimīgo jauno cilvēku vairs nesauca vārdā par Dantesu, viņu sauca par 34. numuru.

XIV

34. un 17. numurs

Dantess izgāja cauri visiem izmisuma pakāpieniem. No sākuma viņš lūdza, lai to pārved uz citu cietumu, kaut tumšāku un drūmāku, jo tā tomēr viņam būtu bijusi pārmaiņa. Pēc tam tas lūdza, lai viņu laiž pastaigāties, dod gaisu, grāmatas, instrumentus. Nekas no visa tā viņam netika atļauts, bet viņš tomēr vēl lūdza. Viņš sarunājās ar savu cietuma uzraugu, kaut gan tas bija vēl mēmāks nekā iepriekšējais. Pēc šādiem mēģinājumiem nelaimīgais apņēmās pats savai dzīvībai darīt galu un no- mērdēties badā. Viņš neņēma vairs mutē ēdienu, ko cietuma uzraugs tam atnesa, un gulēja uz gultas nekustēdamies.

Uzraugs, viņu tādā stāvoklī atrazdams, domāja, ka tas ir nopietni slims. Edmons pats cerēja, ka viņa gals drīz būs pienācis.

Tā bija pagājušas dažas dienas. Māgas krampji, kuri Edmonu bija mocījuši, sāka jau norimt, viņš nejuta arī vairs degošās slāpes; kad viņš aizdarīja acis, viņš redzēja mētājamies staru kūļus. Vai tās jau bija zīmes no tās nepazīstamās malas, kuru sauc par nāvi?

Te piepeši ap pulksten deviņiem vakarā viņš dzirdēja sienā, pie kuras viņš gulēja, dobju troksni.

Šinī apakšzemes cietumā trokšņoja tik daudz mūdžu, ka Dantess pie tiem jau bija pieradis.

Bet šoreiz viņam troksnis izlikās stiprāks, viņš pacēla galvu, lai labāk ieklausītos.

Tas bija troksnis vai nu no klauvēšanas ar stipru nagu, vai ar zobu, vai arī no kāda instrumenta ciršanas pret sienu.

Lai gan jaunā cilvēka smadzenes bija novājinātas, tajās tomēr piepeši pazibēja domas, kuras pastāvīgi darbojas cietumniekos, — domas par atsvabināšanu.

Tomēr viņam atkal izlikās, ka būtu maldījies, ka tas viss ir sapnis, kurš tam parādījies uz nāves sliekšņa.

Vēlreiz Dantess ieklausījās troksnī. Tas turpinājās kādas trīs stundas. Pēc tam viņam likās, it kā kaut kas tiktu bērts, tad troksnis apklusa.

Pēc dažām stundām troksnis atkal atsākās, šoreiz stiprāk un tuvāk. Edmons ieklausījās ar dzīvu interesi, kad ienāca cietuma uzraugs.

Nedēļa jau bija pagājusi no tā laika, kamēr viņš bija apņēmies mirt. Pa visu to laiku Edmons cietuma uzraugam nebija ne vārda sacījis, neatbildēdams pat tad, kad pēdējais viņam prasīja, kāda tam slimība. Bet šodien uzraugs varēja kļūt uzmanīgs šā trokšņa dēļ un uzreiz darīt galu visām Dantesa cerībām.

Uzraugs nolika ēdienu uz galda.

Dantess piecēlās gultā sēdus un, spēkus saņemdams, sāka runāt par dažādām lietām: par slikto ēdienu, kuru viņam deva, par aukstumu, kurš bija jāpanes šinī apakšzemes caurumā. Viņš sāka lamāties, lai būtu iemesls diktāk runāt, un tādā veidā padarīja pavisam nepacietīgu cietuma uzraugu, kurš tieši tanī dienā viņam kā slimam bija izlūdzies buljonu un svaigu maizi.

Par laimi uzraugs nodomāja, ka Dantess murgo, viņš tāpēc atstāja ēdienu un aizgāja.

Viens palicis, Edmons atkal sāka ieklausīties.

Troksnis tagad kļuva tik stiprs, ka jaunais cilvēks to viegli varēja sadzirdēt.

— Nav vairs ko šaubīties, — viņš pats sev sacīja, — tas būs tāds pats nelaimīgs cietumnieks kā es. Viņš strādā, lai sevi atbrīvotu.

Bet piepeši viņa piere aptumšojās. Pieradis pie nelaimes, viņš nevarēja neko priecīgu iedomāties. Viņam iekrita prātā, ka trokšņa iemesls varētu būt tas, ka strādnieki labo blakustelpu.

Viņam vajadzēja par to pārliecināties. Bel kā lai lo izdara? Visvienkāršāk būtu bijis nogaidīt, kamēr atnāk uzraugs, darīt viņu uzmanīgu uz troksni un noskatīties, kādu seju tas rāda. Bel vai ar to nevarēja visu atkal izpostīt? Edmona domas lā jaucās un drūzmējās, ka viņš neko nevarēja izdomāt līdz galam. Viņa skatiens vērsās uz atnesto ēdienu, kurš vēl bija silts. Viņš piecēlās, aizgāja līdz galdam, pielika ēdienu pie mutes un ar neizsakāmu kāri sāka to norīt.

Bet viņš apstājās; viņš bija dzirdējis, ka tie nelaimīgie, kas pārcietuši kuģa bojā iešanu, no bada izmērdēti, nomira piepeši, kad kāri metās uz 4* cielu, viņu vājinātai māgai nepiemērotu barību. Edmons nolika uz galda atpakaļ maizi, kuru jau bija piecēlis pie mutes. Viņš tagad vairs negribēja mirt.

Drīz viņš manīja, ka viņa smadzenes apskaidro it kā gaismas stars. Visas viņa domas, līdz tam nenoteiktas un gandrīz vai neaptveramas, sāka atkal ieņemt savas vietas šinī brīnumainajā šaha galdiņā. Viņš spēja atkal domāt un savas domas pamatot ar novērojumiem.

Tad viņš sacīja sev:

—     Vajag izmēģināt, tikai nevienu nevajag pakļaut briesmām. Ja tur strādā vienkāršs strādnieks, tad man vajag tikai pieklauvēt pie sienas un viņš tūdaļ apstāsies savā darbā, lai izzinātu, kur un kāpēc klauvē. Bet tā kā viņa darbs nav aizliegts, bet, tieši otrādi, vēl uzdots, tad viņš drīz atkal sāks klauvēt. Bet, ja tas turpretim ir kāds cietumnieks, tad manis saceltais troksnis viņu izbiedēs. Viņš baiļosies, ka viņu var noķert, apstāsies savā darbā un tikai naktī atkal to turpinās, kad domās, ka visi ir apgūlušies un snauž.

Edmons piecēlās kājās. Šoreiz viņa kājas netrīsēja un acis nevērās ciet. Viņš iegāja cietuma kaklā, kur no mitruma kaļķi bija almiekšķējušies, izplēsa kādu akmeni un iesita ar to pa sienu tieši tanī vietā, no kurienes bija dzirdams troksnis.

Trīs reizes viņš atkārtoja sitienus ar akmeni.

No pirmā sitiena tūdaļ troksnis apklusa kā pēc burvju zižļa mājiena.

Edmons nu klausījās ar visu dvēseli. Pagāja stunda, pagāja otra, troksnis nebija dzirdams. Edmons tikai nojauta, ka otrpus sienas iestājies dziļš klusums.

Pēc kāda laiciņa Edmons pilns cerību apēda gabaliņu maizes un uzdzēra malku ūdens un, pateicoties savam spēcīgajam augumam un stiprajai dabai, drīz vien jutās gandrīz vai pilnīgi atspirdzis.

Šādā gaidīšanā pagāja visa diena, bet troksnis un klauvēšana vairs neatkārtojās.

Istājās nakts un klusums, kuru nekas nepārtrauca.

—    Tas ir bijis cietumnieks, kas klaudzināja, — ar neizsakāmu prieku sev teica Edmons.

No šā brīža viņa smadzenes it kā atkal uzliesmoja, dzīve atgriezās atpakaļ līdz. ar stipru gribu darboties.

Nakts pagāja, bet troksnis nebija dzirdams.

Visu šo nakti Edmons negulēja.

Atausa diena. Par laiku atnāca cietuma sargs un atnesa brokastis. Edmons bija jau apēdis vakarējo ēdienu. Viņš arī brokastis aši apēda un aizvien klausījās troksnī, kad jel tas atkal sāksies. Domās viņš trīsēja, ka tikai troksnis nebūtu apstājies uz mūžu. Drīz viņš staigāja apkārt pa savu krātiņu, drīz stundām ilgi kustināja sava loga dzelžus, vingrinādams atkal savus locekļus, ko bija jau sen atmetis. Tagad viņš atkal gribēja stāties cīņā par saavu nākotni un uzvarēt.

Pa starpām pārtraukdams šo drudžaino darbību, viņš ieklausījās, vai atkal nesākas klauvēšana, dusmodamies par šā cietumnieka pārlieko apdomību, kurš tomēr nespēja iedomāties, ka viņu darbā bija traucējis cits cietumnieks, kurš tāpat lūkoja tikt brīvībā.

Pagāja vēl diena un vēl, un vēl — trīs dienas, septiņdesmit divas nāves garas stundas, kuras bija noskaitītas minūti pēc minūtes!

Pēdīgi, kad cietuma sargs vakarā atnāca pēdējo reizi, kad Edmons vai simto reizi bija turējis ausi pie sienas, viņam izlikās, it kā viņa galvā, kura bija piespiesta pie mēmajiem akmeņiem, no tālienes atskanētu tik tikko sadzirdamas skaņas.

Dantess atkāpās, lai sakārtotu savas uztrauktās domas, vairākas reizes pastaigāja pa kameru un atkal pielika ausi pie sienas.

Nevarēja vairs būt šaubu: viņpus sienas kaut kas tika rīkots. Cietumnieks bija nojautis sava pirmā ieroča bīstamību un nu lika lietā citu ieroci, kurš necēla tik lielu troksni; bez šaubām, viņš bija āmuru nomainījis pret lāpstu.

Šā atraduma uzmundrināts, Dantess apņēmās nākt palīgā nepagurstošajam strādniekam. Viņš atbīdīja no sienas, no kurienes troksnis likās nākam, savu gultu un meklēja visapkārt kādu rīku, ar ko varētu atsist mūra kaļķus un izcelt kādu akmeni no sienas.

Nekas noderīgs nebija redzams. Viņam nebija ne nazis, ne kāds cits ass rīks. Bija gan dzelži pie viņa loga, bet tik daudz reižu jau viņš bija pārliecinājies, ka tie bija cieši ielaisti sienā un ka nebija vērts i mēģināt tos izkustināt. Vienīgās mēbeles viņa krātiņā bija gulta, galds, sols, spainis un krūze. Gultā gan bija dzelzs stieņi, bet tie bija pie koka piestiprināti ar skrūvēm. Vajadzēja kaut kādu rīku, ar ko atlauzt skrūves, lai dabūtu šos dzelzs stieņus. Pie galda un sola nebija itin nekā asa: pie spaiņa gan bija bijusi stīpa, bet tā bija jau noņemta.

Dantesam neatlika nekāds cits līdzeklis kā vien sasist krūzi un ar asajām lauskām iesākt savu rakšanas darbu.

Viņš nosvieda krūzi zemē, un tā saplīsa gabalu gabalos.

Dantess izmeklēja sev divas trīs asākas lauskas un paslēpa tās salmos, kamēr citas atstāja turpat uz zemes. Saplēsta krūze — tas ir tik dabisks gadījums, ka tur nevarēja būt ne mazāko aizdomu.

Edmonam palika visa nakts darbam, bet pa tumsu darbs veicās vāji, jo viņam vajadzēja izlīdzēties tikai ar tausti, un drīz viņš nomanīja, ka cietā siena bija notrulinājusi viņa darba riku. Viņš atstūma gultu atkal tās agrākā vietā un gaidīja dienu. Līdz ar cerībām atnāca arī pacietība.

Visu nakti viņš dzirdēja, ka nezināmais racējs turpināja savu darbu.

Atausa diena, atnāca cietuma sargs. Dantess teica viņam, ka dzerdams viņš izmetis krūzi no rokām, un krūze saplīsusi. Sargs kaut ko norūca bārdamies un izgāja atnest jaunu krūzi, nevīžodams pat ne pacelt sadauzīto veco krūzi.

Pēc minūtes viņš atnāca ar citu krūzi, piekodinādams Dantesam būt uzmanīgākam, un atkal aizgāja.

Dantess ar neizsakāmu prieku dzirdēja, ka noskanēja atslēga apgriezdamās, kas agrāk viņam ikreiz bija it kā sažņaudzis sirdi. Viņš klausījās, kā tālumā noskanēja sarga soļi, tad, kad pēdējās skaņas bija apklusušas, atrāva savu gultu no sienas un nu vājā dienas gaismā pārliecinājās, ka viss pagājušās nakts pūliņš bijis veltīgs, jo viņš rakdams bija atdūries pret akmeni un ne pret kaļķi, kurš bija visapkārt akmenim.

Kaļķis no mitruma bija kļuvis diezgan mīksts.

Priecīgi sirdij pukstot, Dantess redzēja, ka kaļķis gabaliņiem atdalījās no mūra. Taisnība gan — šie gabaliņi bija tikai putekļa lielumā, bel pusstundas laikā viņš tomēr bija sastrādājis jau sauju. Matemātiķis būtu varējis izrēķināt, ka divu gadu laikā tādā darbā varētu izcirst, ja vien pretim negadītos klints, eju, kas būtu divas kvadrātpēdas plata un divdesmit pēdas gara.

Tad cietumnieks pats sev pārmeta, ka nebija izmantojis šim darbam ilgos laika sprīžus, kuros bija nodevies gaidīšanai, pātaru skaitīšanai un izmisumam.

Gandrīz vai sešu gadu laikā, kurus viņš bija jau pavadījis šinī cietumā, — cik lielu darbu viņš nebūtu paspējis, kaut arī lēnām, palēnām!

Un šīs domas deva viņam jaunu sparu.

Trijās dienās ar lielu uzmanību viņš bija tik daudz paspējis, ka varēja, atkasīdams kaļķus, atklāj visapkārt akmeni. Siena bija mūrēta no akmeņu šķembām, kuru starpā bija lielākas saturības dēļ ielaisti lieli akmeņi. Šis nule atklātais akmens piederēja pie šādiem saturamiem akmeņiem; tagad vajadzēja to izkustināt no vietas.

Dantess gribēja lo izdarīt ar nagiem, bet pūliņi bija veltīgi.

Krūzes šķembeles lūza, kad Dantess gribēja ar tām lūkot izcelt akmeni.

Pēc veselas stundas veltīgu pūliņu Dantess piecēlās, viss nosvīdis un izmocījies.

„Vai man nu vajadzēs tādā kārtā uzstāties", viņš nodomāja pie sevis, „pašā sākumā jau izmist un gaidīt bezdarbībā, lai kaimiņš dara visu viens pats, un ja nu viņš arī nokūst?"

Te piepeši viņam iešāvās prātā kādas domas, viņš smīnēdams palika stāvot, uz viņa pieres paši no sevis nosusa sviedri. Cietuma sargs katru dienu mēdza atnest Dantesam ēdienu skārda katliņā. Katliņā tika ielieta viņa porcija zupas un otra porcija vēl kādam cietumniekam. Dantess bija ievērojis, ka šis katliņš reizēm bija vai nu līdz malām pilns, vai arī līdz pusei pilns, skatoties pēc tā, vai nu Dantess pirmais bija dabūjis savu zupas porciju, vai ari to bija saņēmis otrs cietumnieks.

Šim katliņam bija dzelzs osiņa; osiņa ienāca Dantesam prātā. Viņš par to tagad būtu atdevis desmit gadus no savas dzīves, ja tos kāds būtu prasījis.

Cietuma sargs no šā katliņa mēdza saliet zupu Dantesa šķīvī. Kad zupu bija izēsta ar koka karoti, Dantess pats šo šķīvi mēdza nomazgāt, lai to tādā pašā kārtā "lietotu atkal nākamajā dienā.

Šovakar Dantess savu šķīvi, kurš bija no māla, nolika istabas vidū — ceļā no durvīm uz galdu. Ienākot cietuma sargs tiešām arī netīšām uzmina uz šķīvja un saplēsa to.

Šoreiz viņš Dantesam nekā nevarēja sacīt, jo pats bija šķīvim uzminis. Šķīvim gan nevajadzēja būt uz grīdas, bet sargam atkal vajadzēja uzmanīties un redzēt, kas viņam ir zem kājām.

Tāpēc sargs aprobežojās tikai ar ņurdēšanu.

Tad viņš palūkojās visapkārt, kur varētu ieliet zupu.

Dantesam no galda traukiem bija tikai šis viens šķīvis. Zupai nebija vairs nekādu citu trauku.

— Atstājiet šeit katliņu, — teica Dantess, — jūs rīt varat viņu paņemt, kad atnesīsit man brokastis.

Šāds padoms cietuma sargam ļoti patika. Viņam nu nevajadzēja velti piepūlēties un kāpt pa trepēm lieku reizi augšā pēc šķīvja, tad nonākt atkal lejā un atkal uzkāpt augšā.

Viņš atstāja katliņu. Dantess priekā iedrebējās.

Šoreiz viņš aši apēda zupu un gaļu, kura pēc paraduma tika ielikta zupā.

Kādu stundu pēc pusdienas Dantess vēl nogaidīja, lai būtu pilnīgi pārliecināts, ka cietuma sargs vairs nenāks atpakaļ ar jaunu šķīvi.

Lēnām viņš paēda pusdienas, iztīrīja katliņu un raudzīja savil jauno ieroci likt lietā. Viņš paņēma katliņa osiņu, ieurba ar to kaļķī starp akmeni un mazākiem akmentiņiem, un lūkoja ar to kā ar lauzni izkustināt lielo akmeni no vietas.

Viegla akmens pakustēšanās Dantesam pierādīja, ka darbs veicas labi.

Tiešām, pēc stundas akmens no sienas bija izvelts, un palika vairāk nekā pusotras pēdas plats iedobums.

Dantess rūpīgi saslaueīja visus kaļķus, izkaisīja pa. cietuma kaktiem, tad ar krūzes saplīsušo gabalu izraka zemi un uzkaisīja to uz kaļķiem.

Pēc tam, gribēdams izmantot šo nakti, kad gadījums viņam bija devis rokā tik dārgu instrumentu, ar lielu sparu turpināja darbu.

Pret rītu viņš atlika akmeni atpakaļ iedobumā, pievirzīja gultu pie sienas un nolikās gulēt.

Brokastīs deva gabalu maizes. Uzraugs ienāca un uzlika to uz galda.

—    Nu, vai jūs man neatnesāt citu bļodu? — prasīja Dantess.

—            Nē, — atteica cietuma uzraugs, — jūs visu sadauzāt. Jūs sasitāt arī krūzi un bijāt pats vainīgs, ka es saminu bļodu. Ja visi cietumnieki tā dauzītu traukus, tad valdībai būtu lieli izdevumi. Tagad jums jāēd no katliņa, kuru bļodas vietā šeit atstāju; var būt, ka tad jūs vairs nedauzīsit saimnieka traukus.

Dantess pacēla acis uz debesīm un lūgšanā salika rokas zem gultas segas.

Šis dzelzs gabals viņa sirdī pamodināja tādu karstu pateicību debesīm, kādu visā viņa pagājušā dzīvē nebija iespējusi pamodināt vislielākā laime.

Viņš tikai pamanīja, ka no tā laika, kamēr viņš bija iesācis strādāt, otrais cietumnieks savu darbu bija pārtraucis.

Bet tas viņu no iesāktā darba nevarēja atturēt. Ja kaimiņš nenāk pie viņa, tad viņš ies pie kaimiņa. Visu dienu viņš bez apstājas lauza sienu. Vakarā, pateicoties jaunajam instrumentam, viņš no sienas izvilka vairāk nekā desmit sauju sadrupušu akmeņu, kaļķu un cementa.

Kad atnāca stunda, kurā bija jānāk uzraugam, viņš atlieca salocīto stīpi- ņu un nolika katliņu ierastajā vietā. Cietuma uzraugs tajā ielēja parasto tiesu zupas ar gaļu vai, labāk sakot, zupu un zivi, tāpēc ka bija gavēņa diena un cietumniekiem trīs reizes nedēļā deva gavēņa ēdienu. Arī tas bija līdzeklis izzināt laiku, ja Dantess jau sen būtu aizmirsis to skaitīt.

Zupu ielējis, cietuma sargs aizgāja.

Šodien Dantess gribēja pārliecināties, vai viņa kaimiņš tiešām bija beidzis strādāt.

Viņš klausījās.

Viss bija klusu kā jau visas šīs trīs dienas, kurās darbs bija apstājies.

Dantess nopūtās; acīmredzot kaimiņš viņam neuzticējās.

Viņš tomēr nezaudēja dūšu un turpināja savu darbu, bet pēc divām vai trim stundām viņš atdūrās pret kavēkļiem.

Dzelzs vairs negāja sienā un noslīdēja gar kaut ko slidenu un gludu.

Dantess aptaustīja kavēkli ar rokām un noprata, ka tas ir stabs.

Šis stabs pilnīgi aizsedza caurumu, kuru Dantess bija sācis urbt.

Tagad vajadzēja urbt augstāk vai zemāk.

Nelaimīgais jaunais cilvēks nebija iedomājies par šādu kavēkli.

—            Ak, Dievs! Mans Dievs! — viņš iesaucās. — Es tik ļoti lūdzos, ka cerēju tikt uzklausīts. Tu paņēmi manu brīvību, atņēmi mieru mirt. Mans Dievs, neliec man izgaist izmisumā!

—            Kas šeit runā par Dievu un reizē par izmisumu? — atskanēja kāda balss, kura, kā likās, nāca no zemes apakšas un, iedama caur visu ķermeni, jaunekļa ausīs pieņēma it kā aizkapa nokrāsu.

Edmonam mati sacēlās stāvus, un viņš atrāvās atpakaļ.

—   Ā, — viņš čukstēja, — es dzirdu cilvēka balsi!

Četrus vai piecus gadus Dantess nebija neko citu dzirdējis kā vienīgi savas kameras sargu, un cietumniekam sargs nav cilvēks; sargs ir tikai dzīvas durvis, kuras pieliktas vēl klāt pie ozola nedzīvajām durvīm; sargs ir tikai lieka bulta, kura tiek pielikta papildus dzelzs bultām.

—            Debesu vārdā! — iesaucās Dantess. — Jūs, kas tur esat runājis, runājiet vēl, kaut gan jūsu balss mani izbiedēja! Kas jūs esat?

—            Es esmu nabaga cietumnieks, — atteica Dantess, kurš nekautrējās atbildēt.

—    No kādas zemes jūs esat? — turpināja balss no apakšzemes.

—    Francūzis.

—   Jūsu vārds?

—    Edmons Dantess.

—   Jūsu amats?

—   Jūrnieks.

—    Kopš kāda laika jūs šeit atrodaties?

—    Kopš 1815.gada 28.februāra.

—    Kāds jūsu noziegums?

—    Es esmu nevainīgs.

—    Bet par ko jūs tiekat apvainots?

—    Par sazvērestību par labu ķeizara atpakaļnākšanai uz Franciju.

—            Kā?! Par labu ķeizara atpakaļnākšanai uz Franciju? Vai tad ķeizars nav vairs tronī?

—             1814.gadā viņš parakstīja savu atsacīšanos no troņa Fonteneblo pilsētā un tika aizsūtīts uz Elbas salu. Bet kopš kura laika sēžat jūs, ka par visu to neko nezināt?

—    Kopš 1811.gada.

Dantess nodrebēja: šis cilvēks sēdēja cietumā veselus četrus gadus ilgāk nekā viņš.

—            Labi, nerociet vairāk, — teica balss, dzīvi runājot, — tikai sakiet man, cik augstu atrodas caurums, kuru jūs izrakāt!

—   Tas ir līdz ar zemes augstumu.

—   Ar ko tas ir aizsegts?

—   Ar manu gultu.

—   Vai jūsu gulta kādu reizi tika pāreelta pa to laiku, kamēr jūs esat šeit?

—    Ne reizes.

—   Uz kuru pusi jūsu istabai ir durvis?

—    Uz gaiteni.

—    Un uz kuru pusi ir gaiteņa durvis?

—    Uz pagalmu.

—   Ak vai! — nočukstēja balss.

—   Mans Dievs! Kas jums kaiš? — Dantess nobijies iesaucās.

—   Ak, es esmu maldījies! Manu zīmējumu nepilnība mani ir maldinājusi, kompasa trūkums ir mani iegāzis postā. Viena nepareiza līnija manā plānā patiesībā ir piecpadsmit pēdu garumā. Bez tam es biju noturējis to sienu, kuru jūs cērtat, par cietokšņa ārējo sienu!

—    Bet tad jau jūs būtu izracies līdz jūrai!

—   To es arī gribēju.

—    Un ko jūs ar to būtu panācis?

—   Es būtu meties jūrā, būtu aizpeldējis līdz kādai salai, kas atrodas Ifas pils tuvumā, vai nu līdz Domas, vai Tibulenas salai, vai pat līdz krastam, un tad es būtu glābts.

—    Bet vai jūs varētu aizpeldēt?

—    Dievs būtu man devis spēkus; tagad gan viss ir pagalam.

—    Viss?

—   Jā. Rūpīgi aiztaisiet caurumu! Nestrādājiet un nenodarbojieties ar neko un gaidiet no manis vēstis!

—    Kas jūs pats esat… sakiet man, kas jūs esat!

—    Es… es… 27.numurs.

—   Jūs man neuzticaties? — prasīja Dantess.

Edmonam likās, it kā rūgti smiekli spiestos caur velvi un aizsniegtu viņa ausis.

—     Es esmu kristīts cilvēks! — viņš iesaucās, instinktīvi uzminēdams, ka viņa kaimiņš grib viņu atstāt. — Es zvēru, ka es drīzāk atļautu sevi nokaut nekā jūsu un manām bendēm izpaustu mūsu noslēpumu. Bet, debesu vārdā, neatstājiet mani, neatraujiet man savu balsi, vai es zvēru, ka es sev pret sienu sadauzīšu galvu, tāpēc ka mani spēki ir beigušies, un jūs tad būsit vainojams manā nāvē!

—   Cik jūs esat vecs? Jūsu balss man izklausās jauna cilvēka balss.

—    Es nezinu, cik es esmu vecs, jo no tā laika, kamēr mani ielika cietumā, es laiku vairs neskaitu. Es zinu tikai to, ka man bija nepilni deviņpadsmit gadi, kad mani 1815.gada 28.februārī apcietināja.

—     Nepilnus divdesmit sešus gadus vecs, — čukstēja balss. — Tādā vecumā cilvēks vēl nevar būt nodevējs.

—    Ak nē, nē! Es zvēru jums! — atkārtoja Dantess. — Es jums jau teicu un atkārtoju to pašu vēlreiz, ka es drīzāk ļautu sevi sakapāt gabalos nekā jūs nodotu.

—     Jūs darījāt labi, ka man sacījāt, ka mani lūdzāt, jo es jau gribēju sev veidot jaunu plānu un no jums attālināties. Bet jūsu jaunība man par jums galvo, un es ar jums tikšos, pagaidiet!

—    Cik ilgi?

—    Es jums došu zīmi.

—     Bet vai jūs mani neatstāsit vienu? Vai jūs nāksit pie manis, vai atļausit, ka es pie jums nokāpju? Mēs bēgsim kopā, un, ja tas nebūs iespējams, tad mēs sarunāsimies par tiem, kurus mīlam. Vai jūs kādu mīlat?

—    Es pasaulē esmu viens pats.

—     Tad jūs mani sāksit mīlēt. Ja jūs esat jauns, tad es būšu jūsu draugs, un, ja jūs esat vecs, es būšu jūsu dēls. Man ir tēvs, kuram tagad ir septiņdesmit gadu, ja viņš vēl ir dzīvs. Es mīlēju viņu un kādu meiteni, kuru sauca par Mersedesi. Mans tēvs mani nav aizmirsis, par to es esmu pārliecināts, bet viņa, Dievs zina, vai viņa vēl par mani domā. Es mīlēšu jūs, kā es mīlēju savu tēvu.

—    Labi, — sacīja cietumnieks, — līdz rītam.

Šie nedaudzie vārdi tika pateikti tādā balsī, kura Dantesu pārliecināja. Viņš vairs nelūdza, piecēlās, paslēpa no sienas izvilktos gabalus tikpat rūpīgi kā agrāk un piebīdīja gultu pie sienas.

No šā brīža Dantess pilnīgi nodevās savai laimei: viņš vairs nebūs viens, varbūt iegūs brīvību. Un, ja arī viņam būs jāpaliek cietumā, tad tomēr viņam būs biedrs, un dalīts cietums ir tikai puscietums.

Visu dienu Dantess staigāja apkārt ar priekā pukstošu sirdi. Prieks viņu brīžiem nomāca: viņš nosēdās uz gultas malas un spieda roku uz sirds. Pie mazākā trokšņa, kurš atskanēja gaiteni, viņš metās uz durvju pusi. Viņš jau sāka baidīties, ka viņu neatšķir no tā cilvēka, kuru viņš nepazina, bet kuru viņš jau bija sācis mīlēt kā draugu. Tādā gadījumā viņš apņēmās: tiklīdz uzraugs atvilks nost viņa gultu, lai apskatītu caurumu, viņš pāršķels viņam galvu ar akmeni, uz kura stāv krūze.

Viņu tad sodītu uz nāvi, to viņš labi zināja. Bet vai viņa dzīve jau nebūtu beigusies, ja šis brīnišķīgais troksnis viņu nebūtu atsaucis atpakaļ?

Vakarā atnāca cietuma uzraugs. Dantess gulēja savā gultā. Viņam šķita, ka tā labāk varētu apslēpt vēl nepabeigto darbu. Viņš laikam bija paskatījies uz uzraugu ar ļoti savādām acīm, jo pēdējais sacīja:

—    Redzēsim, vai jūs nezaudēsit prātu.

Dantess neatbildēja, bīdamies, ka balss drebošā skaņa viņu nenodotu.

Uzraugs izgāja, galvu šūpodams.

Kad atnāca nakts, Dantess domāja, ka viņa kaimiņš izmantos klusmu un tumsu, lai atkal iesāktu ar viņu sarunu, bet viņš maldījās. Nakts pagāja, un nekāds troksnis neatbildēja uz viņa drudžaino gaidīšanu. Bet otrā rītā, kad cietuma sargs bija aizgājis un Edmons bija gultu atvilcis no sienas, viņš izdzirda trīs sitienus. Uztraukts viņš nokrita ceļos.

—    Vai tas esat jūs? — viņš prasīja. — Es esmu šeit!

—    Vai jūsu uzraugs jau aizgāja? — prasīja balss.

—            Jā, — atbildēja Dantess, — viņš nāks tikai vakarā; mums ir brīvas divpadsmit stundas.

—   Tātad es varu rīkoties? — sacīja balss.

—   Ak jā, jā! Bez kavēšanās! Es jūs lūdzu.

Zemes gabals, uz kura Dantess, līdz pusei ielīdis caurumā, ar abām rokām bija atspiedies, it kā nogrima. Viņš atlēca atpakaļ, kamēr zemes un atlūzušie akmeņi ieslīdēja caurumā, kas atvērās tieši tā iedobuma priekšā, kuru Dantess bija izcirtis. Caurumā, kura dziļumu Dantess nevarēja ar acīm izmērīt, parādījās galva, pleci un beidzot viss cilvēks, kurš diezgan viegli izlēca no cauruma.

XV

Mācītais itālietis

Dantess apkampa savu jauno draugu, kuru tas tik ilgi un nepacietīgi bija gaidījis, un pievilka viņu pie loga, lai viņu apgaismotu vājā gaisma, kas iespīdēja cietumā.

Jaunais draugs bija neliela auguma cilvēks ar sirmiem matiem, kuri bija nosirmojuši drīzāk no domāšanas nekā no vecuma. Viņam bija caururbjošs skatiens, kurš pazibēja no tumšajiem plakstiņiem, un melna, gara bārda. Sejas raksturiskie vaibsti un dziļās grumbas liecināja, ka šis cilvēks vairāk pieradis lietot savus garīgos nekā miesīgos spēkus. Viņa piere bija sviedriem klāta.

Viņa drēbju pirmatnējo izskatu nemaz vairs nevarēja noteikt, tāpēc ka tās nokarājās vienās skrandās.

Likās, ka šim cilvēkam bija vismaz sešdesmit pieci gadi, kaut gan zināma sparība kustībās norādīja uz to, ka viņš ir daudz jaunāks, nekā izskatās pēc ilgās cietumnieka dzīves.

Viņš ar redzamu labpatiku uzņēma jaunekļa sajūsmas pierādījumus. Viņa atdzisusi dvēsele, likās, sasila, uz mirkli satiekoties ar šo dedzīgo, jauno dvēseli. Viņš silti pateicās Dantesam par viņa draudzību, kaut gan nu bija atradis tikai citu cietumu tur, kur bija cerējis atrast brīvību.

—            Palūkosim vispirms, — viņš teica, — vai ir kādi līdzekļi, kā noslēpt no cietumsarga acīm manas atnākšanas pēdas. Viss mūsu nākamais miers ir atkarīgs no tā, ka viņi nekā nepamanīs.

Tad viņš pieliecās pie cauruma, diezgan viegli pacēla akmeni un ielika to atpakaļ vecajā vietā.

—           Jūs šo akmeni esat izņēmis ļoti neuzmanīgi, — viņš teica Dantesam, galvu paceldams. — Jums laikam nav bijis nekādu darbarīku?

—             Un jums? — izbrīnījies jautāja Dantess. — Un jums — ir darbarīki?

—            Es sev dažus rīkus esmu pagatavojis. Izņemot tikai zāģi, kura man nav, man ir viss, kas vien vajadzīgs: lāpsta, lauznis, stienis.

—            A, es labprāt redzētu šos jūsu mākslas un pacietības ražojumus! — iesaucās Dantess.

—    Lūk, šeit ir lāpsta!

Un viņš parādīja stipru, mazu plāksni, kurai bija kļavas koka kāts.

—    No kā jūs to esat uztaisījis? - jautāja Dantess.

—            No dzelzs gabala, kurš atradās manā gultā. Ar šo instrumentu es izraku visu ceļu, pa kuru atnācu līdz šejienei; gandrīz vai piecdesmit pēdu.

—    Piecdesmit pēdu! — izbijies iesaucās Dantess.

—            Runājiet klusāk, jaunais cilvēk, runājiet klusāk, bieži gadās, ka pie durvīm klausās.

—    Zina taču, ka es esmu viens.

—   Tas neko nekait.

—    Un jūs sakāt, ka izrakāt piecdesmit pēdu, lai nokļūtu līdz šejienei.

—            Jā, tāds ir attālums starp jūsu un manu kameru. Bet es nepareizi esmu izrēķinājis līko līniju, jo man nebija vajadzīgo ģeometrisko instrumentu. Četrdesmit pēdu līkuma vietā man iznāca rakt sešdesmit. Es gribēju, kā jau jums sacīju, sasniegt ārējo sienu, to izurbt un ielēkt jūrā. Es raku pa gaiteni, kurš iet gar jūsu istabu, bet man vajadzēja rakt zemāk. Viss mans darbs ir bijis veltīgs, tāpēc ka šis gaitenis iziet uz sētu, kura ir pilna ar sargiem.

—       Taisnība, — sacīja Dantess, — bet šis gaitenis iet tikai gar vienu manas kameras sienu, kamēr tai ir četras sienas.

—        Jā, bez šaubām; bet vispirms viena ir klints. Tur desmit racējiem ar visiem instrumentiem būtu jārok desmit gadu, lai izurbtu šo klinti. Otra siena pieslienas pie cietuma priekšnieka dzīvokļa pamatiem, mēs nonāktu pagrabos, kuri, protams, ir aizslēgti, un tiktu noķerti. Trešā siena iziet, — pag', uz kurieni tā iziet?

Šī siena bija tā, kurā atradās caurums, kas ielaida gaismu cietumā: šis gaismas caurums, kurš uz ārpusi kļuva aizvien šaurāks un caur kuru pat bērns nebūtu varējis izlīst, bija bez tam vēl aizsargāts ar trim rindām dzelzs stieņu, kuri spēja iedrošināt pat visbailīgāko cietuma sargu, jo te vairs nebija nekādas iespējas izbēgt.

Itālietis piestūma galdu klāt pie loga.

—    Uzkāpiet uz galda! — viņš teica Dantesam.

Dantess paklausīja sava biedra uzaicinājumam, uzkāpa uz galda un, atminēdams itālieša nodomu, atspiedās ar muguru pret sienu un sniedza viņam pretim abas rokas.

Itālietis, kurš sevi apzīmēja pēc kameras numura un kura īsto vārdu Dantess vēl arvien nezināja, uzrāpās daudz vieglāk, nekā varēja domāt, vērtējot pēc viņa gadiem, gandrīz vai ar kaķa veiklību, — vispirms uz galda, tad no galda uz Dantesa rokām un no rokām uz pleciem. Tādā kārtā, dziļi saliecies, — jo cietuma griesti neļāva taisni izstiepties, — viņš izbāza galvu caur dzelzs stieņu pirmo rindu un skatījās lejup.

Pēc minūtes viņš galvu aši atmeta atpakaļ.

—    Ak, ak! — viņš teica. — Es par to šaubījos.

Un viņš nolaidās gar Dantesu lejā uz galda un no galda nokāpa uz grīdas.

—       Par ko jūs šaubījāties? — viņam nemierīgi jautāja jauneklis, tāpat nolēkdams no galda.

Vecais itālietis, likās, dziļi pārdomāja.

—       Jā, — viņš teica, — jūsu kameras ceturtā siena iziet uz ārējo galeriju, kura iet apkārt ap galveno ēku un pa kuru staigā patruļas, un uz kuras stāv sargi.

—    Vai jūs par to pārliecinājāties?

—       Es redzēju kareivju cepuri un šautenes durkli un paslēpos tik ātri, lai mani neieraudzītu.

Brītiņu pārdomājis, viņš turpināja:

—   Jūs nu labi redzat, ka nav iespējams bēgt no jūsu kameras!

—    Un kas tad tādā gadījumā notiks? — jautāja jaunais cilvēks.

—   Tadā gadījumā, — atbildēja vecis, — lai notiek likteņa griba.

Veča vaigā atspoguļojās dziļa padevība liktenim.

Dantess ar apbrīnu noskatījās šinī cilvēkā, kurš ar tādu mieru un filozofiju atsacījās no tik ilgi lolotās cerības.

—    Vai jūs nu tagad negribat man sacīt, kas jūs tāds esat? — jautāja Dantess.

—     Ak jā, tagad, ja tas jūs vēl var interesēt, kad es nu jums vairs nevaru būt noderīgs.

—    Jūs varat mani mierināt un pacilāt manu garu, jo jūs liekaties man garā spēcīgākais no spēcīgākajiem.

Abats skumji pasmaidīja.

—     Es esmu abats Faria, — viņš teica, — cietumnieks jau kopš 1811.gada, kā jūs zināt, šeit Ifas pilī; bel trīs gadus pirms tam es sēdēju Fenestrelas cietumā. 1811.gadā mani pārveda no Pjemontas Itālijā uz Franciju. Toreiz es uzzināju, ka liktenis, kurš likās kalpoja Napoleonam, bija viņam dāvājis dēlu, un ka šis dēls vēl šūpulī bija ticis nosaukts par Romas karali. Es toreiz nebūt nevarēju šaubīties un iedomāties, ka pēc četriem gadiem, kā jūs sakāt, tas lielais milzu vīrs Napoleons kritīs. Kas tad tagad valda Francijā? Vai Napoleons II?

—    Nē, Ludviķis XVIII.

—    Ludviķis XVIII, Ludviķa XVI brālis! Likteņa griba ir brīnišķīga un noslēpumaina. Kāds tad bija liktenim nodoms, ka viņš nogāza to vīru, kuru bija tik augsti pacēlis, un pacēla atkal to, ko bija pazeminājis?

Dantess ar platām acīm skatījās uz šo cilvēku, kurš likās pilnīgi aizmirsis savu likteni un visu vērību piegrieza pasaules likteņa lēkmēm.

—    Jā, jā, - teica vecis, — tas tāpat kā Anglijā: pēc Kārļa I revolūcijas Kromvels un pēc Kromvela atkal Kārlis II. Bet tad pēc laika atkal ceļas kāds brīvprātīgs Orānas princis, kurš kļūst par karali, un tad nāk atkal jaunas tiesības tautai. Tā iegūst un izkaro sev jaunu brīvību, panāk konstitūcijas pieņemšanu, panāk pašvaldību izveidošanu un laimīgu no apspiešanas brīvu dzīvi! Jūs to vēl piedzīvosit, jūs esat jauns cilvēks, nav ko izsamist, pēc negaisa atkal nāk saule, jūs to vēl redzēsit, — viņš sacīja, pievērsdamies Dantesam un uzlūkodams viņu ar starojošām, cerību pilnām acīm. — Jūs vēl redzēsit gaismu, jūs redzēsit!

—    Jā, redzēsim, ja tikšu laukā no šejienes, — noteica Dantess, brīnīdamies un lāgā nesaprazdams veci.

—     Ak jā, taisnība! — teica abats Faria it kā atminēdamies. — Mēs esam cietumnieki; ir reizēm brīži, kad es to aizmirstu un uzskatu sevi par brīvu, jo mani skatiens izspiežas cauri apkārtējām sienām.

—    Bet par ko jūs esat apcietināts? — jautāja Dantess.

—     Es? Par to, ka cs 1807.gadā izveidoju projektu, kuru Napoleons gribēja īstenot 1811.gadā; par to, ka es tāpat kā Makiavelli, no visām šim mazajām valstiņām, kuras Itāliju padara par vāju un nicināmu zemi un tautai neļauj brīvi attīstīties, ka es gribēju izveidot vienu lielu, brīvu un spēcīgu valsti ar laimīgu un brīvu tautu; par to, ka es domāju atrast savu Čezāri Bordžiju kādā nejēgā, kurš izlikās mani saprotam, lai jo drošāk varētu mani nodot. Tas bija pāvestu Aleksandra VI un Klemensa VII projekts, bet tas netika izpildīts, jo arī Napoleons nevarēja to īstenot. Itālija tiešām liekas it kā nolādēta!

Un vecis drūmi nokāra galvu.

Dantess savā vienkāršajā, neizglītotajā prātā nespēja saprast, kā cilvēks var doties briesmās par labu tam, kas no viņa stāv tik tālu un personīgi viņu neaizskar. Dabiskais egoisms neļāva viņam pacelties līdz augstākām vispārējām politiskām interesēm, kuras attiecās uz visu tautu.

—     Vai tik jūs neesat, — iejautājās Dantess, kurš sāka piebiedroties sava cietumsarga domām, — vai tik jūs neesat tas abats, kuru uzskata par — slimu?

—     Kuru uzskata par ārprātīgu, — abats viņu pārtrauca. — Vai ne, tā jūs gribējāt teikt?

—    Es neuzdrošinājos, — atteica Dantess, kurš, kā jau vienkārši ļautiņi mēdz darīt, arī tūliņ uzskatīja par ārprātīgu katru cilvēku, kura domas un centienus kā pārāk augstus nespēja saprast.

—    Jā, jā, — turpināja Faria, rūgti pasmiedamies. — Jā, es esmu tas, kuru uzskata par ārprātīgu; es esmu tas, kurš jau tik ilgi uzjautrina ar savu ārprātību šā cietuma valdniekus kā mazus bērnus.

Dantess kādu minūti palika stāvam nekustēdamies un it kā mēms.

—    Un tātad jūs atsakāties no bēgšanas? — viņš jautāja abatam.

—    Es redzu, ka bēgšana nav iespējama, nav  velti ko mēģināt.

—     Zaudēt dūšu? — tagad iesaucās Dantess. — Tas no likteņa būtu par daudz prasīts, ja mēs gribētu panākumu pēc pirmā mēģinājuma. Vai jūs nevarat iesākt savu darbu citā virzienā, ja šinī neiet?

—     Bet vai tad jūs ari zināt, ko es jau esmu darījis, ka varat tā runāt? — jautāja itālietis. — Vai jūs arī zināt, ka man vajadzēja četrus gadus darbarīku pagatavošanai, kuri man ir nepieciešami? Vai jūs arī zināt, ka jau desmit gadu es roku šo zemi, kura ir cieta kā granīta klints? Un vai to jūs arī zināt, ka man vajadzēja izlauzt akmeņus, kurus es agrāk ne no vietas nevarēju pakustināt; ka veselas dienas pagāja šinī titāniskajā darbā un ka reizēm vakarā es biju laimīgs, kad biju paspējis pa visu augu dienu izcirst tikai kādu kvadrātcollu no šā cietā cementa, kurš ar laiku bija kļuvis tikpat ciets kā viscietākais akmens?

Tad pēc laiciņa klusu ciešanas viņš turpināja, kļūdams mierīgāks.

— Visu izrakto zemi un akmeņus man vajadzēja .kaut kur noslēpt. Šajā nolūkā man vēl bija jāizcērt caurums velvē zem kāpnēm, kur tad es pamazām sanesu visus gružus, zemi un atkritumus no mūra. Bet nu tā velve ir pilna un es vairs nezinu, kur likt izrakto zemi. Nevienu saujiņu es vairs nevaru noslēpt. Vai jūs beigās arī zināt: es jau domāju, ka esmu tuvu pie sava mērķa, ka es jutu diezgan spēka veikt visus šos darbus, — un nu redzu ne vien šo mērķi atkal pazūdam tālienē, bet arī aizvirzāmies gluži uz citu pusi, nezinu, kurp. Ak, es jau teicu jums un atkārtoju to vēlreiz: no šā brīža es vairs nekā nedarīšu, lai atkal iegūtu sev brīvību; mana brīvība ir uz mūžu zaudēta.

Edmons nokāra galvu, lai nevajadzētu šā cilvēka priekšā atzīties, ka viņa prieks par jauniegūto biedru ir pārāk liels un neļauj viņam pat sajust līdzcietību pret nelaimīgo cietumnieku, kurš ziedojis tik daudz spēka un tomēr nav spējis glābties.

Abats Faria noguris atsēdās uz Dantesa gultas, Dantess palika stāvam.

Jaunais cilvēks nekad nebija domājis par bēgšanu. Ir lietas, kuras liekas tik neiespējamas, ka pat neienāk prātā tās izmēģināt un pat neapzinoties mēģina tikt vaļā no visām tamlīdzīgām domām.

Izrakt piecdesmit pēdas cietas, akmeņainas zemes, upurēt tam trīs garus gadus, lai vislaimīgākajā gadījumā sasniegtu bezdibeni, kurš atveras tieši uz jūru; mesties zemē no piecdesmit sešdesmit, varbūt pat simt pēdu augstuma, lai krītot varbūt sašķaidītu galvu pret kādu akmeni, ja vien sargkareivja lode jau iepriekš nebūtu ķērusi mugurā; ja arī visas šīs briesmas būtu laimīgi pārciestas, — tad vēl nopeldēt pa jūru veselas simt verstis, — viss tas bija pārāk neiespējams, tādu apstākļu priekšā vajadzēja padoties, un mēs redzējām, ka Dantesu šī padevība liktenim gandrīz vai iedzina bada nāvē.

Bet tagad, kad jauneklis redzēja šo sirmgalvi, kurš ar tādu spēku bija turējies pie dzīvības un kurš deva tādu pārdrošu un pārvarīgu nodomu paraugu, tagad jauneklis sāka pārdomāt un izmērot pats savu vīrestību un dūšu.

„Cits bija jau izmēģinājis to, kas viņam neprātā nebija ienācis," viņš domāja pie sevis. „Cits vīrs, vecāks, nespēcīgāks, neveiklāks nekā viņš, bija sev iegādājis ar prātu un pacietību visus vajadzīgos darbarīkus šai gandrīz vai neiespējamajai operācijai; cits bija to visu spējis izdarīt, tātad tas nebija neiespējams arī viņam, Dantesam. Faria bija izracis piecdesmit pēdas, viņš, Dantess, izraks simt pēdas. Faria, piecdesmit gadu vecs cilvēks, bija tam izlietojis trīs gadus, — viņš, uz pusi jaunāks par Faria, izmantos veselus sešus gadus. Faria, abats, garīgas kārtas cilvēks, nebai- dljās no briesmām gāzties no klints jūrā un pārpeldēt no Ifas uz Domas, Ratanno vai Lemēras salām, — viņš, Edmons, jūrnieks, peldētājs un nirējs, kurš tik bieži meklējis koraļļus jūras dibenā, vai lai baidītos peldēt jūrā? Vai viņš nebija stundām ilgi palicis uz ūdens, pie krasta klāt nepienākdams! Nē, nē, Dantesam bija tikai vajadzīgs paraugs. Visu, ko vien cits ir izdarījis, viņš tāpat būtu varējis izdarīt un izdarīs arī!"

Jauneklis kādu minūti pastāvēja, vēl savās domās nogrimis.

—    Es esmu atradis to, ko jūs meklējāt, — viņš tad teica vecajam itālietim.

Faria iedrebējās.

—    Jūs? — viņš jautāja, paceldams galvu un pa pusei brīnīdamies, pa pusei šaubīdamies. — Nu, palūkosim, ko jūs esat atradis.

—    Gaitenis, kuru jūs izrakāt, lai nonāktu šurp, ir rakts vienā virzienā ar ārējo galeriju, vai ne tā?

—   Tā gan.

—    Jūsu eja atrodas no ārējās galerijas ne vairāk kā piecdesmit soļu attālumā?

—    Vairāk gan ne.

—    Nu! Apmēram jūsu ejas vai gaiteņa vidū mēs izraksim ceļu, it kā zaru no krusta ceļa. Šoreiz jūs pareizāk aprēķināsit savus darbus. Mēs pieraksimies klāt pie ārējās galerijas, izlauzīsimies laukā, nositīsim sargkareivi un izbēgsim. Lai mūsu nodoms izdotos, vajag tikai dūšu, jums tās netrūkst; kur vajag spēku, tur var uz mani paļauties, man spēka pietiek. Pacietību un izturību jūs esat pierādījis, es arī to pierādīšu.

—    Pagaidiet vienu minūti, — teica abats, — jūs, mīļais cilvēk, nezinājāt, kāda ir mana vīrestība un kur es to gribēju lietā likt. Attiecībā uz izturību, es domāju, ka esmu bijis diezgan izturīgs un pacietīgs, katru rītu, sākdams nakts darbu, un katru nakti - dienas darbu. Bet tad, — uzklausiet mani uzmanīgi, jaunais cilvēk, — tad es domāju, ka kalpoju labai lietai, izpestīdams vienu no dzīvām radībām, kura, būdama nevainīga, nevarēja tikt nosodīta.

—    Nu! — teica Dantess. — Vai tad tagad viss ir tādā pašā stāvoklī? Vai jūs esat vainīgs kļuvis, kopš ar mani satikāties?

—    Nē, bet es negribu būt vainīgs, cilvēku nokaudams, lietodams rupju varu, kā pret mani tika darīts. Līdz šim brīdim es domāju, ka man ir darīšana tikai ar lietām un priekšmetiem, un nu jūs liekat man priekšā darīšanu ar cilvēkiem. Es varēju izurbt caurumu caur mūra sienu un iznīcināt velvi, bet es negribu caururbt cilvēku krūtis un iznīcināt dzīvību.

Dantess no brīnumiem viegli sakustējās.

—     Kā? — viņš teica. — Jums ir iespēja atsvabināties, un jūs (aujat sevi atturēt no tādām domām?

—    Bet jūs pats, — atteica Faria, — kāpēc nenositāt savu cietumsargu ar krēsla kāju, neapvilkāt viņa drēbes un nemēģinājāt bēgt?

—    Tāpēc, ka tādas domas man nemaz neienāca prātā, — atbildēja Dantess.

—    Tāpēc, ka jums pret tādu noziegumu ir iedzimtas bailes, tādas bailes, ka jūs pat nedomājāt par noziegumu, — atteica sirmgalvis. — Tāpēc, ka vienkāršās lietās prāts pats attur no nozieguma. Tas ir ne tik vien likums, kas mūs attur no slepkavības, bet iedzimts instinkts.

Dantess apjuka. Sirmgalvis izteica to, kas notika viņa prātā vai, labāk sakot, viņa dvēselē, tāpēc ka ir domas, kuras dzimst galvā, un domas, kuras dzimst sirdī.

—    Un tad, — turpināja Faria, — divpadsmit gadus cietumā sēdēdams, es pārdomāju visas slavenās bēgšanas. Es redzēju, ka bēgšana izdodas tikai ļoti reti. Laimīga bēgšana, kura izdevusies, ir tikusi ļoti rūpīgi apdomāta un labi sagatavota. Tā bēga hercogs de Bofors no Vensēnas pils, abats Dibikoa no Forlevekas un Latids no Bastīlijas. Varētu vēl minēt dažas bēgšanas, kur piepalīdzējis laimīgs gadījums, tās ir vislabākās. Nogaidīsim gadījumu, paklausiet man, un, ja tāds radīsies, tad bēgsim.

—     Jūs varējāt gaidīt, — nopūzdamies sacīja Dantess. — Šis grūtais darbs aizņēma jums katru minūti laika, un atpūtas brīžos jūs varējāt nodarboties ar cerībām.

—    Es nenodarbojos ar šo darbu vien, — sacīja abats.

—    Ko jūs vēl darījāt?

—    Es vai nu rakstīju, vai mācījos.

—    Vai jums dod papīru, spalvas un tinti?

—    Nē, — sacīja abats, — es visu pagatavoju pats.

—    Jūs pats sev pagatavojāt papīru, spalvas un tinti? — iesaucās Dantess.

—    Jā.

Dantess ar izbrīnu paskatījās uz šo cilvēku; viņš tik tikko varēja noticēt viņa vārdiem. Faria pamanīja šīs šaubas.

—     Kad jūs pie manis atnāksit, es jums parādīšu veselu sacerējumu, kurš ir visas manas dzīves prātojumu auglis, kuru es jau sāku radīt Romas Kolizeja ēnā pie Sv.Marka kolonnas Venēcijā un Arno upes krastos Flo- rencē un kuru — es par to nešaubos — mani cietuma uzraugi man kādreiz ļaus pabeigt starp Ifas cietuma četrām sienām, tas ir „Apcerējums par Itālijas savienošanu vienā valstī", kurš jau kļuvis par biezu sējumu.

—    Un uz kā jūs to sarakstījāt?

— Uz diviem krekliem. Es atradu līdzekli audeklu padarīt līdzenu un cietu kā pergamentu.

— Jūs laikam esat ķīmiķis?

— Drusciņ. Es pazinu Lavuazjē un biju draugos ar Kabanisu.

— Bet tādam ražojumam jums taču vajadzēja vēsturisku pētījumu. Vai jums bija grāmatas?

— Romā man bija gandrīz vai pieci tūkstoši sējumu. Tos lasīdams un pārlasīdams, es nonācu pie slēdziena, ka ja ir pusotra simta labi izvēlētu grāmatu, tad var iegūt tik daudz zināšanu, cik cilvēkam ir vajadzīgs. Es trīs gadus nodevos šīm pusotra simta grāmatām, tās lasīdams un atkal pārlasīdams, tā ka es tās zināju gandrīz vai no galvas, kad tiku apcietināts. Cietumā man bija laika diezgan visu atminēt. Un tā es jums vārdu pa vārdam varu atkārtot Tukidīdu, Ksenofontu, Plūtarhu, Titu Līviju, Tacitu, Strabonu, Džornandu, Danti, Šekspīru, Spinozu, Makiavelli un Bosietu.

Es minu tikai galvenos.

— Jūs protat arī daudz valodu?

— Es runāju piecās dzīvās valodās: vācu, franču, itāļu, angļu un spāņu. Ar senās grieķu valodas palīdzību es saprotu jaungrieķu valodu, es tikai nerunāju tajā vēl tekoši, jo es to tikai mācos.

— Jūs to mācāties? — prasīja Dantess.

— Jā, es izveidoju no man pazīstamiem vārdiem leksikonu, ņēmos tos grozīt, kombinēt, atvasināt, locīt, kamēr vārdu domu izteikšanai pietika. Es zinu tūkstoš vārdu, tas ir viss, cik man vajadzīgs, kaut gan leksikonos, man šķiet, ir līdz simttūkstoš vārdiem. Protams, es nespēju savas domas izteikt skaisti un poētiski, bet mani sapratīs, un ar to man pietiek.

Aizvien vairāk un vairāk izbrīnījies, Edmons sāka jau uzskatīt šā cilvēka prāta dāvanas par pārdabiskām. Viņš gribēja viņu kaut kādā vietā pieķert melos.

— Bet kā tad jūs varējāt šo lielo sacerējumu uzrakstīt, ja jums nebija spalvu?

— Es sev pagatavoju ari ļoti labas spalvas, kuras ļaudis droši vien atzītu par labākām un izgatavotu sev, ja tik vien būtu pazīstams materiāls. Es tās veidoju no zivs galvas asakām. Tādas zivis, kā jūs zināt, mums dod gavēņa dienās. Tāpēc es arvien priecājos, kad nāk trešdiena, piektdiena un sestdiena, jo tad es varu spalvu krājumu pavairot, un mans vēsturiskais apcerējums, man jums jāatzīstas, ir mana mūža labākais darbs. Kavēdamies pagātnē, neaizmirstu tagadni vai, vēsturē būdams neatkarīgs un svabads, es neesmu vairs cietumnieks.

— Bet tinte? — vaicāja Dantess. - No kā jūs taisāt tinti?

— Senāk šinī cietuma istabā bija kamīns, — sacīja Faria. — Kad mani ieslodzīja, tas tika aizmūrēts. Bet senāk ilgus gadus tanī tika kurta uguns,

tāpēc tas iekšpusē ir pilns ar sodrējiem. Šos sodrējus es i/kausēju vīnā, kuru man dod ik svētku dienu, un tādā kārtā iegūstu brangu tinti. Sevišķām piezīmēm, uz kurām jāvērš īpaša uzmanība, es sev iegriežu pirkstā un rakstu ar asinīm.

— Un kad es varētu to visu aplūkot? — jautāja Dantess.

— Kad vien gribat, — atteica Faria.

— A, tad tūlīt! — iesaucās jauneklis.

— Nāciet man līdzi! — teica abats.

Un viņš nokāpa savā apakšzemes ejā, kurā pazuda; Dantess viņam sekoja.

XVI

Abata kamera

Labi saliecies, bet tomēr diezgan viegli Dantess pa apakšzemes eju sasniedza abata kameru. Kamerai tuvāk nākot, eja kļuva aizvien šaurāka, līdz beigās tik tikko varēja pa to izspraukties. Abata kamera visa bija izlikta ar akmens plātnēm. Abats bija vienu plātni, kura atradās pašā tumšākajā kaktā, pacēlis un no turienes iesācis savu grūto darbu, kuru nu Dantess redzēja savām acīm.

Ienācis iekšā un piecēlies kājās, Dantess ar lielu uzmanību sāka aplūkot šo cietuma mitekli. Ar pirmo skatienu tajā neredzēja neko sevišķu.

— Labi, — teica abats, — tagad ir tikai ceturksnis uz vieniem, un mums vēl ir divas stundas laika.

Dantess izbrīnījies palūkojās visapkārt — pēc kāda pulksteņa gan abats tik droši noteicis laiku; bet viņš nekur nevarēja to saskatīt.

— Palūkojieties uz šo saules staru, kurš krīt caur logu, — teica abats, — un tad paskatieties uz šīm strīpiņām, kuras esmu uzvilcis uz sienas. Pateicoties šīm strīpiņām, kuras ir saskaņotas ar Zemes griešanos ap Sauli, es zinu laiku daudz parecīzāk nekā pēc pulksteņa, jo pulkstenis bieži maitājas un apstājas, bet Saule un Zeme nekad neapstājas.

Dantess no šā paskaidrojuma nekā nesaprata. Redzēdams, ka Saule paceļas aiz kalniem un vakarā ieslīd jūrā, viņš aizvien bija domājis, ka kustas Saule un nevis Zeme. Šī divkārtējā zemeslodes kustēšanās, kuru viņš neievēroja, viņam likās gandrīz vai neiespējama. Katrā vārdā, ko teica viņa biedrs, viņš redzēja zinātnes noslēpumus, tikpat brīnišķīgus kā briljanta un zelta gultnes, kuras viņš, vēl bērns būdams, bija redzējis Guro- vatē un Golkondā.

—    Paskatīsimies, — viņš teica abatam, — es gribu drīzāk redzēt jūsu bagātības.

Abats piegāja pie krāsns un, ar lāpstu, kuru vēl turēja rokā, izcēla vienu plātni, kas agrāk bija noderējusi par ugunskuru un zem kuras atradās diezgan dziļa bedre. Šinī bedrē bija paslēptas visas mantas, par kurām abats Dantesam bija stāstījis.

—    Ko jūs gribat redzēt vispirms? — Faria jautāja.

—    Parādiet man savu apcerējumu par Itālijas valsti!

Faria izņēma no sava skapja trīs vai četrus audekla rullīšus: tie bija audekla gabali, četru collu plati un gandrīz vai astoņpadsmit collas gari. Šīs audekla strēmeles bija apklātas ar sīkiem rakstiem, kurus Dantess spēja lasīt, jo tie bija sacerēti abata tēvu valodā, tas ir, itāliski, un Dantess kā provansietis gluži skaidri saprata arī itāliski.

—    Palūkojiet šeit, — teica abats, — te ir viss mans sacerējums; gandrīz vai nedēļa ir pagājusi, kopš es uzrakstīju vārdu „Beigas" te — sešdesmit astotās strēmeles galā. Šim sacerējumam ir izlietoti divi mani • krekli un visi mutautiņi. Ja es kādreiz tiktu brīvs un visā Itālijā atrastu kaut vienu grāmatiespiedēju, kurš iedrošinātos izdot manu rakstu, tad mana slava būtu nodibināta.

—   Jā, — atbildēja Dantess, — es redzu labi. Tagad parādiet man spalvas, ar kurām jūs uzrakstījāt šo darbu.

—    Šeit, paskatieties! — teica Faria.

Un viņš jaunajam cilvēkam rādīja apmēram sešas collas garu kātiņu, pie kura ar diegiem bija piesieta zivs asaka, vēl aptraipīta ar tinti, par kuru abats Dantesam bija stāstījis. Šī diezgan platā asaka bija gluži izgriezta tāda, kādas mēdz būt parastās rakstāmspalvas.

Dantess uzmanīgi aplūkoja šo paštaisīto spalvu un tad sāka ar acīm meklēt rīkus, ar kuru palīdzību veikts tik smalks darbs.

—    Ak tā! — teica abats Faria, uzminēdams viņa domas. — Jūs meklējat nazi? Tas ir mans visbrangākais ražojums; es to pagatavoju no veca dzelzs luktura.

Abats parādīja nazi, kurš grieza kā bārdas skujamais nazis. Tas tikpat labi varēja noderēt gan kā nazis, gan kā duncis.

Dantess aplūkoja visus šos priekšmetus ar tādu pašu uzmanību, kā citkārt Marseļā retu lietu pārdotavās bija aplūkojis darbarīkus, kurus sev

bija pagatavojušas mežoņu tautas un kuri bija atvesti no Dienvidu okeāna piekrastēm tālbraucēju kuģos.

—            Kas attiecas uz tinti, - turpināja Faria, - tad jūs jau zināt, kā es to daru; es to pagatavoju tik, cik man tā ir vajadzīga.

—           Tagad es brīnos tikai par vienu, - teica Dantess. - Kā jums pietika laika visiem šiem darbiem?

—    Man jau bija arī naktis, — atbildēja Faria.

—            Naktis?! Vai tad jūs piederat pie kaķu dzimtas un varat redzēt ari tumsā? — brīnījās Dantess.

—             Nē, bet mums no dabas ir dots prāts, lai pabalstītu mūsu piecus jutekļus: ar to pats taisīju gaismu.

—   Kā tad?

—            No gaļas,- kuru man deva pusdienās, es atdalīju taukus, kurus tad kausēju, līdz dabūju, lūk, šādu biezu eļļu. Šeit ir mana svece.

Un abats rādīja Dantesam kādu trauciņu, kurš bija pildīts ar eļļu līdzīgi gaismēkļiem, kādi tiek lietoti iluminācijai.

—    Bet kur tad deg uguns? — jautāja Dantess.

—   Šeit ir dakts, pussadegusi audekla lupatiņa.

—    Bet ar ko tad aizdedzināt sveci?

—            Es pagatavoju sev sērkociņus. Izlikos, ka man ir kāda ādas slimība, un prasīju sēru; man to arī deva.

Dantess nolika uz galda visas lietas; kuras vēl turēja rokās, un nolaida galvu, apbrīnodams šā gara veiklību un spēku.

—            Tas nav viss, — turpināja Faria, — visas šīs lietas nevar paglabāt vienā vietā; aizslēgsim skapi.

Viņi plāna gabalu atlika savā vietā. Abats uzkaisīja smiltis un ar kājām nomīdīja vietu līdzenu. Tad viņš piegāja pie savas gultas un atvilka to nost.

Pagalvja galā bija caurums, kuru klāja akmens. Šinī caurumā atradās divdesmit piecas līdz trīsdesmit pēdas garas virvju trepes.

Dantess tās aplūkoja; tās bija ļoti stipras.

—    Kas jums deva virvi? — vaicāja Dantess.

—            No sākuma daži krekli, kuri man bija; tad es pa savu treju gadu ilgo cietuma laiku Fenestrelā izplucināju palagus. Kad mani pārcēla uz Ifu, es atradu līdzekli paņemt līdzi izplucinātos diegus; šeit es trepes pabeidzu.

—    Bet vai tad nepamanīja, ka jūs palagiem bijāt izvilcis diegus?

—    Es tos atkal sašuvu.

—    Ar ko tad?

—   Ar šo adatu.

Un abats, paceldams vienu no sava apģērba skrandām, parādīja Dantesam asu, garu zivju asaku ar ievērtu diegu.

—    Jā, — turpināja Faria, — man sākumā bija nodoms pārzāģēt treliņus un bēgt caur logu, kurš ir drusciņ platāks par jūsējo, kā jūs redzat, un kuru cs būtu iztaisījis vēl platāku. Bet es pamanīju, ka tas iziet uz iekšējo sētu un atteicos no sava nodoma, tāpēc ka paņēmiens bija ļoti bīstams. Tomēr es uzglabāju trepes iepriekš neparedzētam gadījumam, tādai bēgšanai, par kādu es ar jums jau runāju un kura var notikt tikai nejaušā gadījumā.

Dantess, izlikdamies, ka aplūko trepes, domāja par gluži kaut ko citu; viņam kaut kas iekrita prātā. Šis tik gudrais un dziļdomātājs cilvēks varbūt spētu arī iespiesties viņa nelaimes tumsā, kur viņš pats neko nespēja izšķirt.

—    Par ko jūs domājat? — smaidīdams prasīja abats, jo viņš Dantesa klusēšanu uzskatīja par augstāko izbrīnās pakāpi.

—     Es vispirms domāju par to, cik jums vajadzēja izdomāt domu, lai sasniegtu šo mērķi. Ko jūs iesāktu, ja jūs būtu brīvs?

—     Varbūt neko; es gara spēku varbūt izlietotu niekiem. Vajag piedzīvot nelaimi, lai atrastu sevī noslēpumainas miņas, kuras apslēptas cilvēka prātā; lai pulveris uzliesmotu, vajag spiedienu. Cietums visas manas gara dāvanas savienoja vienā. Tās berzējās ļoti šaurā telpā, un no mākoņu kopā berzēšanās, jūs zināt, rodas elektrība.

—     Nē, es nekā nezinu! — izsaucās Dantess, kaunēdamies par savu nezināšanu. — Daudzi jūsu vārdi man ir tikai vārdi, no kuriem es nekā nevaru saprast. Jūs esat laimīgs, tik daudz zinādams!

Abats smaidīja.

—    Jūs sacījāt, ka domājat par divām lietām?

—   Jā.

—    Jūs runājāt par vienu, sakiet arī par otru!

—    Otra ir tā, ka jūs man nepastāstījāt par savu dzīvi un neko nezināt arī par manējo.

—    Jūsu dzīve, jaunais cilvēk, ir par īsu, lai slēptu kādus ievērojamus notikumus.

—   Tā tomēr slēpj lielu nelaimi, — sacīja Dantess, — nelaimi, kuru es neesmu pelnījis. Un es labprāt gribētu, lai man nebūtu jākurn pret Dievu.

—    Laikam tāpēc, ka jūs uzskatāt sevi par pilnīgi nevainīgu tanī lietā, kurā jūs apvaino?

—    Es esmu pilnīgi nevainīgs, varu jums to apzvērēt pie divu man tik dārgu cilvēku galvām: pie mana tēva un Mersedeses galvas.

—     Palūkosimies! — sacīja abats, aizklādams caurumu un gultu piestumdams pie sienas. — Pastāstiet man par saviem piedzīvojumiem!

Tad Dantess viņam stāstīja to, ko tas uzskatīja par savas dzīves stāstu, sākdams ar savu ceļojumu uz Indiju un diviem trim ceļojumiem pa Austrumu zemēm. Beidzot viņš nonāca līdz savam pēdējam braucienam, līdz kapteiņa Leklēra nāvei, līdz lielajam maršalam nodotajai paketei, kura viņam bija uzticēta, līdz vēstulei, kuru pēdējais viņam bija iedevis un kura bija adresēta Nuartjē Parīzē. Beidzot tas stāstīja par savu pārbraukšanu Marselā, par atkalredzēšanos ar tēvu, par savu mīlu uz Mersedesi, par saderināšanos, apcietināšanu un nopratināšanu, par neilgo ieslodzīšanu tiesas cietumā; tad par pārvešanu uz Ifu. Dantess nezināja itin nekā vairāk, pat ne laiku, cik ilgi viņš šeit atradās.

Kad Dantess savu stāstu bija beidzis, abats nogrima dziļās pārdomās.

Pēc brīža viņš sacīja:

—    Ir dziļš patiesības pamatlikums, par kuru jau, jums teicu, ka cilvēks no dabas baidās izdarīt noziegumu, ja tikai ļaunas domas nerodas samaitātā organismā. Civilizācija tomēr ir radījusi mums vajadzības, netikumus, dziņas, kuras nereti mūsos apslāpē labos instinktus un noved pie ļauna. No šejienes atvasināma formula: ja gribat atrast vainīgo, tad meklējiet vispirms to, kuram no nozieguma cēlies kāds labums.

—    Nevienam. Es taču esmu tik neievērojama persona.

—     Neatbildiet tā, tāpēc ka jūsu atbildē nav ne loģikas, ne filozofijas; viss ir atkarīgs no tā, kā skatās, mans draugs, — sākot no karaļa, no kura jau grib atsvabināties nākamais mantinieks, līdz ierēdnim, kurš stāv ceļā tam, kas vēl nav vietā ielikts. Ja karalis mirst, viņa pēcnācējs manto kroni, ja mirst ierēdnis, tad ierēdnis bez vietas dabū vietu ar tūkstoš divsimt lirām algas. Šie tūkstoš divi simti liru viņam tikpat vajadzīgi dzīvei kā karalim divpadsmit miljoni. Katrs cilvēks, sākot no sabiedrības kāpņu augstākajam līdz zemākajam pakāpienam, »r mazais interešu pasaules centrs. Ap to atomi griežas un līp tāpat kā Dekarta pasaulēs. Tikai šīs pasaules kļūst lielākas par tik, cik tās paceļas augstāk. Tā ir apgāzta spirāle, kura noturas ar līdzsvara palīdzību. Atgriezīsimies pie jūsu pasaules. Jūs gribēja iecelt par „Faraona" kapteini?

—    Jā.

—    Jūs grasījāties apprecēt skaistu meiteni?

—    Jā.

—    Vai kāds nevēlējās, lai jūs netiktu iecelts par kapteini? Vai kādam nevajadzēja, lai jūs neprecētu Mersedesi? Atbildiet uz pirmo jautājumu! Kārtība ir visu uzdevumu atslēga. Sakiet, — vai kāds nevēlējās, lai jūs netiktu iecelts par „Faraona" kapteini?

—            Nē, mani uz kuģa visi ļoti milēja. Ja matrožiem būtu bijis jāizvēlas kapteinis, es esmu pārliecināts, ka visi būtu izvēlējušies mani. Tikai vienam cilvēkam bija sīks iemesls man vēlēt ļaunu; īsi pirms tam es ar viņu sanācu naidā un liku viņam priekšā divkauju, no kuras viņš atsacījās.

—    Kā šo cilvēku sauca?

—   Danglārs.

—   Kas viņš bija uz kuģa?

—    Pilnvarots aģents.

—            Ja jūs būtu kļuvis par kapteini, vai jūs būtu viņu atstājis tajā pašā vietā?

—            Nē, ja tas būtu atkarīgs no manis, tāpēc ka es viņa rēķinos pamanīju dažas viltības.

—            Labi. Tagad sakiet man, — vai kāds nebija klāt pie jūsu pēdējās sarunas ar kapteini Leklēru?

—   Nē, mēs bijām vieni.

—   Vai kāds nevarēja noklausīties jūsu sarunu?

—            Jā, tāpēc ka durvis bija vaļā; nupat… pagaidiet, jā, jā. Danglārs pagāja garām tanī brīdī, kad kapteinis Leklērs man atdeva paketi, kura bija jānodod lielajam maršalam.

—            Labi, — sacīja abats, - tagad mēs esam uz ceļa. Vai jūs ņēmāt kādu sev līdzi uz krastu, kad jūs piestājāt pie Elbas salas?

—   Nevienu.

—   Jums iedeva vēstuli?

—   Jā, lielais maršals.

—    Ko jūs darījāt ar šo vēstuli?

—    Es to ieliku portfelī.

—            Vai jums bija līdzi jūsu portfelis? Kā tad portfelis, kurā tiek turētas oficiālas vēstules, var būt klāt jūrniekam?

—   Jums taisnība. Mans portfelis palika uz kuģa.

—   Tāpēc jūs tikai uz kuģa varējāt ielikt vēstuli portfelī.

—   Jā.

—   Ko jūs darījāt ar šo vēstuli no Portoferrajo līdz kuģim?

—   Es to turēju rokā.

—   Tātad, jums atgriežoties uz kuģa, katrs šo vēstuli varēja redzēt.

—   Jā.

—    Protams, arī Danglārs.

—   Jā, arī Danglārs.

—            Tagad klausieties! Saņemiet kopā visu savu atmiņu: vai jūs neatceraties, kādā veidā bija uzrakstīta denunciācija?

—   Ak jā! Es lo lasīju trīs reizes, un katrs vārds man iespiedās atmiņā.

—    Atkārtojiet man to!

Dantess brīdi pārdomāja.

—    Te tā ir, vārdu pa vārdam, — viņš sacīja.

„Karaliskajam prokurora kungam tiek no kāda troņa un ticības drauga paziņots, ka Edmons Dantess, kuģa "Faraons" leitnants, kas šorīt atbrauca no Smirnas un piestāja Neapolē un Portoferrajo ostā uz Elbas salas, veda līdzi vēstuli no Mi rata laupītājam (t.i., Napoleonam) un no laupītāja ved vēstuli uz bonapartistu klubu Parīzē.

Pierādījumus par viņa noziegumu atradīs, ja viņu apcietinās, vai nu pie viņa paša, vai pie viņa tēva, vai viņa kajītē uz „Faraonau ."

Abats paraustīja plecus.

—            Tas ir skaidrs kā diena, — viņš sacīja, — vajag būt ar tik labu un tīru sirdi kā jums, lai tūlīt visu neuzminētu.

—    Jūs domājat? — iesaucās Dantess. — Ak, tas būtu tik zemiski!

—    Kāds bija Danglāra pazīstamais rokraksts?

—    Viņš rakstīja ieslīpiem, slaikiem burtiem.

—    Kāda rokrakstā bija rakstīta anonīmā vēstule?

—    Stāviem burtiem.

Abats pasmaidīja.

—    Sagrozītā rokrakstā, vai ne?

—    Rokraksts bija ļoti drošs.

—    Pagaidiet, — sacīja abats.

Un viņš paņēma savu spalvu, iemērca to tintē un ar kreiso roku uzrakstīja uz izgatavotā audekla denunciācijas pirmās divas vai trīs rindiņas.

Dantess izbrīnījies un pārbijies skatījās uz abatu.

—             Ak, tas ir apbrīnojami! — viņš izsaucās. — Cik šis rokraksts ir līdzīgs tam.

—            Tāpēc ka denunciācija bija rakstīta ar kreiso roku. Es ievēroju vienu lietu, — sacīja abats.

—    Kādu?

—            Ka labās rokas rokraksti visi atšķiras cits no cita un kreisās rokas visi ir līdzīgi.

—    Jūs visu esat redzējis, visu esat ievērojis!

—    Bet nu tālāk.

—    Ak, jā, jā!

—    Pāriesim pie otra jautājuma.

—    Es klausos.

—    Vai kādam nebija interese, lai jūs neprecētu Mersedesi?

—    Jā, kādam jaunam cilvēkam, kurš viņu mīlēja.

—   Kā to sauca?

—   Fernāns.

—   Tas ir spāniešu vārds.

—    Viņš bija katālānietis.

—    Vai jūs domājat, ka tas spētu tādu vēstuli uzrakstīt?

—    Nē! Drīzāk viņš mani būtu nodūris ar nazi.

—   Jā, tāda gan ir spāņu daba: slepkavība gan, nelietība — nekad.

—   Bez tam, — sacīja Dantess, — viņam nebija pazīstami visi sīkumi, kuri bija minēti denunciācijas rakstā.

—   Vai jūs nevienam to nebijāt stāstījis?

—    Nevienam.

—   Pat savai līgavai ne?

—   Pat savai līgavai ne.

—   Tad vainīgais ir Danglārs.

—   Ak, tagad arī es tā domāju.

—   Pagaidiet… Vai Danglārs Fernānu pazina?

—    Nē… Jā… Es atcerējos.

—    Ko?

—   Dienu pirms savas saderināšanās es redzēju viņus kopā pie galda Pamfila vīnūzī. Danglārs bija jautrs un jokoja, Fernāns izskatījās bāls un apjucis.

—    Vai viņi bija vieni?

—    Nē, viņiem līdzās sēdēja trešais biedrs, kurš man bija labi pazīstams un kurš viņus laikam vienu ar otru bija iepazīstinājis, skroderis, vārdā Kadruss; bet viņš jau bija piedzēries. Pagaidiet… pagaidiet… kā es arī to varēju aizmirst! Uz galda, ap kuru viņi sēdēja, atradās tintes pudele, spalva un papīrs, — Dantess pielika roku pie pieres. — Ak, šie nekrietnie?

—    Vai jūs gribat vēl kaut ko zināt? — smiedamies prasīja abats.

—  Jā, jā, tāpēc ka jūs visu redzat skaidri. Es gribētu zināt, kāpēc mani noklaušināja tikai vienu vienīgu reizi? Kāpēc mani nestādīja pretim tiesnešiem, un kāpēc cs esmu sodīts bez sprieduma?

—   A, to ir drusciņ grūtāk pateikt, — sacīja abats, — taisnība un tiesa iet pa ļoti tumšiem un līkiem ceļiem, kurus ir grūti uzminēt. Tas, ko jūs man līdz šim pateicāt attiecībā uz šiem abiem draugiem, vēl nevar būt viss. Jums man šinī lietā jādod vēl pamatīgāki paskaidrojumi.

—    Redzēsim; prasiet man, tāpēc ka jūs, taisnību sakot, redzat skaidrāk nekā es.

—             Kas jus nopratināja? Karaliskais prokurors? Vai viņa biedrs? Vai tiesnesis?

—    Prokurora biedrs.

—   Jauns vai vecs?

—   Jauns. Divdesmit sešus vai divdesmit septiņus gadus vecs.

—             Labi! Vēl nesamaitāts, bet godkārīgs, — sacīja abats. — Kā viņš ar jums apgājās?

—    Drīzāk gan laipni nekā stingri.

—    Vai jūs viņam visu izstāstījāt?

—   Visu.

—    Un vai viņa izturēšanās nopratināšanas laikā nemainījās?

—            Uz vienu mirkli, kad viņš lasīja mani kompromitējošo vēstuli. Viņš, kā likās, bija apbēdināts par manu nelaimi.

—    Par jūsu nelaimi?

—   Jā.

—    Un jūs tiešām esat pārliecināts, ka viņam bija jūsu žēl?

—    Viņš vismaz man ļoti izrādīja savas simpātijas.

—    Kādā veidā?

—   Viņš sadedzināja vienīgo lietu, kura man varēja kailēt.

—    Kādu? Vai denunciācijas rakstu?

—   Nē. Vēstuli.

—    Vai jūs par to esat pārliecināts?

—   Tas notika manu acu priekšā.

—   Tā ir cita lieta. Šis cilvēks varēja būt visnekrietnākais ļaundaris.

—   Jūs mani baidāt, — sacīja Dantess. — Vai tad visā pasaulē dzīvo tīģeri un krokodili ar divām kājām ir daudz bīstamāki nekā citi.

—   Tālāk, tālāk!

—    Viņš labprāt sadedzināja vēstuli, jūs sakāt?

—  Jā, sacīdams man: „Jūs redzat, pret jums liecina vienīgi šī vēstule, un es to iznīcinu," — viņš vēstuli iemeta liesmās.

—   Tas ir pārāk augstsirdīgi, lai būtu dabiski.

—   Jūs tā domājat?

—   Es par to esmu pārliecināts. Kam bija adresēta šī vēstule?

—    Nuartjē kungam Kokderona ielā Nr.13, Parīzē.

—   Vai jūs nevarat iedomāties, ka prokurora biedram būtu bijusi kāda interese vēstuli iznīcināt?

—   Varbūt, tāpēc ka divas vai trīs reizes viņš man lika apsolīt mana paša labā, — kā viņš sacīja, — ar nevienu par šo vēstuli nerunāt un prasīja no manis zvērestu nekad neminēt to vārdu, kurš bija minēts adresē.

—        Nuartjē? — atkārtoja abats. — Nuartjē? Es pazinu kādu Nuartjē pie senas etrusku karalienes galma. Nuartjē, kurš revolūcijas laikā bija žirondists. Kā sauca jūsu prokurora biedru?

—    De Vilfors.

Abats skaļi iesmējās.

Dantess uz viņu paskatījās izbrīnījies.

—    Es jūs nesaprotu, — viņš sacīja.

—    Vai jūs redzat šo gaismas staru? — prasīja abats.

—   Jā.

—        Nu man tagad visa jūsu lieta ir skaidrāka par šo gaišo staru. Nabaga bērns, nabaga jaunais cilvēks! Un šis cilvēks pret jums bija labs?

—    Jā.

—    Šis cienīgais prokurora biedrs sadedzināja un iznīcināja vēstuli?

—   Jā.

—        Šis godājamais bende lika jums zvērēt nekad neizrunāt Nuartjē vārdu?

—    Jā.

—        Šis Nuartjē, nabaga aklais, vai jūs zināt, kas šis Nuartjē bija? Šis Nuartjē bija viņa tēvs.

Zibens, iesperdams pie Dantesa kājām un atvērdams viņa priekšā bezdibeni, nebūtu viņu tā uztraucis kā šie negaidītie vārdi. Viņš uzlēca kājās un saņēma ar abām rokām galvu, it kā baidīdamies, ka tā nepārsprāgsi.

—    Viņa tēvs! Viņa tēvs! — viņš iekliedzās.

—   Jā, viņa tēvs, kuru saucs — Nuartjē de Vilfors, — atteica abats.

Tagad nabaga jaunā cilvēka galvā iešāvās gaismas stars, un viss, kas

viņam līdz šim bija bijis tumšs, tagad parādījās spilgtā gaismā. Šīs Vilfora pārmaiņas nopratināšanas laikā, iznīcinātā vēstule, zvēresta pieprasīšana, viņa gandrīz vai lūdzošā balss, kura draudu vietā izlikās viņu lūdzam, tagad tas visu atcerējās. Viņš iekliedzās, streipuļoja kā piedzēries, un, dodamies uz eju, kura no abata kameras to veda uz viņa kameru, viņš sacīja:

—    Man jābūt vienam, lai visu pārdomātu.

Sasniegdams savu cietumu, Dantesa nokrita gultā, kur vakarā uzraugs viņu atrada sēžam ar stingu skatienu, pārvērtušos seju, nekustīgu un mēmu kā akmens tēlu.

Šinīs pārdomu stundās, kuras aizskrēja kā minūtes, viņā pamodās briesmīga apņemšanās un viņš sev deva svētu zvērestu.

No domām viņu uztrauca abata Faria balss; tas bija nācis Dantesu ielūgt pie sevis uz vakariņām. Faria, kurš tika uzskatīts par ārprātīgu un vēl par jautru ārtprātīgo, dabūja dažas priekšrocības. Viņam, piemēram,

maizi deva vairāk nekā citiem cietumniekiem un svētdienās pa pudelei vīna. Bija tieši svētdiena, un abats ielūdza savu jauno draugu dalīt ar viņu maizi un vīnu.

Dantess gāja viņam līdzi. Viņa seja atkal nogludinājās, bet pauda cietu apņēmību. Abats uz viņu uzmanīgi palūkojās.

—    Man žēl, ka es jums palīdzēju nākt skaidrībā un tik daudz sacīju, — iesāka abats.

—    Kāpēc? — prasīja Dantess.

—   Tāpēc, ka es jūsu sirdī ielēju jūtas, kuras tur vēl nebija — atriebību!

Dantess pasmaidīja.

—    Runāsim par kaut ko citu, — viņš sacīja.

Abats uz viņu vēlreiz paskatījās un papurināja galvu; tad tas sāka, kā Dantess bija lūdzis, runāt par kaut ko citu.

Sirmgalvis piederēja pie tiem ļaudīm, kuru teiktais, kā jau daudz pārcietušiem cilvēkiem, ir pilns pamācību un pastāvīgas dziļas pievilcības; bet viņš nebija patmīlīgs, un nelaimīgais nekad nerunāja par savām ciešanām.

Katru vārdu Dantess uzklausīja ar izbrīnu: dažas viņa runas piemērojās idejām, kādas Dantesam jau bija, un tām zinātnēm, kuras viņam bija nepieciešamas kā jūrniekam; citas runas attiecās uz viņam svešām lietām, un kā ziemeļblāzma, kas spīd Galējo Ziemeļu platuma grādu kuģiniekiem, atklāja un apgaismoja jauneklim jaunus uzskatus un izredzes, kuras bija greznotas it kā ar fantastiskām ugunīm. Dantess sajuta, kāda liela laime tam bija piešķirta smelties izglītību no šā augstā gara, kurš zinātnēs un filozofijā bija viens no sava gadu simteņa slavenākajiem vīriem.

—     Māciet mani! — lūdza Dantess. — Ja ne cita dēļ, tad vismaz lai jums drīzāk paietu laiks; kaut gan man liekas, ka jums labāk patiktu vientulība nekā tāds biedrs bez audzināšanas un izglītības, kāds esmu es. Tomēr, ja jūs manu lūgumu uzklausāt, tad es jums apsolos nekad vairs nerunāt par bēgšanu.

Abats smaidīja.

—    Ak, mans bērns — viņš sacīja, — cilvēces zināšanas ir pārāk aprobežotas, un, kad es jums iemācīšu matemātiku, fiziku un kādas trīs vai četras valodas, tad jūs zināsit visu, ko es zinu: visu to jums varii iemācīt divos gados.

—    Divos gados! — iesaucās Dantess. — Jūs domājat, ka es visu varu iemācīties divos gados?

—     Visos sīkumos gan ne; bet to, kas katrā mācībā ir galvenais, jūs droši pratīsit. Iemācīšanās vēl nav zināšana. Pirmo var panākt ar atmiņu, otru — ar filoziju.

—    Bet vai filozofiju ari nevar iemācities?

—        Nē, filozofiju nevar iemācities; filozofija ir iegūto un izlietoto zinātņu rezultāts, kuru ģēnijs ir sev piesavinājies, tas ir mirdzošs mākonis, kurā Kristus laidās uz debesim.

—       Sakiet, — ko jūs man vispirms mācisit? — prasīja Dantess. — Man ļoti jāsteidzas mācīties, es slāpstu pēc zināšanām.

—    Visu, — atbildēja abats.

Vēl šinī pašā vakarā abi cietumnieki uzrakstīja plānu, pēc kura otrā dienā jau sākās mācības. Dantess bija apdāvināts ar ārkārtēju atmiņu un lielu saprātu. Viņam bija dāvanas matemātikā, un viņš spēja ātri visu aprēķināt, kamēr poētiskais gars viņu šinī arodā aizsargāja no pārāk liela „sausuma". No valodām viņš jau zināja itāļu un pa druskai veco latīņu valodu, jo tās abas viņš bija iemācījies ceļojot. Ar šīm abām valodām viņš drīz vien saprata citu valodu apgūšanas tehniku un pēc pusgada sāka jau runāt spāniski, angliski un vāciski.

Viņš abatam Faria bija apsolījies nekad vairs nerunāt par bēgšanu un vārdu arī turēja, tāpēc ka mācīšanās kāre tam aizdzina visas domas par brīvību. Dienas tagad pagāja ļoti ātri. Pēc gada viņš bija gluži cits cilvēks.

Attiecībā uz abatu Dantess pamanīja, ka tas, nelūkojoties uz izklaidēšanos, kuru tam sagādāja viņa klātbūtne, jo dienas tapa drūmāks. Likās, ka viņa prāts bija aizņemts ar kaut kādām domām. Viņš iegrima dziļos sapņos, neviļus nopūtās, piepeši piecēlās un sāka staigāt pa savu kameru.

Kādreiz viņš piepeši apstājās vidū lokam, kuru vai simt reižu bija vilcis, un iesaucās:

—    Ak, kaut tur nestāvētu sargs!

—       Viņš tur vairs nebūs, ja tikai jūs to vien gribēsit, — sacīja Dantess, kurš tagad ar saasinātu saprātu sekoja viņa domām un tās nojauta.

—       Ak, es jums jau esmu teicis, — abats iebilda, — ka asins izliešana manai dabai ir pretīga.

—    Tā notiek vienigi pašsaglabāšanās dēļ.

—    Ja arī tā… es tomēr nevaru.

—    Tomēr jūs par to domājat?

—    Bez mitas, vienmēr, — nomurmināja abats.

—    Un vai esat atradis kādu līdzekli? — dzīvi prasīja Dantess.

—    Jā! Ja galerijā varētu nostādīt kādu aklu un kurlu sargu!

—       Viņš būs akls un kurls, — atbildēja jaunais cilvēks tādā balsī, kura abatu izbiedēja.

—    Nē, nē! — viņš iesaucās. — Tas nav iespējams.

Dantess gribēja ar viņu runāt tālāk, bet abats purināja galvu un nekā neatbildēja.

Pagāja trīs mēneši.

—    Vai jūs esat stiprs? — kādudien prasīja abats.

Dantess, nekā neatbildēdams, paņēma kallu, salieca to kā pakavu un izlieca atkal taisnu.

—            Vai jūs varētu man apsolīt, ka sargu nonāvēsit tikai ārkārtēja gadījumā?

—   Jā, cs zvēru pie sava goda.

—   Tad mēs varēsim savu vēlēšanos sasniegt.

—    Un cik ilgs laiks mums būs vajadzīgs?

—    Vismaz gads.

—    Kad mēs varam sākt?

—   Tūlīt.

—            Ak, redziet, — iesaucās Dantess, — tā mēs esam zaudējuši veselu gadu.

—    Vai jūs uzskatāt, ka mēs esam to zaudējuši?,

—    Ak, piedodiet, piedodiet! — nosarkdams izsaucās Edmons.

—            Klusu! — sacīja abats. — Cilvēks vienmēr paliek cilvēks, un jūs vēl esat labākais no tiem, kurus esmu pazinis. Uzklausiet manu nodomu!

Abats tagad parādīja Dantesam plānu, kurā bija uzzīmēta viņa un Dantesa kamera un gaitenis, kas abas savienoja. Šīs ejas vidū vajadzēja nākt šaurai ejiņai, kādas mēdz rakt raktuvēs.

Šī eja noveda cietumniekus zem galerijas, pa kuru sargkareivis mēdza staigāt šurpu un turpu. Kad viņi būtu tur nonākuši, viņiem vajadzētu izrakt platu dobumu un atsist no iekšpuses vienu no galerijas grīdas akmens plātnēm. Zināmā laikā tad šī akmens plātne iegrimtu zem sargkareivja smaguma, kurš pazustu dobumā. Kamēr sargkareivis, vēl pārbijies no necerētā kritiena, nebūtu nācis pie samaņas, Dantess uzmestos viņam virsū, sasietu viņu un aizbāztu viņam muti. Tad abi cietumnieki izbēgtu pa kādu no galerijas logiem, nolaistos ar virvju trepju palīdzību gar vaļņiem zemē un būtu brīvi.

Dantess sasita plaukstas, viņa acis uzliesmoja priekā; šis plāns bija tik vienkāršs, ka tam vajadzēja izdoties.

Vēl tajā pašā dienā viņi ķērās pie darba ar vēl lielāku cītību. Abi bija atpūtušies, un katrs sāka tikai piepildīt domas, kuras jau sen savā prātā bija lolojis. Viņi nelikās traucēties darbā, tikai apstājās ap to stundu, kad vajadzēja nākt cietuma sargam. Viņi bija pieraduši tik smalki dzirdēt, ka pazina vistālāko, visvieglāko troksni, sargam tuvojoties, un tādā kārtā nekad netika pārsteigti darbā. Zemes, kuras viņi izraka un kuras bija tik daudz, ka ar tām būtu varējuši pildīt visu savu veco savienošanās eju, viņi ar lielu uzmanību izmeta drīz pa vienu, drīz pa otru no abiem logiem.

un, tā, kā šīs zemes bija saberztas par putekļiem, tad vējš tās iznēsāja pa gaisu.

Tā šinī darbā pagāja vesels gads. Tas tika veikts ar viena kalta, viena naža un koka sveramā baļķa palīdzību.

Visu šo gadu pa darba laiku abats turpināja bez apstājas jaunekli mācīt drīz vienā, drīz otrā valodā ar viņu sarunādamies, drīz viņam stāstīdams par tautu vēsturi un par tiem lielajiem vīriem, kuri laiku pa laikam bija parādījušies un atstājuši aiz sevis tās spožās pēdas, kuras mēdz saukt par slavu.

Abats, būdams augstas kārtas virs, kurš bija uzaudzis smalkās aprindās, savas manierēs izrādīja zināmu melanholisku diženumu. Dantess sev piesavinājās viņa vēl smalko pieklājību, kādas pašam trūka, kā arī aristokrātisko izturēšanos, kuru citkārt mēdz iegūt tikai ilgā saskarsmē ar īstiem aristokrātiem vai ar augsti apdāvinātiem cilvēkiem.

Pēc piecpadsmit mēnešiem eja bija gatava un dobums zem galerijām bija izrakts. Abi ieslodzītie dzirdēja sargkareivi šurpu un turpu staigājam, un, tā kā viņiem vajadzēja nogaidit tumšu nakti, lai bēgšana varētu izdoties, tad viņi baidījās, ka atsistais bruģa akmens varētu par agru iegrimt zem kareivja soļiem. Viņi šādas briesmas novērsa tā, ka atsprauda akmens plātni ar kādu koka baļķi, kuru rokot bija atraduši; ar to tika arī novērstas briesmas, ka zem plātnes tukšums sāktu dobji skanēt. Dantess pašlaik bija aizņemts ar šā baļķa nostiprināšanu, kad viņš izdzirda gluži svešādu abata saucienu. Viņš bija palicis Dantesa kamerā, lai tur nodrāztu kādu asu iesmu, ko iedzīt sienā un kur piestiprināt virvju trepes.

Dantess aši aizsteidzās uz savu kameru un atrada abatu gluži bālu, ar baiļu sviedriem uz pieres un krampjos savilktām rokām telpas vidū.

—    Ak, mans Dievs! — iesaucās Dantess. — Kas ir noticis? Kas jums kaiš?

—    Aši, aši uzklausiet mani! - teica abats.

Dantess redzēja savā priekšā pārvērstu, līķa bālu vaigu, stīvās, zilu loku ierobežotās acis, izbālušās lūpas, sava vecā drauga no bailēm sacēlušos matus un, briesmu pārņemts, ļāva kaltam izkrist no rokām.

—    Bet kas tad jums kaiš? — vēlreiz jautāja Edmons.

—    Es esmu pazudis, — vājā balsī teica abats, — uzklausiet, man draud briesmīga liksta, kura šoreiz varbūt ķersies pie dzīvības; nelaime ir tuvu, es to jūtu. Jau gadu pirms manas apcietināšanas šī liksta mani piemeklēja. Man ir tikai viens līdzeklis pret šo likstu, un es to jums pateikšu: steidzieties aši, steidzieties, cik ātri vien spējat, manā kamerā, paceliet labo kāju manas gultas galvgalī; gultas kājai ir tukšs vidus, un tajā jūs atradīsit mazu kristāla pudelīti, līdz pusei pilnu ar sarkanu šķidrumu.

Atnesiet to šurp, bet nē, labāk… es varētu šeit tikt pārsteigts… labāk palīdziet man, kamēr man ir vēl eik necik spēka tikt atpakaļ uz manu kameru! Kurš var zināt, kas vēl ar mani notiks un cik ilgi veiksies šī lēkme?

Dantess, kurš neapjuka, kaut gan nelaime, kas viņam uzbruka, nebija vēl nemaz pārredzama, steidzās ejā, vilka sev līdzi nelaimīgo biedru un pēc neaprakstāmiem pūliņiem beigās nonāca līdz abata kamerai; šeit viņš pasteidzās izņemt pudelīti un tad abatu nolikt gultā.

—      Paldies! — teica abats, pār visām miesām trīsēdams, it kā būtu iesviests aukstā ūdenī. — Tuvojas mana lēkme, cs drīz sastingšu un gulēšu bez kustēšanās. Varbūt es sabrukšu bez mazākās skaņas, bet varbūt es arī trakošu, pretošos, kliegšu un laidīšu putas pa muti. Tad es lūdzu jūs, lūkojiet visiem līdzekļiem apspiest manu kliegšanu, lai neviens to neizdzird! Tas ir vissvarīgākais, jo, kad uzzināsi, ka es esmu tik ļoti slims, tad man varbūt dos citu istabu un mēs būtu šķirti uz visiem laikiem. Kad jūs redzat mani guļam aukstu, sastingušu, gluži kā nomirušu, tad, bet arī ne agrāk, — jūs mani taču saprotat? — tad ar nazi atlauziet man vaļā zobus un iepiliniet man mutē astoņas līdz desmit šķidruma piles — var būt, ka tad es atspirgstu.

—    Var būt? — sāpīgi iesaucās Dantess.

—    Palīgā! Palīgā! — lai pašā acumirklī iekliedzās abats. — Es… es… mir…

Lēkme bija tik pēkšņa un spēja, ka nelaimīgais cietumnieks nebeidza pat izrunāt vārdu.

Aši un drūmi kā jūras vētra pār viņa pieri pārlaidās mākonis, viņa acis izspiedās tālu laukā no acu dobumiem, viņa lūpas raustījās krampjos, viņa vaigi piepeši kļuva sarkani, viņš locījās, sita ar rokām un kājām, un putas nāca pa muti. Bet, izpildīdams viņa lūgumu, Dantess apspieda kairu troksni, slimajam pāri pārsegdams segu. Pēc divu stundu ilgas cīņas slimais nekustīgi, auksti, kā nolauzta niedre atkrita atpakaļ savā guļasvietā un tik ļoti līdzinājās līķim, ka Dantess bez iepriekš dotajiem padomiem būtu kritis pilnīgā izmisumā. Bet nu viņš nogaidīja, līdz miesas bija galīgi atdzisušas un sastingušas, un rīkojās tad gluži tā, kā abats viņam bija pamācījis, un gaidīja panākumus.

Vesela stunda pagāja, bet sirmgalvis ne reizes nepakustējās; Dantess jau baidījās, ka viņš pat ilgi kavējies ar zāļu došanu, un, lūkodamies uz viņu, izmisumā plēsa sev matus, kad piepeši ieraudzīja uz slimā vaigiem vieglu sārtumu. Drīz sastingušās un plaši atvērtās acis atkal pildījās ar dzīvību; vieglas nopūtas bija dzirdamas no viņa lūpām, viņš pakustējās.

—    Glābts! Glābts! — iesaucās Dantess.

Slimais vēl nevarēja runāt, bet ar manāmām bailēm rādīja uz durvīm. Dantess klausījās un tiešām sadzirdēja tuvojamies cietuma sargu. Pulkstenis bija jau gandrīz vai septiņi, un viņš bija aizmirsis par to domāt.

Ātri viņš steidzās uz eju, ielīda iekšā, uzvilka, cik labi vien varēdams, sev virs galvas uz cauruma akmeni un bija tik tikko savā kamerā nokļuvis un gultu savā vietā piestūmis, kad uzraugs arī pie viņa ienāca un kā arvien atrada sēžam uz gultas.

Tiklīdz uzraugs bija aizgājis un viņa soļi gaitenī vairs nebija dzirdami, Dantess, nemiera dzīts, atstāja neaiztiktu savu ēdienu un devās pie slimā drauga.

Abats gan bija nācis pie samaņas, bet arvien vēl gulēja bez spēka un nekustēdamies savā gultā.

—    Es necerēju jūs vairs atkal redzēt, — viņš sacīja.

—    Kāpēc? — prasīja Dantess. — Vai tad jūs domājat mirt?

—     Nē, bet, tā kā viss uz bēgšanu sagatavots, es domāju, ka jūs aizbēgsit.

Dantess aizskarts nosarka.

—    Bez jums! — viņš iesaucās. — Vai jūs tiešām domājat, ka es būtu tāds nelietis?

—     Es redzu, ka esmu maldījies, — atbildēja slimais, — ak, es esmu ļoti vājš, mani spēki ir izsīkuši.

—    Dūšu! Jūsu spēki atgriezīsies, - sacīja Dantess, uz Faria gultas malas nosēzdamies un viņa rokās satverdams. Sirmgalvis purināja galvu.

—    Pagājušo reizi, — viņš sacīja, — slimības lēkme ilga tikai pusstundu. Pēc tam man radās ēstgriba un es varēju viens pats piecelties. Šodien es nevaru pakustināt ne labo roku, ne kāju un arī galva ir neskaidra; laikam būs skartas arī smadzenes. Kad slimība trešo reizi atkārtosies, man trieka noņems vai nu visus locekļus, vai arī es būšu uz vietas beigts.

—     Nē, nē, saņemiet dūšu, nomierinieties, jūs nemirsit! Šī trešā lēkme, ja tā atkārtosies, atradīs jūs brīvībā, mēs dziedināsim jūs kā tagad un vēl labāk, jo tad mums netrūks vajadzīgo līdzekļu.

—     Mans draugs, - sacīja slimais, — nemaldieties. Krīze, kuru es nupat pārcietu, mani ir nosodījusi uz mūžīgu cietumu. Lai varētu bēgt, vajag spēt iet.

—     Nu, labi! Nogaidīsim astoņas dienas, mēnesi, divus mēnešus, ja vajag; pa to laiku jūsu spēki atkal atgriezīsies. Mūsu bēgšanai viss ir sagatavots, un no mums pašiem tikai ir atkarīgs izlemt par dienu un stundu. Tanī dienā, kad jūs jutīsities diezgan stiprs, lai varētu peldēt, mēs savu nodomu īstenosim.

—     Es nekad vairs nespēšu peldēt, — atbildēja Faria, — šī roka ir triekas noņemta ne uz astoņām dienām un mēnešiem, bet uz visu mūžu: paceliet to, redzat, cik tā ir smaga!

Jaunais vīrietis pacēla abata roku, kura kā nedzīva atslīga atpakaļ. Viņš nopūtās.

—    Vai jūs tagad esat pārliecināts, Edmon? — prasīja Faria. — Ticiet man, es zinu, ko saku. No tā laika, kad man pirmo reizi slimība uzbruka, neesmu beidzis par to domāt: es jau zināju, ka tā atkārtosies, jo ir iedzimta ģimenes kaite. Mans tēvs mira, tai trešo reizi atkārtojoties, mans vectēvs arī. Ārsts, kurš man šīs zāles sagatavoja, bija slavenais Kabinass, un viņš man pareģoja tādu pašu likteni.

—     Ārsta varēja maldīties! — iesaucās Dantess. — Un, attiecībā uz jūsu triekas noņemto roku, tad tā mūs nebūt neaizkavēs bēgt. Es jūs ņemšu uz pleciem un peldēšu.

—     Bērns, — sacīja abats, — jūs esat jūrnieks un peldētājs, un jums vajag zināt, ka ar tādu nastu uz pleciem pa jūru nevar aizpeldēt ne piecdesmit asis. Nemaldiniet sevi ar iedomām, kurām jūs pats neticat. Man nu jāpaliek šeit, līdz kamēr sitīs nāves stunda. Bet jums vajag bēgt un no manis šķirties. Pasteidzieties, jūs esat jauns, spēcīgs un izveicīgs, nerūpējaties manis dēļ, es jums jūsu vārdu dodu atpakaļ.

—    Es palikšu šeit, — sacīja Dantess.

Tad viņš piecēlās, izstiepa savu roku svinīgi pret sirmgalvi un sacīja:

—    Pie Pestītāja asinīm es zvēru, ka es jūs atstāšu tikai pēc jūsu nāves!

Faria uzlūkoja šo tik, vienkāršo, augstsirdīgo un cēlo jauno vīrieti un

lasīja viņa sirsnīgā līdzjūtībā mirdzošajās acīs, ka viņa zvērests bija patiess,, tāpat kā mīla uz viņu.

—    Nu, labi, — viņš sacīja, — es lo pieņemu un pateicos.

Tad viņš Dantesam sniedza roku un sacīja:

—   Jūs varbūt par savu upuri un mīlu liksit algots. Bet lā kā es nespēju bēgt un jūs to negribat, tad ir ļoti svarīgi, ka mēs izrakto eju zem galerijas aizbāžam, jo citādi kareivis, kurš tai staigā pa virsu, varētu pēc skaņas nojaust tukšumu un par lo darīt uzmanīgu inspektoru, kurš tad pētītu tālāk. Mūsu darbs tad tiktu uziets un mēs abi tiktu izšķirti. Izdariet jūs šo darbu, kurā es jums diemžēl vairs nevaru palīdzēt. Strādājiet visu nakti un atnāciet rīt tikai pēc tam, kad cietuma sargs jau būs šeit bijis. Man ir jums kaut kas svarīgs jāpasaka.

Dantess satvēra abata roku, kurš smaidīdams lūkojās uz viņu. Tad Edmons izgāja, ievērodams to paklausību un cienību, kādu viņš bija aizvien parādījis savam vecajam draugam.

XVII

Manta

Kad otrā rītā Dantess ienāca pie sava drauga, viņš atrada viņu ar mierīgu seju sēžam un sildāmies šaurajā saules stariņā, kurš iezagās kamerā. Viņš savā kreisajā rokā, — kā lasītājs atcerēsies, tā bija vienīgā, kuru viņš vēl spēja lietot, — turēja kādu papīra lapu, kas pastāvīgi bija bijusi satīta rullī un tāpēc neļāvās tagad atritināties. Abats rādīja Dantesam šo papīra rulli, ne vārda nerunādams.

—    Kas tas ir? — jautāja Dantess.

—    Palūkojieties tajā labi! — smaidīdams teica Faria.

—   Es saņemu kopā savas redzes spējas, — teica Dantess, — bet tomēr neredzu neko citu kā pussadegušu papīra rulli, uz kura ar pusdzisušu tinti ir rakstīti kaut kādi gotu burti.

—    Šis papīrs, mans draugs, — teica abats, — es jums to tagad varu droši sacīt, jo esmu jūs pārbaudījis, — šis papīrs ir mana manta, no kuras, sākot ar šo dienu, puse pieder jums.

Uz Dantesa pieres parādījās auksti sviedri. Līdz šai dienai, — un cik ilgi tas jau bija, — viņš bija sargājies un izvairījies runāt par šo aprakto mantu, kuras dēļ nabaga abatu visi noturēja par ārprātīgu. Iedzimtas smalkjūtības dēļ Edmons bija atturējies aizskart šīs sāpīgās stīgas, un, tā kā abats Faria arī nerunāja par šo mantu, tad viņš šo klusu ciešanu bija noturējis par labu zīmi, ka abata prāts atkal pilnīgi atgriezies. Šodien, kad sirmgalvis tik tikko bija pārcietis tādu slimības lēkmi, šie vārdi par paslēpto mantu viņam it kā norādīja, ka gara vājība atkal pārņēmusi nelaimīgo abatu.

—   Jūsu manta! — viņš stostījās.

Abats Faria tikai pasmaidīja; bet, kad jauneklis viņu vēl arvien apmulsis uzlūkoja, viņš teica:

—   Jā, mana manta. Jūs visādā ziņā esat cēls jauneklis, Edmon, un es no jūsu nobālēšanas un izbailēm nomanu, kas tagad notiek jūsu sirdī. Bet nebaidieties nekā: es neesmu ārprātīgs, šī manta tiešām ir, Dantes. Ja man liktenis nav lēmis to dabūt savās rokās, tad lai šī manta pieder jums, jums vienam! Neviens cilvēks nav gribējis man ticēt, pat mani uzklausīt.

jo visi mani noturēja par ārprātīgu; bet jums taču vajag būt pārliecinātam par to, ka tā nav, — tātad uzklausiet mani, un gan jūs man ticēsit.

—     Ak! — nedzirdami nopūtās Edmons. — Tad viņu atkal ir sagrābušas šīs nežēlīgās iedomas; tāda nelaime man tik vēl trūka!

Tad Dantess skaļi sacīja savam vecajam draugam:

—     Mans draugs, jūsu lēkme ir jūs nogurdinājusi. Vai jūs nevēlaties vispirms atpūsties? Rīt, kad jūs vēlēsities, es uzklausīšu jūsu stāstu, bet šodien es negribu nekā cita kā tik vien jūs apkopt. Bez tam, — viņš turpināja smaidot, — tik ļoti nemaz nav jāsteidzas ar to aprakto mantu.

—    Nē, nē, ir ļoti jāsteidzas, Edmon, — atteica sirmgalvis. — Kas zina, vai rīt, parīt es vairs būšu starp dzīvajiem? Apdomājiet, ka tas viss, viss ir pagalam… Jā, taisnība, es bieži ar rūgtu prieku tiku domājis, ka šī bagātība, kura desmit ģimenes varētu darīt laimīgas, ir zudusi tiem, kas mani vajā: šīs domas bija mana atriebšanās, kuru zīstin iezīdu sava cietuma tumsībā un ieslodzīšanas izmisuma pilnajā vierttulībā; bet tagad, kad pasaulei esmu piedevis jūsu dēļ, kad redzu jūs jaunu un cerības pilnu savā priekšā, kad pārdomāju, kāda laime jums var uzzelt no mana atraduma, tad es drebu par katru stundu, kuru mēs kavējamies, un baidos, ka jauneklis, kurš ir tik ļoti laimes cienīgs, varētu tikt aizkavēts kļūt par šīs apraktās, milzīgās bagātības īpašnieku.

Edmons nopūzdamies aizgrieza galvu projām.

—    Jūs paliekat pie savām šaubām, Edmon, — Faria turpināja, — mana balss jūs vēl nav pārliecinājusi. Redzu, ka jums vajag pierādījumus rokās turēt. Nu, labi! Lasiet šo papīru, kuru vēl nevienam cilvēkam neesmu devis rokās.

—     Rīt, mīļais draugs, — teica Edmon, kuram bija pretīgi uzklausīt nabaga sirmgalvja neprātību. — Domāju, ka mēs būtu jau norunājuši tikai rīt par šo lietu pārspriest?

—    Jā, mēs arī tikai rīt lietu pārspriedīsim, bet šo papīru lasiet tūdaļ! — atteica abats.

„Negribu nabaga vīru velti dusmot," nodomāja pie sevis Edmons un paņēma papīru, no kura puse, kā likās, bija sadegusi.

Viņš lasīja klusi pie sevis.

—    Nu! — teica Faria, kad jauneklis bija beidzis lasīt papīru.

—    Bet mans draugs, — teica Dantess, — es te neredzu nekā cita kā nesakarīgus vārdus un dažādas līnijas: zīmes ir uguns izpostītas un tāpēc gluži nesaprotamas.

—     Nesaprotamas šis zinies ir jums, jo jūs pirmo reizi tās lasāt, bet man tās ir saprotamas, jo pie tām esmu sēdējis, domādams daudzas garas naktis, katru teikumu esmu papildinājis, katru domu lūkojis atminēt.

—    Un jūs domājat, ka šis nesaprotamās domas esat pareizi uzminējis un izskaidrojis? — šaubīdamies jautāja Dantess.

—    Jā, šinī ziņā esmu gluži drošs; jūs par to pārliecināsities; bet vispirms uzklausiet! šā papīra vēsturi!

—     Klusu! — piepeši iesaucās Dantess. — Dzirdami soļi… kaut kas nāk… es steidzos projām… ardievu!

Un Dantess, priecīgs, ka ir iespējams izbēgt no stāsta turpinājuma, kurš varēja viņam atklāt tikai viņa mīļā drauga gara vājību, kā čūska ielīda caurumā zem akmens plātnes, kamēr abats Faria, piepešās bailēs uzbudināts darboties ar kāju aizgrūda plātni ciet un drošības labad apklāja to ar segu.

Tiešām — pie durvim dzirdējās troksnis. Bija atnācis pats cietuma priekšnieks, kuram sargs bija paziņojis par abata slimību. Viņš gribēja pārliecināties, cik nopietna ir slimība. Faria viņu saņēma, savā gultā sēdēdams, izvairījās no katras pakustēšanās vai vaibsta un tiešām mācēja noslēpt cietuma priekšniekam trieku, kura bija pilnīgi pārņēmusi vienu pusi no viņa ķermeņa.

Cietuma priekšnieks tad arī drīz pārliecinājās, ka viņa nabaga ārprātīgais cietumnieks, kuru viņš savā sirdī slepeni žēloja, bija tikai drusciņ nevesels un laikam drīz vien atspirgs.

Tikmēr Edmons, sēdēdams savā gultā, galvu rokās atspiedis, pūlējās sakārtot domas.

Visur šis abats bija tik saprātīgs, gudrs, liels, kopš viņš viņu pazina, ka nu nespēja izprast, kā šis spēcīgais prāts, kas visur bija tik varens, šinī vienā vietā padevās tādai neprātībai: vai nu abats alojās par savu mantu, vai arī visa pasaule alojās par abatu?

Dantess palika visu dienu viens pats savā kamerā un neiedrošinājās atgriezties pie drauga.

Viņš gribēja no sevis cik iespējams ilgi atbīdīt nost to acumirkli, kad abata ārprāts kļūtu neapšaubāms, jo šāda pārliecība būtu viņam bijusi briesmīga.

Kad Faria pēc cietuma uzrauga aiziešanas vakarā velti bija izgaidījies Dantesa atnākšanu, viņš pats lūkoja pie viņa noiet pa starpeju. Edmons nodrebēja žēlumā, kad izdzirda nabaga sirmgalvja sāpīgos mēģinājumus līst pa šauro eju: viena kāja viņam bija triekas ķerta, un ar vienu roku viņš nespēja sev palīdzēt. Edmons piesteidzās, lai ievilktu viņu savā istabā, jo sirmgalvis nebūtu spējis viens pats pa šauro caurumu u/kāpt Dantesa kamerā.

—    Šeit es atkal esmu un neatlaidīšos jūs bez žēlastības vajāt, — abats teica, priekā starodams. — Jūs domājat, ka varēsit izbēgi no manas varas, bet tas nekad nenotiks. Tātad labāk uzklausiet mani!

Edmons redzēja, ka nespēj izvairīties no sirmgalvja: viņš lika abatam apsēsties gultā un pats palika sēžot uz soliņa viņam blakus.

—    Jūs zināt, — teica Faria, — ka es biju draugs un tuvākais cilvēks kardinālam Spadam, kurš bija šīs ģimenes pēdējais princis. Šim cienīgajam kungam man ir jāpateicas par visu laimi, kādu esmu dzīvē baudījis. Viņš nebija bagāts, kaut gan viņa ģimenes bagātība bija kļuvusi par sakāmvārdu, un es bieži dzirdēju sakām: „Bagāts kā Spada." Viņš tātad pats nebija bagāts, un no neizmērojamas bagātības slavas viņam bija palikušas tikai nemierīgas domas: vai gan tiešām pastāv un atrodas šī Spadas bagātība? Viņa pilis tomēr bija īsta paradīze. Es mācīju viņa brāļa dēlus, kuri nomira pirms viņa paša, un, kad viņš pasaulē bija palicis viens, es ar savu neizsmeļamo padevību lūkoju viņam atmaksāt par visu, ko viņš manā labā desmit gadus bija darījis.

Drīz kardināla namam nebija vairs nekādu noslēpumu no manis; bieži vien biju redzējis, ka monsinjors (kardināls) rakņājas pa veciem ģimenes papīriem un slaucīja putekļus no veciem dokumentiem. Kādudien, kad es viņam pārmetu par šīm veltīgām nakts negulām un nogurdinošo meklēšanu bez panākumiem, viņš uz mani paskatījās, rūgti smiedamies, un atšķīra man kādu grāmatu, kurā bija uzrakstīta Romas pilsētas vēsture. Tur divdesmitajā nodaļā atradu pāvesta Aleksandra VI dzīves aprakstā sekojošas rindiņas, kuras nemūžam neaizmirsīšu:

„Lielie kari provincē bija beigušies; Čezārem Bordžijam, kurš savas uzvaras bija nopircis par naudu, tagad vajadzēja daudz naudas, lai nopirktu visu Itāliju. Pavestam arī vajadzēja naudu, lai tiklu galā ar Ludviķi XII un Franciju, jo šis karalis vēl savos pēdējos spēkojumos bija bīstams. Viņiem abiem* tātad vajadzēja izdomāt labu ieņēmuma avotu, kas bija grūti izdarāms nabaga izsūktajā Itālijā.

Viņa svētība pāvests nolēma iecelt divus jaunus kardinālus. Ieceldams divus no lielākajiem, bet il sevišķi bagātākajiem Romas lielmaņiem, viņš

Pāvests Aleksandrs IV bija Čezares Bordžijas tevs.

turējās pie šāda aprēķina: pirmkārt, viņš nu varēja tālāk pārdot tos godus un amatus, kurus šie abi jaunie kardināli bija ieņēmuši līdz tam laikam, otrkārt, varēja arī sagaidīt ļoti brangu izpirkšanas summu par šīm divām kardinālu vietām.

Vēl bija kāds trešais aprēķins, par kuru drīzumā būs runa. Pāvests un Čezāre Bordžīja drīz bija atraduši īstās personas, kuras iecelt par kardināliem; tie bija — Džovanni Rospiljozi, kuram līdz tam bija no pāvesta doli četri augsti baznīcas amati, un Čezāre Spada, viens no bagātākajiem un cēlākajiem Romas augstmaņiem. Viņi abi juta, cik pāvesta labvēlība ir svarā. Viņi bija godkārīgi. Kad pāvests bija nolēmis viņus iecelt, viņš drīz vien atrada pircējus viņu līdzšinējām vietām.

Ir pazīstama lieta, ka Rospiljozi un Spada, un vēl astoņi citi, lai kļūtu par kardināliem, bija šo smalko blēžu kasē likuši ietecēt līdz 800 000 dālderu.

Tagad ir laiks atklāt trešo spekulāciju. Kad pāvests Rospiljozi un Spa- du bija apbēris ar goda parādījumiem un apbalvojis viņus ar kardināla cepurēm, un pēdējie, lai parādītu par to savu pateicību un spētu pienācīgi izpildīt savas goda vietas, bija pārdevuši visas savas lauku muižas un pilnīgi apmetušies Romā, tos kādā dienā pāvests un Čezāre Bordžija ielūdza uz mielastu. Svētais tēvs ar savu dēlu šinī gadījumā bija sastrīdējušies: Čezāre gribēja izlietot līdzekli, kura tas arvien turēja gatavībā saviem tuvākajiem draugiem: pirmkārt, pazīstamo atslēgu, ar kuru tas zināmus ļaudis lūdza atslēgt zināmus skapjus. Šai atslēgai laikam atslēdznieka nolaidības dēļ bija palicis uz āru asums, kurš arvien tam, kas gribēja skapjus atslēgt un izlietoja pūles, iedūrās miesā. Nākamajā dienā tas jau bija pagalam. Čezārem arī bija gredzens ar lauvas galvu, un viņš to nēsāja uz pirksta, kad tas kādam sevišķi sirsnīgi gribēja spiest roku. Rokas spiedienā lauva pārkoda ādu, un pēc divdesmit četrām stundām ar Čezāres labvēlību apbalvotais bija beidzis piederēt pie dzīvajiem. Čezāre savam tēvam lika priekšā, lai tas vai nu kardināliem liek atslēgt skapi, vai tiem draudzīgi krata roku. Bet Aleksandrs IV viņam atbildēja:

„Nav ko žēlot mielasta izdevumus, ja ir darīšana ar cienījamiem kardināliem Rospiljozi un Spadu. Paredzu, ka mēs izdevumus dabūsim desmitkārtīgi atpakaļ.

Bez tam tu, Čezāre, neaizmirsti, ka ēdienā ieliktā inde tūlīt parāda savu spēju, kamēr kodiens vai dūriens tikai pēc vienas vai divām dienām ved pie mērķa."

Čezāre beidzot padevās tēva ieskatam, un kardināli tika aicināti uz mielastu. Rospiljozi, aizgrābts par tādu goda pierādījumu, nāca ar prieku.

Spadam, kurš nebija tik lētticīgs, radās aizdomas, un viņš ņēma spalvu un tinti un rakstīja testamentu, kurā tas savu māsasdēlu, kādu jaunu virsnieku, iecēla par vienīgo mantinieku. Tad viņš jaunajam cilvēkam uzdeva, lai tas viņu sagaida pie pāvesta vasarnīcas izejas. Sulainis tomēr jaunekli neatrada mājās.

Ap pulksten diviem Spada ieradās vasarnīcā; pāvests viņu jau gaidīja. Pirmais, kuru viņš turp starp viesiem ieraudzīja, bija viņa māsasdēls, līksms un aizgrābts, jo Čezāre Bordžija tieši ar viņu apgājās visai laipni. Spada nobālēja un pēc Čezāres izsmejošā un viltīgā skatiena nojauta, ka tas visu bija iepriekš paredzējis un cilpas izlicis ar lielu izmanību.

Visi nosēdās pie galda. Spada paguva vēl tikai savam māsasdēlam uzprasīt, vai tas viņa paziņojumu saņēmis. Jauneklis atbildēja ar nē un saprata šā jautājuma svarīgumu. Bija jau par vēlu. Jaunais cilvēks nupat bija dzēris kādu dārgu vīnu, kuru pagraba meistars īpaši viņam bija nolicis. Reizē Spada arī redzēja nesam citu pudeli, no kuras viņš tika bagātīgi pacienāts. Stundu pēc tam ārsts paskaidroja, ka tie abi noindēti. Spada izlaida garu pie vasarnīcas vārtiem, viņa māsasdēls — nonācis pie sava nama. Jauneklis vēl savai laulātajai draudzenei rādīja ar zīmēm, bet tā viņu nesaprata.

Tūliņ pēc tam pāvests un Čezāre pasteidzās ieraust aizgājēju mantību tā iemesla dēļ, ka gribot nokārtot viņu atstātos papīrus. Bet viņi atrada tikai papīra lapiņu, uz kuras Spada bija uzrakstījis: „Es savam mīļotajam māsas dēlam atstāju savas kastes, savas grāmatas, starp tām lūgšanas grāmatu ar zelta stūriem, vēlēdamies, lai tas paturētu cieņā sava tēvoča piemiņu." Mantinieki izmeklēja visu, apbrīnoja dziesmu grāmatu, aptaustīja visas mēbeles un brīnījās, ka bagātais Spada bija savam māsas dēlam bijis tik sīksts tēvocis. Nekur nebija nekādas mantas, izņemot garamantas bibliotēkā un laboratorijā. Čezāre ar savu tēvu visu izmeklēja, caurcaurēm izkratīja, izvandīja. Viņi neatrada nekā vai pavisam maz: par vienu līdz diviem tūkstošiem sudraba traukus un apmēram par tikpat daudz izkalta zelta un sudraba, bet māsas dēls vēl mirstot savai sievai bija sacījis: „Mek- lē mana tēvoča papīros, un tu atradīsi testamentu."

Radi meklēja varbūt vēl uzcītīgāk nekā augstdzimušie mantinieki; visas pūles bija veltas. Viss mantojums — divas pilis un viens vīna kalns aiz Palatīna. Bel nekustamai mantai tolaik bija maza vērtība. Vīna kalns un abas pilis pāvesta un viņa dēla laupīšanas kārei izrādījās par niecīgiem un palika ģimenei.

Pagāja mēneši un gadi. Aleksandrs IV nomira no indes kādas pārskatīšanās dēļ. Čezāre reizē ar viņu saņēmis indi, taču izglābās un tikai kā čūska nometa ādu un tās vietā dabūja jaunu ādu, uz kuras inde bija atstājusi plankumus kā tīģera ādā. Pēdīgi Čezāre bija bijis spiests atstāt Romu, pazuda kaut kur nomalē, kādu nakti tika tumsā nokauts un vēsturē viņu gandrīz vai pilnīgi aizmirsa.

Pēc pāvesta nāves un viņa dēla padzīšanas vispār Romā gaidīja, ka Spadu ģimene atkal ieņems lielmaņiem cienīgu stāvokli kā agrāk, bet gaidas bija veltīgas. Spadas palika nospiestā, viņu godam nepiemērotā stāvoklī. Neizprotams noslēpums kā slogs gulēja uz šiem notikumiem. Pēc vispārējās pārliecības, Čezāre Bordžija, vēl viltīgāks nekā viņa tēvs, bija pratis tēvam noblēdīt abu kardinālu mantu; es saku: abu kardinālu, jo kardināls Rospiljozi, kurš nebija nekādā veidā aizsargājies, tika pilnīgi izlaupīts."

—     Līdz šai vielai jums visa lieta — smiedamies teica Faria, — laikam neliekas pārāk ārprātīga, vai ne?

—     Ak, nē, mans draugs, — teica Dantess, - man tieši liekas, ka jūs stāstāt par ļoti pievilcīgu notikumu. Lūdzu, turpiniet savu stāstu!

—      Spadu ģimene beidzot pierada pie šiem samērā Irūcīgajiem apstākļiem. Pagāja gadi. Daži no pēcnācējiem nodevās karaklausībai, citi — diplomātiskai karjerai; vieni tika par baznīckungiem, otri — par baņķieriem; šie kļuva bagāti, tie gluži nabagi. Tagad nonāku pie pēdējās atvases no šā nama, pie grāfa Spadas, kura sekretārs es biju.

Bieži biju dzirdējis, ka viņš žēlojas par savas augstās kārtas nesaskaņu ar trūcīgajiem mantas apstākļiem. Es viņam biju devis padomu savu nelielo manlu likt uz augļiem; viņš paklausīja manam padomam, un drīz viņa ienākumi divkāršojās. Ievērojamā lūgšanas grāmata bija palikusi viņa ģimenes īpašumā un bija vispēdīgi tikusi grāfam Spada.

Grāmata bija gājusi no tēva uz dēlu, jo kāds dīvains nosacījums vienīgajā atrastajā testamentā bija grāmatu padarījis par svētumu, kurš ģimenē tika glabāts ar gandrīz vai māņticīgu cienību.

Šinī grāmatā bija skaistas, krāsainas, gotiskas gleznas, un tā bija tik smaga no zelta, ka svētku dienās kardināls lika kādam sulainim nest to sev pa priekšu.

Tā kā mani pamudināja dziņa uzminēt šo noslēpumu, kurš klāja nozāļotā kardināla Spadas mantojumu, es, tāpat kā divdesmit uzticības vīru, intendantu un sekretāru jau pirms manis, metos rakņāties pa daudzajiem papīriem, pergamentiem, kontraktiem, līgumiem un visādiem dokumentiem, kuri tika uzglabāti ģimenes arhīvā. Es meklēju un pētīju ar vislielāko rūpību ifn uzmanību, bet tomēr nekā nevarēju atrast. Biju ne vien lasījis Bordžiju ģimenes vēsturi, bet arī pats to uzrakstījis gandrīz vai tik sīki kā dienasgrāmatu, lai gluži skaidri pārliecinātos, vai šīs cilts mantas stāvoklis pēc kardināla Spadas nāves ir uzlabojies, — bet arī šeit neatradu nekā cita kā tikai Spadas nelaimes biedra kardināla Rospiljozi mantu sarakstu. Beigās biju diezgan droši pārliecinājies, ka Spadas mantojums nebija piekritis nedz Bordžijam, ne Spadas ģimenei, un bija tādā kārtā palicis bez kunga — kā tās apslēptās mantas arābu pasakās, kuras guļ zemes klēpī, kāda gara apsargātas. Es rēķināju, aprēķināju un pārliku tūkstošām un atkal tūkstošām reižu ģimenes izdevumus un ieņēmumus trīssimt gadu laikā, — bet viss bija velti, es paliku savā nezināšanā, grāfs

—    savā trū- čībā.

Mans labvēlis kardināls nomira.

Savas ģimenes papīrus, grāmatu krātuvi, kurā bija apmēram pieci tūkstoši grāmatu līdz ar zināmo lūgšanu grāmatu, viņš bija atšķīris no pārējā mantojuma un līdz ar kādu tūkstoti romiešu dālderu, kuri atradās viņa kasē, norakstīja man līdz ar noteikumu, ka man ik gadus jāliek nolasīt par viņa dvēseli aizlūgumi un jāsaraksta viņa nama ģeneoloģiskā vēsture; visu to es, protams, izpildīju…

—    Netopiet nepacietīgs, mīļais Edmon, — abats sevi pārtrauca, — mēs drīz vien ar savu stāstu būsim galā.

—      1807.gadā, — viņš turpināja, — vienu mēnesi pirms manas apcietināšanas un četrpadsmit dienas pēc grāfa Spadas nāves, 25.decembrī, — jūs drīz vien redzēsit, ar ko šīs dienas datums man palicis neaizmirstams,

—     es lasīju, nodarbodamies ar papīru kārtošanu, jo nu, kad Spadas pilis piederēja kādam svešiniekam, man vajadzēja namu četrdesmit dienu laikā atstāt un ar saviem apmēram divpadsmit tūkstošu liru, savu bibliotēku un zelta lūgšanu grāmatu doties uz Florences pilsētu. Vairākas naktis jau nebiju gulējis, papīrus lasīdams un kārtodams, un biju pie sava darba iemidzis. Kad pamodos, bija jau nakts, un es atrados pilnīgā tumsā. Zvanīju, lai liktu sev atnest aizdegtu sveci, bet, tā kā neviens nenāca, filozofiski apņēmos pats sevi apkalpot, — pie tā man vienalga drīz bija jāpieradinās. Paņēmu vienā rokā vaska sveci, kuru atradu tās vietā, un meklēju, ar otru roku apkārt grābstīdams, pēc sērkociņiem; bet tā kā tos neatradu, tad gribēju paņemt kādu papīrīti, lai to aizdegtu pie oglēm, kuras vēl kvēloja krāsnī. Tomēr baidījos pa tumsu paņemt nederīga pa- pīrīša vietā kādu svarīgu dokumentu un kavējos. Te man iekrita prātā, ka jau bieži bija pamanījis lūgšanas grāmatā kādu neaprakstītu, izdzel- tējušu papīra strēmelīti, kura bija laikam noderējusi par zīmi lasīšanā, līdz kurai vietai aizlasīts, un kuru godbijīgie mantinieki bija uzglabājuši

līdz ar pašu grāmatu nu jau daud/us gadsimtus. Beigās atradu šo nederīgo papīra gabaliņu, saliecu to kopā un ar lielām pūlēm aizdedzu pie kvēlojošām oglēm. Bet līdz ar to, ka uguns apņēma papīru, uz tā kā pēc burvju mājiena parādījas rakstu zīmes. Mani pārņēma šausmas, es papīru saspiedu rokā un apslāpēju uguni, iepriekš aizdegdams vaska sveci. Neaprakstāmā uztraukumā atlocīju un izgludināju saburzīto papīru un drīz pārliecinājos, ka tas bija aprakstīts ar noslēpumainu simpātetisku tinti, kura no liesmas, kas bija gandrīz vai trešo daļu no papīra lapas aprijusi, kļuva redzama.

Šis papīrs, Dantes, ir tas, kuru jūs šorīt lasījāt. Lasiet to vēlreiz uzmanīgi, un tad cs jums trūkstošo papildināšu!

Faria priecīgs pasniedza jauneklim papīru. Šoreiz Dantess ar kāru uzmanību izlasīja sekojošos vārdus, kas bija uzrakstīti ar iesarkanu, gandrīz vai rūsai līdzīgu tinti:

„Šodien, aprīļa 25. dienā, uz …

„Aleksandra IV un baidīdamies, ka …

„par cepuri, vēl gribētu pēc manis mantot, un man …

„un BentivoJo, kuru nomira no indes, nodomājis …

„par visu savu mantu mantinieku, kuras es ap …

„jo viņš to līdz ar mani ir apmeklējis. Proti …

„salas Monte-Kristo viņš atradis visu, kas man pie …

„akmeņiem, dimantiem un citiem dārgumiem; es viens …

„apmēram uz diviem miljoniem romiešu …

„divdcsmitā klinšu raga …

„līča skaitot. Alās …

„manta atrodas attālākā …

„Šo mantu es atstāju un nododu …

„vienīgajam un īstajam mantiniekam …

„Aprīļa 25. dienā, 1498. gadā.

Ce …

—   Tagad, — sacīja abats, — lasiet šo otru papīru!

Viņš pasniedza Dantesam otru lapu ar tādiem pašiem bezsakara teicieniem.

—            Un tagad, — viņš sacīja, kad redzēja, ka Dantess to bija jau līdz galam izlasījis, — tagad salieciet abus gabalus kopā un spriediet pats!

Dantess paklausīja — salika abus fragmentus, iznāca sekojošs raksts:

„Šodien, aprīļa 25. dienā, uz … pusdienām ielūgts pie svētā tēva pāvesta Aleksandra IV un baidīdamies, ka … tas pats nebūdams mierā ar pirkšanas cenu … par cepuri, vēl gribētu pēc manis mantot un man … tādu pašu likteni sagādāt kā kardināliem Kaprara … un Bevtivolo, kuri nomira no indes … cs ieceļu savu māsasdēlu Gvido Spadu … par visa sava īpašuma mantinieku, kuras esmu ap … racis kādā vietā, kuru viņš zina, jo viņš to līdz ar mani ir apmeklējis. Proti … mazajās alās uz salas Monte-Kristo viņš atradīs visu, kas man pie … der no zelta un sudraba traukiem, izkalta zelta, akmeņiem, dimantiem un citiem dārgakmeņiem, es viens … zinu, kur šī manta atrodas, kuru es vērtēju uz diviem miljoniem romiešu dālderu un kuru tas zem divdesmitā klinšu raga atradīs, taisnā līnijā no rietuma līča atskaitot. Alās … ir divi iedobumi ietaisīti … manta atrodas attālākajā … kaktā no otrā iedobuma … Šo mantu es atstāju un nododu … pēc tiesas un taisnības viņam kā manam … vienīgajam un īstajam mantiniekam.

Aprīļā 25. dienā, 1498. gadā.

Čezāre Spada"

—    Nu, ari jūs nu reiz saprotat? — jautāja abats.

—   Tas bija kardināla Spadas izskaidrojums un testaments, kuru tik ilgu laiku visi bija meklējuši? — atbildēja Edmons, aizvien vēl šaubīdamies.

—   Jā, tūkstošreiz jā! — iesaucās abats.

—    Kas šo papīru tā atkal ir uzrakstījis? — jautāja Dantess tālāk.

—    Es. Ar pārpalikušā gabaliņa palīdzību un aprēķinādams nodegušo rindiņu garumu, es uzminēju trūkstošo un ar redzamo atradu neredzamo, tāpat kā apakšzemes telpās var izpalidzēties ar drusku gaismiņas no augš- telpām.

—     Un ko jūs darījāt, kad bijāt nācis pie šīs pārliecības? — jautāja Dantess.

—    Es gribēju aizceļot un tāpēc arī aizceļoju projām, paņemdams līdzi sava lielā raksta sākumu par vienvalsts labumiem Itālijai un par līdzekļiem, kā šāds mērķis sasniedzams. Bet ķeizariskā policija jau sen bija uz mani glūnējusi, jo tanī laikā, — pretī Napoleona vēlākajiem plāniem, kad viņam bija dzimis dēls, — viņš vēl gribēja uzturēt Itālijas provinču dažādību un savstarpēju naidu: mana ātrā aizbraukšana, kuras cēloni tā nevarēja zināt, radīja policijā aizdomas, un tanī acumirklī, kad Pjombīno pilsētā gribēju sēsties kuģī, es tiku apcietināts.

—    Tagad, — pēc brītiņa turpināja abats Faria, gandrīz vai ar tēvišķu labvēlību lūkodamies uz Dantesu, — tagad, mans draugs, jūs par visu šo lietu zināt tikpat daudz, cik zinu es. Kad mēs kādreiz kopā abi izbēgsim, tad puse no šis apraktās mantas piederēs jums, kad jūs viens pats izbēgsit un es šeit nomiršu, tad viss piederēs jums vienam.

—    Bet, — vilcinādamies jautāja Dantess, — vai tad visā pasaulē nav neviena cilvēka, kam uz šo mantu būtu vairāk tiesības nekā mums?

—    Nē, nē, nomierinieties, mans draugs, — visa ģimene ir pilnigi izmirusi. Bez tam pēdējais grāls mani ir iecēlis par savu mantinieku, novēlēdams man šo ievērojamo lūgšanas gramatu, viņš man ir novēlējis ari tās saluru. Nē, nē, nebaidieties! Ja mēs šo mantu atrodam, tad mēs to ari varam ar skaidru sirdsapziņu lietot kā savējo.

—    Un jūs sacījāt, ka ši manta esot…

—    Divi miljoni romiešu dālderu, kas mūsu naudā būtu apmēram trīspadsmit miljoni.

—    Vai tas var būt? — iesaucās Dantess, izbrīnījies par tik lielu summu.

—     Vai tas var būt? Un kāpēc jūs neticat? — jautāja sirmgalvis. — Spadu ģimene bija viena no bagātākajām un varenākajām ģimenēm piecpadsmitajā gadsimtā. Bez tam tanīs laikos, kad bija pilnīgi pagrimusi rūpniecība. tirdzniecība un visi veikali, nebija nekas dīvains, ka bāgātnieki iepirka zeltu un dārgus akmeņus un lajos noguldīja savus kapitālus, vēl tagad ir romiešu augstmaņu ģimenes, kuras gandrīz vai mirst badā, bet kurām tomēr pieder veseli miljoni dimantos un dārgakmeņos, kuri ir majo- rātipašums un tātad nevar tikt aizskarti un pārdoti.

Edmons domāja, ka viņš sapņo; viņš svārstījās starp neticību un prieku.

—    Es tik ilgi klusēju, — teica abats, — tikai tāpēc, ka, pirmkārt, gribēju jūs pārbaudīt un, otrkārt, — jūs pārsteigt. Ja mēs būtu izbēguši pirms manas pirmās triekas lēkmes, es būtu jūs aizvedis uz Montē Kristo salu; tagad, — viņš piebilda nopūzdamies, — jums vajag mani turp vest. Nu! Dantes, jūs jau man pat nepateicaties?

—    Šī manta pieder jums, mans draugs, — teica Dantess, — tā pieder jums vienam, un man uz to nav nekādas tiesības. Es neesmu jūsu radinieks.

—    Jūsu esat mans dēls, Dantes! — iesaucās sirmgalvis. — Jūs esat manas gūstības bērns. Man garīgā kārta nosodīja mani uz bezlaulības dzīvi, Dievs man atsūtīja jūs, lai mierinātu to vīru, kurš nevar būt tēvs, un to cietumnieku, kurš nespēja kļūt brīvs.

Un Faria izstiepa savu vēl yeselo roku pret jauno cilvēku, kurš raudādams metās viņam pie krūtīm.

XVIII

Treša lekme

Tagad, kad šai mantai, kura tik ilgi bija nodarbinājusi abata domas, kas varēja nodrošināt tā cilvēka laimi, kuru viņš mīlēja īsti tēvišķi, — tagad šai mantai viņa acīs bija divkārša vērtība: ik dienas viņš runāja par tās lielumu un pūlējās Dantesam i/skaidrot, cik daudz laba var mūsu dienas darīt saviem draugiem vīrs, kam ir trīspadsmit vai četrpadsmit miljoni. Tad Dantess seja aptumšojās, jo viņam ienāca prātā, ka viņš zvērējis atriebties, un viņš nu atkal apdomāja, cik daudz, ļauna mūsdienās var nodarīt saviem ienaidniekiem vīrs, kam ir trīspadsmit vai četrpadsmit miljoni.

Abats nepazina Monte-Kristo salu, bet Dantess to pazina labi. Tā atradās divdesmit piecas jūdzes no Pjanozas starp Korsiku un Elbu; Dantesa ceļš viņu bieži bija vedis tur garām; viņš arī reizēm bija tur piestājis. Šī sala vienmēr bija bijusi neapdzīvota, un arī tagad neviens tur nedzīvo; tā ir gandrīz vai lodveidīga klints, kuru radījis kāds vulkānisks izverdums un pacēlis virs jūras līmeņa. Dantess uzzīmēja salas plānu, un abats viņam deva padomus, kā vislabāk uzmeklēt un atrast aprakto mantu.

Bet Dantess tomēr nebija ne uz pusi tik sajūsmināts un tik uzticības pilns kā abats. Viņš tagad gan bija gluži pārliecināts, ka abats Faria nav ārprātīgs, un tas, kāda veidā abats bija nācis pie šā atraduma, kura dēļ viņu uzskatīja par traku, vēl tikai pavairoja apbrīnu pret šo vīru. Tomēr Dantess nevarēja ticēt, ka zināmā manta, ja tā vispār kādreiz bija bijusi, vēl tagad turpat atrastos pēc trim gadu simteņiem. Un viņš uzskatīja šo mantu jau nu ne par izdomātu pasaku, tad tomēr par vairs neesošu un pazudušu.

Turklāt vēl liktenis likās laupīja pēdējo cerību abiem ieslodzītajiem un viņiem rādīja, ka tic nolemti uz mūžīgu cietumu, — jo galeriju uz jūras pusi, kura jau sen vietām bija iedrupusi, cietuma valde izlaboja. Visas iedrupušās vietas tika no jauna aizlāpītas un Dantesa jau puslīdz aizpildītais caurums ar lieliem klints gabaliem galīgi aizsprostots. Bez abata aizsarglīdzekļiem, kurus viņš bija licis ievērot tūliņ pēc pirmās slimības lēkmes, nelaime ieslodzītajiem būtu bijusi vēl lielāka, ja labošanas darbos būtu atrasts viņu izraktais dobums un viņi būtu tikuši šķirti viens no otra. Tagad tikai pacēlās jauna siena, kas viņus šķīra no ārpasaules.

—     Jūs nu redzt, Faria, — Dantess teica sērīgā balsī, — ka liktenis grib man pat nolaupīt nopelnus par to, ko jūs dēvējāt par manu ne- uzpurēšanos jūsu labā. Es solīju jūs nemūžam neatstāt, un tagad pat vairs nav manā varā šo solījumu izpildīt no brīva prāta; es vairs nevaru izbēgt, tikpat maz kā jūs, un ne jūs, nedz es to aprakto mantu nemūžam nedabūsim.

—    Bet, — pēc brītiņa viņš turpināja jautrākā garā, — īstā dārgā manta, mans draugs, kura mani gaidīja Monte-Kristo salas drūmajās klintīs, tā ir jūsu draudzība, tā ir mūsu kopējā kopdzīve ik dienas pa piecām sešām stundām par spīti visiem cietuma priekšniekiem un sargiem. Mana atrastā manta ir tie gara stari, kurus jūs esat izlējis pār manām smadzenēm, tās valodas, kuras jūs esat iedēstījis manā atmiņā, kur tās tagad dīgst un aug ar visām savām valodnieciskām atvasēm. Tās dažādās zinātnes, ar kurām man bija iespējams šinīs cietuma sienās iepazīties, pateicoties jūsu dziļajai un pamatīgajai zināšanai, tās, mans dārgais draugs, ir visskaistākie dimanti un dārgakmeņi, kādus vien jūs varējāt man dāvināt, — tās ir dārgākas un skaistākas nekā visi briljanti Monte-Kristo salas alās, nekā zelta un sudraba trauki un greznumi. Ticiet man un nomierinieties, tam manās acīs ir lielāka vērtība nekā zelta mucām un dimanta kastēm, kaut tās man arī jau droši būtu rokā. Mana dārgākā manta — cik ilgi vien iespējams, būt jūsu tuvumā, uzklausīt jūsu pamācošo balsi, savu garu rotāt ar zinātnēm, uzņemt savā dvēselē visu cēlo un daiļo, un šīs mantas nav pārejošas, tās pastāv, un vienīgi jums es par tām pateicos, un visi pasaules valdnieki, lai tie arī pastāvētu tikai no čezārēm bordži- jiem, man tās nevar laupīt.

Abi nelaimes biedri tādā veidā pavadīja klusas, patīkamas stundas, kas pildītas ar garīgu darbu. Faria, kurš tik ilgus gadus par savu mantu bija bijis spiests klusēt, tagad katrā gadījumā labprāt par to runāja. Kā viņš jau bija iepriekš teicis, labā puse viņam palika triekas noņemta un viņš visu cerību loloja savam jaunajam draugam un garā ar viņu izbaudīja visus priekus būt atkal brīvībā. Bīdamies, ka svarīgā vēstule varētu kaut kā iet zudumā, viņš Dantesam uzdeva to vārdu pa vārdam iemācīties no galvas. Tad viņš vēstules otro pusi iznīcināja, bez kuras tā nevienam nebija saprotams. Veselām stundām viņš deva pamācības Dantesam, kā izturēties, kad tas atkal tiktu brīvs. Ne stundu tas nedrīkstēja kavēties, neko citu domāt kā vienīgi nokļūt Monte-Kristo salā. Tur tam kāda ticama iemesla dēļ jāpaliek vienam pašam un tad brīnišķīgajās alās jāuzmeklē apslēptās mantas.

Tā pagāja laiks, ja ari ne tik ātri, tad tomēr gluži panesami.

Reiz Edmons nakts vidū izbijies pamodās, jo viņam likās, it kā viņu sauktu. Viņš atvēra acis un mēģināja kaut ko saredzēt dziļajā tumsā. Atkal viņam ausis skanēja viņa vārds, viņam, vismaz tā likās, ka kāda vāja balss mēģina saukt viņa vārdu. Ar baiļu sviedriem uz pieres viņš piecēlās un klausījās. Nebija ko šaubīties. Žēlā, vājā balss nāca no viņš drauga kameras.

—    Žēligais Dievs! — izsaucās Dantess. — Vai varbūt viņš?..

Un viņš atgrūda savu gultu, noņēma akmeni no ieejas, steidzās pa eju un driz bija nonācis galā un uzcēla akmeni augšā. Vājas lampiņas gaismā Edmons sirmgalvi redzēja bālu stāvam pie gultas, pie kuras viņš bija cieši pieķēries. Viņa sejā parādījās briesmīgās slimības simptomi. Edmons, kurš, pirmoreiz to ieraugot, bija tā izbijies, tagad to jau pazina.

—    Nu, mans draugs, — saņemdamies sacīja Faria, — jūs redzat, kas notiek, vai ne? Nu man jums nav vairs nekas jāizskaidro?

Dantess izgrūda sāpju kliedzienu. Viņš nezināja vairs, ko iesākt, un metās uz durvīm, kliegdams: „Palīgā! Palīgā!" Faria bija vēl tik daudz spēka viņu aiz rokas atturēt.

—     Klusu, — viņš sacīja, — vai arī jūs esat pazudis! Domāsim tagad tikai par jums, mans draugs, kā mēs varam padarīt iespējamu jūsu bēgšanu. Jums vajadzētu daudz, gadu, lai jūs pastrādātu to, ko cs šeit esmu pastrādājis, un viss tūdaļ tiktu uzposts, ja jūs atsauktu uzraugu. Bez. tam, mīļais, mans cietums nepaliks ilgi neapdzīvots, kāds cits nelaimīgais ieņems manu vietu, tam jūs varēsit parādīties kā glābējs eņģelis. Tas būs varbūt jauns un stiprs kā jūs. Viņš jums bēgšanā piepalīdzēs, kamēr c» lo tikai kavēju. Jūs nebūsit saistīts pie puslīķa, kurš kā smagums nospieda visu jūsu darbību. Tiešām, Dievs par jums beidzot ir apžēlojies; viņš jums vairāk dod nekā ņem, un es mirstu īstā laikā.

Edmons tikai paguva ar lūgšanā saliktām rokām izsaukties:

—    Mans draugs, mans draugs, beidziet!

Tad viņš saņēma visus savus baiļu un sāpju satriektos spēkus un sacīja:

—    Ak, cs jūs vienreiz, dziedināju, es ari tagad to spēšu. Un viņš pacēla gultas kāju un izņēma zāļu pudelīti, kura bija vēl trešdaļa sarkanā šķīduma.

—     Redziet, — viņš sacīja, — te vēl ir glābšanas līdzeklis. Sakiet man drizāk, kas man ir jādara! Vai man šoreiz jārīkojas citādāk? Runājiet, cs jūs lūdzu, mans mīļais sirdsdraugs!

—    Nav vairs nekādu cerību, — galvu purinādams, atbildēja Faria, — un tomēr Dievs grib, ka cilvēks, kuru viņš ir radījis un apdāvinājis ar tik neizdzēšamu dzīvības kāri, dara visu, ko tas spēj, lai uzturētu šo ciešanu pilno un tomēr tik mīļo dzīvi.

—    Ak jā, jā, — izsaucās Dantess, — un es jums saku, ka es jūs izglābšu!

—    Nu, labi! — atbildēja abats, — pamēģiniet; mani sāk pārņemt aukstums, es jūtu, ka asinis kāpj smadzenēs. Šī briesmīgā drebēšana, no kuras mani klab zobi un mani kauli liekas lūzt, ir jau mani sagrābusi un krata manas miesas. Pēc piecām minūtēm sāksies lēkme, pēc stundas ceturkšņa no manis paliks tikai līķis.

—    Ak, vai! — ievaidējās Dantess, kuram sāpes likās sirdi sagraužam.

—    Dariet tāpat kā pagājušajā reizē, — abata viņam teica vājā balsī, — tikai negaidiet tik ilgi!

Tad, rādīdams uz savu triekas noņemto pusi, viņš turpināja:

—     Visi mani dzīvības avoti ir jau izsīkuši, un šoreiz nāvei būs tikai puse darba, jo viena puse man jau ir noņemta. Kad jūs man iedosit ne desmit, bet divdesmit pilienus, un es pēc tam vēl nenākšu pie samaņas, tad ielejiet man mutē pārpalikušo šķidrumu. Bet nu vispirms ielieciet mani gultā, jo es nespēju nostāvēt uz kājām.

Edmons sirmgalvi rāmi aiznesa un nolika gultā.

—     Mans draugs, — teica abats Faria, — vienīgais mierinājums manā vārgu pilnā dzīvē, ko man Dievs, kaut gan vēlu, bet tomēr beigās dāvinājis, tas esat jūs; neapsverami dārgā balva, par kuru es pateicos Dievam ar aizgrābtu sirdi šinī acumirklī, kad mums ir jāšķiras, — tagad cs jums vēlu visu laimi, visu labklājību, kādas jūs esat cienīgs. Mans dēls, es jums dodu savu svētību!

Jauneklis noslīga ceļos un atbalstīja galvu uz sirmgalvja gultas.

—     Bet it sevišķi uzklausiet, ko es teikšu šinīs pēdējos mirkļos: Spadu apraktā manta patiešām ir, Dievs šinī brīdī noņem no manām acīm visu, kas to varētu apslēpt. Es redzu to guļam alā, manas acis tiek apžilbinātas no lielās bagātības… Kad jums izdosies izbēgt, tad apdomājiet, ka nabaga abats, kuru visa pasaule uzskatīja par traku, nebūt nebija tāds. Steidzieties uz Monte-Kristo salu, baudiet, izmantojiet savu laimi, jūs esat diezgan cietis!

Piepeši spēji drebuļi pārtrauca sirmgalvja runu; Dantess pacēla viņa galvu uz augšu un redzēja, ka viņa acis bija pildītas asinīm, it kā asiņu vilnis būtu no krūtīm sakāpis galvā.

—     Dzīvo sveiks, sveiks! — sirmgalvis čukstēja, kā krampjos jaunekļa roku sagrābdams un spiezdams. — Sveiks, sveiks!..

—    Ak nē jel, nē, — Edmons iekliedzās, — neatstājiet mani! Ak, Dievs, glāb viņu!.. Glābiet, glābiet!

—    Klusu, klusu! — stostījās mirējs. — Ka tik kāds nesadzird un mūs vēlāk neatšķir, ja es varbūt izglābtos.

—    Ak jā, jumsir taisnība, — teica Edmons. — Jā, jā, esiet mierīgs, es jūs izglābšu! Jūs jau šoreiz, kaut gan stipri ciešat, tomēr nejūtat tik lielas sāpes, kā pagājušajā reizē.

—    Ak, — nopūtās sirmgalvis, — es šoreiz jūtu mazāk sāpju nekā viņreiz, un tas ir varbūt tikai tāpēc, ka esmu kļuvis vājāks. Neceriet velti! Jūsu vecumā cilvēks cer uz dzīvību, tāda ir jaunības priekšrocība: ticēt un cerēt; bet sirmgalvis pazīst nāvi… Ak!.. Te jau viņa ir klāt… viņa nāk… pagalam… manas acis top tumšas… mana atmiņa sāk zust… dod roku, Edmon.-.. Paliec vesels!.. Paliec vesels!..

Saņemdams pēdējos spēkus, viņš pacēlās sēdus:

—    Monte-Kristo! — viņš teica. — Neaizmirsti Monte-Kristo salu!

Un bez spēka viņš atkrita atpakaļ gultā.

Pēdējā nāves cīņa bija briesmīga: visi locekļi neviļus locījās, acu plakstiņi uzpampa, asiņainas putas nāca pār lūpām, pēdīgi viņš izstiepās un gulēja nekustīgi: tas bija viss, kas palika pāri no šīs bagātīgi apdāvinātās būtnes, kura vēl tikai pirms dažām minūtēm bija likusies gultā.

Dantess paņēma lampiņu, nolika to uz kāda akmens netālu no gultas galvgaļa, no kurienes tā ar trīsošu, svešādu gaišumu apgaismoja šo sāpju izkropļoto vaigu un šo saliekto, stīvo ķermeni. Ar sastingušu skatienu Dantess sēdēja un bezbailīgi gaidīja to acumirkli, kad būtu laiks ieliet sirmgalvim mutē glābjošo šķidrumu.

Kad Dantesam likās, ka īstais mirklis ir pienācis, viņš ar nazi atvēra sirmgalvim zobus, kuri šoreiz bija atdarāmi daudz vieglāk nekā pirmajā reizē, lēni iepilināja divdesmit pilienus un gaidīja. Pudelītē palika vēl apmēram divreiz tik daudz, nekā viņš bija abatam jau iedevis. Viņš nogaidīja desmit minūtes, bet nemanīja nekādas kustības. Drebēdams, ar baiļu sviedriem uz pieres, sacēlušamies matiem viņš pēc savas sirds pukstiem skaitīja sekundes.

Nu viņš nodomāja, ka ir laiks izmēģināt zāles pēdējo reizi; viņš tuvināja pudelīti sirmgalvja jau zilajām lūpām un ielēja visu saturu mutē, kuru šoreiz nevajadzēja pat atplest. Līdzeklis atstāja galvanisku iespaidu, stipras trīsas kratīja visu ķermeni, sirmgalvja acis atvērās un raudzījās šausmīgiem skatieniem; mute izgrūda nopūtu, kura vairāk atgādināja kliedzienu, tad pamazām visos locekļos trīsošās miesas atgriezās atpakaļ pilnīgā nekus- tībā. Atvērtās acis palika vaļā.

Pagāja pusstunda, stunda, pusotras stundas. Edmons nāves bailēs sēdēja pie sava drauga nedzīvajām miesām, roku uzlicis uz viņa sastingušās sirds, un skaidri juta, ka aizvien pieņēmās nāves aukstums, tāpat kā nupat vēl bija jutis aizvien vājāk un retāk topošos sirds pukstus. Pēdīgi viņam vajadzēja atzīties, ka šeit nekas vairs nav darāms, uz neko vairs nevar eerēt, ka viņš uz mūžu ir zaudējis savu draugu.

Bija pulkstens seši no rīta, sāka svīst jauna diena, un tās bālais spīdums aptumšoja dziestošās lampas gaismu. Svešādi stari pārlaidās pār miroņa vaigu, un palaikam viņš izskatījās it kā dzīvs.

Kamēr turpinājās šī eīņa starp dienu un nakti, Dantess vēl varēja šaubīties; bet tiklīdz diena bija uzvarējusi, viņš pārliecinājās, ka nu kamerā atrodas viens pats ar mironi.

Dantesu tagad pārņēma dziļas, nepārvaramas šausmas, viņš vairs neiedrošinājās spiest šo auksto, pār gultas malu pārkārušos roku; viņš vairs nespēja izturēt šo stīvo, atvērto acu skatienu, un tomēr viņam neizdevās šīs acis aizdarīt.

Viņš izdzēsa lampu, tad to rūpīgi noglabāja un pats aizbēga, akmens plātni uzlikdams sev pār galvu vecajā vietā. Bija arī pats pēdējais laiks, jo drīz bija jānāk cietuma sargam. Sargs šoreiz vispirms nāca pie Dantesa un no tā gāja pie Faria, kuram bez brokastīm nesa vēl arī veļu. Sargs neizrādīja ne mazāko zīmi, ka viņš kaut ko zinātu par notikušo, un aizgāja.

Neaprakstāma kāre zināt, kas tagad notiek viņa drauga kamerā, sagrāba Edmonu; viņš devās savā ejā un dzirdēja vēl, ka sargs aiz bailēm sāka kliegt pēc palīga. Drīz atnāca citi cietuma uzraugi, tad viņš dzirdēja tuvojošos kareivju cietos, vienmērīgos soļus. Pēc kareivjiem atnāca pats cietuma priekšnieks. Edmons dzirdēja, ka gulta čīkst, kad mironis uz tās tika šurpu turpu valstīts; viņš dzirdēja, ka cietuma priekšnieks pavēlēja mironim liet ūdeni uz galvas un, kad tas neko nelīdzēja, lika pasaukt dakteri. Tad priekšnieks aizgāja, un Dantess dzirdēja dažus nožēlas un līdzcietības vārdus, bet vēl vairāk smieklu un jautras un ņirdzīgas rupjo sargu sarunas.

—    Ha, ha, — viens smējās, — nu tas nerrs ir aizgājis pēc savām apraktajām mantām. Lai nu iet vien, laimīgu ceļu!

—    Viņš par spīti visiem saviem miljoniem, — cits zobojās, — tomēr nespēs samaksāt par savām līķa drēbēm.

—    Ak ko, — trešā balss iemeta starpā, — Ifas pilī līķu drēbes nav dārgas.

—    Varbūt, — atkal teica pirmais, — ar viņu apiesies mazliet glaunāk, jo viņš taču bija garīdznieks.

—   Tad viņam parādīs maisa godu? — kāds vēl ieteicās.

Edmons uzmanīgi klausījās, nevienu pušplēstu vārdiņu nepalaida gar ausīm, bet ne visai saprata pēdējās piezīmes nozīmi. Drīz balsis nozuda, un viņam likās, it kā sargi atstātu miroņa kameru. Tomēr viņš neiedrošinājās uzkāpt augšā Faria kamerā, jo kāds no sargiem varēja būt palicis tur pie miroņa.

Dantess tātad nekustējās, aizturēja elpu un palika sēžam savā vietā. Pēc kādas stundas no tālienes dzirdējās atkal troksnis. Ārsta un vairāku virsnieku pavadībā atnāca cietuma priekšnieks.

Kad viņi bija ienākuši, kādu brītiņu valdīja pilnīgs klusums, laikam ārsts izmeklēja līķi. Tad ārsts apjautājās par abata slimību un paskaidroja, ka cietumnieks tiešām ir miris. Ārsta jautājumi un priekšnieka atbildes bija tik vienaldzīgas un veikalnieciskas, ka Dantess sašuta. Viņam ap dūšu bija tā, it kā visai pasaulei vajadzētu sajust vismaz daļu no tās cienības, ar kādu viņš lūkojās uz cēlo nelaiķi.

—     Man gan žēl, — teica cietuma priekšnieks, • atbildēdams uz ārsta paskaidrojumu, ka Faria tiešām ir miris, — viņš bija lēnprātīgs, laipns, ar savu ārprātību visus uzjautrinošs cietumnieks, kuru ir sevišķi viegli sargāt.

—    Ā, — teica kāds no sargiem, — nemaz nebūtu bijis vajadzīgs viņu ieslēgt cietumā. Esmu gluži pārliecināts, ka viņš nemēģinātu bēgt, būtu šeit sēdējis vai piecdesmit gadus.

—     Tomēr es domāju, — sacīja cietuma priekšnieks, — ka būtu vajadzīgs, neskatoties uz jūsu pārliecību, daktera kungs, ka abats miris, vēl ar mēģinājumiem pārliecināties par to, es gan necik nešaubos par jūsu domu pareizību, bet savas atbildības dēļ es to vēlētos.

Atkal iestājās klusums, kurš turpinājās vairākas minūtes. Pa šo laiku Dantess varēja skaidri saklausīt, ka ārsts vēlreiz aptausta un izmeklē līķi.

—    Jūs varat būt mierīgs, — teica ārsts, — es galvoju, ka viņš tiešām ir pagalam.

—    Jūs zināt, daktera kungs, — tiepdamies atteica cietuma priekšnieks, — ka mēs šādos piepešos nāves gadījumos kā šis nevaram samierināties ar pārliecību vien. Tātad lūdzu jūs izmēģināt, neskatoties uz jūsu pārliecību vien, vēl parastos līdzekļus, kādus nosaka likums.

—    Tad lieciet nokatēt dzelžus sarkanus, — teica dakteris, — bet tas ir, nopietni sakot, gluži nevajadzīgs izmēģinājums.

Pavēle nokaitēt dzelžus sarkanus, izraisīja Dantesā šausmas, viņš nodrebēja par visām miesām. Viņš dzirdēja steidzīgus soļus. Kāds aizgāja projām, durvis čīkstēja, ļaudis staigāja šurp un turp un pēc nedaudzām minūtēm ienāca kāds sulainis un teica cietuma priekšniekam:

—   Šeit ir ogļu panna un dzelzs.

Atkal iestājās klusums. Tad Dantess dzirdēja, kā čukstēja miesa, kurai lika piedurts nokarsētais dzelzs gabals, un no dedzinātās miesas kāpa augšup un spiedās caur sienas un gridas šķirbām biezi, smirdīgi tvaiki. Dantess šaušalās sēdēja sastindzis kā akmens tēls. Saožot šo ceptās cilvēka miesas smaku, no jaunekļa pieres ritēja baiļu sviedri, un viņš domāja, ka paģībs.

—    Jūs redzat, mans kungs, — nu teica ārsts, — ka viņš ir pagalam, jo šāda kāju pēdu dedzināšana ir neapšaubāma zīme. Tas nabaga nerrs ir no savas nerrastības izdziedēts un no sava cietuma izpestīts.

—    Vai viņu nesauca Faria? — jautāja kāds no virsniekiem.

—   Jā, un viņš apgalvoja, ka piederot pie ļoti vecas cilts, un turēja savu vārdu ļoti augstu. Viņš bija arī ļoti mācīts un visās lietās, kad tik tās neattiecās uz viņa aprakto mantu, gluži prātīgs, bet kad tik nāca runa par viņa mantu, tad ar viņu nekā nevarēja iesākt; tas man ir atklāti jāsaka.

—    Tā bija tāda kaite, kuru mēs saucam par monomāniju, — teica ārsts.

—   Jums tātad nekad nav nācies par viņu žēloties? — cietuma priekšnieks jautāja sargam, kurš abatu bija apkalpojis.

—    Nekad nē, priekšnieka kungs, — atbildēja sargs, — nevienu vienīgu reizi. Viņš man turpretim daudzas reizes darīja prieku, stāstus stāstīdams; jā, vienu reizi, kad mana sieva bija slima, viņš man pateica recepti, pēc kuras sieva kļuva vesela.

—    A, ā, — smiedamies teica ārsts, — es nezināju, ka man ir darīšana ar amata biedru; ceru, priekšnieka kungs, — viņš piebilda, — ka jūs ar viņu apiesilies tā, kā viņam pienākas pēc amata.

—    Jā, jā, esat mierīgs, — atteica cietuma priekšnieks, — likšu viņam sarīkot pieklājīgas bēres. Visjaunākais maiss, kāds vien šeit būs atrodams, tiks sagādāts viņam. Vai jūs ar to esat mierā?

—    Vai šo pēdējo pienākumu mēs izpildīsim jūsu klātbūtnē, priekšnieka kungs? — jautāja kāds no sargiem.

—    Protams, — atteica priekšnieks, — bet pasteidzieties, nevaru taču visu dienu pavadīt šinī caurumā!

Atkal bija dzirdama iešana, un nākšana, un Dantess gluži skaidri varēja dzirdēt, ka viņa draugs tika iebāzts maisā un tad atkal uzlikts uz gultas.

—   Tātad šovakar, — teica cietuma priekšnieks.

—    Vai tiks noturēta dvēseles aizlūgšana? — iejautājās kāds no virs1 niekiem.

—       Nē, nē, nav iespējams! — alteica priekšnieks. — Cietuma garīdznieks vēl vakar izlūdzās no manis mazu atvaļinājumu uz astoņām dienām kādam ceļojumam. Es tiku galvojis par visiem saviem cietumniekiem; nabaga abatam nevajadzēja tā pārāk steigties, tad viņš būtu dabūjis visskaistāko dvēseles aizlūgumu, — un priekšnieks garšīgi pasmējās pats par savu joku.

—       Ko nu — arī ārsts noteica ar tādu vienaldzību, kāda lielākoties piemīt viņa kārtas ļaudīm, — viņš bija garīdznieks, Dievs viņam piedos arī to, un neļaus velniem ļaunprātīgo prieku, ja priesteris nonāk peklē.

Vispārēji smiekli sekoja šim jokam. Tikmēr tika pabeigta līķa ieģērbšana.

—    Tātad šovakar, — vēlreiz noteica cietuma priekšnieks.

—    Ap kādu laiku? — jautāja uzraugs.

—    Nu, tā ap pulkslcns desmitiem vienpadsmitiem.

—    Vai pie līķa lai kāds paliek vāķēt?

—      Kāpēc? Kamera liek tikai aizslēgta, it kā viņš vēl būtu dzīvs; ar to pilnīgi pietiek, — noteikti atteica priekšnieks.

Nu soļi attālinājās, balsis skanēja tālāk, durvju klaudzēšana un čīkstēšana, atslēgu slēgšana, bultu aizšaušana bija dzirdama tālumā. Klusums, briesmīgāks par vientulību, klusums, kāds valda nāvē, klājās pār jaunā cilvēka sastingušo dvēseli. Viņš tomēr drīz vien saņēmās, ar galvu lēni pacēla akmens plātni un paskatījās visapkārt. Kamera bija tukša. Dantess tagad uzkāpa augšā pie abata.

XIX

Ifas pils kapsēta

Cietuma kameru apgaismoja krēslas pēdējais vājais atspīdums, tā ka Dantess maisā uz gultas tik tikko varēja izšķirt sava mīļot drauga tēlu. Tas bija Faria pēdējais apģērbs, kurš, ka cietuma uzraugs bija teicis, rnak- saja tik maz. Tā nu viss bija beidzies, Dantess no sava drauga bija šķirts.

Viņš nevarēja vairs lūkoties viņa aeīs, kuras bija palikušas vaļā, it kā tās gribētu ieskatīties tālu mūžībā. Dantess apsēdās gultas galvgalī un nogrima dziļās skumjās.

Viens! Viņš atkal bija viens! Viņš bija nosodīts ar klusēšanu, viņš nedzirdēs vairs tās vienīgās cilvēcīgās būtnes balsi, kura viņam dzīvi bija darījusi panesamu! Vai nebūtu labāk aiziet tāpat kā Faria un Dievam prasīt dzīvības mīklas atrisinājumu, kaut arī būtu jāiet caur ciešanu šaurajiem vārtiem? Domas par pašnāvību, kuru dēļ viņa draugs to bija norājis, pie līķa gultas pamodās atkal.

„Ak, kaut es varētu mirt!" — viņš domāja. „Tad es nonāktu tur, kur es viņu atkal atrastu. Bel kā lai to izdara?"

—    Nekas nav vieglāk, — viņš iesaucās ar sirdi plosošiem smiekliem. — Es palikšu šinī islabā, un, kurš pirmais nāks, tam es gāzīšos virsū un to nožņaugšu. Par to man nocirtīs galvu.

Bet dvēsele lielās sāpēs, tāpat kā gaiss lielas vētras laikā, piepeši pārvēršas. Tā Dantesam no tādas nozieguma un kauna nāves piepeši palika bail, un pēc izmisuma viņā pamodās degošas slāpes pēc dzīvības un brīvības.

—     Mirt? Ak, nē! — viņš iesaucās. — Tad nebija vērts tik ilgi dzīvot un ciest, lai tagad mirtu. Miri būtu bijis labi toreiz, pirms daudziem gadiem, bet vēl tagad to gribēt būtu nežēlīgajam liktenim par daudz padoties. Nē, cs gribu dzīvot, gribu cīnīties līdz mērķim un atkal iegūt laimi, kuru man novīluši. Vai man nav maniem bendēm jāalriebjas, pirms es mirstu? Un vai nav arī jāalalgo draugi? Bet tagad šeit tikšu aizmirsts tāpat kā Faria un atstāšu savu cietumu gluži tāpat kā viņš.

No šiem vārdiem Edmons nodrebēja un stingri lūkojās sev priekšā, pieri braucīdams, it kā las gribētu aizdzīt kādus māņus. Viņš piecēlās, gāja šurp un turp pa kameru un atkal apstājās pie gultas…

—    Ak, ak! — viņš nomurmināja. — Kas man sūta šīs iedomas? Vai tu tas esi, Dievs? Tā kā mirušie bez kavēkļiem liek projām no šejienes, tad ieņemsim mēs viņu vietu!

Un ilgi neapdomādamies, it kā neatļaudams savam garam atmest reiz ieņemtās domas, viņš noliecās pie maisa, atārdīja to ar Faria nazi, izņēma ķermeni un aizstiepa lo pa apakšzemes eju uz savu kameru, ielika lo savā gultā, un aptina tam galvu ar nātnu lupatu, kuru tas pats mēdza dažreiz lietot. Aptina viņu ar savu segu, uzspieda uz. viņa ledainās pieres pēdējo skūpstu, mēģināja velti aizspiest viņa acis un pagrieza tā galvu pret sienu, lai uzraugs, kad tas atnestu vakariņas, domātu, ka viņš ir iemidzis, kā tas jau dažreiz, bija izlicies. Tad Dantess ielīda galerijā, ar lielām pūlēm gultu pie sienas pievilkdams, un nu steidzās uz Faria kameru;

izņēma no kamīnā apslēptā .trauka adatu un diegu, nometa savas skrandas, lai, taustot zem maisa, varētu atrast kailu miesu, ielīda maisā, ieņēma tādu pašu stāvokli, kādā bija atradies līķis, un aizšuva maisu atkal no iekšpuses ciet. Ja kāds šinī acumirklī būtu nācis, tas būtu dzirdējis pukstam viņa sirdi.

Dantess būtu varējis itin labi nogaidīt, kamēr cietuma uzraugs būs pabeidzis savus vakara apmeklējumus, bet viņš baidījās, ka cietuma priekšnieks varētu citādi apdomāties un likt līķi agrāk nonest uz apbēdīšanu, nekā iepriekš bija nolemts. Tad viņa pēdējā cerība būtu izpostīta. Tagad viņa plāns bija gatavs, tas bija šāds.

Kad sargi būtu pamanījuši, ka viņi nenes līķi, bet dzīvu cilvēku, tad viņš tiem nebūtu devis laika atjēgties, bet ar spēcīgu rāvienu būtu pārgriezis maisu no augšas līdz apakšai un būtu izbēdzis. Kad tie, ko gan viņš necerēja, būtu lūkojuši Dantesu aizturēt, viņš būtu ķēries pie naža un ar to atgaiņājies. Ja viņu bez kādiem starpgadījumiem nonestu uz kapsētu un ieliktu kapa bedrē, tad viņš mierīgi ļautos apbērt ar zemi. Ja tad bērinieki būtu aizgājuši projām, tad viņš nogaidītu nakti un tumsā un klusumā, ar rokām atraktu zemi un izbēgtu. Viņš domāja, ka zemes nasta, ko viņam uzbērtu virsū, nebūtu pārāk smaga un viņš spētu caur to izlauzties cauri. Ja viņš savā cerībā būtu maldījies un zeme būtu pārāk smaga, tad, — nu, tad viņš nosmaktu, kas par to? Jo labāk, — tad viss būtu galā!

Dantess kopš pagājušā vakara nekā nebija iebaudījis, jau no rīta viņš nebija domājis par ēšanu, un arī tagad jau no rīta viņš nebija domājis par ēšanu, un arī tagad viņam neienāca prātā, ka vajadzētu kaut ko ēst. Viņa stāvoklis bija pārāk savāds un uztraucošs, lai ļautu galvā rasties jel kādām citām domām.

Pirmās briesmas, kādas Edmonam draudēja, bija tās, ka cietuma sargs, kad ap pulksten septiņiem atnāca ar vakariņām, varēja pamanīt pārmaiņas. Par laimi, Dantess bija jau agrāk bieži pa daļai nevīžības, pa daļai noguruma dēļ sagaidījis cietuma sargu gultā guļot un nebija atbildējis ne uz vienu jautājumu, un tad sargs mēdza maizi un zupu noliki uz galda un, vairāk ne vārda nerunājot, aiziet projām. Bet šoreiz tomēr sargs varēja izņēmuma dēļ viņu uzrunāt un, atbildes nedabūdams, pienākt tuvāk pie gultas, un tādā kārtā visu uziet un atklāt.

Ap pulksten septiņiem Dantess tiešām atradās nāves bailēs. Viņš ar vienu roku spieda sev stipri pukstošo sirdi, lai apremdinātu bailīgo pukstēšanu, ar otru roku viņš lūkoja noslaucīt sviedrus, kuri straumēm lija viņam pār vaigiem un noklāja visas miesas. Laiku pa laikam viņu kratīja spējš nāves aukstums un lika visam ķermenim raustīties kā krampjos. Stundas pagāja, un viss cietuma namā palika klusu; Dantess smēla sev apmierinājumu no šā klusuma, jo tas likās viņu pārliecinām, ka pirmās briesmas laimīgi pārlaistas.

Tā bija laba zīme.

Beidzot, kad tuvojās cietuma priekšnieka noteiktā stunda, viņš izdzirda gaitenī soļus. Dantess saprata, ka izšķirošais mirklis ir pienācis, tāpēc saņēma visu savu dūšu un aizturēja elpu. Kaut viņš tāpat būtu spējis apturēt viesuļaino pulsa sišanu!

Pie durvīm soļi apstājās; no divkāršajiem soļiem Dantess noprata, ka viņam pakaļ atnākuši divi kaprači. Šīs domas izrādījās patiesas, kad viņš dzirdēja, ka tika noliktas nestuves. Durvis atvēra, maisam cauri vāja gaisma iespiedās viņam acīs, Dantess redzēja tuvojamies divus tēlus. Trešais ar lāpu rokā palika pie durvīm stāvam. Abi vīri, kuri bija pienākuši pie gultas, pacēla maisu — viens aiz galvas, viens aiz kājām.

—             Lai velns parauj! Vājais Faria ir smags, — sacīja tas, kurš bija pacēlis galvu.

—           Saka, ka kauli ik gadus pa pusmārciņai kļūstot smagāki, — atbildēja tas, kurš bija paņēmis aiz kājām.

—    Vai tu jau savu mezglu esi sasējis? — prasīja pirmais.

—    Būtu muļķīgi nest līdz tādu lielu nastu; es mezglu sasiešu apakšā.

—   Tev taisnība. Nāc!

„Kāpēc mezglu?" domāja Dantess.

Līķis nu tika uzlikts uz nestuvēm. Edmons izlikās stīvs, lai dabiski tēlotu miroņa lomu.

Viņš tika vēl pastumdīts uz nestuvēm, tad nesēji sāka nest tās pa kāpnēm zemē. Viņiem pa priekšu gāja lāpas nesējs. Piepeši Dantess sajuta, ka tam sejā pūta svaigs, stiprs nakts vējš. Viņu pārņēma līgsmība un izbailes. Pēc apmēram divdesmit soļiem kareivji nestuves nolika zemē. Viens no viņiem aizgāja projām, un Dantess dzirdēja, ka tas gāja pa akmeņu plienu.

„Kur es esmu?" — viņš sev jautāja.

—            Vai tu zini, viņš ir neganti smags, — sacīja iepakaļ palikušais, atsēzdamies uz nestuvēm.

Pirmās jūtas, kas pārņēm Dantesu, dzina viņu uz bēgšanu, bet par laimi viņš tomēr savaldījās.

—             Parādi taču uguni, tu, muļķadesa! — teica tas vīrs, kurš bija aizgājis projām, tam, kurš turēja lukturi. — Es jau pa tumsu nekā nevaru atrast.

Tas izpildīja šo prasību, kaut gan tā bija izteikta pietiekami nepieklājīgi.

„Ko tad viņš tādu meklē?" — pie sevis nodomāja Dantess. „Laikam gan lāpstu."

No apmierinātās ņurdēšanas Dantess varēja noprast, ka nu kapracis atradis to, ko bija meklējis.

—    Nu, redzi, — teica otrs, — tas ir smags.

Ar šiem vārdiem viņš atkal tuvojās nestuvēm, un Edmons dzirdēja, ka tad kādu smagu priekšmetu nolika blakus nestuvēm. Tai pašā acumirkli viņam ap kājām tika apmesta virve un ļoti stipri un sāpīgi sasieta.

—             Nu, vai mezgls ir gatavs? — jautāja kapracis, kurš līdz tam bija stāvējis bez darba.

—             Jā, mezgls ir krietni sasiets, tas turēs mūžīgi, — atteica pirmais kapracis.

—    Nu, tad uz priekšu!

Tad nestuves tika atkal paceltas un nestas tālāk.

Pēc apmēram soļiem piecdesmit tika atvērtas kādas durvis, pa kurām gājiens izgāja cauri; aiz durvīm nestuves tika atkal nestas tālāk. Jo tālāk viņu nesa, jo skaļāk Dantess varēja sadzirdēt jūras viļņu bangas, kas atsitās pret pils klinšu sienām.

—            Nelāga laiks, — teica kāds no sargiem, — nebūs patīkami būt jūrā šai naktī.

—            Jā, mūsu labais abats saslapināsies, — atbildēja otrs kapracis, un abi skaļi iesmējās.

Kaut gan Dantess nevarēja labi saprast, uz ko šis joks atteicas, tomēr viņa mati sacēlās stāvus.

—    Te nu mēs būtu atnākuši, — teica pirmais nesējs.

—             Vēl jāpanes drusciņ tālāk, — atbildēja otrs. — Tu taču atceries, kā viņreiz līķis palika pie klintīm karājoties un vēlāk to viļņi dauzīja, un priekšnieks nākamajā dienā lamāja mūs par diedelniekiem.

Viņi nu pagāja vēl kādus soļus kalnup; tad Dantess juta, ka viņu sagrāba aiz kājām un galvas un sāka šurpu un turpu šūpot.

—            Viens! Divi! Trīs! — skaitīja nesēji un ar reizi aizsvieda maisu projām jūrā.

Dantess juta, ka viņš laižas bezgalīgā telpā pa gaisu un kā aizšauts putns bez apstāšanās krīt zemē, no tādas varas aizrauts, kas viņam krūtīs aizžņaudza sirdi. Kaut gan kāds smagums, kas viņa krišanu vēl paātrināja, rāvu Edmonu lejup, kritiens viņam tomēr likās turpināmies bezgala ilgi, gandrīz vai veselus simt gadus.

Pēdīgi viņš ar briesmīgu troksni iegāzās ledaini aukstā ūdeni, un neviļus viņam paspruka pusapspiests kliedziens, kad ūdens pārvēlās pār viņa galvu.

Dantess bija ticis iemests jūrā un dziļumā to novilka trīsdesmit sešas mārciņas smaga dzelzs lode, kura bija piesieta pie viņa kājām. Ifas pils kapsēta ir — jūra.

XX

Tibulenas sala

Šaušalu pārņemts, apmulsināts un gandrīz vai noslāpis, Dantess tomēr vēl tiktāl bija saņēmis savas garaspējas, ka aizturēja elpu un neielaida mutē ūdeni. Tā kā viņš, kā lasītāji zina, bija uz visu sagatavojies un savu nazi turēja labajā rokā, tad viņš pārgrieza maisu un vispirms ar rokām, bet tad ar galvu tika laukā no apsega. Tomēr visi viņa pūliņi bija veltīgi, jo smagā, pie kājām piestiprinātā lode vilka viņu lejup.

„Vai tad nu tik daudz briesmu un pūliņu lai būtu bijuši velti? Vai man būtu jāiet bojā, kad sen gaidītā cerība bija jau tuvu piepildīšanai?" viņš zibensātri pārdomāja.

Viņš vēlreiz saņēma visus spēkus, savilkās kopā, tā ka kājas tuvojās rokām, un pēdīgi viņam taču laimējās pārgriezt virvi tanī pašā acumirklī, kad jau viņam draudēja noslāpšana ilgi aizturētās elpas dēļ…

Tagad viņš ar spēcīgu kāju atspērienu uznira un pacēlās virs jūras līmeņa, kamēr lode novilka bezgalīgā dziļumā rupjo maisu, kas viņam bija bijis nolemts par līķautu.

Dantess tikai atvilka dvašu un tūdaļ atkal pazuda zem ūdens, jo tagad viņa pirmās rūpes bija, lai neviens viņu neredzētu.

Kad Dantess uznira otrreiz, viņš bija vismaz piecdesmit soļu no tās vietas, kur viņš bija iekritis jūrā: viņš redzēja pār sevi tumšu, vētrainu debesi, garām vējš strauji dzina mākoņus, caur kuriem pa reizei bija redzams zils plankumiņš, kur mirdzēja spodras zvaigznes.

Dantesa priekšā pletās drūmais, šņācošais ūdens klajums, kura viļņi sāka irt, it kā vētru sagaidot, kamēr aiz viņa melnāks nekā jūra un debess kā draudīgs spoks pacēlās milzīgais akmens stāvs — Ifas pils, kuras augstais tornis atgādināja izstieptu roku, kas atkal gribēja sagrābt savu upuri.

Uz Ifas pils augstākās klints bija redzama luktura gaismiņa, kura apspīdēja divas ēnas, kas, kā Dantesam likās, rūpīgi skatījās jūrā. Laikam gan šie savādie kaprači būs dzirdējuši viņa kliedzienu, kad viņš iekrita ūdenī. Dantess tātad atkal panira zem ūdens un labu gabalu peldēja zem jūras līmeņa. Tāda atkārtota niršana viņam bija pierasta no mazām dienām un to daudzkārt apbrīnoja skatītāji, kuri Marselā mēdza salasīties pie mazā līča, un bieži viņu bija dēvējuši par labāko peldētāju un nirēju visā Marseļa.

Kad Dantess atkal parādījās virs ūdens, luktura gaismiņa bija jau nozudusi. Tagad viņam vajadzēja apskatīties apkārt, kur viņš atrodas. No visām salām ap Ifas pili Rotono un Pomegas salas ir vistuvākās, bet abas divas, kā arī drusciņ attālākā Doma sala, ir apdzīvotas. Visdrošākā sala Dantesam tātad bija Tibulena vai Lemēra. Tās ir apmēram kādu franču jūdzi atstatu no Ifas. Tomēr Dantess apņēmās aizpeldēt līdz vienai no šim salām.

Bet kā nu atrast šīs glābējas salas tumšajā naktī, kura uzmācās aizvien jo vairāk?

Šinī acumirklī Planjē bāka viņam parādījās kā zvaigzne. Kad viņš peldēja taisni uz šo bāku, tad Tibulenas sala palika pa kreisi; ja viņš turējās drusciņ pa kreisi, tad viņam vajadzēja šo salu sasniegt. Bet tomēr, kā jau sacīts, no Ifas pils līdz Tibulenai bija pilna franču jūdze.

Kad Faria cietumā jauno cilvēku bija redzējis laisku un noskumušu, viņš bieži vien mēdza viņam pamācoši sacīt:

— Dantes, nepadodieties šādai mīkstulībai! Jūs vēlāk noslīksit, kad gribēsit bēgt un nebūsit savus spēkus vingrinājis!

Šie vārdi Dantesam aizvien bija skanējuši ausīs, kad smagās bangas viņam vēlās pāri; viņš tūlīt strauji bija šāvies uz augšu un šķēlis viļņus, mēģinādams, vai tas no saviem spēkiem nekā vēl nebija zaudējis. Ar prieku viņš pārliecinājās, ka ilgā bezdarbība tam nekā no spēka un izveicības nebija atņēmusi, un viņš sevi juta esam kungu pār to elementu, kurā jau kā bērns viņš bija rotaļājies. Bailes viņa spēkus pavairoja divkārt. Peldēdams viņš klausījās, vai nesadzirdēs kādu aizdomīgu troksni. Katrreiz, kad viļņi viņu pasvieda uz augšu, viņš ar ātru, drošu skatienu vērās apkārt, cik tālu vien bija redzams, un mēģināja redzēt cauri dziļajai tumsai. Katrs vilnis, kurš pacēlās augstāk par citiem, viņam šķita kuģis, kas viņam dzenas pakaļ, un viņš vēl vairāk saņēma spēkus. Tā viņš gan nāca tuvāk mērķim, bet arī nogura.

Viņš tomēr peldēja dūšīgi vien uz priekšu, un briesmīgā Ifas pils aiz viņa jau nozuda nakts miglā. Viņš to vairs neredzēja, bet tomēr juta tās tuvumu. Veselu stundu Dantess jau peldēja, atkal iegūtās brīvības prieka sajūtā spēcīgi šķeldams viļņus.

— Redzēsim, — viņš sacīja, — stundu gan spēšu peldēt, bel tā kā vējš pūš man prelī, tad trešā daļa no spēka man jāzaudē. Bet ja mērķi neesmu pazaudējis no acīm, tad Tibulenai vairs nevajadzētu būt tālu. Bet ja nu es esmu maldījies?!

Tirpas pārskrēja viņam pār visu miesu, un viņš mēģināja brīdi turēties uz muguras, lai atpūstos. Bet jūra ik mirkli kļuva arvien nemierīgākā, un viņš drīz noģida, ka viņam ar šo ienaidnieku jācīnās uz dzīvību un nāvi.

„Nu, labi," viņš nodomāja, «turēšos, kamēr manas rokas pagurs, manas kājas sastings, kamēr visi mani spēki mani atstās un es nogrimšu."

Un no jauna viņš izmisīgi sāka peldēt tālāk. Piepeši likās, ka drūmā debess vēl vairāk aptumšojas; biezs mākonis nolaidās pār viņu, un vienlaikus viņš celī sajuta stipras sāpes. Domas viņam ar neaptveramu ātrumu teica priekšā, ka tā ir lode un ka tūlīt dzirdēs šāvienu; bel šāviens neskanēja. Dantess izstiepa roku un atdūrās pret kaut ko cietu. Viņš pievilka sev klāt otru kāju un zem tās sajuta — zemi. Tagad viņš pazina to priekšmetu, kuru viņš bija uzskatījis par mākoni. Divdesmit soļu viņam priekšā pacēlās kādi savādi saplaisājusi klinšu krauja, kuru varēja uzskatīt par ugunskuru, kurš degot bija pārakmeņojics. Tā bija Tibulenas sala.

Dantess izkāpa krastā, pagāja dažus soļus uz priekšu un nogūlās uz klinšu bluķiem, kuri viņam šinī acumirklī likās mīkstāki par mīksto gultu. Neraugoties uz vētru, kas pūta viņam sejā, un uz lietu, viņš iemiga. Tas bija tāds miegs, kuram miesa gan padodas, bet gars necerētās laimes jūtās paliek nomodā. Pēc kādas stundas viņu uzmodināja briesmīgs pērkona spēriens. Vētra trakoja visā spēkā, un katru acumirkli šaudījās zibens, apgaismodams mākoņus un viļņus, kuri kā bezgalīgā haosā jaucās cits caur citu.

Dantess jūrnieka skatiens viņu nebija maldinājis, viņš tiešām atradās uz Tibulenas salas; viņš zināja, ka tā bija kaila un neapdzīvota un nekur nedeva patvērumu. Viņš tomēr nodomāja, tiklīdz vētra būs rimusi, atkal uzticēties jūrai un pārpeldēt uz tuvāko Lemēras salu, kura bija lielāka un kaut cik apdzīvota. Acumirklī kāda pārkārusics klints jaunajam cilvēkam deva patvērumu. Viņš steidzās uz turieni, un tanī pašā mirklī vētra sāka trakot visā niknumā. Edmons juta, ka klints, kura viņu sargāja, sāka drebēt. Viļņi, kuri šķēlās pret šo milzīgo piramīdu, apšļakstīja viņu ar savām putām. Cik drošs Dantess ari nebija, tad tomēr šinī elementu cīņa un troksnī viņš jutās kā apstulbis, viņam likās, ka sala zem viņa kājām dreb un katru acumirkli var nogrimi, viņu savā virpulī līdzi ieraudama. Edmo- nam arī ienāca prāta, ka divdesmit četras stundas viņš nekā nebija ēdis, tāpēc sajuta slāpes un izsalkumu. Viņš izstiepa galvu un rokas un dzēra ūdeni no klinšu iedobumiem.

Kad viņš piecēlās, kāds spējš zibens, kurš likās pāršķēla visu debess telpu, apspīdēja apkārtni. Zibens atspīdumā Dantess starp Lemēras salu un Kruāzila ragu kādas ceturtdaļjūdzes atstatumā ieraudzīja kā spoku peldam mazu zvejnieku laivu, kuru viļņi pacēla drīz augstu, drīz norāva dziļi bezdibenī. Neraugoties uz briesmīgo negaisu, laiva tomēr strauji tuvojās. Dantess gribēja kliegt un meklēt kādu lupatu, ar ko braucējiem dot zīmi. Bet tie viņu jau paši redzēja. Atkal zibenim paspīdot, Dantess ieraudzīja četrus vīrus, kuri bija pieķērušies pie masta un buru kārtīm, piektais turējās pie salauztās stūres gala. Šie vīri, kurus viņš redzēja, bez šaubām, redzēja arī viņu, jo cauri vētras svilpšanai viņa ausīs iespiedās izmisis kliedziens. Masts salūza kā niedre, un virs tā atkal plivinājās buru skrandas. Piepeši atrisa visas saites, kuras vēl turēja buras, un tās pazuda zem drūmās debess it kā kāds no lielajiem, baltajiem putniem, kurus redz lidināmies pretim melnajiem padebešiem.

Vienlaikus Dantess izdzirda briesmīgu lūzšanu un izmisuma nāves kliedzienu. Kā sfinksa, pieķēries pie savas klints, pie kuras tas karājās dziļumam pāri, zibenim no jauna atspīdam, viņš ieraudzīja mazo laivu salūzušu un starp gabaliem izmisušas sejas, pēc palīdzības izstieptās rokas. Tad viss atkal atslīga atpakaļ nakti; briesmīgais skats bija ildzis tikai no viena zibens atspīduma līdz otram.

Dantess steidzās turpu gar gludo klinšu kāri, neraugoties uz briesmām, ka pats varēja iekrist jūrā. Viņš lūkojās visapkārt un klausījās, bet nekā vairs ne redzēja, ne dzirdēja, ne vairs kliedzienu, ne cilvēku, — tikai vētra, šī varenā balss, turpināja kaukt līdzās bangu šļākšanai un dim- dēšanai. Bet maz pamazām auka aprima, pa debess velvi vēlās lieli, pelēki, it kā vētras iztīrīti un gaišāki tapuši mākoņi — projām uz vakariem; zilais atspīdums atkal parādījās debesīs līdzās zvaigznēm, kuras likās mirdzam vēl spilgtāk nekā iepriekš. Drīz pie apvāršņa austrumu pusē melnzilo mākoņu starpā sāka celties iesarkana svītra, viļņi kļuva zemāki un gludāki, pār to paceltajām virsotnēm piepeši pārlaidās gaišums, un tās apspīdēja it kā zeltītas. Ausa diena.

Nekustēdamies Dantess stāvēja un apbrīnoja šo lielisko skatu, it kā viņš to redzētu pirmoreiz, un tiešām, viņam tas arī bija kļuvis kaut kas gluži jauns daudzo garo gadu dēļ, kurus bija nodzīvojis Ifas cietumā. Nu viņš pagriezās pret Ifas pili, ilgi un pētīgi aplūkodams zemi un jūru. Drūmā pils pacēlās no jūras klēpja savā majestātiskumā kā palaikam nekustīgi priekšmeti, kuri liekas reizē sargājam un pavēlam. Varēja būt apmēram pulkstens pieci no rīta; jūra norima aizvien vairāk.

„Divu līdz triju stundu laikā," domāja Edmons, «cietuma sargs ienāks manā kamerā, atradīs mana nabaga drauga līķi, pazīs viņu, meklēs pēc manis un sacels troksni. Tad atradīs caurumu, mūsu galeriju, izklaušinās tos vīrus, kas mani iesvieda jūrā un laikam būs manu kliedzienu dzirdējuši. Tūdaļ tiks izsūtīti kareivji vairākās laivās, lai sagūstītu nabaga cietumnieku, kurš vēl nevar būt tālu aizbēdzis. Tiks izšauts lielgabals par zīmi, ka izbēdzis kāds cietumnieks, visa piekraste dabūs to tūdaļ zināt, un neviens nedos ne patvērumu, ne ēdienu nabaga vīram, kas kails un izsalcis maldās apkārt. Pados arī ziņu Marseļas policijai, un tā sāks meklēt pa krastmalu, tāpat kā cietuma priekšnieks meklēs pa jūru. Ko lai tur daru es, no visām pusēm no ūdens ieslēgts, ielenkts kā no zemes puses, tā no jūras? Izsalcis, nosalis, bez jebkādiem ieročiem, jo ari glābēju nazi man vajadzēja aizmest projām, lai varētu labāk peldēt. Es viegli tikšu par laupījumu kuram katram zemniekam, kurš vēlas nopelnīt divdesmit frankus, mani nododams policijai. Man vairs nav ne spēka, ne domu, ne dūšas. Lai nu nāk kas nākdams.!"

Tanī acumirklī, kad Edmons it kā ārprātā miesīga un garīga noguruma dēļ, bailīgi uz Ifas pili lūkodamies, izrunāja šos vārdus, viņš ieraudzīja pie Pogas salas trīsstūrainu zēģeli kā laivu, kas gluži tuvu laižas pār ūdeni, un drīz ar savām jūrnieka acīm atrada mazu kuģīti, kuru pazina kā dže- noviešu tartanu. Tā likās nākam no Marseļas ostas un braucam selgā, ar savu aso priekšgalu pašķirdama vieglu ceļu un spīdošās putas sev pa priekšu dzīdama.

— Ā! - iesaucās Edmons. — Pusstundā es varētu sasniegt šo kuģīti! Bet vai viņi mani neiztaujātu, neuzskatītu par bēgli un nenovestu atpakaļ uz Marseļas policiju un cietumu? Ko lai daru? Ko lai viņiem saku? Kādu pasaku lai izdomāju? Kā viņus apmānīt? Šie ļaudis visi ir kontrabandisti, pa pusei jūras laupītāji, kuri krasta kuģniecības aizsegā aplaupa kuģus. Viņi mani labāk nodotu un pārdotu nekā izdarītu man labu darbu, kas viņiem nekā neienes. Bet saņemt dūšu un nogaidīt! Tomēr gaidīšana man neiespējama, es mirstu badā, pēc kādām stundām būs zuduši i tie nedaudzie spēki, kuri man vēl pāri palikuši. Bez tam tagad tuvojas tā stunda, kad sargi nāk cietumniekus apraudzīt, vēl nav bungas sistas uz celšanos, varbūt viņi vēl tik drīz neko nepamanīs, es varētu uzdoties par kādu no nogrimušā kuģa matrožiem, jo šonakt taču nogrima kuģis. Šāds stāsts arī izklausītos pēc patiesības, nenāks neviens, kas man varētu pārmest melošanu, jūra visus droši ir aprijusi. Es gribu uzdrošināties!

Dantess savu skatienu vērsa uz to pusi, kur bija gājis bojā kuģis, un drebēja. Pie tuvējā klints raga bija palikusi karājoties kāda noslīkuša matroža cepure, un netālu no tās ūdenī redzamas dažādas kuģa salauzītas drupas, kuras jūra bija izmetusi malā uz salas, kad visu kuģi bija bez žēlastības aprijusi.

Tūdaļ Dantesam bija gatavs plāns: viņš metās atkal jūrā, aizpeldēja līdz cepurei, uzbāza to sev galvā, saķēra vienu no peldošajiem dēļu galiem un devās jūrā tādā virzienā, ka viņam vajadzētu satikties ar dženoviešu lartanu.

— Nu esmu glābts, — Dantess čukstēja, un šī pārliecība deva viņam jaunus spēkus cīnīties pret viļņiem.

Drīz vien viņš atkal ieraudzīja tartanu, kura, tā kā vējš bija pretējs, turējās pie krasta starp Ifas pili un Planjē bāku. Vienu mirkli Dantess baidījās, ka mazais kuģītis varētu atstāt krasta tuvumu un braukt selgā, kā tam, piemēram, būtu bijis jādara tad,* kad tas būtu gājis uz Sardīniju vai Korsiku; bet no kuģīša lavierēšanas Edmons drīz noprata, ka tas gribēja kā visi kuģi, kas brauc uz Itāliju, iziet cauri starp Sarosas un Kala- sereņas salām.

Tikmēr kuģītis un peldētājs aizvien vairāk tuvojās viens otram. Vienbrīd tartana pienāca Dantesam gandrīz vai ceturtdaļjūdzi tuvu. Dantess pacēlās, vicināja savu cepuri, bet neviens uz kuģa viņu nepamanīja, jo tanī pašā acumirklī kuģis atkal mainīja virzienu un tuvojās krastam. Edmons gribēja kliegt, bet attālums bija tik liels, ka viņa balsi no kuģa neviens nebūtu sadzirdējis, jo vairāk tāpēc, ka jūra turpināja šņākt.

Tagad Dantess jutās vismaz laimīgs, ka bija sagrābis dēli, jo tik novājināts un noguris, kāds viņš tagad bija, viņš nebūtu spējis, jūrā brīvi peldēdams, tartanu sasniegt vai, ja no tās viņu neredzētu, aizpeldēt līdz krastmalai. Kaut gan viņš nešaubījās, ka tartana tiešām uzņems to virzienu, kuru bija domājis, tad viņš tomēr katrai tās kustībai sekoja ar drebošu sirdi līdz tam acumirklim, kad tā atkal pagriezās un nāca uz viņa pusi. Tad viņš atkal saņēma visus spēkus, lai tiktu tai tuvāk, bet, kad viņš kuģi gandrīz vai bija sasniedzis, tas atkal aizgriezās projām. Tūdaļ Dantess pēdējiem spēkiem pacēlās, cik augsti vien varēja, no ūdens, māja ar savu cepuri un izgrūda žēlīgu kliedzienu, kādus mēdz dzirdēt no jūrniekiem, kad viņi ir briesmās, un kuri izklausās kā ūdens gara žēlabas.

Šoreiz Dantesam izdevās pievērst kuģa ļaužu uzmanību. Tartana apstājās un tad pagriezās un viņa pusi; vienlaikus no tās arī nolaida jūrā laivu, kurā ielēca divi matroži. Drīz vien laiva bija pietuvojusies Dantesam, jo abi matroži airēja ar diviem airiem. Dantess nu no prieka palaida vaļā savu dēli, kas viņam vairs nelikās vajadzīgs, un sāka peldēt pretim laivai. Bet drīz vien viņš saprata, cik noderīgs dēlis viņam vēl būtu bijis, jo viņa spēki bija galā; nu palaistais dēlis bija jau kādus simt soļus tālu un vairs nebija jūrā sasniedzams.

Dantesa rokas un kājas sāka sastingi, viņa krūtis smagi elpoja. Viņš otrreiz kliedza, un abi airētāji sāka vēl straujāk airēt. Viens no viņiem uzsauca itāliski:

—   Turies!

Viņš vēl sadzirdēja šo vārdu tanī pašā mirklī, kad banga, kurai Edmons vairs nespēja turēties pretim, gāzās viņam pāri galvai un apklāja viņu ar putām.

Viņš uzpeldēja vēlreiz, nedroši un nevienādi kustēdamies kā slīcējs, izgrūda vēl trešo kliedzienu un tad juta, ka grimst. Ūdens viņam šļācās pāri galvai un viņš tam cauri vēl redzēja apmākušās debesis ar melniem laukumiem. Ar pēdējiem spēkiem Dantess vēlreiz pacēlās virs ūdens; viņš juta, ka to kāds sagrāba aiz matiem. Tad Edmons nekā vairs nedzirdēja un neredzēja, jo bija zaudējis samaņu. Kad viņš atkal atvēra acis, tad atradās uz kāda kuģa, kurš peldēja uz priekšu. Dantess uzreiz aptvēra, uz kurieni kuģis brauc; viņš redzēja, ka tas attālinās no Ifas pils.

Edmons bija tā piekusis, ka viņa priecīgais izsauciens pēc šā vērojuma drīzāk gan izklausījās kā sāpju nopūta. Viņš gulēja uz kuģa klāja: kāds matrozis viņa sastingušos locekļus berzēja ar vilnas segu, kāds cits, kurā viņš pazina to, kas viņam bija uzsaucis dūšīgi turēties, pielika Dantesam pie mutes pudeli, kāds trešais, vecs jūrnieks, kurš reizē bija stūrmanis un kuģa saimnieks, aplūkoja viņu ar tādu egoistisku līdzcietību, kādu jūt cilvēki, skatot nelaimi, no kuras tie nupat izbēguši un kura tos drīz atkal var sasniegt. Daži pilieni ruma atdzīvināja jaunā cilvēka dzīvības garu, kamēr rīvēšana ar vilnas segu, kuru matrozis, viņam blakus ceļos nometies, turpināja, viņa locekļiem atdeva lokanību.

—    Kas jūs esat? — saimnieks prasīja sliktā franču valodā.

—    Es esmu, — Dantess atteica sliktā itāļu valodā, — maltiešu matrozis; mēs braucām no Sirakūzām ar vīnū un augļiem. Pagājušās nakts vētra mūs pārsteidza pie Moržionas raga un uzsvieda uz klintīm, kuras jūs tur apakšā redzat.

—    No kurienes jūs nākat?

—     No tās klints, pie kuras es paspēju pieķerties, kamēr mūsu labais kapteinis pret to pašu sašķēla galvu un mani trīs biedri noslīka. Es laikam viens pats esmu izglābies. Es ieraudzīju jūsu kuģi un, bīdamies, ka man nebūtu ilgi jāpaliek uz šīs kailās klints, izzvejoju vienu no mūsu sadauzītā kuģa apkārtpeldošajām plankām, lai ar tās palīdzību jūs aizsniegtu. Lai jums sirsnīga pateicība! — Edmons turpināja. — Jūs mani esat izglābuši. Nupat biju samaņu zaudējis un būtu nogrimis, ja viens no jūsu matrožiem mani nebūtu saķēris aiz matiem.

—       Tas biju es, — sacija kāds matrozis ar vaļsirdīgu skatienu paplatā, ar melnu bārdu apaugušā sejā, — un bija arī pēdējais laiks, jo jūs patlaban grimāt.

—       Jā, — sacīja Dantess, — jā, mans draugs, un es jums pateicos vēlreiz.

—        Es gandrīz vai sāku apdomāties, — sacīja matrozis, — jo jūs ar savu sešu collu garo bārdu un pēdu garajiem matiem izskatāties drīzāk pēc laupītāja nekā godīga cilvēka.

Dantess tagad atcerējās, ka viņam patiesi visu laiku, kuru tas bija pavadījis Ifas cietumā, nebija bijis iespējams apgriezt matus un bārdu.

—      Jā, — viņš sacīja, — es Svētajai Dievmātei kādā briesmu brīdī devu solījumu, ka matiem un bārdai neaizskārtai ļaušu augt desmit gadus. Tieši šodien desmit gadi ir pagājuši, un šinī svarīgajā dienā būtu gandrīz vai noslīcis.

—    Ko lai mēs nu ar tevi darām? — prasīja saimnieks.

—       Ak! — atbildēja Dantess. — Kuģa, uz kura kalpoju, vairs nav; kapteinis ir miris. Es, kā jūs redzējāt, tik tikko izbēgu no tā paša likteņa un esmu pavisam kails. Par laimi, esmu puslīdz labs jūrnieks, izlieciet mani krastā pirmajā ostā, kur jūs enkuru izmetat, gan tad es uz kāda tirdzniecības kuģa atradīšu vietu.

—   Vai labi pazīstat Vidusjūru?

—   Par to jau braukāju kopš bērnības.

—    Vai zināt arī visas enkuru vietas?

—       Atrastos maz un pat visgrūtāk pieejamu ostu, kur es ar aizsietām acīm nevarētu iebraukt un izbraukt.

—        Nu, kad ir tā, kuģa saimniek, — sacīja matrozis, kurš Dantesam bija uzsaucis dūšīgi turēties, — kāpēc tad lai viņš pie mums nepaliktu?

—        Ja viņš tikai runā patiesību, — kuģa saimnieks atbildēja drusku šaubīdamies, — tāds nabaga velns daudz apsola, bet maz dara.

—   Es pierādīšu, ka spēju vairāk nekā apsolu, — sacīja Dantess.

—       Oho! — smiedamies sacīja kuģa saimnieks. — To jau mēs redzēsim.

—        Kā pavēlat, — atbildēja Dantess pieceldamies. — Uz kurieni jūs braucat?

—    Uz Livorno.

—       Nu, labi! Kāpēc jūs nešķeļat taisni vēju un zaudējat velti laiku, ap krastiem braukādami?

—   Tāpēc, ka mēs taisni uzbrauktu virsū Rionas salai.

—   Jūs tai apbrauksit apkārt vairāk nekā divdesmit asu atstatumā.

—       Nu, tad sēdieties pie stūres un rādiet, ko jūs mākat! — sacija kuģa saimnieks.

Jaunais vīrietis nosēdās pie stūres un ar vieglu spiedienu pārliecinājās, eik viegli kuģis grozāms, un kad redzēja, ka ar to kaut cik var rīkoties, viņš deva komandu.

Četri matroži, kuri bija viss kuģa personāls, stājās savās vietās, kamēr kuģa saimnieks klusēdams uz visu noskatījās.

—    Pievelciet! — uzsauca Dantess.

Matroži uz vietas paklausīja.

—   Un tagad labi piesieniet tauvas!

Šī pavēle tika izpildīta tāpat kā iepriekšējās, un mazais kuģis vairs neturējās kā līdz šim pie krastiem, bet brauca uz Rionas salas pusi, kurai tas, kā jau Dantess bija teicis, divdesmit asu atstatumā apbrauca apkārt.

—    Bravo! — iesaucās kuģa saimnieks.

—       Bravo! — atkārtoja matroži, un visi lūkojās uz šo vīrieti, kura skatiens bija atkal ieguvis tādu asumu un viņa ķermenis tādu spēku, kā to no viņa nemaz nevarēja gaidīt.

—        Jūs redzat, — sacīja Dantess, atkāpdamies no stūres, — ka jums varu būt mazliet noderīgs, vismaz, kamēr jūs aizbraucat uz Livorno, ja jūs tad manis vairs negribēsit, atstājiet mani tur, un es no savas pirmās mēnešalgas jums samaksāšu par drēbēm un ēdienu, kuru jūs man aizdosit.

—        Labi, labi! — sacīja kuģa saimnieks. — Gan jau iztiksim, ja jūs esat prātīgs.

—       Kāpēc ne, — sacīja Dantess, — dodiet man to pašu algu kā citiem biedriem, un lieta ir darīta!

—      Tā ne! — sacīja matrozis, kurš Dantesu bija izvilcis no jūras. — Jūs protat vairāk nekā mēs.

—       Un kas tev par daļu, Džakopo? — atteica kuģa saimnieks. — Katram ir pašam tiesības noteikt savu algu.

—   Taisnība gan, — teica Džakopo, — tā bija tikai tāda piezīme.

—        Nu, labi! Tu labāk darītu, ja šim lāga vīram, kurš ir gluži kails, aizdotu kādus svārkus un bikses, ja tev ir liekas.

—       Nē, — teica Džakopo, — tādu gan man nav, bet man ir bikses un krekls.

—      Tas ir vairāk, nekā man vajadzīgs, un es visu pieņemu ar pateicību, — teica Dantess.

Džakopo ielīda kuģa kajītē un drīz vien atkal iznāca laukā ar abiem drēbju gabaliem, kurus Dantess ar lielu prieku tūdaļ uzvilka.

—    Vai jums vēl kas ir vajadzīgs? — jautāja kuģa saimnieks.

—        Es vēlētos kādu kumosu maizes un vēl vienu malku no tā varenā ruma, kuru jūs man nupat devāt, jo ir jau pagājis labs laiks, kopš pēdējo reizi tiku ēdis.

Tiešām, bija jau pagājušas četrdesmit stundas, kopš Dantess bija ēdis pēdējās pusdienas.

Matroži atnesa Dantesam maizi, un Džakopo sniedza viņam savu pudeli.

—        Kārti pie bakborta! — sauca kapteinis, pagriezdamies pret stūrmani. Dantess, pudeli pie mutes celdams, paskatījās ari uz to pusi, bet pudele palika pusceļā.

—    Vai re! — teica kuģa saimnieks. — Kas tad tur Ifas pili ir noticis?

Tiešām, mazs, balts mākonītis, kurš sev bija piesaistījis Dantesa vērību, lidoja ap Ifas pils cietokšņa vaļņiem dienvidu pusē. Acumirkli vēlāk uz kuģīša varēja sadzirdēt no Ifas puses dobju lielgabala šāvienu.

—    Ko tad tas nozīmē? — atkal jautāja kuģa saimnieks.

—        Laikam šonakt būs izbēdzis kāds cietumnieks, un nu ar šāvieniem dod ziņu apkārtnei, — teica Dantess.

Kuģa saimnieks paskatījās uz Dantesu, kurš gluži mierigi pielika pudeli pie mutes, kad bija izteicis šos vārdus, un dzēra rumu ar tādu labpatiku, ka saimniekam zuda katras aizdomas, kas gribēja viņā rasties.

—        Tas ir velnišķi stiprs rums, — sacīja Dantess, ar piedurkni slaucīdams sviedrus, kas sāka viņam pilēt no pieres.

—       Lai arī ir, — čukstēja kuģa saimnieks, uzlūkodams Dantesu, — visādā ziņā esmu ieguvis brangu puisi.

Dantess jutās noguris un ļoti uztraukts no piepešā šāviena, tāpēc apsēdās pie stūres gala. Stūrmanis, kurš bija laimīgs, ka radies kāds, kas uzņemas viņa darbu, jautājoši paskatījās uz kapteini, — kapteinis no savas ar zīmi atļāva viņam nodot stūres vadīšanu jaunajam biedram. Dantess nu palika pie stūres un netraucēts un ziņkārīgi neuzlūkots varēja nomierināties un skatīties uz Marseļas pusi.

—       Kāds tad mums šodien ir datums? — piepeši jautāja Dantess Džakopo, kurš bija nosēdies netālu no viņa un vairs nelūkojās uz Ifas pili.

—    28. februāris, — viņš atbildēja.

—    Un kurš gads? — jautāja Dantess tālāk.

—       Kurš gads? Vai jūs gribat zināt, kuru gada skaitli tagad raksta? — izbrīnījies jautāja Džakopo.

—    Jā, es gribu to zināt, — atteica jauneklis.

—    Vai tad jūs esat aizmirsis, kurā gadā mēs dzivojam?

—        Ko tad jūs domājat, — es šonakt pārcietu tik daudz briesmu un šaušalu, — teica Dantess smaidīdams, — ka es varēju gan prātu zaudēt, un mana atmiņas spēja vēl nav atpūtusies no šīs briesmīgās nakts. Es jums tātad prasu: kura gada 28. februāra diena mums šodien ir?

— 1829. gada, — atbildēja Džakopo.

Tātad bija pagājuši tieši četrpadsmit gadi, kopš Dantess bija apcietināts. Deviņpadsmit gadus vecs viņš bija ticis aizvests uz Ifas pili, un trīsdesmit trīs gadus vecs viņš to atstāja.

Sāpīgs smaids pārslīdēja viņa lūpām. Viņš jautāja pats sev, kas pa šo laiku būs noticis ar Mersedesi, kura viņu būs uzskatījusi par mirušu. Tad viņa acīs iedegās ienaida liesma, jo viņš iedomājās tos trīs vīrus, kuriem viņš varēja pateikties par tik ilgu un nežēlīgu ieslodzīšanu cietumā, un viņš pie sevis atjaunoja zvērestu: nepielūdzami un nelokāmi atriebties Danglāram, Fernānam un Vilforam. Jau cietumā viņš bija to zvērējis, un nu šis zvērests nebija vairs tukši draudi, jo šinī acumirklī pats ātrākais Vidusjūras kuģis, pakaļ dzīdamies, nebūtu vairs spējis panākt mazo tartanu, kura ar pilnu vēju steidzās uz Livorno pilsētu.

OTRĀ DAĻA

.

I

Kontrabandisti

Dantess nebija vēl ne pilnu dienu pavadījis uz mazā dženoviešu kuģīša, bet jau zināja, ar ko viņam ir darīšana. Kaut arī nebūdams abata Faria skolnieks, mazā kuģīša „Jaunā Amēlija" kapteinis tomēr puslīdz prata visas valodas, kuras tiek runātas šā lielā ezera piekrastē, kuru mēdz saukt par Viduszemes jūru; viņš varēja sarunāties tikpat labi arābiski, kā provansiešu valodā. Tas viņam ļoti labi noderēja, jo tā viņam nevajadzēja rēķināties ar tulkiem, kuri pa lielākai daļai mēdz būt garlaicīgi un ziņkārīgi ļaudis. Viņam tā bija atvieglota saskarsme ar kuģiem uz jūras, ar barkām piekrastēs un krastmalās, ar visādiem ļaudīm bez vārda, bez kārtas un tēvijas, kuru tik daudz ir jūrmalu pilsētās un kuri dzīvo no noslēpumainiem, tumšiem ienākumiem, kas tiem, kā liekas, nāk no paša likteņa, jo nekādi redzami dzīves līdzekļi nav pamanāmi.

Dantess bija ticis uz kontrabandistu kuģa - kā lasītājs jau sen būs no- jautis. Kuģa saimnieks viņu arī no paša sākuma bija uzlūkojis ļoti neuzticīgi. Šis savādais kapteinis bija pazīstams visiem muitnīcu ierēdņiem gar visu piekrasti, un, tā kā muitnieku un kontrabandistu starpā notiek pastāvīgas sacīkstes viltībā un apšmaukšanā, tad tartanas kapteinis sākumā bija Dantesu uzlūkojis par slepenu muitas ierēdni, kuri reizēm lieto šādu līdzekli, lai atklātu kontrabandistu noslēpumus. Tomēr Dantess ar savu uzstāšanos bija viņa pārbaudījumu spīdoši izturējis un bija atbrīvojies no vismazākajām aizdomām. Kad kontrabandistu kapteinis redzēja lidojam vieglo dūmu mākonīti kā spalvu kušķi ap Ifas pils torņiem un dzirdēja izšaujam lielgabalu, viņš vienu acumirkli domāja, ka ir uzņēmis savā kuģī vīru, kuram par godu tiek izšauts lielgabals, bet arī šādas aizdomas viņu mazāk baidīja; vairāk viņš būtu bijies, ja būtu netīšām uzņēmis pie sevis muitas ierēdni. Šīs otrās aizdomas izzuda tikpat ātri kā pirmās, kad kapteinis redzēja, cik mierīgs joprojām jaunais matrozis.

Edmons tātad bija labākā stāvoklī nekā viņa jaunais kapteinis, jo viņš labi zināja, ka šis kapteinis ir kontrabandists, kamēr kapteinis nezināja, kas ir Edmons. No kuras puses arī nemēģināja viņu iztaujāt tiklab kapteinis, kā arī matroži, Edmons prata veikli izvairīties un nevienu reizi nepārskatījās. Viņš visos sīkumos saviem jaunajiem biedriem stāstīja par Neapoli un Maltas salu, kuru viņš pazina tikpat labi kā Marseļu, un palika uzticīgs savam pirmajam stāstam ar tādu loģiku, kāda darīja godu viņa atmiņai.

Galu galā Dantess apmānīja dženoviešus, neskatoties uz viņu veiklību un viltību. Par labu nāca arī viņa laipnība un viņa zināšanas kuģniecībā, kamēr viņa spēks visiem iedvesa lielu cienību. Bez tam laikam kapteinis piederēja pie tiem gudrajiem ļaudīm, kuri aizvien zina tikai to, ko viņi drīkst zināt, un tic tikai tam, kam vēlas ticēt. Drīz kuģis sasniedza Livorno pilsētu.

Livorno Dantesam vajadzēja pārciest pirmo pārbaudījumu: viņš gribēja redzēt, vai pats sevi pazīs, jo visus šos četrpadsmit gadus viņš pats sevi nebija ne reizes redzējis. Viņš gluži labi atcerējās, kā bija izskatījies kā jauneklis, un vēlējās redzēt sevi kā vīru. Matrožiem viņš bija sacījis, ka savu novēlējumu necirpt matus nu esot izpildījis, tāpēc gāja pie bārddziņa, kuru agrāk bija pazinis. Bārddzinis gan brīnījās par šo vīru ar lielo bārdu un kuplajiem matiem, bet nepazina viņu un gluži mierīgi izpildīja savu pienākumu, apcirpdams Dantesam bārdu un matus.

Kad darbs bija pabeigts un Edmons aptaustīja savu gludo zodu, viņš lūdza pēc spoguļa un lūkojās tanī ļoti uzmanīgi. Viņš tagad bija trīsdesmit trīs gadus vecs, un četrpadsmit gadi cietuma bija atstājuši viņa sejā lielas pārmaiņas. Viņš cietumā bija nokļuvis ar to apaļo, smaidošo, atklāto seju, kādas mēdz būt jaunekļiem, kuru pirmie soļi dzīvē ir gājuši pa puķotām pļavām un kuru cerības par nākotni ir dibinātas uz pagātnes laimīgajiem piedzīvojumiem. Tagad viņa sejā viss bija pārvērties.

Viņa diezgan apaļā, pilnā seja bija kļuvusi iegarena; viņa citkārt smaidošo muti tagad aplidoja drošas un cietas apņēmības vaibsti; viņa sakuplojušās uzacis šķīra dziļa grumba, kas bija radusies no pārdomu skumjām; viņa acis lūkojās dziļi sērīgi un palaikam uzliesmoja drūmos ienaida zibšņos; vaigu krāsa no ilgās noslēgšanās no gaismas un gaisa bija kļuvusi bāla, kāda mēdz būt ziemeļnieku dūšīgo vīru vaigu bārda.

Dziļās un pamatīgās zināšanas, kādas viņš bija mantojis no abata Faria, izplatīja pār viņa seju drošas un visu izdibinošas gudrības starus. Turklāt viņa jau tā augstais, slaikais augums izrādīja vingrību, kādu mēdz nomanīt pie stāviem, kas bijuši spiesti ilgi savaldīt savus spēkus. Viņa balss no raudāšanas un pašapceres bija pieņēmusi svešādu maigumu, kuram tomēr laiku pa laikam skanēja cauri pat niknas skaņas. Viņa acis, pieradušas pie pastāvīgas pusgaismas, ar laiku bija ieguvušas sevišķu, bet retu īpašību: tumsā redzēt kā vilkam. Edmons pasmaidīja, sevi uzlūkodams, viņa vecais draugs nebija viņu pazinis, — viņš jau pats sevi tik tikko varēja atkal pazīt.

„Jaunās Amēlijas" kapteinis, kuram ļoti rūpēja paturēt tādu krietnu vīru kā Edmons, bija viņam piesolījis dažādus labumus, un Edmons uz laiku arī palika, bet ne ilgāk kā uz trim mēnešiem. Kad pie bārddziņa bija licis sevi pārvērst, viņš tūdaļ devās uz drēbju veikalu, kur nopirka matrožu uzvalku. Šāds matrožu uzvalks dienvidu zemēs ir ļoti vienkāršs: baltas bikses, strīpains krekls un frīģiešu cepure. Šādā uzvalkā Edmons parādījās atkal saviem biedriem un atdeva Džakopam aizdotās drēbes. Kapteinis nemaz negribēja atkal pazīt šinī smalkajā vīrā to nabaga vīreli ar garo, biezo bārdu, lielajiem, dūņu pilnajiem matiem, kas pilēja no jūras ūdens, kailu un tik tikko dzīvu, kuru viņš bija izglābis un uzņēmis savā kuģī.

Kapteinis bija rosīgs un uzņēmīgs vīrs un nemīlēja velti zaudēt laiku. Tikai astoņas dienas viņi palika Livorno un piekrāva savu kuģi pilnu ar aizliegtām kokvilnas precēm, muslīniem, visādām angļu precēm un tabaku, kuru valdība nebija paspējusi apzīmogot ar muitas zīmogu. Kapteinim visur vajadzīgas šīs preces no Livorno, kura bija brīvosta un kurā preces netika aplūkotas; vajadzēja preces izvest un nogādāt uz Korsiku, kur zināmi spekulanti jau gaidīja, lai bez muitas varētu tās ievest Francijā. Drīz viņi izbrauca no Livorno.

Edmons nu brauca atkal pa debeszilo jūru, savas agrās jaunības darbības vietu, kuru viņš tik bieži bija redzējis sapņos cietumā. Kuģis tuvojās Napoleona tēvijai. Kad otrā rītā ļoti agri kuģa saimnieks iznāca no kajītes, viņš atrada Dantesu atslējušos pie kuģa malas un savādu skatienu aplūkojam augstās klinšu kraujas, kuras degošā saule apgaismoja iesarkaniem stariem: tā bija Monte-Kristo sala. „Jaunā Amēlija" pabrauca salai garām apmēram pusjūdzes attālumā un devās tālāk uz Korsiku.

Braukdams garām Monte-Kristo salai, Dantess domāja, ka viņam tikai vajadzētu lēkt jūrā un viņš pēc pusstundas būtu sasniedzis savu apsolīto laimības zemi. Bet tad viņš apdomājās, ko tur iesāktu bez rīkiem, ar ko uzmeklēt savu bagātību, bez ieročiem, ar ko to apsargāt. Un ko sacītu kuģa ļaudis un kapteinis? Nē, viņam vajadzēja gaidīt, viņš jau bija mācījies gaidīt cietumā, četrpadsmit gadus gaidīt savu brīvību, tagad viņš uz bagātību varēja pagaidīt vēl pusgadu vai gadu.

Kad ausa diena, kuģis atradās netālu no Alerijas. Visu dienu viņi brauca gar krastu. Vakarā tika aizdegti ugunskuri, no kuriem kuģotāji varēja redzēt, ka var bez briesmām piestāt krastā; par atbildi kuģis uzvilka mastā ne karogu, bet laternu un tuvojās krastam šāviena attālumā.

Dantess bija pamanījis, ka kapteinis bija uzlicis divus mazus lielgabalus, kad viņi tuvojās krastam, bet šovakar viss pagāja mierīgi. Četras laivas tuvojās kuģim, no kuģa pretim arī tika izsūtīta laiva; šīs piecas laivas tik labi zināja savā starpā saprasties, ka ap pulkstens diviem no rīta visa kontrbandas krava no „Jaunās Amēlijas" bija pārvesta uz krastu drošā vietā. Vēl tajā pašā naktī notika peļņas sadalīšana — tik ļoti kārtīgs bija kapteinis šādās veikala lietās, — katrs matrozis saņēma savu daļu- simt Toskānas liru, tas ir, apmēram astoņdesmit franku.

Otrais veikals izdevās tikpat labi kā pirmais: «Jaunajai Amēlijai" smaidīja laime. Šoreiz krava bija vedama uz Lūkas pilsētu Itālijā un sastāvēja gandrīz vai vienīgi no Havannas cigāriem un spāniešu vīniem. Bet aizbraucot piepeši iejaucās muitas ierēdņi, kuri mūžīgi traucēja kapteiņa darbību: izcēlās mazs kautiņš, viens muitnieks krita, divi matroži tika ievainoti; viņu vidū arī Edmons, bet lode, par laimi, bija ķērusi tikai miesu kreisajā plecā un kaulu atstājusi sveiku.

Dantess bija gandrīz vai laimīgs par šo mazo starpgadījumu, kurš rādīja, ka viņš droši izturas briesmās un prot paciest sāpes. Viņš redzēja arī krītam muitnieku, un viņa sirds nedrebēja. Viņš bija nocietinājies un varēja uzņemt cīņu pret sabiedrību un tās aizstāvjiem.

Kad Dantess ievainots bija pakritis, Džakopo viņam piesteidzās līdzcietīgi klāt un neatstāja viņu visu laiku, kamēr jaunais jūrnieks izveseļojās, pateicoties dažām tautas zālēm. Edmons, gribēdams Džakopo vēl vairāk pārbaudīt, deva viņam savu daļu no kontrabandas peļņas, bet Džakopo to dusmīgi atraidīja, un abi vīri kļuva draugi. Vienkāršais kuģinieks Džakopo manīja Dantesa garīgo pārsvaru par sevi un labprāt to atzina. Dantess atkal viņu lūkoja ieinteresēt apzinīgākai dzīvei un vaļas brīžos mācīja viņam tās zinātnes, kuras pats bija mācījies no abata Faria. Džakopo viņam sekoja uzmanīgi un ar lielu cītību, izsalcis pēc zināšanām kā visi ļaudis no zemākām šķirām, kuri arī grib tikt pie gaismas.

Un kad Džakopo šaubīdamies jautāja:

—    Kam man, nabaga matrozim, der zināt visas tādas augstas lietas?

Tad Edmons atbildēja:

—     Kas zina, kas no tevis vēl iznāks. Tavs tautietis — korsikānietis Napoleons kļuva par ķeizaru.

Tā bija atkal pagājuši divi mēneši. Edmons bija tapis par tikpat labu piekrastes braucēju kā agrāk bija drošs tālbraucējs. Viņš bija iepazinies ar visiem kontrabandistiem, zināja visas viņu slepenās zīmes. Vairāk nekā divdesmit reižu viņš bija garām braucis Monte-Kristo salai, bet ne reizes viņam nebija izdevies pie tās piestāt. Nu viņš apņēmās, kad būs aizgājis no „Jaunās Amēlijas", nopirkt sev barku, — jo bija iekrājis jau pāri par simts piastru, — un tad doties uz salu, kaut gan arī baidījās no savu biedru ziņkārības.

Viņš vēl atradās šādās šaubās, kad kapteinis atkal reiz paņēma viņu līdzi uz Livorno kontrabandistu krogu, kuru ar pilnām tiesībām varēja saukt par kontrabandas biržu, jo tur tika noslēgti visi lielākie kontrabandas veikali. Cik daudz reižu Dantess šeit bija pie sevis pārdomājis, kādu varu vajadzētu iegūt vīram, kurš spētu šos nesakārtotos, velti izgaisinātos spēkus sakopot un vadīt pēc savas gribas.

Šoreiz kontrabandas biržā bija runa par lielu uzņēmumu: ar turku tepiķiem, austrumnieku zīda audumiem un kašmiru piekrauts kuģis bija novedams uz neitrālu vietu, kur kravu varētu saņemt, lai to nogādātu franču piekrastē. Radās jautājums, kā to vislabāk izdarīt; pejņa bija cerama laba — uz katru vīru pa piecdesmit sešdesmit piastriem.

„Jaunās Amēlijas" kapteinis lika priekšā par neitrālo vietu izmantot Mote-Kristo salu, jo tā bija neapdzīvota un brīva no muitas ierēdņiem un kareivjiem, it kā Merkurija — tirgotāju un zagļu dieva — tieši šīm nolūkam jūrā iemesta.

Monte-Kristo vārdu dzirdot, Dantesam sirds priekā iedrebējās: viņš piecēlās, lai nepamanītu viņa uztraukumu. Priekšlikumu visi pieņēma, un jau nākamajā naktī bija jāizbrauc.

II

Monte-Kristo sala

Dantess pēdīgi itin vienkārši varēja cerēt sasniegt savu laimes salu gadījuma dēļ. Visu nakti viņš pavadīja drudžainā uztraukumā. Arī dienā uztraukums nemazinājās, bet viņš prata to neizrādīt, apslēpdams to ar sagatavošanas darbiem, kurus matroži pa paradumam veica vairāk pēc viņa nekā kapteiņa pavēlēm. Arī vecais kapteinis to manīja, bet neņēma ļaunā, jo uzskatīja Edmonu par sava amata pēcnācēju.

Vakarā „Jaunā Amēlija" izbrauca no Livorno ostas. Jūra bija mierīga. Dantess izskaidroja, ka visi varot iet pie miera, viņš palikšot nomodā; un, kad maltietis, — tā Dantesu mēdza saukt, — to sacīja, tad varēja paļauties, ne vienreiz vien tas bija jau izmēģināts. Dantess, no cietuma vientulības atkal atdots pasaulei, nereti juta vajadzību pēc vientulības, un kur gan vientulība ir plašāka un dzejiskāka nekā uz kuģa, kad nakts tumsā brauc pa bezgalīgās jūras klusumu?

No rīta agri kapteinis iznāca un Dantess likās gulēt, bet pēc dažām stundām nemiers viņu dzina atkal uz kuģs klāja. Bija redzamas Monte- Kristo salas klintis; gaiss bija tik dzidrs, ka lielajā tālumā varēja izšķirt visus priekšmetus. Spilgtās krāsās — sarkanās un zilās — austra apspīdēja salu. Laiku pa laikam silta vēja dvesma pūta Dantesam kvēlojošajos vaigos. Spēlētājs, kura laime bija atkarīga no kārtīm, vai tās krīt uz vienu vai otru pusi, nevar sajust tik lielu uzbudinājumu, kā Dantess to pārdzīvoja cerību uztraukumā. Pagāja diena, pienāca nakts. Pēdīgi ap pulkstens desmitiem viņi piestājās pie salas. „Jaunā Amēlija" bija ieradusies pirmā, noņēmēja kuģis vēl nebija pie krasta. Dantess nevarēja nociesties un pirmais nolēca zemē. Bija jau gluži tumšs, bet ap pulkstens vienpadsmitiem no jūras pacēlās mēness un sudraboti atspīdēja viļņi. Drīz vien mēness bālie stari kā gaismas plīvurs klājās pār visu klinšaino salu.

Kuģa „Jaunās Amēlijas" ļaudīm sala bija labi pazīstama; arī Dantess bija uz tās agrāk bijis, bet maz pazina tās iekšieni. Viņš tāpēc vaicāja Džakopam:

—    Kur mēs šonakt pārgulēsim?

—    Nu, uz kuģa, — tas atbildēja.

—    Vai nebūtu labāk iet alās?

—    Kādās alās?

—    Nu, uz salas taču ir alas.

—    Es šeit nepazīstu nekādas alas, — atteica matrozis.

Dantesam uz pieres parādījās auksti sviedri.

—    Vai tad nav nekādu alu Monte-Kristo salā? — viņš vēlreiz jautāja.

—    Nav nekādu.

Vienu acumirkli Dantess palika stāvam kā apstulbis; tad viņš apdomājās, ka šīs alas kaut kāda gadījuma dēļ pa tiem garajiem trīssimt gadiem varētu būt tikušas aizbērtas vai arī kardināls Spada tās drošības dēļ aizbāzis. Galvenais bija — atrast aiztaisīto ieeju. Pa nakti to meklēt būtu bijuši veltīgi pūliņi; Dantess atlika meklēšanu uz nākamo dienu. Turklāt drīz vien parādījās norunātās zīmes, atnāca otrais kuģis un tūdaļ notika preču pārkraušana.

Neviens nemanīja, kas pārņēmis visu Dantesa prātu. No rīta agri viņš paņēma šauteni, pulveri un lodes uz paskaidroja, ka gribot drusciņ pastaigāties un varbūt nošaut kādu kalnu kazu. Neviens viņu neatturēja, tikai Džakopo gribēja viņu pavadīt, un viņš neiedrošinājās viņu atraidīt, lai neceltu aizdomas. Bet tiklīdz bija nošāvis vienu kazu, viņš aizsūtīja Džakopo ar medījumu atpakaļ pie biedriem, lai tie pagatavotu krietnas brokastis. Viņš pats devās tālāk.

Drīz Dantess nokļuva uz kādas takas un tuvojās tai vietai, kur, pēc viņa domām, vienīgi varēja atrasties apsolītās alas. Vērīgi aplūkodams apkārtni un celiņu, kurš veda no ostas augšup, viņš bija pamanījis pie dažām klintīm it kā iecirtumus un iegriezumus, kurus varēja būt izdarījušas tikai cilvēku rokas.

Šur un tur šis zīmes likās nozūdam, nereti tās bija apaugušas ar sūnām vai to priekšā bija izauguši miršu krūmi;, bet kad Edmons pašķīra zarus, viņš tomēr atkal pazina zīmes, kas likās vedam liz zināmu vietu, kuru kardināls laikam bija gribējis atzīmēt.

Bet apmēram soļus sešdesmit no ostas Edmonam likās, ka zīmes beidzas, vismaz tās neveda ne uz kādu alu. Liels, apaļš klints gabals, kurš atbalstījās uz mazāka — cieta pamata, bija vienīgais mērķis, uz kuru zīmes likās vedam. Edmonam iekrita prātā, ka viņš varbūt nav zīmju galā, bet to sākumā; viņš griezās atpakaļ un gāja pa to pašu ceļu, pa kuru bija atnācis.

Tikmēr viņa biedri jau pilnā sparā cepa un visu sagatavoja brokastīm. Te viņi ieraudzīja Edmonu klinšu augstumā pārdroši lecam no vienas klints uz otru. Viens no biedriem izšāva, un Edmons pēc šās zīmes skriešus devās uz viņu pusi. Bet kamēr vēl visi apbrīnoja viņa ātro un drošo skriešanu un veiklību, piepeši Edmonam paslīdēja kāja. Biedri redzēja, ka viņš iekliedzās, un — pazuda no viņu acīm.

Visi uzlēca un metās viņam palīdzēt, jo visi viņu mīlēja. Džakopo bija pirmais, kas piesteidzās viņam klāt. Viņš atrada Edmonu asiņainu un gandrīz vai bez samaņas guļam; viņš likās bija nokritis no divpadsmit līdz piecpadsmit pēdu augstuma. Viņam iepilināja mutē dažas lāses ruma un viņš drusciņ atspirga.

Edmons atvēra acis un žēlojās par stiprām sāpēm celī, par dūrējiem sānos un smagumu galvā. Biedri gribēja viņu nest uz kuģi, bet kad tie viņu aizskāra un pacēla, viņš skaidroja, ka jūt lielas sāpes un nevar paciest pārnešanu. Viņš lūdza, lai biedri neliekas traucēties un iet ēst.

Kad viņi stundu vēlāk atkal atnāca, Edmons bija gan aizvilcies uz labāku vietu turpat netālu, bet viņa sāpes bija kļuvušas stiprākas.

—    Viņš laikam būs pārlauzis ribas, — čukstēja kapteinis, — bet viņš ir krietns biedrs, mēs nevaram viņu atstāt; raudzīsim, kā aiznest viņu uz kuģi.

Bet Dantess paskaidroja — labāk uz vietas nomirt nekā ļaut sevi aizskart un nest.

—     Nu, lai tad nāk, kas nākdams, — teica kapteinis, — lai neviens nesaka, ka mēs esam labu biedru atstājuši bez palīga, — mēs paliksim šodien vēl šeit un brauksim tikai rīt!

Matroži ļoti izbrīnījās par šādu priekšlikumu, bet neviens nerunāja pretī. Kapteinis bija pazīstams kā stingrs aukstas sirds vīrs; ka viņš šoreiz gribēja atsacīties no liela pasākuma un krietnas peļņas, tas visus pārsteidza. Bet Dantess nevēlējās pieņemt šo labsirdību un tāpēc kapteinim sagādāt lielus zaudējumus.

—     Nē, — viņš teica kapteinim, — es biju neveikls, un man jāatbild par sekām. Atstājiet tikai man mazliet maizes, šauteni, pulveri un lodes, lai varētu nošaut kādu kazu vai arī aizsargāties, un dzelzs kapli, lai varētu sev izcirst kādu bedri par patvērumu, ja jūs varbūt ilgāk šurp neatbrauktu.

—    Bet tu jau šeit nomirsi badā, — teica kapteinis.

—    Tik ļauni gan nebūs; bet, ja tā, tad jau labāk nekā ciest briesmīgas sāpes, kad mani pakustina.

Kapteinis paskatījās uz savu kuģi, kurš mierīgi šūpojās ostā.

—    Ko tad lai mēs darām, maltieti? — viņš jautāja. — Mēs nevaram tevi vienu pamest, bet arī nevaram ilgāk kavēties.

—    Brauciet vien! Brauciet vien! — teica Dantess.

—    Mēs paliksim tur vismaz astoņas dienas, un arī tad mums būs ar līkumu jābrauc šurp.

—    Klausieties, — atteica Dantess, — kad jūs sastopat ceļā kādu zvejnieku barku, kas nāk uz šo pusi, tad ieminieties tai par mani! Es esmu ar mieru samaksāt piecdesmit piastru par savu pārvešanu uz Livorno. Ja ceļā nesastopat nevienu, tad atbrauciet paši.

Vēl gan Džakopo piedāvājās palikt pie Edmona un atstāt sagaidāmos piecdesmit piastrus peļņas, bet Edmons noteikti atraidīja viņa labsirdīgo priekšlikumu. Kontrabandisti nu Edmonam atstāja visu, ko viņš bija prasījis, un aizbrauca, sirsnīgi no viņa atvadījušies.

Kad viņi nebija vairs redzami, Edmons nodomāja, cik dīvaini, ka šajos vīros, kurus parasti mēdz uzskatīt par gluži pagrimušiem, par cilvēces padibenēm un atkritumiem, atrodama tāda sirsnība un uzupurēties spējīga līdzjūtība! Tad viņš aizlīda līdz klints virsotnei un noskatījās, kā kuģis sarīkojās un pēdīgi aizbrauca viegli un cēli kā kaiva, kura grasās aizskriet tālumā un, vispirms lēni ligojas vi|ņos, lai tad bultas ātrumā aizlaistos. Pēc stundas tartana vairs nebija saredzama.

Tad Dantess, kurš tikai tīšām, bet ne stipri bija savainots, pacēlās kājās slaiks kā kalnu stirna, paņēma savu šauteni un kapli un steidzās projām uz to klints gabalu, kurp viņu bija novedušas noslēpumainās zīmes.

Un tagad viņš sauca, atcerēdamies pasaku par arābu zvejnieku, par kuru viņam bija stāstījis vecais abats Faria: — Sezam, Sezam, atveries!

III

Manta tiek atrasta

Maija saules stari krita stāvus uz zemi, un tik silti un dzīvinoši uz — klintīm, ka pat tās likās ar labpatiku baudām šo siltumu. Miršu un olīvu koku lapas čaukstēja gandrīz vai metāliskās skaņās. Uz katra soļa, ko spēra Edmons, viņš iztraucēja raibus kukainīšus, smaragdā un zeltā spīdošas ķirzaciņas. Pa lēzenākiem pakalniem ganījās meža kazas. Visa sala bija tūkstošiem dzīvību apdzīvota, un tomēr Edmons bija viens un it kā bailīgi lūkojās apkārt, kā ceļotājs, kam tuksnesī šķiet, ka viņu uzlūko kaut kādas būtnes.

Šīs savādās jūtas Edmonu pārņēma tik stipri, ka viņš atkal pameta savu nodomāto darbu un vēlreiz uzkāpa salas augstākajā klintī, lai vēlreiz mestu skatienu uz bezgalību, kura pletās viņam visapkārt. Viņš redzēja kuģi, kurš šorīt jau agri bija aizbraucis, iegriežamies Bonifācija jomā, ,Jaunā Amēlija", uz otru pusi braukdama, bija pie Korsikas krasta. Neviens cits kuģis visapkārt nebija redzams, tikai plaša, bezgalīga, tukša jūra.

Edmons nomierinājās un strauji nokāpa lejā. Jau pirmīt viņš ar vienu acu uzmetienu bija pamanījis, ka jūras līcis pie salas tiešām bija tik plats un dziļš, ka tajā varēja iebraukt mazs kuģis.

Kardināls Spada, negribēdams, ka viņu kāds pamana, varēja būt šinī līcī iebraucis un tad, iedams pa taku, kura bija ar zīmēm apzīmēta, pašā galā savu mantu apracis. Dantess jau bija nonācis līdz apzīmētajai apaļajai klintij, tikai vienas domas viņu darija nemierīgu: kā gan kardināls bez palīga bija spējis uzcelt šo lielo klints gabalu, kurš varēja būt piecus sešus centnerus smags?

Piepeši viņam iekrita prātā, ka akmeni varbūt nevajadzēja pacelt, bet gan novelt. Viņš steidzās aplūkot to vietu, kurā akmens varēja būt atradies agrāk. Patiešām, viņš arī uzgāja mazu nokāri, kura likās mākslīgi taisīta. Akmens likās bija pa to noslīdējis uz leju un palicis guļam kādam otram akmenim virsū. Klints atbirzumi un oļi likās bija rūpīgi salikti kopā, lai izdzēstu visas pazīmes, ka šeit rīkojušas cilvēka rokas. Tad beidzot laikam viss bija apsegts ar zemi un apsēts ar zaļumiem, tā kā vecā klints Bija pilnīgi līdzīga citām. Dantess aši atkasīja zemi un viņam šķita, ka tiešām ir ieraudzījis šo mākslīgo veidojumu. Tad viņš sāka ar kapli apstrādāt laika gaitā satrunējušo mūri.

Pēc desmit minūtēm mūris sāka padoties, un viņš bija izcirtis tādu caurumu, ka varēja iebāzt roku. Nu viņš nocirta paresnu eļļaskoku, noplēsa tam zarus un lietoja to kā lauzni, bet klints bija par cietu — pats Herkuless to nebūtu spējis pakustināt.

Nu Dantess izdomāja, ka viņam vispirms jāiekustina pamats. Bet kā to darīt? Te viņam ienāca prātā pulveris, kuru viņam bija iedevis Džakopo. Viņš ar kapli izcirta caurumu starp abām klintīm, piebēra to ar pulveri, saplēsa savu kabatasdrānu un izgatavoja no tās degli, kuru uzlika uz pulvera. Tiklīdz deglis bija aizdedzināts, viņš ātri steidzās projām. Tūdaļ atskanēja liels troksnis; pulveris sprāgstot bija satricinājis augšējo klinti un galīgi sagrāvis apakšējo. No caurumiem izskrēja lieli kukaiņu bari un izrāpās čūskas.

Dantess nu tuvojās sprādziena vietai. Augšējā klints bez pamata svērās uz vienu pusi; šo pusi Dantess vēl vairāk paraka, tad ar eļļaskoka palīdzību lūkoja turp novelt augšējo klinti. Pēc ilgiem pūliņiem klints beigās tomēr sāka padoties, sazvēlās vēl vairāk, tad sāka velties un krist lejā no kraujas, līdz beidzot ar troksni iegāzās jūrā. Augstu pacēlās balti, putojoši viļņi un apraka to uz mūžu mūžiem. Apaļajā plankumā, uz kuru bija balstījusies klints, Dantesam tagad parādījās dzelzs riņķis, kas bija piestiprināts pie akmens plātnes.

Dantess priecīgā pārsteigumā iekliedzās. Viņa sirds neganti pukstēja, kājas drebēja, acis viņam pieplūda ar asinīm, viņš bija spiests apstāties. Bet tikai acumirkli viņš kavējās, tad iebāza roku riņķī un lēni uzcēla plātni, aiz kuras parādījās stāvas trepes, kuras veda lejup dziļā, tumšā alā.

Cits būtu tūdaļ meties iekšā; Dantess palika stāvot bāls un šaubīdamies.

—    Nu vajag saņemt vīra dūšu, — viņš sev teiea. — Nevajag ļaut, lai tevi nomāc ļaunas aizdomas, varbūt tomēr alā nekā nav. Vai es velti tik ilgi esmu cietis, lai tagad ļautos izmisumam?

Mirkli viņš palika stāvot, lūkodamies tumšajā alā.

—     Vai Bordžija tomēr beidzot nevar būt atradis šo slēptuvi, — viņš sacīja, — un mantu no tās izņēmis, jo viņa laupītāja skatienam nekas zem saules nepalika apslēpts. Tomēr, — viņš turpināja, — kaut arī tagad domāju, ka visas cerības ir muļķīgas, tad tomēr iesākto meklēšanu gribu turpināt vienīgi ziņkārības dzīts.

Un ar puszobgalīgu, pusnicinošu smaidu viņš nokāpa alā.

Dantess bija pārsteigts, ka dziļās tumsības un biezā smacīgā gaisa vietā šeit atrada zilganu gaismu. Gaisma un gaiss šeit iespiedās ne tik vien pa caurumu, kuru viņš bija izcirtis, bet arī pa klints starpām, kuras no ārpuses nemaz nebija ieraugāmas. Ala bija no granīta, un tās sienas mirdzēja it kā ar dimantiem apsētas.

—    Ak, — sacīja Edmons, — tās laikam būs tās mantas, kuras kardināls atstājis, un kad abats sapnī redzēja šīs mirdzošās sienas, viņš arī ticēja, ka manta šeit patiesi atrodas.

Tomēr Edmonam iešāvās prātā testamenta vārdi, kurus abats viņam bija licis iemācīties no galvas: „Otras alas attālākajā kaktā."

Dantess bija atradis tikai vienu alu; tagad viņam bija jāuzmeklē otra.

Viņš pārdomāja. Otrai alai, zināms, vajadzēja atrasties dziļāk salas iekšienē. Viņš izmeklēja un izklauvēja klinšu sienas visapkārt, kur, pēc viņa domām, vajadzēja būt ieejai otrajā alā, kura laikam arī bija rūpīgi apslēpta. Nekur nebija dzirdamas dobjas skaņas, un Dantesa pieri jau klāja sviedri. Pēdīgi viņam likās, it kā skanētu dobjāka atbalss. Viņš smalki aplūkoja šo vietu, un, kur neviens cits laikam nekā nebūtu pamanījis, viņš kā ilggadējs cietumnieks noģida, ka šeit tiešām vajag būt caurumam. Nu viņš vēl pārmeklēja visas citas sienas, vai nebūtu kaut kur vēl dobjākas skaņas, bet, nekā neatrazdams, atgriezās pirmajā vietā.

Stiprāk cērtot, piepeši no sienas sāka birt it kā kaļķi, zem kaļķiem parādījās vienkāršs, balts akmenis. Caurums klintī bija slēgts ar citu akmeni, tam virsū bija uzmesti kaļķi, kuri vēlāk pārkrāsoti pārējo klints sienu krāsā. Tālāk kaļot, Dantess mūrī atrada šķirbu; te viņam vajadzēja tālāk rakt ar kapli.

Kādi noslēpumi tomēr atrodas cilvēka dabā! Pēc katra pierādījuma, ka Faria nav maldījies, Dantess nekļuva vis priecīgāks, bet gan domīgāks un gandrīz vai zaudēja dūšu. Jaunais atradums, kuram vajadzēja pavairot viņa spēkus, tos gandrīz vai laupīja. Kaplis viņam tik tikko neizkrita no rokām.

Viņš atspiedās pret klints sienu un noslaucīja pieri, tad izkāpa no alas, pats sev sacīdams, ka grib apskatīties, vai tuvumā neesot kāds, kas varētu noskatīties; bet patiesībā viņam vajadzēja svaigu gaisu, jo viņš juta, ka tuvojas ģībonis.

Sala bija tukša. Saule atradās tieši pusdienas laikā un likās viņu apsargājam ar savām ugunīgajām acīm; tālumā bija redzamas garām peldam mazas zvejnieku laivas ar baltām burām. Dantess vēl nekā nebija ēdis, bet viņš šai mirklī nespēja nekā iebaudīt. Viņš iedzēra tikai dažus pilienus ruma un, tā kā nu bija drusku iestiprinājies, atkal atgriezās alā. Viņš paķēra kapli un sāka atkal darboties. Pēc dažiem cirtieniem viņš manīja, ka akmeņi nebija kopā salaisti, bet tikai cits citam blakus nolikti un ar kaļķiem apmesti. Viņš atvēla vienu akmeni, tad vairākus un drīz vien pārliecinājās, ka patiesi ir vēl otra ala, kurā varēja it ērti ieiet. Pirms Edmons iegāja alā, viņš vēlreiz saņēma dūšu tam gadījumam, ka tomēr varētu būt maldināts. Beidzot viņam bija tik daudz spēka, ka varēja ieiet alā.

Šī otrā ala bija zemāka, tumšāka un atbaidošāka nekā pirmā. Gaiss, kurš tikai tagad iespiedās pa izcirsto caurumu, bija visai nelabs un ar to slāpējošo smaku, kādu Dantess bija cerējis atrast pirmajā alā. Viņš atkāpās un ļāva vispirms ieplūst svaigam gaisam. Kad beidzot varēja alā ieiet, viņš pamanīja, ka kreisajā pusē no cauruma bija tumšs kakts, bet Dantesa acīm nekāda tumsa nebija necaurredzama. Viņš alā apskatījās visapkārt, — tā bija tukša tāpat kā pirmā. Manta, ja patiesi tāda bija un šeit atradās, bija laikam aprakta šinī tumšajā kaktā.

Izšķirīgā stunda bija pienākusi. Dantess sajuta nāves bailes. Vēl tikai dažas pēdas zemes tam bija jāparok, tad viņš sajutīs vai nu vislielāko prieku, vai arī vislielāko izmisumu. Viņš tuvojās kaktam ar ciešu apņēmību un sāka spēcīgi rakt zemi. Pie piektā vai sestā dūriena kaplis atsitās pret dzelzi. Neviens zvans nebūtu uz Edmonu atstājis tādu iespaidu kā šīs skaņas. Ja būtu bijis iespējams, viņš būtu kļuvis vēl bālāks nekā jau bija. Viņš raka tālāk tanī pašā vietā un atdūrās uz tādu pašu šķērsli, tikai skaņa bija mazliet citāda…

„Tā būs ar dzelzi apsista kaste," viņš domāja.

Šinī acumirklī alu aptumšoja kāda garāmskrejoša ēna. Dantess nosvieda kapli, paķēra bisi un steidzās ārā. Tā bija bijusi meža kaza, kura bija paskrējusi garām alai un ganījās turpat zālē. Būtu bijis labs gadījums sagādāt pusdienām mielastu, bet viņš bijās ar šāviena troksni atsaukt šurp kādu nevajadzīgu ciemiņu. Viņš acumirkli padomāja, tad nocirta sveķainu koku, aizdedzināja to pie gruzdošām oglēm, kuras bija atstājuši kontrabandisti, un tad ar šo lāpu devās atpakaļ alā. Viņš negribēja zaudēt nekā no tā, ko tagad cerēja redzēt.

Dantess ar lāpu apgaismoja alu un pārliecinājās, *ka ar kapli patiešām bija atdūries pret koku un dzelzi. Tagad viņš iesprauda lāpu alas sienā un strādāja tālāk. Drīz vien bija atrakts trīs pēdu garš un divu pēdu plats laukums, un Dantess varēja aplūkot ar dzelzīm apsistu ozola kasti. Vidū uz vāka atradās sudraba plate, kurai zeme nebija nekā laupījusi no tās spožuma un uz kuras lepojās Spadu nama ģerbonis, kardināla cepure un zobens. Dantess attiecībā uz šā ģerboņa nozīmi nevarēja kļūdīties; Faria viņam diezgan bieži to bija aprakstījis. Tagad vairs nebija šaubu, manta patiesi atradās šeit. Kas gan būtu alā ar tādām pūlēm ieracis tukšu kasti?

Darbs gāja strauji uz priekšu, un tagad ari Dantess vidū ieraudzīja atslēgu un katrā pusē vēl piekaramo atslēdziņu un klamburus. Visur pēc tā laika paražas bija izkalti izgreznojumi, kuriem tagad bija divkārša vērtība. Dantess mēģināja kasti pacelt vai atvērt. Trejas' atslēgas kā uzticami sargi ne par ko negribēja mantu atdot. Viņš dzina kapļa aso malu starp vāka eņģēm, un beidzot, pēc lielām pūlēm, vāks atsprāga vaļā.

Dantesam uznāca it kā drudža reibonis; viņš paķēra šauteni un nostājās blakus kastei. Vispirms viņš aizmiedza acis kā bērni, kuri savā fantāzijā grib vairāk zvaigžņu ieraudzīt nekā īstenībā ir pie debesīm redzamas; tad viņš acis atkal atdarīja un stāvēja kā apstulbis.

Kaste bija sadalīta trijās daļās: no pirmās viņam pavājā apgaismojumā pretim mirdzēja zelta dālderi, otrā rūpīgi iepakoti glabājās lieli zelta gabali; trešajā viņš beidzot varēja rakņāties pa pērlēm un dimantiem, kuri, ja tiem lika tecēt caur pirkstiem, bija it kā mirdzošs lietus un skanēja tā, it kā krusa sistos pret loga rūtīm.

Kad Edmons ar trīcošām, karstām rokām ilgi bija vandījies savās mantās, viņš uzlēca un ārprātam līdzīgā uzbudinājumā skraidīja pa alu. Tad viņš izskrēja ārā un uzkāpa uz kādas klints, no kuras varēja pārredzēt visu salu un jūru. Nekur nebija ieraugāma neviena bura, ne laiva. Viens pats! Gluži viens ar šo bezgalīgo, neaprēķināmo, pasakaino mantu! Vai viņš gulēja, vai bija nomodā? Vai tas bija sapnis, vai patiesība?

Viņš skraidīja apkārt pa salu savā priekā meža kazas un jūras putnus izbaidīdams. Kad beidzot bija gluži piekusis, viņš nāca lēnām atpakaļ uz alu, arvien vēl par savu laimi šaubīdamies. Ieskatīdamies savā mirdzošajā dimanta bedrē un nespēdams savaldīt savu pārplūštošo sirdi, viņš nokrita ceļos. Tikai tagad viņš jutās apmierināts un neizsakāmi laimīgs, jo tikai tagad viņš sāka ticēt savai laimei.

Viņš sāka savu mantu skaitīt: tur bija tūkstošiem zelta gabalu, katras divas līdz trīs mārciņas smags. Tad viņš uzrakņāja aptuveni divdesmit pie

cus tūkstošus zelta dālderu, no kuriem katrs bija apmēram astoņus frankus vērts. Dālderi bija kalti pāvesta Aleksandra VI un viņa priekšteču laikā. Tagad ši kastes daļa bija vēl tikai līdz pusei iztukšota. Beidzot viņš vēl atrada pērles, dārgakmeņus, dimantus, kuru vērtība to mākslinieciskās apstrādes dēļ bija divkāršojusies; to bija desmitreiz tik daudz, cik Dantess varēja riekužā saņemt.

jau sen gai- vakar uzkāpa pats tukšums

Dantess redzēja, ka diena iet uz beigām un ka pēdīgi tumsa pārklāj alu. Baidīdamies, ka netiek pārsteigts, viņš paņēma šauteni un atstāja alu. Viņš drusciņ iebaudīja maizi un vīnu, tad aizvēla alai priekšā akmeņus un pats nolikās gulēt uz akmens, savām miesām aizsargādams dārgumus. Šī nakts bija viena no tām šausmīgajām un tomēr patīkamajām naktīm, kādas Dantess jau vairākas bija izbaudījis savā dzīvē.

IV

Nepazīstamais

Pēdīgi atausa diena, kuru Dantess ar vaļējām acīm bija dījis. Līdz ar pirmo saules staru viņš piecēlās un tāpat kā salas augstākajā klintī lūkoties visapkārt. Tālumā bija tāds kā vakar.

Tad Edmons atkal nokāpa lejā pie savām mantām, piebēra kabatas ar dārgakmeņiem, tad aiztaisīja dārgumu kasti ar dēļiem, cik labi vien varēdams, uzmeta virsū zemi, nolīdzināja to un kājām piemīdīja, lai nevarētu šo vietu atšķirt no apkārtnes. Nu viņš atstāja alu, cieši aizdarīja to ar akmeņiem, tad atstāja arī otru alu un, pa trepēm augšā uzkāpis, uzcēla akmens plātni uz ieejas, uzkrāva uz plātnes akmeņus, kuriem starpā vēl iebēra zemi, iesprauda un iedēstīja mirtes un citus krūmus zemē un aplaistīja tos ar ūdeni, lai tie augtu un aizsegtu ieejas vietu. Beigās viņš vēl, cik nu spēdams, lūkoja padarīt nepazīstamas pēdas, izkaisīja, smiltis un noslaucīja pēdu nospiedumus, un tad nepacietīgi sāka gaidīt savus biedrus.

Viņš tagad nevarēja šeit palikt un kā pūķis sargāt savu mantu; viņam vajadzēja iet ļaudīs un sabiedrībā iegūt to iespaidu un to varu, kādu mūsu laikos dod viens no lielākajiem spēkiem — nauda.

Sestajā dienā pārbrauca kontrabandisti. Dantess no tālienes pazina ,Jauno Amēliju"; viņš kā ievainotais Filoektets* aizvilkās uz krastu un paskaidroja saviem biedriem, ka jūtoties labāk, bet tomēr vēl neesot vesels. Kontrabandisti atkal viņam izstāstīja savus piedzīvojumus; viņiem arī šoreiz bija smaidījusi laime, bet pēc preču izkraušanas muitnieku kuģis bija viņus pamanījis un viņiem bijis jābēg; tomēr nakts viņiem palīdzējusi izglābties. Visi, bet it sevišķi Džakopo, nožēloja, ka Dantess nebija piedalījies braucienā,, jo katram šoreiz peļņas tiesa iznāca veseli piecdesmit piastri.

Edmons nelikās manīt, viņš pat nepasmaidīja, kad dzirdēja, kādus lielus labumus viņš zaudējis, palikdams šeit, Monte-Kristo salā. Tā kā kontrabandisti tikai viņa dēļ bija piestājuši pie salas, tad nosprieda vēl tajā pašā naktī izbraukt uz Livorno.

Livorno nonācis, Edmons tūliņ devās pie kāda žīda, kuram pārdeva četrus mazākos no saviem dimantiem par divdesmit pieciem tūkstošiem franku. Žīds būtu varējis apjautāties, kā vienkāršs matrozis ticis pie tādiem dārgumiem, bet viņš baidījās, — jo uz katru akmeni pašam pērkot bija skaidra peļņa vairāk par tūkstoš frankiem. Otrā dienā Dantess nopirka jaunu barku, kuru dāvināja Džakopam, iedodams tam vēl simt pi- astru, lai viņš par tiem nolīgtu sev matrožus. Džakopam Edmons uzdeva ar šo barku tūdaļ doties uz Marseļu un apjautāties par kādu sirmgalvi Dantesu un kādu meiteni Mersedesi, no kuriem pirmais dzīvoja Melānas ielā, otrā — Katalānu ciemā.

Džakopo domāja, ka viņš sapņo; bet kad Edmons viņam pastāstīja, ka viņš tikai par spīti saviem radiem kļuvis par jūrnieku, jo tie nedevuši viņam līdzekļus, ko dzīvot, bet ka nu viņš no sava tēvoča mantojis lielu bagātību. Nu Džakopo vairs ilgāk nebrīnījās un nešaubījās par stāsta patiesību, jo arvien bija jutis, ka Edmons vairāk ir izglītots nekā vienkāršs jūrnieks. Arī citi matroži un „Jaunās Amēlijas" kapteinis ticēja šim stāstam.

Kad Dantess saviem bijušajiem biedriem, no kuriem tagad apņēmās šķirties, uz atvadībām bija sarīkojis greznas dzīres un kapteinim bija solījies par sevi ziņot, viņš aizbrauca uz Marseļu, no kurienes tad viņam bija jābrauc uz Monte-Kristo salu.

Dantesa ceļa mērķis bija Dženova. Tur pašlaik ostā tika izmēģināta maza jahta, kuru sev bija pasūtījis kāds anglis, gribēdams iegūt vislabāko jahtu no vislabākajiem meistariem. Dantess pārsolīja angļa cenu un iegu-

Varonis grieķu teikās, kas bijis ievainots un biedru atstāts uz vientuļas salas.

va kuģi, kurā vēl lika ierīkot kajītē gultas galvgalī slepenu skapi ar trim slepenām nodaļām. Tad viņš aizbrauca, tā arī nepateicis, uz kurieni dodas.

Pēc divām dienām Edmons jau bija sasniedzis Monte-Kristo salu, jo jahta bija teicama ātrbraucēja. Dantess bija paspējis krietni iepazīties ar visu salu un tās apkārtni un piestājās nevis parastajā ostā, bet mazajā līcītī. Sala arī tagad bija gluži tukša; likās — kopš viņa aizbraukšanas neviens uz tās nebija bijis. Dantess naktī aizgāja uz savu slepeno alu un visu atrada savā vietā.

Otrā rītā jau neskaitāmu bagātību Dantess bija pārnesis uz jahtu un noglabājis slepenajā skapī kajītē. Džakopo gaidot, viņš pavadīja vēl dažas dienas savā salā un izmantoja šo laiku vēl tuvākai salas izpētei, līdz zināja visas tās labās un ļaunās puses, un apņēmās labās vēl pavairot un ļaunās novērst. Beigās viņš ieraudzīja Džakopo mazo barku tuvojamies salai; viņš deva signālu, Džakopo atbildēja; pēc divām stundām barka bija sasniegusi jahtu.

Dantess no Džakopo dzirdēja bēdīgas atbildes: vecais Dantess bija miris, bet Mersedese - pazudusi.

Edmons šo ziņu uzņēma mierīgu seju; tad viņš devās uz krastu un noliedza viņam sekot. Pēc divām stundām, kuras Edmons pavadīja vientulībā, viņš atgriezās uz sava kuģa un lika tam braukt uz Marseļu.

Dantess tagad pats neatrada laiku strādāt un vadīt kuģi; viņam bija tik daudz jāpārdomā, tik daudz jāpārdzīvo sava pagātnē… Tēva nāvi viņš bija paredzējis, bet Mersedesi? Kas bija noticis ar Mersedesi?..

Edmons nevienam aģentam nevarēja uzdot apklausīties par to, kas viņu interesēja; viņam būtu bijis jāatklāj savs noslēpums; viņš varēja tikai pats uz sevi paļauties. Livorno spogulis viņu bija pārliecinājis, ka viņam nav ko baidīties, ka viņu pazīs; bez tam viņam tagad bija pietiekami daudz līdzekļu pārģērbties. Tātad kādurīt jahta un barka droši iebrauca Marseļas ostā un izmeta enkurus tieši iepretim tai vietai, kur pirms daudziem gadiem Dantess bija ticis aizvests uz Ifas pili.

Ne bez riebuma Dantess redzēja sanitārās iestādes laivā pie sava kuģa piebraucam arī žandarmu, kuram viņš pasniedza savu Livorno nopirktu pasi uz kāda angļu lorda vārda un, auksti un nicīgi viņam garām iedams, izkāpa malā.

Viens no pirmajiem cilvēkiem, kuru viņš satika Kanebjēras ielā, bija kāds vecs matrozis no „Faraona". Šis vīrs, kurš agrāk bija kalpojis pēc viņa pavēlēm, tagad varēja apliecināt lielās pārmaiņas, kas ar viņu bija notikušas. Dantess pajautāja viņam dažus vārdus un samaksai deva kādu lielāku naudas gabalu.

Kad Edmons bija jau gabalu pagājis, matrozis skrēja viņam pakaļ, viņu skaļi saukdams.

Edmons apgriezās.

—    Atvainojiet, mans kungs, — teica vecais matrozis, — bet jūs laikam pārskatījāties; jūs gribējāt man gan dot dažus sū un esat iedevis veselu dālderi.

—    Tiešām, tad es būšu pārskatījies, mans draugs, — atteica Edmons, — bet jūsu godprātība nevar palikt bez algas, še jums vēl viens dālderis klāt.

Matrozis par šo dāvanu bija tik ļoti pārsteigts, ka pat aizmirsa devējam pateikties; viņš tikai noskatījās tam pakaļ un nomurmināja:

—    Tas laikam ir kāds nabobs no Indijas.

Dantess turpināja savu ceļu, bet katras solis, kuru viņš spēra, tikai pavairoja viņa skumjas un aizgrābtību: visas viņa bērnības atmiņas, kuras viņam visu mūžu bija stāvējušas acu priekšā, tagad šeit atdzīvojās un saistījās pie katras vietiņas, pie katra ielas stūra, pie katra krustceļa. Kad Edmons nonāca Melānas ielā, kur agrāk dzīvoja tēvs, viņš juta, ka ceļi sāk drebēt, un tik tikko viņš nepakļuva zem braucēju ratiem.

Māja, kurā sirmgalvis bija dzīvojis, izskatījās daudz bēdīgāka; puķes un vītņaugi, kurus vecais tik rūpīgi bija kopis, tagad bija nozuduši no logiem. Dantess atspiedās pret koku un, domās nogrimis, ilgi lūkojās uz šā nabadzīgā nama pirmo stāvu. Beidzot viņš tuvojās durvīm, pārkāpa pār slieksni, prasīja, vai šeit neesot neviens brīvs dzīvoklis, un lūdza parādīt piektā stāva dzīvokļus, kaut gan dzirdēja, ka tie visi ir apdzīvoti. Mājas pārvaldniekam vajadzēja viņu aizvest turp un lūgt iedzīvotājus svešā vārdā ļaut apskatīt divas mazas istabiņas.

Šo dzīvokli apdzīvoja kāds jauns laulāts pāris, kuru uzskatot Dantess nopūtās. Citādi viņam nekas vairs neatgādināja senāko dzīvokli. Sienas bija apsistas ar citām tapetēm, un visas vecās mēbeles, pie kurām saistījās Dantesa atmiņas, bija projām. Viņš apskatījās pēc gultas: tā atradās vēl tanī pašā vietā, kur viņa tēva gulta bija stāvējusi. Viņa acis tapa mitras: šinī vietā laikam nabaga sirmgalvis bija savu garu izlaidis, velti saukdams sava dēla vārdu.

Izbrīnījušies jaunie ļaudis uzlūkoja nopietno vīru, pār kura vaigiem ritēja divas lielas asaras. Tie cienīja viņa sāpes un viņam nekā nejautāja. Kad tas gāja projām, viņi to pavadīja un lūdza atnākt, cik bieži vien viņam patīk.

Izgājis ārā, Edmons palika pie otrām durvīm stāvot un prasīja, vai šeit nedzīvojot Kadruss. Pārvaldnieks atbildēja, ka drēbnieks jau sen šeit vairs nedzīvojot; viņam ar veikalu vairs lāgā neveicies, un tas tagad esot pārņēmis viesnīcu „Gāras tilts".

Dantess izlūdzās nama īpašnieka adresi, lika sevi pie viņa pieteikt kā lordu Vilmoru, kā tas bija ierakstīts viņa pasē, un nopirka mazo māju Melānas alejā par divdesmit pieciem tūkstošiem franku. Māja bija gan tikai aptuveni desmit tūkstošus franku vērta, Dantess būtu par to maksājis vai pusmiljonu.

Vēl tanī pašā dienā notārs, kurš bija uzrakstījis pirkšanas kontraktu, jaunajam pārim paziņoja, ka jaunais saimnieks viņiem par līdzšinējo cenu ļauj izvēlēties dzīvokli no visiem mājas dzīvokļiem, tikai ar nosacījumu', ka tiem jāatstāj saimniekam divas mazās istabiņas, kuras tie līdz šim bija apdzīvojuši.

Šis ārkārtējais notikums visiem Melānas alejas iedzīvotājiem astoņas dienas deva iemeslu dažādām runām un spriedumiem, no kuriem neviens nebija pareizs. Bet ļaudis vēl vairāk brīnījās, ka tas pats vīrs, kurš māju bija nopircis un tā jau diezgan vērsis uz sevi visu ļaužu uzmanību, tanī pašā vakarā vēl apstaigāja Katalānu ciemu un iegriezās kādā mazā zvejnieku būdiņā, kur palika vairāk nekā stundu un nevarēja beigt taujāt par dažām personām, kuras jau pirms piecpadsmit vai sešpadsmit gadiem bija pazudušas. Otrā dienā viņš ļautiņiem, pie kuriem vakar par šo un to bija apjautājies, iedāvināja barku ar visiem piederumiem un izvairījās no viņu pateicībām, aiziedams projām. Kad Edmons kādam matrozim bija devis pavēles, viņš uzkāpa zirgā un izjāja pa vārtiem.

V

Viesnīca „Gāras tilts"

Kas kājām apstaigājis Francijas dienvidus, būs starp Belgardi un Boke- ru pamanījis mazu viesnīcu lielceļa kreisajā pusē. Tās mugurpusē, kura griežas pret Ronas upi, atrodas iežogots zemes gabals, uz kura aug pāris meža eļļas un vīģes koku, zem kuriem ir sakņu dobes; pašā dārza kaktiņā karstajā dienvidu saulē pusnokaltusi priede.

Jau astoņus gadus šo viesnīcu vadīja pavecs vīrs un sieva, kuriem vienīgie palīgi bija meitene, Trinete vārdā, un kalps Tako; ar tiem arī pietika, jo kopš bija ierīkots ūdensceļš starp Bokeru un Egmortu, lielceļš līdz ar viesnīcu bija kļuvis gluži vientuļš un vecais mājas suns dienu un nakti rēja katru cilvēku, kas gāja garām, tik ļoti viņš bija atradinājies pazīt ceļotājus.

Kroga saimnieks bija kāds četrdesmit gadus vecs vīrs, garš, vājš, stipra auguma, īsts dienvidnieks, ar dziļām, spīdošām acīm, ērgļa degunu un baltiem zobiem kā vilkam. Mati viņam bija biezi, sprogaini, drusku iesirmi tāpat kā bārda; sejas krāsa bija gluži melna no pastāvīgā paraduma stāvēt durvīs un saulgozī gaidīt viesus.

Šis vīrs bija mūsu vecais pazīstamais Gaspars Kadruss. Viņa sieva bija bāla, vāja un slimīga, bet tomēr nebija pilnīgi zaudējusi savu agrāko skaistumu, lai gan sen viņu pastāvīgi kratīja drudzis. Viņa vienmēr sēdēja savā krēslā vai gulēja gultā viena pati; vīrs reti atnāca pie sievas, jo tad viņa tam nedeva miera ar savām žēlabām, uz ko vīrs filozofiski mēdza atbildēt:

—    Ciet klusu, Karkonta! Tāda ir Dieva griba!

Vīrs sievu sauca par Karkontu pēc viņas dzimtā ciema, kaut gan viņas vārds bija Madlēna Radele.

Kadruss, likās, tik mierīgi lūkojās uz dzīvi un uzticējās Dievam; tomēr viņš rūgti sajuta sievas pastāvīgo žēlošanos. Daudz vajadzību viņam nebija, bet viņš bija godkārīgs un nepalaida garām nevienu gadatirgu, kur nebūtu parādījies savā dīvainajā, puskatalāniskajā, pusandalūziskajā uzvalkā, kamēr viņa Karkonta bija tērpusies skaistajā arliešu apģērbā, kas bija daļēji arābisks, pa daļēji grieķisks. Ak, bet pulksteņa ķēdes, kaklarotas, raibās jostas, samta vestes, garās zeķes un kurpju sudraba sprādzes bija pazudušas, un tātad viņš bija pirms kāda laika apņēmies labāk nemaz nerādīties lielās ļaužu sapulcēs.

Kadruss pašlaik atkal bija sēdējis saulgozī savu durvju priekšā, kad Karkontas asā balss viņu aizsauca, bet vēl viņš nebija atgriezies atpakaļ, lai turpinātu lielceļa pārlūkošanu, kad pie kroga piejāja stalts, liela auguma, melni ģērbies garīdznieks un, no zirga nokāpis, piesēja to pie kāda slēģa, kurš turējās pēdējā eņģē. Sarkanā kokvilnas lakatā viņš noslaucīja sviedrus un tad ar pātagas apkalto galu pieklauvēja pie durvīm.

Tūdaļ lielais, melnais suns sāka lieliski riet un rādīt zobus. Tā bija divkārša kara pieteikšana, kas liecināja, cik maz viņš bija pieradis pie viesiem un viesmīlības. Vienlaikus koka trepēs atskanēja smagi soļi, un drīz vien pats krodzinieks parādījās izbrīnījies, ar līku muguru retā viesa priekšā.

—    Še es esmu, — teica Kadruss, — še es esmu! Vai tu būsi mierīgs, Margolīn! Esiet gluži drošs, mans kungs, suns gan rej, bet nekož! Vai pavēlēsit atnest vīnu? Ellišķīgi karsta diena. Bet atvainojiet! — viņš tad

pats sevi pārtrauca, atcerēdamies, ka viņa priekšā stāv garīdznieks. — Atvainojiet! Ko jūs vēlaties, abata kungs?

Garīdznieks dažas minūtes ļoti uzmanīgi uzlūkoja Kadrusu, ne vārda neatbildēdams; kad Kadruss tikai brīnījās par ilgo neatbildēšanu, viņš jautāja:

—   Vai jūs esat Kadrusa kungs?

—            Jā, mans kungs, — atteica Kadruss, vēl vairāk izbrīnījies par abata jautājumu nekā nupat par viņa klusēšanu. — Es esmu Gaspārs Kadruss. Ar ko es varu jums pakalpot, mans kungs?

—           Gaspārs Kadruss?… Jā… tādi, man liekas, bija vārdi, kuri tika minēti. Vai jūs nedzīvojāt citkārt Melānas alejā, vai ne? Ceturtajā stāvā?

—   Tā ir.

—   Un nodarbojāties ar drēbniecību?

—             Jā, bet laime mani atstāja. Tanī nolādētajā Marseļā tagad ir tik karsts, ka neviens vairs negrib ģērbties. Bet, runājot par karstumu, vai jūs negribētu ar kaut ko atspirdzināties, abata kungs?

—            Nu, jā, dodiet man kādu pudeli no jūsu labāka vīna un tad pļāpāsim tālāk!

—    Kā pavēlat, abata kungs.

—            Vai jūs esat viens? — prasīja abats, kamēr saimnieks viņam nolika priekšā pudeli un glāzi.

—            Ak! Mans Dievs, jā, abata kungs, tikpat kā viens, jo man ir sieva, kura man maz var palīdzēt, jo nabaga Karkonta ir aizvien slima.

—           Ā, jūs esat precējies? — sacīja abats ar līdzcietīgu izbrīnu un pārlaida skatienu pār nabadzīgo saimniecību.

—            Jūs redzat, ka neesmu bagāts, abata kungs, — Kadruss sacīja nopūzdamies. — Bet lai nu kā! Pietiek, ka cilvēks ir godīgs, lai viņš pasaulē tiktu uz priekšu.

Abats viņam uzmeta caururbjošu skatienu.

—           Jā, es esmu godīgs, to es varu par sevi sacīt, — viesnīcnieks apliecināja, roku uz sirds likdams un uzmezdams abatam skatienu, — ne katrs šinī laikā var par sevi to sacīt.

—   Jo labāk jums, ja jūs runājat taisnību.

—   Ko jūs ar to gribat sacīt?

—            Es gribu teikt, ka man jātiek skaidrībā, vai jūs tas esat, kuru man vajag.

—   Kādus pierādījumus jūs prasāt?

—   Vai jūs 1814. vai 1815. gadā pazināt kādu jūrnieku vārdā Dantess?

—            Dantess! Vai es viņu pazinu, nabaga Edmonu! Viņš bija viens no maniem labākajiem draugiem! — iesaucās Kadruss, kura seju pārklāja purpura sārtums, kamēr abata skaidrās, drošās acis likās vairāk izplešamies, lai pilnīgi varētu ielūkoties dvēselē tam, kuru viņš iztaujāja.

—    Jā, patiesi, es domāju, viņu sauca par Edmonu.

—        Jā, viņu sauca par Edmonu tik pat patiesi kā mani par Gaspāru Kadrusu. Bet kas ar nabaga Edmonu ir noticis, abata kungs? — turpināja viesnīcnieks. — Vai jūs viņu pazināt? Vai viņš vēl ir dzīvs? Vai viņš ir brīvs? Vai viņš ir laimīgs?

—        Viņš nobeidzās cietumā briesmīgāk nekā Tulonas galeru vergi, — atbildēja abats.

Sārtums nozuda no Kadrusa sejas, lai atstātu vietu nāves bālumam. Viņš novērsās, un abats redzēja, ka tas slaucīja asaras.

—    Liekas, ka jūs viņu mazliet mīlējāt, mans draugs? — jautāja abats.

—       Jā, es viņu mīlēju, — atbildēja Kadruss, — kaut gan man sev jāpārmet, ka kādreiz esmu apskaudis viņa laimi. Bet pēc tam, es jums to varu svēti apzvērēt, viņa nelaimi esmu ļoti nožēlojis.

Abats brīdi klusēja un, ne acu nenovērsdams, lūkojās saimnieka mainīgajā sejā.

—    Vai jūs to nabaga puiku pazināt? — prasīja Kadruss.

—       Es tiku aicināts pie viņa nāves gultas, lai sniegtu viņam reliģijas pēdējo mierinājumu, — abats atbildēja.

Kadruss noslaucīja sviedrus no pieres un vaigiem.

—        Ļoti savādi, — abats turpināja, — ka Dantess uz nāves gultas man vēl zvērēja, ka nezinot iemeslu, kāpēc viņš apcietināts.

—         Taisnība, taisnība! Viņš to nevarēja zināt, tas nabaga puika! Nē, abata kungs, viņš jums nemeloja.

—        Tāpēc viņš man arī uzdeva noskaidrot viņa lietu, kura tam pašam bija noslēpums, un viņa piemiņu, ja pie tās pieliptu kāds traips, atkal darīt tīru.

Un abata arvien caururbjošākais skatiens vēroja gandrīz vai izmisušo Kadrusu.

—         Kāds bagāts anglis, Edmona nelaimes biedrs, kurš drīz pēc tam kļuva brīvs, turēja paslēpis pie sevis ļoti dārgu dimantu. Cietumu atstādams, viņš Dantesam, kurš to bija kopis kā brālis, gribēja atstāt kādu piemiņu un dāvāja viņam šo dimantu. Dantess to neizmantoja, lai nopirktu savus sargus, kuri dimantu būtu paņēmuši un viņu varbūt tomēr nodevuši, bet uzglabāja gadījumam, ja tas atkal nāktu brīvībā. Tad viņš dimantu būtu pārdevis un viņa laime būtu nodibināta.

—       Tas laikam bija ļoti dārgs dimants? — Kadruss prasīja ar kvēlojošu skatienu.

—    Dimanta vērtība bija piecdesmit tūkstoši franku.

—         Piecdesmit tūkstoši franku! — izsaucās Kadruss. — Tad jau tam vajag būt bijušam tik lielam kā riekstam?

—        Ne gluži, — atbildēja abats, — bet jūs pats varat par to pārliecināties, jo man dimants ir līdzi.

Abats izvilka mazu, melnu kārbiņu un Kadrusa apžilbušo acu priekšā grozīja apbrīnojami skaistu gredzenu.

—    Un tas ir piecdesmit tūkstošu franku vērts? — kārigi prasīja Kadruss.

—         Bez iekaluma, kuram arī vēl ir sava branga vērtība, — atbildēja abats, kārbiņu aiztaisīdams un gredzenu atkal iebāzdams kabatā. Kadrusa fantāzijā tas tomēr vēl mirdzēja tālāk.

—        Bet kā jūs tikāt pie šā dimanta, abata kungs? — prasīja Kadruss. — Vai Edmons jūs iecēla par savu mantinieku?

—        Nē, bet par sava testamenta izpildītāju. Viņš man sacīja: „Man bija trīs labi draugi un līgava, visi četri — par to esmu pārliecināts — par mani ļoti bēdāsies; vienu no šiem labajiem draugiem sauca par Kadrusu."

Kadruss drebēja.

—         „Otru," — abats turpināja, nemaz nelikdams manīt Kadrusa uztraukumu, — „otru sauca par Danglāru; trešais," — viņš piebilda, — „bija gan mans līdzcensonis, bet mani tomēr mīlēja."

Velnišķīgs smaids parādījās Kadrusa sejā, un viņš gribēja abatu pārtraukt.

—        Pagaidiet, — sacīja abats, — ļaujiet man vispirms visu izstāstīt un tad sakiet, ja jums ir kas ko piebilst! „Tātad trešais mani arī mīlēja, un viņu sauca par Fernānu; manu līgavu sauca…" Ak, es nevaru vairs atcerēties līgavas vārdu, — sacīja abats.

—    Mersedese, — teica Kadruss.

—        Ak jā, tā bija gan, — atteica abats ar apspiestu nopūtu. — Mersedese.

—    Nu, — prasīja Kadruss.

—    Dodiet man ūdeni! — sacīja abats.

Kadruss pasteidzās atnest ūdeni. Abats ielēja sev glāzi un izdzēra.

—    Kur mēs palikām? — viņš jautāja, glāzi uz galda nolikdams.

—    Līgavu sauca par Mersedesi.

—    Jā, tā bija. „Ejiet jūs uz Marseļu…" — tā sacīja Dantess, vai saprotat?

—    Pilnīgi.

—         „Pārdodiet šo dimantu un, ko jūs par to dabūsit, sadaliet piecās daļās, un tad izdaliet tām piecām vienīgajām būtnēm, kuras mani ir mīlējušas."

—       Kā — piecās daļās? — pārjautāja Kadruss. — Jūs taču runājāt tikai par četrām personām?

—    Tāpēc, ka piektā ir mirusi, kā man tika teikts — Dantesa tēvs.

—     Ak, jā! — sacīja Kadruss, dažādu jūtu aizkustināts, kuras cīnījās viņā. — Jā, tas nabaga virs ir miris.

—    Tā man stāstija Marseļā, — sacīja abats, kuram bija grūti izrādīt vienaldzību, — bet tas jau ir tik sen, ka neko tuvāk par viņa pēdējām dienām nevarēju uzzināt… Vai jūs varbūt kaut ko tuvāk zināt par sirmgalvja nāvi?

—    Nu! — atteica Kadruss. — Kas to gan zinātu labāk par mani?.. Es taču dzīvoju tanī pašā namā, vienu stāvu zemāk nekā lāga vīrs… Ak! Mans Dievs, jā, viņš nomira nepilnu gadu pēc tam, kad viņa dēls bija pazudis, tas nabaga sirmgalvis!

—    Ar kādu slimību tad viņš mira?

—    Ārsti, kuriem katrai slimībai ir gatavs vārds, nosauca viņa slimību par māgas iekaisumu; viņa paziņas teica, ka viņš nomiris aiz sāpēm, un es, kas gandrīz vai redzēju, kā viņš nomira, domājp, ka…

—    Nu, ko tad jūs domājat, kāpēc viņš nomira? — jautāja garīdznieks, redzami aizkustināts.

—    Nu, domāju, ka viņš nomira badā.

—     Badā? — iekliedzās garīdznieks, piepeši uzlēkdams no krēsla. — Badā! Pašiem zemākajiem lopiem ir sava barība, suņiem, kuri pa ielām blandās, līdzcietigi ļaudis nomet gabalu maizes! Un cilvēks ir nomiris badā, un viņam apkārt ir stāvējuši tādi paši cilvēki un skatījušies, un ļāvuši viņam nomirt! Tas nevar būt, nē, nē, tas nevar būt! Tik ļauna kārtība šinī pasaulē nav!

—    Ko esmu teicis, to esmu teicis, — mierīgi atbildēja Kadruss.

—    Un tev nav taisnība, — atskanēja kāda balss no kāpņu puses. — Ko tu tur maisies iekšā?

Abi vīrieši pagriezās un redzēja veco Karkontu, kura ar lielām pūlēm bija atvilkusies, lai noklausītos sarunu.

—     Ko tu jaucies mūsu sarunā! — viņu pārtrauca Kadruss. — Tas kungs vēlas no manis ziņas, un es viņam pastāstu.

—     Jā, bet gudrība liek tev klusu ciest, — atcirta sieva. — Vai tu, muļķi, zini, kādā nolūkā viņš tevi iztaujā?

—     Mani nolūki ir vislabākie, mīļā sieviņa, — teica abats, — un jūsu vīram nav ne no kā jābaidās, it sevišķi, kad viņš visu izstāsta atklāti un patiesi…

—    Nav no nekā jābaidās… jā gan, — sieva atteica, — ar jaukiem solījumiem visi iesāk; tad tie aiziet projām un neizpilda nevienu solījumu, un kādā jaukā dienā nu par nabaga stāstītāju uznāk nelaime, nezina, kā, un arī nezinu, no kurienes.

—             Esiet gluži mierīga, mana mīļā, — teica abats, — no manas puses jums nekāda nelaime nedraud; uz to jūs varat droši paļauties.

Un tad, nodzēries mazliet ūdens, abats turpināja:

—             Vai tad nabaga sirmgalvis bija tā gluži visas pasaules atstāts, ka viņam vajadzēja mirt tādā nāvē?

Karkonta gan vēl kaut ko norūca, bet Kadruss bija gatavs tūdaļ turpināt savu stāstu.

—           Ak, mans kungs, — viņš teica, — katalāniete Mersedese un Moreļa kungs viņu gan neatstāja, bet nabaga sirmgalvis bija ieņēmis dziļu ienaidu pret Fernānu, pret to pašu, — viņš turpināja, ironiski pasmiedamies, — kuru Dantess jums bija nosaucis kā vienu no saviem draugiem.

—    Bet vai tad viņš tāds nebija? — jautāja abats.

—    Gaspār, Gaspār! — teica viņa sieva. — Apdomā, ko tu gribi teikt!

Kadruss nepacietīgi pakustējās un turpināja savu stāstu, nepiegriezdams

vērību sievas brīdinājumiem.

—             Vai tad var tam par draugu būt, pēc kura sievas tīko? Dantess, kura sirds bija skaidra kā zelts, visus šos ļaudis sauca par saviem draugiem… Nabaga Edmons… Labi, ka viņš to nekad nav uzzinājis, citādi viņam būtu bijis grūti tiem piedot savā pēdējā stundiņā… un, lai saka ko sacīdami, es vairāk baidos no mirušo lāstiem nekā no dzīvo ienaida, — viņš piebilda ar parupju pieskaņu.

—    Muļķi! — atkal teica Karkonta.

—             Vai tad jūs zināt, — jautāja abats, — ko šis Fernāns īsti ir noziedzies pret Dantesu?

—    Vai es zinot?.. Kā tad man to nezināt!

—    Nu, tad stāstiet! — teica abats.

—            Gaspār, — atkal iesaucās Karkonta, — es jau tev nevaru aizliegt runāt, bet, ja tu spēj uzklausīt gudru padomu, tad labāk turi muti!

—    Domāju, ka tev šoreiz ir taisnība, — teica Kadruss.

—   Tātad jūs negribat nekā sacīt? — jautāja abats.

—            Kāpēc? — teica Kadruss. — Kad tas lāga zēns būtu vēl dzīvs un atnāktu pie manis, lai iepazītos ar visiem saviem draugiem un ienaidniekiem, tas būtu kaut kas cits. Bet nu jau viņš, kā jūs paši sacījāt, dus zemes klēpī, kur nejūt ne mīlu, ne naidu, ne atriebību. Lai tas labāk paliek.

—            Tātad jūs gribat, — teica abats, — lai šiem ļaudīm, kurus jūs apzīmējāt par necienīgiem, viltīgiem draugiem, atdotu to algu, kura bija nolemta par uzticību.

—            Taisnība gan, — teica Kadruss, — bet ko tie tagad vairs daudz izdarītu ar nabaga Edmona mantojumu, tiem tas būtu kā piliens jūrā.

—            Apdomā arī to, ka tie )audis spētu tevi pazudināt ar vienu vienīgu mājienu, — iebilda Karkonta.

—             Kā tā? Vai tad tie ļaudis ir tikuši bagāti un vareni? — jautāja abats.

—   Tātad jūs nepazīstat viņu dzīves gājumu?

—    Nē, pastāstiet man! — teica abats.

Kadruss likās kādu acumirkli pārdomājam.

—    Nē, — viņš teica, — stāsts būtu pārāk garš.

—             Kā nu jūs gribat — atteica abats ar visvienaldzīgāko seju. — Es tikai varu cienīt jūsu atturību; jūs arī darāt tā, kā īsti gudrs vīrs darītu. Nerunāsim vairs par to visu. Kāpēc tad esmu šurp atnācis? Tikai ārējas formas dēļ vien. Es tātad šo dimantu vienkārši pārdošu.

Viņš lēni izvilka no kabatas kārbiņu, atvēra to un, izņēmis dimantu, lika tam vēlreiz spīguļot Kadrusa acu priekšā.

—            Panāc taču tuvāk, sieva, — teica Kadruss pusaizsmakušā balsī. — Paskat vien, kā tas spīd!

—            Dimants, — teica Karkonta, uzceldamās no kāpnēm, uz kurām bija sēdējusi, un pienākdama tuvāk. — Kas tad ir ar šo dimantu?

—            Vai tad tu nedzirdēji, sieva? — teica Kadruss. - Tas ir tas dimants, kuru Edmons mums ir atstājis mantojumā: vispirms savam tēvam, tad saviem trim draugiem — Danglāram, Fernānam un man un savai līgavai Mersedesei. Šāds dimants ir piecdesmit tūkstošu franku vērts.

—    Ak, cik tas skaisti vizuļo! — viņa teica.

—   Tātad piektā daļa no šā akmens pieder mums? — jautāja Kadruss.

—            Jā, mans draugs, - teica abats, — arī vēl Dantesa tēva daļa, kuru es domāju ar pilnām tiesībām izdalīt jums atlikušajiem četriem.

—    Un kāpēc mums četriem? — tagad jautāja Karkonta.

—   Tāpēc ka jūs esat Edmona četri draugi, — atbildēja abats.

—    Nodevēji nav nekādi draugu, — dobji nomurmināja Karkonta.

—    Jā, jā, — Kadruss teica dzīvāk, — to jau es arī saku. Ir gandrīz vai svētuma aizskaršana, Dieva zaimošana, ka dod algu par nodevību, varbūt pat par noziegumu!

—            Jūs jau pats tā gribējāt, - abats atteica gluži mierīgi un iebāza savu dimantu atkal kabatā. — Dodiet man tagad Edmona draugu adreses, lai es varu izpildīt viņa pēdējo vēlēšanos!

Lielas, aukstas sviedru lāses parādījās uz Kadrusa pieres; viņš redzēja, ka abats pacēlās un mierīgi gāja uz durvīm, lai palūkotos pēc sava zirga. Vīrs un sieva uzlūkoja viens otru, būdami neaprakstāmi apmulsuši.

—    Dimants pienāktos mums vieniem pašiem, — Kadruss teica pēc brīža.

—    Vai tu tā domā? — atbildēja sieva.

—   Tāds Dieva kalps taču nevar mūs apkrāpt, — atteica vīrs.

—   Dari, ko tu gribi, — noteica sieva, — es nekā nesaku.

Un viņa atkal gāja uz kāpnēm.

Drudzis vēl vienmēr viņu kratīja, un viņas zobi klābēja no aukstuma, kaut gan karstums bija gandrīz vai nepanesams.

Uz pēdējā pakāpiena viņš vēlreiz apstājās.

—   Pārdomā labi, Gaspār! — viņa teica.

—            Esmu apņēmies, — atbildēja Kadruss. Karkonta, dziļi nopūzdamās, iegāja savā guļamistabā, kur bez spēka iekrita atzveltnī.

—            Ko jūs esat apņēmies? — ienākdams jautāja abats, kurš bija dzirdējis pēdējos vārdus.

—   Jums visu izstāstīt, — atbildēja Kadruss.

—            Tiešām domāju, ka tas būs vislabākais, ko jūs varat darīt. Ziņkārīgs jau necik neesmu, bet jūs varbūt varētu piepalīdzēt mana drauga atstāto mantu izdalīt tā, kā viņš to bija vēlējies.

—            Es ceru, — teica Kadruss, kura vaigi sāka kaist cerībā un mantkārībā.

—            Pagaidiet, — teica Kadruss, — varētu gadīties, ka mūs pārtrauc pašā labākajā vietā un tas būtu nepatīkami. Bez tam jau arī nevienam nav jāzina, ka jūs pie manis esat bijis.

Un viņš aizsteidzās pie nama durvīm, aizdarīja tās cieši un lielākas drošības pēc aizlika vēl Šķērskoku priekšā.

Abats tikmēr bija apsēdies labā vietā — patumšā kaktiņā, kur viņš skaidri varēja redzēt stāstīja vaigu, pats palikdams tumsā.

Nolaistu galvu, saliktām rokām, kuras patiesībā bija kā krampjos sarautas, — tā viņš likās uzmanīgi klausāmies.

Kadruss atsēdās netālu uz soliņa.

—           Apdomā, ka tevi neesmu pierunājusi, — Karkonta teica trīsošā balsī savā istabā, it kā būtu caur grīdu varējusi redzēt, kas nu notiks.

—   Labi, labi, — atteica Kadruss, — esi mierīga, visu ņemu uz sevi.

VI

Kadrusa stāsts

—     Vispirms, — sacīja Kadruss, — man jums abata kungs, jālūdz apsolīt tikai vienu.

—   Ko tad? — prasīja abats.

—      Ka nekad neviens nedabūs zināt, ka jums visu to esmu stāstījis, jo tie, par kuriem jums gribu stāstīt, ir bagāti un vareni, un, ja tie mani var salauzt kā niedri.

—      Nomierinietis, draugs, — sacīja abats, — esmu priesteris un glabāšu jūsu noslēpumu. Domājiet, ka mums nav neviena cita mērķa kā izpildīt mūsu drauga pēdējo vēlēšanos! Stāstiet un neslēpiet neko, bet runājiet tikai taisnību, bez naida, — vienīgi taisnību! Es nepazīstu personas, par kurām jūs runājat, un viņas laikam arī nekad nepazīšu. Turklāt neesmu vis francūzis, bet gan itālietis; kalpoju Dievam un ne cilvēkiem un atgriezīšos sava klosterī, kuru atstāju tikai tādēļ, lai izpildītu mirēja pēdējo lūgumu.

Šis solījums likās iedodam drošību Kadrusam.

—      Nu, labi, — viņš sacīja, — tad darīšu vēl vairāk, nekā jūs prasāt, iepazīstināšu ar tiem draugiem, kurus Edmons ir noturējis par uzticīgiem.

—      Tad sāciet ar tēvu, — sacīja abats. — Edmons daudz runāja par šo sirmgalvi, kuru viņš tik neizsakāmi mīlēja.

—      Tas ir ļoti bēdīgs stāsts, — atbildēja Kadruss, plecus paraustīdams. — Sākumu jūs laikam zināt?

—      Jā, Edmons man ir visu stāstījis līdz tam acumirklim, kad Marseļā tika apcietināts.

—   Ak jā! Man viss vēl ir dzīvā atmiņā, it kā tas būtu noticis vakar.

—   Vai tas nenotika tieši viņa saderināšanās dienā?

—     Jā, un svētki, kuri tik priecīgi bija sākušies, beidzās ļoti bēdīgi. Policijas komisārs ar četriem žandarmiem atnāca un līgavaini aizveda.

—       Līdz šejienei visu zinu, labais draugs, — abats viņu pārtrauca. — No šā brīža Dantess vairk nekā nezināja, tikai to, kas uz viņu attiecas, jo viņš nekad vairs nav nevienu redzējis no tām piecām personām, kuras jums minēju.

—    Kā tad! Kad Dantess tika sagūstīts, Moreļa kungs skraidīja apkārt, ziņas ievākdams; tās visas bija ļoti bēdīgas. Sirmgalvis viens pats atgriezās mājās, raudādams novilka svētku apģērbu, staigāja visu dienu pa savu istabu apkārt un naktī nenolikās arī gulēt. Es dzīvoju zem viņa dzīvokļa un varēju viņa soļus dzirdēt cauru nakti. Es pats, — man jāatzīstas, — arī nevarēju ne acu aizdarīt. Otrā dienā uz Marseļu atnāca Mersedese un lūdza Vilfora kunga palīdzību, bet nekā nepanāca. Vienlaikus viņa bija nākusi apmeklēt nabaga sirmgalvi. Kad viņa redzēja, cik viņš bija kluss un bēdīgs un ka viņš kopš briesmīgā pārsteiguma nebija ne gulējis, ne ēdis, viņa gribēja viņu ņemt "līdzi, lai to varētu labāk apkopt. Bet visas viņas lūgšanas bija veltīgas. „Nē!" sacīja sirmgalvis. „Savu dzīvokli es neatstāšu, jo mani mans nabaga puika mīl par visiem vairāk un, kad tas atkal kļūs brīvs, pie manis viņš nāks vispirms. Ko gan viņš sacītu, kad es nebūtu gatavs viņu saņemt."

—   To es dzirdēju uz kāpnēm stāvēdams, un ļoti vēlējos, ka Mersedesei būtu izdevies sirmgalvi piedabūt iet viņai līdzi, jo viņa pastāvīgi skanošie soļi man virs galvas nedeva mieru.

—    Bet vai jūs pats nemaz negājāt nabaga sirmgalvi mierināt?

—     Ak, abata kungs, nevienu nevar nomierināt, kas pats negrib būt nomierināms; un viņš tāds bija. Turklāt man likās, ka viņš mani neieredzētu, kaut gan nezinu, kāpēc. Kādunakt tomēr, kad izdzirdu viņu dikti vaimanājām, nevarēju noturēties un uzkāpu augšā, bet, kad piegāju pie durvīm, viņš vairs neelsoja, bet lūdza Dievu. Ak, abata kungs, es nespēju viņa izmisīgās lūgšanas vārdus atkārtot; tā bija vairāk nekā lūgšana, vairāk nekā dievbijība un ari vairāk nekā sāpes.

—    Nabaga tēvs! — nomurmināja abats.

—    Ar katru dienu tas kļuva klusāks un vientulīgāks. Moreļa kungs un Mersedese pie viņa nāca bieži, bet atrada viņa durvis aizslēgtas, viņš tās nevienam neatdarīja, kaut gan bija mājās. Kādudien, kad viņš Mersedesi tomēr bija ielaidis un nabaga bērns, pats atrazdamies izmisumā, viņu mēģināja mierināt, viņš sacīja: „Tici man, mans bērns, viņš ir pagalam… un sagaida drīzāk mūs, nekā mēs gaidām viņu… Es esmu laimīgs, jo esmu no jums vecākais un būšu pirmais, kas viņu atkal redzēs."

—    Cilvēks var būt diezin cik labs, tomēr katrs drīz atstās tādu, kas viņu dara skumīgu; tā arī vecais Dantess drīz palika gluži viens. Tikai reizēm redzēju kādus svešus ļaudis pie viņa nākam un aizejam ar kaut kādiem aizsaiņiem; vēlāk dabūja zināt, ka sirmgalvis mazpamazām pārdevis visas savas lietas, lai būtu no kā dzīvot. Beigās visas mantas bija pārdotas… Par trim mēnešiem īre nebija maksāta; viņš izlūdzās sev vēl astoņas dienas, ko saimnieks viņam arī atļāva, kā pats man tika stāstījis. Trīs dienas veci dzirdēju staigājam pa istabiņu, ceturtajā soļi apklusa. Caur atslēgas caurumu redzēju, ka viņš guļ gultā un ir līdz pēdējam noliesējis; tad steidzos pie Moreļa kunga un Mersedeses. Morelis atnāca līdz ar ārstu. Tas slimo apskatīja, atrada, ka tam esot vēdera iekaisums, un lika ieturēt diētu — stingru kārtību ēšanās. Es biju klāt, abata kungs, un redzēju, cik savādi sirmgalvis pasmējās; un viņš vairs neieslēdzās, bet neēda nekā, jo ārsts jau esot parakstījis diētu.

Abats dobji ievaidējās.

—   Tāds stāsts liekas jūs aizkustina, abata kungs? — vaicāja Kadruss.

—   Jā, — tas atteica, — aizgrābjošs stāsts.

—            Mersedese, — turpināja Kadruss, — katru reizi, kad atnāca, atrada veco Dantesu aizvien vājāku, un stingri pastāvēja uz to, lai sirmgalvi ved pie viņas. Arī Morelis bija tanīs domās. Bet vecis par šādu priekšlikumu palika tik nikns, ka visi izbijās un atstāja mierā. Mersedese palika pie viņa gultas; Morelis atstāja naudas maku uz kamīna, bet vecis liedzās pieņemt jebkādu barību. Devītajā dienā viņš nomira, svētīdams savu mīļoto Edmonu.

Abats bija piecēlies un staigāja pa istabu apkārt.

—    Un jūs domājat, ka viņš mira badā? — viņš beigās jautāja.

—            Jā, badā, abata kungs, badā, — teica Kadruss, — to jums varu apliecināt tik tiešām, ka mēs abi esam kristīgie.

Ar drudžainām rokām abats sagrāba vēl līdz pusei pilno ūdens glāzi, izdzēra to vienā rāvienā un sarkanām acīm, bāliem vaigiem atsēdās savā kaktā.

—   Tas taču ir briesmīgs stāsts, — viņš teica aizsmakušā balsī.

—            Jo briesmīgāks tāpēc, ka nelaime nenāca no Dieva, bet no cilvēkiem.

—            Nu, tad runāsim par šiem cilvēkiem, — teica abats. — Bet apdomājiet, — viņš vēl piebilda gandrīz vai draudīgi, — ka jūs esat apņēmies sacīt visu taisnību. Kas tad nu bija šie cilvēki, kuru vainas dēļ dēlam vajadzēja mirt izmisumā un tēvam badā?

—            Divi vīri, kuri bija uz viņu greizsirdīgi, viens mīlas, otrs godkārības dēļ: Fernāns un Danglārs. Viņi Edmonu nodeva policijai kā bonapartistu aģentu.

—    Bet kurš tad no viņiem tiešām denuncēja. Kurš ir īstais, vainīgais?

—            Abi divi ir vainīgi, abata kungs; viens uzrakstīja denunciāciju, otrs to nodeva pastā.

—    Un kad šī vēstule tika rakstīta un kur?

—    Pamfila tēva krogā dienu pirms Edmona kāzām, — teica Kadruss.

—    Taisnība, taisnība, — čukstēja abats. — Ak, Faria, Faria! Cik labi tu pazini cilvēkus!

—    Ko jūs sacījāt, abata kungs? — iejautājās Kadruss.

—    Neko, neko, — atteica abats. — Turpiniet vien!

—    Danglārs uzrakstīja denunciāciju ar kreiso roku, lai viņa rokraksts nebūtu pazīstams, un Fernāns apņēmās to nodot tālāk.

—    Bet jūs, — iesaucās abats, - jūs bijāt tur klāt!

—    Es? — teica izbrīnījies Kadruss. — Kas jums teica, ka es tur biju klāt?

Abats redzēja, ka ir pārāk aizrāvies.

—     Neviens neteica, — viņš sacīja, — bet tā kā jūs visu tik smalki zināt, tad domāju, ka jūs pats būsit klāt bijis.

—    Jā, taisnība gan, — Kadruss teica apspiestā balsī, — es biju tur klāt.

—     Un jūs nepretojāties tai neģēlībai, tai denunciācijai?! Tad jau jūs esat arī līdzvainīgs, — dusmodamies teica abats.

—    Abata kungs, — teica Kadruss, — viņi mani tik ilgi bija piespieduši dzert, kamēr vairs nekā nesajēdzu. Es visu redzēju tikai kā caur miglu. Visu, jo vien tādā gadījumā goda vīrs var teikt, tiku teicis, bet viņi mani nomierināja, ka tas viss esot tikai joks un ļaunas sekas Edmonam nekādas necelšoties.

—     Bet otrā dienā, mans kungs, — iesaucās abats, — otrā dienā jūs redzējāt, ka tas nebija joks, un jūs taču nekā nesacījāt, kaut gan Edmons jūsu acu priekšā tika apcietināts un aizvests!

—    Jā, abata kungs, es biju tur, gribēju runāt un visu atklāt, bet Danglārs mani atturēja. Viņš man teica: „Bet kā tad, ka Edmons tiešām ir bijis uz Elbas salas, ka viņš tiešām ir dabūjis vēstuli bonapartistu komitejai Parīzē? Un kad šo vēstuli pie viņa atrod, vai tad tie, kas viņu aizstāvēja, netiks reiz sodīti?" Nu, es baidījos no tā laika politikas. Atzīstos — biju gļēvs un bailīgs, un cietu klusu; tā bija gļēvulība, bet ne noziegums.

—   Sabiedriskos jautājumos gļēvulība ir arī noziegums, bet es jūs saprotu, tādu gļēvuļu ir daudz, ne jūs viens esat vainīgs.

—    Jā, abata kungs, — atbildēja Kadruss, — un tas ir skorpions, kas mani moka dienu un nakti. Bieži lūdzu Dievu, lai viņš man piedod šo grēku, un esmu arī pārliecināts, ka par sodu šim manam nedarbam, vienīgajam manā mūžā, ir pār mani nākusi visa nelaime. Nožēloju visu mūžu šo vienu acumirkli, kur mana patmīlība mani pārvaldīja; tāpēc arī vienmēr saku savai Karkontai, kad viņa sūdzas: „Klusē, sieva, tāda ir Dieva griba!"

Un Kadruss bēdīgi nokāra galvu.

—             Labi, labi, — teica abats, — jūs nu esat atklāti runājis, kas pats sevi apsūdz, tas pelna piedošanu.

—            Par nelaimi Edmons ir miris, — teica Kadruss, — un nav paspējis man piedot.

—    Viņš to nezināja, — teica abats.

—    Bet tagad viņš to varbūt zina, — teica Kadruss.

Abats satrūkās un pacēlās no sava krēsla, bet Kadruss mierīgi turpināja:

—    Ļaudis saka, ka miroņi visu zinot.

Nu arī abats nomierinājās un, atgriezdamies savā sēdeklī, teica:

—            Jūs jau vairākas reizes tikāt minējis kādu Moreļa kungu. Sakiet jel, kas tas bija par cilvēku!

—   Tas bija „Faraona" īpašnieks un Dantesa darba devējs.

—             Un kāda loma tam vīram bija visos šinīs notikumos? — jautāja abats.

—            Viņš bija godīgs, drošsirdīgs vīrs, abata kungs, un uzticams Dantesa draugs. Divdesmit reižu viņš tika aizrunājis par Edmonu. Kad ķeizars bija atgriezies Francijā, viņš Dantesa dēļ rakstīja, lūdza, draudēja, tā kā vēlāk, kad ķeizars atkal bija uzvarēts, tika vajāts kā bonapartists. Reižu reizēm viņš bija atnācis arī pie Dantesa vecā tēva un bija arī atstājis naudu, ko viņu kopt; vēlāk par šo naudu tika samaksāti sirmgalvja parādi un bēru izdevumi. Naudas maks man vēl ir, tas ir no sarkanas dzijas adīts.

—    Un vai šis Moreļa kungs vēl ir dzīvs? — jautāja abats.

—    Vēl dzīvs, — atteica Kadruss.

—            Tad, — atteica abats, — šis krietnais vīrs laikam ir bāgāts un laimīgs.

Kadruss rūgti smaidīja.

—   Jā, tikpat laimīgs kā es, — viņš sacīja.

—    Kā? Moreļa kungs nav laimīgs! — iesaucās abats.

—     Viņš atrodas tuvu trūkumam un, kas vēl ļaunāks par to, tuvu negodam.

—    Kā tā?

—            Jā, — turpināja Kadruss, — tā ir. Pēc tam kad viņš divdesmit piecus gadus strādājis un ieguvis cienījamāko vietu Marseļas tirdzniecības aprindās, Moreļa kungs bez glābšanas ir tuvu postam. Viņš divos gados ir pazaudējis piecus kuģus, ir pārcietis trīs briesmīgus bankrotus, un viņa pēdējā cerība tagad vēl ir likta uz „Faraonu", kuru vadīja nabaga Dantess un kas tagad ar košenilas kravu tiek sagaidīts no Indijas. Ja šis kuģis nepārbrauc, tāpat kā tie citi, tad Morelis ir beigts.

—    Vai nelaimīgajam ir sieva un bērni? — prasīja abats.

—    Jā, viņam ir sieva, kura pie visas nelaimes tomēr izturas it kā svētā; viņam ir meita, kas būtu izgājusi pie vīra, kurš to mīlēja un kuram vecāki tagad vairs neļauj precēt nabaga meiteni; viņam ir arī dēls, kurš armijā ir leitnants. Jūs varat iedomāties, ka tas viss viņa sāpes tikai pavairo. Nabaga mīļais virs! Ja viņš būtu viens pats, viņš sev iešautu lodi galvā, un visam būtu gals.

—    Briesmīgi, — nomurmināja abats.

—    Redziet, tā iet godīgiem ļaudīm, — rūgti piebilda Kadruss, — kamēr Dānglārs un Fernāns nezina, kur savu naudu likt.

—     Kad tad Danglāram ir klājies? Viņš no visiem kā kūdītājs ir visvairāk pelnījis sodu.

—    Kā viņam klājies? Viņš atstāja Marseļu un ar Moreļa kunga ieteikumu, kurš par viņa nodevību nezināja, kā grāmatvedis iekļuva kādā spāniešu baņķiera veikalā. Pa spāņu kara laiku viņš bija armijai pārtikas piegādātājs un tika pie mantas. Ar tālākiem uzņēmumiem viņš savu mantu vēl četrkārtīgi pavairoja un apprecēja sava principāla meitu. Tā drīz nomira, un pēc tam viņš apprecēja kāda Nargona kunga atraitni, tagadējā karaļkambarkunga grāfa Servjē meitu. Viņš bija miljonārs un tādēļ iecelts grāfa kārtā, un saucas tagad par grāfu Danglāru.

—    A, — abats sacīja savādā balsī. — Un vai viņš ir laimīgs?

—    Laimīgs? Kas to var zināt? Ja manta dara laimīgu, tad Danglārs ir laimīgs.

—    Un Fernāns?

—    Fernāns? A, tas ir pavisam kas cits!

—     Bet kā gan nabaga katalān iešu zvejnieks bez izglītības, bez jebkādiem līdzekļiem varēja kļūt laimīgs? To es tiešām nesaprotu.

—    Katrs par to brīnās. Tur laikam ir kāds noslēpums, par kuru neviens nekā nezina.

—    Bet pa kādiem redzamiem pakāpieniem viņš ir nokļuvis pie šīs neizmērojamās mantas un augstās kārtas?

—    Tas izklausās kā pasaka un tomēr ir patiesība. Dažas dienas pirms Dantesa pārnākšanas viņš bija ticis paņemts armijā. Burboni viņu mierīgi atstāja Katalānās. Bet Napoleons nāca atpakaļ, karavīri visi tika iesaukti, un Fernāns bija spiests iet līdzi. Arī es gāju līdzi, bet tā kā biju vecāks un nupat kā precējies, mani sūtīja tikai uz robežām par sargu. Fernāns tika pieskaitīts pie aktīvām grupām, un viņam bija jācīnās līdzi kaujā pie Linjī. Nakti pirms kaujas viņš stāvēja par sargu pie kāda ģenerāļa telts, šis ģenerālis bija nodevējs un piedalījās slepenās sarunās ar angļiem. Tanī pašā naktī viņš gribēja pāriet ienaidnieka pusē un uzaicināja Fernānu viņu pavadīt. Fernāns bija ar mieru, viņš atstāja savu vietu un sekoja ģenerālim. Ja Napoleons būtu palieis uz troņa, Fernāns būtu nācis kara tiesas priekšā, bet Burboni viņa dezertēšanu pieskaitīja pie nopelniem. Viņš atgriezās Francijā kā apakšleitnants, un, tā ka ģenerālis, kurš pats pie karaļa atrodas lielā cieņā, viņam bija labvēlīgs, viņš 1823. gadā tika par kapteini. Tas notika Spāņu karā un apmēram tanī pašā laikā, kad Danglārs sāka pirmās spekulācijas. Fernāns bija spānietis, viņš tāpēc tika sūtīts uz Madridi izzināt savas zemes ļaužu prātus. Tur viņš satikās ar Danglāru, sarunājās ar viņu, apsolīja savam ģenerālim gādāt par piekritējiem starp galvaspilsētas un provinču rojālistiem, dabūja solījumus pretim, stājās sakaros ar dažādiem ļaudīm, izveda savu armiju pa viņam vien pazīstamiem ceļiem, kad visapkārt bija ienaidnieki, un izdarīja, īsi sakot, tik daudz pakalpojumu, ka tas pēc Trokadero kaujas tika iecelts par virsnieku un dabūja Goda Leģiona ordeni līdz ar barona titulu.

—    Liktenis, liktenis! — nomurmināja abats.

—    Jā, bet klausieties tālāk, tas vēl nav viss! Kad spāņu karš bija beidzies, Fernānam vairs nebija gadījuma tālākai karjerai, jo visur valdīja miers. Vienīgi Grieķija bija sacēlusies pret turkiem un iesākusi brīvības karu. Visu izmanība bija pievērsta Atēnām, jo visi žēloja grieķus un gribēja tos pabalstīt. Franču valdība, kā jūs zināt, pieļāva atsevišķus izceļo- jumus, oficiāli tos tomēr neapsargādama. Fernāns lūdza un dabūja atļauju iestāties Grieķijas karapulkos un tomēr palika franču armijā. Kādu laiku pēc tam kļuva zināms, ka barons Morserfs, tā tagad sauca Fernānu, bija iestājies Alīpašā dienestā par inspektoru ģenerāli. Alīpašā, kā jūs zināt, tika nokauts, bet pirms savas nāves viņš baronam Morserfam par uzticīgu kalpošanu bija paspējis vēl dāvāt lielu naudas summu, ar kuru Fernāns tad atgriezās Francijā, kur viņam tika atstāts ģenerāļa tituls.

—    Un tātad viņš tagad?.. — jautāja abats.

—    Un tā viņš tagad ir grāfs un deputāts un viņam Parīzē pieder lepns nams Heldera ielā 27, — turpināja Kadruss.

Abats atvēra muti, bet klusēja un tikai pēc brītiņa saņēmies jautāja:

—    Un Meresedese? Man tika stāstīts, ka viņa esot pazudusi?

—    Pazudusi, — atkārtoja Kadruss, — pazudusi tā, kā saule mēdz pazust, lai rīt jo spožāka parādītos atkal.

—    Vai viņa arī taisījusi labu karjeru? — jautāja abats, ironiski pasmiedamies.

—    Mersedese šinī acumirklī ir viena no pirmajām Parīzes lielajām dāmām, — atteica Kadruss.

—    Tālāk, tālāk! Man ir tā, kā es dzirdētu kādu sapni atstāstām, — teica abats, — bet pats ari esmu piedzīvojis tik daudz dīvainu lietu, ka tas, ko jūs nupat stāstāt, man neizklausās vairs pārāk brīnišķīgi.

—     Mersedese sākumā bija izmisusi par savu likteni, kas viņai atrāva Edmonu. Stāstīju jums, ka viņa gāja lūgt par viņu pie Vilfora un gādāja par veco Dantesu. Te vēl piepeši aizbrauca Fernāns, par kura noziegumu viņa nekā nezināja, un nu viņa palika gluži viena. Trīs mēneši tā viņai pagāja vienās asarās un vaimanās, nekādas ziņas ne no Edmona, ne no Fernāna, un klāt tikai mirstošais sirmgalvis. Kāduvakar, kad viņa bija atkal nogrimusi skumjās, sēdēdama savā vientuļajā būdiņā Katalānās, viņas priekšā piepeši stāvēja Fernāns košajā apakšvirsnieka uniformā. Tas nebija pat pusi vērts no tā, ko apraudāja, bet taču tajā bija daļa no viņas atmiņām. Viņa nekad nebija ienīduši Fernānu, viņa tikai nebija viņu mīlējusi; viņas sirds piederēja citam, bet tas bija projām… bija pazudis… varbūt miris. Šādas domas domājot, Mersede piepeši sāka raudāt un sirdssāpēs lauzīt rokas. Bet tomēr domas, ka Edmons varbūt ir miris, bija šoreiz nākušas pašas no sevis, kaut gan viņa tās būtu ar dusmām atraidījusi, kad kāds cits tās būtu izsacījis viņas priekšā. Vecais Dantess arī bez apstājas viņai atgādināja:

„Mūsu Edmons ir miris. Ja būtu dzīvs, viņš nekavētos atkal atnākt pie mums."

Nu arī šis sirmgalvis bija nomiris, kā jums jau sacīju. Ja viņš būtu vēl ilgāk dzīvojis, tad laikam Mersedese nekad nebūtu kļuvusi par cita vīra sievu. Vecais Dantess būtu viņai aizvien pārmetis viņas neuzticību. Fernāns to arī saprata. Kad viņš dzirdēja par sirmgalvja nāvi, viņš atgriezās jau kā virsnieks. Pirmo reizi Mersedesi apmeklējot, viņš nebija nekā runājis par mīlu, nu viņš viņai par lo atgādināja. Mersedese izlūdzās vēl sešus mēnešus laika, lai Edmonu gaidītu un tad apraudātu.

—    Tātad iznāktu, visu kopā ņemot, veseli astoņpadsmit mēneši, — teica abats, rūgti pasmīnēdams, — Ko tad galu galā pats viskarstāk mīlētais mīļākais vēl vairāk var gribēt?

Un viņš nomurmināja angļu dzejnieka vārdus:

—    Frailty, thy name is woman\[2]

—    Pēc sešiem mēnešiem, — turpināja Kadruss savu stāstu, — viņi salaulājās baznīcā, kuru sauc des Accolus.

„Tā ir tā pati baznīca, kurā viņa gribēja salaulāties ar Edmonu," nodomāja abats. „Viss palika tāpat, tikai līgavainis bija cits."

—    Mersedese tātad apprecējās, — teica Kadruss, — bet kaut gan viņa pūlējās izlikties mierīga, viņa tomēr paģība, kad, no laulāšanas pārnākot, gāja garām viesnīcai, kur pirms astoņpadsmit mēnešiem bija saderinājusies ar Edmonu un kura veids arvien vēl dzīvoja viņas sirdī, kaut gan viņa neiedrošinājās to tur meklēt. Fernāns bija gan laimīgāks nekā viņa, bet toties vēl nemierīgāks, un skaidri varēja nomanīt, ka viņš katru stundu baidījās no Edmona pārnākšanas. Arī atmiņu iespaidu uz Mersedesi viņš nevarēja mierīgi paciest, un pēc astoņām dienām jaunais pāris atstāja Ka- talānas.

—    Un vai jūs Mersedesi pēc tam nekad vairs neesat redzējis? — jautāja abats.

—    Jā gan, redzēju reiz Perpinjanā spāņu kara laikā, — teica Kadruss. — Perpinjanā Fernāns viņu bija atstājis, pats aiziedams uz Spāniju; viņa tur nodarbojās ar sava dēla audzināšanu…

Abats ietrīcējās.

—    Viņas dēla? — viņš jautāja.

—   Jā, viņas dēla, — teica Kadruss, — mazā Albēra.

—     Bet vai tad viņai bija tik daudz izglītības, ka varēja pati audzināt savu dēlu? — jautāja abats. — Edmons man liekas, iztēloja man viņu kā labu, skaistu, bet vienkāršu un neizglītotu zvejnieku meiteni, kura turklāt bijusi vēl diezgan nabadzīga.

—     Ā! — atteica Kadruss. — Vai tad Edmons tik maz pazina savu līgavu? Mersedese būtu varējusi tikt par karalieni, ja kroņi pušķotu skaistāko un gudrāko sieviešu galvas. Viņas manta arī jau bija pieaugusi, un viņas izglītība vairojās līdz ar mantu. Viņa esot mācījusies zīmēšanu un mūziku un visu, ar ko vien mēdz nodarboties smalkas dāmas, un es domāju, ka viņa, taisnību sakot, darīja to visu, lai tikai apreibinātos, izklaidētu savas domas, un pildīja galvu ar zinātnēm, lai aizmirstu to, kas saviļņoja viņas sirdi. Bet nu jau tas viss laikam būs pārgājis; bagātība un gods būs viņu, bez šaubām, nomierinājuši. Viņa ir bagāta, ir grāfiene… un tomēr…

—    Un tomēr… Kas! — jautāja abats.

—   Tomēr es esmu pārliecināts, ka viņa nav laimīga, — teica Kadruss.

—    Kāpēc jūs tā domājat?

—    Nu, kad tiku aizvien nelaimīgāks un vairs nezināju kur dēties, padomāju par saviem vecajiem draugiem. Aizgāju pie Danglāra, tas mani nemaz nepieņēma; nogāju pie Fernāna, tas man ar sulaini izsūtīja simt franku.

—   Tātad jūs nedabūjāt redzēt ne vienu, ne otru? — jautāja abats.

—   Nē, bet Mersedeses kundze mani bija redzējusi, — atteica Kadruss.

—    Kā tā?

—       Kad gāju projām, pie manām kājām nokrita naudas maks ar divdesmit pieciem dālderiem. Aši pacēlu galvu un redzēju Mersedesi, kura tobrīd aizdarīja logu.

—    Un Vilfora kungs? — neapnicis jautāja abats.

—      Ak, tas jau nebija mans draugs; es viņu nepazinu; no tā nekā nevarēju sagaidīt.

—       Bet vai jūs nezināt, kas no viņa ir iznācis un vai viņš varbūt nav dalību ņēmis pie Edmona nelaimes? — jautāja abats.

—        Nē, nezinu; tikai dzirdēju to, ka viņš esot apprecējis grāfa Senmerāna meitu un no Marseļas pārcēlies uz citu vietu. Bez šaubām, arī viņam būs smaidījusi laime un viņš būs ticis bagāts kā Danglārs un godāts kā Fernāns. Tikai es viens pats esmu palicis nabags un Dieva atstāts.

—      Jūs maldāties, mans draugs, — teica abats. — Dievs dažu reizi liekas mūs aizmirstam, kad viņa taisnība atdusas, bet aizvien nāk acumirklis, kad viņš atkal atceras. Šeit jums būs par to pierādījums.

Abats izvilka no kabatas dimantu, pasniedza to Kadrusam un teica:

—    Ņemiet šo dimantu, tas pieder jums vienam pašam!

—        Kā? Man vienam? — iesaucās Kadruss. — Ak! Abata kungs, vai jūs par mani nesmejaties?

—       Šo dimantu man bija uzdots izdalīt Dantesa draugiem; viņam, kā redzu, ir bijis tikai viens vienīgs draugs. Tas esat jūs. Tātad šeit dalīšana ir lieka. Ņemiet šo dimantu un pārdodiet to; tas ir piecdesmit tūkstošu franku vērts. Ceru, ka ar šādu summu jūsu trūkums būs novērsts.

—       Ak, kungs, — teica Kadruss, vienu roku bailīgi izstiepdams un ar otru sviedrus no pieres slaucīdams. — Ak, kungs, nejokojieties ar nabaga vīra laimi un izmisumu!

—       Es zinu, kas ir laime, un vēl vairāk, kas ir izmisums, — atteica abats, — nekad ar to nejokošu. Ņemiet šo dimantu!

Kadruss, kurš jau bija pieskāries pie dimanta, bailīgi atkal atvilka roku atpakaļ. Abats pasmējās.

—       Dodiet man pretī to sarkanzīda naudasmaku, kuru Moreļa kungs bija atstājis vecā Dantesa istabā un kuru jūs, kā sacījāt, esat saglabājis.

Kadruss, vēl vairāk pārbrīnījies, piesteidzās pie skapja un izņēma vecu, jau stipri izbalējušu sarkanu maku un pasniedza to abatam, kurš viņam atkal iedeva dimantu.

—       Ak, jūs, abata kungs, esat īsta Dieva vīrs, — iesaucās Kadruss, — jo neviens taču nezināja, ka Edmons jums ir devis šo dimantu, un jūs viņu būtu varējis gluži droši sev paturēt!

„Tu laikam gan būtu tā darījis," abats nodomāja pie sevis.

Abats nu piecēlās, paņēma savu cepuri un cimdus un teica:

—    Viss, ko jūs nupat man esat stāstījis, ir tačti taisnība, vai ne?

—            Šeit, abata kungs, — iesaucās Kadruss, — šinī kaktā stāv Pestītāja tēls, no svētīta koka izgriezts; un tur kastē ir manas sievas Evaņģēlijs. Atveriet šo grāmatu, un es gribu jums zvērēt, savu roku likdams uz Pestītāja tēla, pie savas dvēseles un savas kristīgās ticības, ka esmu jums visu taisnību stāstījis, kā tas ir noticis un kā to Pastarā dienā eņģeļi pasludinās Tā Kunga priekšā!

—            Labi, labi, — teica abats, apmierināts par Kadrusa skatienu un balsi, ar kādu viņš nodievojās. — Lai nu šī manta nes jums svētību! Dzīvojiet vesels! Es aizeju atkal savā vientulībā, projām no ļaudīm, kuri tik daudz sirdēstus sagādā cits citam.

Ar mokām abats varēja atkratīties no Kadrusa sajūsminātās pateicības pierādījumiem, atcēla pats šķērskoku no durvīm un, vēlreiz atvadījies, aizjāja.

Kad Kadruss ienāca atkal istabā, viņš atrada tur Karkontu stāvam vēl bālāku un trīsošu.

—    Vai tā tiešām ir taisnība, ko es dzirdēju? — viņa uztraukta jautāja.

—            Vai tu par to runā, ka viņš mums vieniem pašiem ir devis šo dimantu? — jautāja pretim Kadruss, gluži kā pārņemts no prieka.

—    Nu jā, jā.

—    Tātad, taisnība, taisnība! — sauca Kadruss.

Sieva kādu acumirkli aplūkoja dimantu un tad teica dobjā balsī:

—    Bet ja nu dimants ir neīsts?

Kadruss piepeši nobāla.

—            Neīsts… — viņš stostījās, — neīsts… un kāpēc tad šis vīrs būtu man to devis, ja dimants būtu neīsts?

Acumirkli Kadruss stāvēja kā apstulbis par šādām aizdomām.

—            Nu, ko, — viņš beidzot teica, — to mēs drīz vien dabūsim zināt, — un viņš ķēra pie cepures un lika to sev galvā.

—    Kur tad tu gribi skriet?

—            Bokērā tagad ir gadatirgus, tur būs juvelieri no Parīzes. Es viņiem parādīšu akmeni. Tu paliec te un apsargā māju. Par divām stundām būšu atpakaļ.

Kadruss gandrīz vai skriešus devās uz Bokēras pusi, kamēr abats bija aizjājis uz otru pusi.

—            Piecdesmit tūkstoši franku! — murmināja Karkonta, viena palikusi. — Tā ir branga nauda… bet bagātība tā vēl nav nekāda lielā.

VII

Cietuma reģistri

Dienu pēc notikuma „Gāras tilta" krogā, kāds pajauns cilvēks, gadus trīsdesmit vai trīsdesmit divus vecs, ģērbies zilā frakā, nankina biksēs, baltā vestē, ar anglisku izrunu un manierēm lika pieteikties pie Marseļas pilsētas galvas jeb mēra.

—     Mans kungs, — viņš sacīja mēram, — esmu Romas bankas nama „Frenčs un Tomsons" pilnvarotais. Mūsu bankas nams jau gadus desmit ir saistīts ar Moreļa un dēla namu Marselā. Mēs tagad esam norūpējušies, jo dzirdam, ka šim namam draudot bankrots. No Romas tieši tādēļ esmu šurp atbraucis, lai dabūtu no jums kādas ziņas par Moreļa un dēla firmu.

—    Mans kungs, — atbildēja mērs, — man diemžēl ir zināms, ka četrus piecus gadus nelaime neatstāj šo firmu; tā zaudējusi piecus kuģus un pārcietusi trīs četrus citu firmu bankrotus, kuras ar to bija saistītas. Bet kaut gan man pašam tajā ir noguldīti 10000 franku, tomēr man nepienākas dot par tās finansēm nekādas ziņas. Morelis ir goda vīrs vārda labākajā nozīmē un savus maksājumus izpildījis ar lielāko rūpību. Ja gribat kaut ko vairāk dabūt zināt, griezieties pie cietuma inspektora Bovila kunga Nuālas ielā 15; tas laikam pie Moreļa ir noguldījis 200000 franku, visādā ziņā daudz vairāk nekā es, un, ja ir tiešām jābaidās, tad viņš zinās jums vairāk ko teikt.

Anglis šo atturību prata cienīt un atvadījies aizgāja ar lieliem, stīviem soļiem — kā jau brits. Bovils bija savā kabinetā, kad anglis viņu uzlūkoja, viņš satrūkās, it kā atcerētos, ka šo ierēdni būtu kaut kur redzējis. Bovils turpretī bija pilnīgi aizņemts no viņu nomācošām izmisuma domām un necik neatcerējās pagātni.

Anglis tikpat flegmātiski kā pie mēra arī šeit cēla priekšā savu vajadzību.

—    Ak, mans kungs, — iesaucās Bovils, — jūsu bailes, diemžēl ir ļoti dibinātas, un jūs mani šeit redzat izmisušu tās pašas nelaimes dēļ. Es arī biju noguldījis pie Moreļa 200000 franku kā pūru savai meitai, kuru pēc divām nedēļām gribēju izdot pie vīra. No šiem 200000 frankiem puse ir maksājama šā mēneša 15. dienā un puse nākamā mēneša 15. datumā. Un nu tikai pusstunda pagājusi, ka pats Morelis bija šeit pie manis un teica, ka viņš nespēšot maksāt līdz piecpadsmitajam, ja viņa kuģis „Faraons" lidz tam laikam nepienākšot.

—    Tas man liekas norādām uz tuvu bankrotu, — anglis mierīgi piebilda.

—   Jā, es uzskatu savu naudu par zudušu — atteica inspektors.

—    Nu, labi, tad es no jums atpirkšu jūsu prasību pret Moreli, — teica anglis.

—   Jūs? — jautāja Bovils.

—   Jā, es.

—    Bet laikam gan ar lielu rabatu?

—    Nē, — smējās anglis, — kur darīšana tikai ar 200000 frankiem, tur mūsu nams starpniecību neveic tādā veidā.

—    Un kā jūs maksājat?

—    Skaidrā naudā, — atteica anglis.

Viņš tūdaļ izvilka no kabatas žūksni bankas zīmju, kuru vērtība bija divreiz lielāka par to summu, par kuru bija runa. Bovila acīs pamirdzēja prieka stars, bet viņš savaldījās un sacīja:

—    Mans kungs, man tomēr jādara jūs uzmanīgu, ka jūs varbūt sešus procentus no šīs summas nedabūsit.

—    Tā nav mana darīšana, — atbildēja anglis, — par to zinās firma „Tomsons un Frenčs", kuras uzdevumā es rīkojos. Varbūt viņiem ir interese ar šo pirkumu kaitēt kādai citai līdzcensoņu firmai. Viss, ko varu teikt, ir tas, ka esmu gatavs jums visu summu uz vietas izmaksāt. Prasu arī savu māklera tiesu!

—     Protams, kungs, tas saprotams pats par sevi! Vai jūs gribat divus, trīs, piecus vai vairāk procentus, sakiet vien!

—    Mans kungs, — anglis atbildēja smaidīdams, — esmu tāds pats kā mana firma, nenoslēdzu tādus veikalus; nē, es par māklera algu prasu gluži ko citu.

—    Runājiet, mans kungs, es klausos.

—   Jūs esat cietuma inspektors?

—   Jau ilgāk nekā četrpadsmit gadus.

—   Jums ir saraksts par cietumnieku iestāšanos un izstāšanos?

—    Protams.

—    Un šinīs reģistros ir arī piezīmes, kuras attiecas uz cietumniekiem?

—    Katram ir sava sevišķa nodaļa.

—    Nu tad, mans kungs, Romā bija mans skolotājs, kāds nabaga abats, kurš piepeši nozuda. Vēlāk es dabūju zināt, ka viņš esot iekļuvis Ifas cietumā, un gribētu tagad kaut ko tuvāk dzirdēt par viņa nāvi.

—    Kā viņu sauca?

—    Par abatu Faria.

—            Ā, es atceros viņu itin labi, — atteica Bovila kungs, — viņš bija vājprātīgs.

—    Tā es dzirdēju. Nabags! Un tagad viņš ir miris?

—    Jā, kungs, pirms sešiem mēnešiem.

—            Jums ir laba atmiņa, inspektora kungs, ka jūs visu tā varat atcerēties.

—            Es šo nāves gadījumu atceros sevišķi, tāpēc ka tas saistīts ar kādu citu, savādu notikumu.

—    Vai drīkstu par šo notikumu uzzināt? — prasīja anglis ar manāmu ziņkārību.

—    Ak jā, mans kungs, abata cietums atradās aptuveni četrdesmit vai piecdesmit pēdas atstatu no kāda bonapartistu aģenta cietuma. Bona- partists bija ļoti bīstams politisks noziedznieks un daudz palīdzējis Napoleona atgriešanās reizē.

—    Patiesi? — izsaucās anglis.

—    Jā, — atbildēja Bovila kungs, — man 1817. gadā bija pašam izdevība redzēt šo vīru, kura kamerā bez kareivjiem nemaz nedrīkstēja ieiet. Viņš uz mani atstāja dziļu iespaidu, un es viņa seju nekad neaizmirsīšu.

Anglis nemanāmi smaidīja.

—    Jūs sacījāt, mans kungs, — viņš turpināja, — ka abi cietumi…

—    …bija šķirti ar kādu piecdesmit pēdu garu starptelpu; bet liekas, ka šis Edmons Dantess…

—    Edmons Dantess bija šā bīstamā vīra vārds?

—    Jā, mans kungs. Šis Edmons Dantess bija sev pagādājis rīkus vai pats izgatavojis, jo tika atrasta apakšzemes eja, pa kuru abi gūstītie bija satikušies.

—    Šī ala, bez šaubām, bija izrakta bēgšanai.

—    Gluži pareizi; bet apcietinātajiem par nelaimi abatu Faria ķēra trieka, un viņš mira.

—    Ar to tad bēgšanas mēģinājums beidzās?

—     Mirušajam — jā, bet ne dzīvajam. Gluži otrādi — Dantess šinī apstāklī atrada līdzekli savu bēgšanu paātrināt. Viņš, bez šaubām, bija domājis, ka Ifas cietumnieki tiek aprakti, kā parasts, kapenēs. Viņš nomirušo ienesa savā kamerā un ieņēma viņa vietu maisā, kurā mironis bija iešūts. Tur viņš gaidīja, kamēr viņu apraks.

—    Tā ir liela pārdrošība, kura liecina par lielu dūšu.

—   Šis vīrs, kā es jums jau teicu, bija ļoti bīstams, Par laimi, viņš valdībai pats atņēma visas bailes viņa dēļ.

—    Kā tā?

—    Kā? Vai jus nesaprotat?

—    Nē.

—     Ifas pili nav kapeņu. Miroņi tiek iebāzti maisā, viņiem piesien pie kājām trīsdesmit sešu mārciņu smagu dzelzs lodi un tos vienkārši iemet jūrā.

—    Un? — prasīja anglis, it kā viņam būtu grūti saprast.

—    Nu arī viņam tika piesieta tikpat smaga lode.

—    Patiesi! — izsaucās anglis.

—    Jā, mans kungs, — atbildēja inspektors. — Jūs varat iedomāties bēgļa izbailes, kad tas juta, ka viņu nosviež no klintīm zemē. Es labprāt būtu redzējis, kāds viņš tad izskatījās.

—    Es ari, — atbildēja anglis, un smiedamies piebalsoja cietuma inspektoram.

—     Tātad bēglis tika noslīcināts, — iesāka anglis, kurš pirmais atkal bija ieguvis nopietnību.

—    Vislabākajā veidā.

—    Cietuma priekšnieks tātad reizē tika atpestīts no vājprātīga un no bīstama cietumnieka? Par šo notikumu taču tika uzrakstīts protokols?

—    Jā, miršanas zīme. Jūs varat iedomāties, ka šā Dantesa piederīgiem, ja viņam tādi bija, taču bija interese zināt, kad un kā viņš ir miris. Šo zīmi jūs varat dabūt redzēt, ja gribat.

—    Runāsim tagad par ko citu, — sacīja anglis. — Ļaujiet man ieskatīties reģistros!

—   Jums taisnība, es jūs par ilgu aizkavēju ar šo stāstu. Piedodiet!

—    Šis notikums bija ļoti interesants; man jums nav par ko piedot.

—    Tagad lūdzu jūs, kungs, ienāciet manā kabinetā, tad jums parādīšu nabaga abata papīrus.

Uz abatu attiecīgais raksts tika viegli atrasts, jo inspektora akti atradās vislabākajā kārtībā. Angli tomēr, kā likās, bija ļoti ieinteresējis stāsts, kuru inspektors viņam bija stāstījis, jo, tiklīdz bija ieskatījies abata aktos, viņš šķirstīja tālāk, līdz kamēr atrada Edmonu Dantesu. Tur viņš atrada pēc kārtas uzrakstītu: apsūdzību, nopratināšanu, Moreļa lūgumu, Vilfora piezīmes. Klusi un uzmanīgi viņš izņēma apsūdzību un iebāza to kabatā. Izlasīja nopratināšanas pierakstu un redzēja, ka Nuartjē vārds tur nebija sastopams. Ieskatījās arī lūgumā, kur Morelis vislabākā nolūkā, tāpēc ka toreiz valdīja Napoleons, ļoti bija pārspīlējis nopelnus un uzticību, kādu Dantess esot pierādījis ķeizara lietā. Vilfora piezīme to visu vēl apstiprināja. Tagad viņš visu skaidri saprata. Šis Napoleonam domātais lūgums, kuru Vilfors bija paturējis, otrās restaurācijas karaliskā prokurora rokās bija pret viņu briesmīgs ierocis. Viņš tāpēc nebrīnījās, ka, pa aktiem tālāk šķirstīdams, atrada sekojošu piezīmi:

„Edmons Dantess

Kaislīgs bonapartists. Piedalījies pie atgriešanās no Elbas. Turams ļoti slepeni, stingrākā uzraudzībā".

Zem šīs piezīmes bija vēl ar citu roku uzrakstīts:

„Piezīmi izlasīju, nekas nav izdarāms."

Salīdzinādams pirmo piezīmi ar liecību, kura bija pievienota Moreļa vēstulei, anglis redzēja, ka abas rakstītas ar vienādu rokrakstu, tātad abu rakstītājs bija bijis Vilfors.

Pēdējā piezīme varbūt piederēja kādam inspektoram, kuram par Dantesa apstākļiem bija tikai pavirša interese un kurš bija redzējis, ka cietumniekam nebija iespējams palīdzēt.

Inspektors pa to laiku smalkjūtīgi, lai netraucētu abata Faria skolnieku, bija aizgājis istabas otrā galā un lasīja kādu laikrakstu. Viņš tātad neredzēja, ka anglis izņēma no vākiem Pamfila tēva kroga lapenē Danglāra uzrakstīto denunciācijas vēstuli, kurai vēl bija Marseļas pasta zīmogs virsū, un iebāza to savā kabatā. Un, ja viņš to arī būtu redzējis, viņš nekā nebūtu teicis, kaut tas arī bija pret likumu. Viņš lielā nepacietībā gaidīja savus divsimt tūkstošus franku.

— Pateicos! — sacīja anglis. — Es nu atradu, ko es meklēju; tagad mans pienākums izpildīt savu solījumu. Uzrakstiet vienkārši savu prasījumu un kvitējiet zem tā, ka to esat saņēmis, un es jums noskaitīšu summu.

To teicis, viņš inspektoram atstāja savu vietu pie rakstāmgalda, inspektors tūliņ nosēdās un uzrakstīja minēto rakstu. Anglis uz galda noskaitīja bankas zīmes.

VIII

Moreļa veikals

Kas Moreļa mājā ilgāku laiku nebūtu bijis, tas tagad, tur ieiedams, atrastu, ka tā stipri mainījusies. Tur nebija vairs sastopama ne agrākā labklājība, kura bija bijusi nomanāma pie katras mājas lietas un iekārtojuma, ne priecīgās sejas, kuras bija bijušas redzamas aiz aizkariem. Gaiteņos vairs apkārt neskraidīja komiji ar spalvu aiz auss, un sētā nebija arī vairs dzirdami preču izkrāvēju un paku nesēju skaļie saucieni un smiekli. Visur valdīja tukšums un klusums. Veikalā no lielā ierēdņu pulka bija palikuši tikai divi. Viens no tiem bija jauns cilvēks, gadu divdesmit trīs vai divdesmit četrus vecs, vārdā Emanuēls Remons, kurš mīlēja Moreļa kunga meitu un palika pie Moreļa, nelūkojoties uz visām viņa vecāku pūlēm, kuri labprāt gribēja, ka viņš būtu izstājies no šā veikala. Otrais ierēdnis bija kāds vecpuisis, īsts skaitļu cilvēks, ar vienu aci kā romietis Kokless, kura vārdā veikala ļaudis viņu bija nokristījuši. Uz šo tas bija paradis vairāk atsaukties nekā uz savu īsto vārdu.

Ari Kokless bija palicis pie Moreļa kunga dienestā un izpildīja tagad reizē kasiera un sulaiņa pienākumus. Viņš palika vienmēr tas pats Kokless, un sevišķi vienā jomā tas bija negrozāms — tā bija aritmētika; ja viņam kāds to mēģinātu aizskart, viņš būtu uzstājies pret visu pasauli. Viņš neatzina nevienu citu autoritāti kā vienīgi Pitagoru, kura reizināšanas tabulas tas zināja no galvas.

Kokless bija vienīgais no veikala ļaudīm, kurš, apstākļiem uz ļauno pusi vēršoties, paturēja galvu augšā. Viņa miers tomēr neslēpa vienaldzību. Viņš arī nemaz nevarēja iedomāties, ka maksājumi, kas arvien bija notikuši tik noteikti un droši, kādreiz varētu vilcināties vai izpalikt. Ar lielu stingrību viņš bija izskatījis pēdējo mēnešu noslēgumu. Viņš bija atradis mazu kļūdu, kur kādi 70 santīmi bija mazāk ieskaitīti, un tūlīt Moreļa kungam kā uzvarētājs aiznesis 14 sū lielo kases atlikumu. Principāls šo naudu ar grūtsirdīgu smaidu bija paņēmis un iebāzis savā tukšajā atvilktnē, sacīdams: „Jūs, Kokles, esat visu kasieru pērle." Šī uzslava labo vīru vairāk iepriecināja nekā 50 dālderu liela gratifikācija. Bet pēc šā tik kārtīgā, godpilnā pēdējā mēneša noslēguma Morelis bija piedzīvojis briesmīgas stundas. Lai varētu panākt, ka mēnesis beidzas ar godu, viņš bija izlietojis visus savus pēdējos līdzekļus, nebaidīdamies pat no tā, ka visa Marseļa varētu dabūt zināt par viņa firmas naudas apstākļiem. Viņš bija pat aizbraucis uz Bokēras gadatirgu un tur pārdevis sievas un meitas rotaslietas. Nama slava bija nu glābta, bet kase arī bija gluži tukša. Kredīts Morelim nekur vairs netika dots. Lai varētu ieturēt maksājamos termiņus Bovilam, tiešām atlika vienīgā cerība uz „Faraonu", kurš, pēc kāda cita kuģa ziņām, kas reizē ar „Faraonu" bija izbraucis, laikam ceļā nokavējies. Par kuģa likteni bija jābaidās.

Šinī laikā pie Moreļa lika pieteikties tas pats Tomsona un Frenča pilnvarotais no Romas, kurš jau bija apmeklējis Bovilu. Emanuēls saņēma angli un, juzdams viņā kreditoru, gribēja Morelim aiztaupīt nepatīkamu vizīti un prasīja svešniekam pēc viņa vajadzībām. Anglis gribēja runāt tikai ar pašu Moreli.

Emanuēls pasauca Koklesu un lika svešo aizvest pie Moreļa. Uz kāpnēm viņiem pretī nāca skaista sešpadsmit septiņpadsmit gadus veca meitene, kura bailīgi paskatījās uz svešnieku.

—            Vai Moreļa kungs ir savā kabinetā, Jūlijas jaunkundze? — jautāja Kokless.

—           Jā, man liekas, — atteica meitene, — palūkojoties vispirms, Koklesa kungs, un, ja ir, tad piesakiet.

—            Nav vajadzīgs mani pieteikt, cienījamā jaunkundze, — teica anglis, — Moreļa kungs manu vārdu nepazīst; es esmu Romas firmas „Tomsons un Frenčs" pilvarotais.

Jaunā meitene nobālēdama nokāpa lejā pa kāpnēm, kamēr Kokless ar angli gāja uz Moreļa kabinetu, kur pieteica svešinieku un tad ielaida to pie sava principāla.

Anglis ienāca un atrada Moreli bālu sēžam pie galda, ar draudīgu skaitļu rindu priekšā, kuras apzīmēja viņa pasīvu. Morelis aizvēra savas grāmatas un aicināja svešo atsēsties.

Četrpadsmit gadi bija ļoti pārvērtuši cienījamo tirgotāju; viņš bija tikai piecdesmit gadu vecs, bet mati bija jau sirmi, piere krunkās; viņa citkārt drošasis skatiens bija kļuvis bailīgs. Anglis viņu uzlūkoja ar līdzcietīgu ziņkārību.

—            Mans kungs, — teica Morelis, kuram kļuva neomulīgi no angļa skatiena, — jūs vēlējāties ar mani parunāt?

—           Jā, Moreļa kungs, — atbildēja anglis, — jūs, bez šaubām, zināt, no kurienes es nāku.

—   No Tomsona un Frenča firmas Romā, kā mans kasieris man sacīja.

—            Tā ir, mans kungs. Tomsona un Frenča firmai šinī un nākamā mēnesī bija Francijā jāmaksā 400000 franku, un, pazīdama jūsu stingro uzticamību, firma nopirka visus jūsu izdotos vekseļus un uzdeva man tos no jums iekasēt.

Morelis nopūtās un noslaucīja sviedrus no pieres.

—   Tātad jūs, — teica Morelis, — liekat man priekšā manus vekseļus?

—   Jā, mans kungs, un summa ir diezgan liela.

—    Cik liela? — jautāja Morelis, pūlēdamies runāt vienaldzīgā balsī.

—            Šeit vispirms, — teica anglis, izvilkdams no kabatas maku, — cietuma inspektora Bovila kunga mums nodotā prasība par divsimttūksto- šiem franku. Vai jūs Bovila prasību atzīstat par pareizu?

—            Jā, mans kungs, viņš šo summu pie manis noguldīja pirms pieciem gadiem par četrarpus procentiem.

—    Un kad ir maksājamais termiņš?

—             Puse maksājama šā mēneša, puse nākamā mēneša 15. dienā, — atteica Morelis.

—       Tā. Tad šeit ir par trīsdesmit diviem tūkstošiem franku jūsu izdoti vekseļi, kuri no trešām rokām nonākuši mūsu firmas īpašumā.

—    Es tos arī atzīstu, — teica Morelis. — Vai tas ir viss?

—        Nē, mans kungs, man ir vēl uz nākamā mēneša pēdējām dienām prasība no firmas „Paskale un Vailds, un Terners" Marseļā, apmēram 55000 franku, tātad viss kopā būtu 287500 franku.

Ko nabaga Morelis izcieta, dzirdot šo lielo prasību uzskaitīšanu, nav ar vārdiem aprakstāms.

—    287500 franku, — viņš atbildēja mehāniski.

—       Ja, Moreļa kungs, — teica anglis, — un pēc brītiņa piebilda, — zinādams par jūsu firmas neaptraipīto slavu, nevaru jums noslēpt — Marseļā tomēr izplatījušas baumas, ka jums vairs neesot iespējams pildīt visus prasījumus.

No šīs gandrīz vai rupjās piezīmes Morelis nobālēja.

—       Mans kungs, — viņš teica, — līdz šim, — nu ir jau divdesmit četri gadi, kopš pārņēmu veikalu no sava tēva, kurš to bija vadījis trīsdesmit piecus gadus, — līdz šim vēl neviens vekselis ar parakstu „Morelis un dēls", kas iesniegts mūsu kasē, nav atstāts nesamaksāts.

—       Jā, to es zinu, — teica anglis, — bet atbildiet atklāti — kā goda vīrs goda vīram: vai jūs, Moreļa kungs, šos vekseļus samaksāsit tikpat akurāti?

Morelis nodrebēja un uzlūkoja to, kas ar viņu runāja ar tik lielu drošības sajūtu.

—       Uz jautājumiem, kuri tiek izteikti tik atklāti, vajag arī tikpat atklāti atbildēt, — viņš teica. — Jā, mans kungs, es maksāšu, kad, kā ceru, mans kuģis laimīgi pienāks Marseļas ostā; jo tā pienākšana atvērs man atkal kredītu, kurš man tika atrauts biežo nelaimes gadījumu dēļ. Bet ja arī „Faraons", mana pēdējā cerība, aizies bojā…

Asaras sakāpa vecajam vīram acīs.

—    Nu, tātad! — teica anglis. — Tad šī pēdējā cerība izzudīs?..

—       Nu, tad, — teica Morelis, — tad, mans kungs, ir briesmīgi izrunāt… bet, jau pieradis pie nelaimes, būšu spiests pierast arī pie kauna… Nu, tad, es domāju, man vajadzēs atteikties no maksājumiem.

—       Vai tad jums nav draugi, uz kuriem jūs šādā reizē varētu paļauties? — jautāja anglis.

Morelis bēdīgi pasmaidīja.

—       Jūs zināt, — viņš teica, — veikala darīšanās nav draugu, bet ir tikai korespondenti.

—        Taisnība gan, — noteica anglis. — Tātad jums ir tikai vēl viena cerība?

—    Viena vienīga.

—    Pēdējā?

—    Pēdējā.

—    Kad nu šī cerība zūd…

—   Tad esmu pazudis, mans kungs, gluži pazudis.

—    Kad nācu šurp, tur kāds kuģis ienāca ostā.

—    Es to zinu, mans kungs. Kāds jauns cilvēks, kas manam namam ir palicis uzticīgs, stāv izlūkos, lai paziņotu man, ja parādītos „Faraons". No viņa dabūju zināt par kuģa pienākšanu.

—    Un vai tas nav jūsu kuģis?

—    Nē, tas ir kuģis no Bordo pilsētas — „Žironda", kura nāk arī no Indijas, bet ne man.

—    Varbūt tā atnesa ziņas par „Faraonu"?

—            Ziņas par „Faraonu" saņemu ar tādām pašām bailēm kā neziņu; neziņā var vismaz cerēt.

Tad Morelis pēc brīža piebilda dobjā balsī:

—    ŠT nokavēšanās ir nedabiska: „Faraons" ir jau 5. februārī izbraucis no Kalkutas; vairāk nekā pirms mēneša tam jau vajadzēja būt šeit.

—     Kas tas ir? — jautāja anglis klausīdamies. — Un ko nozīmē šis troksnis?

—    Ak, mans Dievs, mans Dievs! — iesaucās Morelis nobālēdams. — Kas tad vēl ir noticis?

Tiešām, troksnis uz kāpnēm kļuva aizvien lielāks; varēja dzirdēt šurpu un turpu staigājam, arī kāds sāpju kliedziens atskanēja. Morelis pacēlās, lai ietu uz durvīm, bet spēki viņu atstāja.

Abi vīri palika sēžam viens otram pretim — Morelis drebēdams un svešnieks viņu uzlūkodams ar dziļu līdzjūtību. Troksnis bija aprimis, bet Morelis likās vēl kaut ko gaidām. Un tiešām svešais dzirdēja soļus kāpnēs un no priekšistabas durvju caurumā tika iebāzta atslēga.

—    Ir tikai divas personas, kurām no šīm durvīm ir atslēga, — Morelis nomurmināja, — Jūlija un Kokless.

Tanī pašā acumirklī arī atvērās durvis un istabā ienāca jauna, bāla meitene ar asarām acīs. Morelis atspiedās pret krēsla atzveltni, jo viņš nespēja noturēties kājās.

—   Ak, tēv! — izsaucās jaunā meitene. — Piedod man, ka es tev pirmā atnesu nelaimes vēsti!

Morelis briesmīgi nobālēja, Jūlija viņu apkampa.

—    Ak, manu tēv! Manu tēv! — viņa sacīja. — Dūšu!

—    Tātad arī „Faraons" ir pagalam! — aizsmakušā balsī iesaucās Morelis.

Meitene pamāja ar galvu.

—    Un kuģa ļaudis? — prasīja Morelis.

—            Glābti, — sacīja meitene. — Kuģis, kurš nupat iebrauca ostā, viņus ir izglābis.

—             Es tev pateicos, Dievs, ka tu satriec tikai mani vienu, — sacīja Morelis, rokas salikdams. — Nāciet iekšā! — viņš tad sauca, — jo es zinu, ka jūs visi stāvat ārpuse!

Patiesi, tiklīdz viņš to bija sacījis, kad Moreļa kundze, Emanuēla pavadīta, ienāca raudādama. Tālāk pie durvju sliekšņa parādījās septiņi vai astoņi puskaili matroži. Šos vīrus ieraugot, anglis sāka trīcēt. Viņš gribēja iet viņiem pretim, bet savaldījās un atvilkās istabas tumšajā kaktā.

—            Stāstiet, kā jums ir gājis! — Emanuēls sacīja vecākajam no matrožiem. — Bet kur ir kapteinis?

—            Mēs kapteiņa kungu slimu atstājām Palmā, — sacīja vecākais matrozis, saukts par Penelonu, — bet, ja Dievs palīdzēs, tad viņš pēc dažām dienām atkal vesels ieradīsies.

Kad Penelons nelaimes gadījumu ar kuģi visos sīkumos bija aprakstījis, Morelis, pret matrožiem pagriezies, sacīja:

—            Labi, mani draugi, jūs visi esat varonīgi izturējušies. Tas ir Dieva prāts un ne cilvēku vaina. Bet tagad sakiet man, cik jums no algas pienākas!

—    Ak, ko nu! Nerunāsim, Moreļa kungs!

—    Tomēr mums par to jārunā, — sacīja kuģa īpašnieks ar sāpīgu smaidu.

—            Nu, tad man pienākas alga par trim mēnešiem, — atbildēja Penelons.

—    Kokles, noskaitiet katram no šiem krietnajiem vīriem divsimt franku!

—             Citādos apstākļos, mani draugi, — Morelis turpināja, — es jums vēl būtu pie algas pielicis, bet laiki slikti, un tas mazums naudas, kas man vēl ir, nepieder man.

Penelons savieba tādu seju, no kuras varēja redzēt, ka viņš ir dziļi aizkustināts.

Viņš piegāja pie saviem biedriem, pārmija dažus vārdus un tad atgriezās.

—            Kas attiecas uz naudu, Moreļa kungs, — viņš sacīja, tabaku sūkdams un nospļaudamies, — kas attiecas uz naudu…

—    Ko? Kas ir ar naudu?

—             Nu tad! Nu tad! Moreļa kungs, mani biedri domā, ka tie būtu ar mieru, ja viņiem tagad izmaksā tikai katram piecdesmit franku, pārējo viņi grib pagaidīt.

—            Paldies! Mani draugi, pateicos jums, — iesaucās Morelis, dziļi aizkustināts. — Jūs esat krietni ļaudis, bet pieņemiet naudu! Jūs esat brīvi.

Šie pēdējie vārdi atstāja savādu iespaidu uz krietnajiem jūrniekiem; viņi cits citu uzlūkoja ar bailīgiem skatieniem. Penelons būtu gandrīz vai norijis savu zelējamo tabaku; par laimi viņš vēl paspēja saķert sev ar roku pie rīkles un tā paglābties no noslāpšanas.

—     Kā, Moreļa kungs? — viņš iesaucās vājā balsī. — Kā! Jūs sūtat mūs projām? Tātad jūs neesat ar mums apmierināts?

—   Nē, mani bērni, — teica vecais kuģa īpašnieks, — nē, nebūt neesmu ar jums neapmierināts. Tieši otrādi! Nesūtu jūs projām. Bet ko tad darīt? Man nav vairs kuģu, un tātad man nav vairs vajadzīgi matroži.

—    Kā! Jums nav kuģu? — teica Penelons. — Nu kas tad par to? Jūs liksit sev citus uzbūvēt; mēs pa to laiku pagaidīsim. Vai tad mums ir kas jauns pa kluso laiku gaidīt vēju?

—    Man nav vairs naudas, Penelon, — teica Morelis, — lai varētu būvēt jaunus kuģus. Tātad man jāatraida jūsu priekšlikums, lai cik patīkams arī tas nebūtu.

—    Nu, labi, kad jums vairs nav naudas, tad mēs darīsim tā, kā mūsu nabaga „Faraons", kas aizgāja dibenā bez masta un burām, — teica Penelons.

—     Diezgan, diezgan, mīļie bērni, — teica Morelis gluži aizgrābts, — diezgan, es lūdzu jūs! Mēs labākos laikos atkal redzēsimies. Pavadiet jūs šos krietnos vīrus, Emanuēl, un rūpējaties, ka mana pavēle tiek pareizi izpildīta!

—   Tātad uz redzēšanos, Moreļa kungs! Vai ne? — teica Penelons.

—   Jā, mani draugi. Vismaz tā ceru. Dzīvojiet veseli!

Viņš deva zīmi aizejošam Koklesam, jūrnieki tam sekoja, un Emanuēls viņiem piebiedrojās.

—    Tagad, — teica Morelis sievai un meitai, — atstājiet mani uz kādu acumirkli, man ar šo svešo kungu jārunā.

Viņš norādīja uz Tomsona un Frenča firmas pilnvarnieku, kurš pa visu šo laiku bija mierīgi stāvējis savā kaktā. Sievietes paskatījās un viņu un tad izgāja. Jaunā meitene pameta uz viņu lūdzošu skatienu, kurš dīvaini atdzīvināja šo it kā sastingušo vaigu. Abi vīrieši palika divatā.

—    Nu, mans kungs. — teica Morelis. atzveltnē atslīgdams, — jūs visu redzējāt un dzirdējāt, man nav jums vairāk nekā ko paziņot.

—    Esmu redzējis, — teica anglis, — ka jauna un tāpat kā agrāk nepelnīta nelaime jums atkal uzbrukusi, un tas ir tikai pastiprinājis manu vēlēšanos jums palīdzēt.

—    Ak, mans kungs! — atteica Morelis.

—     Es padomāšu, — teica anglis. — Esmu viens no jūsu lielākajiem kreditoriem, vai ne tā?

—   Jūs vismaz esat tas, kura vekseļi ir visagrāk jāmaksā.

—    Vai jūs nevēlaties, lai šo vekseļu termiņš tiktu pagarināts?

—            Termiņa pagarinājums varētu glābt manu godu un līdz ar to arī manu dzīvību.

—    Cik ilgu pagarinājumu jūs vēlaties? — jautāja anglis.

Morelis kavējās ar atbildi.

—    Divus mēnešus, — viņš tad atbildēja.

—    Labi, — teica svešnieks. — Es jums dodu trīs mēnešus laika…

—            Bet, — iemeta starpā Morelis, — vai tad jūs domājat, ka Tomsons un Frenčs…

—            Esiet mierīgs, Moreļa kungs! Ņemu to visu uz sevi… Mums šodien ir jūnija piektā diena?

—   Jā, — teica Morelis.

—            Nu, labi! Pagariniet šos vekseļus līdz septembra piektai dienai, un piektā septembra dienā pulkstens vienpadsmitos būšu jūsu kantorī.

Pulkstenis Moreļa birojā patlaban sita vienpadsmit.

—    Es jūs gaidīšu un jums samaksāšu, vai arī būšu beigts.

Pēdējie vārdi tika izrunāti tik klusi, ka svešais tos tik tikko, varēja sadzirdēt.

Vekseļi tika atjaunoti, vecie saplēsti, un nabaga Morelim tagad bija trīs mēneši laika, lai savāktu kopā savus pēdējos līdzekļus. Anglis, apbērts ar Moreļa sirsnīgo pateicību, lēni nokāpa pa kāpnēm lejā. Tur viņš satikās ar Jūliju. Jaunā meitene izlikās nākam no augšas lejā, bet patiesībā tā viņu gaidīja.

—    Ak, mans kungs! — viņa sacīja, rokas salikdama.

—             Mana jaunkundze, — sacīja svešais, — kādā dienā jūs saņemsit vēstuli ar parakstu… jūras braucējs Sindbads. Izpildiet vārdu pa vārdam, kas vēstulē rakstīts, lai cik brīnumains jums tur daudz kas liktos.

—   Jā, mans kungs, — atbildēja Jūlija.

—    Vai jūs man to apsolāt?

—    Es jums zvēru.

—            Labi! Palieciet vesela, jaunkundze, palieciet arvien tas labais bērns, kas jūs tagad esat, un ceru, ka Dievs jūs par to atalgos ar Emanuēla kunga roku.

Jūlija nosarka un pieturējās pie kāpņu margām, lai nenokristu. Svešnieks atsveicinājās un aizgāja.

Sētā viņš vēl sastapa Penelonu, kurš, katrā rokā turēdams simt franku, nemaz nevarēja apņemties tos nest projām.

—            Nāciet, mans dārgais, — anglis viņam sacīja, — man ar jums kaut kas jāpārrunā.

IX

Piektais septembris

Vekseļa pagarināšana, kura tik negaidot bija nākusi no Tomsona un Frenča firmas, nabaga kuģa īpašniekam likās it kā mājiens, ka nelaime beidzot no viņa atkāpusies. Tūlīt pat viņš sievai, meitai un Emanuēlam atstāstīja sarunu, kura tam bija bijusi ar angli, un mazā ģimene atkal varēja drusciņ nomierināties un cerēt. Bet, par nelaimi, Tomsona un Frenča firma nebija vienīgā, kas Morelim bija aizdevusi naudu. Veikala darīšanās, kā Morelis pareizi bija piebildis, nebija draugu, bet tikai korespondenti. Jo vairāk viņš par to pārdomāja, jo vairāk viņš brīnījās par Tomsona un Frenča firmas augstsirdību un varēja to sev izskaidrot tika tā, ka firma labāk vēlējās uzturēt vīru, kurš viņai tik daudz parādā, nekā ļaut tam tūdaļ bankrotēt un tad varbūt pazaudēt visu savu kapitālu.

Par nelaimi, visi citi uzņēmēji tā nedomāja, turpretim viņu vekseļi tika ar lielāko stingrību visi priekšā likti; Kokless tos arī visus samaksāja, bet tomēr Morelis redzēja, ka pēdējo Tomsona un Frenča parādu nav iespējams samaksāt. Visa Marseļa arī bija pārliecināta, ka pastāvīgie nelaimes gadījumi, kas uzbruka Morelim, drīz vien viņu novedis pie bankrota. Cik lieli brīnumi nu visiem bija, kad mēneša beigās Morelis tomēr visiem kreditoriem bija samaksājis. Bet ij tā kredītu viņam no jauna neatvēra; sāka nu tikai bankrotu gaidīt uz nākamā mēneša beigām.

Viss mēnesis Morelim pagāja nedzirdētos pūliņos un darbos; visas bankas, kuras agrāk tik labprāt bija pieņēmušas un pat meklējušas viņa vekseļus, tagad slēdza durvis viņa acu priekšā. Par laimi, viņam bija ari dažas prasibas pret citiem, kas tika samaksātas. Tā viņš ari šo mēnesi varēja pabeigt laimigi.

Tomsona un Frenča pilvarnieks ari nebija vairāk ticis redzēts Marseļā; viņš maz kur bija rādījies, un tā viņu drīz vien aizmirsa. „Faraona" bijušie matroži arī likās pazuduši. Kapteinis Gomārs pēc izveseļošanās bija atkal ieradies Marseļā, bet pie Moreļa nerādījās. Morelis pats viņu sameklēja, aiznesa viņam vēl nesamaksāto algu, kuru kapteinis nebija iedrošinājies prasīt, un mierināja viņu par notikušo nelaimi. Arī Penelonu Morelis reiz bija saticis; tas bija glīti apģērbies un bailīgi un kaunīgi uzlūkoja Moreli.

„Laikam viņš dabūjis jaunu, labu vietu," nodomāja pie sevis Morelis un vēlēja viņam laimi jaunajā vietā.

Viss augusts pagāja pastāvīgos mēģinājumos atjaunot veco kredītu un iegūt jaunu. Uz mēneša beigām Morelis bija kaut kur aizbraucis, un nu ļaudis noteikti apgalvoja, ka viņš aizbēdzis un Kokless un Emanuēls pasludināšot firmas slēgšanu. Bet 31. augustā kase atkal atvērās un visus maksājumus Kokless veica ar parasto mieru un akurātību, tā kā ļaudis nekā vairs nespēja saprast, bet, kā jau visi pravieši, atlika Moreļa bankrotu vēl uz vienu mēnesi.

Septembra pirmajā dienā Morelis ar visu ģimeni pārbrauca mājās no Parīzes, no kurienes nu viņš gaidīja visu glābiņu. Viņš bija domājis par Danglāru, savu agrāko ierēdni, kura tagadējo lielisko mantas stāvokli viņš pazina un kuram viņš ar ieteikumu spāņu firmai bija licis pamatu. Tagad runāja, ka Danglāram esot savi seši līdz astoņi miljoni un bez tam neaprobežots kredīts. Danglārs varēja Moreli glābt, ne graša no kabatas neizvilkdams; viņam vajadzēja tikai galvot par Moreli, un Morelis bija glābts. Morelis par Danglāru sen bija domājis, bet savādas jūtas viņu bija vienmēr atturējušas. Un šīs jūtas nebija viņu vīlušas, jo nu viņš atgriezās Marseļā pilnīgi sagrauzts vēsā atraidījuma dēļ.

Bet Morelis pārbraucis nežēlojās; viņš ieslēdzās savā kabinetā un lika atnākt Koklesam.

—   Tagad, — māte un meita teica Emanuēlam, — viss ir pagalam.

Tad visi trīs nosprieda, ka Jūlijai tūdaļ jāraksta uz Nimu savam brālim, kurš tur bija virsnieks, un jālūdz, lai viņš tūdaļ pārbrauc. Maksi- miliānam Morelim, kaut gan viņš bija vēl tikai divdesmit divus gadus vecs, bija liels iespaids uz savu tēvu.

Maksimiliāns bija taisnīgs un stingrs jauns cilvēks. Viņš bija iestājies politehniskajā skolā, to spīdoši pabeidzis un tad iestājies karaklausībā. Arī karapulkā visi viņu cienīja kā godprātīgu un apdāvinātu cilvēku, kuru biedri saukāja par stoiķi.

Māte un māsa, kas brāli sauca palīgā, nebija alojušās par stāvokļa bīstamību; kad Kokless atstāja Moreļa kabinetu, viņš bija bāls, drebošs un uztraukts. Jūlija gribēja viņu izprasīt, bel viņš iesaucās:

—    Ak, jaunkundze, jaunkundze! Kāda briesmīga nelaime, kas to būtu domājis!

Pēc acumirkļa viņš atkal atgriezās pie Moreļa ar trim lielām veikala grāmatām un naudasmaku.

Morelis palūkojās grāmatās, skaitīja skaidro naudu un redzēja, ka visi viņa līdzekļi ir tikai aptuveni 8000 franku; ienākumu līdz septembra piektajai dienai arī nebija vairāk sagaidāms kā 5000 franku; tātad viņam aktīvā bija tikai 13000 franku, ar ko samaksāt vekseli par 287500 frankiem. Viņiem pat nebija pietiekami līdzekļu, ar ko piesolīt daļēju samaksu par šo lielo parādu.

Kad Morelis beigās parādījās pie pusdienu galda, viņš tomēr bija diezgan mierīgs. Bet šāds miers abas sievietes vairāk uztrauea nekā dziļās skumjas. Pēc pusdienām Morelis citkārt mēdza iet uz kafejnīcu un palasīt avīzi; šodien viņš devās atpakaļ savā kabinetā.

Kokless bija pilnīgi sagrauzts. Pusi dienas viņš nosēdēja ar neapsegtu galvu trīsdesmit grādu karstumā pagalmā uz kāda akmens staba.

Emanuēls lūkoja sievietes mierināt, bet viņš pats nebija mierīgs. Viņš pārāk labi zināja, kāda nelaime draudēja Moreļa namam. Pienāca nakts, un māte un meita cerēja, ka Morelis vēl ienāktu pie viņām, bet viņš klusi, lai netiktu saukts, aizgāja garām un iegāja kabinetā, durvis aiz sevis aizslēgdams.

Moreļa kundze sūtīja savu meitu gulēt, bet pati pusstundu vēlāk, kurpes noģērbusi, klusu aizgāja līdz vīra durvīm, lai redzētu, ko viņš dara.

Gaitenī viņa redzēja kādu ēnu, kas atvilkās atpakaļ. Tā bija Jūlija, kura arī nebija varējusi gulēt un bija gājusi lūkot tēvu. Meitene tuvojās mātei.

—    Viņš raksta, — viņa teica.

Abas sievietes sapratās, ne vārda vairāk nerunājušas. Māte pieliecās pie atslēgas cauruma; Morelis vēl rakstīja. Bet ko meita nebija pamanījusi, to viņa pamanīja: viņš rakstīja uz zīmogpapīra. Viņai ienāca prātā, ka viņas vīrs varbūt raksta testamentu. Viņai trīsēja visi locekļi, bet tomēr viņai vēl bija tik daudz spēka — ciest klusu.

Otru dienu Morelis likās gluži vai nomierinājies. Kā parasti viņš atnāca uz brokastīm; tikai pēc brokastīm viņš lika Jūlijai apsēsties sev blakus, apskāva bērna galvu ar abām rokām un spieda to krūts. Jūlija juta, ka, nelūkojoties uz pilnīgu viņas tēva mieru, tā sirds tomēr stipri pukstēja. Abas dienas pēc tam pagāja arī kā parasts. Septembra ceturtajā dienā Morelis prasīja no Jūlijas sava kabineta atslēgu. Jūlija nodrebēja; jo kādēļ gan tēvs atņēma viņai atslēgu, kura tai bija bijusi no pat bērnības.

—     Ko tad esmu ļauna darījusi, tēv, - viņa jautāja, — ka tu man atņem savu uzticības pierādījumu?

—    Nekā, nekā, mans mīļais bērns, — atbildēja nelaimīgais virs, kuram šis vienkāršais jautājums sariesa asaras acīs. — Nekā, bet man vajag atslēgu.

Jūlija likās atslēgu meklējam.

—    Laikam būšu to atstājusi savā istabā, — viņa teica un izgāja, bet negāja vis uz savu istabu, bet gad pie Emanuēla.

—       Nedodiet tēvam atslēgu, — Emanuēls teica, — neatstājiet viņu rīt agri, ja vien iespējams.

Jūlija gribēja no Emanuēla uzzināt ko vairāk, bet tas nekā nezināja vai arī negribēja teikt.

Visu nakti no ceturtā uz piekto septembri Moreļa kundze pavadīja blakus savs vira istabai, pie sienas klausoties. Līdz pulkstens trim viņa dzirdēja viņu uztraukti pa istabu soļojam, tikai kad nosita trīs, viņš apgūlās. Māte ar meitu abas naktis pavadīja kopā. Kopš pagājušā vakara viņas gaidīja Maksimiliānu. Pulkstens astoņos no rīta pie viņām ienāca Moreļa kungs. Viņš bija pilnīgi mierīgs, tikai uz viņa bālās, noliesējušās sejas varēja redzēt pagājušās nakts uztraukuma pēdas. Sievietes neuzdrošinājās viņam prasīt, kā tas gulējis. Morelis bija pret savu sievu un Jūliju mīlīgāks un laipnāks nekā parasti. Viņš nevarēja beigt nabaga bērnu aplūkot un skūpstīt.

Jūlija atcerējās Emanuēla piekodinājumu un gribēja savu tēvu pavadīt, kad tas gāja ārā; bet tas viņu mīļi atbīdīja un sacīja:

—    Paliec pie mātes!

Jūlija lūdzās atļauju viņu pavadīt, bet ar stingru atteikumu: — Es tev pavēlu palikt! — tēvs viņu atstāja.

Tā bija pirmā reize, kur Morelis savai meitai sacīja: „Es tev pavēlu," — bet viņš to sacīja ar tādu tēva mīlas pilnu'balsi, ka Jūlija neiedrošinājās vairs ne soli spert uz priekšu. Viņa palika klusu un nekustēdamās stāvam tanī pašā vietā. Acumirklī pēc tam durvis atdarījās, un viņa juta, ka nu kāds to apkampa un skūpstīja. Viņa iekliedzās no prieka:

—    Maksimiliān, brālīt! — viņa izsaucās.

Pieskrēja arī Moreļa kundze un ieslīga dēla rokās.

—        Māt! — sacīja jaunais vīrietis, drīz viņu, drīz māsu aplūkodams, nemiera pilns: — Kas tad ir? Kas šeit notiek? Jūsu vēstule mani izbiedēja, un es ceļoju šurp, cik ātri vien iespējams!

—        Jūlija, — sacīja Moreļa kundze, arvien vēl gulēdama pie dēla krūts, — saki tēvam, ka Maksimiliāns ir atbraucis!

Jaunā meitene skrēja pa kāpnēm uz augšu. Uz pēdējā pakāpiena viņa sastāpa kādu vīru, kurš rokā turēja vēstuli.

—   Vai jūs esat Moreļa jaunkundze? — prasīja svešais itāliešu izloksnē.

—       Jā, mans kungs, — stostīdamās atbildēja Jūlija. — Bet ko jūs no manis gribat? Es jūs nepazīstu.

—        Lasiet šo vēstuli! — sacīja svešais, viņai vēstuli iedodams. Jūlija kavējās.

—    Vēstule attiecas uz jūsu tēvu, — sacīja svešais.

Jaunā meitene steidzīgi pakampa vēstuli, atplēsa to un lasīja: „Ejiet tūliņ uz Melānas aleju; ieejiet 15. namā; lieciet mājas pār lūkam, lai iedod atslēgu no istabas piektajā stāvā; ieejiet istabā; noņemiet no kamīna sarkana tīkliņa maku un aiznesiet šo maku savam tēvam! Ir ļoti svarīgi, ka Jūs visu izdarāt pirms pulkstens vienpadsmitiem. Jūs solījāt, ka man akli paklausīsit; tagad es Jums atgādinu Jūsu solījumu.

X Sinbads, jūras braucējs"

Jaunā meitene izgrūda prieka kliedzienu un skatījās, kur vēstnesis palicis, lai viņu tālāk iztaujātu. Tas bija pazudis. Viņa vēlreiz apskatīja vēstuli, lai to otrreiz lasītu, un atrada vēl sekojošu piezīmi:

,,Ir ļoti svarīgi, ka Jūs visu izdarāt viena pati; ja Jums kāds būtu līdzi vai Jūs sūtītu citu, nama pārlūks Jums atslēgu nedotu

Šī piezīme aptumšoja jaunās meitenes prieku. Vai tikai viņai nedraudēja kaut kādas briesmas? Jūlija apņēmās prasīt padomu Emanuēlam.

Viņa to uzmeklēja un atstāstīja viņam savu agrāko sarunu ar svešo, kā arī gadījumu, kuru tā nupat bija piedzīvojusi, un rādīja viņam vēstuli.

—   Jums jāiet, Jūlijas jaunkundze.

—   Jāiet? — viņa stostījās.

—   Jā, bet es jūs pavadīšu.

—   Vai tad jūs nelasījāt, ka man jāiet vienai?

—            Jūs arī iesit viena, — sacīja Emanuēls, — bet es jūs līdz di Misē ielas stūrim pavadīšu un tur jūs sagaidīšu. Ja jūs pārāk ilgi paliksit, iešu jūs meklēt, un zvēru: ja jums par kādu būs jāsūdzas, tas būs pazudis.

—            Tātad jūs domājat… — stostījās jaunā meitene, — ka man uzaicinājumam būtu jāpaklausa?

—   Jā, vai tad vēstnesis jums neteica, ka runa ir par jūsu tēvu?

—   Bet, Emanuēl, kādas briesmas tad viņam īsti draud?

Emanuēls brīdi apdomājās, bet tad viņš uzskatīja, ka tam visādā ziņā Jūlija ir jāpierunā, lai tā paklausītu vēstules rakstītāja uzaicinājumam.

—   Uzklausiet, — viņš sacīja, — šodien ir piektais septembris, vai ne?

—   Jā.

—            Šodien ap pulksten vienpadsmitiem jūsu tēvam jāsamaksā trīssimt tūkstošu liela summa.

—   Jā, to mēs zinām.

—   Jā gan, bet viņam kasē nav pat piecdesmit tūkstošu franku.

—    Un kas tad var notikt?

—            Ja jūsu tēvs šodien līdz pulksten vienpadsmitiem neatrod nevienu, kas viņam palīdzētu, tad viņam jau pirms pulkstens divpadsmitiem ir jāpaziņo, ka viņš ir bankrotējis.

—   Ak, nāciet! — izsaucās Jūlija un vilka jauno vīrieti sev līdzi.

Pa to laiku Moreļa kundze savam dēlam bija visu izstāstījusi. Jaunais vīrietis gan zināja tik daudz, ka bieži notikušo nelaimes gadījumu dēļ ģimenes izdevumos bija jānotiek lielai pārgrozībai, bet ka lieta bija nonākusi tiktāl, to viņš nebija domājis. Viņš bija gluži sastindzis; tad viņš piepeši izskrēja no istabas un metās pa kāpnēm augšā, jo cerēja sastapt tēvu kabinetā, bet viņa klauvēšana bija veltīga. Te tēvs iznāca no savas guļamistabas un iekliedzās no pārsteiguma, ieraudzīdams Maksimiliānu. Viņš nekā nebija zinājis par dēla pārnākšanu. Nekustīgs viņš palika stāvot savā vietā, ar kreiso roku pie krūtīm piespiezdams kādu priekšmetu, kuru turēja zem svārkiem. Maksimiliāns krita tam ap kaklu, bet piepeši atlēca atpakaļ.

—            Tēv, — viņš teica nobālēdams, — kāpēc jūs nesat divas pistoles zem svārkiem?

—    Ak! No tā es baidījos, — iesaucās vecais Morelis.

—   Tēv… tēv! Dieva dēļ! — sauca jauneklis. — Kāpēc šie ieroči?

—             Maksimiliān, — teica Morelis, dēlu stingri uzlūkodams, — tu esi vīrs un goda vīrs. Nāc, es tev pateikšu, kāpēc!

Un Morelis stingriem soļiem uzkāpa līdz ar dēlu augšā birojā; tur viņš nolika savas pistoles uz galda un norādīja dēlam uz atvērto lielo veikala grāmatu. Šinī grāmatā bija skaidri redzams viņa kases stāvoklis: pēc pusstundas Morelim bija jāsamaksā 287500 franki, un kasē skaidrā naudā bija tikai 15257 franki.

—    Lasi! — sacīja Morelis.

Jauneklis lasīja un acumirkli stāvēja kā sastindzis. Morelis nesacīja ne vārda. Ko viņš arī būtu varējis vēl piebilst pie šā nepielūdzamā skaitļu sprieduma?

—            Un jūs esat visu darījis, tēv, — pēc dažiem mēma izmisuma acumirkļiem vaicāja jauneklis, — visu, lai novērstu šo nelaimi?

—   Jā, — atbildēja Morelis.

—            Un pēc pusstundas… — piebilda Maksimiliāns, — mūsu vārds būs negodā likts?

—    Asinis nomazgā visu negodu, — atteica Morelis.

—            Jums taisnība, tēv, es jūs saprotu, — teica jauneklis un izstiepa roku pēc pistolēm. — Katram no mums ir sava pistole. Paldies, tēv!

Morelis satvēra viņa roku.

—    Un tava māte… tava māsa… Kas viņas uzturēs?

Tirpas pārskrēja jauneklim nogalvas līdz kājām.

—           Tēv, — viņš jautāja, — vai tad jūs gribat ar to teikt, ka man jāpaliek dzīvam?

—    Jā, to es tev saku, — atteica tēvs, — jo tas ir tavs pienākums; tev ir mierīgs, stingrs gars, Maksimiliān… tu, Maksimiliān, neesi ikdienišķs cilvēks, es tev neko nepavēlu, neko neieteicu, bet tev tikai to saku: pārdomā savu stāvokli, it kā tu būtu svešinieks, un tad izspried visu pats.

Dēls vienu mirkli pārdomāja, tad viņa acīs bija lasāma augstsirdīga padevība liktenim. Ar skumību sejā viņš noņēma sev no pleciem uzplečus, sava stāvokļa nozīmes.

—    Lai ir tā, tēv, — viņš teica, Morelim, roku sniegdams, — mirstiet mierīgi, manu tēv, es dzīvošu!

Abi apkampās savstarpējā augstcienībā.

—     Vai tu zini, ka es neesmu vainīgs pie visām mūsu nelaimēm? — jautāja Morelis.

Dēls pasmaidīja.

—    Zinu, tēv, ka jūs esat taisnākais cilvēks, kādu pasaulē esmu saticis.

—     Tas ir labi, ar to tagad viss ir pateikts. Ej tagad pie mātes un māsas!

—   Tēv, — teica jauneklis, viņa priekšā ceļos nomezdamies, — svētījiet mani!

Morelis satvēra dēla galvu rokās, noliecās pār viņu un vairākas reizes aizskāra to ar savām lūpām.

—    Es svētīju tevi, — viņš teica, — savā un triju paaudžu neapvainotu vīru vārdā. Uzklausies tad, ko viņi ar manu muti tev saka: liktenis var atkal uzcelt to ēku, kuru nelaime ir sagāzusi. Kad par manu nāvi dabūs zināt, — nāvi, kuru es izvēlos labāk nekā kaunu, pat viscietsirdīgākie mani nožēlos; tev varbūt dos laiku, kuru man vairs nedos. Tad centies, lai vārdu „kauns" neizrunā kopā ar mūsu ģimenes vārdu; strādā un cīnies; dzīvo ar māli un māsu tik taupīgi, cik vien ir iespējams, lai tu soli pa solim veikalu varētu atkal pacelt un visus vecos parādus nodeldēt! Domā, ka reiz nāks diena, liela un jauka izlīdzināšanās diena, kad tu, pie šā paša biroja stāvēdams, varēsi sacīt: „Mans tēvs mira tāpēc, ka viņš nevarēja to darīt, ko es tagad daru, bet viņš mira mierīgs un jautrs, tāpēc ka viņš šo dienu bija iepriekš paredzējis.

—   Ak, tēv, tēv! — iesaucās jaunais vīrietis. — Kaut jūs tomēr vēl varētu dzīvot!

—     Ja es palieku dzīvs, tad viss ir pagalam. Ja dzīvoju, tad uzticība man pārvērtīsies šaubās un līdzjūtība — ienaidā, un tad es vairāk nekas nebūšu kā bankrotētājs, kurš lauzis vārdu un aizmirsis savu pienākumu. Ja mirstu, tad — tici man, Maksimiliān, — mani uzskatīs par godīgu cilvēku, kuru nelaime iedzinusi nāvē. Man dzīvam paliekot, mani labākie draugi vairs nenāks manā mājā, mirušu mani apraudās visa Marseļa un

pavadīs uz pēdējo dusas vietu. Ja palieku dzīvs, tad tev jākaunas mūsu ģimenes vārda, ja turpretim mirstu, tu vari lepni savu galvu pacelt un sacīt: „Mans tēvs bija tas vīrs, kurš gāja nāvē, tāpēc ka pirmo reizi savā mūžā bija spiests savu vārdu lauzt."

Jaunais vīrietis sāpīgi ievaidējās. Tas, ko tēvs runāja, gan pārliecināja viņa garu, bet ne sirdi.

—            Un tagad, — sacīja Morelis, — atstāj mani vienu un ej pie mātes un māsas!

—    Vai jūs viņas negribat redzēt vēlreiz? — prasīja Maksimiliāns.

Jaunekļa sirdī pie šīs atkalredzēšanās vēl bija saistīta pēdējā cerība,

tāpēc viņš tēvu uz to uzaicināja; bet Morelis purināja galvu.

—    Es viņas šorīt redzēju un no viņām atvadījos.

—             Vai jums nav vēl varbūt kāds pēdējais uzdevums man, tēv? — Maksimiliāns jautāja drebošā balsī.

—   Jā, mans dēls, uzdodu tev izdarīt kādu svētu pienākumu.

—    Sakiet, tēv!

—           Tomsona un Frenča firma ir vienīgā, kura man jutusi līdz. Tās pilnvarnieks, tas pats, kurš pēc desmit minūtēm ieradīsies, lai liktu man priekšā 287500 franku lielu vekseli, man triju mēnešu garu pagaidu laiku ne tik vien atvēlēja, bet pats vēl piedāvāja, — viņa parādu ievēro pa priekšu, lai šis vīrs tev ir svēts, mans dēls!

—   Jā, tēv, — sacīja Maksimiliāns.

—            Un tagad vēlreiz — dzīvo vesels! — sacīja Morelis. — Ej, ej, man jābūt vienam; manu testamentu tu atradīsi manā guļamistabā galda atvilktnē.

Jaunais vīrietis arvien vēl kavējās, viņam gan bija spēks gribēt, bet ne izdarīt.

—            Klausies, Maksimiliān, iedomājies, ka es būtu kareivis tāpat kā tu un tu būtu saņēmis pavēli ieņemt ienaidnieka cietoksni, un tu zinātu itin labi, ka es cīņā kritīšu. Vai tad tu pats nesacītu: „Ejiet, tēv! Ja jūs paliekat, jūs esat bezgodis, un nāve ir labāka nekā kauns!"

—           Jā, jā, — jaunais vīrietis apkampa tēvu un sacīja: — Ejiet, tēv! — un tad ar joni devās ārā.

Kad dēls bija aizgājis, Morelis palika acumirkli stāvot, stingri uz durvīm lūkodamies; tad viņš pavilka aiz zvana auklas. Ienāca Kokless. Tas vairs nebija tas pats cilvēks. Pēdējās trīs dienas, kur viņš bija pārliecinājies, ka Moreļa firma ir bankrotējsui, viņu bija pavisam satriekušas.

—            Mans labais Kokles, — sacīja Morelis, — paliec priekšistabā! Ja tas kungs, kurš pirms trim mēnešiem šeit bija, tu zini, Tomsona un Frenča pilnvarnieks, nāk, tad pieteic man viņu!

Kokless atbildes vietā tikai pamāja ar galvu, klusēdams apsēdās priekšistabā un gaidīja.

Morelis atslīga atpakaļ savā krēslā, viņa skatiens bija vērsts uz pulksteni: vēl tikai septiņas minūtes. Rādītājs virzījās brlnum ātri pretim izšķirošai minūtei. Pistoles bija pielādētas. Viņš izstiepa roku, paņēma vienu un čukstēja meitas vārdu. Tad viņš nāvīgo ieroci nolika, paņēma spalvu un uzrakstīja dažus vārdus. Viņam bija ap sirdi tā, it kā viņš no sava mīļotā bērna un no savas uzticamās sievas nebūtu diezgan atsveicinājies; tad viņš atkal pagriezās pret pulksteni; viņš vairs neskaitīja minūtes, bet sekundes. Tad viņš atkal paņēma pistoli, viņa mute bija pusatvērta un skatiens stingri lūkojās uz pulksteņa rādītāju — viņš uzvilka gaili. Šinī acumirklī viņš dzirdēja, ka durvis, kuras veda uz trepēm, nočīkstēja un viņa kabineta durvis atvērās. Pulkstenis nupat grasījās sist vienpadsmit. Morelis pagriezās un gaidīja Koklesu sakām: „Tomsona un Frenča firmas pilnvarnieks," — un viņš pacēla ieroci pret muti… Piepeši viņš izdzirda kliedzienu… Tā bija viņa meitas balss…

Viņš apgriezās un ieraudzīja Jūliju; pistole izslīdēja viņam no rokām.

—   Tēv, tēv! — sauca jaunā meitene, aizelsdamās uztraukumā un priekā. - Glābts! Glābts!

Un viņa metās viņa rokās un turēja augsti paceltu sarkanu zīda maku.

—    Glābts, mans bērns? — jautāja Morelis. — Ko tu gribi ar to sacīt?

—   Jā, tu esi glābts! Lūk, lūk! — sauca meitene.

Morelis ar drebošām rokām paņēma maku, jo kāda neapzīmēta atmiņa lika viņam pazīt savu agrāko īpašumu. Makā bija kvīts par samaksātiem 287500 frankiem un liels dimants ar papīra strēmelīti, uz kuras bija uzrakstīts: „Jūlijas pūram."

Morelis satvēra ar rokām pieri; viņam likās, ka viņš sapņo. Šinī acumirklī pulkstenis sita vienpadsmit. Morelim katrs sitiens ķēra sirdi kā ar dzelzs āmuru.

—    Jūlija, mans bērns, paskaidro man, — viņš teica, — kur tu atradi šo maku?

—    Melānas ielā, 15. namā, piektajā stāvā; tas bija uzlikts uz kamīna malas.

Jūlija pasniedza tēvam vēstuli, kuru viņa šorīt bija dabūjusi.

—     Un tu pati biji tanī namā? — jautāja Morelis, kad bija izlasījis vēstuli.

—    Emanuēls pavadīja mani, tēv, un solījās mani sagaidīt Muzeja ielas stūrī; bet dīvaini, kad es tur nonācu, tad viņa vairs nebija.

—    Moreļa kungs! — sauca kāda balss uz trepēm. — Moreļa kungs!

—   Tā ir viņa balss, — teica Jūlija.

Tanī pašā brīdi istabā ienāca Emanuēls, priekā un aizgrābtībā gluži apmulsis.

—    „Faraons"! — viņš sauca. — „Faraons"!

—    Ko? Kas? „Faraons"? Vai jūs neesat pie pilna prāta, Emanuēl? Jūs taču zināt, ka „Faraons" ir nogrimis!

—    „Faraons", „Faraons", tiek ziņots! „Faraons" nāk pašlaik ostā!

Morelis atkrita krēslā, spēki likās viņu gluži vai atstājam. Viņš nevarēja sajēgt, aptvert šos notikumus, tie bija neticami, nedzirdēti, brīnišķi! Bet nu atnāca ari viņa dēls un sauca jau no tālienes:

—    Tēv, ko tad jūs stāstījāt, ka „Faraons" esot nogrmis? Ostā tika par tā atbraukšanu paziņots, un tas patlaban pienāk pie krastmalas.

—    Bērni, — teica Morelis, — ja tas nav sapnis, tad tas ir brīnums! Neiespējami! Neiespējami!

Bet, kas arī bija neticams un tomēr patiesība, tas bija naudasmaks, kuru viņš turēja rokas, tas bija kvitētais vekselis un dārgais dimants.

—    Ak, Moreļa kungs! — nu sauca arī Kokless, iesteigdamies iekšā. — Kas tad tas ir ar „Faraonu"?

—    Nāciet, mani bērni, — teica Morelis, — iesim uz ostu, un lai Dievs pasarg, ka tie visi ir bijuši tikai māņi!

Viņi nokāpa lejā. Uz kāpnēm stāvēja Moreļa kundze, kura nebija iedrošinājusies uznākt augšā. Visi steidzās uz Kanebjēras ielu. Ostas piekraste bija pilna ļaužu. Visi godbijīgi deva ceļu, kad parādījās Morelis.

Tiešām, pretim Sv. Jāņa tornim varēja redzēt peldam kādu kuģi, kuģa priekšgalā bija ar baltiem burtiem uzzīmēts: „Faraons. Morelis un dēls Marseļā".

Kuģa izskats un gaita bija tāda pati kā vecajam „Faraonam", un kuģis bija tāpat piekrauts ar košnilu un indigo. Kuģis izmeta enkurus un ievilka buras; uz kuģa klāja kapteinis Gomārs izsauca savas pavēles un Penelons deva kuģa īpašniekam parastās zīmes. Nebija vairs ko šaubīties, ka tā varētu būt kāda miglas aina, kāda fatamorgāna, kas varēja gaisā izplūst; desmit tūkstoši cilvēku dalījās Moreļa pārliecibā un izbrīnā.

Kad Morelis un dēls, visai pilsētai gavilējot un laimes vēlot, apkampās un nodevās savām jūtām, tad kāds vīrs, kura seja bija gandrīz visa lielas bārdas apklāta, aiz kādas sargu būdiņas noslēpies, nolūkojās šinī aizgrābjošajā skatā.

—    Esi laimīga, cēlā sirds, esi svētīta par visu labu, ko tu esi darījusi un vēl darīsi! Lai mana pateicība paliek apslēpta kā tava labdarība, — pie sevis nomurmināja bārdainais vīrs.

Un ar prieka un laimes smaidiem uz lūpām viņš atstāja savu slēptuvi. Neviens viņam nepievērsa uzmanību, tik ļoti katrs bija aizņemts ar šīs dienas lielo notikumu. Nepamanīts viņš nokāpa lejā pie kādām no trepītēm, kuras ir ierīkotas iekāpšanai laivā, un trīs rēizes uzsauca:

—    Džakopo! Džakopo! Džakopo!

Tūliņ pie krasta pienāca kāda laiviņa, uzņēma viņu un aizveda uz bagāti greznotu jahtu, uz kuras klāja viņš uzlēca ar kuģinieka vingrību. No turienes viņš vēlreiz aplūkoja Moreli, kurš, prieka asaras raudādams, visiem laipni spieda roku, kuri nāca viņam laimes vēlēt.

—     Un tagad, — teica nepazīstamais, — ardievu, labsirdība, cilvēcība, pateicība!.. Nost visas jūtas, kuras sirdi dara mīkstu!.. Es esmu izrādījis likteņa lomu, lai algotu labos… tagad lai atriebības dievs man atdod savu vietu, es gribu tagad sodīt ļaunos!

Viņš deva zīmi, un, it kā jahta būtu tikai šo zīmi gaidījusi, tā pacēlās un aizlidoja pa gludo jūras spoguli.

X

Juras braucējs Sindbads

1838. gada sākumā Florcncē uzturējās divi muižnieki no Parīzes augstākajām aprindām — vikonts Albērs Morserfs un barons Franss d'Epinē. Viņi bija nosprieduši karnevālu nosvinēt Romā, kur Albērs Fransam būtu par ceļa rādītāju ēiēeroni, jo viņš jau četrus gadus bija dzīvojis Itālijā. Romā viņi nonāca dažas dienas agrāk, noīrēja dzīvokli un tad šķīrās, lai katrs pēc patikas izmantotu vēl atlikušo laiku. Albērs devās uz Neapoli, Franss, aplūkojis Florences mākslas dārgumus, iedomājās aizbraukt uz El- bu — Napoleona I trimdas vietu; Korsiku viņš jau pazina.

Kādu vakaru viņš Livorno krastmalā atraisīja laiviņu no dzelzs riņķa, iesēdās tanī, mētelī ietinies, un uzsauca laiviniekam:

— Uz Elbas salu!

Skaistā jūras braucienā viņi otrā dienā jau bija sasnieguši Elbu. Franss izstaigāja visu ķeizarisko salu un uzmeklēja tā milža pēdas, kas šeit bija bijis piekalts. Tad viņi pārbrauca uz Pironozas saliņu, kur, pēc laivinieku izteikuma bija daudz medījuma. Panākumi tomēr bija ļoti vāji, un Franss sapīcis atkal sēdās savā laivā.

—           Ja ekselence gribētu, tad varētu gan atrast jauku medību vietu, — sacīja laivinieks.

—    Un kur tas būtu?

—   Vai redzat tur to salu? — laivinieks sacīja, uz dienvidiem rādīdams.

—    Kas tā ir par salu? — prasīja Franss.

—    Monte-Kristo sala, — atbildēja livornietis.

—    Bet man nav atļaujas uz tās medīt.

—    Ekselencei nemaz nevajag atļauju, jo sala ir neapdzīvota.

—    Un kādu medījumu es tur atradīšu?

—   Tūkstošiem meža kazu.

—    Bet kur es pārgulēšu?

—            Salā ir daudz alu, tur jūs atradīsit labu patvērumu, un, ja ekselence grib, mēs jau varam kaut kuru brīdi braukt atpakaļ.

Franss pārdomāja, ka tam vēl laika diezgan, kamēr tas ar savu biedru satiksies, un tāpēc pavēlēja braukt uz Monte-Kristo salu.

Laivas īpašnieks deva pavēles, un laiva tūlīt uzņēma kursu uz salu.

—            Mans mīļais Gaetāno, — pēc brīža sacīja Franss, — vai jūs man neteicāt, ka šo salu dažreiz apmeklē arī kontrabandisti un jūras laupītāji?

—            Tā gan ir, — atbildēja laivinieks, — bet pēdējā laikā dzird, ka viņi salu ir atstājuši, vismaz tur vairs nav noticis nekāds briesmu darbs.

Laiva pa to laiku strauji tuvojās savam mērķim. Korsikas sala jau bija pilnīgi izzudusi no redzesloka un Franss pa kreisi, kādas ceturtdaļas jūdzes attālumā, ieraudzīja kādu tumšu, milzīgu masu. Tā viņam izskatījās drīzāk kā mākoņi, nevis zeme. Piepeši atspīdēja uguns.

—    Kas tā par uguni? — Franss prasīja.

—    Klus'l — sacīja laivas īpašnieks.

—            Bet jūs taču teicāt, ka sala ir neapdzīvota un ka jūras laupītāji tur arī vairs nepiestājot? — prasīja Franss.

—   Tā es teicu, ekselence, bel var jau maldīties.

Laivas īpašnieks ar matrožiem savā starpā mazliet parunāja. Laiva pabrauca drusciņ atpakaļ un uzņēma citu virzienu. Franss nomanīja, ka tā pie salas grib piestāties citā vietā.

Tas viss notika ļoti klusi un ātri. Neviens nerunāja ne vārda, un visi trīs matroži nenovērsa ne acu no Gaetāno, pie kam tie airus turēja gatavus, lai varētu bēgt, ja tas izrādītos vajadzīgs.

Franss sastindzis pārlūkoja savus ieročus, viņam bija klāt divas du- bultšautenes un viena karabīne.

Laivas īpašnieks pa to laiku bija veikli izģērbies un, pirkstu pie lūpām pielikdams par zīmi, lai visi klusē, strauji metās ūdenī un aizpeldēja uz krastu.

Pusstundu laivā valdīja dziļš klusums, tad ūdeni bija dzirdams mazs troksnis, un Gaetāno bija atkal atpeldējis atpakaļ.

—    Nu? — Franss un visi trīs matroži prasīja reizē.

—            Nu, — viņš atbildēja, — tie ir spāņu kontrabandisti, un viņiem ir līdzi tikai divi korsikāņu laupītāji.

—            Bet kas tad korsikāņu laupītājiem ir par draudzību ar spāņu kontrabandistiem? — jautāja Franss.

—            Ak, mans Dievs! Ekselence, — atbildēja Gaetāno kristīgas mīlestības pilnā balsī. — Kas tad lai pabalsta cits citu, ja ne cilvēks cilvēku?

—           Ah! — sacīja Franss. — Vai jūs pats neesat mazliet kontrabandists, mīļais Gaetāno?

—            Eh! Ko nu darīt, ekselence? — Gaetāno atbildēja ar neaprakstāmiem smiekliem. — Jādzīvo, kā var. No kā tad lai pārtiek?

—            Tātad jums tie ļaudis, kuri tagad atrodas uz Monte-Kristo salas, ir drusciņ pazīstami?

—   Ne gluži. Bet mēs, jūrnieki, pazīstam cits citu pēc zināmām zīmēm.

—            Un jūs domājat, ka mums tagad nebūtu ko bīties, ja mēs izkāpjam salā?

—    Nekā, par to es jums varu galvot.

—            Nu, labi, — noteica jaunais vīrietis, — brauksim ciemos pie kontrabandistiem un laupītājiem. Vai jūs domājat, ka viņi mūs uzņems?

—    Bez šaubām.

—    Cik viņu ir?

—    Trīs, ekselence, ar laupītājiem kopā — pieci.

—            Brangi, tikpat liels ir ari mūsu skaits, vajadzības gadījumā mēs varam ar viņiem uzsākt ciņu. Brauksim turp!

—         Brauksim, ekselence! Bet par visām lietām ievērojiet klusu ciešanu! — sacīja Gaetāno.

Fransa stāvoklis bija diezgan bīstams. Viņš atradās viens pats uz jūras dziļā tumsā starp jūrniekiem, kuriem nebija nekāda iemesla būt viņam visai padevīgiem un kuri bez tam vēl zināja, ka viņam ir līdzi daži tūkstoši franku. Viņš neizlaida vīrus no acīm un turēja savu ieroci gatavu.

Pa to laiku laiva griezās atkal uz to pusi, kur pirmīt bija atspīdējusi uguns. Kad viņi bija ugunij piebraukuši itin tuvu, Gaetāno uzsāka dziedāt kādu kuģinieku dziesmu un matroži viņam piebalsoja.

Jau pie dziesmas pirmajiem vārdiem vīri, kuri uz salas sēdēja ap uguni, bija piecēlušies un tuvojās laivai. Tikai viens no viņiem bija palicis pie uguns un cepa kazlēna gurnu. Drīz vien viri bija pārliecināti, ka no piebraukušās laivas nav ko bīties, un atgriezās atpakaļ pie ugunskura, izņemot vienu, kurš palika krastā kā sargs.

Kad laiva bija krastam piebraukusi kādu divdesmit soļu atstatumā, krastā stāvošais vīrs pacēla savu karabīni it kā sargs, gaidīdams patruļu, un sauca sardīniešu izloksnē:

—    Kas tur?

Franss uzvilka pistoles gaili.

Gaetāno ar šo vīru pārmija dažus vārdus, kurus Franss gan nesaprata, bet kuri acīmredzot zīmējās uz viņu.

—    Vai, ekselence, — jautāja laivas īpašnieks, — gribat teikt savu vārdu vai palikt nepazīts?

—    Mans vārds šiem kungiem būs gluži svešs, — atbildēja Franss, — tāpēc sakiet viņiem tikai to, ka es esmu francūzis, kurš ceļo izpriecu dēļ.

Kad Gaetāno bija nodevis šo skaidrojumu, sargs pateica kaut ko vienam no vīriem, kas sēdēja ap ugunskuru; vīrs tūdaļ pacēlās un aizgāja. Iestājās vispārējs klusums; katrs likās nodarbojamies tikai ar savu darbu. Franss lika iznest malā savas lietas, kontrabandisti cepa, bet vienlaikus visi vērīgi un slepeni cits citu uzlūkoja.

Vīrs, kurš bija nozudis, atnāca un kaut ko pačukstēja sargam; tas pagriezās pret atbraukušo barku un teica:

—    S'accommodi!

„S'accommodi" ir nepārtulkojams itāliešu vārds, kuram daudz nozīmju; tas nozīmē arī „nāciet!", un laivas matroži nelika to divreiz sacīt: daži airu vilcieni un laiva piestājās pie krasta, Gaetāno pirmais izlēca malā un pārmija dažus vārdus ar sargu, tad izkāpa citi matroži un kā pēdējais — Franss.

Viņam pār pleciem bija bise, otru nesa Gaetāno, matrozis — karabīni. Franss bija pa pusei ģērbies kā mākslinieks, pa pusei kā švīts, kas neradīja nekādas aizdomas kontrabandistiem. Kad laivinieki tuvojās ugunskuram un kāpa pa kreisi augšā, sargs viņiem uzsauca:

—    Lūgtu iet ne pa to pusi!

Gaetāno atvainojās un nogriezās uz otru pusi, divi matroži aizdedza lāpas, lai rādītu ceļu. Viņi nonāca pie kāda kalna laukumiņa, kur bija iecirsti sēdekļi; tātad te mēdza bieži apmesties kontrabandisti.

Fransa bažas bija pa to laiku gluži vai izzudušas, cepeša smarža pat modināja ēstgribu, par ko viņš arī ieminējās Gaetāno.

—     Nekas nav vieglāk sarīkojams kā vakariņas, — tas atbildēja, — mums ir maize, vīns un sešas irbītes; bet, ja jums, ekselence, liekas tik vilinoša kazu cepeša smarža, tad es varu mūsu kaimiņiem piesolīt putnu par gabalu cepeša.

—    Labi, dariet to, Gāetāno, — atteica Franss, — jūs esat īsts tirgotāja ģēnijs.

Laivinieki saka nest miršu un ozolu žagarus un kurt uguni; te atnāca atpakaļ Gaetāno no kontrabandistiem diezgan pabailīgi.

—            Nu? Kas ir? — jautāja Franss. — Vai atraida mūsu priekšlikumu mainīties ar ēdamo?

—            Nē, tieši otrādi, — atbildēja Gaetāno, — vadonis, kuram ticis ziņots, ka jūs esat jauns franču muižnieks, liek jūs lūgt ēst pie viņa vakariņas.

—            Nu, labi, — teica Franss, — tas jau ir smalks vīrs, šis vadonis, un es nezinu, kādēļ lai es atraidītu viņa uzaicinājumu, jo vairāk tāpēc, ka es pats dodu daļu no ēdieniem.

—            Ā, nē, tā nav; ēdienu tur ir papilnam; bet viņš tikai liek priekšā dīvainus noteikumus, ar kādiem jūs varat būt viesis viņa dzīvoklī.

—            Viņa dzīvoklī? — iesaucās Franss. — Vai tad viņam šeit ir uzcelts nams?

—   Nē, bet viņam, kā teic, tomēr esot ļoti grezns un patīkams dzīvoklis.

—   Tātad jūs pazīstat šo vadoni?

—    Es par viņu esmu dzirdējis.

—    Labu vai ļaunu?

—    Labu un ļaunu.

—    Vai velns! Un kādi ir viņa noteikumi?

—   Jums aizsien acis un apsējs nav jānoņem, pirms viņš pat to noņem.

Franss pētīgi uzlūkoja Gaetāno seju, lai varbūt izzinātu, ko nozīmē šāds

noteikums.

—             Lai velns rauj! — teica Gaetāno, uzminēdams Fransa domas. — Tas gan ir jāpārdomā.

—    Ko jūs darītu manā vietā? — jautāja Franss.

—    Es neko nevaru zaudēt, es ietu.

—   Jūs pieņemtu priekšlikumu?

—   Jā, aiz ziņkārības vien jau es ietu.

—    Vai tad ir kas sevišķs pie šā vīra redzams?

—            Klausieties, — čukstēja Gaetāno, — es nezinu, vai tas ir taisnība, ko par viņu stāsta…

Viņš uzmanīgi palūkojās visapkārt, vai tikai kāds neklausās.

—    Nu, ko tad stāsta par viņu? — jautāja Franss.

—            Stāsta, ka šim vadonim esot tāda palata, pret kuru palacco Pitti* neesot nekas.

Grezna pils Florence

—    Kas par iedomu! — teica Franss.

—   A, nav viss iedoma, — atteica Gaetāno, — tā ir patiesība. Kamo, barkas „Ferdinanda" stūrmanis, ir tur bijis un ir gluži aizgrābts, un saka, ka tikai pasakās esot tāda greznība.

—   A, te! Bet vai jūs zināt, ka jūs mani ar tādiem stāstiem varat pierunāt nokāpt All-Babā,* alā?

—    Es tikai stāstu to, kas man ir sacīts.

—    Jūs man dodat padomu pieņemt ielūgumu?

—   Ak, to es nesaku, ekselence, jums jādara tā, kā pats zināt; šeit es neiedrošinos dot jums padomu.

Franss pāris mirkļu padomāja, pārlika, ka tāds bagāts vīrs nevarētu tīkot pēc viņa dažiem tūkstošiem franku, un pieņēma uzaicinājumu. Gaetāno aizgāja ar atbildi. Franss tikmēr vēl lūkoja iztaujāt matrozi, kurš pašlaik ar nopietnu, svinīgu seju plūca irbes.

—    Ar ko šie kontrabandisti ir atbraukuši?

—    Es vēlu ekselencei, lai jums būtu tāds kuģus, ar kādu viņi ir atbraukuši.

—    Cik liels tas ir?

—    Nu, savas simts tonnas. Tas ir gluži savāds kuģis, jahta, kura var braukt katrā laikā.

—    Un kā kontrabandistu vadonim var būt tik liels kuģis? — jautāja Franss.

—    Es neesmu teicis, ka viņš ir kontrabandistu vadonis, — atteica matrozis.

—    Nē, bet Gaetāno, man liekas, tā sacīja.

—    Gaetāno matrožus redzējis tikai no tālienes, bet ne ar vienu nav runājis.

—    Ja viņš nav kontrabandists, kas tad viņš ir? — Franss prašņāja tālāk.

—    Viņš ir bagāts vīrs, kurš braukā apkārt savas patikas dēļ!

„Tas vīrs top aizvien noslēpumaināks, jo ziņas par viņu ir pretrunīgas," nodomāja Franss.

—    Un kā viņu sauc? — viņš jautāja.

—   Kad viņam prasa, viņš saucas par Sindbadu jūras braucēju, bet es šaubos, vai tas ir viņa īstais vārds.

—    Un kur šis jūras braucējs Sindbads dzīvo?

—    Uz jūras.

Persona no „Tukstots un viena nakts" pasakām.

—    No kuras zemes viņš nāk?

—   To es nezinu.

—   Vai jūs esat viņu redzējis?

—   Palaikam.

—    Kas tas ir par viru?

—   Ekselence, pats redzēsit un varēsit spriest.

—    Kur viņš mani uzņems?

—    Bez šaubām, savā apakšzemes palatā, par kuru Gaetāno jums stāstīja.

—    Un vai jūs, salā uzturēdamies, nekad neesat mēģinājis sameklēt ieeju viņa apakšzemes pili?

—    Ak, jā gan, ne vienreiz vien, bet viss bija velti. Daudzi jo daudzi ir izmeklējušies. Saka ari, ka ieeju atdarot ne jau atslēga, bet gan burvju vārdi.

„A!" nodomāja Franss. „Tur man jāiet visādā ziņā, tā jau ir pilnīga pasaku pils."

—    Ekselence, jūs gaida, — sacīja kāda balss viņam aiz muguras, pēc kuras viņš pazina sargu.

Jaunatnācēju pavadīja divi kuģa ļaudis. Franss, nekā nesacīdams, izvilka savu kabatas drānu un pasniedza tam, kas viņu pirmais bija uzrunājis. Klusu ciezdams, vīrs viņam aizsēja acis. Bez tam vēl Fransam vajadzēja zvērēt, ka viņš nemēģinās saiti atraisīt.

Tagad divi vīri viņu ņēma zem rokas un kaut kur veda. Pēc aptuveni trīsdesmit soļiem Franss pēc karstuma un no cepeša smaržas nomanīja, ka iet garām pirmītējam ugunskuram. Tad gaiss mainījās un Franss nomanīja, ka tagad atrodas kādā apakšzemes ejā. Tie gāja, un atkal viņš juta gaisa pārmaiņu, viņam pretim plūda salda smarža, un viņa kājas aizskāra mīkstu grīdsegu. Vedēji atstāja viņu vienu, un pēc brīža kāda balss viņam sacīja labā franču valodā:

—   Esat sveicināts, mans kungs, jūs varat savu saiti no acīm noņemt.

Franss to sev nelika divas reizes sacīt. Viņš noņēma lakatu un redzēja, ka tam pretim stāv kāds trīsdesmit astoņus vai četrdesmit gadus vecs vīrs tunisiešu apģērbā. Viņš valkāja sarkanu fesku ar garu, melnu pušķi un sarkanas, platas bikses, un tādas pašas krāsas ar zeltu izšūtu vesti. Kājās tam bija dzeltenas kurpes un aiz jostas īss, ar dārgakmeņiem izrotāts duncis. Kaut gan šis vīrs izskatījās bāls kā līķis, tad tomēr viņam bija skaista, simpātiska seja un ļoti dzīvas, ugunīgas acis.

Otrkārt, ko Franss ievēroja, bija apakšzemes dzīvokļa greznais iekārtojums. Visa telpa bija izkārta ar zelta puķēm cauraustu sarkanu turku drēbi. Kādā iedobumā atradās dīvāns, un gar sienām bija sakārti ieroči, kuru spali mirdzēja no dimantiem. Pie griestiem karājās grezna lampa no venēciešu stikla, un visa telpa bija izklāta ar turku grīdsegām, kurās kājas iegrima līdz potītēm. Durvīm priekšā karājās aizkari, un Franss caur tiem varēja ieskatīties otrā istabā, kurā mirdzēja gaisma.

Kādas minūtes mājas saimnieks Fransam atļāva visu apbrīnot, tad viņam sacīja:

—     Man jums jālūdz piedošana, kungs, ka, jūs šurpu vedot, tika lietoti daži aizsardzības līdzekļi, bet, kā jūs zināt, tad sala ir neapdzīvota, un, ja mans slepenais dzīvoklis kļūtu pazīstams, tad es kādā dienā, no ceļošanas pārbraukdams, to varētu atrast visai sliktā stāvoklī. Tas man būtu visai nepatīkami ne zaudējuma dēļ, bet tāpēc, ka man vairs nebūtu vietas, kur es varētu dzīvot viens, ja man nepatiktu uzturēties uz pārējās zemes daļas. Bet tagad es gribu papūlēties, lai jums liktu aizmirst nepatikšanas, kuras izcietāt, un piedāvāt jums to, ko jūs šeit nedomājāt atrast: labas

vakariņas un puslīdz labu gultu.

—   Jums nebūt nav jāatvainojas, saimnieka kungs, — atteica Franss. — Es esmu lasījis, ka ļaudīm, kurus ved uz burvju pili, tiekot aizsietas acis, un tiešām, ko es te redzu, man liekas it kā „Tūkstots un vienas nakts" pasaka.

—    Ja es būtu zinājis, ka mani apciemos viesi, — sacīja saimnieks, — es būtu uz to sagatavojies, bel tagad jums jāņem par labu, ko es jums varu sniegt. Alī! Vai vakariņas gatavas? — viņš sauca.

Šinī mirklī pašķīrās priekškari un kāds gluži melns nūbiešu nēģeris baltā apģērbā parādījās uz sliekšņa un deva savam kungam zīmi, ka jāiet uz ēdamistabu.

—    Es nezinu, — nepazīstamais sacīja Fransam, — vai jūs tāpat domājat kā es, bet man šķiet ļoti nepatīkami pavadīt ar kādu kopā dažas stundas, kad nezina, kādā vārdā lai viņu sauc. Kas attiecas uz mani, tad mani mēdz saukt par jūras braucēju Sindbadu.

—     Un mani, — atbildēja Franss, — es lūdzu saukt par Aladinu, jo es tiešām atrodos Aladina stāvoklī un man trūkst tikai viņa burvju lampa.

—    Labi, Aladina kungs, jūs dzirdējāt, ka ēdiens ir gatavs, es jūs lūdzu nākt uz ēdamistabu.

To sacījis, Sindbads pacēla durvju aizkarus un gāja Fransam pa priekšu, ceļu rādīdams.

Gaids bija klāts bagātīgi. Ēdamistabas sienas bija no marmora ar bareljefiem, kuriem bija liela vērtība. Kaktos atradās greznas statujas ar groziem uz galvām. Grozi bija pildīti ar dārgākajiem augļiem: tur bija Sicīlijas ananāsi, Malagas granātāboli, Baleāru salu apelsīni, Francijas firziķi un Tunisas dateles. Vakariņās bija cepts fazāns ar Korsikas strazdiem, cūkas šķiņķis, kazas cepetis tatāru gaumē pagatavots, skaistas butes un milzīgi vēži. Starp lielajām bļodām atradās dažas mazākas ar uzkožamiem. Bļodas bija no tīra sudraba un šķīvji no japāņu porcelāna. Franss berzēja acis, lai pārliecinātos, ka nesapņo. Alī viens pats apkalpoja viņus pie galda un turklāt ļoti izveicīgi. Viņš izteica saimniekam par to savu izbrīnu.

—     Jā, — atbildēja saimnieks, ar vislielāko omulību izrādīdams viesmīlību, — jā, šis nabaga zēns man ir ļoti padevīgs un dara visu, cik vien spēj. Viņš nekad neaizmirst, ka es viņam esmu izglābis dzīvību, un, tā kā viņš liekas savu galvu vērtē augstu, tad viņš ir man ļoti pateicīgs, ka esmu to viņam paglābis.

Alī no sava kunga skatiena saprata, ka runā par viņu, kaut gan franciski nemācēja, viņš tuvojās galdam, paņēma savu kunga roku un noskūpstīja to.

—    Un vai jūs nebūtu tik laipns, Sindbada kungs, pastāstīt man, kā jūs izdarījāt šo krietno darbu?

—    Ak, tas bija gluži vienkārši, — atbildēja Sindbads. — Man liekas, ka šis nabaga puisis bija pārlieku tuvu piegājis klāt Tunisas beja sērajam, kur uzturas viņa sievas. Bejs viņu tiesāja, un viņam būtu tikusi pirmā dienā nogriezta mēle, otrā — roka un trešā — galva. Es jau aizvien biju vēlējies mēmu sulaini; kad es dzirdēju, ka viņam esot mēle izgriezta, es aizgāju pie beja un lūdzu viņu, lai atdod man Alī pret skaistu dubultšau- teni, kura iepriekšējā vakarā viņa augstībai bija ļoti patikusi. Bejs atstāja Alī roku un galvu un — pašu atveda man, tikai ar to nosacījumu, ka viņš nedrīkst nekad vairs rādīties Tunisā. Šī pavēle bija gluži lieka; vēl tagad nelaimīgais tūdaļ paslēpjas kuģa visslepenākajās telpās, tiklīdz viņš no tālienes ierauga Āfrikas piekrasti, un nenāk ārā, iekams nav atkal nozudusi trešā pasaules daļa.

Franss palika acumirkli kluss un domīgs, jo viņš nezināja, ko domāt par sava saimnieka nežēlīgo labsirdību, ar kādu viņš atstāstīja šo notikumu.

—    Un jūs visu savu dzīvi pavadāt, — viņš tad turpināja, pārmainīdams sarunas tematu, — kā tas jūras braucējs, kura vārdu jūs esat pieņēmis, tikai ceļojumos?

—   Jā, tas ir novēlējums, kuru es apņēmos tādā laikā, kad es vēl nevarēju domāt, ka to jel kad spēšu izpildīt, — smaidīdams teica nepazīstamais. — Es tagad esmu devis vairākus zvērestus, kurus es visus ceru izpildīt.

Kaut gan Sindbads šos vārdus izrunāja pilnīgā mierā, tomēr viņa acis mirdzēja svešādā niknumā.

—    Vai savā mūžā jūs esat daudz pārcietis? — jautāja Franss.

Sindbads nodrebējo un stīvi viņu uzlūkoja.

—    Kā jūs nākat uz tādām domām? — viņš jautāja.

—    Viss man liek tā domāt, — teica Franss, — jūsu balss, jūsu skatiens, jūsu vaigu bālums un pat tā dzīve, kādu jūs dzīvojat.

—    Es?! Es dzīvoju vislaimīgāko dzīvi, kādu vien pazīstu, īstu pašā dzīvi; es esmu radības kungs, — kad man kaut kur patīk, es tur palieku; kad man tur kļūst garlaicīgi, aizbraucu; esmu brīvs kā putns, man ir spārni kā putnam. Tie ļaudis, kas ir man apkārt, tūdaļ paklausa maniem mājieniem; laiku pa laikam es pasmejos par cilvēku tiesu un taisnību; aizvezdams projām, izraudams no tās rokām kādu bandītu, kuru tā meklē, kādu noziedznieku, kuru tā vajā. Jo man ir pašam sava tiesa un taisnība, zemāka un augstāka instance, bez kavēšanās un apelācijas; tā soda un apžēlo, un neviens to nedabū redzēt. Ā, kad jūs būtu baudījis manu dzīvi, tad jūs negribētu vairs nevienas citas un nekad vairs neatgrieztos tā sauktajā smalkajā sabiedrībā, ja vien jums nebūtu jāīsteno kāds svarīgs nodoms.

—    Piemēram, atriebšanās, — teica Franss.

Nepazīstamais paskatījās uz jauno cilvēku ar vienu no tiem skatieniem, kuri cilvēkam iespiežas līdz pat dvēselei.

—    Un kāpēc atriebšanās? — viņš jautāja.

—    Tāpēc, ka jums ir tāda vīra izskats, — atteica Franss, — kas sabiedrības dzenāts, grib ar to noslēgt briesmīgus rēķinus.

—    Tā nav, — teica Sindbads ar savādu smaidu, kurš atklāja viņa baltos, asos zobus, — jūs maldāties; tāds, kā jūs mani redzat, es esmu savāds cilvēku labdaris, filantrops, un varbūt reizi iešu uz Parīzi to parādīt^

—    Un vai tā būs pirmā reize, kad jūs turp braucat?

—     Ak jā, mans Dievs! Jums laikam liekas, ka neesmu pārāk ziņkārīgs, vai ne? Bet varu galvot, ka es neesmu vainīgs pie šādas kavēšanās; bet tas vēlreiz notiks.

—    Un vai jūs drīz domājat ceļot uz Parīzi?

—    Es vēl nezinu; tas ir atkarīgs no apstākļiem, kurus es nevaru aprēķināt.

—     Es vēlētos tad būt Parīzē, lai varētu jums atmaksāt par bagātīgo viesmīlību, kuru man šeit parādāt.

—    Ar pateicību pieņemtu jūsu aicinājumu, — Sindbads atbildēja, — bet, par nelaimi, man laikam vajadzēs palikt nepazīstamam.

Tikmēr mielasts bija turpinājies un, kā likās, bija nolemts tikai Fransam, jo saimnieks pats gandrīz vai nemaz netika baudījis no dārgajiem ēdieniem, kuriem viesis parādīja tik daudz goda. Pēdīgi Alī pasniedza desertu, pareizāk sakot, izņēma statujām no rokām groziņus un nolika

tos uz galda. Starp diviem augļu groziņiem viņš nolika kādu aizsegtu sudraba pokālu.

Tā sviniba, ar kādu Alī pasniedza šo pokālu, modināja Fransā ziņkārību. Viņš pacēla vāku un redzēja kādu iezaļganu masu, kura viņam bija gluži sveša. Viņš atkal uzlika vāku un pamanīja, ka viņa saimnieks pasmīnēja par viņa ziņkārību.

—     Jūs nevarat uzminēt, - viņš teica, — kas tā ir par masu, un tas jums ir nepatīkami?

—    Es to nevaru noliegt.

—    Nu, šis savādais, zaļais virums nav nekas cits kā ambrozijs, dievu barība, kuru Hēbe mēdza pusdienās pasniegt Jupiteram.

—    Bet šis ambrozijs, — atteica Franss, — taču, bez šaubām, būs zaudējis debesu vārdu, pāriedams cilvēku rokās, un pieņēmusi cilvēcisku vārdu?

—     Ā, jūs gribat cilvēcisku, materiālu vārdu! — iesaucās Sindbads. — Tas norāda uz mūsu materiālo pirmsākumu; te mēs paejam laimei garām, viņu neuzlūkodami, vai, ja uzlūkojam, nepazīdami. Vai jūs esat pozitīvs cilvēks un zelts ir jūsu Dievs? Baudiet šo, un Peru, Guzerota un Gol- kondas raktuves būs jums atvērtas. Vai jūs esat cilvēks ar fantāziju un jūtām, dzejnieks? Baudiet, un iespējamības robežas jums izzudīs; bezgalības telpa būs jums vaļā, jūs ar brīvu sirdi un garu staigāsit neizmērojamos sapņu laukos. Vai jūs esat godkārīgs? Vai tīkojat pēc šīs pasaules lieluma? Baudiet un pēc stundas jūs būsit pasaules karalis! Jūsu tronis stāvēs uz tā kalna, uz kuru sātans veda Kristu, un, viņu nepielūdzot, nebučojot viņa ķetnu, visas pasaules valstības piederēs jums. Vai tas nav pievilcīgs, ko cs jums solu, un vai nav viegli to iegūt, kad tikai tas šeit jādara? Paskatieties šurp!

Viņš noņēma vāku no pokāla. Paņēma pilnu tējkaroti slavenās masas un iebāza mutē, baudīja to lēni, pusaizslēgtām acīm un atpakaļ atliektu galvu. Franss deva viņam laiku baudīt viņa iecienīto ēdienu; tad viņš turpināja:

—    Bet kas tad nu pēdīgi ir šī dārgā barība?

—    Vai jūs esat dzirdējis par kalna veci, — atjautāja saimnieks, — par to pašu, kuru Filips Augusts gribēja likt nokaut?

—    Protams.

—     Tad jūs zināt, ka viņš valdīja pār bagātu ieleju, pār kuru pacēlās augsts kalns. Šinī ielejā bija grezni, no Hasana ibn Sabas dēstīti dārzi ar paviljoniem. Šinīs paviljonos, kā stāsta Marko Polo, viņš licis vest savus izredzētos un tur viņus pacienājis ar kādām zālēm, kuras viņus pārcēlušas paradīzē starp mūžīgi ziedošām puķēm, mūžīgi gataviem augļiem, mūžīgi jaunām jaunavām. Ko aplaimotie jaunekļi noturēja par patiesību, tas bija tikai sapnis, bet tik salds, tik aplaimojošs, tik apreibinošs, ka tam, kas viņiem lika tā sapņot, pārdeva savas miesas un savu dvēseli un viņam klausīja kā Dievam; viņi sekoja lidz pasaules galam tam, kurš viņiem bija lemts, viņi mira, bez žēlabām panesdami visas mokas, vieni domādami, ka nāve, kura viņiem draud, ir tikai pāreja uz to paradīzes dzīvi, par kuru viņiem devušas sajēgu tās svētās zāles, kuras šeit stāv jūsu priekšā.

—    Tad tas ir hašišs, — teica Franss, — to es pazīstu vismaz vārda pēc.

—    Jūs atminējāt, Aladina kungs, tas ir hašišs, labākais, kāds vien ir Aleksandrijā, Abu-Gora hašišs, tā vīra, kuram vajadzētu uzcelt pili ar virsrakstu: „Laimes pārdevējam pateicīgā cilvēce."

—    Vai jūs zināt, — teica Franss, — ka man pašam ļoti gribētos pārliecināties par jūsu pārmērīgās uzslavas patiesību?

—     Pārliecinities, pārliecinieties, mans mīļais, bet tikai nespriediet pēc pirmā mēģinājuma! Daba cīnās pret šo ambroziju; dabu vajag pārvarēt, virpirms patiesībai vajag atkāpties pret sapņu valsti, tad sapnis tiek par dzīvi un dzīve par sapni. Bet kāda starpība starp patiesas dzīves sāpēm un šī sapņa laimību! Jūs negribētu vairs dzīvot, bet mūžam tikai sapņot, kad jūs pazītu šo stāvokli. Baudiet hašišu, mans viesi, baudiet!

Franss paņēma karoti šīs brīnišķīgās masas un iebāza mutē.

—     Es nezinu, — viņš teica, — vai sekas būs tiešām tik brīnišķas, kā jūs sakāt, bet garša tik jauka man neliekas.

—    Tāpēc ka jūsu žokļu muskuļi vēl nav pieraduši pie šīs substances smalkuma. Sakiet, — vai jūs tūlīt, pirmā reizē atrodat par garšīgu trifeles, austeres, tēju, porteri? Un tomēr tagad visas šīs lietas jums ļoti patīk. Vai jūs saprotat ķīniešus, kuri ēd bezdelīgu perēkļus?

—    Mans Dievs, nē!

—    Nu, lūk, tāpat ir ar hašišu: ēdiet to astoņas dienas, un varbūt jau devītajā dienā neviena barība pasaulē nešķitīs jums tik smalka kā šī. Bet nu iesim blakusistabā, kura ir domāta jūsu atdusai; Alī mums atnesīs kafiju un pīpes.

Blakusistaba bija vienkārša, bet tomēr tikpat bagātīgi mēbelēta. Istaba bija apaļa, un liels dīvāns aizņēma visu sienu. Bet dīvāns, sienas un grīda — viss bija apklāts ar dārgākām, smalkākām, mīkstākām ādām kā grezniem tepiķiem. Tur bija lauvu āda no Atlasu kalniem, ar varenām krēpēm, Bengālijas tīģeru ādas ar gaišām svītrām, plankumotu panteru ādas; tad sibīriešu lāči un norvēģu lapsas bija devuši savus kažokus, un visi tie bija tik mīksti paklāji, ka kājas iegrima kā zaļā zālē vai dūņās. Abi izstiepās uz dīvāna. Alī pielika viņiem pīpes pa rokai un tad izgāja, lai atnestu kafiju.

—     Kādu jūs to gribat? — prasija nepazīstamais, kad Alī bija atnesis kafiju. — Vai franču vai turku gaumē pagatavotu, stipru vai vieglu, ar cukuru vai bez tā, filtrētu vai vārītu? Jūs varat izvēlēties, mums tā ir dažādā veidā pagatavota.

—    Es to gribētu pēc turku parauga pagatavotu, - atbildēja Franss.

—    Pareizi, — sacīja saimnieks, — tas pierāda, ka jums patīk austrumnieku dzīve. Ak! Austrumnieki! Ticiet man, tie ir vienīgie cilvēki, kas prot dzīvot. Kas attiecas uz mani, — viņš piebilda ar savādu smaidu, — tad es, kad būšu savas darīšanas Parīzē pabeidzis, iešu atpakaļ uz austrumiem, lai tur pabeigtu savu mūžu, un, ja jūs gribat mani atkal redzēt, tad uzmeklējiet mani Kairā, Bagdādē vai Ispahanā.

—    Ak, tas man nebūs grūti, — izsaucās Franss, — jo es jūtos pacelts it kā uz ērgļa spārniem un spētu divdesmit četrās stundās apskriet visu pasauli!

—    Ahā! Tas jau ir hašiša iespaids. Nu tad izpletiet savus spārnus un pacelieties pāri pasaulei, nebīstieties, jums nekas nenotiks, un, ja jums kā Ikaram spārni sāktu saulē kust, tad mēs jūs krītot saķersim ar savām rokām!

Pēc tam viņš dažus vārdus arābiski sacīja Alī, kurš pagāja mazlietiņ sāņus, bet istabu tomēr neatstāja. Fransā notika brīnišķa pārmaiņa. Viņš aizmirsa visas pēdējās dienās pārciestās grūtības, un viņa gars kļuva neizsakāmi skaidrs, kamēr viņa ķermenis pieņēma nedzirdētu vieglumu. Viņi atradās zem neizsakāmi dzidrām, zilām debesim, no kurām spīdēja zeltaina saule. Svaigs jūras vējš pūta viņiem pretim, un viņš dzirdēja matrožus dziedam, bet viņu dziesma bija tik tīra, daiļa un maiga, ka tā drīzāk atgādināja debesu pulkus. Tad viņa acu priekšā pacēlās Monte-Kristo sala nevis kā biedinoša klinšu krauja, bet kā oāze tuksnesī; laiva īrās salai tuvāk, dziesma skanēja arvien skaļāk, it kā apburošas, noslēpumainas skaņas no Monte-Kristo salas uzkāpa pret debesīm, it kā kāda paslēpusies nāra dziedātu, gribēdama atvilt dvēseli.

Laiva piestāja pie krasta, bet viegli, bez jebkāda satricinājuma, it kā lūpas pieduras pie lūpām, un Fransam bija tā, it kā viņš, vienmēr mūzikai atskanot, ieietu alā. Viņš nokāpa pa dažiem pakāpieniem, un viņam pretim dvesa svaigs, balzāma pilna gaiss, iešūpoja sapņos un viņa asinīs iededzināja uguni. Viņš sapņoja visu, ko tas pirms savas iemigšanas bija redzējis, viņš sapnī redzēja fantastisko saimnieku Sindbadu un visu līdz pat mēmajam Alī.

Tad viss viņa acu priekšā izdzisa un sakusa it kā burvju laternas pēdējās ēnas, un viņš atradās telpā ar statujām, kuru apgaismoja tikai bāla, vāja gaisma.

Tās bija tās pašas statujas poētiskā, pievilcīgā stāvoklī ar magnētiskiem skatieniem un izaicinošiem smaidiem. Tie bija tēli no senlaikiem: Frīna, Mesalīna un Kleopatra. Te starp tām kā uz mākoņiem nolaidās kāda ar šķidrautu aizsegusies jaunavas statuja.

Tā tuvojās, atsedza šķidrautu no savas ēņģelim līdzīgās sejas un, pār Fransu noliekusies, to viegli aizskāra ar savām lūpām. Sāpīgi līksmas jūtas pārņēma Fransa sirdi, un viņš pilnīgi nodevās šā sapņa neizsakāmajai burvībai.

Kad viņš atmodās, tam likās, it kā viņš vēl tālāk sapņotu. Viņš apskatījās visapkārt un redzēja, ka mīkstā mētelī ietīts, gulēja uz sausām lapām kādā alā. No alas varēja redzēt zilo jūru, uz kuras šūpojās viņa laiva; netālu no tās uz krasta pļāpādami un smiedamies sēdēja matroži. Viņa atmiņa pamazām atkal atgriezās. Viņš atcerējās, kā tas bija atbraucis uz salu, atcerējās satikšanos ar laupītājiem un vakariņas pie Sindbada, un visu burvīgo apakšzemes pili. Pie tam viņam galvā nebija nekāda smaguma, un viņam bija arvien vēl tās pašas saldās, patīkamās izjūtas. Viņš izgāja no alas un jautrs tuvojās matrožiem. Kad pēdējie redzēja viņu tuvojamies, tie piecēlās un laivas īpašnieks nāca viņam pretim.

—    Sindbada kungs man uzdeva jūsu ekselenci sveicināt, — viņš sacīja, — un izsacīt savu nožēlu, ka tam nebija iespējams personīgi no ekselences atvadīties, viņš tomēr cer, ka jūs viņu atvainosit, kad viņš jums teic, ka viņu kādas steidzamas darīšanas sauc uz Malāgu.

—    Ak tā, mīļais Gaetāno, — sacīja Franss, — tad tas viss tomēr patiesībā ir noticis, un tiešām ir tāds vīrs, kas mani uz šīs salas karaliski pamieloja un ir atkal aizceļojis, kamēr es gulēju?

—     Tas ir tikpat patiesi, kā jūs tur šo noslēpumaino vīru redzat viņa jahtā aizbraucam. Ņemiet savu tālskati, un jūs viņu pazīsit.

Gaetāno pie šiem vārdiem radīja uz kādu jahtu, kura brauca uz Korsi- kas pusi. Franss paņēma tālskati, un tiešām — Gaetāno bija pareizi ziņojis, ka uz kuģa stāvēja noslēpumainais nepazīstamais un turēja, tāpat kā Franss, tālskati pie acīm.

Viņš bija tāpat ģērbies kā vakar, un atsveicinādamies tam māja ar kabatlakatiņu.

Franss atbildēja uz viņa sveicienu.

Tanī pašā acumirklī uz kuģa pacēlās viegls, balts dūmu mākonītis un lēni lidoja augšup, pamazām izzuzdams gaisā; vāja skaņa sasniedza Fransa ausis.

—    Vai dzirdat? — teica Gaetāno. — Viņš sūta jums ardievas.

Franss lika atnest savu karabīni un arī izšāva gaisā; tad viņš lika Gaetāno aizdegt lāpas.

—    Ak jā, cs saprotu, — atbildēja Ciactāno, — jūs gribat meklēt ieeju burvju pilī. Vēlu jums, ekselence, jautri laiku pavadīt, ja jums patīk meklēšana; par lāpu gan jau liks gādāts. Bel arī mani, ekselence, mocīja šāda ziņkārība, un trīs četras reizes es pūlējos atrast ieeju, bet nu es to vairs nedarīšu, — nav vērts. Džovanni, ej un aizdedz kungam lāpu!

Visi nokāpa alā ar aizdegtu lāpu.

Franss labi atminējās, kad bija atmodies, raudzīja arī atminēties, kā bija iegājis, bet lai arī cik pamatīgi viņš nemeklēja, viņš nekā cita nevarēja atrast kā tikai dūmiem apkvēpušas sienas, jo daudzi jau iepriekš bija tāpat meklējuši ieeju. Viņš izdauzīja un izpētīja katru pēdu sienās un grīdā, visās šķirbās lūkoja iebāzt savu mednieka nazi, visus izcirtumus, visus iedobumus izrakņāja, sekmes tomēr nebija. Pēc divu stundu veltīgiem pūliņiem Franss atmeta meklēšanu.

Gaetāno gardi pasmējās.

Kad viņš pārnāca piestātnē, no jahtas tikai vairs bija redzams neliels balts punkts. Saīgušais Franss pēc Gaetāno atgādinājuma gāja nošaut kādu kalnu kazu; bet visas viņa domas kavējās pie dīvainā iepriekšējās nakts piedzīvojuma.

Pārnesis nošauto kazu, viņš lika to izcept un gāja atkal meklēt alu. Visu laiku viņš pētīja un rakņāja ar tādiem pašiem panākumiem, kamēr viņu sauca pusdienās.

—    Jūs, Gaetāno, man sacījāt, ka Sindbads kungs braucot uz Malāgu, — viņš sacīja, — bet, kā es redzu, tad jahta devās uz Korsiku?

—   Atminiet, ekselence, — teica Gaetāno, — ka šobrīdi starp viņa ļaudīm atradās divi Korsikas bandīti?

—    Un tos viņš laikam izcels malā? — atteica Franss.

—    Jā; tas ir cilvēks, kurš nebaidās ne no Dieva, ne no velna un kurš brauc piecdesmit jūdžu līkumu, lai palīdzētu kādam nabaga grēciniekam.

—    Bet tāda laipna palīdzība var viņam atnest nepatikšanas no tās valdības, kuras robežās viņš izrāda šādu cilvēku mīlestību, — teica Franss.

—    E, ko! — smējās Gaetāno. — Vai tas tev daudz bēdā par valdību? Viņš smejas par visām valdībām un valdniekiem! Lai tikai valdība lūko viņam pakaļdzīties! Vispirms viņa jahta nav vis kuģis, bet gan putn^ un nekāda fregate nespētu to panākt, un tad viņam tik vajag parādīties kaut kur krastā, visur viņam ir draugi.

Fransam nebija vairs nekādas intereses palikt ilgāk uz Monte-Kristo salas; alas ieeju viņš vairs necerēja atrast. Pusstundu vēlāk viņi bija pabrokastojuši un sataisījušies ceļam. Drīz viņi bija jau gabalā, un nogrima jūrā Monte-Kristo sala un Sindbads, un hašišs. Viss Fransam likās kā dīvains sapnis.

XI

Piedzīvojums Romā

Drīz vien Franss bija arī sasniedzis Romu un Londonas viesnīcā atkal satikās ar Albēru Morserfu. Visas ielas bija pārpildītas ar ļaudīm kā jau pirms lieliem notikumiem, jo karnevāls Romā ir liels notikums. Pirmās rūpes jaunajiem ļaudīm bija dabūt aizjūgu uz svētkiem, lai varētu pabraukāties pa grezno, raibo masku pūli. Visi ormaņi bija aizņemti, ar pūlēm un viltību nācās iekarot mazus rateļus ar nodzītu zirģeli tām divām dienām līdz pašiem svētkiem, jo uz svētkiem vēl dabūt dzīvu zirgu bija gluži neiespējams: visus jau mēnesi iepriekš bija aizņēmuši viesi, kas tūkstošiem mēdz saplūst uz šo laiku citkārt klusajā, gandrīz vai izmirušajā pilsētā.

Rateļi piebrauca pie viesnīcas. Čiēerone ceļa vadonis, kurš redzēja Fran- su logā, sauca:

—    Ekselence, jūsu kariete ir piebraukusi pils durvju priekšā!

Kaut gan Fransam bija pazīstama itāliešu lielība, tomēr viņš brīnīdamies paskatījās apkārt, uz ko gan šis sauciens varētu zīmēties; bet viņš redzēja tikai sevi vienu, tātad: ekeselence — tas bija viņš pats, kariete — šie prastie rateļi un pils — viesnīca. Tautas raksturs parādījās šajos nedaudzajos vārdos.

Franss un Albērs nu nokāpa lejā un sēdās „karietē" ar kleperīti priekšā, likdami braukt uz Pētera baznīcu. Baznīcas apskatīšana tomēr aizņēma visu dienu, un važonis bija jāapsūta uz otru dienu. Franss viņam smalki norādīja, pa kurām ielām jābrauc: del Popolo osta, tad ārpus vaļņa un atkal jāiebrauc pa Sandžovanni vārtiem. Viņš Albēram gribēja izrādīt pilsētu un sevišķi Kolizeju, kuru pats jau ilgāk pazina, un ļoti priecājās par šādu svarīgu lomu.

Otrajā dienā pie abiem draugiem ieradās viesnīcnieks maestro Pastrīni ar ļoti svinīgu seju.

—   Jūs esat pasūtījuši ratus uz pulkstens astoņiem? — viņš jautāja.

—    Gluži pareizi, — atbildēja Franss.

—    Jūs esat nodomājuši apmeklēt Kolizeju un esat savam kučierim pavēlējuši pa del Popolo ostu izbraukt ārpus pilsētas vaļņiem, apbraukt pilsētai apkārt un atkal iebraukt pa Sandžovanni vārtiem?

—   Tieši tā es pavēlēju, — teica Franss.

—     Nu, tad, mani kungi, — svinīgi noteica viesnīcnieks, — nav iespējams braukt pa šo ceļu, vismaz ir pārāk bīstami.

—   Kāpēc bīstami?

—   Slavenā Luidži Vampas dēļ.

—    Vispirms, mīļais saimnieka kungs, sakiet, — kas ir šis slavenais Vam- pa? — iemeta starpā Albērs. — Viņš Romā varbūt ir ļoti slavens, bet Parīzē viņu neviens nepazīst, par to es varu jums galvot.

—   Kā? Tātad jūs viņu nepazīstat? — brīnījās viesnīcnieks.

—   Man nav tas gods.

—, Nu, labi. Viņš ir bandīts, pret kuru pat Deēezāre un Gasparone ir gluži kā skolas puikas.

—    Vai tu re, — iesaucās Albērs, — te nu reiz būtu bandīts! Es jums saku, mīļais saimniek, ka es nenoticēšu nevienam vārdam no tā, ko jūs stāstāt. Kad nu mēs par šo apstākli esam vienojušies, tad stāstiet vien. „Kādreiz bija viens vīrs…" es klausīšos.

Viesnīcnieks pagriezās pret Fransu, kurš viņam likās prātīgākais no abiem jaunajiem cilvēkiem.

—   Ekselence, — viņš teica, — kad mani notur par meli, tad man nav iemesla jums kaut ko stāstīt; es gribēju jums tikai labu.

—    Albērs jau nesaka, ka uzskata jūs par meli; viņš tikai ir neticīgs cilvēks. Es turpretī ticu, tātad stāstiet vien, ko jūs gribējāt.

—    Kā jau teicu, ekselence, tas ir bandīts, kāds vēl nav redzēts kopš Mastrila laikiem…

—   Jā, bet kāds viņam sakars ar mūsu braucienu?

—    Jūsu brauciens, kā es baidos, varēs viņa dēļ tikai pa pusei notikt, — teica viesnīcnieks, — jo jūs gan izbrauksit pa vieniem vārtiem, bet pa otriem neiebrauksit.

—   Kā tā? — jautāja Franss.

—    Tā, tiklīdz top nakts, ne piecdesmit soļu aiz vārtiem neviens nevar būt drošs.

—    Nu, tas tik būs jauks piedzīvojums, — iesaucās Albērs, — mēs piekrausim savus ratus pilnus ar šautenēm, pistolēm, karabīnēm. Luidži Vam- pa uzbrūk mums, mēs viņu sagūstām, novedām Romā un nododam pāvesta rokās. Pāvests ir ļoti priecīgs par tādu pakalpojumu un jautā, kā jums izrādīt savu pateicību. Mēs lūdzam vienkārši divus zirgus un ratus, lai varētu karnevālu braukšus noskatīties; mūs pateicīgās tautas triumfa brīdī aizved uz Kapitoliju un sauc par tēvijas glābējiem — kā Kurciju un Horāciju.

Maestro Pastrīni par šo runu bija ļoti dusmīgs.

—       Bet kur tad tu domā ņemt tās šautenes un pistoles, ar ko piekraut mūsu ratus? — jautāja Franss.

—      Taisnība gan, — atteica Albērs, — man vismaz uz robežas tika visi ieroči atņemti, pat mans spalvu nazītis. Valdība no šiem ieročiem briesmīgi baidījās.

—       Man tāpat tika visi ieroči atņemti uz robežas, — atteica Franss, — ieroču nēsāšana šeit vispār ir aizliegta — kā jau katrā nebrīvā valstī.

—       Ak, mīļais saimniek, — Albērs teica Pastrīni, — šāda pavēle visiem godīgiem ļaudīm atņemt ieročus ir ļoti noderīga tikai policijai un laupītājiem, un man gluži tā likās, it kā viņi būtu savā starpā par to norunājuši.

Bez šaubām, maestro Pastrīni šādu joku uzskatīja par apvainojumu un, pagriezies pret Fransu, kuru vienīgo uzskatīja par sarunas cienīgu, teica:

—    Ekselence zina, ka nav parasts aizstāvēties, kad laupītājs uzbrūk.

—       Kā? — iesaucās Albērs, kura vīrestība sacēlās, iedomājoties, ka nu kāds ļaujas sevi aplaupīt, pretī neturēdamies. — Kā? Tātad nav parasts aiz- stāvēties?

—       Nē, jo katra aizstāvēšanās un pretošanās būtu veltīga. Ko jūs gribat iesākt pret duci bandītu, kuri piepeši iznāk no kāda grāvja vai vecas kapenes un jūs no visām pusēm ielenc?

—    Ē, pie velna! Tad es labāk lieku sevi nošaut! — iesaucās Albērs.

Viesnīcnieks griezās pie Fransa ar tādu seju, it kā gribēt sacīt: „Va.i

nu nav traks šis jūsu draugs?"

—       Mans mīļais Albēr, — teica Franss, — tava atbilde ir ļoti drošsirdīga un cēla, bet tikai drusciņ nevietā, jo šeit neatrodas ne tēvija briesmās, nedz jāaizstāv kāda liela ideja ar savu dzīvību, būtu smieklīgi, ka mēs šeit savu dzīvību pakļaujam briesmām tukšas iedomas dēļ.

—       Ā! Per baccol — iesaucās maestro Pastrīni. — Tas ir brangi teikts, ekselence teica gudru vārdu.

—      Bet kas tad nu šis Vampa tāds ir? — jautāja Franss. — Aprakstiet mums viņu, lai mēs viņu varētu pazīt, ja ar viņu satiekamies. Bet apsēdieties!

—    Ekselences atļauj? — jautāja saimnieks.

—        Pie velna, — atteica Albērs, — jūs taču neesat mācītājs, kuram jārunā stāvot!

Viesnīcnieks dziļi paklanījās un apsēdās.

—        Es viņu pazini vēl kā zēnu; viņš bija vienkāršs gans, bet tad, gribēdams savai mīļākajai Terēzei iegūt dārgu apģērbu, kādu tā bija redzējusi grāfa Sanfeliča meitai Karmelai, kādunakt nodedzināja grāfa pili, nolaupīja apģērbu un no tā laika iestājās laupītājos. Strīdā viņš nosita laupītāju vadoni un tika tā vietā iecelts par vadoni. Viņš tagad laupa visapkārt pa visu svētā tēva pāvesta valsti, ka bailes; neviens bandītu vadonis vēl nav ieguvis tādu slavu ar savu bezbailību un veiklību.

—      Jūs teicāt, ka pazināt viņu vēl kā bērnu? — vaicāja Franss. — Tātad viņš ir vēl jauns cilvēks?

—       Jā, kātad, gluži jauns cilvēks, vēl nepilnus divdesmit divus gadus vecs. Ak! No tā nelieša vēl iznāks lielas lietas!

—       Ko tu domā, Albēr? Vai tad nav jauki, ka divdesmit divus gadus vecs jau ir nodibinājis sev slavu! — teica Franss.

—      Taisnība gan, — atteica Albērs, — Aleksandrs, Cēzars un Napoleons, kuri taču arī pasaulē guva zināmu ievērību, Vampas gados vēl nebūt nebija tik tālu.

—    Vai jūsu varonis augumā ir liels vai mazs?

—       Vidēja auguma, tā kā jūs, ekselence, — atbildēja saimnieks, pret Albēru pagriezdamies.

—    Pateicos par salīdzinājumu, — tas atteica paklanīdamies.

—      Un policija nav nekad lūkojusi viņu dabūt rokā? — jautāja Franss, pasmiedamies par sava drauga jutelību.

—      Ko jūs domājat? Luidži Vampa stāv saziņā ar visiem ganiem Ro- maņā, ar Tibras upes zvejniekiem, ar piekrastes kontrabandistiem. Kad viņu meklē kalnos, viņš ir uz upes, kad meklē uz upes, viņš ir uz jūras vai Monte-Kristo salā.

Franss uzmanīgi klausījās, izdzirdēdams Monte-Kristo vārdu; viņš pats bija redzējis, kā Monte-Kristo slepenās pils iemītnieks bija paglābis kontrabandistu vai bandītu. Un nu viņam stāstīja, ka arī Vampa tur dabūjot patvērumu.

—      Un ko tad šis Vampa dara, kad kāds ceļotājs krīt viņa rokās? — viņš jautāja pēc brīža.

—       Ak, tas ir ļoti vienkārši. Skatoties pēc attāluma no pilsētas, ceļotājam dod astoņas, divpadsmit stundas vai veselu dienu, lai tad varētu pagādāt izpirkšanas naudu. Ja laiks pagājis un nauda nav atnesta, tad viņš dod vēl vienu žēlastības stundu. Ja tad sešdesmitā minūte no šīs stundas pagājusi, velti gaidot, tad viņš sagūstītajam iešauj lodi pierē vai iedur dunci sirdī, un ar to visa lieta ir beigta.

—       Nu, Albēr, vai tev vēl gribas braukt ap pilsētu apkārt uz Kolizeju? — jautāja Franss.

—       Protams! Ja vien ceļš tur ir jaukāks, — atteica Albērs. Tai pašā acumirklī pulkstenis sita deviņi un ienāga pasūtītais kučieris.

—    Nu, braucam uz Kolizeju! — teica Franss.

—   Vai caur del Popolo ostu, vai pa pilsētas ielām? — jautāja kučieris.

—    Pa pilsētu! Pie velna! Pa pilsētu! — sauca Franss.

—    Ak, mans draugs, — piebilda Albērs, cigāru aizkūpinādams, — es tiešām domāju, ka tev ir vairāk drošsirdības.

Abi draugi brauca gluži klusi pa gaišo mēness nakti. Fransam nedeva miera domas par Monte-Kristo salas pavēlnieku un par viņa sakaru ar bandītiem, tūkstoš jautājumu viņu mocīja, un ne uz vienu viņam nebija atbildes, tas jūras braucējs Sindbads bija kairinošs noslēpums. Bet tomēr visas šīs uztraucošās domas Kolizeja priekšā piepeši apklusa un izzuda, kad varenās ēkas drūmā, ledainā ēna parādījās viņu acīm un no tās logu caurumiem atspīdēja bāli mēnesnīcas stari — kā skatieni no spoku acīm. Čiēerones, vadoņi, kas ceļotājiem izrādīja senos brīnumus, sagaidīja abus draugus, bet, neskatoties uz viņu pļāpāšanu, Albērs, kurš pirmoreiz redzēja šo ķeizara Flāvija Vespasiāna monumentu, lielisko cirka ēku, bija dziļi aizgrābts.

Kas šo monumentu nav redzējis, nemaz nespēj iedomāties šo drupu majestātisko cēlumu. Milzīgās būves platību vēl gandrīz vai dubultos dienvidu mēnesnīcas noslēpumainā gaisma, kura gandrīz atgādināja austrumzemju vakara krēslu.

Kamēr Albērs gāja apskatīt visas ievērojamās vietas Kolizejā, lauvu bedres, gladiatoru istabas, ķeizara sēdekļus utt., Franss uzmeklēja kādas pus- sadrupušas trepes un apsēdās kāda pilāra ēnā, no kurienes viņš varēja pārredzēt Kolizeju visā tā lieliskumā un cēlumā, netraucēti nododamies aizgrābjošajam skatam.

Kādu stundas ceturksni Franss tā bija sēdējis, kad viņš pamanīja — kāds vīrietis ne visai tālu no viņa klusiem soļiem kāpa augšup un tad, it kā kaut ko gaidīdams, palika stāvot. Viņam bija liels, brūns mētelis, kura viens gals bija pārmests pār plecu un aizsedza sejas apakšējo daļu, kamēr augšējā bija aizsegta ar lielu platmali. Šis vīrs visādā ziņā likās piederam vai nu pie aristokrātijas, vai vismaz pie vissmalkākās sabiedrības. Viņš jau vairākas minūtes likās gaidām un palika nepacietīgs. Te augstāk parādījās kāds cits tēls, kurš, pirmo ieraugot, piesteidzās tam klāt.

—    Atvainojiet, ekselence, — romiešu izloksnē teica pienācējs, kurš bija ģērbies kā romietis, — es liku jums gaidīt, bet es novēlojos tikai dažas minūtes, jo nupat Sandžiovavide Laterno baznīcā sita desmit.

—     Nē, es atnācu mazlietiņ par agru, — atteica pirmais tēls skaidrā toskāniešu izloksnē.

—    Es nāku no Eņģeļpils un nevarēju tur tik ātri dabūt Bepo runāt.

—    Kas ir Bepo?

—    Bepo ir cietuma ierēdnis, kuram es maksāju nelielu gada algu, lai dabūtu visu zināt, kas notiek svētā tēva pilī.

—    Ā, es redzu jūs esat mazrunīgs vīrs.

—   Ko darīt, ekselence? Nevar zināt, kas var notikt: varbūt es pats reiz ietieku tiklā kā šis nabaga Pepīno, un tad man vajadzētu žurkas, kas tiklam pārkož kādu aci.

—   Nu, ko esat dzirdējis?

—   Otrdien ap pulkstens diviem notiesās uz nāvi, kā tas Romā parasts, atklājot lielus svētkus; viens no notiesātajiem tiks mazzolato, tas ir neģēlis, kurš ir nositis pats savu labo audzinātāju un nepelna līdzcietības; otrs tiks decapitato, un tas ir mans nabaga Pepīno.

—   Ko jūs gribat, mans mīļais, jūs pāvesta valdībai un apkārtējām ka- raļvalstīm esat iedzinis tādas bailes, ka tās visādā ziņā grib jūs pārmācīt.

—    Bet Pepīno jau nemaz nepieder pie manas bandas, viss viņa noziegums ir tas, ka viņš atnesa mums barību.

—   Tā ir līdzdalība.

—    Bet es gribu visu darīt, lai varētu aizkavēt šā nabaga notiesāšanu, jo viņš manis dēļ nokļuvis nelaimē. Man pašam būtu jāuzskata sevi par gļēvuli, ja es nekā viņa labā nedarītu.

—    Un ko jūs gribat darīt?

—   Es kādus divdesmit vīrus nostādīšu ap ešafotu, un, kad Pepīno atvedīs, mēs piepeši metīsimies uz sargiem un atsvabināsim viņu.

—   Tas man liekas ļoti nedroši, un maks man šķiet labāks, — atteica otrs tēls.

—   Un kāds ir jūsu plāns, ekselence?

—   Es kādam cilvēkam, kura vārdu nesacīšu, došu divus tūkstošus piastru, lai viņš dabū atļauju, ka Pepīno tiek tikai nākamajā gadā tiesāts. Šā gada laikā es tad otram, kura vārdu es arī neminēšu, došu tūkstoš piastru, lai viņš palīdz Pepīno bēgt.

—    Vai jūs esat drošs, ka tas izdosies?

—    Velns parāvis! — teica otrais franciski.

—    Ko jūs sakāt? — jautāja pārtibrietis.

—   Es saku, mans mīļais, ka es ar savu naudu vairāk izdarīšu nekā jūs un visi jūsu ļaudis ar savām šautenēm, pistolēm, dunčiem un nažiem. Ļaujiet man tikai vaļu!

—   Lieliski! Bet gadījumā, ja neizdosies, mēs būsim gatavi.

—   Esiet gatavi, ja tas jums dara prieku, bet es saku, ka izgādāšu viņa apžēlošanu.

—   Kā mēs dabūsim zināt, ka jums ir palaimējies, ekselence?

—   Gluži vienkārši: es esmu noīrējis trīs pēdējos logus kafejnīcā „Ros- poli"; kad es izgādāšu soda atlikšanu, tad vidējais logs būs apkārts ar baltu damastu, kurā liels, sarkans krusts, abi sānu logi — ar dzeltenu damastu.

—    Un kas atnesīs apžēlošanas rakstu?

—     Atsūtiet man kādu no saviem ļaudīm, mūku grēku nožēlotāja uzvalkā, es viņam to nodošu. Viņa uzvalks atļaus viņam tikt līdz ešafotam un nodot svēto brāļu priekšniekam rakstu, kuru tas parādīs bendēm. Paziņojiet to iepriekš Pepīno, lai viņš no bailēm nemirst vai nezaudē prātu, tad viss tēriņš būtu par velti.

—     Klausieties, ekselence, — teica pārtibrietis, — es esmu jums ļoti padevīgs, vai jūs esat par to pārliecināts?

—    Vismaz es tā ceru.

—    Nu, kad jūs izglābsit Pepīno, tad jūs varat no manis gaidīt ne vien padevību, bet pilnīgu paklausību.

—    Klausieties, mans draugs, es varētu kādreiz jums atgādināt šos vārdus, jo varbūt jūs man būsit vajadzīgs.

—     Labi, ekselence, kad jums mani vajag, rakstiet man, un viss tiks izdarīts, kaut jūs būtu otrpus pasaules. Uz vārdu Lui…!

—    Cst! — teica vīrs lielajā mētelī. — Es dzirdu troksni.

—    Tie ir ceļotāji, kas aplūko Kolizeju, — otrs atteica.

—    Viņiem nav jāredz mūs kopā. Šie blēži čičerones varētu jūs pazīt, un, cik godājama arī nebūtu jūsu draudzība, tomēr mūsu sakars, ja par to dabūtu zināt, varētu kaitēt manam kredītam.

—    Tātad, kad apžēlošana saņemta…?

—    Būs vidējais logs balts ar sarkanu krustu.

—    Bet ja ne?

—    Tad visi logi dzelteni.

—    Un tad…?

—    Tad, mīļāis draugs, lieciet lietā savus dunčus, es būšu tuvumā, lai redzētu, kā jūs rīkojaties!

—    Bet jums paliek tikai viena diena laika, ekselence?

—    Jā, bet vienā dienā ir divdesmit četras stundas, katrā ir trīs tūkstoši seši simti sekunžu, un sešdesmit astoņi tūkstoši un četri simti sekundēs var daudz ko panākt.

—    Palieciet vesels, ekselence, es paļaujos uz jums, paļaujieties jūs uz mani!

Abi vīri nozuda. Franss nedabūja viņu sejas redzēt. Minūti pēc tam Franss dzirdēja, ka Albērs to sauca, bet viņš neatbildēja, lai aizgājēji nemanītu, ka viņu sarunu kāds ir dzirdējis. Kad abi draugi atkal satikās, uz mājām braucot, Franss bija gluži kluss un nogrimis domās par jauno piedzīvojumu. Vienu no šiem vīriem viņš nemaz nepazina, bet otrā balss viņam likās it kā pazīstama, sevišķi zobojoties tai bija kāda šņācoša, metāliska skaņa, kura lika viņam vai nodrebēt; tādu viņš bija dzirdējis tikai no jūras braucēja Sindbada Monte-Kristo salā, no tā lielā nīdēja un atriebēja, kuram bija jārēķinās ar veco, satrupušo sabiedrību. Visu nakti Franss pavadīja gandrīz vai bez miega, prātā pārlikdams visus apstākļus, līdz beigās bija gandrīz pilnīgi pārliecināts, ka nepazīstamais Kolizejā un Monte- Kristo salā ir viena un tā pati persona. Albērs bija jau agri no rīta augšā, izdarīja visādus gājienus, pasūtīja ložu Ardžentīnas teātrī, nodeva ieteikšanas rakstus un bija saņēmis jau ielūgumus uz visiem vakariem un arī Romu apskatījis.

Albērs bija pat paspējis aptaujāties par lugu, kuru teātrī izrādīs, un par aktieriem un aktrisēm, kuri izrādē piedalīsies: bija nodomāts izrādīt Doniceti operu „Parisina", un vajadzēja dziedāt Kazelli, Mariāmi un Spe- ham, labākajiem Itālijas spēkiem. Tomēr ne mūzika bija galvenais, kas interesēja Albēru: viņš gribēja redzēt pasauli un pats parādīties; ejot operā, viņa tualete bija vienmēr spīdoša, tomēr — par kaunu vienam no staltākiem Parīzes augstāko aprindu „haute-volee" priekšstāvjiem — jāatzīstas, ka Albērs pa visu šo laiku, četriem mēnešiem, kopš viņš krustām šķērsām braukāja pa Itāliju, vēl ne reizi nebija piedzīvojis ne mazāko mīlestības romānu.

Albērs gan reizēm lūkoja par šādu neizdošanos pajokoties, bet patiesībā viņš bija dziļi sadusmots, ka viņš, Albērs de Morserfs, viens no Parīzes veiklākajiem, visvairāk meklētajiem lauvām, nebija šeit nekā panācis, un viņš taču bija šurp atbraucis nelokāmā pārliecībā, ka viņam Itālijā būs nedzirdēti panākumi, par kuriem viņš varēs pusgadu stāstīt sajūsminātajiem klausītājiem lepnajās de Zanda bulvāra pilīs. Romā karnevāla laikā viņš cerēja uz uzvarām, ar kurām iekarotu sev atkal godu augstākās šķirās, kur jauni ļaudis nepzīst citādu godu. Karnevāls rīt sāksies, un tāpēc Albēra sparīgā darbība bija par labu tualetei un teātrim. Ložu viņš bija sev izgādājis visredzamākajā vietā, kur tikai redzēja visaugstāko aristokrātiju, tualete viņam bija smalkāka nekā kuram katram itālietim. Vēl cita blakus cerība viņam gan arī bija: ja viņam izdotos iemantot kādas skaistas romietes sirdi, tad viņš būtu sev līdzi iemantojis arī tiesību uz sēdekli viņas ratos vai uz viņas balkona.

Abi draugi sēdēja teātrī, un Albērs, uzgriezis skatuvei muguru, pārkāries pāri ložas malai, ar puspēdas garu dubultlorneti aplūkoja visas skaistās dāmas, ar ko gan neviena pati dāma pat ne ziņkārības dēļ neievēroja lielos Albēra pūliņus. Katrs pļāpāja par savām darīšanām, saviem priekiem, nepiegriezdams ne mazāko vērību nedz operai, nedz dziedātājiem, izņemot tikai dažus momentus, kad visi pagreizās, lai plaukšķinātu zināmā vietā, kur tā bija parasts, vai lai uzsauktu bravo cēlienu beigās. Teātris un opera augstākajām šķirām ir tikai patīkama satikšanās vieta, kā balles zāle, mūzika un māksla ir patīkama blakuslieta, ja nav pārāk uzbāzīga.

Pirmā cēliena beigās kādā ložā parādījās dāma, kurai Franss Parīzē bija ticis priekšā stādīts. Albērs dzīvi interesējās par šo skaisto venēcieti, komtesi G., un, tā kā Franss bija četras piecas reizes ar viņu runājis, tad neuzskatīja par nepieklājīgu apmeklēt viņu ložā un iepazīstināt ar Al- bēru, tiklīdz pirmais cēliens bija beidzies; ceļā Albērs vēl bija paspējis nogludināt savas šemizetas un svārku krokas. Jaunais itālietis, kas sēdēja komtesei blakus, piecēlās, lai pēc itāliešu paraduma dotu vietu pienācējiem; drīz Albērs bija iegrimis interesantā sarunā ar skaistuli par viņam pazīstamo tematu — Parīzi.

Tikmēr Franss, savrup atsēdies, savukārt aplūkoja publiku ar lielo lorneti. Ložā iepretim viņš pamanīja apbrīnojami skaistu sievieti grieķu uzvalkā, kuru viņa nēsāja tik svabadi, ka tas likās viņai dzimts uzvalks. Aiz viņas ēnā sēdēja vīrietis, kura seja nebija saredzama. Franss apjautājās komtesei par svešinieci, bet arī komtese zināja viņam pateikt tikai to, ka grieķiete jau mēnesi uzturoties Romā, nepalaižot garām nevienu izrādi un ļoti uzmanīgi sekojot skatuves notikumiem, reizēm viņa nākot tā kunga pavadībā, kas tagad tur sēžot, reizēm līdz ar kādu melnu sulaini. Skaistās operas mūzika neviļus sāka saistīt Fransa uzmanību. Akts iesākās ar pazīstamo sapņu duetu, vienu no skaistākajiem un līdz ar to šausmīgākajiem, kādas vien rakstījis Doniceti. Viņš patlaban gribēja plaukšķinot izrādīt savu piekrišanu līdz ar visu sajūsmināto namu, kad piepeši viņa paceltās rokas atslīga atpakaļ kā triekas ķertas, un bravo saucieni izdzisa uz viņa lūpām.

Vīrietis grieķietes ložā bija piecēlies, un, tiklīdz gaisma krita viņam sejā, Franss viņā pazina savu noslēpumaino saimnieku Monte-Kristo pilī, kamēr viņa stāvs atgādināja nepazīstamo Kolizejā. Bez šaubām, Fransa pārsteigums atspoguļojās viņa sejā, jo komtese uzlūkoja viņu un smiedamās jautāja, kas viņam noticis.

—     Grāfiens kundze, — viņš atbildēja, — es nupat jums vaicāju par grieķieti, tagad es prasu jums, — vai jūs nepazīstat viņas vīru?

—    Tikpat maz kā jūs, — atteica grāfiene.

—    Vai jūs viņu nekad neesat ievērojusi?

—   Tas ir īsts franču jautājums! Jūs gan zināt, ka mums, itālietēm, nav neviena cita pasaulē, kā tikai tas, ko mēs mīlam!

—   Jums taisnība, komtese, — atbildēja Franss.

—    Visādā ziņā, — teica komtese, paņemdama Albēra lorneti un palūkodamās uz grieķietes ložu, - tas būs kāds dzīvs apraktais vai no kapa iznākušais, jo viņš man liekas ļoti bāls, varbūt arī kāds ilgi cietumā gulējušais.

—    Tāds viņš ir vienmēr, — atteica Franss.

—       Tātad jūs viņu pazīstat? Tad jau man jāprasa jums, kas viņš ir, — atteica komtese.

—        Man liekas, ka es viņu esmu jau redzējis un tagad pazīstu viņu atkal.

—       Es saprotu, — viņa teica, savus skaistos plecus tā pakustinādama, it kā Šalkas viņai ietu pār miesām, — ka tādu cilvēku vairs neaizmirst, ja viņu reiz redzējis, viņš man liekas īsts lords Retvens.

Šis jaunais atgādinājums par Baironu pārsteidza Fransu; ja viņš jebkad par kādu cilvēku būtu varējis ticēt, ka tas ir vampīrs, tad tas bija šeit.

—    Man jāzina, kas viņš ir, — viņš teica paceldamies.

—       Ak, nē, — iesaucās komtese, — neatstājiet mani, es ceru, ka jūs pavadīsit mani, un nelaižu jūs projām!

—    Kā? — viņai paklusi teica Franss. — Vai jūs no viņa baidāties?

—       Klausieties, — viņa teica, — Bairons pats man ir zvērējis, ka viņš ticot vampīriem; viņš teica, ka esot tādus redzējis. Viņš man aprakstīja viņu sejas. Nu, paskatieties turp, tieši tā: melnas acis, lielas, kā šausmīgās liesmās degošas acis, nāves bālums; tad apdomājiet, ka pie viņa nav sieviete, kādas pie citiem; viņa ir svešniece… grieķiete… citas ticības… laikam gan kāda burve… Es lūdzu jūs, neejiet turp! Rīt varat apklausīties par viņu, bet šodien es jūs nelaižu.

Franss gribēja vēl ko iebilst.

—       Klausieties, — viņa teica paceldamās, — man jāiet, es nevaru noskatīties operu līdz galam, mani mājās gaidīs, jūs taču neatsacīsities mani pavadīt?

Komtese tiešām bija ļoti uztraukta, un viņas rokas drebēja. Arī Franss nevarēja atturēties no māņticīgām bailēm. Mājās, protams, neviens nebija komtesi gaidījis. Kad viņš par to pārmeta, viņa teica, ka tiešām jūtoties ļoti uztraukta un vēloties būt viena. Lai nekad nerunājot par šo cilvēku, nekad to nestādot viņai priekšā!

—        Bet man ir savi iemesli, kāpēc es gribu uzzināt, kas viņš ir, no kurienes nāk, kurp iet.

—      No kurienes viņš nāk, es nezinu; bet, kurp viņš iet, to es varu jums droši pateikt: viņš iet uz elli, droši vien!

Un, saņēmusi no Fransa solījumu, ka viņš neies tūlīt meklēt nepazīstamo, viņa atlaida savu kavalieri, kurš nevarēja saprast, vai viņš izjokots vai arī komtese tiešām tik ļoti izbijusies no nepazīstamā, kas arī uz viņu pašu bija darījis tik dziļu iespaidu.

Albērs saņēma draugu, mierīgi cigāru kūpinādams.

—   Ā, tu tas esi! — viņš teica. — Es tevi šodien nemaz vairs negaidīju.

—       Mīļais Albēr, — atbildēja Franss, — man tev jāteic, ka tev ir gluži greizi uzskati par sievietēm. Brīnums, ka tavas neveiksmes mīlestības romānos tev nav devušas pareizākas domas. Bez tam tu taču jau būsi ievērojis, ka komtese tiešām baidījās.

—        Ko? No tā vīra ar skaisto grieķieti? Es gribēju par viņu vairāk ko dabūt zināt un gaitenī gāju viņam pretī. Bet es nesaprotu, ko jūs tur runājāt par vampīriem un pārdabīgām būtnēm? Viņš ir ļoti skaists, ļoti normāli ģērbies kungs, kurš izskatās, it kā viņa tualetes būtu slavenāko Parīzes skroderu šūtas; viņš gan ir drusciņ bāls, bet bālums norāda uz zināmu cēlumu.

Franss pasmīnēja: Albērs lika lielu uzsvaru uz bālu vaigu krāsu, kura liek neviļus uzskatīt tās īpašnieku par domātāju vai vismaz darboni.

—    Vai tu dzirdēji viņu runājam? — jautāja Franss.

—        Viņš runāja itāliski. Es pazinu to valodu no dažiem sakropļotiem grieķu vārdiem. Man tev, proti, jāteic, ka skolā es biju ļoti labs grieķu valodas pratējs.

—        Tā, tā! — atteica Franss. — Tad tas tiešām būs viņš, — viņš nomurmināja pie sevis.

—    Ko tu teici? — jautāja Albērs.

—    Nekā. Ko tu te darīji?

—    Man tev ir pārsteigums.

—    Kāds?

—    Tu zini, ka nav iespējams sadabūt ratus?

—    Nu?

—    Man galvā ienāca labas domas.

Franss uzlūkoja Albēru ar tādām acīm, it kā viņš ne visai paļautos ife viņa labākajām domām.

—        Tu netici? — jautāja Albērs. — Tas īstenībā ir apvainojums, bet manas iedomas tik varenas, ka es tev visu piedodu. Tad zini: mēs varam braukšus parādīties karnevālā!

—    Nu?!

—        Lieta, lūk, tāda: es lieku sadabūt vezuma ratus, izpušķoju tos kā pļaujas ratus, mēs abi pārģērbjamies par neapolitāņu zemniekiem, pļāvējiem, tava komtese apvelk Sorento zemnieces tērpu un pavada mūs; ratos mēs iejūdzam, kā jau zemnieki, vēršus ar zeltītiem ragiem, un tā būs gatava Leopolda Robēra jaukākā glezna!

—        Velns parāvis! — iesaucās Franss. — Tā tiešām ir lieliska ideja, mīļais Albēr!

—       Un gluži tautiski, itāliski! Pag, mani kungi romieši, jūs gribējāt, lai mēs skrienam kājām, tāpēc ka jums nav diezgan zirgu! — Albērs priecājās par savu apķērību.

—    Vai tu jau esi gādājis par sava plāna "īstenošanu? — jautāja Franss.

—   Jā, viss jau norunāts ar Pastrini, viņš solījās drīzumā nākt ar atbildi.

Te arī maestro Pastrīni iebāza galvu pa durvīm.

—    Permesso? — viņš jautāja.

—            Protams, ka ir atļauts, — atteica Franss. — Nu, vai sadabūjāt ratus un vēršus?

—            Es esmu vēl ko labāku dabūjis, — smaidīdams atteica viesnīcnieks. — Vai jūs zināt, ka grāfs Monte-Kristo dzīvo ar jums vienā stāvā?

—            Jā, viņa dēļ jau mums jāapmierinājas ar tik mazām istabelēm kā studentiem, — atteica Albērs.

—            Grāfs zina, ka jums nav ratu uz karnevālu, un liek jums piedāvāt divus sēdekļus savos ratos un divas vietas pie logiem „Raspoli" kafejnīcā, kuras viņš noīrējis.

Franss un Albērs uzlūkoja viens otru.

—    Kas šis grāfs Monte-Kristo ir par vīru?

—             Bagāts kungs no Maltas vai Sicīlijas; lepns kā firsts Borgēze un bagāts kā Krēzs.

—            Man liekas, ja viņš būtu tik smalks un izglītots, viņš būtu mūs uzaicinājis citādā kārtā, rakstiski vai… — teica Franss.

Pie durvīm klauvēja un ienāca sulainis greznā un smalkā uzvalkā ar vizītkartēm abiem draugiem no grāfa Monte-Kristo.

—            Grāfs Monte-Kristo, — sulainis teica, — liek lūgt cienījamos kungus atļaut rīt viņus apmeklēt un liek apprasīties, kurā stundā jums patiktos viņu pieņemt.

—            Nu, nē, — Albērs paklusu teica Fransam, — pret to nekā nevar iebilst, nu viss ir kārtībā.

—            Sakiet grāfam, — atteica Franss, — ka mums būs gods viņu apmeklēt vispirms.

—            Tā tiešām ir laipna uzmanība, — teica Albērs, — tas ir vīrs, kas prot dzīvot.

—    Tātad jūs pieņemat viņa priekšlikumu?

—            Protams, bet man tomēr žēl manu plānu ar vēršiem un zemniekiem, — teica Albērs.

Franss atminējās, ka Kolizejā abi nepazīstamie bija arī minējuši logus „Rospoli" kafejnīcā; viņš vairs nevarēja likt vaļā no domām par Sindbadu, kura pēdas viņš visur sastapa un kurš viņam atkal laupīja nakts miegu.

Otrā rītā agri Franss lika atsaukt saimnieku; viņš gribēja šoreiz nākt uz pēdām noslēpumainajam jūras braucējam Sindbadam.

—            Meser Pastrīni, — viņš jautāja, — vai šodien nenotiks kāda ļaundara tiesāšana?

—    Jā, ekselence, — atbildēja Pastrini, — bel ja jūs jautājat ar nolūku dabūt vēl kādu logu, lai varētu šinī skatā nolūkoties, tad jūs pārāk vēlu esat iedomājies par to.

—    Nē, es gribētu vispirms dažas ziņas par notiesātiem, viņu vārdiem un nāves veidu.

—    Ā, tas lieliski sagadās, ekselence, jo pašulaik ir atnesta tavolette.

—    Kas tā par tavolette?

—    Tās tiek dienu pirms notiesāšanas piesistas pie visiem ielu stūriem, un tajās ir uzrakstīti notiesājamo vārdi, viņu noziegums un nāves veids. Ar to tiek paziņots par šiem grēciniekiem, lai ticīgie lūgtu par viņiem Dievu.

—     Un vai šīs tavolette jums arī tiek atnestas ar nolūku, lai jūs varētu savas aizlūgšanas par viņiem pievienot ticīgo lūgšanām? — smīnēdams jautāja Franss.

—    Nē, ekselence, man ir līgums ar to vīru, kas tās piesit ielās, un viņš man atnes tavolette tāpat, kā atnes teātra afišas un sludinājumu lapiņas, lai es varētu saviem viesiem būt izpalīdzīgs, ja viņiem varbūt būtu prieks piedalīties notiesāšanā.

—     A, — iesaucās Franss, — tā jau no jūsu puses ir sevišķa smalkjūtība!

—     Ak! — teica Pastrīni smaidīdams, — es varētu bez lielības teikt, ka daru visu, cik vien ir manos spēkos, lai darītu prieku saviem godājamiem viesiem un rūpētos par visiem viņa vēlējumiem.

Pastrīni izgāja gaitenī un ienesa vienu tavolette, kura tur pie sienas karājās līdzās citiem sludinājumiem, afišām, reklāmām un ziņām par jautrām izpriecām.

Franss lasīja šo dīvaino sludinājumu:

„Ar šo tiek paziņots, ka otrdien, februāra 22. dienā, karnevāla pirmajā dienā, pēc Rotas sprieduma uz laukuma del Popolo tiks uz nāvi notiesāti: Andrea Rondolo par ļoti cienītā dona Čezāres Torlīni nokaušanu un Pepīno, saukts Roka Priori, par piedalīšanos neģēlīgā bandīta Luidži Vam- pas un viņa vīru darbiem. Pirmais tiks notiesāts mazzolato, otrais de- capitato.

Līdzcietīgās kristīgās dvēseles top lūgtas pielūgt Dievu, lai viņš sūta grēku nožēlošanu šiem abiem nelaimīgajiem notiesātajiem."

Franss pārliecinājās, ka viņš savās aizdomās nebija maldījies; te bija tas pats Pepīno, par kuru bija runājuši abi nepazīstamie Kolizejā, te bija mazzolato un decapitato, Sindbads bija Romā, un šeit, tāpat kā Tunisā un Korsikā, un Monte-Kristo salā, atriebējs un nīdētājs glāba nelaimīgos sabiedrības upurus.

Pulkstenis bija jau deviņi, ienāca Albērs, kuram gaidāmie karnevāla prieki nebija ļāvuši ilgāk gulēt. Abi draugi nosprieda apmeklēt grāfu Monte-Kristo, kad viesnīcnieks bija viņiem apgalvojis, ka grāfs mēdzot celties ļoti agri. Pastrini pats gāja viņus pieteikt.

—    1 signori f rancesi, — teica viņš iznākušajam sulainim, kurš lūdza kungus ienākt.

Viņi izgāja caur divām grezni ierīkotām istabām, un lielā, smalki un bagāti dekorētā salonā viņus lūdza uzgaidīt; tādas lepnas istabas viņi nemaz nebija cerējuši sastapt viesnīcā „Londona".

—   Tas jau laikam ir kāds baņķieris, kas vinnējis vērtspapīrus, vai kāds karalis, kas brauc- inkognito! — 'iesaucās Albērs.

Atvērās kādas durvis, priekškars tika pabīdīts pie malas, un viņu priekšā stāvēja visas šīs bagātības īpašnieks. Albērs gāja viņam pretī, bet Franss palika kā sastindzis uz vietas stāvot.

Grāfs Monte-Kristo nebija nekas cits kā grieķietes vīrs, nepazīstamais Kolizejā, jūras braucējs Sindbads.

XII

Mazzolato"

—     Mani kungi, — ienākdams teica grāfs, — atvainojiet, ka es ļāvu jums aizsteigties man priekšā, bet, ja es agrāk būtu jūs apmeklējis, man būtu bijis jābaidās, ka traucēju.

—    Mans draugs un es, — teica Albērs, — izsakām jums lielu paldies; jūs mums izpalīdzat, jo mēs pašulaik gribējām izdomāt visoriģinālāko braucamo daiktu, kad mūs sasniedza jūsu laipnais ielūgums.

—    Ā, mani kungi, — teica Monte-Kristo, — tur vainīgs tikai Pastrīni, kurš man ne vārda par to nebija teicis. Tiklīdz es dabūju zināt, es ar prieku izmantoju šo gadījumu ar jums iepazīties.

Abi draugi paklanījās. Franss vēl nebija spējis ne vārda izrunāt. Viņš nezināja arī, kā pret viņu izturēties, jo grāfs nebūt neizrādīja vēlēšanos viņu pazīt vai tikt pazīts. Franss tātad apņēmās nelikties neko manīt un nogaidīt, tādā kārtā viņam pat vēl bija pārsvars pār grāfu, jo viņš zināja grāfa noslēpumu, ka tas Kolizejā saticies ar Luidži Vampu, kamēr grāfs par viņu nekā nezināja. Viņš tomēr gribēja sarunu vadīt tā, ka dabūja šo to zināt par lietām, kuras viņam vēl nebija skaidras.

—      Grāfa kungs, — viņš teica, — jūs bijāt tik laipns piedāvāt mums vietu savos ratos un pie sava loga „Rospoli" kafejnīcā. Vai jūs nevarētu mums teikt, kā varētu dabūt vietu del Popolo laukumā.

—      Ak, jā! Taisnība! — grāfs atbildēja izklaidīgi un nemitīgi Albēru uzlūkodams ar pētīgu skatienu. — Vai tur nenotiek kāda notiesāšana?

—     Jā, — atbildēja Franss, priecīgs, ka grāfs pats bija tur nonācis, kurp viņš gribēja viņu sarunā novest.

—     Pagaidiet, man liekas, ka es savam intendantam -vakar devu pavēli šinī lietā, varbūt es varu jums arī šo mazo pakalpojumu izdarīt.

Viņš pazvanīja, un tūdaļ parādījās kāds četrdesmit piecus, piecdesmit gadus vecs vīrs, kurš līdzinājās tam kontrabandistam kā viena ūdens pile otrai, kas viņu bija ievedis apakšzemes pilī. Bet arī šis nelikās viņu vairs pazīstam.

—     Bertučio kungs, — teica grāfs, — vai jūs esat ieguvis logu pie del Popolo laukuma?

—   Jā, ekselence, — tas atteica, — bet tas bija jau ļoti vēlu…

—     Kā? — teica grāfs, uzacis saraukdams. — Vai es jums vakar neteicu, ka es gribu vienu logu?

—     Un ekselencei ir arī logs, tas, kurš bija noīrēts kņazam Lobaņevam, bet vajadzēja simt…

—      Labi, labi, Bertučio kungs; ko šos kungus garlaikot ar sīkumiem. Logs ir. Dodiet kučierim tā nama adresi un esiet uz kāpnēm, lai mūs vadītu!

Kad intendants jau grasījās aiziet, grāfs vēl piebilda:

—     Esiet tik laipns, apjautājieties Pastrīni, vai viņam jau ir tavolettel Lai viņš man to atsūta!

—      Lai paliek, — iemeta Franss starpā un izvilka savu kabatas grāmatiņu. — Man tavolette bija jau rokās, un es to norakstīju tās dīvainības dēļ.

—      Labi! Tad jūs, Bertučio kungs, varat iet, bet pasūtiet mums brokastis. Kungi taču brokastos kopā ar mani?

—      Bet, grāfa kungs, — teica Albērs, — tā jau būtu jūsu labsirdības velta valkāšana!

—     Nebūt nē, taisni otrādi; Parīzē jūs atkal mani ielūgsit, viens no jums vai varbūt abi.

Un, paskatījies kabatas grāmatiņā, viņš piebilda:

—   Jā, tā laikam sākumā bija nolemts, bet es domāju, ka viss būs mainījies un ka šis svētku skats nenorisināsies gluži pēc programmas.

—   Ai — iemeta Franss starpā.

—   Jā, es vakar vakaru pavadīju pie kardināla Rospiljozi, un tur bija runa par to, ka viens no notiesātajiem tikšot apžēlots.

—   Andrea Rondolo? — jautāja Franss.

—   Nē… — atteica nolaidīgi grāfs, — otrs… — un viņš pameta acis uz kabatas grāmatiņu, it kā gribēdams atrast šī otrā vārdu. — Pepīno, saukts par Roka Priori. Jums tiks atrauts giljotinēšanas skats, bet mazzolata paliek, un tas ir ļoti oriģināls nonāvēšanas veids.

—   Vai jūs, grāfa kungs, esat vairākus tādus skatus redzējis? — jautāja Franss.

—   Jā, gandrīz vai pie visām tautām, — grāfs atbildēja.

—   Vai tad jums sevišķi patīk tādi skati?

—   Nē, man tie dziļi riebjas; bet cilvēks taču nekā tā nebaidās kā nāves un ziņkārīgs zināt, kādā veidā dvēsele atstāj miesas. Kā ļaudis sper šo pēdējo soli uz nebūtību? Un, esiet pārliecināti, jo vairāk kāds ir redzējis, kā cilvēki mirst, jo vieglāk viņš mirst pats. Pēc manām domām, nāve varbūt ir mokas, bet visādā ziņā ne lielākās.

—    Es jūs pilnīgi nesaprotu, — teica Franss, — bet jūsu vārdi ļoti kairina manu ziņkārību.

—     Klausieties, — teica grāfs, un viņa vaigā likās sakāpjam žults, ne asins kā citiem cilvēkiem. — Kad cilvēks caur nedzirdētām mokām, garām, bezgalīgām ciešanām jums no sirds izrāvis un nokāvis tēvu, māti, mīļāko, atstādams jūsu krūtīs dziļu, aizvien asiņojošu vāti, vai tad jūs ieskatītu par pietiekamu to gandarījumu, kuru jums dod tā sauktais likums? Vai jūs domātu, ka jūsu dvēseles nekad nerimstošās sāpes ir atsvērtas ar jūsu ienaidnieku ieslodzīšanu uz nedēļām, mēnešiem vai pat fizisku sāpi, kad viņa galva krīt zem giljotīnas?

—    Jā, es zinu, — atbildēja Franss, — ka cilvēka taisnība nav pietiekama nedz kā atriebēja, nedz kā mierinātāja, bet no tās arī nevajag vairāk prasīt, nekā tā spēj dot.

—    Es runāju par sevišķu gadījumu, bet vai nav tūkstošu sāpju, kuras caur citu cilvēku vainu, caur visas sabiedrības nederīgo iekārtojumu, cilvēka prātu un dvēseli nomāc un plosa, un tirdī un kurām likums nespēj un arī negrib dot gandarījumu? Vai šis pats likums neapvaino, nenospiež vienu par labu otram, netur vienu mēru lielajiem un citu mazajiem? Likums pats noziedzas, tas nevar palīdzēt, kas tad lai palīdz?

—    Jā, — atbildēja Franss, — tādos gadījumos augstākās sabiedrības cilvēks palīdz pats sev ar divkauju; duelis notiek tieši tādēļ.

—    A, duelis! — iesaucās grāfs. — Viegls veids, kā panākt savu mērķi, ja atriebšanās ir mērķis. Bat kā ir ar to, kurš nepieder pie augstākās sabiedrības? Ar kuru šie augstākās šķiras ļaudis neiet uz divkauju, bet patur sev vieniem pašiem tiesību nokaut? Pie tiem, pēc jūsu domām, nevar būt runa par divkauju, bet vai viņiem arī nav tādu sāpju, kuras nekad un nekur netiek remdētas? Arī viņiem paliek viens mierinājums: palīdzi pats sev, bet ne duelis ir šis mierinājums. Un arī augstākās šķirās — vai tad duelis tiešām ir izpalīdzētājs. Jūsu dzīve, kura taču ir radīta laimei, ir tikusi izpostīta, iegrūsta kaunā un bēdās, vai jūs domājat, ka caur to jūsu krūtīm tiks iedvesta jauna cerība, jūsu gars atkal atspirgs un laime atgriezīsies, kad jūs iešausit vainīgajam lodi krūtīs? Un vai bieži negadās, ka vainīgais ir uzvarētājs un jūs krītat ar kaunu apkrauts? Nē, nē, ja man būtu jāatriebas… ne tāda būtu mana atriebšanās.

—    Tātad jūs esat dueļa pretinieks un nekad neietu uz divkauju? — izbrīnījies izsaucās Albērs, kas nekad nebija dzirdējis izsakām tādas pārdrošas domas.

—     Saprotiet mani labi, — atbildēja grāfs, — es duelēšos par kādu nieku, kādu muļķību, kādu lamuvārdu, pļauku, toties bezrūpīgāk, jo es kā labs šāvējs, labs zobenu cīkstētājs esmu gluži pārliecināts, ka mans pretinieks aizvien kritīs. Tātad kādas muļķības dēļ es labprāt duelēšos! Bet lielas, dziļas, mūžīgas sāpes neprasa sev līdzīgu gandarījumu.

Šinī acumirklī ienāca kāds sulainis un teica:

—    AI suo commodol [3]

Viesi sekoja grāfam uz ēdamistabu, kura bija tikpat eleganti ierīkota kā zāle. Tikai Albērs smalkajām brokastīm parādīja godu; grāfs tik tikko aizskāra ēdienus: Albērs bija uz viņu atstājis lielu iespaidu, kamēr Fransam nedeva mieru grāfa savādā persona.

—    Jūs atvainosit mūs, grāfa kungs, — teica Franss pieceldamies, — mums ir vēl daudz darīšanu; mums, piemēram, nav vēl masku tērpu.

—    Nepūlieties, mums del Popolo laukumā ir sava istaba, turp es likšu aiznest maskas, kādas jūs vēlēsities, un tur mēs varēsim pēc patikšanas maskoties.

—    Pēc notiesāšanas? — iesaucās Franss.

—   Jā, vai pēc tās, vai iepriekš, kā jums tīk.

—   Ešafota priekšā!?

—   Ešafots ir tikai viena daļa no svētku programmas, — teica grāfs.

—   Nē, grāfa kungs, — atbildēja Franss, — tad es neiešu. Es vēl nekad neesmu varējis sevi pārspēt un iet noskatīties notiesāšanā. Un tu, Albēr?

—    Es, — atteica Albērs, — es gan to1 reiz redzēju, bet man liekas, es todien biju drusku dzēris, jo nule biju pabeidzis augstskolu.

—    Bet kad nu jūs, mans kungs, — grāfs teica, viegli ironizēdams, — nokļūsit atpakaļ Parīzē un nezināsit nekā pastāstīt par notiesāšanu Romā? Kad jūs ceļosit pa Spāniju, jums vajadzēs būt redzējušam vēršu kaujas, vai ne tā? Citādi jūs nevarēsit nekā stāstīt un augstās kundzes un skaistās, maigās jaunkundzes uzskatīs jūs par garlaicīgu un bailīgu kavalieri. Atcerieties, ka gudrās romiešu matronas veda savas meitas un mazos bērnus uz cirku, kur lauvas saplosīja vergus, gladiatorus, kristīgos un citus zemas kārtas ļaudis. Vai tagad ir citādāk? Un daiļās, svētās vestālietes ar sīkiem pirkstiņiem deva zīmi: „Nekautrējies, nodur to vīru, viņš jau tā pa pusei beigts!"

—    Goda vārds, es eju! — iesaucās Albērs, kurš nekādu ironiju no grāfa puses nebija pamanījis. Grāfa izteiktās domas pilnīgi saderēja ar viņa paša uzskatiem. Arī Franss bija pārāk ziņkārīgs, lai spētu atturēties, viņš tikai gribēja iet pa Korso ielu, jo vēlējās redzēt, vai logi „Rospoli" kafejnīcā būs tiešām tā dekorēti, kā Kolizejā bija norunājuši abi nepazīstamie.

—   Ekselence, — teica sulainis, durvis atvērdams, — kāds mūks grēku nožēlošanas uzvalkā vēlas ar jums runāt.

—    Labi, — grāfs teica. — Vai jūs mani kungi, nevēlētos kādu brīdi uzturēties salonā, kurā atradīsit brangus Havannas cigārus; es tūdaļ būšu atkal pie jums.

Albērs, kurš bija liels smēķētājs un ļoti smagi sajuta tādu labu cigāru kā „Cafč de Paris" trūkumu, no prieka iesaucās, ieraudzīdams salonā īstos Havannas cigārus.

—    Nu? — jautāja Franss. — Ko tu nu domā par grāfu?

—    Kā? Ko es domāju? — atbildēja Albērs, gluži izbrīnījies par tādu jautājumu. — Es domāju, ka viņš ir vareni smalks kungs, kas prot dzīvot, daudz redzējis, daudz studējis un domājis, ir liels stoiķis un… — viņš piebilda izpūzdams kuplus dūmus no Havannas cigāra, — … un viņam ir nepārspējami labi cigāri.

—   Bet vai tu nekā savāda pie viņa neesi pamanījis? Arī ne to, ka viņš visu laiku tevi tik ļoti uzmanīgi uzlūko?

—     Nu, kas tad tur ko brīnīties? Es gandrīz vai veselu gadu neesmu bijis Parīzē, es viņam izlikos kā cilvēks no citas pasaules. Izskaidro viņam to, mīļais draugs.

Franss pasmīnēja; acumirkli vēlāk grāfs bija ienācis atpakaļ salonā.

Pēc dažām minūtēm viņi jau bija ceļā uz Tautas laukumu — del Popolo laukumā.

—     Kuri ir jūsu logi? — jautāja Franss grāfam, it kā nenieka nezinādams, kad viņi bija nonākuši pie „Rospoli" kafejnīcas.

—     Trīs pēdējie, — grāfs atbildēja tikpat vienaldzīgi, jo viņš nevarēja iedomāties Fransa nolūku.

Franss strauji palūkojās uz norādītajiem logiem: tiešām — divi logi bija dekorēti ar dzeltenu damastu, vidējais ar baltu segu un sarkanu krustu vidū. Nepazīstamais Kolizejā bija turējis vārdu… nebija vairs nekādu šaubu, ka tas vīrs un grāfs Monte-Kristo bija viena un tā pati persona.

Visas ielas bija ļaužu pilnas, logi visur bija dekorēti, krēsli un sēdekļi sarīkoti, bet maskas un rati vēl nedrīkstēja rādīties, tikai šur tur caur vārtiem varēja tos redzēt pagalmos gaidām uz baznīcas zvanu, kurš deva zīmi. Jo tuvāk nāca del Popolo laukumam, jo ļaudis vairāk bija sa- drūzmējušies. Laukumā redzēja spīdam obelisku ar krustu un giljotīnas augstos stabus ar apaļo, spīdīgo dzelzs cirvi, mandaju, kā itālieši to sauca. Bertučio sastapa savu kungu un viņu līdz ar viesiem ieveda kādas pils kabinetā, no kurienes bija skaidri pārredzams ešafota laukums. Kabinetā abi franči atrada jau priekšā elegantus pajaco zīda uzvalkus.

Pie giljotīnas uz dēļa, pie kura tiek piesiets tiesājamais, sēdēja divi vīri un ēda maizi un desu; viens pacēla dēli un no apakšas izņēma pudeli, no kuras padzērās, pasniegdams to savam biedram; tie abi bija bendes kalpi. Fransa baiļu sviedri sāka plūst no šā savādā skata.

Notiesātie iepriekšējā vakarā bija atvesti no cietuma un ievietoti kādā mazā baznīciņā ešafota tuvumā, kur priesteri viņus ar pātariem pamācīja, kamēr kareivji staigāja, viņus apsargādami, un strādnieki klaudzināja, ešafotu celdami.

Viss laukums tagad bija ļaužu pilns, galva pie galvas; sievas turēja savus bērnus uz pleciem. Viss Monte-Pjučo līdzinājās lielajam amfiteātrim, kura visi sēdekļi bija ziņkārīgo skatītāju aizņemti. Abu baznīcu balkoni bija pārpildīti ar augstāko šķiru ļaudīm, ar izglītotiem, dievbijīgiem godīgiem, taisniem, neapvainotiem ļaudīm, tautas ziediem un garīgiem un laicīgiem vadoņiem. Turklāt augstākās aprindas bija sev noīrējušas apkārtējo namu logus, nežēlodamas maksāt dārgu naudu par savu izpriecu. Visur valdīja ne nāves klusums, bet skaļš troksnis, smiekli, ķildas, jocīgas piezīmes. Grāfam bija taisnība: šīs sabiedrības ļaudīm cilvēka notiesāšana uz nāvi nebija nekas cits kā jautrā karnevāla sākums, viens numurs svētku programmā.

Piepeši troksnis apklusa kā pēc burvju ziž|a mājiena, notiesāto baznīcas durvis tika atvērtas. Grēku nožēlotāju brālība, kuras katrs loceklis bija ģērbies pelēkā maisā, kurā bija tikai divi caurumi acīm, katram brālim rokā bija aizdegta svece, pa priekšu gāja priekšnieks. Aiz brāļiem gāja liels, stiprs vīrs, tikai īsās biksēs ģērbies, ar garu nazi makstī pie sāniem, pār plecu viņš nesa lielu dzelzs stieni, kājās bija sandales. Šis vīrs bija bende. Viņam sekoja Pepīno, tad Andrea Rondolo, katram blakus pa diviem priesteriem. Nevienam acis nebija aizsietas. Pepīno gāja diezgan stingriem soļiem, jo laikam iepriekš bija dabūjis ziņu par apžēlošanu. Andrea smagi atbalstījās uz abiem preisteriem, kuri viņam aizvien deva skūpstīt krustu.

Fransam, to visu uzlūkojot, sāka drebēt ceļi, viņš paskatījās uz Albēru, tas bija bāls kā viņa smalkais krekls un mehāniski nometa cigāru, kuru tikai nupat bija aizsmēķējis. Grāfs likās gluži vienaldzīgs, bet viņa vaigi sārtojās, nāsis izpletās, lūpas drusku pavērās; viņš Fransam likās kā atriebējs gars, un tomēr acīs tam bija dziļa labsirdība un lēnība.

Tikmēr abi notiesātie bija turpinājuši savu ceļu, un viņu sejas varēja skaidrāk pazīt. Pepīno bija skaists puisis, divdesmit četrus divdesmit piecus gadus vecs, ar saulē nodegušu seju, brīvu, drošu skatienu, kā brīvs dabas bērns. Andrea bija zems un resns, seja rupja, mežonīga un nežēlīga, īsts izvirtuša noziedznieka tips: galva viņam nokarājās uz pleciem, kājas tik tikko klausīja.

Pepīno bija jau sasniedzis mandaju jeb ešafotu, kad kāds grēku nožē- lotājs brālis, kurš likās bija nosebojies, izspraucās caur kareivju rindu, kas stāvēja ap ešafotu, un nodeva savas brālības priekšniekam kādu papīru. Priekšnieks atšķīra papīru vaļā un lasīja.

—    Dievs lai ir slavēts un viņa svētība lai ir svētīta, — viņš teica skaļā balsī. — Viens no noziedzniekiem ir apžēlots!

—    Apžēlots! Apžēlots! — tūkstoš balsīs skanēja viss lielais laukums.

Izdzirdot vārdu „apžēlots", Andrea piepeši uzlēca augšā. — Kas ir apžēlots? — viņš iesaucās.

Pepīno palika nekustīgi stāvam, mēms un grūti elpodams.

—    Apžēlots ir Pepīno, saukts par Roka Priori, — teica brāļu priekšnieks un nodeva papīru kareivju pavēlniekam, kurš izlasīja un rakstu atdeva atpakaļ.

—     Ko? Pepīno apžēlots? — iekliedzās Andrea, it kā piepeši izrauts no sava apmulsuma un vienaldzības. — Kāpēc viņš apžēlots un es ne? Mums abiem bija jāmirst, man tā bija apsolīts, nav nevienam tiesības viņu palaist un mani notiesāt, viņam vajadzēja mirt pirmajam! Es negribu viens mirt, es negribu viens mirt!

Un viņš sāka neganti plosīties kā meža zvērs, kamēr viņu saķēra bendes.

—    Kas noticis? — Franss jautāja grāfam, jo viss tika runāts romiešu izloksnē, kuru Franss nesaprata.

—    Vai neuzminējāt? — jautāja grāfs. — Šis cilvēks, kuram jāmirst, ir sašutis par to, ka viņa biedrs netiek notiesāts; viņš biedru labprāt ar zobiem un nagiem saplosītu, nekā atstātu viņam dzīvību, kura pašam tiek ņemta. „Ā, cilvēki, cilvēki, jūs krokodilu dzimums!" kā izsaucās Kārlis Mors [4] , kā es jūs arī pazīstu šeit un cik līdzīgi cits citam jūs visi k|ūstat.

Pie pēdējiem vārdiem citkārt tik vienaldzīgais, mierīgais grāfs bija saņēmis dūres un pacēlis gaisā.

Bendes vēl cīnījās ar Andrea, kurš joprojām kliedza:

—    Viņam jāmirst, es gribu, ka viņš mirst! Nav tiesības nogalināt mani vienu!

—    Lūk, — teica grāfs, palikdams mierīgāks, bet ar rūgtumu balsī, — tur ir cilvēks, kas bija gluži padevies savam liktenim, bez vaļas, bez pretestības. Vai zināt, kas viņam deva spēku? Ienaids, apziņa, ka citam bija tāpat jāmirst kā viņam. Vediet divus vēršus uz kaušanu un dariet tiem saprotamu, ka viens no viņiem tiks atlaists brīvā, tad otrais mauros no prieka. Bet cilvēks! Dieva vaigā radītais, kuram dota mācība: „Mīlē savu tuvāku kā sevi pašu!" Kas ir viņa pirmais vārds, kad viņš dzird, ka viņa biedrs tiek atbrīvots? Lāsts! Tāds ir radības kronis un kungs!

Un grāfs sāka smieties, bet ar tādiem nedzirdētiem, šausmīgiem smiekliem, ka metās bail.

Šie smiekli rādīja, cik briesmīgi viņš bija cietis, ka nonācis tādā dvēseles stāvoklī!

Tikmēr bendes bija pievarējuši ārprātīgo un piespieduši viņu nomesties ceļos. Nelaimīgais gribēja atkal piecelties, bet, pirms viņš vēl spēja atjēgties, bende bija viņam pa deniņiem iesitis ar smago dzelzs stieni, tā ka viņš nokrita zemē, ne skaņas neizgrūzdams.

Franss ilgāk nespēja izturēt šo skatu, pielēca kājās, bet tūdaļ atkal atkrita krēslā bez samaņas. Albērs bija ar rokām pieķēries pie loga aizkariem un bāls kā nāve.

Grāfs stāvēja brīvi kā ļaunais atriebējs eņģelis pastardienā.

XIII

Karnevāls

Kad Franss atkal atjēdzās, viņš redzēja, ka Albērs dzēra glāzi ūdens un grāfs tērpās maskas apģērbā. Viņš negribot pameta acis uz laukumu: viss bija nozudis, ešafots, bende, upuris, kareivji, tikai trokšņainie, priecīgie, pļāpīgie ļaudis bija palikuši. Monte-Čitoro zvana svinīgās, pilnās skaņas noskanēja pār laukumu, sludinādamas tikai svarīgos gadījumus — pāvesta nāvi vai karnevāla atklāšanu.

—    Kas nu atkal ir? — jautāja Franss.

—            Nekas, it nekas, kā redzat, — atteica grāfs, — karnevāls ir sācies. Apģērbiet masku tērpu.

—           Tiešām, — teica Franss, — no visa šā šausmīgā skata nepaliek gandrīz ne pēdas — kā no sapņa.

—   Tas arī bija ļauns sapnis, ko mēs redzējām, — lietuvēns.

—   Jā, mums gan, bet notiesātajam?

—            Arī tikai sapnis, tikai ar to starpību, ka viņš sapnī aizgājis viņpasaulē, kamēr jūs atmodāties. Un kas zina, kurš beigās ir laimīgākais?

—    Bet kas ir noticis ar Pepīno?

—            Pepīno ir prātīgs zēns, kurš nebūt nav patmīlīgs un nemīl vērst uz sevi lieku vērību; viņš pat bija ļoti laimīgs, ka vispārējā uzmanība tik lielā mērā bija piegriezušies viņa biedram, un labāk atstāja skatuvi pilnīgi Andrea, un nozuda klusi un nepamanīti; neviena neievērots. Tikai priesterim viņš laikam nebūs ne paldies pateicis, — tāds jau ir cilvēks, nepateicīgs… Bet nu apģērbieties ašāk, lūk, Morserfa kungs aizsteidzies jums priekšā!

—            Nu, Albēr, — Franss jautāja draugam, kurš tiešām jau bija puslīdz maskojies, — vai tev ir dūša tagad līksmoties?

—             Nē, — tas atbildēja, — bet man tomēr patīkami, ka es to esmu reiz redzējis; kad reiz pieradīs pie tādiem skatiem, tad ar laiku tie kļūst vienīgie interesantie.

Drīz visi bija apģērbuši masku tērpus un devās uz saviem ratiem.

—            Es vēlos tagad redzēt maskas no papīra, — teica grāfs, — lai man nav jāredz maskas no miesas, kuras norauj tikai nāve, pārādīdama īsto vaigu.

Grūti iedomāties, cik piepeši un pilnīgi bija visa apkārtne pārmainījusies. Ne vairs drūmais, mēmais nāves skats, bet traka, trokšņaina orģija bija redzama uz Popolo laukuma. No visām pusēm bariem šurp plūda maskas, gāzās no visām durvīm, kāpa no logiem; visas ielas piepeši bija pilnas ar ratiem, kuros sēdēja pjēro, arlekīni, domino, marķīzi, pārtibe- rietes (transteverinietes), bruņinieki, zemnieki. Visi kliedza, trokšņoja, skraidīja, svaidījās ar miltiem, konfeti, puķēm; visi vārdiem un sviedieniem uzbruka svešiem tāpat kā pazīstamiem, nevienam nebija tiesības ņemt to ļaunā, neviens arī citādi neizrādīja savu pārsteigumu kā vienīgi smejoties.

Fransu un Albēru maz pamazām sagrāba arī vispārējā jautrība, aiz- vilkdama plīvuru starp nupat pārdzīvoto pagātni un tagadni, un, kad sauja konfeti bija aizķērusi Albēru un no maskas neaizsargātās sejas daļas sāka kā simts adatām dzelt, viņš pat tika ievilkts vispārējā masku cīņā.

Skaistais, garais Korso no viena gala līdz otram iežogots četru piecu stāvu augstām pilīm, kuru logi un balkoni visi greznoti dārgām segām un puķu vītnēm; uz šiem balkoniem, no šiem logiem trīssimt tūkstošu skatītāju romiešu, itāliešu, svešinieku no visām pasaules malām; skaistas sievas, kuras, sajūsminātas par vispārējo svētku svinīgumu un jautrību, pārliecās pār balkoniem un met garāmbraucējiem veselu krusu konfeti un puķu; viss gaiss liekas līgojamies un aptumšojamies no puķēm un konfeti, kuri laižas lejup un augšup; pa ielām šī plūstošā, līksmā, trakā drūzma visārga- līgākos kostīmos: milzīgas kāpostgalvas, kuras pastaigājas pa ielām, bifeļu galvas uz cilvēku miesām, suņi, kuri liekas ejam uz priekškājām, eņģeļi un velni, svētie un grēcinieki, lai katrs šo mudžekli sev iztēlo pēc savas fantāzijas, bet tik raibu un krāsainu, cik vien iespējams, un viņam tomēr būs ļoti vājš priekšstats par karnevālu Romā.

Pēc otrā brauciena pa ielām grāfs pie „Rospoli" kafejnīcas izkāpa un lūdza abus draugus lietot, kā vien tīk, viņa ratus un, ja viņi paši piekustu piedalīties masku cīņās, tad nākt augšā un noskatīties raibajā skatā no viņa logiem kafejnīcā.

Franss pateicās grāfam par viņa laipnību, un Albērs skubināja viņu braukt pakaļ kādiem ratiem ar romiešu zemniecēm, kuras vērsa uz sevi Albēra vērību.

—     Žēl, ka tu tagad esi maskā, — teica Franss, — te tev būtu labs gadījums izlīdzināt tavu līdzšinējo neizdošanos mīlestības romānos.

—    A, — atbildēja Albērs, pa pusei pasmiedamies, pa pusei nopietni, — es domāju — karnevāls man atnesīs uzvaru.

Neskatoties uz jaukajām cerībām, tomēr visa diena pagāja bez kādiem piedzīvojumeim, tikai romiešu zemnieces viņš vēl redzēja pāris reižu, un reiz vai nu netīši, vai tīši nokrita Albēra maska, un viņš iemeta viņu ratos veselu klēpi puķu, nākamā reizē atkal sastopoties, no zemnieču ratiem tika iemests pretī Albēra ratos vijolīšu pušķītis, kuru Albērs tūliņ satvēra un piesprauda sev.

—    Nu! — teica Franss. — tas jau ir piedzīvojuma sākums.

—    Smejies, cik tev tīk, — atteica Albērs, — bet es domāju, tev taisnība, un šo vijolīšu pušķīti es no rokām vairs neizlaidīšu.

—    Velns parāvis! — smējās Franss. — To es ticu, to tu dari pateicības dēļ.

Bet šis joks drīz pieņēma nopietnu izskatu, jo, kad divi draugi atkal sastapa ratus ar zemniecēm, tad tā, kura bija iemetusi vijolīšu pušķīti, plaukšķināja ar rokām, ieraudzīdama pušķīti pie Albēra krūtīm.

—     Bravo, mans mīļais, bravo! — teica Franss. — Tas jau ir vareni: vai varbūt tu brauksi viens pats?

—    Nē, — Albērs atbildēja, — kad skaistā zemniece vēlas turpināt joku, tad rītā viņu atkal redzēsim.

—     Tiešām, Albēr, — smējās Franss, — tu esi gudrs kā Odisejs, un, kad kāda Kirke gribētu tevi pārvērst par zvēru, viņai vajadzētu būt ļoti gudrai un varenai.

Šinī acumirklī zvans deva zīmi, ka maskarāde- šodien ir pabeigta, un rati pazuda šķērsielā. Fransu un Albēru kučieris aizveda uz viņu viesnīcu. Grāfu viņi nesatika, bet Pastrīni nodeva viņiem grāfa atslēgu no viņa ložas Ardžentīnas teātrī. Albēram tomēr nerūpēja teātris, bet viņš apjautājās, vai nevarētu dabūt skroderi, kas līdz rītdienai pagatavotu divus romiešu zemnieku uzvalkus.

—     Ekselence, — atteica Pastrīni, — jūs tagad visā Romā neatradīsit nevienu skroderi, kas jums sešas pogas piešūtu pie vestes, kaut jūs par pogu maksātu veselu dālderi; bet kāpēc tad jūs gribat likt šūt, es jums likšu atnest daudz gatavu svārku, vestu, cepuru, ar kuriem jūs būsit mierā.

Grūti nācās Albēru pārliecināt un apmierināt, viņš gribēja rīt parādīties spīdoši, lai neapšaubāmi gūtu uzvaru, savu pušķīti viņš nenolika arī pusdienās. Vakarā viņi grāfa ratos aizbrauca uz Ardžentīnas teātri. Pirmajā cēlienā savā ložā ienāca komtese G. un bija ne mazums izbrīnījusies, ieraudzīdama Fransu un Albēru noslēpumainā svešnieka ložā. Abi draugi starpbrīdī aizsteidzās uz komteses ložu paziņot par saviem piedzīvojumiem.

—     Jūs jau esat paspējuši ar nepazīstamo kļūt par labākajiem draugiem? Pa vienu pašu dienu? — jautāja komtese nepacietīgi. — Jūs viņu pazīstat? Kas viņš ir?

—    Pazīstu un atkal nepazīstu, — atteica Franss, — bet tomēr mēs vakar visu dienu izmantojām viņa laipnību, braucām viņa ratos, tagad sēžam viņa ložā.

—    Paskaidrojiet jel tuvāk! — teica komtese.

—   Tas ir garš stāsts un jūs velti baidītu.

—   Toties vairāk iemesla to pastāstīt.

—   Nogaidiet, komtese, vismaz, kamēr šis stāsts norisināsies līdz galam.

—            Labi, es mīlu pabeigtus stāstus. Bet sakiet vismaz, kā iepazināties, kā viņu sauc!

—             Mēs dzīvojām vienā viesnīcā un iepazināmies ar viesnīcnieka palīdzību. Nepazīstamo sauc par grāfu Monte-Kristo.

—   Kas tas par vārdu? Tādas ģimenes nemaz nav.

—    Ir tāda sala, kuru viņš nopircis.

—    Un viņš ir grāfs?

—   Jā, Toskānas grāfs.

—   Nu, tamlīdzīgu mums jau ir vairāki, — piebilda komtese, kura bija cēlusies no vienas no vecākajām venēciešu ciltīm. — Un kas par cilvēku?

—   Jautājiet vikontam Morserfam, — atbildēja Franss.

—   Grāfs ir īsts džentlmenis, — atteica Albērs.

—   Nu, jūs vēl redzēsit, ka mans vampīrs ir kļuvis bagāts, un grib, lai viņam neņem ļaunā viņa miljonus. Bet vai jūs grieķieti redzējāt?

—   Varbūt; grāfa īrētos logos Rospoli pilī parādījās kāds zils domino.

—   Ā! Tad tas vīrs ir gatavs nabobs! Vai jūs nezināt, cik maksā trīs logi Rospoli pilī karnevāla laikā?

—   Divi līdz tris simti dālderu?

—   Sakiet divi trīs tūkstoši!

—   Vai velns!

—   Un vai viņam ir tik brangi ienākumi no viņa salas Monte-Kristo?

—    Viņa sala neienes viņam ne plika graša.

—    Kāpēc tad viņš to pircis?

—   Iedoma.

—   Tad viņš ir oriģināls?

—    Kad viņš Parīzē dzīvotu, — atteica Albērs, — viņu noturētu par neapmierinātu vai par nelaimīgu, kuru samaitājusi modernā literatūra. Šorīt viņš izsacīja dažas domas, kuras bija gluži dīvainas.

Stundu vēlāk abi draugi atgriezās viesnīcā; Albērs nekur nerada mieru, gaidīdams rītdienas notikumus. No rīta Pastrini bija arī klāt ar skroderi un maskām. Abi draugi izvēlējās kostīmus, Albērs nevarēja vien nopriecāties par savu slaiko augumu, kurš bija nu tik grezni tērpts skaistā romiešu uzvalkā, zilā samta vestē un biksēs, raibi izrakstītās zeķēs, sprādžu kurpēs un smalkā jaciņā; plata, skaista josta un šķībi galvā uzbāzta cepure vēl papildināja iespaidu. Franss nevarēja atturēties paslavēt savu draugu. Šinī acumirklī ienāca grāfs, kurš piedāvāja viņiem savus ratus uz visu dienu.

Kādu stundas ceturksni viņš patērzēja par dažādām lietām, nekas viņam nelikās svešs; ar literatūru viņš bija pazīstams. Ka arī glezniecībā viņš bija lietpratējs, pierādīja viņa ar smalku garšu izveidotā mazā gleznu galerija; daži netīši izteikti vārdi pierādīja arī to, ka viņam zinātnes nav svešas, sevišķi viņš likās nodarbojies ar ķīmiju. Bet visvairāk Albērs bija sajūsmināts par viņa smalkajām manierēm un, taisnību sakot, īpaši par laipno atļauju visu dienu lietot viņa ratus, — viņš gribēja romietes sastapt tikpat elegantā ekipāžā, kādā viņas bija braukušas.

Tiklīdz bija atskanējis zvans par āmi, ka atklāta mascherata, abi draugi izbrauca uz Korso, kur sastapa ekipāžu ar kolumbīnēm, no kurām viena Albēram svieda svaigu vijolīšu pušķi; vakarējās romānietes bija pārmainījušas kostīmus un izvēlējušās tādus; kādus vakar bija valkājuši abi draugi. Tikpat jautri kā vakar arī šodien turpinājās masku cīņa. Pēcpusdienā Franss atstāja Albēru vienu, jo bija saņēmis kādu ielūgumu. Kad abi draugi pavakarē satikās, Albērs bija gluži sajūsmā par savu kolumbīni, kura vēlāk atkal bija ietērpusies zemnieces uzvalkā un bija pat pacēlusi savu masku; visādā ziņā viņa laikam pieder pie augstākās aristokrātijas. Kaunīgi Albērs izlūdzās nākamajai dienai ratus sev vienam pašam. Otrā dienā Franss tiešām redzēja Albēru braucam pa Korso ar milzīgu puķu pušķi, kurā laikam bija paslēpta mīlestības vēstule. Vakarā Albērs staroja priekā un līksmībā un nešaubījās, ka tādā pat veidā dabūs atbildi puķu pušķī. Viņa cerības arī netika pieviltas; nākamajā vakarā viņš gavilēdams rokā vicināja kādu zīmīti.

—    Vai viņa tev atbildēja? — jautāja Franss.

—    Lasi pats!

—    «Otrdienas vakarā pulksten septiņos," Franss lasīja, — „pretim „Via del Pontifivi" izkāpiet no ratiem un sekojiet romāņu zemniecei, kura Jums izraus no rokām jūsu moccoletto. Jūsu pazīšanās zīme būs pajaco uzvalks ar sarkanu lentu uz labā pleca."

—    No šīs dienas līdz tam laikam jūs mani neredzēsit.

—    Uzticība un klusu ciešana!

—    Nu, ko domā, draugs? — jautāja Albērs.

—     Es domāju, tas būs mazs, ļoti patīkams piedzīvojums, un man tik bail, ka tu laikam neieradīsies uz hercoga Bračjāno balli. Bet apdomā labi, draugs, ja tava skaistule tiešām pieder pie augstākās aristokrātijas, tad viņa arī būs pie Bračjāno.

—    Lai kā, — atteica Albērs, — tu lasīji vēstulīti, vai to var būt rakstījusi zemākas kārtas persona? Vai tur ir jel mazākā ortogrāfijas kļūda? Ak, es esmu jau gluži iemīlējies nepazīstamajā!

—     Ak, Dievs, tu mani gluži vai biedē! — teica Franss. — Tad jau man vienam būs jāiet ne vien uz Bračjāno svētkiem, bet ari vienam jāatgriežas Florencē.

—    Nu, es tev saku, ja mana nepazīstamā ir tikpat mīlīga, cik skaista, tad es tūdaļ palieku sešas nedēļas Romā. Es cienu Romu, un man vienmēr ir bijusi liela patika pētīt senlaikus.

—    Nu, vēl viens tāds piedzīvojums, un es vēl pieredzēšu, ka tu tieci iecelts par locekli arheoloģijas akadēmijā.

Beidzot pienāca otrdiena, pēdējā un pati dzīvākā diena karnevālā. Šodien teātri tika atklāti pulkstens desmitos no rīta, jo astoņos vakarā jau sākās gavēņa laiks. Ikviens, kas līdz šim bija atturēts no svētkiem, tagad piedalījās un pavairoja vispārējo ņudzekli, troksni un jautrību. Neaprakstāmajā drūzmā tomēr nekad negadījās ne mazākais nelaimes gadījums, pat ne viena vienīga ķilda. Itālieši šinī ziņā ir vienīgā teicamā tauta; viņu svētki ir īsti svētki. Šā stāsta autors, kurš sešus gadus dzīvojis Itālijā, neatceras nevienus svētkus, kuri būtu tikuši jel kā traucēti. Abi draugi atkal metās vispārējā jautrības mutulī, un tikai palaikam Franss sajuta, kāds dīvains pretstats šai izlaidībai, jautrībai ir aristokrātiskais grāfs ar savu klasisko, nopietno galvu, savu bālumu un drūmumu. Franss nevarēja uzlūkot šo galvu un stāvu, neviļus neiedomādamies Manfrēdu vai drūmo Zāru, Bairona tēlus, kurus viņš tik ļoti mīlēja. Grāfam bija viena krunka pierē, kura norādīja uz pastāvīgām rūgtām domām, viņam bija tik kvēlojošas acis, kuras lasa pašos dvēseles dziļumos; viņam bija tās lepnās, zobgalīgās lūpas, kuras piedeva vārdiem, kas pār tām nāca, tik savādu raksturu un lika tiem tik dziļi iespiesties katra atmiņā.

Albērs staltojās sava pajaco uzvalkā ar milzīgu, sarkanu lentu uz pleca, lai viņu tik nesajauktu ar Fransu.

Ap pulkstens trim atskanēja šauteņu šāvieni pie venēciešu pils un del Popolo laukumā par zīmi, ka vajadzēja sākties zirgu skriešanai pa Korso. Šāvieni tik tikko bija sadzirdami vispārējā troksnī, bet tomēr tūdaļ no ielas nozuda visi rati, sabraukdami blakus ielās un pagalmos bez mazākās nekārtības, bez policijas iejaukšanās, ātri un veikli.

Tad pa visu ielu noaulekšoja karabīneru nodaļa — kareivju jāšus, pilnā apbruņojumā, kuriem vajadzēja atbrīvot ielu barbari — brīvi, bez jātniekiem palaistiem zirgiem, kuri sacentās skriešanā.

Kad karabīnieri bija nonākuši pie venēciešu pils, šauteņu šāvieni deva zīmi, ka ceļš ir brīvs.

Piepeši sacēlās vispārēja, nebeidzama, nedzirdēta kliegšana, un kā ēnas pa ielu aizlaidās zibens ātrumā garām septiņi astoņi zirgi, kuri no simts- tūkstošu cilvēku kliedzieniem un sviestām dzelzskastaņām tikām vēl vairāk dzīti un satracināti, tad atskanēja no Eņģeļpils trīs šāvieni par zīmi, ka trešais numurs uzvarējis skriešanā.

Tūdaļ arī rati saplūda atkal uz Korso, un raibā masku dzīve turpinājās vēl jautrāk, jo tagad atskanēja jauni saucieni: moccoli pārdevēji bija ieradušies ar savu preci.

Moccoli jeb moccoletti ir vaska sveces, dažāda lieluma; vakarā tiek «moccoli" aizdedzināti, un tad visi cenšas cita svecītes nodzēst un savu nodzēsto pie kaimiņa sveces aizdedzināt. Ir tikai viens veids svecīti aizdedzināt, pieliekot to pie degošas liesmas, bet tūkstoš veidu ir, kā tās izdzēst — ar milzīgām plēšām, pārdabiskiem vēdekļiem, pistonu šāvieniem, — tāpat kā ir tūkstoš veidu izdzēst cilvēka dzīvību, bet viens veids viņu veidot.

Tiklīdz pie debesīm parādījās pirmās zvaigznes, uzliesmoja tūkstošiem sveču gaismiņu pa visiem laukumiem un ielām no de! Popolo laukuma līdz venēciešu pilij, šurpu un turpu klīzdamas, tie bija īsti malduguņu svētki. Šo burvīgo skatu iedomāties nevar neviens, kas pats to nav redzējis. It kā visas zvaigznes būtu no debesīm atraisījušās un uz zemes grieztos trakā dejā, savāda trokšņa pavadītas, kādu cilvēka ausis nekur citur nedzird.

Šinī acumirklī nav nekādas starpības starp princi un nabagu, katrs smejas, dzēš, aizdedzina svecītes. Šāda dīvaina deja turpinās kādas divas stundas.

Korso ir gaišs kā dienas laikā, pat trešajā un ceturtajā namu stāvā var skaidri redzēt ļaužu sejas.

Abi draugi atradās pašulaik uz Via del Pontefici\ Albērs izlēca no ratiem, vaska svecīti rokā turēdams; dažas maskas viņam tuvojās, gribēdams izdzēst viņa moccolo, bet viņš veikli izvairījās; te Franss no tālienes redzēja, ka kāda zemniece ar puķu pušķi izstiepa roku un izrāva Albēram moccolo, drīz abi roku rokā pazuda laužu drūzmā; viņš gan vēl lūkoja viņiem sekot, bet velti.

Piepeši atskanēja lielais zvans par zīmi, ka karnevāls beidzies, un piepeši kā caur burvības spēku visas sveces bija izdzisušas; it kā viens vienīgs nebeidzams vēja pūtiens būtu visas liesmas aizrāvis.

Apklusa tikpat piepeši viss troksnis, it kā vējš būtu arī troksni aiznesis sev līdzi.

Tikai no tālienes vēl dzirdēja aizbraucot ratus.

Karnevāls bija beidzies.

XIV

Sansebastjāna katakombas

Nekad savā mūžā Franss nebija sajutis tik ātri pārmaiņu no jautrības uz grūtsirdību kā tagad. Likās, it kā kāds nakts gars visu Romu būtu pārvērtis milzīgās kapenēs. Ielas, pa kurām viņam vajadzēja braukt, bija ļoti tumšas. Par laimi ceļš bija īss, un pēc desmit minūtēm rati jau pieturēja pie Londonas viesnīcas.

Ēdiens jau gaidīja, un, tā kā Albērs bija teicis, ka tas varētu ilgāk palikt projām, tad Franss bez viņa sēdās pie galda. Maestro Pastrīni, kurš viņus arvien mēdza uzmeklēt pa maltītes laiku, apvaicājās pēc Albēra, bet Franss atteica, ka pēdējais saņēmis kādu ielūgumu. Vakariņas pagāja ļoti klusu, neraugoties uz Pastrīni uzmanību, kurš nāca arvien apjautāties, vai ekselencei kaut ko nevajag.

Franss Albēru gaidīja ilgāku laiku, tikai ap vienpadsmitiem tas apģērbās un lika piebraukt ratus. Saimniekam viņš teica, ka gribot nakti pavadīt pie hercoga Bračjāno, un lika viņam, lai tas tūlīt uz turieni padotu ziņu, tikko Albērs būtu ieradies.

—            Hercoga Bračjāno māja bija izslavēta visā Romā, un viņa viesībām bija gandrīz vai Eiropas slava. Franss un Albērs bija hercogam ieteikti ar vēstulēm, un tāpēc viņš Fransam tūdaļ apjautājās pēc viņa drauga. Franss atbildēja, ka tas viņu karnevāla laikā pazaudējis no acīm.

—   Tātad viņš nav mājās pārnācis? — prasīja hercogs.

—    Es viņu līdz šim acumirklim gaidīju, — Franss atbildēja.

—    Un vai nezināt, uz kurieni viņš gāja?

—            Droši es nevaru apgalvot, bet man likās, ka viņš gāja satikties ar kādu dāmu.

—    Un vai viņam bija klāt ieroči?

—    Viņš bija pajaco kostīmā.

—            Jums nevajadzēja ļaut viņam iet, jo jūs Romu labāk pazīstat, — sacīja hercogs.

—            Jūs manu draugu nepazīstat, ja viņš ko iedomājas, tad viņš nekādi nav no sava nodoma atturams. Bet kas tad viņam varētu notikt?

—    Kā to lai zinu! Nakts ir tumša un Tibras upe Marcelas ielai tuvu.

Fransam pārskrēja auksti drebuļi.

—     Es gan viesnīcā pateicu, ka nakti pavadīšu pie jums, hercoga kungs, un liku arī man tūlīt dot ziņu, tiklīdz mans draugs būs pārnācis.

—    Raug, te jau viens no maniem ļaudīm jūs meklē, — sacīja hercogs.

Hercogs nebija maldījies. Tiklīdz sulainis Fransu pamanīja, viņš tam

tuvojās un teica:

—     Ekselence, viesnīcas „Londona" saimnieks liek jums sacīt, ka jūs gaida kāds vīrs, kurš no vikonta de Morserfa kunga atnesis vēstuli.

—    Kas tas ir par vīru?

—    Vēstnesis man par to nekā neteica.

—    Un kur ir vēstnesis?

—    Viņš tūlīt aizgāja projām.

—    Ak, mans Dievs! — iesaucās hercogiene, kura bija pienākusi klāt. — Steidzieties! Nabaga jaunais cilvēks, kad tikai viņam nav notikusi kāda nelaime!

—    Es steidzos, — atbildēja Franss.

—    Un vai jūs pie mums atgriezīsities, lai dotu mums ziņas? — prasīja hercogiene.

—   Ja nebūs nekas bīstams. Citādi es nezinu, kas ar mani pašu notiks.

Franss steidzās ārā. Viņš bija savus ratus pasūtījis pulksten divos. Bet,

par laimi, līdz Bračjāno pilij no viesnīcas «Londona" bija tikai kādas desmit minūtes gājiena. Tuvojoties viesnīcai, viņš uz ielas ieraudzīja stāvam kādu vīru, kurš viņam likās esam vēsts atnesējs no Albēra. Viņš bija ietinies garā, platā mētelī. Franss viņam tuvojās, bet, par brīnumu, vīrs uzrunāja viņu pirmais.

—     Ko jūs vēlaties no manis, ekselence? — viņš prasīja, soli atkāpdamies atpakaļ, it kā tāds, kas ļoti uzmanās.

—    Vai jūs neesat tas, — atbildēja Franss, — kas man atnesis vēstuli no vikonta Morserfa?

—    Vai jūs, ekselence, uzturaties viesnīcā «Londona"?

—   Jā.

—    Vai ekselence ir vikonta ceļojumu biedrs?

—   Jā.

—    Kāds ir ekselences vārds?

—    Barons Franss d'Epinē.

—   Tad vēstule patiesi ir adresēta ekselencei.

—    Vai uz to vajadzīga atbilde?

—    Vikonta kungs, mazākais, uz to cer.

—    Nāciet man līdzi, es jums to došu.

—    Es labāk pagaidīšu šeit pat ārā, — sacīja ziņnesis.

Franss iegāja iekšā; uz kāpnēm viņš sastapa maestro Pastrīni.

—    Nu? — prasīja Pastrīni.

—    Nu? Kas ir? — atbildēja Franss.

—    Vai jūs redzējāt viru, kuru jums atsūtījis vikonts Morserfs?

—            Jā, es viņu redzēju un saņēmu no viņa vēstuli. Lūdzu, pagādājiet uguni!

Saimnieks pavēlēja, lai sulainis Fransam rāda uguni. Franss redzēja, ka saimnieks izskatījās ļoti izbiedēts, un tāpēc steidzās jo drīzāk vēstuli lasīt. Vēstule patiešām bija Albēra rakstīta. Viņš to lasīja divreiz, tik ļoti viņš bija pārsteigts no sekojošām rindiņām:

„Mīļais draugs!

Tiklīdz tu saņem vēstuli, esi tik labs un izņem no mana portfeļa, kurš atrodas manā rakstāmgaldā, manu kredītvēstuli un steidzies tūliņ izņemt uz to pie Tarloni četrus tūkstošus piastru, kuriem tu vēl pieliec no sevis klāt, ja summa nepietiktu! Naudu nodod tam, kas tev iedeva vēstuli! Ir ļoti svarīgi, ka es naudu dabūju tūliņ. Es vairāk nekā nerakstu un paļaujos uz tevi, tāpat kā tu uz mani katrā gadījumā vari paļauties.

Tavs draugs Albērs de Morserfs."

Zem šīm rindiņām bija vēl itāliski piezīmēts:

„Ja līdz pulksten sešiem rītu tie četri tūkstoši piastru neatradīsies manās rokās, tad grāfs Albērs Morserfs līdz pulkstens septiņiem būs beidzis dzīvot.

Luidžijs Vampa."

Šie pēdējie vārdi Fransam izskaidroja visu. Viņš tagad arī saprata, kāpēc vēstules atnesējs viņam negribēja sekot, iela tam izlikās drošāka nekā Fransa istaba. Albērs bija kritis rokā slavenajam laupītāju vadonim, par kura eksistenci tas pat bija šaubījies.

Laiks bija dārgs. Franss steidzās pie rakstāmgalda, izvilka portfeli un izņēma no tā kredītvēstuli. Tur bija pavisam izrakstīti seši tūkstoši piastru, bet Albērs pusi no tiem jau bija izņēmis. Fransam nebija līdzi nevienas kredītvēstules, jo viņš bija apmeties Florencē un uz Romu atbraucis tikai uz četrpadsmit dienām. Viņš bija paņēmis līdzi simt luidoru, no kuriem tam bija atlikuši tikai vēl apmēram piecdesmit. Franss jau gribēja doties uz hercoga Bračjāno pili, kad viņam ienāca prātā citas domas.

Viņš iedomājās par grāfu Monte-Kristo, lika pasaukt saimnieku un prasīja, vai tas nezinot, vai grāfs esot mājās.

—   Jā, ekselence, viņš nupat kā pārbrauca.

—   Tad lūdzu, saimnieka kungs, ka jūs pats mani viņam pieteiktu.

Saimnieks steidzās izpildīt Fransa uzdevumu un, pēc piecām minūtēm

atgriezies, sacīja, ka ekselence tiekot gaidīts.

Franss atrada grāfu mazā kabinetā, kas viņam bija svešs.

Grāfs nāca viņam pretim.

—     Kāds vējš jūs šinī stundā atpūtis pie manis? - viņš jautāja. - Vai jūs gribētu man darīt prieku un ar mani kopā ēst vakariņas? Tas no jūsu puses būtu ļoti laipni.

—   Nē, es nāku kādā ļoti nopietnā lietā.

—            Kādā lietā? - jautāja grāfs ar dziļu, pētīgu skatienu, kāds viņam bija īpatns. — Un kādā?

—    Vai mēs esam vieni?

—    Pilnīgi vieni, - atbildēja grāfs, kad tas pats bija pie durvīm apskatījies.

Franss rādīja viņam Albēra vēstuli.

—   Ā! Ā! — grāfs izsaucās.

—   Vai jūs redzējāt arī piebildi?

—   Jā, — atbildēja Monte-Kristo.

—    Ko jūs par to sakāt? — prasīja Franss.

—   Vai jums ir vajadzīgā summa?

—    Man trūkst astoņsimt piastru.

Grāfs piegāja pie sava rakstāmgalda un atvilka kādu atvilktni, kura bija pilna ar zeltu.

—    Es ceru, — viņš sacīja, — ka jūs mani neapvainosit un negriezīsities pie cita.

—   Jūs redzat, ka es tieši pie jums esmu atnācis, — atbildēja Franss.

—    Es par to jums pateicos, lūdzu, ņemiet!

Viņš norādīja uz ar zeltu piepildīto galda atvilktni.

—     Vai tad tiešām ir vajadzība Luidži Vampam šo summu sūtīt? — jautāja Franss, grāfu pētīgi uzlūkodams.

—    Piezīmē tas taču izteikts ļoti saprotami.

—   Vai jums varbūt nebūtu līdzeklis visu izdarīt vienkāršāk?

—    Un kāds? — prasīja grāfs izbrīnījies.

—    Ja mēs abi, piemēram, ietu pie Luidži Vampas, es esmu drošs, ka Albērs tiktu atlaists.

—    Un kāda tad man vara būtu pār laupītājiem?

—   Vai jūs viņiem neesat parādījis palīdzību, kuru tik viegli aizmirst?

—    Un kādu?

—   Vai jūs Pepīno neesat izglābis dzīvību?

—   Ā! Ā! — sacīja grāfs. — Kas jums to teica?

—    Vienalga; es to zinu.

Grāfs apklusa, uz acumirkli saraukdams uzacis.

—   Un ja es pie Vampas dotos, vai jūs mani pavadītu?

—   Ja jums mana klātbūtne nav nepatīkama?

—           Tad labi! Laiks ir jauks. Izbraukums uz Romas apkārtni mūs atspirdzinās.

—   Vai mums ieroči jāņem līdzi?

—    Nav vajadzīgs.

—    Nauda?

—    Nevajag. Kur ziņnesis?

—    Uz ielas.

—    Vai viņš gaida atbildi?

—   Jā.

—    Mums taču jāzina, uz kurieni mums jābrauc; es viņu pasaukšu.

—   Tas neko nelīdzēs, viņš negribēja nākt man līdzi augšā.

—   Jums gan ne, bet man viņš paklausīs.

Grāfs piegāja pie kabineta loga un savādi iesvilpās. Vīrs mētelī nāca tuvāk.

—   Zālīte! — sacīja grāfs, il kā tas sulainim dolu pavēles.

Vīrs tūlīt paklausīja. Viņš ar lēcienu bija viesnīcā un pēc mirkļa stāvēja pie kabineta durvīm.

—   Ā, lu las esi, Pepīno! — sacīja grāfs.

Pepīno atbildes vietā nokrita grāfam pie kājām un noklāja viņa rokas ar skūpstiem.

—   Ā! Ā! — sacīja grāfs. — Tu vēl neesi aizmirsis, ka es tev izglābu dzīvību! Tas ir daudz, jo šodien ir jau astoņas dienas.

—   Nē, ekselence, cs to nekad neaizmirsīšu, — atbildēja Pepīno ar dziļu pateicību.

—   Nekad! Tas ir ilgs laiks; bet ir jau labi, ka tu tā domā. Tagad celies augšā un atbildi!

Pepīno uzmeta Fransam bailīgu skatienu.

—   (), ekselencei dzirdot, tu vari droši runāt, viņš ir mans draugs.

—   Tad labi, — atteica Pepīno, — lūdzu jūsu ekselencei man prasīt!

—    Kā grāfs Albērs krita Luidži rokās?

—   Ekselence, francūža rati bieži sastapās ar tiem ratiem, kuros sēdēja Terēze.

—    Vadoņa mīļākā?

—   Jā, francūzis viņai uzmeta laipnus skatienus, Terēze atbildēja; viņš viņai svieda puķes, viņa viņam tāpat, protams, ar vadoņa atļauju, kurš sēdēja ratos.

—    Kā? — iesaucās Franss. — Luidži Vampa bija romiešu zemnieču ratos?

—    Par kučieri.

—   Tālāk! — sacīja grāfs.

—     Nu! Pēc tam francūzis noņēma masku; Terēze darīja tāpat. Francūzis lūdza no viņas satikšanos, Terēze apsolījās. Bet Terēzes vietā pie Sansebastjāno baznīcas ieradās Bepo.

—    Kā? — pārtrauca Franss. — Tā zemniece, kura viņam nopūta mo- ccoletto svecīti…

—    Bija piecpadsmit gadus vecs puika.

—    Un Bepo viņu izveda no pilsētas? — prasīja grāfs.

—     Jā.Mačelas ielas galā gaidīja rati. Bepo iekāpa tajos un uzaicināja francūzi viņam sekot, tas nelika divreiz teikt. Bepo paziņoja, ka tiem esot jābrauc kādu jūdzi atstatu no Romas uz kādu villu. Francūzis apgalvoja, ka tas esot gatavs viņam sekot līdz pat pasaules galam. Kad tic kādu gabalu bija braukuši un francūzis sāka palikt uzbāzīgs, Bepo izvilka pāris pistoļu un turēja tās viņam pie krūtīm. Tūlīt kučieris apturēja zirgus un darīja to pašu. Tūlīt arī četri no mūsējiem bija klāt, un francūzim bija jāpadodas. Viņš tika aizvests uz katakombām pie Luidži un Terēzes, kuri jau viņu gaidīja.

—     Labi! — sacīja grāfs, pret Fransu pagriezies. — Atgadījums ir ļoti jocīgs.

—    Es arī to par tādu uzskatītu, ja tas nebūtu noticis ar manu draugu, bet gan ar citu.

—   Tad brauksim viņam pakaļ. Vai jums ir rati?

—    Nē.

—    Tas nekas. Es esmu norīkojis, ka man dažādiem gadījumiem zirgi stāv iejūgti dienu un nakti.

—    Pilnīgi iejūgti?

—    Jā, es esmu ļoti iedomīgs, un dažreiz man piepeši uznāk griba doties uz kādu pasaules malu.

Grāfs pazvanīja un pavēlēja sulainim piebraukt ratus.

Grāfs, Franss un Pepīno nokāpa lejā.

Rati gaidīja pie durvīm. Alī sēdēja uz bukas. Franss viņā pazina mēmo vergu no Monte-Kristo apakšzemes pils.

Franss ar grāfu iesēdās ratos, un Pepīno nosēdās blakām Alī uz bukas, un zirgi auļiem devās uz priekšu. Pie pilsētas vārtiem sargs viņus gribēja apturēt, bet Monte-Kristo izvilka gubernatora izrakstītu atļauju, ar kuru tam bija dota iespēja katrā laikā, vai tā būtu diena vai nakts, izbraukt no pilsētas. Sargs dabūja luidoru par savām pūlēm, un viņi brauca tālāk.

Viņi brauca pa veco Apijas ielu, kurai visapkārt atradās kapenes. Laiku pa laikam Franss manīja no mūru drupām parādāmies kādus tēlus, bet pēc Pepīno dotās zīmes tie atkāpās. Netālu no Karakalla cirka rati apstājās. Pepīno atvēra durvis, un Franss ar grāfu izkāpa.

Tad grāfs ar Pepīno klusām sarunājās, un Pepīno viņiem gāja pa priekšu.

Viņi gāja pa eeliņu, kurš veda no kalna lejup. Drīz tie ēnā ieraudzīja divus tēlus, kuri savā starpā sarunājās.

—    Vai mēs varam iet tālāk, — Frans — prasīja grāfam, — vai mums jāgaida?

—    Nāciet! Tas ir Pepīno, kas sargam paziņo par mūsu atnākšanu.

Kad Franss ar grāfu viņiem tuvojās, laupītājs sveicināja.

—   Ja ekselence grib sekot, — sacīja Pepīno, — ieeja katakombās atrodas pēc dažiem soļiem.

—    Labi, — sacīja grāfs, — ej pa priekšu!

Patiesi, starp krūmiem un klintīm atradās kāda plaisa, kurā tikai viens vīrs varēja ielīst. Pepīno ielīda pirmais, tad grāfs, un viņam sekoja Franss. Tiklīdz viņi bija dažus soļus pagājuši uz priekšu, kad telpa kļuva arvien platāka. Pepīno iededza lāpu. Pēc kādiem soļiem atskanēja sauciens: „Kas tur?" — un lāpa apspīdēja uzvilktu šautenes gaili. ,

—    Labs draugs! — atbildēja Pepīno un gāja viens pats-trz priekšu, arī otram sargam kādus vārdus čukstēdams, pēc kuriem šis, tāpat kā pirmais, sveicināja un apmeklētājiem deva zīmi, ka tie var netraucēti iet tālāk. Aiz sarga atradās trepes ar divdesmit pakāpieniem. Viņi pa tām nokāpa un atradās līķu velvē. Caur spraugām iespiedās mēness gaisma un atspīdēja iedobumus klinšu sienā, kur agrāk bija glabājušies zārki.

Grāfs uzlika Fransa roku uz pleca:

—    Vai gribat redzēt laupītāju nomelni?

—    Labprāt! — atbildēja Franss.

—    Tad iesim… Pepīno, izdzēs lāpu!

Pepīno paklausīja, un viņi atradās dziļākajā tumsā un tikai gar sienām varēja pamanīt šur un tur lēkājam sarkanu uguns atspīdumu. Grāfs veda Fransu ar tādu izveicību, it kā tas tumsā varētu redzēt.

Caur spraugu viņi tagad varēja ieskatīties kādā četrstūrainā telpā, kuras sienas, tāpat kā velvē, bija viscaur izcirstas iedobumos. Telpas vidū atradās četri lieli akmeņi, kuri agrāk bija noderējuši par altāriem, to pierādīja arī virs tiem atrodošais krusts. Uz kāda stūra bija nostādīta lampa, kura ar vāju gaismu apspīdēja svešādu skatu, kurš atklājās abu aplūkotāju acīm.

Kāds vīrs, ar elkoni uz staba atspiedies, lasīja grāmatu; tas bija laupītāju virsnieks Luidži Vampa. Viņam visapkārt pie zemes gulēja ap divdesmit vīru, mēteļos ietinušies, katras ar pistoli rokā. Telpas dibenā šurp un turpu staigāja sargs.

Kad grāfam likās, ka Franss šo ainu bija diezgan aplūkojis, viņš pielika pirkstu pie lūpām par zīmi, lai ciestu klusu, un nokāpa pats pa kāpnēm, ieiedams telpā, kur tas taisni tuvojās Luidži Vampam, kurš tā bija nogrimis lasīšanā, ka viņa tuvošanos nepamanīja.

—    Kas tur? — uzsauca sargs, kurš pamanīja blakus Luidži kādu ēnu. Pie šā uzsauciena Luidži strauji pielēca kājās un izvilka no jostas pistoli. Acumirklī visi laupītāji bija kājās, un pret grāfu bija vērsti kādi divdesmit šauteņu stobri.

—     Nu, — pēdējais sacīja pilnīgi mierīgi, — mans mijais Vampa, tu mēdz savus draugus saņemt ļoti savādi.

—    Ieročus nost! — iesaucās Vampa, ar vienu roku pavēloši mādams, kamēr tas ar otru roku noņēma godbijīgi cepuri.

—     Piedodiet grāfa kungs, jūsu apciemojums ir tik pārsteidzošs, ka es jūs nepazinu.

—     Liekas, Vampa, ka jums dažā labā ziņā ir vāja atmiņa, — atteica grāfs, — un ka jūs aizmirstat ne tik vien ļaužu izskatu, bet arī ar viņiem slēgtos līgumus.

—    Un kādu līgumu es gan būtu aizmirsis, grāfa kungs? — prasīja laupītājs ar tādu izskatu, ka tas būtu gatavs savu kļūdu labot.

—    Vai mēs nebijām nolīguši, — sacījs grāfs, — ka ne tik vien manai, bet arī manu draugu personai jums jābūt svētai?

—    Un ko tad es būtu darījis šīm nolīgumam pretim, ekselence?

—   Jūs šovakar esat šurp atvedis grāfu Albēru de Morserfu; šis jaunais cilvēks pieder pie maniem draugiem, viņš dzīvo ar mani kopā viesnīcā un manos pasta ratos piedalījās braucienos. Un tomēr jūs viņu esat sagūstījis un prasāt par viņu izpirkšanas naudu.

—     Kāpēc jūs mani uz to nedarījāt uzmanīgu, jūs, citi? — sacīja vadonis, pagriezdamies pret vīriem, kuri no viņa skatiena atkāpās. — Kāpēc jūs man uzkrāvāt kaunu izrādīties nepateicīgam grāfa kungam, no kura atkarīga visu mūsu dzīvība? Pie Pestītāja asinīm! Ja es domātu, ka no jums kāds ir zinājis, ka jaunais vīrs ir ekselences draugs, cs tam uz vietas būtu iedzinis lodi pierē!

—     Redziet, — grāfs sacīja Fransam, — es jums teicu, ka te bijusi pārskatīšanās.

—    Vai jūs, ekselence, neesat viens? — prasīja Vampa nemierīgi.

—   Tas ir kungs, kuram bija adresēta vēstule; es viņu paņēmu līdzi, lai tam parādītu, ka Luidži Vampa ir vīrs, kas tur vārdu. Nāciet, barona kungs, — viņš sacīja Fransam, — Luidži Vampa jums pats sacīs, cik nepatīkama tam ir šī pārskatīšanās.

Franss un vadonis pagāja viens otram kādus soļus pretim.

—     Esiet sveicināts, — sacīja Vampa, — jūs dzirdējāt, ko grāfs teica un ko es atbildēju. Es tikai varu vēl piemetināt, ka labprāt vēlētos padarīto nedarbu pārvērst par nenotikušu, ja arī man būtu jāsamaksā vairāk neka četri tūkstoši piastru, kurus es prasīju kā izpirkšanas naudu par vikonta kungu.

—        Bet kur ir sagūstītais? — Franss prasīja, nemierīgi apkārt skatīdamies.

—       Viņam taču nekas ļauns nebūs noticis? — vaicāja grāfs, uzacis saraukdams.

—       Sagūstītais ir tur, — teica Vampa, rādīdams uz to vietu, kur sargs staigāja šurpu turpu, — es pats iešu paziņot viņam par viņa atsvabināšanu.

—    Ko dara sagūstītais? — viņš jautāja sargam.

—      Es tiešām nezinu, vadoni, — sargs atbildēja, — jau vairākas stundas neesmu dzirdējis viņu nc pakustamies.

—    Nāciet, ekselence! — teica Vampa grāfam un Fransam.

Abi sekoja vadonim, augšā kāpdami pa kādām trepēm līdz durvīm, kuras Vampa pats atvēra. Cietuma telpās dega neliela lampiņa, un tās gaismā viņi redzēja Albēru kādā kaktā laupītāju dotā mētelī ietinušos un dziļā miegā guļam.

—      Ā! — teica grāfs, savādi smaidīdams. — Tas nav nemaz smādējami: vīrs, kuram ap pulkstens septiņiem jātop nošautam, guļ tik mierīgā miegā!

Vampa uzlūkoja Albēru ar zināmu cienību; šāda bezbailība viņam iedvesa bijību.

—       Jums taisnība, grāfa kungs, — viņš tad teica, — šim vīram vajag būt jūsu draugam.

Tad viņš tuvojās Albēram un, aizskardams to pie pleca, teica:

—    Ekselence, esiet tik laipns, piecelieties!

Albērs izplēta rokas, berzēja acis un beidzot galīgi atmodās.

—       A, jūs tas esat, vadoni? — viņš teica. — Velns parāvis! Jums vajadzēja ļaut man vēl drusciņ pagulēt. Man bija tāds skaists sapnis: es dejoju galopu ar komtesi G… pie Torlonia. — Tad viņš izvilka no kabatas savu pulksteni, kuru laupītāji viņam bija atstājuši, lai pats pārliecinātos, kura stunda.

—       Pulkstenis tikai pusdivi! — viņš iesaucās. — Kāda velna dēļ jūs tik agri ceļat mani augšā?

—    Lai paziņotu jums, ka jūs esat brīvs, ekselence.

—       Mans mīļais! — Albērs atbildēja jautri, bezbēdīgi. — Turpmāk turieties pie Napoleona Lielā paražas, kurš mēdza sacīt: «Modiniet mani tikai nepatīkamu ziņu dēļ!" Ja jūs man būtu ļāvis gulēt, es būtu pabeidzis savu galopu un būtu par to jums mūžīgi pateicīgs… Tātad mana izpirkšanas nauda ir jau atsūtīta?

—    Nē, ekselence.

—    Kādā kārtā tad cs esmu ticis brīvs?

—       Ir atnācis vīrs, kurš. pilnīgi pēc savas gribas var ar mani rīkoties; tas ir jūs atprasījis.

—    A, tas jau ir ļoti laipns kungs!

Albērs lūkojās visapkārt un ieraudzīja Fransu.

—     Kā? — viņš teica. — vai tu tas esi, mans mīļais Frans, kurš tik tālu iet sevis uzupurēšanā?

—     Ne es, — atteica Franss, - bet mūsu kaimiņš — grāfs Monte- Kristo.

—    A! Pie velna! Grāfa kungs! — jautri iesaucās Albērs, sakārtodams savas aproces un kravati. — Jūs esat ļoti varens virs, un cs ceru, ka jūs mani ieskaitīsit par savu mūžīgo parādnieku tiklab jūsu agrākās laipnības dēļ, kā arī sevišķi šīs reizes dēļ.

Viņš sniedza grāfam roku, bet nelikās manot, ka grāfam pārskrēja šalkas, viņa roku saņemot.

Bandīts visu šo skatu uzlūkoja ar pārsteigumu. Viņš bija paradis redzēt, ka viņa gūstekņi drebēja no viņa, un šeit viņa priekšā bija jauneklis, kura jautrais un zobgalīgais prāts necik nebija traucēts. Franss bija sajūsmināts, ka Albērs pat bandīta priekšā bija uzturējis savas tautas godu.

—     Mans mīļais Albēr, — viņš teica, — ja tu mazliet pasteigsies, tad mēs vēl varam paspēt uz Torlonia balli pirms slēgšanas. Tu varētu patiesībā piepildīt savu sapni par galopu ar komtesi G. un tev nevajadzēs dusmoties uz senjoru Luidži, kurš šinī lietā tiešām izturējies kā smalks vīrs.

—    Tā, tiešām! — atteica Albērs. — Tev taisnība; pa divām stundām mēs varam būt tur. Senjor Luidži, vai vēl jāizpilda kāda formalitāte, lai es varētu iet?

—   Nē, mans kungs, — atteica bandīts, — jūs esat brīvs kā putns gaisā.

—    Nu, labi, tad dzīvojiet vesels! Nāciet, mani kungi, iesim!

Viņi kopā nokāpa pa kāpnēm un nonāca lielajā zālē, kur visi bandīti godbijīgi noņēma cepures viņu priekšā. Vampa pats paņēma no Pepīno rokas lāpu, lai pavadītu ar godu savus viesus; ne kā sulainis viņš gāja viņu priekšā, bet kā karalis, kurš pavada līdz durvīm ārzemju sūtņus. Pie durvīm nonācis, viņš paklanījās.

—     Un tagad, grāfa kungs, — viņš teica, — es vēlreiz atvainojos un ceru, ka jūs to, kas noticis, neņemsit man turpmāk ļaunā.

—     Nē, mans mīļais Vampa, — atteica grāfs, — bez tam jau jūs savu pārskatīšanos vēršat par labu tik smalkā kārtā, ka pat varu justies spiests jums vēl izteikt pateicību.

—    Mani kungi, — tagad Vampa teica abiem draugiem, — mans aicinājums varbūt jums neliksies diez cik pievilcīgs, bet es varu jums apgalvot, ka jūs, ja jums kādreiz patiktu mani atkal apmeklēt, man visur būsit mīļi viesi, lai jūs mani atrastu kur atrazdami.

Franss un Albērs sveicināja; grāfs aizgāja pirmais, Franss palika mazliet iepakaļ.

—    Vai, ekselence, vēl ko pavēlat? — jautāja Vampa smaidīdams.

—            Jā, tiešām, es gribētu labprāt zināt, kādu grāmatu jūs tik uzmanīgi lasījāt, kad mēs atnācām.

—    Tie ir Cēzara komentāri, mana mīļotā grāmata, — atteica bandīts.

—    Kur tu paliec, Frans? — sauca Albērs.

—    Es jau nāku, — atbildēja Franss un izgāja no katakombām.

—            Tagad, grāfa kungs, pasteigsimies; man neizsakāmi rūp šo nakts pārpalikušo daļu pavadīt pie hercoga Bračjāno.

Viņi atrada ratus tanī pašā vietā, kur bija tos atstājuši. Grāfs teica Alī vienu vienīgu vārdu, un zirgi vēja ātrumā devās uz priekšu. Tieši pulksten divos abi draugi ienāca dejas zālē pie hercoga BračjānQ.

—            Cienījamā kundze, — teica vikonts Albērs de Morserfs, tuvodamies komtesei. — Jūs vakar bijāt tik laipna un apsolījāt man galopu, es gan nāku mazliet par vēlu atgādināt jums šo laipno solījumu, bel šeit mans draugs, kura patiesīgumu jūs pazīstat, var jums apliecināt, ka novēlošanās nav mana vaina.

Atskanēja valša mūzika, un Albērs ar grāfieni steidzās dejotāju drūzmā.

Franss domāja par dīvaino trīsēšanu, kura bija sagrābusi grāfu, kad Albērs bija saņēmis viņa roku; viņš grāfu pastāvīgi novēroja, un jau vairākas reizes viņš bija šo trīsēšanu pamanījis.

XV

Norunāta satikšanās

Tiklīdz otrā rītā Albērs bija piecēlies, viņš aicināja savu draugu apmeklēt grāfu Monte-Kristo. Fransam viņš vakar bija pateicies, bet tāds svarīgs pakalpojums pelnīja divkārtīgu pateicību.

Franss, kuru dzina pie grāfa ar atturību apvienota ziņkārība, bija gatavs pavadīt Albēru.

— Grāfa kungs, — teica Albērs, — atļaujiet man jums šodien atkārtot, ko es vakar jums tiku teicis, ka es nekad neaizmirsīšu, kādos apstākļos

jūs man parādījāt savu palīdzību, un ka man jums jāpateicas ja ne par savu dzīvību, tad vismaz par brīvību.

—   Mīļais kaimiņ, — smiedamies atteica grāfs, — jūs to uzskatāt par pārāk lielu, ko es biju tik laimīgs jūsu labā darīt. Jūs man varat tikai pateikties par divdesmit tūkstošiem ietaupītu franku, tas ir viss. Jūs redzat, ka par to nav pat vērts runāt. Bet atļaujiet man izteikt jums savu augstāko apbrīnu par neredzēto bezbailību un drošsirdību, ar kādu jūs izturējāties!

—    Ak, ko, grāfa kungs, es nāku jūs jautāt, vai es, vai manējie jums var būt kaut kādā ziņā palīdzīgi. Mans tēvs, grāfs de Morserfs, spānietis no dzimuma, ieņem augstu stāvokli Francijā un viņam ir ietekme arī Spānijā. Pavēliet par mums visiem!

—    Labi, de Morserfa kungs, — atbildēja grāfs, — ar prieku es pieņemu jūsu piedāvājumu; man varbūt būs gadījums jūs lūgt sniegt lielu pakalpojumu.

—    Un tas būtu?

—   Es vēl nekad neesmu bijis Parīzē, Parīzi nemaz nepazīstu, — atteica grāfs.

—  Tiešām? — iesaucās Albērs. — Kā jūs spējāt līdz šim atlikt Parīzes apmeklēšanu? Tas ir gluži neticami!

—    Un tomēr tā ir. Bet es līdz ar jums jūtu, ka ir neiespējami ilgāk kavēt iepazīšanos ar smalkās pasaules galvaspilsētu. Varbūt es šo nepieciešamo ceļojumu būtu uzņēmies arī jau agrāk, ja būtu pazinis kādu vīru, kas būtu varējis mani ievest šinī pasaulē.

—   Ā! Tāds vīrs kā jūs! — iesaucās Albērs.

—    Jūs esat ļoti laipns. Bet kad es nevaru lepoties ne ar kādu citu nopelnu kā vienīgi ar to, ka ar saviem miljoniem varu pieveikt jūsu bagātākos baņķierus, tad es arī nerādījos Parīzē, jo negribēju biržā spekulēt. Tagad jūsu laipnais priekšlikums lietu dara citādu. Sagatvojieties, mans mīļais de Morserfa kungs (grāfs šos vārdus pavadīja ar savādu smaidu), sagatavojieties, kad es braucu uz Franciju, atvērt man vārtus uz šo pasauli, kurā es būšu tikpat svešs kā merons vai Kohimas ķīnietis.

—   Ā! Es to daru ar lielāko prieku, — atbildēja Albērs, — toties labprātīgāk, — neizzobo mani par daudz, mīļo Frans, — ka es šorīt saņēmu vēstuli, kura mani sauc uz mājām svarīgās darīšanās, proti: sakaru nodibināšanai ar ļoti cienījamu namu, kuram Parīzes lielajā pasaulē ir vislabākā slava.

—   Sakaru nodibināšana ar precībām? — smiedamies jautāja Franss.

—   Ak, mans Dievs, jā! Kad tu atgriezīsies Parīzē, tu mani atradīsi kā nopietnu vīru, varbūt kā lielas ģimenes tēvu. Tas labi saderēs kopā ar

manu iedzimto nopietnību. Vai ne? Visādā ziņā, es jums atkārtoju, grāf: es un manējie esam jums padoti ar sirdi un dvēseli.

—        Es ar prieku pieņemu jūsu piedāvājumu, — teica grāfs, — jo tas man palīdzes īstenot sen lolotos nodomus.

Franss nevienu mirkli nešaubījās, ka šie nodomi ir tie paši, par kuriem jūras braucējs Sindbads bija minējis dažus vārdus, un uzlūkoja grāfu, kamēr tas runāja, lai varbūt izdibinātu, kādi ir šie nodomi, kuri grāfu ved uz Parīzi. Bet šā vīra dvēselē lasīt bija grūti, it sevišķi vēl tad, kad viņš aizsedzās ar smaidiem.

—        Bet, grāf, — teica Albērs, kurš bija gluži aizgrābts, ka varēs ievest Parīzes augstākās aprindās tādu vīru kā grāfs Monte-Kristo, — vai tikai jūsu ceļojuma nodoms neizklīst ar pirmo vēju?

—        Nē, goda vārds, — teica grāfs, — es gribu un man vajag braukt uz Parīzi.

—    Un kad jūs brauksit?

—    Nu, kad jūs būsit Parīzē?

—        Es? — teica Albērs. — Ā, pēc četrpadsmit dienām, vēlākais pēc trim nedēļām; tas ir viss.

—       Nu, labi! — atteica grāfs. — Es dodu jums trīs mēnešus; jūs redzat, es ļauju jums diezgan laika.

—       Un pēc trim mēnešiem, — iesaucās Albērs, — jūs pieklauvēsit pie manām durvīm?

—       Vai jūs gribat satikšanos noteikt zināmā dienā un stundā? — jautāja grāfs. — Saku jums jau iepriekš, ka esmu briesmīgi akurāts.

—       Noteikt zināmā dienā un stundā! — iesaucās Albērs. — Tas jau ir brīnumjauki!

—       Nu, labi, — teica grāfs un paņēma kalendāru, kurš bija pakārts pie spoguļa.

—          Šodien ir marta pirmā diena, — viņš turpināja un, pulkstenī palūkodamies, piebilda: — pulkstenis ir desmit un trīsdesmit minūtes. Vai ,gribat mani sagaidīt šā gada jūnija pirmajā dienā pulkstens desmitos un trīsdesmit minūtēs?

—    Vareni! — iesaucās Albērs. — Brokastis jau būs galdā.

—    Kur jūs dzīvojat?

—    Heldera ielas 27. namā.

—       Jūs dzīvojat viens kā vecpuisis, vai es jūs netraucēšu kaut kādā ziņā?

—       Es dzīvoju sava tēva namā, bet atsevišķā paviljonā, kurš atdalīts no pārējā nama.

—    Labi.

Grāfs paņēma savu piezīmju grāmatiņu un ierakstīja; „Heldera ielā 27, jūnija l.dienā, 10.30 no rīta."

—           Un nu esat pārliecināts, — teica grāfs, — ka jūsu pulksteņa rādītājs nebūs akurātāks nekā es.

—    Vai es jūs vēl redzēšu pirms aizceļošanas? — jautāja Albērs.

—   Tas ir atkarīgs no tā, kad jūs braucat.

—    Es braucu rītvakar ap pulkstens pieciem.

—           Tad man jāsaka jums jau tagad ardievas; man ir darīšanas Neapolē, un tikai sestdienas vakarā vai svētdienas rītā es pārbraukšu.

—             Un jūs, barona kungs, — jautāja kungs Fransam, — vai jūs arī braucat projām?

—    Jā, uz Venēciju; es palieku vēl vienu vai divus gadus Itālijā.

—   Tātad mēs Parīzē laikam redzēsimies?

—    Es baidos, ka man nebūs tā prieka.

—            Nu, tad ardievu, mani kungi, laimīgu ceļu! — teica grāfs, sniegdams abiem draugiem roku.

Tā bija pirmā reize, kad Franss aizskāra grāfa roku. Viņš nodrebēja, jo grāfa roka bija auksta kā miroņa roka.

—            Kas tev kait? — Albērs jautāja Fransam, kad viņi bija atkal sasnieguši savu istabu. — Tu izskaties gluži savāds.

—            Jā, — atbildēja Franss, — es atzīstos, grāfs uz mani atstāj savādu iespaidu. Viņš ir noslēpumains cilvēks un es ar nemieru vien varu iedomāties jūsu satikšanos Parīzē.

—            Ar nemieru? Ak, vai tu neesi pie pilna prāta, mans mīļais Frans? — iesaucās Albērs.

—            Kā tu gribi, — atteica Franss, — vai ārprātā vai ne, bet tā ir, kā es tev sacīju.

—            Klausies! — teica Albērs. — Un es pat priecājos, ka man ir gadījums tev to sacīt. Aizvien esmu novērojis, ka tu izturējies ļoti vēsi pret grāfu, kamēr viņš bija vienmēr pilnīgi uzmanīgs un laipns pret mani. Vai tev ir kāds sevišķs iemesls būt pret viņu nelaipnam vai atturīgam?

—    Varbūt.

—    Vai tu viņu varbūt esi jau kaut kur saticis agrāk?

—   Jā gan.

—    Un kur?

—            Vai tu man apsolies nekad nevienam nesacīt ne vārda par to, ko tev stāstīšu?

—    Es apsolos.

—    Nu, tad klausies!

Franss izstāstīja Albēram par savu izbraukumu uz Monte-Kristo salu un satikšanos ar jūras braucēju Sindbadu, tad par nejaušo sastapšanos Kolizejā un par sarunu starp grāfu un Luidži Vampu, ko viņš bija neviļus noklausījies. Beigās viņš stāstīja par pagājušās nakts notikumiem, ka viņš pamanījis, ka no izpirkšanas summas trūkstot seši līdz septiņi simti piastru, kā viņš iedomājies lūgt palīdzību grāfam un kā grāfs izpestījis Albēru.

Albērs klausījās ar lielu interesi.

—    Nu, — viņš beidzot teica, — kas tad tev visā liekas šaubīgs? Grāfs ir ceļotājs, viņam pašam ir sava jahta, jo viņš ir bagāts. Ej uz Portsmutu un Sauthemptonu, tu redzēsi ostas pilnas ar jahtām, kas pieder bagātiem privātļaudīm. Lai tam būtu dzimtene, kur atpūsties, lai būtu godīgi ēdieni un nevajadzētu saindēties ar šiem Itālijas virumiem, lai nebūtu jāguļ šinīs briesmīgajās gultās, kurās dzīvs cilvēks nevar aizmigt, tāpēc viņš sev licis iekārtot dzīvokli Monte-Kristo salā. Kad dzīvoklis bija gatavs, viņš baidījās, ka Toskānas valdība nedarītu viņam kaut kādas nepatikšanas, un nopirka salu līdz ar grāfa vārdu. Vai tad nav daudz tādu, kas ir pieņēmuši savus ģimenes vārdus no savām muižām, kā, piemēram, tavs tēvs?

—    Bet, — iemeta starpā Franss, — šie korsikāņu bandīti, kas atrodas viņa pavadonībā?..

—   Nu, kas tad tur ko brīnīties? Tu zini tikpat labi kā es, ka korsikāņu bandīti nav nekādi zagļi, bet vienkārši bēgļi, kurus kaut kāda vendeta ir piespiedusi atstāt savu tēviju; tātad ar viņiem var satikties, sevi nebūt nekompromitējot. Es tev saku, ja es pats kādreiz nonāktu Korsikā, vispirms apmeklētu bandītu vadoni Kolombu un tad tikai gubernatoru.

—    Bet Vampa un viņa banda? — jautāja Franss. — Tie ir ļaudis, kuri uzbrūk, lai laupītu un zagtu, to tu neliegsi. Un ko tu saki par grāfa iespaidu uz tādiem ļaudīm?

—     Es saku, — atbildēja Albērs, — ka šim iespaidam uz bandītiem laikam varu pateikties par savu dzīvību un ka man tāpēc nenākas stingri spriest. Tātad tev nav jāņem ļaunā, ja nepieskaitu to viņam par lielu noziegumu, bet pat vēl atvainoju, ka viņš man glābis ja ne dzīvību, tad vismaz četrus tūkstošus piastru, tas ir, tādu summu, kādu Francijā diezin vai būtu devuši par manu dzīvību, no kā tu redzi, ka arī šoreiz pravietis netiek savā tēvijā cienīts.

—    Nu, tu labi teici: tēvija! Kur tad grāfam ir viņa tēvija? Kādā valodā viņš runā? No kā viņš dzīvo? No kurienes viņa lielā bagātība? Kāda bija viņa dzīves pirmā noslēpumainā daļa? Kas ir izplatījis pār otro daļu šo drūmo, cilvēku naidīgo gaismu? To gribētu zināt tavā vietā.

—   Mans mīļais Frans, — atteica Albērs, — kad tu pēc manas vēstules saņemšanas atradi, ka grāfa iespaids varētu mums būt derīgs, tad tu tieši aizgāji pie viņa un teici: „Mans draugs Albers de Morserfs ir briesmās, palīdziet man viņu izpestīt." Vai ne tā?

—    Vai viņš tad tev prasīja: „Kas ir šis Albērs de Morserfa kungs? No kurienes viņš ņēmis savu vārdu? Kā ticis pie mantas? No kā viņš dzīvo? No kurienes viņš nāk? Kur dzimis?" Saki, — vai viņš tevi par to visu jautāja?

—    Nē, tas man tiešām jāatzīst.

—    Viņš atnāca un izrāva mani no Vampas varas, kurā es, neskatoties uz visu izrādīto bezbailību, tomēr jutos diezgan neomulīgi. Nu, mans mīļais, kad viņš kā pretpakalpojumu no manis nekā vairāk neprasa kā to, ko mēs darām katru dienu kuram katram nepazīstamam itāliešu vai krievu princim, kurš brauc caur Parīzi, tas ir, ka ievedām viņu augstas sabiedrības salonos, — vai tad tu tiešām vari gribēt, lai es viņam atraidu šo lūgumu? Nē, Frans, tas neiet!

—    Dari, ka tu gribi, — teica Franss, jo visa Albēra ieruna nebija apstrīdama, — viss, ko tu saki, ir gluži taisnība; bet tomēr man nebūtu mazāk taisnība, ka grāfs Monte-Kristo ir noslēpumains, drūms cilvēks, kurš iedveš bailes.

Otrā dienā ap pulkstens pieciem abi draugi šķīrās. Albērs de Morserfs — lai brauktu uz Parīzi, Franss de E'pinē — lai pavadītu četrpadsmit dienas Venēcijā.

Pirms Albērs iekāpa savos ratos, viņš viesnīcas apkalpotājam vēl nodeva vizītkarti grāfam Monte-Kristo; tik ļoti viņam rūpēja, ka grāfs tiešām nonāktu pie viņa. Uz kartes bija uzraksts:

„Vikonts Albērs de Morserfs.

Jūnija 1. dienā, 10.30 no rīta, Heldera ielā 27.,,

TREŠĀ DAĻA

.

I Sagaidīšana

Māja, kuru Albērs dc Morserfs grāfam Monte-Kristo bija nozīmējis par satikšanās vietu, atradās Heldera ielā. Albērs kādā šīs mājas blakus- spārnā apdzīvoja ne visai lielu atsevišķu dzīvokli, kamēr ēkas galveno dalu ar visām greznajām, plašajām telpām ieņēma grāfs un grāfiene de Mor- serfi.

Minētās dienas rītā Albērs garlaikodamies sēdēja uz sofas savā mazajā salonā un pārskatīja žurnālus, kurus sulainis viņam bija atnesis reizē ar rīta kafiju. Te bija sadzirdams viegls troksnis, pie vārtiem piebrauca kādi rati, un sulainis pēc tam pieteica Debrē kungu. Istabā ienāca kāds jauns, gaišmatains vīrietis, ļoti garš un kalsns, ar plānām, cieti sakniebtām lūpām un veikalniecisku izskatu.

—    Labrīt, mīļo Lisjēn! — sacīja Albērs. — Jūs mani drusku sabaidījāt, es jūs no visiem gaidīju pēdējo, un jūs nākat pirmais. Vai tad ministrijā šodien nav sēdes, vai tā atkal kritusi?

—    Nomierinieties, mīļais, — sacīja Debrē, uz dīvāna atsēzdamies, — mēs gan dažreiz šķobāmies, bet krist mēs nekrītam, neraugoties vēl uz to, ka ar Spānijas poiitiku mūsu stāvoklis ir pavisam nodrošināts.

—     Ak jā, tātad taisnība, ka jūs donu Karlosu pavisam izdzenāt no Spānijas?

—   Ne gluži tā, mīļais; mēs donu Karlosu pārvedām pār Francijas robežu citā pusē un uzņēmām viņu kā viesi. Vai tad jūs neesat par to jau dzirdējis? Kopš vakardienas par to jau runā visa Parīze, un aizvakar šī lieta jau bija zināma biržā, jo Danglāra kungs (nezin kur šis vīrs visu tik drīz uzzina) uz šā pamata ir spekulējis un arī vinnējis veselu miljonu.

—    Un jūs, kā redzu, ordeņu lentu.

—    Hm! Man tika piesūtīta Kārļa III zvaigzne, — viegli atbildēja Debrē.

—    Un tāpēc es jūs šorīt tik agri ieraugu? — prasīja Albērs.

—   Nē, bet es nakti pavadīju, vēstules un depešas rakstīdams, pret ritu gan apgūlos, bet nespēju iemigt un tāpēc izgāju pastaigāties. Buloņas me- žiņā man uznāca varena ēstgriba un reizē arī mocīja garš laiks. Es atminējos, ka pie jums šodien būs mazi svētki, — un te nu es esmu: esmu izsalcis, pabarojiet mani, man ir garš laiks, izklaidējiet manu melanholiju!

—   Tas ir man patīkams pienākums, — sacīja Albērs, piezvanīdams savam sulainim. — Žermēn, atnesiet vīnu un biskvītu! Un, kas attiecas uz izklaidēšanu, — viņš sacīja, pret Debrē pagriezies, — tad es jums šodien sagādāšu kādu jaunu iepazīšanos.

—   Ar kādu kungu vai dāmu?

—   Ar kādu vīru.

—   Ak, tādus es jau pazīstu daudz.

—    Bet jūs nepazīstat nevienu, kas būtu tāds kā šis.

—   No kurienes tad viņš gan nāk? Vai no pasaules gala?

—   Tas viņam vēl nav liels tālums.

—   Pie joda! Ka tikai viņš mums neizjauc brokastis; man tikai veicas ar ēšanu, kad atrodos starp ļaudīm, kuri man patīk.

—   Cerēsim uz labāko.

—   Bošāna kungs, — pieteica sulainis.

—   Nāciet, nāciet, jūs briesmīgais kritiķi! — sacīja Albērs, iedams ienācējam pretim. — Jūs būsit pie mūsu maltītes, kuru drīz vien varēsim sākt, ja nemaldos, tad redzu tur arī nākam Šato-Reno kungu. Tiešām sulainis arī drīz pēc tam pieteica:

—   Šato-Reno kungs! Maksimiliāns Moreļa kungs.

—    Morelis? — Albērs pārsteigts nomurmināja. — Morelis? Kas tas tāds?

Viņš nebija vēl izrunājis, kad istabā ienāca jauns, skaists vīrietis, gadus trīsdesmit vecs, muižnieks no galvas līdz papēžiem. Viņš satvēra Albēra roku.

—   Atļaujiet, mans mīļais, — viņš sacīja, — ka jūs iepazīstinu ar kapteini Moreļa kungu. Viņš ir mans draugs, jā, vēl vairāk, mans dzīvības glābējs. Te būs mūsu varonis!

To teicis, viņš pagāja drusku sānis, lai dotu vietu jaunam vīrietim ar staltu augumu un cēlu izskatu. Lasītāji atcerēsies viņu redzējuši Marseļā, viņa tēva namā. Viņš valkāja pa pusei austrumnieku, pa pusei franču uniformu ar Goda Leģiona ordeni.

—   Mans kungs, — sacīja Albērs ar sirsnīgu laipnību, — barons Šato- Reno zināja, ka es priecāšos ar jums iepazīties, esiet mūsu draugs, tāpat kā jūs esat viņa draugs!

—    Ļoti jauki, — sacīja Šato-Reno, — jums tikai jāvēlas vēl, mīļais vikont, lai viņš jums darītu to, ko viņš manā labā darīja.

—    Ko tad viņš ir darījis? — prasīja Albērs.

—   Ak, — Morelis runāja pa vidu, — nav vērts par to runāt, barona kungs pārspīlē.

—   Kā? — izsaucās Šato-Reno. — Nav vērts par to runāt? Dzīvība nav vērta, ka par viņu runā?.. Tas ir par daudz filozofiski, mans mīļais Moreļa kungs… Tas noder jums, jo jūs savu dzīvību ik dienas liekat uz spēles, bet ne man, kam tikai vienreiz tāds gadījums nāca priekšā.

—   Kāds tad šis gadījums bija? — prasīja Bošāns.

—  Bošān, mīļais draugs, — sacīja Debrē, — jūs zināt, ka esmu izsalcis, un nu jūs gribat vēl likt stāstus stāstīt.

—   Ak, es jau nemaz nekavēju, — atbildēja Bošāns, — mēs varam pie galda Sēsties, un Šato-Reno mums var savu stāstu stāstīt pie maltītes.

—   Mani kungi, — atgādināja Morserfs, — ir tikai ceturksnis pāri desmitiem, un jūs zināt, ka mēs vēl gaidām kādu viesi.

—   Ak jā, pareizi! Kādu diplomātu, — atcerējās Debrē, — bet, ja mēs vēl pie galda nesēžamics, tad iedzersim vīnu, un jūs, baron, stāstiet savu stāstu!

—   Jus zināt visi, ka biju nodomājis ceļot uz Āfriku?

—   Tāpēc, ka arī jūsu senči bija turp ceļojuši, — piemetināja Albērs pieklājīgi.

—   Es gribēju labprāt iemācīties ar pistolēm šaut. Divkaujā, kā jūs zināt, labprāt vairs nešaujas no tā laika, kamēr biju piespiests kādam no maniem labākajiem draugiem — nabaga Fransam d"Epinē sašaut roku. Jūs to vēl atcerēsities, mani kungi!

—   Ak jā! Pareizi! — sacīja Debrē. — Jūs toreiz šāvāties… kāpēc īsti?

—   Lai velns parauj, ja es to vēl atceros! — sacīja Šato-Reno. — Bet, ko es atminu, ir tas, ka, negribēdams palaist dīkā tādu talantu, kāds man ir šaušanā, gribēju to izlietot pie arābiem. Tāpēc devos ceļā uz Orānu. No Orānas nonācu Konstantīnā taisni tad, kad aplenkšana tika atcelta. Mēs visi kopā devāmies atpakaļ. Četrdesmit astoņas stundas paciest lietu dienā un naktī sniegu; beidzot trešās dienas rītā mans zirgs nobeidzās no aukstuma. Nabaga lopiņš! Viņš bija pieradis pie siltām segām un kurināta staļļa.

—   Un tāpēc jūs laikam gribējāt pirkt manu angļu zirgu, kurš var labāk izturēt tādu ceļojumu?

—   Jūs maldāties, esmu apņēmies nekad vairs neatgriezties Āfrikā.

—   Tātad jūs bīstaties? — prasīja Bošāns.

—     Man jāatzīstas, ka jā, — atbildēja Šato-Reno, — un man bija arī dibināts iemesls. Mans zirgs tātad bija pagalam. Es turpināju savu ceļu kājām. Te mani panāca seši arābu jātnieki, kuriem bija nodoms nocirst man galvu. Divus no tiem es nošāvu ar savu dubultstobru bisi, divus — ar pistolēm, bet divi vēl palika, un man vairs nebija ieroču. Viens no tiem mani saķēra aiz matiem, un otrais jau vēcināja savu jataganu, jau sajutu auksto dzelzs asmeni, kad šis kungs to, kurš mani bija sagrābis aiz matiem, nostiepa gar zemi, nonāvēja ar zobenu. Šis kungs bija pats sev devis uzdevumu tanī dienā glābt kādam dzīvību.

—    Jā, — sacīja Morelis smaidīdams, — tas bija piektais septembris, tā ir tāda diena gadā, kurā mans tēvs tika brīnišķīgi izglābts; es svinu šo dienu katru gadu ar kādu…

—    Varoņdarbu, vai ne? — pārtrauca viņu Šato-Reno. — īsi sakot, es biju tas izvēlētais, bet tas vēl nav viss. Kad viņš mani bija no zobena asmens izglābis, viņš mani izglāba arī no aukstuma, atdodams man nevis kā svētais Martēns pusi no sava mēteļa, bet visu. Un tad vēl viņš mani izglāba no bada, dalīdams ar mani — nu, uzminiet, ko!

—    Pastēti? — prasīja Bošāns.

—    Nē, savu zirgu, no kura mēs katrs ar lielu apetīti apēdām gabalu. Šis upuris nebija mazs, prasiet Debrē, vai viņš savu angļu zirgu kāda svešnieka dēļ labprātīgi upurētu?

—    Svešniekam ne, bet drauga labā varbūt.

—     Es jau tūlīt uzminēju, ka jūs, barona kungs, būsit manā pusē, — sacīja Morelis, — bez tam jau minēju, ka man tanī dienā ļaunajam liktenim bija jādod kāda dāvana, lai atalgotu laipnību, kuru labais liktenis mums reiz bija parādījis.

—     Stāsts, kas attiecas uz Moreļa kungu, ir ļoti brīnišķīgs, — sacīja Šato-Reno. — Viņš jums to kādā dienā pastāstīs, kad būsit tuvāk pazīstami, bet šodien gādāsim vairāk par vēderu nekā par atmiņu. Cikos mēs brokastosim, Albēr?

—    Pulkstens pusvienpadsmitos.

—    Tagad ir tieši pusvienpadsmit, — sacīja Debrē, savu pulksteni no kabatas izvilkdams.

—    Jūs man aiz žēlastības atļaujiet vēl piecas minūtes, — sacīja Morserfs, — jo arī es gaidu kādu glābēju.

—    Ko tad viņš ir izglābis?

—     Mani pašu, — atbildēja Albērs, — vai tad jūs domājat, ka tikai arābi vien māk galvas nocirst? Mūsu brokastis būs ļoti filantropiskas, un mums pie galda sēdēs divi cilvēces labdari.

—     Bet no kurienes tad jūsu glābējs nāks? — prasīja Debrē. — Jūs man pirmīt atbildējāt tik nenoteikti, ka man jāprasa vēlreiz.

—     Es patiesi to nezinu, kad viņu pirms diviem mēnešiem ielūdzu, viņš bija Romā, bet kas var zināt, kur viņš pēc tam ir uzturējies.

—    Un vai jūs domājat, ka viņš turēs savu solījumu un ieradīsies?

—    Es ticu, ka viņš izpilda visu, ko sola.

Pulkstenis patlaban sita pusvienpadsmit. Te durvis atvērās, un sulainis pieteica:

—    Viņa ekselence grāfs Monte-Kristo!

- Visi klātesošie sakustējās, no kā varēja nomanīt, ka Albēra stāsts viņos bija pamodinājis aizpriedumus. Arī Albēru pašu pārņēma liels uztraukums.

Nebija bijuši dzirdami rati uz ielas, ne soļi priekšistabā, pat durvis nebija izdevušas ne mazāko troksni, kad grāfs pa tām ienāca.

Grāfs Monte-Kristo parādījās uz sliekšņa. Viņa apģērbs bija ļoti vienkāršs, bet pat visizlutinātākais Parīzes salonu varonis tur nebūtu atradis nekā smādējama.

Viss — apģērbs, cepure, veļa — bija pēc jaunākās un smalkākās modes.

Smaidīdams grāfs pagāja līdz istabas vidum un sniedza Albēram roku, kurš tam strauji bija steidzies pretim.

—     Noteiktība, — sacīja grāfs Monte-Kristo, — ir, man šķiet, kāds no jūsu valdniekiem tā apgalvoja, karaļu tikums. Nabaga ceļotāji pie labākās gribas to nevar izpildīt. Ceru tomēr, mīļais vikont, ka jūs tos dažus acumirkļus, kurus varbūt par norunāto satikšanās laiku vēlāk esmu ieradies, man piedosit. Ja ir jānobrauc piecsimt jūdžu garš ceļš, tad atgadās dažādi kavēkļi, it sevišķi Francijā, kur, kā es nomanīju, nav brīv pasta vedējus iepērt.

—      Grāfa kungs, — atbildēja Albērs, — es nupat par jūsu apciemojumu paziņoju dažiem saviem draugiem, kurus šodien biju ielūdzis. Jūs atļausit, ka jums viņus stādu priekšā. Te ir barons Šato-Reno, kura cilts sniedzas līdz pat divpadsmit Francijas pēriem. Lisjēns Debrē kungs, iekšlietu ministra slepensekretārs… Bošāna kungs, cienījams žurnālists, no kura spalvas bīstas Francijas valdība… beidzot, Maksimiliāns Moreļa kungs, kapteinis.

Pie šā vārda grāfs, kurš līdz šīm pieklājīgi, bet ar pilnīgu angļu aukstumu un vienaldzību bija sveicinājis, neviļus paspēra soli uz priekšu, un viegls sārtums parādījās viņa bālajā sejā.

—   Šis kungs valkā uzvarētāju franču uniformu, tā ir skaista uniforma.

Nebija iespējams uzminēt, kas tās bija par jūtām, kas grāfa balsij lika

tik mīksti skanēt un viņa acīm iemirdzēties.

—            Vai jūs mūsu afrikāņus vēl neesat redzējis, grāfa kungs? — prasīja Albērs.

—   Nekad, — atbildēja grāfs, kurš bija paguvis atkal pilnīgi savaldīties.

—           Nu tad, grāfa kungs, zem šīs uniformas pukst viena no mūsu armijas krietnākajām un labākajām sirdīm.

—   Ak, grāfa kungs! — Morelis pārtrauca runātāju.

—            Ļaujiet man runāt, kaptein… un mēs nupat, — Albērs turpināja, — pārrunājām par kādu viņa varoņdarbu, kura dēļ lūdzu viņu uzskatīt par manu draugu, kaut gan šodien viņu tikai pirmo reizi redzu.

Atkal pie šiem vārdiem varēja nomanīt grāfa savādo skatienu, vieglo sārtumu un plakstiņu paraustīšanos, kas norādīja, ka viņš ir aizkustināts.

—   Ā! Tam kungam ir krietna sirds, — viņš sacīja, — jo labāk!

Šis izsauciens, kurš vairāk deva atbildi grāfa paša domām nekā uz Albēra vārdiem, visus pārsteidza un it sevišķi Moreli, kurš izbrīnījies uzlūkoja grāfu.

Bet grāfa balss bija tik mīksta un sirsnīga, ka Morelis nevarēja justies apvainots, kaut gan vārdi bija bijuši tik ērmoti.

—   Kāpēc lai viņš par to šaubītos? — Bošāns sacīja Šato-Reno.

—    Patiesi, — atbildēja pēdējais, kura pasaules izveicība un drošais aristokrāta skatiens Monte-Kristo caurcaurēm bija izpētījis, — patiesi, Albērs mūs nav pievīlis, ir savāds vīrs šis grāfs. Ko jūs tur sakāt, Morei?

—    Viņam ir tik brīvs skatiens un simpātiska balss, — atbildēja Morelis, — ka viņš man patīk, neraugoties uz savādo piezīmi, kuru viņš par mani izteica.

—    Mani kungi, — sacīja Albērs, — 2ermēns nupat ziņo, ka maltīte sarīkota. Atļaujiet, grāfa kungs, ka rādu jums ceļu!

Klusēdami viņi iegāja ēdamistabā, kur katras ieņēma savu vietu.

—    Mani kungi, — iesāka grāfs, — es esmu svešnieks un šodien pirmo reizi atrodos Parīzē. Jūs tāpēc atvainosit, ka neievēroju parīziešu ieražas, jo esmu pieradis pie austrumnieku dzīves veida, un mana izturēšanās būs drusku turciska, neapolitāniska, arābiska. Tagad, kungi, sāksim brokastot!

—    Kā viņš to visu saka! — nomurmināja Bošāns. — Viņš tik tiešām ir liels kungs.

—   Liels kungs no svešuma, — piemetināja Debrē.

—   Liels kungs visur, Debrē kungs, — piekrizdams sacīja Šato-Reno.

II

Brokastis

Grāfs bija ļoti sātīgs viesis. Albērs, to pamanīdams, ar rūpēm sacīja:

—             Mans mīļais grāfa kungs, man šķiet, ka jums mūsu ēdieni mazāk patīk nekā spāniešu laukuma ēdieni. Man vajadzēja iepriekš par jūsu garšu apjautāties.

—            Ja jūs mani tuvāk pazītu, kungs, — atbildēja grāfs smaidīdams, — tad jūs par mani nerūpētos. Pasaules ceļotājam, kāds es esmu, nav nekādu sevišķu ēdienu. Es ēdu visu un visur, bet ēdu maz. Šodien, kad jūs man pārmetat sātību, man vēl ir liela ēstgriba, jo kopš vakarrīta nekā neesmu ēdis.

—            Kā, kopš vakarrīta? — iesaucās klātesošie. — Jūs veselas divdesmit četras stundas nekā neesat ēdis?

—            Nē! — atbildēja Monte-Kristo. — Man bija jābrauc kāds ceļa līkums, lai Nimas apkārtnē ievāktu vajadzīgās ziņas, tas man aizņēma laiku, un es negribēju tāpēc nokavēties.

—   Tad jūs laikam ēdāt ratos? — prasīja Morserfs.

—            Nē, es gulēju. To daru arvien, kad man ir garš laiks vai kad esmu izsalcis un man nav patikas ēst.

—    Tātad jūs varat miegam pavēlēt, grāfa kungs? — prasīja Morelis.

—    Puslīdz droši.

—    Vai jums tam ir kāds līdzeklis?

—    Jā.

—            Tas būtu lieliski mums, afrikāņiem, jo mums bieži vien nav nekā ko ēst un vēl mazāk ko dzert.

—            Diemžēl, — sacīja Monte-Kristo, — mans līdzeklis var būt noderīgs vienam pašam cilvēkam, kurš mīl vientuļnieka dzīvi, visai armijai tas būtu bīstams, jo tad varētu gadīties, ka armijas nav, kad to tieši vajag.

—    Un vai drīkst zināt, kas tas ir par līdzekli? — prasīja Debrē.

—    Ak, mīļais Dievs, jā, — atteica Monte-Kristo, — es to nebūt neturu kā noslēpumu. Tas — vislabākais opijs, kuru es pats no Kantonas pārvedu, lai to dabūtu gluži tīru, un labākā hašiša maisījums, kādu dabūn austrumos starp Eifratu un Tigru. Šīs abas substances tiek vienādās daļās samaisītas kopā un no viņām tiek izveidoti graudiņi, kurus ņem, kad vajag. Pēc desmit minūtēm parādās to iespaids. Prasiet baronam Fransam d'Epi- nē, cik atceros, tad viņš vienu graudiņu baudīja.

—    Jā, — atbildēja Morserfs, — viņš man par to stāstīja, un viņa atmiņas par to bija jaukas.

—    Bet, — jautāja Bošāns, kurš, kā jau žurnālists, bija visai neticīgs, — vai jūs šo līdzekli arvien nēsājat sev līdzi?

—    Arvien, — atbildēja Monte-Kristo.

—    Vai nebūtu visai nepieklājīgi, ka jūs lūgtu kādu no šiem dārgajiem graudiņiem mums parādīt? — taujāja tālāk Bošāns, cerēdams svešo pieķert runājam nepatiesību.

—     Nebūt ne, — atbildēja grāfs un izvilka no kabatas brīnišķīgu, no viena paša smaragda darinātu dozīti ar zelta atslēdziņu. Viņš to atslēdza un parādīja izbrīnītajiem viesiem četrus piecus graudiņus zirņa lielumā, no kuriem vēl kādiem divpadsmitiem dozītes iedobumā bija vieta. Graudiņiem bija zaļgana krāsa un asa, stipra smaka.

Dozīte gāja no rokas rokā, bet viesi vairāk aplūkoja tās dārgo smaragdu nekā savādos graudiņus.

—    Tas ir apbrīnojams smaragds un vislielākais, kādu es jebkad esmu redzējis, — sacīja Šato-Reno.

—    Man bija trīs tādi, — sacīja Monte-Kristo, — vienu no tiem atdevu Tunisas bejam, kurš to lika iekalt savā zobenā; otro, kurš nebija tik labs kā šis, dāvināju viņa svētībai pāvestam; trešo paturēju pats un liku to izurbt. Tāpēc tas gan zaudēja pusi no savas vērtības, bet man tas jo noderīgāks lietošanai.

Visi izbrīnījušies uzlūkoja Monte-Kristo. Viņš runāja tik vienkārši, ka par viņa vārdiem nebija ko šaubīties, bez tam smaragds taču liecināja, ka viņa stāsts ir patiess.

—    Un ko tad jums abi valdnieki dāvāja pretim par šo grezno dāvanu? — prasīja Debrē.

—    Tunisas bejs man dāvāja kādas sievietes brīvību un svētais tēvs — kāda vira dzīvību. Tā divreiz savā mūžā esmu bijis tik spēcīgs, it kā Dievs man būtu licis piedzimt uz kāda troņa pakāpieniem.

—    Un tas bija Pepīno, kuru jūs izpirkāt, vai ne? — izsaucās Morserfs.

—    Varbūt, — atbildēja grāfs smaidīdams.

—    Jūs nemaz nevarat iedomāties, grāfa kungs, kāds man prieks, kad dzirdu jūs tā runājam. Es jūs jau iepriekš saviem draugiem bija aprakstījis kā brīnišķu vīru no tūkstoš un vienas nakts, bet šie parīzieši ir tik ikdienišķi ļaudis, ka viņi visu, kas ārkārtīgs, uzskata par fantāzijas murgiem. Sakiet jūs pats viņiem, grāfa kungs, ka es atrados laupītāju nagos un ka bez jūsu palīdzības Sansebastjāna katakombās tagad gaidītu uz miesas augšāmcelšanos.

—    Ko nu! — atteica Monte-Kristo. — Jūs taču man apsolījāt šo nieka gadījumu nekad vairs nepieminēt.

—    Jūs esat par daudz augstsirdīgs, bet es to nekad neaizmirsīšu. Tikai vienu es jūs lūgtu man paskaidrot, .lai man mana izglābšana nebūtu jāuzlūko kā pārdabisks brīnums. Sakiet, grāfa kungs, — kāda vara jums ir pār šiem romiešu laupītājiem, kuri no neviena nebīstas, un it īpaši pār šo Luidži Vampu, kuru daudzina atrodamies sabiedrībā ar pašu velnu?

—    Tas ir izskaidrojams ļoti vienkārši, mans mīļais vikont, — atbildēja grāfs. — Slaveno Luidži pazīstu jau desmit gadus. Kad tas vēl bija jauns un ganīja kazas, reiz tam par ceļa parādīšanu iedāvināju zelta gabalu. Bet viņš bija lepns un negribēja man palikt parādā, un iedāvināja man zobenu, kuru tas pats bija kalis. Jūs to būsit pamanījis manā ieroču krājumā. Vēlāk viņš šo dāvanu izmaiņu bija vai nu aizmirsis, vai mani vairs nepazina. īsi sakot, viņš mēģināja man uzbrukt, bet es turpretim viņu līdz ar kādu duci viņa ļaužu sagūstīju. Es viņu varēju izdot romiešu tiesām, kurām būtu izdarījis lielu pakalpojumu, bet to nedarīju, palaidu viņu vaļā, nolīdzis, ka tas nekad mani, ne ari kādu no manējiem neaizskartu. Uz šā nolīguma pamata tad arī jūs izpestīju no Luidži varas. Bet man bija vēl īpašs nolūks: cerēju, ka jūs mani par to, ja atbraukšu uz Franciju, iepazīstināsit ar franču sabiedrību. Jūs domājat, ka es palikšu pie runāšanas vien, bet, kā redzat, tad to biju domājis nopietni, un šodien esmu šeit, lai jums atgādinātu par jūsu solījumu.

—     Un to es arī turēšu, — izsaucās Morserfs, — bet domāju, ka jūs, kas esat paradis pie grezniem un lieliskiem dabas skatiem un pie plašajām debesu ārēm, šeit jutīsities ļoti apspiests. Vienīgā lieta, kurā jums varu pakalpot, varu jūs iepazīstināt ar saviem draugiem un ievest mūsu salonos. Bet ar jūsu vārdu, bagātību un izveicību jūs arī pats atdarīsit visur durvis vaļā un visur tiksit laipni uzņemts. Bet varbūt jums varu būt noderīgs, aizrādīdams uz dažiem šejienes veikaliem vai palīdzēdams jums izmeklēt noderīgu dzīvokli? Labprāt jūs uzlūgtu pie sevis, bet man nu reiz ir tas nelaimīgais paradums, ka neciešu savā tuvumā pat nevienu ēnu, izņemot sievietes ēnu.

—     Ā! — sacīja grāfs. — Tas jau īsts precēta vīra paradums. Jūs jau arī Romā minējāt kaut ko par nodomātām precībām. Vai drīkstu jums laimes vēlēt?

—     Lieta vēl nav nokārtota, grāfa kungs. Mans tēvs tomēr ļoti vēlas šīs precības, un ceru, ka varēšu jums drīz stādīt priekšā kā savu saderināto Eiženiju Danglāra jaunkundzi.

—     Eiženija Danglāra! — prasīja Monte-Kristo. — Vai viņas tēvs nav barons Danglārs?

—   Jā, — atbildēja Morserfs, — bet jaunākā laika barons.

—      Ak, kas par to! — atteica Monte-Kristo. — Ja viņš tik valstij ir izdarījis pakalpojumus, kuri tam šo titulu ir devuši!

—      Ļoti lielus, — smiedamies sacīja Bošāns, — viņš, kaut gan sirdī liberālis, karalim Kārlim X tomēr izdabūjis sešus miljonus aizdevuma, par ko pēdējais viņu iecēlis par baronu un Goda Leģiona bruņinieku, tā ka viņam ordeņa lenta nav vairs jānēsā vestes kabatā kā līdz šim, bet viņš to droši var iespraust pogas caurumā.

—     Ak, — sacīja Morserfs smiedamies, — paturiet to savam laikrakstam, bet manā klātbūtnē saudzējiet manu nākamo sievastēvu!

Tad viņš pagriezās pret Monte-Kristo:

—      Bet jūs nupat izrunājt barona vārdu; it kā tas jums būtu jau pazīstams.

—     Es viņu nepazīstu, — nevērīgi atbildēja Monte-Kristo, — bet ceru drīzumā ar viņu iepazīties, jo man ir viņa bankai izrakstīta kredītvēstule no «Ričarda un Blaunta" Londonā, no «Arnšteina un Eskelesa" Vīnē un no «Tomsona un Frenča" Romā.

Izrunādams šos pēdējos vārdus, grāfs slepeni uzlūkoja Maksimiliānu Moreli.

Ja viņam bija bijis nodoms uz Moreli atstāt iespaidu, tad tas viņam bija pilnīgi izdevies; Maksimiliāns nodrebēja, it kā viņš būtu dabūjis elektrības triecienu.

—      «Tomsons un Frenčs", — viņš sacīja, — vai jūs šo firmu pazīstat, grāfa kungs?

—     Tie ir mani baņķieri kristīgās pasaules galvaspilsētās, — mierīgi atbildēja grāfs. — Vai tie jums kādā ziņā var būt noderīgi?

—      Ak, grāfa kungs, jūs varētu palīdzēt izpētīt kādu noslēpumu, pēc kura līdz šim es un mans tēva esam velti taujājuši. Šī firma mums reiz parādījusi lielu žēlastību, kuru tā, nezinu kāpēc pastāvīgi noliedz.

—   Labprāt gribu jums pakalpot, — atbildēja grāfs paklanīdamies.

—      Bet, — atgādināja Morserfs, — mēs, par baronu Danglāru runādami, esam pavisam novirzījušies no mūsu sarunas priekšmeta. Mēs taču gribējām grāfa Monte-Kristo kungam būt palīdzīgi sameklēt noderīgu dzīvokli.

—     Senžermēnas priekšpilsētā grāfa kungs varētu atrast mazu, patīkamu māju ar dārzu, — sacīja Šato-Reno.

—     Ak, jūs tikai zināt ieteikt savu drūmo, neveiklo Senžermēnas priekšpilsētu, — viņu pārtrauca Debrē, — neklausiet viņam, grāfa kungs, un apmetieties labāk d'Antena šosejā, tur ir visas Parīzes centrs.

—     Vēl labāk būtu māja Operas bulvārī, — izšķīra Bošāns, — tur grāfa kungs varētu sēdēt uz balkona un, savu čubuku smēķēdams, pārskatīt visu galvaspilsētu.

—      Un jūs, Morei, vai tad jums nav neviena priekšlikuma, ka jūs klusējat? — sacīja Šato-Reno.

—      Man ir gan kas prātā, — atbildēja jaunais vīrietis smaidīdams, — bet gribēju nogaidīt, vai grāfa kungu apburs tie spīdošie priekšlikumi, kādus jūs viņam likāt priekšā. Tagad, kad viņš ne uz vienu no tiem nav atbildējis, iedrošinos viņam piedāvāt kādu mazu, jauku mājiņu, kuru mana māsa jau pirms gada ir noīrējusi Melē ielā.

—    Vai jums ir māsa? — prasīja Monte-Kristo.

—    Mīļa māsa, grāfa kungs.

—    Vai precējusies?

—    Jau pirms deviņiem gadiem.

—    Vai laimīgi? — grāfs atkal prasīja.

—      Viņa ir tik laimīga, cik vien cilvēks var būt, — atbildēja Maksimiliāns, — viņa ir apprecējsui to vīru, kuru tā mīlēja un kurš mums arī nelaimē palika uzticīgs, Emanuēlu Erbo.

Monte-Kristo nemanāmi smaidīja.

—      Es pie viņas dzīvoju sava atvaļinājuma laikā un gribu līdz ar savu svaini darīt visu, lai grāfa kungam dzīve pie mums būtu ērta un patīkama.

—      Pag! — izsaucās Morserfs, pirms vēl grāfs paguva atbildēt. — Vai jūs apdomājat, ko jūs darāt, Moreļa kungs, jūs gribat ceļotāju, jūras braucēju Sindbadu, iesprostot ģimenes dzīvē!

—      Lai Dievs pasarg, — atbildēja Morelis smaidīdams, — mana māsa ir divdesmit piecus, mans svainis trīsdesmit gadus vecs. Abi tie ir jauni un jautri; bez tam grāfa kungs no saimniekiem nemaz nebūs atkarīgs, viņš varēs pie mums nonākt lejā, kad viņam vien patiksies.

—      Pateicos, sirsnīgi pateicos, — sacīja Monte-Kristo, — man pietiks, ja jūs man parādāt godu ar savējiem iepazīstināt, no jūsu laipnajiem piedāvājumiem es nevienu nevaru pieņemt, tāpēc ka man pašam jau ir pilnīgi iekārtots dzīvoklis.

—       Kā? — izsaucās Albērs. — Jūs taču neapmetīsities viesnīcā? To darit jums būtu visai nepiederīgi.

—    Vai tad es Romā tik slikti dzīvoju? — prasīja grāfs.

—       Vai velns! — sacīja Morserfs. — Tur jūs bijāt izdevis piecdesmit tūkstošu piastru, lai sev iekārtotu dzīvokli, bet es nevaru iedomāties, ka visur, kur jūs nonākat, gribēsit izdot tik milzīgas summas.

—      Tas mani nebūt nevarēja atturēt, — atteica Monte-Kristo, — biju nu reiz apņēmies Parīzē sev ierīkot māju un tāpēc izsūtīju savu sulaini iepriekš, lai tas visu izdara.

—    Jums ir sulainis, kas pazīst Parīzi? — iesaucās Bošāns.

—       Viņš ir pirmo reizi atbraucis uz Franciju, ir melns un mēms, — atbildēja Monte-Kristo.

—    Vai tas nav Alī? — prasīja Albērs.

—     Ja, vikonta kungs, tas ir mans nūbietis, mans mēmais, kuru jūs Romā redzējāt.

—      Bet kā tad jūs šim mēmajam cilvēkam, kurš pie tam Parīzi nemaz nepazīst, varējāt uzdot sev pirkt namu? Šis nabaga nelaimīgais būs visu izdarījis greizi.

—     Jūs maldāties, vikonta kungs, es turpretim esmu pārliecināts, ka viņš visu būs izdarījis pēc manas garšas, un mana garša nav katra garša. Viņš pirms astoņam dienām ir atnācis šurp un visu pilsētu izpētījis ar suņa instinktu; viņš pazīst manas paražas un būs visu izdarījis man pa prātam. Viņš zināja, ka Šodien atbraukšu, un jau kopš pulkstens deviņiem mani sagaidīja Fonteneblo stacijā. Viņš man iedeva šo papīru, tā ir mana jaunā adrese, ņemiet un lasiet!

—    Elizejas laukos, — lasīja Morserfs.

—    Tas tiešām ir oriģināli! — Bošāns nevarēja nociesties neizsaucies.

—    Un ļoti lielkundziski! — piemetināja Šato-Reno.

—    Kā! Vai tad jūs savu māju vēl nepazīstat? — prasīja Debrē.

—       Nē, — atbildēja Monte-Kristo, - negribēju, kā jums jau sacīju, nokavēt mūsu satikšanos.

Jaunie ļaudis viens otru uzlūkoja, viņi nezināja, vai tā nebija komēdija, ko Monte-Kristo ar viņiem spēlēja, bet viss izklausījās tik vienkārši un patiesi, ka par to nevarēja šaubīties.

Un kāpēc lai viņš melotu!

—      Tad mums jāsamierinās, — piebilda Bošāns, — ar tiem mazajiem pakalpojumiem grāfa kungam, kuri vēl ir mūsu varā. Es, žurnālists, jums atveru visus Parīzes teātrus.

—    Tas ir ļoti laipni no jums, mans kungs, un es jums sirsnīgi pateicos, — teica Monte-Kristo smiedamies, — bet mans intendants jau saņēmis pavēli katrā teātrī man īrēt pa ložai.

—    Un vai jūsu intendants arī ir nūbietis un mēms? — jautāja Debrē.

—     Nē, mans kungs, viņš pat ir jūsu tautietis, ja korsikānis var būt kādam cilvēkam tautietis, bet jūs viņu pazīstat, Morserfa kungs.

—    Vai tas varbūt būtu senjors Bertučio, tas pats, kurš tik vareni prata Romā īrēt logus?

—     Tas pats, jūs viņu redzējāt. Viņš ir ļoti godīgs vīrs; savā laikā ir bijis drusku kareivis, drusku kontrabandists, vārdu sakot, no visa pa druskai. Jā, es pat negribētu zvērēt, ka viņam nav bijušas mazas darīšanas ar policiju kāda nieka dēļ, naža dūriena vai šāviena dēļ.

—    Un tādu krietnu pasaules pilsoni jūs esat sev izvēlējies par mājas pārvaldnieku! Cik tad viņš jums ik gadu nozog? — jautāja Debrē.

—    Nu, goda vārds, — teica grāfs, — viņš zog ne vairāk kā kurš katrs pārvaldnieks, esmu pārliecināts; bet par to viņš visus uzdevumus izdara man pa prātam un viņam nekas nav neiespējams; bez tam es viņu nekad neizlaižu no savām acīm.

Kungi jau ilgi sēdēja pie deserta un cigāriem.

—    Mans mīļais, — sacīja Debrē pieceldamies, — pulkstenis ir jau pus- trīs: jūsu viesis ir gan ļoti interesants, bet nereti jāatstāj laba sabiedrība, lai uzmeklētu sliktāku. Man jāiet atpakaļ uz ministriju. Pastāstīšu ministram par grāfu, un mums vajadzēs iztaujāt, kas viņš ir.

—    Piesargieties, tas pat gudrajiem nav izdevies!

—    Ak, ko! Mums ir trīs miljoni policijas spiegiem; taisnība gan, ka šī summa ir aizvien uz priekšu izdota, bet kas par to! Kādus tūkstošus piecdesmit mēs tomēr vēl varēsim šim mērķim izdot.

—    Un, kad jūs izzināsit, kas viņš ir, tad pasakiet to arī man! — teica Monte-Kristo.

—    To jums apsolu, — atbildēja Debrē un atsveicinājies aizgāja.

—    Labi, — teica Bošāns Albēram, — es neiešu parlamentā, bet man būs saviem lasītājiem ko pastāstīt kaut kas labāks nekā Danglāra runa.

—    Lūdzu, Bošān, — teica Albērs, — nerakstiet nevienu vārdu par grāfu! Neatņemiet man nopelnu viņu sabiedrībā priekšā stādīt un pasniegt par viņu ziņas! Bet vai viņš nav tiešām ievērojams?

—    Grāfs ir vairāk nekā ievērojams, — ieteicās Šato-Reno, — viņš ir viens no labākajiem vīriem, kādus jebkad esmu redzējis. Vai jūs nākat līdzi, Morei?

—    Atļaujiet man tikai nodot savu vizītkarti grāfa kungam, kurš bija tik laipns apsolīties mūs apciemot: mēs dzīvojam Melē ielas 14.namā.

—     Esiet pārliecināts, ka es jūs atradīšu, — teica grāfs paklanīdamies. Maksimiliāns līdz ar Šato-Reno atvadījās un atstāja Albēru vienu ar grāfu Monte-Kristo.

III

Priekšā stādīšana

— Atļaujiet, grāfa kungs, — teica Albērs, kad viņi bija palikuši vieni, — ja čičerones amatu iesāku ar sava Parīzes vecpuiša dzīvokļa izrādīšanu. Tā kā jūs esat pieradis pie lielajām Itālijas pilīm, tad jums būs pievilcīgi izrēķināt, ar cik maz kvadrātpēdām telpas iztiek parīzietis, kura dzīvoklis vēl tiek uzskatīts par vienu no viskomfortablākajiem.

Albērs grāfu caur salonu un ēdamistabu apakštāvā noveda uz otru stāvu, savu mīļāko vietu — darbnīcu ateljē. Monte-Kristo bija cienīgs apspriedējs visiem mākslas priekšmetiem, kurus Albērs bija savācis šinīs telpās: veclaiku traukus, japāņu porcelānu, austrumnieku audumus, venēciešu stikla lietas, daždažādus ieročus — visus tos viņš pazina, zināja to dzimteni, vecumu un vērtību. Morserfs bija domājis, ka varēs paskaidrot, bet nu pats grāfa vadībā izņēma cauri kursu arheoloģijā, mineraloģijā un dabas vēsturē. Tad viņi devās salonā, kura sienas bija greznotas ar modernu mākslinieku gleznām.

Šoreiz Albērs cerēja parādīt kaut ko jaunu, bet grāfs gleznu meistarus pazina, ne katalogā neskatīdamies, tā ka varēja nomanīt, ka viņš bija studējis arī jaunlaiku māksliniekus.

Beidzot Albērs viņu ieveda savā guļamistabā, kura bija eleganti, ierīkota ar smalkāko gaumi.

Šeit viņiem pretim raudzījās viena, vienīga glezna, Leopolda Robēra gleznota ģīmetne zelta rāmī.

Šī ģīmetne tūdaļ vērsa grāfa skatienu uz sevi, jo viņš aši, ar trim soļiem piesteidzās tai tuvāk un tad palika kā pienaglots stāvot.

Gleznota bija jauna sieviete, divdesmit piecus divdesmit sešus gadus veca, ar patumšu vaigu krāsu un liesmainu skatienu, kuru aizklāja pus- nolaisti plakstiņi; viņa bija ģērbusies skaistajā katalāniešu zvejnieču uzvalkā, sarkani melnā ņieburā, matos iespraustas zelta matadatas; viņa lūkojās uz jūru, un viņas elegantais profils atspīdēja pret jūras un debess zilumu.

Istaba bija patumša un Albērs nemanīja, ka nāves bālums piepeši pārklāja grāfa vaigus un nervozi drebuļi satrīsināja viņa krūtis un plecus.

Dažus mirkļus viņi klusēja; grāfs ne acu nenovērsa no ģīmetnes, beigās viņš teica ironiskā, bet gluži mierīgā balsī:

—     Jums tur ir ļoti skaista mīļākā, un šis maskarādes kostīms viņai piestāv ļoti labi.

—    Ak, grāfa kungs, — teica Albērs, — tā ir pārskatīšanās, esmu devis iemeslu tā domāt, ko sev nemūžam nevaru piedot. Jūs nepazīstat manu māti, mans kungs, tā ir viņa, ko jūs šeit redzat gleznotu, pirms astoņiem vai desmit gadiem viņa lika sevi gleznot, kamēr grāfs pats nebija mājās, un domāja viņu vēlāk jo patīkamāk pārsteigt; bet dīvainā kārtā manam tēvam ģīmetne nepatika, kaut gan to zīmēja pats Robērs. Taisnību sakot, grāf, de Morserfa kungs ir viens no ievērojamākajiem Francijas vīriem, slavens ģenerālis, bet diezgan viduvējs mākslas pazinējs. Mana māte turpretim ļoti labi pati glezno un mācēja šo gleznu cienīt, tāpēc to dāvināja man. Mana tēva ģīmetni, kuru gleznojis mākslinieks Gro, jums arī vēlāk parādīšu. Atvainojiet, ka jums stāstu par savu ģimeni, bet tā kā man būs gods jūs vēlāk de Morserfam priekšā stādīt, tad jums to saku, lai jūs šo gleznu viņa klātbūtnē varbūt neslavētu. Tā bez tam atstāj arī ļaunu iespaidu uz manu māti, kura nevar to uzlūkot neraudājusi. Tomēr šī nesaskaņa maniem vecākiem ir bijusi vienīgā. Viņi, kaut gan jau tik ilgus gadus ir precēti, dzīvo laimīgi kā pirmajā dienā.

Monte-Kristo pameta ašu skatienu uz Albēru, it kā gribēdams tūlīt uzzināt, ar kādu nolūku šie vārdi teikti, bet bija skaidri redzams, ka jauneklis tos bija izteicis bez nolūka.

—     Tagad, grāfa kungs, — teica Albērs, — esmu jums izrādījis visu savu nabadzību, un atļaujiet to visu piedāvāt jūsu brīvai rīcībai. Jūtieties šeit kā savās mājās! Un lai jums šeit vēl labāk patiktu, tad, lūdzu, pavadiet mani pie Morserfa kunga un kundzes, kuriem esmu stāstījis par to nesamaksājamo pakalpojumu, kuru jūs man izdarījāt Romā, un paziņojis par jūsu apciemojumu. Viņi nepacietīgi gaida mirkli, kad paši varēs pateikties sava dēla glābējam. Jūs gan esat vienaldzīgs pret jūtu izrādīšanu; ģimenes skats nav nekas pievilcīgs jūras braucējam Sindbadam, kurš piedzīvojis tik daudz lielisku skatu! Bet Parīzē nu reiz ir ierasta pieklājības, reprezentācijas vizīšu dzīve.

Monte-Kristo klusēdams paklanījās.

Albērs piezvanīja sulainim, lai pieteic viņus Morserfa kungam un kundzei, un uz pēdām sekoja sulainim.

Grāfa Morserfa priekšistabā pār zāles durvīm bija zīmēts ģerboņa vairogs, kurš ar savu bagāto zelta ierāmējumu norādīja uz to, kā šo ģerboni vērtē nama saimnieks.

Monte-Kristo palika ģerboņa priekšā stāvot un aplūkoja to savādu smaidu.

—    Heraldikā* esmu pilnīgs nezinātājs, — viņš teica. — Toskānas valdība par naudu mani iecēlusi grāfa kārtā, man nebūtu bijis nekādas intereses tikt par lielkungu, ja man aizvien ļaudis nebūtu atkārtojuši, ka, daudz ceļojot, vajadzīgs uz ratiem visādā ziņā grāfa ģerbonis vismaz tam nolūkam, lai muitas ierēdņi uz robežas nejaucas pa tavām lietām. Tātad nebrīnieties, ka es, netīša gadījuma grāfs, lūdzu paskaidrojumus jums, kas esat dzimis grāfs.

Albērs nebūt nejuta ironiju un vaļsirdīgi sāka izklāstīt, ka uz durvīm redzamā ģerboņa viena daļa esot spāniešu dzimuma, tēva cilts turpretim esot viena no vecākajām Dienvidfrancijas muižnieku ciltīm.

—    Pēc dažām zīmēm spriežot, kāds no jūsu senčiem laikam būs pat bijis līdzi krusta karos, — piebilda grāfs, tikpat laipni smaidīdams.

Albērs ieveda grāfu salonā, kur viņiem pretim rēgojās ģimetne: tas bija vīrietis, trīsdesmit piecu gadu vecs, ģenerāļa uniformā ar kupliem uzplečiem, pie kakla Goda Leģiona lenta norādīja uz to, ka viņš ir goda leģiona komandieris, un Pestītāja Ordeņa Lielā Zvaigzne un Kārļa 111 ordeņa lielais krusts vienā un otrā pusē krūtīm lika noprast, ka šīs ģiinetnes oriģināls guvis lielus militārus nopelnus Grieķijā un Spānijā.

Monte-Kristo vēl ļoti pamatīgi aplūkoja šo ģimetni, kad kādas sāņu durvis atvērās, un grāfs Morserfs stāvēja viņa acu priekšā.

Morserfs bija gadus četrdesmit, četrdesmit piecus vecs, bet izskatījās kā piecdesmitgadnieks, un melnās ūsas un uzacis dīvaini izskatījās attiecībā pret gluži baltajiem, īsi apcirptajiem matiem, kādus mēdza nēsāt militārpersonas; viņš bija civilapģērbā, tikai pogcaurumā bija ievērtas ordeņu lentītes. Ašiem, cēliem soļiem viņš steidzās pretī grāfam Monte-Kristo,

Ģerboņu pazīšana, kuru tie, kam gar ģerboņiem daļa, sauc arī par zinātni.

kurš stāvēja nekustīgi, kā zeme ieaudzis, kamēr acis stīvi lūkojās pienācējā.

—     Mans tēvs, — teica Albērs, — man ir tas gods jums priekšā stādīt grāfu Monte-Kristo, kuru man bija laime sastapt grūtos apstākļos, kas jums pazīstami.

—     Esiet sveicināts, grāfa kungs! — teica Morserfs, smaidot paklanīdamies. — Jūs, mūsu namam izglābdams vienīgo mantinieku, esat ieguvis tiesības uz mūsu mūžīgu pateicību.

Morserfs ar rokas mājienu lūdza grāfu atsēsties; Monte-Kristo paņēma norādīto krēslu un prata tā apsēsties, ka pats palika drusku ēnā aiz logu aizkariem un varēja Morserfa no rūpēm un pūliņiem agri krunkotajā sejā lasīt visu viņa slepeno sāpju vēsturi.

—     Grāfiene, — teica Morserfs, — vēl kārtoja savu rīta tualeti, kad mans dēls lika mums ziņot par jūsu laipno apciemojumu; pēc desmit minūtēm viņa būs šeit.

—    Man ir liels gods, — teica Monte-Kristo, — ka tūdaļ pirmā dienā Parīzē man ir tā laime iepazīties ar vīru, kura nopelni līdzinās viņa slavai un pie kura laime, izņēmuma veidā reiz taisnīga būdama, nav alojusies. Bet vai laime jums vēl netur gatavu kāda maršala zizli Mitidžas laukumos vai Atlasu kalnos?

—    Ak, — atbildēja Morserfs, mazliet nosarkdams, — es esmu izstājies no karadienesta. Restaurācijas laikā par pēru iecelts, piedalījos pirmajā karagājienā maršala Burbona vadībā; tāpēc gan varēju cerēt uz augstāku goda vietu, kuru arī būtu ieguvis, ja nebūtu nākusi Jūlija revolūcija, kura, kā liekas, bija diezgan slavena, lai varētu būt nepateicīga. Es tātad atstāju dienestu, jo kas kā es savas epoletes ir izpelnījies kaujas laukā, tas nemāk turēties uz pilsgalma gludā parketa. Atstāju zobenu un metos politikā, nodevos rūpniecībai, uz kuru man bija sen prāts nesies, tikai agrāk nebija laika.

—    A, tādas idejas ir tās, kuras veido jūsu tautas pārsvaru pār visām citām, mans kungs, — iebilda Monte-Kristo, — vecas cilts muižnieks, bagāts kungs — jūs tomēr neturat par sevis necienīgu karadienestā kalpot, no zemākām pakāpēm sākot, tad kā ģenerālis, Francijas pērs un Goda Leģiona komandieris jūs atkal pazemojaties un sākat jaunu mācības laiku rūpniecībā un politikā bez kaut kādas citas cerības uz atalgojumu kā vien ar pārliecību, ka būsit nesis labumu tautai… Mans kungs, tas ir īsti skaisti, tas ir cēli darīts!

Albērs ar izbrīnu uzlūkoja Monte-Kristo, kuru viņš nekad nebija dzirdējis runājam ar tādu sajūsmu.

—     Ak, — turpināja svešinieks, bez šaubām, lai izdzēstu nepatīkamo iespaidu, kādu viņa glaimi bija atstājuši uz Morserfu, — tā mēs Itālijā diemžēl nedarām, mēs katrs turamies savā kārtā, visu dzīvi un vienmēr saglabājam to pašu krāsu, to pašu nekustīgumu un to pašu nelietderību.

—     Ā, mans kungs, — atbildēja Morserfs, — vīram ar tādiem nopelniem Itālija nav īstā tēvija; Francija jūs uzņems ar atvērtām rokām, pret svešiem tā nav nepateicīga kā pret pašas bērniem.

—     Mīļais tēv, — iebilda Albērs, — var redzēt, ka jūs grāfu Monte- Kristo nepazīstat. Viņa centieni iet pāri šai pasaulei, kura viņam nekādu atalgojumu nedod, ārējie godi viņam nerūp, viņš tos izlieto tikai tādēļ, lai pārvarētu pases grūtības un muitas ierēdņu uzbāzību.

—    Tas ir vispareizākais spriedums par mani, kādu jebkad esmu dzirdējis, — teica Monte-Kristo.

—    Grāfs bija sava likteņa kungs un ir izvēlējies puķotu taku, — nopūzdamies piebilda Morserfs.

—    Tā ir, — dīvaini smaidīdams, atteica Monte-Kristo.

—    Ja es nebaidītos apgrūtināt grāfu, — teica Morserfs, kuram, acīmredzot, patika svešinieka manieres, — es jūs ielūgtu mani pavadīt uz pēru sapulci, kura šodien būs svarīga un cienīga.

—    Es jums, grāfa kungs, būšu ļoti pateicīgs, ja jūs vēlētos atkārtot šo ielūgumu citu reizi; šodien, kad ceru, ka man būs laime priekšā stādīties grāfienes kundzei, to labāk izvēlos.

—    Ā, te nu ir mana māte! — iesaucās vikonts Albērs.

Kad Monte-Kristo aši pacēlās un pagriezās, viņš redzēja Morserfa kundzi uz sliekšņa stāvam nekustīgi un bālu, roku atspiestu uz zeltītas durvju apmales; viņa jau dažas sekundes bija stāvējusi un dzirdēja grāfa pēdējos vārdus.

Monte-Kristo saņēmās un apsveicināja grāfieni, dziļi paklanīdamies, uz ko grāfiene atbildēja tāpat, mēmi palocīdama galvu.

—    Ak, mans Dievs, kas jums kait, madamel Vai jūs jūtaties nevesela? — iesaucās Morserfs, ieraudzīdams savu sievu.

—     Vai jums kas sāp, dārgā māt? — vaicāja Albērs, piesteigdamies viņai klāt.

—    Nē, — viņa teica, lēni pasmaidīdama, — bet uztraukums mani pārvarēja, kad es pirmo reizi ieraudzīju to, bez kura mēs tagad dzīvotu asarās un sērās. Grāfa kungs, — viņa turpināja, ar karalisku cienību tuvodamās grāfam, — pateicos jums par sava dēla dzīvību un svētīju jūs par to!

Grāfs atkal palocījās, vēl dziļāk nekā pirmajā reizē; viņš bija vēl bālāks nekā Mersedese.

—     Grāfienes kundze, — viņš teica, — jūs un grāfa kungs atalgojat mani pārāk bagātīgi par gluži vienkāršu darbu, jo cilvēku izglābt nav labs darbs, bet vienkāršs pienākums, cilvēcība.

Šie vārdi tika izrunāti ar maigu lēnību un smalkāko pieklājību, un Morserfa kundze atbildēja ar dziļu uzsvaru:

—     Mans dēls ir ļoti laimīgs, ka ieguvis jūsu draudzību, grāfa kungs, un es pateicos Dievam, kas to tā lēmis.

Ar pateicību Mersedese pacēla savas acis uz augšu, un grāfs pamanīja, ka viņas acīs mirdzēja it kā asaras.

Morserfs tuvojās viņai, paziņodams, ka viņam jāejot uz sēdi pēru sapulcē.

—    Ejiet, mīļais grāf, — teica grāfiene tanī pašā maigā balsī, — lūkošu mūsu viesim likt aizmirst, ja jūs neesat klāt. Vai, grāfa kungs, — viņa tad teica, pievērsdamās Monte-Kristo, — neparādīsit mums to godu šodienu pavadīt pie mums?

—    Mans padevīgākais paldies, cienījamā kundze, — teica Montē- Kristo, — bet šorīt jūsu durvju priekšā tik tikko izkāpu no ceļotāju ratiem. Kur un kā dzīvošu Parīzē, pats to vēl nezinu.

—    Tad mums taču citu reizi būs tas prieks, jūs to apsolāt? — jautāja grāfiene.

Monte-Kristo paklanījās, un grāfiene atvadījusies viņu atlaida.

Albērs viņam piedāvāja tagad savus ratus kā atlīdzību par Romā baudīto laipnību.

—    Tūkstoš paldies par jūsu laipnību, vikont, — atbildēja Monte-Kristo, — bet es ceru, ka Bertučio kungs būs pratis izmantot tās četrarpusstundas, kuras viņam devu laika, lai nopirktu man pilnīgu ekipāžu un atsūtīt to šurp jūsu durvju priekšā.

Albērs pie tāds grāfa rīcības bija paradis, viņš zināja, ka tas kā Nērons neatzīst nekādas neiespējamības, bet tomēr viņš gribēja pārliecināties un pavadīja grāfu līdz durvīm.

Monte-Kristo nebija maldījies; tiklīdz viņš iznāca Morserfa priekšistabā, kad sulainis, tas pats, kurš abiem draugiem bija nodevis grāfa vizītkarti, izsteidzās ārā, un augstais ceļotājs, pa durvīm izgājis, tiešām atrada ekipāžu viņu gaidām; ekipāža bija no vissmalkākajām, un zirgi maksāja vismaz astoņpadsmit tūkstošus.

—    Es nevaru jums piedāvāt mani pavadīt, — Monte-Kristo teica Albē- ram, — jo varētu jums šodien tikai nesagatavotu namu rādīt, bet atļaujiet man rīt jūs ielūgt pie sevis, tad būšu drošāks, ka neaizskaršu viesmīlības likumus.— Kad jūs prasāt vienu dienu laika, grāfa kungs, — teica Albērs, —

tad zinu, ka jūs man nerādīsit namu, bet pili. Visādā ziņā jums kalpo kāds ģēnijs.

—       Tiešām, lai tā paliek, — atbildēja grāfs Monte-Kristo, uzceldams kāju uz ar samtu apsistā ekipāžas kāpšļa,— tas man dos zināmu priekšrocību pie dāmām.

Viņš ielēca ratos, kuri aulekšus devās projām, viņš tik vēl spēja pamanīt, ka salona logu priekškari pakustējās tanī istabā, kurā bija palikusi Mersedese.

Kad Albērs atkal atgriezās pie mātes, viņš atrada to viņas buduārā, ieslīgušu lielā, ar samtu pārvilktā atzveltnē. Visa istaba bija drusciņ patumša, un viņš tāpēc labi nevarēja izšķirt savas mātes vaibstus, kura ap galvu bez tam vēl bija apsegusi gāze plīvuru kā rīta miglu, bet viņas balss likās viņam nedroša un dreboša, un caur puķu galda rožu un tropisko augu smaržu viņš nomanīja etiķa ētera aso smaku; uz kamīna kādā skaistā metāla traukā viņš arī ieraudzīja grāfienes flakonu, kuru viņa mēdza lietot, kad jutās nevesela.

—       Vai jūs jūtaties nevesela, mīļā māt? — viņš jautāja. — Vai jums kaut kas kaiš?

—      Es? Nē, Albēr; bet tu sapratīsi, šīs rozes, tuberozes un oranžu ziedi izdveš savas pirmās, smalkākās smaržas, pie kurām vajag pierast; tik stipra smarža…

—      Tad, mīļā māt, — teica Albērs piezvanīdams, — vajag tās aiznest uz jūsu priekšistabām. Jūs tiešām esat nevesela, jo jau pirmīt, kad ienācāt salonā, bijāt ļoti bāla.

—    Vai es biju bāla, Albēr?

—      Tik bāla, mīļā māt, kā tas jums piestāv, bet kā jūs tomēr tēvu un mani ļoti izbiedējāt.

—   Vai tēvs tev par to kaut ko sacīja? — viņa dzīvi iejautājās.

—   Nē, māt, bet viņš to sacīja jums pašai.

—   Es neatceros, — atteica grāfiene.

Uz Albēra zvanīšanu atnāca kāds sulainis.

—   Iznesiet šīs puķes priekšistabā, to smarža grāfienei ir par stipru!

Kamēr puķes tika iznestas, māte un dēls klusēja.

—      Kas tad tas ir par vārdu — Monte-Kristo? — jautāja tad māte. — Vai tas ir uzvārds vai kāda zemes īpašuma nosaukums, vai kāds tituls?

—       Es domāju, mīļā māt, ka tas ir tikai tituls un vairāk nekas. Grāfs ir pircis no Toskānas valdības mazu saliņu, Monte-Kristo, Itālijas piekrastē un ir nodibinājis kādu reliģiozu iestādi, par ko saņēmis grāfa titulu.

Viņš pats neliek lielu svaru uz muižniecību un saucas par gadījuma grāfu, kaut gan Romā viņu uzskatīja par lielu kungu.

—   Viņa manieres ir izmeklēti smalkas, — teica Mersedese, — cik es varēju novērot šajā īsajā laikā.

—   Ā, tiešām, tiešām, mīļā māt, viņa uzvešanās ir tik smalka, kā to vēl nekad neesmu redzējis pat vislepnāko Eiropas aristokrātu — angļu un spāņu — sabiedrībā.

—   Mīļo Albēr, — teica Mersedese pēc acumirkļa pārdomām… — es gribu tev jautāt, kā tikai māte savam dēlam var jautāt… tu taču esi redzējis šo grāfu Monte-Kristo viņa mājās, tev ir ass novērotāja skatiens, pasaules pazīšana un vairāk takta, nekā tavos gados mēdz būt jauniem cilvēkiem… Saki man, — vai tu domā, ka grāfs ir tiešām tas, par ko viņš izliekas?

—   Un par ko viņš jūsuprāt izliekas?

—   Kā tu pats nupat teici, par lielu kungu.

—  Kā jau es teicu jums, mīļā māt, par to viņu mēdz turēt.

—   Bet ko tu pats par to domā, Albēr?

—   Man jāatzīstas, ka man tanī ziņā nav noteikta uzskata, es viņu uzskatu par maltieti.

—   Es nejautāju par viņa tautību, bet gan par personību.

—   Ak, ja runa ir par viņa personību, tad tā ir cita lieta. Tik daudz dīvaina un pretišķa esmu no viņa pieredzējis, ka man jums jāatbild: es viņu turu par vienu no Bairona tēliem, kurus nelaime ir apzīmogojusi ar savu kļūmīgo zīmogu, par kādu Manfrēdu, Laru vai Verneru, vai par kādas vecas cilts atvasi, kuram nolaupīts sentēvu mantojums un kurš ar savu nevaldāmo ģēniju, kas viņu pacēlis pār sabiedrības likumiem, ir ieguvis sev jaunu un lielāku mantu.

—   Vai tu tā domā?

—    Monte-Kristo ir sala Vidusjūrā, bez iedzīvotājiem, bez karaspēka, patversme visādiem kontrabandistiem, visu zemju un tautu jūras laupītājiem. Kas zina, vai šie pasaules brīvie pilsoņi nemaksā savam sarga kungam ziņāmas nodevas?

—   Tas tā gan varētu būt, — domīgi atteica grāfiene.

—   Bet kas par to, — turpināja jaunais cilvēks, — vai nu kontrabandisti, vai ne, jums taču ir jāatzīst, jo jūs esat viņu redzējusi, ka viņš ir ārkārtīgi ieverojams vīrs un radīs iespaidu mūsu salonos. Jo šorīt viņš jau iesācis savu iestāšanos Parīzes augstākajā sabiedrībā ar to, ka tas pat Šato-Reno ir licis izbrīnīties.

—    Un cik vecs viņš varētu būt? — jautāja Mersedese, acim redzot likdama lielu svaru uz šo jautājumu.

—   Viņam var būt trīsdesmit pieci trīsdesmit seši gadi.

—   Tik jauns! Tas nevar būt, — teica Mersedese pa pusei dēlam, pa pusei pati sev.

—    Tomēr tā ir, jo reizes divas trīs viņš man teica, visādā ziņā bez sevišķa nolūka: «Tolaik es vēl biju gadus divpadsmit vecs." Es viņa izteikumus salīdzināju vienu ar otru un vienmēr atradu, ka tie sader kopā. Šim savādajam vīram, liekas, nemaz nav noteikta vecuma, bet tieši tāpēc esmu pārliecināts, ka viņam ir trīsdesmit pieci trīsdesmit seši gadi. Bez tam apdomājiet, mīļā māt, cik dzīvas ir viņa acis, cik melni viņa mati, cik gluda viņa piere, kaut gan tā ir bāla; tā nav tikai spēcīga daba vien, bet ir arī jauna daba.

Grāfiene nokāra galvu kā zem pārāk rūgtu domu nastas.

—    Un vai šis vīrs jūt draudzību uz tevi, Albēr? — viņa jautāja ar nervozām trīsām.

—   Es vismaz tā domāju, mīļā māt.

—   Un tu… vai tu viņu mīli? •

—   Viņš man patīk, lai arī Franss d'Epinē diezin ko par to teiktu, jo viņš labprāt gribētu viņu iztēlot kā cilvēku, kas nāk no viņas saules.

Grāfiene šausmās sarāvās.

—   Albēr, — viņa teica trīcošā balsī, — vienmēr tevi esmu lūgusi sargāties no jauniem paziņām. Esi uzmanīgs, Albēr!

—    Bet, mīļā māt, vajadzētu būt jelkādam iemeslam, lai grāfs varētu mani tvērt. Bet grāfs nedz spēlē kārtis, nedz dzer, viņš bauda tikai ūdeni; viņš ir pats izteicies par tik bagātu, ka viņam varētu acīs smieties, ja viņš no manis gribētu naudu aizņemties. Kādā ziņā tad lai no viņa sargājos, un kas man varētu draudēt?

—   Tev taisnība, — atteica grāfiene, — un manas bailes ir gluži veltīgas, jo vairāk vēl tāpēc, ka tas vīrs tev ir glābis dzīvību. Ak jā, saki, — vai tavs tēvs viņu labi uzņēma? Ir svarīgi, ka mēs pret grāfu esam vairāk nekā tikai pieklājīgi — laipni. Tavs tēvs palaikam ir aizņemts, viņa veikali dara viņu rūpju pilnu, nevērīgu, varētu būt, ka viņš, pats negribēdams…

—   Mans tēvs, mīļā māt, bija ļoti laipns, jā, viņš pat likās tiešām glaimots no vairākiem smalkiem, veikliem komplimentiem, kurus grāfs viņam izteica ar tādu izpratni, it kā viņu pazītu jau ilgus gadus, šie glaimi panāca to, ka mans tēvs no viņa atvadījās kā no labākā drauga un gribēja viņu vest līdzi uz sēdi, lai grāfs tur noklausītos viņa runā.

Grāfiene nekā neatbildēja; viņa bija nogrimusi tik dziļā sapņošanā, ka viņas acis bija slēgušās. Jauneklis stāvēja viņas priekšā un uzlūkoja viņu ar bērnišķu, dziļu mīlestību; kad viņa acis nepacēla, viņš domāja, ka viņa varbūt no noguruma un uztraukuma aizmigusi, un klusiem soļiem izgāja no istabas.

— Šis ellišķīgais vīrs! — Albērs nomurmināja, galvu šūpodams. — Ne velti es domāju, ka viņš augstākajā sabiedrībā spēlēs lielu lomu; mana māte viņu ir pamanījusi, tad viņš tiešām būs ievērojams cilvēks.

Un viņš iegāja savā zirgu stallī, slepeni saīdzis par Monte-Kristo, kurš, pats to nezinādams, bija nopircis sev zirgus, kuri, pēc visu pazinēju sprieduma, ieņēma tūliņ otro vietu pēc vislabākajiem.

IV

Bertučio

Pa to laiku grāfs bija pārbraucis mājās; viņš ceļu bija nobraucis sešās minūtēs. Šinīs sešās minūtēs viņi bija redzējuši vismaz divdesmit jauni ļaudis, kuri apsvēra, cik dārgs ir viņa iejūgs, kādu tie sev nespēja iegādāties, un auļoja pakaļ šim lepnajam kungam, kurš varēja turēt zirgus, kuri katrs maksāja desmittūkstoš franku.

Nams, kuru Alī grāfam bija izvēlējies par pilsētas dzīvokli, atradās vienos zaļumos un ieņēma lielu laukumu. Bez galvenās ieejas viņam bija arī vēl otra ieeja no Pontjē ielas.

Rati pieturēja pie galvenās ieejas. Divi vīri grāfu sagaidīja; viens bija Alī, kurš grāfam uzsmaidīja ar neslēptu prieku un par to tika atalgots ar laipnu skatienu, otrs Bertučio, kurš sniedza roku, lai palīdzētu izkāpt no ratiem.

—    Pateicos, maestro Bertučio! — sacīja grāfs, viegli izlēkdams no ratiem. — Vai notārs ir šeit?

—    Viņš gaida mazajā salonā, ekselence, — atbildēja Bertučio.

Grāfs atdeva cimdus un cepuri savam franču sūlainim, tam pašam, kas

viņu bija gaidījis priekšistabā pie grāfa Morserfa, un gāja tad Bertučio līdzi uz mazo salonu.

—         Marmors priekšistabā nav diezgan labs, — piebilda Monte-Kristo, — es negribu to ilgi paturēt.

Notārs gaidīja, kā Bertučio bija teicis, mazajā salonā.

Viņš bija īsts advokātu aroda reprezentants, stīvs un cienīgs, ar visu sava amata apziņu.

—          Vai jūs esat notāra kungs, kuram uzdots pārdot māju ārpus pilsētas? Jūs zināt, ka es to gribu pirkt?

—    Jā, grāfa kungs, — atbildēja notārs.

—    Vai pirkšanas līgums ir gatavs?

—   Jā, grāfa kungs.

—         Labi. Un kur ir tā māja, kuru gribu pirkt? — prasīja Monte-Kristo, nevērīgi pagriezies iesāņus gan pret Bertučio, gan pret notāru.

Notārs izbrīnījies grāfu uzlūkoja.

—    Kā? Grāfa kungs nezina, kur atrodas māja, kuru viņš grib pirkt?

—    Kā lai es to zinātu? Es tikai šorīt pirmo reizi atbraucu uz Parīzi.

—         Tas ir pavisam kas cits, — atteica notārs. — Māja, kuru jūs, grāfa kungs, esat pircis, atrodas Oteilas priekšpilsētā.

—    Un kur atrodas Oteilas priekšpilsēta? — prasīja grāfs.

—         Dažus soļus atstatu NO šejienes, grāfa kungs, ļoti jaukā vietā, pašā Buloņas krastā.

Bertučio pie šiem vārdiem bija nobālis.

—    Lūdzu tad man pasniegt līgumu! — prasīja grāfs.

Un, līgumam īsu skatienu uzmezdams, viņš to strauji parakstīja.

—         Bertučio, — viņš sacīja, — dodiet tam kungam piecdesmit tūkstošus franku!

Nama pārvaldnieks aizgāja streipuļodams un atgriezās ar paku bankas zīmju, kuras notārs pēc paraduma rūpīgi pārskaitīja.

—          Un tagad, — prasīja grāfs, — visas formalitātes būs laikam izpildītas?

—    Visas, grāfa kungs.

—    Vai jums ir atslēgas?

—         Tās atrodas pie kastelāna, kurš pārlūko māju. Šeit jums būs viņam izrakstīta pavēle atdot atslēgas.

—    Ļoti labi, — Monte-Kristo māja atvadīdamies.

—         Bet, — iedrošinājās sacīt godīgais ierēdnis. — Jūs grāfa kungs, esat maldījies, visa summa bija piecdesmit tūkstoš franku.

—    Un jūsu honorārs?

—    Ir jau tur ierēķināts, grāfa kungs.

—    Bet vai tad jūs no priekšpilsētas neesat šurpu nācis?

—    Tā gan.

—    Nu, tad tas ir par jūsu pūlēm.

Notārs aizgāja streipuļodams un līdz zemei klanīdamies, tādu klientu viņš vēl savu mūžu nebija redzējis.

—            Pavadiet to kungu! — grāfs sacīja Bertučio, un nama pārvaldnieks ar notāru aizgāja.

Kad grāfs bija viens, viņš izvilka no kabatas savu piezīmju grāmatiņu, izņēma no tās vienu lapiņu un salīdzināja to ar līgumu.

—             Priekšpilsētā, Fontēnas ielā 30; pilnīgi pareizi, — viņš sacīja, — man tagad ar visādiem līdzekļiem jāmēģina izpētīt noslēpums… Nu, pēc stundas zināšu.

Viņš zvanīja.

Pārvaldnieks ienāca.

—             Maestro Bertučio, — sacīja grāfs, — jūs man reiz sacījāt, ka jūs jau bieži esat bijis Francijā?

—    Dažās Francijas daļās jā, ekselence.

—   Jūs, bez šaubām, pazīstat Parīzes apkārtni?

—    Nē, ekselence, nē, — atbildēja pārvaldnieks, viegli nodrebēdams.

—           Žēl, ka jūs nepazīstat Parīzes apkārtni, — grāfs sacīja, — jo šovakar gribētu apskatīt savu jauno māju un jūs mani būtu varējis pavadīt.

—            Uz Oteilas priekšpilsētu! — iesaucās Bertučio, kura vara ādas krāsa kļuva līķa bāla. — Es! Es lai eju uz priekšpilsētu!

—            Nu, kas tad tur sevišķs? — sacīja grāfs. — Ja jau es tur dzīvošu, tad arī jums tur būs jābūt.

Zem grāfa caururbjošā skatiena pārvaldnieks nolaida acis un stāvēja mēms un it kā sastindzis.

—            Bet kas tad jums kaiš? Es jau lieku divreiz jums pēc ratiem zvanīt, un jūs vēl nekustaties? — prasīja grāfs.

Bertučio uzreiz izskrēja priekšistabā un aizsmakušā balsī pavēlēja piebraukt ratus.

—    Rati ir piebraukti, ekselence, — viņš paziņoja.

—    Tad ņemiet savu cepuri un cimdus! — sacīja grāfs.

—   Vai man tiešām grāfa kungs jāpavada? — izbijies iesaucās Bertučio.

—    Jums taču tur viss būs jāsaved kārtībā.

Būtu bijusi pārdrošība pretoties grāfa pavēlei; pārvaldnieks tāpēc sekoja grāfam, ne vārda neiebilzdams.

Viņi abi iekāpa ratos, kuri strauji aizripoja.

V

Nams Oteilas priekšpilsētā

Monte-Kristo bija pamanījis, ka Bertučio, kad tie pa trepēm nokāpa, pēc korsikāņu paražas ar īkšķi pārmeta krustu un, kad tie iekāpa ratos, noskaitīja klusu lūgšanu. Jo vairāk tie tuvojās mērķim, jo lielāks kļuva viņa uzbudinājums.

—             Lieciet pieturēt Fontēnas ielā 30! — sacīja grāfs, viņu līdzcietīgi uzlūkodams.

30. nams atradās pašā ciema galā. Bija jau palicis tumšs, no tālienes ducināja pērkons.

Rati pieturēja.

—            Nu, — prasīja grāfs, — jūs negribat kāpt laukā, maestro Bertučio? Vai paliksit ratos sēžot? Bet pie joda! Kas jums īsti Šovakar ir noticis?

Bertučio izlēca no ratiem un piedāvāja grāfam savu plecu.

—    Pieklauvējiet un piesakiet mani! — pavēlēja grāfs.

Bertučio pieklauvēja. Parādījās kastelāns.

—    Kas ir? — viņš prasīja.

—           Tas ir jūsu jaunais kungs, labais vīrs, — sacīja sulainis un pasniedza tam notāra apliecību.

—            Tātad māja ir pārdota? — prasīja kastelāns. — Un vai kungs to grib apdzīvot?

—            Jā, mans kungs, — sacīja grāfs, — un es gribu papūlēties, ka jūs nežēlotos pēc sava vecā kunga.

—            Ak, žēlīgais kungs, — atbildēja kastelāns, — man jau tā nav viņu daudz ko žēlot, jo mēs viņu redzējām ļoti reti; tagad ir vairāk nekā pieci gadi, kamēr viņš nav šurpu atnācis.

—    Un kā sauca jūsu veco kungu? — prasīja grāfs.

—    Marķīzs de Sanmerāns.

—            Marķīzs de Sanmerāns! — atkārtoja Monte-Kristo. — Man liekas, ka šo vārdu es esmu dzirdējis.

—             Viņš ir vecs muižnieks, — turpināja stāstīt kastelāns, — uzticams burbonu piekritējs, viņam bija viena vienīga meita, kuru viņš izprecināja Vilfora kungam, karaļa prokuroram Nimā un vēlāk Versaļā.

Monte-Kristo paskatījās uz Bertučio, kurš bija bālāks par sienu, pie kuras tas bija atspiedies, lai nekristu.

—            Un vai šī meita nenomira? — taujāja Monte-Kristo. — Man šķiet, ka par to būtu ko dzirdējis.

—            Jā, cienījamais grāfs, jau pirms divdesmit gadiem, un no tā laika mēs marķīza kungu ne reizes trīs neesam redzējuši.

—            Labi, labi, — sacīja Monte-Kristo. — Tagad dodiet man uguni, labais vīrs!

—    Vai lai cienījamo kungu pavadu?

—    Nē, tas nav vajadzīgs, Bertučio man rādīs uguni.

Monte-Kristo, šos vārdus sacīdams, iedeva kastelānam divus zelta gabalus, par kuriem apdāvinātais nezināja, kā pateikties un grāfu svētīt.

—            Ak, cienījamais kungs! — sacīja kastelāns, kad tas veltīgi bija izmeklējies. — Man te nav nevienas vaska sveces.

—            Tad paņemiet, Bertučio, vienu no ratu lukturiem un rādiet man istabas!

Pārvaldnieks paklausīja bez ierunām, bet no drebošās rokas, kurā tas turēja lukturi, varēja nomanīt, cik daudz viņam šī paklausīšana maksāja.

Viņi sāka apskatīt dzīvokli.

Pirmajā stāvā bija salons, mazgāšanās istaba un divas guļamistabas.

No vienas istabas riņķveida trepes veda ārā dārzā.

—            Palūk, kur slepenas trepes! — sacīja grāfs. — Tas jau ir ļoti ērti. Ejiet ar uguni pa priekšu, maestro Bertučio, redzēsim, kurp pa tām var nokļūt.

—   Cienījamais kungs, — sacīja Bertučio, — tās noved dārzā.

—    Bet kā tad jūs to zināt?

—    Es gribēju teikt, ka jādomā, ka tās turp noved.

—   Nu, labi, mēs par to pārliecināsimies.

Bertučio dziļi nopūtās un gāja pa priekšu. Trepes patiesi veda uz dārzu.

Pie ārdurvīm pārvaldnieks palika stāvot.

—    Nu, uz priekšu, maestro Bertučio! — sacīja grāfs.

Bet tas, ar kuru viņš runāja, likās kurls un mēms. Viņa stingrais skatiens likās meklējam kādas šausmīgas pagājības pēdas, un ar savām kā krampjos sakniebtām rokām viņš likās atgaiņājam kaut kādas briesmīgas atmiņas.

—   Nu! — atkārtoja grāfs.

—            Nē, nē, — izsaucās Bertučio, lukturi kaktā nolikdams, — nē, žēlīgais kungs, es neiešu tālāk, cs nevaru!

—    Ko tas nozīmē? — grāfs prasīja pavēlošā balsī.

—      Bet jūs taču redzat, žēlīgais kungs, — izsaucās pārvaldnieks, — ka nav labi, ka jūs pirkāt šo māju Oteilā un tieši Fontēnas ielā 30! Ak, kāpēc jums to tūlīt nesacīju, grāfa kungs, jūs vismaz, mani nebūtu piespiedis braukt līdzi. Es cerēju, ka tā nebūs tieši šī māja, it kā Oteilā nebūtu citas kā tieši slepkavības māja.

—       O! o! — sacīja Monte-Kristo. — Kādu šausmīgu vārdu jūs nupat izrunājāt! Jūs esat īsts korsikānis, kas nekad nav bez noslēpumiem un māņticības. Nāciet, ņemiet lukturi, un sekojiet man dārzā! Ar mani kopā jums taču nebūs bail?

Bertučio paņēma lukturi un paklausīja.

Durvis tika atdarītas, debesis bija apmākušās, un mēness tikai šad un tad paspīdēja caur mākoņiem.

Pārvaldnieks gribēja iet uz kreiso pusi.

—       Nē, mans kungs, — sacīja grāfs, — kādēļ lai mēs maldāmies pa tumšajām alejām? Šeit ir skaists laukums, vispirms apskatīsim to.

Bertučio noslaucīja sviedrus no pieres, bet paklausīja; tomēr viņš arvien turējās kreisajā pusē.

Monte-Kristo turpretim turējās pa labi un apstājās pie kāda koku pudura.

Tagad pārvaldnieks vairs nevarēja novaldīties.

—      Ejiet prom, ekselence, ejiet prom! Es jūs lūdzu, jūs stāvat tieši uz tās pašas vietas.

—    Uz kādas vietas?

—    Uz tās, kur viņš krita.

—      Mans mīļais maestro Bertučio, — sacīja Monte-Kristo smiedamies, — attopieties taču, mēs neesam Korsikas laupītāju mežos, bet tas ir franču dārzs, kaut gan drusku nolaists.

—    Ekselence, nepalieciet tur, nepalieciet tur, lūdzu jūs Dieva vārdā!

—       Man šķiet, ka jūs nudien esat prātu zaudējis, man laikus jūs jāievieto kādā vājprātīgo iestādē, citādi var vēl notikt kāda nelaime. Jūs bolāt acis un lauzāt rokas it kā velna apsēsts. Visgrūtāk izdzenamais velns, man šķiet, gan ir noslēpumu velns. Zinu, ka jūs esat korsikānis un ka jums ir kāda veca lieta prātā; ja nemaldos, to sauc par vendetu (asinsatriebība Korsikā). Itālijā vēl var ar tādām lietām pīties, bet Francijā slepkavība paliek slepkavība, lai tā arī būtu notikusi diezin kādu iemeslu dēļ, te ir žandarmi, kuriem ar to darīšanas, te tiesneši dod spriedumu un uz ešafota tas tiek izpildīts.

Bertučio salika rokas, luktura gaisma atspīdēja viņa pilnīgi pārvērtušos seju.

Monte-Kristo viņu brīdi aplūkoja, tad sacīja tādā balsī, kura nabaga pārvaldniekam no jauna izdzina drebuļus caur kauliem.

—           Tad abats Buzoni man nav teicis taisnību, kad tas jūs man piesūtīja līdz ar ieteikšanas vēstuli, kurā tas slavēja jūsu labās īpašības. Nu tad rakstīšu abatam, lai viņš man par jums atbild, un tā arī dabūšu zināt, kas tā par slepkavību. Bet to es jums saku, maestro Bertučio, ka jūsu dēļ negribu nākt sakaros ar franču tiesām.

—, Ak! Ekselence, nedariet to, vai tad neesmu jums arvien uzticīgi kalpojis? Vai neesmu jums arvien izturējies kā krietns cilvēks.

—            To nevaru noliegt, — sacīja grāfs, — bet kas tad, pie velna, jūs tā uztrauca? Tā ir nelaba zīme! Cilvēks, kam laba sirdsapziņa, par niekiem tā nenobālēs un nedrebēs.

—            Bet, grāfa kungs, — atbildēja Bertučio drebēdams, — vai tad jūs pats man netikāt sacījis, ka abats Buzoni, kurš mani biktēja Nimas cietumā, esot jūs sagatavojis uz to, ka es sev pārmetu smagu noziegumu?

—           Jā, bet, kad viņš jūs man sūtīja, viņš man rakstīja, ka jūs būšot ļoti krietns nama pārvaldnieks, un tāpēc es domāju, ka jūs esat tikai zadzis un vairāk nekā!

—    A, grāfa kungs! — noteica Bertučio nicīgi.

—           Jeb vai jūs, korsikānis būdams, neesat spējis noturēties un licis savu dunci lietā?

—             Nu, tā, tā! Jā, mans cienījamais kungs, jā, mans labais kungs! Tā ir gan! — iesaucās Bertučio, Monte-Kristo pie kājām krizdams. — Jā, tā bija atriebība, zvēru jums, vienkārša atriebība.

—            Es saprotu, tomēr nesaprotu vienu, ka tieši šis nams jūs tādā mērā uztrauc.

—            Bet, cienījamais kungs, — atteica Bertučio, — vai tad tas nav gluži dabīgi? Šinī namā jau notika atriebība.

—    Kā, manā namā?

—             Ak, grāfa kungs, toreiz jau nams vēl nepiederēja jums, — naivi atteica Bertučio.

—            Bet, pie velna, kam tad tas piederēja? Marķīzam Sanmerānam, kā sacīja vecais kastelāns. Bet par ko tad gan jūs varējāt atriebties vecajam marķīzam?

—    Ak, ne viņam es atriebos, citam!

—            Tas ir dīvains gadījums, — teica Monte-Kristo domīgi, it kā pats sevī nogrimis, — ka jūs šādā kārtā netīši un gluži nesagatavots nonākat tādā vietā, kur noticis noziegums, kas jums rada tik dziļus sirdsapziņas pārmetumus.

—    Cienījamais kungs, — atteica pārvaldnieks sagrauzts, — tas nav vairāk nekas kā likteņa lēmums: vispirms jūs pērkat namu Oteiiā, tad tieši šo, kurā es esmu izdarījis slepkavību; jūs nokāpjat dārzā pa tām trepēm, pa kurām viņš gāja. Jūs paliekat stāvot tieši tur, kur es viņu tiku nodūris; divus soļus no šīs platānas viņš bija apracis bērnu, — tas viss nevar būt akls gadījums, tur ir likteņa roka.

—    Nu, labi, lai arī ir likteņa roka. Saņemieties un izstāstiet man par to notikumu!

—    To esmu tikai reizi savā dzīvē atstāstījis, — atbildēja korsikānis, — tikai abatam Buzoni. Tādas lietas var tikai biktstēvam stāstīt.

—    Tad, mīļais Bertučio, - teica grāfs, — jūs man neņemsit ļaunā, ka sūtīšu jūs atpakaļ pie jūsu biktstēva; jūs varat iestāties par mūku un ar viņu izpļāpāties par saviem noslēpumiem. Bet es baidos no tāda mājas biedra, kuru vajā spoki. Bez tam man arī nav ne mazākās patikšanas pēc kāda policijas komisāra apciemojuma, jo, saprotiet mani labi, Bertučio kungs, Itālijā tiesas ierēdņiem maksā tikai tad, kad viņi cieš klusu, Francijā tikai tad, kad viņi runā. Es jūs gan uzskatīju par labu korsikāni, par krietnu kontrabandistu, veiklu nama pārvaldnieku, bet redzu, ka jums ir arī vēl citas īpašības. Jūs vairs nederat man, Bertučio kungs!

—     Ak! Cienījamais kungs! — iesaucās nama pārvaldnieks, no šiem draudiem gluži vai šaušalu pārņemts. - Ak! Kad tikai tas ir vajadzīgs, ka es runāju, lai paliktu jūsu dienestā, tad es runāšu, bet teikšu visu, kad man jūs jāatstāj, tad man taisnā ceļā jāiet uz ešafotu!

—    Tā ir cita lieta, — atteica Monte-Kristo. — Bet pielūkojiet, ka jūs nesakāt netaisnību, tad būtu labāk, ka jūs nemaz nestāstītu!

—    Nē, ekselence! Zvēru jums pie savas dvēseles, ka teikšu jums visu taisnību; pat abats Buzoni manu noslēpumu nav visu dabūjis zināt. Bet vispirms lūdzu jūs, ekselence, atstājiet šo platānu. Lūk, mēness iznāk un apgaismo padebešus, un tur, tieši tur, kur jūs stāvat, tāpat kā jūs, mētelī ietinies, tādā pašā mētelī stāvēja Vilfors…

—    Kā? — iesaucās Monte-Kristo. — Tad tas bija Vilfors…

—    Vai, ekselence, viņu pazīstat?

—    Bijušais prokurors Nimā?

—    Tas pats.

—    Tas, kurš bija apprecējis marķīza Sanmerāna meitu?

—    Tas pats.

—    Un kuram bija godīgākā, nopietnākā, stingrākā prokurora slava?

—    Nu jā, cienījamais kungs, — teica Bertučio, — šis pats vīrs ar labo slavu…

—    Nu, kas ir?

—    … Bija neģēlis.

—    Ā! — teica Monte-Kristo. — Tas nevar būt.

—    Un tomēr tā ir, kā es jums saku.

—    Vai tiešām, — atteica Monte-Kristo, — un jums ir pierādījums?

—    Man vismaz bija pierādījums.

—    Un jūs, neveiklis, to pazaudējāt?

—    Jā, bet, ja krietni pameklē, tad varēs pierādījumu vēl atrast.

—     Vai tiešām? — teica grāfs. — Pastāstiet man par to, Bertučio kungs, jo lieta mani sāk nopietni interesēt.

Un grāfs, kādu āriju klusi svilpodams, atsēdās uz kāda sola, kamēr Bertučio viņam sekoja, savas domas lūkodams sakārtot. Bertučio palika stāvot blakus grāfam.

VI

Vendeta

—    No kā, kungs, pavēlat man stāstu iesākt?

—     No kā gribat, — atteica Monte-Kristo, — jo es jau par to visu nekā nezinu.

—    Es domāju, ka abats Buzoni būtu ekselencei kaut ko sacījis…

—    Jā, pašu galveno, bet tas jau notika pirms septiņiem astoņiem gadiem, un esmu visu aizmirsis.

—    Man tad jāiesāk no 1815.gada.

—    Ā, ā! — teica grāfs. — Tad no vakardienas: 1815. gads.

—    Nē, cienījamais kungs, un tomēr man visi sīkumi tik dzīvi palikuši atmiņā, it kā tas būtu noticis vakar. Man bija vecākais brālis, kas kalpoja ķeizara karaspēkā, mans brālis bija virsnieks kādā pulkā, kurā bija vienīgi korsikāņi. Šis brālis bija mans vienīgais draugs; mēs abi bijām bāreņi: es jau no piektā, viņš no astoņpadsmitā gada sākot, un viņš mani uzaudzināja kā tēvs dēlu. 1814. gadā Burbonu valdības laikā viņš bija precējies; ķeizars atgriezās no Elbas atpakaļ, un mans brālis tūdaļ atkal iestājās viņa karapulkos, tika pie Vaterlo ievainots un līdz ar armiju gāja atpakaļ aiz Luāras upes.

—    Bet tā jau ir „Simts dienu" vēsture, ko jūs man stāstāt, un tā, ja nemaldos, ir jau beigta, — piebilda grāfs.

—   Atvainojiet, grāf, bet šie apstākļi man bija jāpiemin.

—    Labi, labi, es klausos.

—   Kādudien mēs saņēmām vēstuli; mēs toreiz dzīvojām Riljāno ciemā, Kors raga pašā galā. Vēstule bija no mana brāļa, un viņš rakstīja, ka lielā armija esot atlaista un viņš atgriežoties mājās, braukdams caur Nimas pilsētu; lai es, ja man esot kaut cik naudas, aizsūtot to viņam pretī uz Nimu pie kāda pazīstama viesnīcnieka, ar kuru man bija veikali.

—    Kā kontrabandistam? — iemeta grāfs starpā.

—   Ā, mans Dievs, no kaut kā taču vajag dzīvot.

—   Saprotams. Turpiniet stāstu!

—    Tā kā savu brāli es ļoti sirsnīgi mīlēju, kā jau teicu ekselencei, es apņēmos naudu nevis ar citu sūtīt, bet viņam aizvest pats. Man bija kāds tūkstotis franku, pieci simti no tiem atstāju svainenei Asuntai un otrus piecus simtus ņēmu līdzi. Man bija pašam sava barka, gadījās veikals uz jūras, un es devos ceļā uz Nimu. Bet, kad preces bija iekarotas, vējš piepeši apmetās uz citu pusi, un mums piecas dienas bija jānogaida uz vietas. Tad beigās nonācām pa Ronas upi līdz Bokērai, atstāju tur barku un posos uz Nimu.

—   Nu, vai nu nāks notikums?

—  Jā, cienījamais kungs, jūs redzat, ka stāstu tikai to, ko noteikti vajadzēja zināt. Tas bija laiks, kad toreiz dienvidos briesmīgi plosījās atpakaļrāpulība un karalis ar saviem ļaudīm nežēlīgi atriebās visiem bijušajiem revolūcijas piekritējiem. Toreiz nepietika ar tām slepkavībām, kuras izdarīja karaļa tiesas ierēdņi un prokurori un vēl dedzīgākie policijas un žandarmērijas asinskalpi, kas kāva katru, uz kuru krita mazākā aizdoma par piederību pie revolūcijas vai Napoleonam Bonapartam — nē, toreiz kāva un laupīja katrs, kam vien bija uz to amatu patikšana, pie tam saukdamies par policijas spiegu un palīgu un par tēvijas glābēju. Ap Nimu likuma vārdā plosījās trīs laupītāju bandas — Trestglena, Trifēmi un Grefāna ļaudis, kas uz atklātas ielas nokāva katru, kuru kaut jel viens bija nosaucis par bonapartistu. Ekselence būs visādā ziņā dzirdējis par šiem nezvēriem, kādi aizvien parādās, kad pēc pārvarētas revolūcijas sāk atriebties padzītā atpakaļrāpulība.

—    Dzirdēju, kaut gan toreiz biju tālu projām no Francijas.

—       Kad nonācu Nimā, vajadzēja vārda visbriesmīgākajā nozīmē uz ielām pa asinīm brist; pie katra soļa uzdūros uz līķiem; slepkavas likuma vārdā visus kāva, laupīja dedzināja. Šīs briesmas ieraugot, izbijos ne jau sevis dēļ, jo neievērojams zvejnieks nevienam nevarēja durties acīs, bet gan sava brāļa dēļ, kurš atgriezās, ģērbies Napoleona uniformā. Es aizskrēju pie sava viesnīcnieka; manas bailes nebija bijušas veltīgas, jo mans brālis iepriekšējā vakarā bija nonācis Nimā un atrasts nosists pie durvīm, kur viņš cerēja atrast mājvietu. Darīju visu, kas bija manos spēkos, lai uzzinātu, kas viņu ir nokāvis; bet neviens neuzdrošinājās man teikt, tik ļoti visi baidījās. Biju dzirdējis ļaudis aizvien slavējam tiesu, kura nekā nebaidoties, tai vajadzēja man palīdzēt; aizgāju pie prokurora, karaliskā prokurora.

—        Un šis karaliskais prokurors saucās Vilfors? — iemeta pa vidu Monte-Kristo.

—       Jā, ekselence. Viņš nesen kā bija turp pārcēlies no Marseļas un paaugstināts amatā par lieliem nopelniem politisku noziedznieku vajāšanā, kuru viņš izdarīja ar sevišķu, ievērojamu nežēlību un asinssuņa izokšķerēšanas spējām. Viņš arī bija pirmais, kas uzodis, ka Napoleons atstājis Elbu.

—    Tātad šim vīram jūs stādījāties priekšā?

—       Jā, es viņam sacīju: „Mans brālis šeit Nimas ielā ir ticis nokauts, es nezinu nekā, bet jūsu darīšana ir uzmeklēt vainīgos un tos sodīt. Jūs šeit esat tiesas priekšstāvis, un tiesai vajag vismaz atriebt par tiem, kurus tā nav spējusi apsargāt."

„Un kas bija jūsu brālis?" jautāja prokurors.

„Virsnieks korsikāņu bataljonā."

„Tātad viņš bija uzurpatora Bonaparta kareivis?"

„Viņš bija franču lielās armijas kareivis," es atteicu.

„Nu, ko tad?" viņš piebilda ironiski. „Kas zobenu ceļ, tas no zobena krīt."

„Nē, viņš ir ar dunci slepeni nokauts, nevis kaujā kritis."

„Nu, ko tad jūs gribat, lai es daru?" jautāja prokurors.

„Ko jau sacīju, lūdzu, lai jūs viņu atriebjat."

„Pie kā lai viņu atriebju?"

„Sodot slepkavas."

„Vai tad es tos pazīstu?" ņirgājās prokurors.

„Lieciet viņus uzmeklēt!"

„Kam gan tas ir vajadzīgs? Jūsu brālis būs laikam saķildojies un kritis divkaujā. Visi šie vecie kareivji izdara nekārtības, kuras viņiem Napoleona

7» n- valdības laikā tika piedotas, bet kuras tagad viņiem var tikai kaitēt. Mūsu dienvidnieki nemīl nedz kareivjus, nedz nekārtības."

„Mans kungs, nelūdzu jūs sevis dēļ. Es paraudāšu un atriebšos, bet manam brālim ir sieva un bērni. Kad man kāda nelaime gadītos, šī nabaga sieva ar bērniem mirtu badā, jo pārtiek tikai no mana brāļa algas un mana darba. Izgādājiet viņai no valdības kādu mazu pensiju!"

«Katrai revolūcijai ir savas katastrofas un pretrevolūcijas," vēsi atteica prokurors, „jūsu brālis krita par upuri pretrevolūcijai, kas varbūt ir nelaime jums, bet ne valdībai; valdība par to neatbild. Ja mēs būtu visu gribējuši sodīt, ko uzurpatora Bonaparta piekritēji ļaunu izdarījuši likumiskā karaļa piekritējiem, tad jūsu brālis tagad varbūt būtu uz nāvi notiesāts. Viss notiek gluži dabīgi, tā ir tikai atmaksa par viņa darbiem."

„Kā? Vai tas iespējams, ka jūs, pats tiesas vīrs būdams, tā runājat un aizstāvat slepkavību?" es iesaucos.

„Ak, ko! Visi šie korsikāņi ir traki," atbildēja Vilfors, „viņi vēl domā, ka viņu tautietis ir ķeizars. Jūs, mans mīļais, esat laika rēķinā pārskatījies; pirms diviem mēnešiem, kad vēl biju Napoleona dienestā, es būtu jums palīdzējis, bet tagad klausu likumīgam valdniekam, no Dieva žēlastības ieceltam; un nevaru jums palīdzēt, — ejiet, bet, ja jūs pats neiesit, tad likšu jūs izvadīt."

Uzlūkoju viņu vienu mirkli, vai būtu vēl iespējams ko ar labu panākt. Tad viņam klusi teicu pie auss:

„Labi, kad jūs korsikāņus tik labi pazīstat, tad arī piedzīvosit, kā viņi māk turēt vārdu. Jūs atrodat, ka ir bijis gluži labi darīts, ka mans brālis nosists par to, ka viņš bija bonapartists, un jūs, pastāvīgais nodevējs, šodien esot karaļpiekritējs. Nu, labi! Es arī esmu bonapartists un jūs no- sitīšu! No šā mirkļa jūs stāvat zem vendetas, tātad sargieties! Jo nākamajā reizē, kad tiksimies, būs situsi jūsu pēdējā stunda."

Iekams viņš vēl bija atjēdzies no pārsteiguma, es biju jau pa durvīm laukā un aizbēgu.

—    Ā, ā! — teica Monte-Kristo, — jūs, klusais Bertučio, tā uzstājāties pret karalisko prokuroru? Vai tad viņš vismaz zināja, ko nozīmē vendeta?

—     Viņš to zināja tik labi, ka no tā laika vairs viens neizgāja no mājas un visur lika mani meklēt; bet es biju labi paslēpies. Tad viņam bailes no manis lika pārcelties no Nimas, un viņam arī deva labāku vietu Ver- saļā par viņa nopelniem politisko noziedznieku vajāšanā. Bet jūs zināt, ka tam korsikānim, kurš grib atriebties, nav nekādu attālumu, un viņa rati, lai cik ātri tie arī nebrauca, nekad nebija vairāk kā pusi dienas ceļojuma man priekšā, kaut gan es gāju kājām.

Mans svarīgākais uzdevums nebija viņu nokaut, to bieži vien būtu varējis izdarīt, bet nokaut tā, ka mani nepazīst un nenoķer, jo man bija jāgādā pārtika brāļa ģimenei. Trīs mēnešus visur sekoju prokuroram, līdz beigās novēroju, ka viņš slepeni nāk uz Oteilu un apmeklē šo namu, tikai ne atklāti — kā godīgi cilvēki, bet slapstīdamies, pa dārza sānu durvīm un zirgu atstāja tuvējā viesnīcā.

Nu man vairs Versaļā nekas nebija darāms, kad viņu gribēju ķert, tas bija izdarāms vislabāk Oteilā; tāpēc es uzzināju, kas tas par namu, ka tas pieder Sanmerānam, bet izīrēts kādai jaunai atraitnei, kuru pazina tikai ar „baroneses" vārdu. Lai labāk visu novērotu, es apmetos Oteilā. Kādu vakaru redzēju jauno atraitni baronesi, kura arvien staigāja dārzā un likās kādu gaidām; viņa bija vēl ļoti jauna, gadus deviņpadsmit veča, gaišmate, slaika auguma, skaista. No ērtām drēbēm varēja vērot, ka viņa drīz kļūs māte. Tad mazās dārza durvis atvērās un jaunā sieva steidzās pretim ienācējam un metās tam ap kaklu. Šis vīrs bija prokurors Vilfors. Es tūdaļ apdomāju, ka, ja viņš viens un naktī atstāj namu, viņam vajadzēja iet cauri visam dārzam.

—    Bet vai jūs tās sievietes vārdu neesat uzzinājis? — jautāja Monte- Kristo.

—    Nē, ekselence, — atbildēja Bertučio, — jūs redzēsit, ka man nebija laika.

—    Turpiniet!

—    Tovakar, — turpināja Bertučio, — būtu varējis karalisko prokuroru nosist, bet nepazinu dārzu vēl diezgan labi un baidījos, ka nevarēšu viņam uzbrukt diezgan piepeši un, ja viņš kliegtu, nespēšu izbēgt. Es atliku savu nodomu uz nākamo reizi, kad viņš apmeklēs baronesi, un, lai nekādā ziņā viņu nepalaistu garām, noīrēju iepretim baroneses dārzam mazu istabiņu.

Trīs dienas pēc tam redzēju, ka no baroneses nama aulekšos izjāja kāds sulainis un devās pa Sevras ceļu — laikam uz Versaļu pie Vilfora. Es nebiju alojies, jo trīs stundas vēlāk sulainis, putekļiem un sviedriem klāts, ataulekšoja atpakaļ, un desmit minūtes pēc viņa piebrauca kāds vīrs, mētelī līdz acīm ietinies, atslēdza dārza vārtiņus un atkal aizslēdza tos aiz sevis.

Es aši steidzos viņam pakaļ, jo, kaut gan nebiju viņa seju redzējis, tomēr no viņa gaitas un savas sirds nemierīgās pukstēšanas nomanīju, ka tas ir Vilfors. Es pakāpos uz akmens pie dārza sētas, no kurienes allaž biju dārzā lūkojies; bet šoreiz neaprobežojos ar lūkošanos vien, izvilku savu dunci, pārliecinājos vēlreiz, vai tas ir diezgan ass, un tad pārlēcu pāri mūrim.

Vispirms pieskrēju pie durvīm: viņš bija gan atslēgu divas reizes pagriezis, bet atstājis durvīs. No šīs puses man tātad nekādas briesmas nedraudēja. Aplūkoju tuvāk dārzu: paša nama priekšā bija liels, labi kopts maurs, kuram gar abām malām stiepās koku un krūmu puduri. Lai no nama iznāktu un ietu uz dārza duram, vajadzēja iet garām šiem krūmu puduriem.

Bija septembra pēdējās dienas; vējš pret vakaru bija sacēlies un aizvien pieņēmās spēkā, nakti nepilnīgi apgaismoja mēnesnīca, kuru pastāvīgi aptumšoja mākoņi, kas aši vilkās pār debesīm biezos, lielos kamolos. Krūmu puduros šī vājā gaisma nespēja iespiesties, un tur varēja ļoti labi paslēpties. Vienā no puduriem, kur, pēc manām domām, Vilforam vajadzēja nākt garām, es nostājos; tiklīdz biju tur, neskatoties uz stipro vēju, dzirdēju žēlu stenēšanu un vaidēšanu. Bet jūs zināt, grāfa kungs, tas ir, jūs nezināt, ka tas, kas grib izdarīt slepkavību, aizvien dzird pa gaisu nesamies dobjas žēlabu skaņas. Pagāja divas stundas, aizvien laiku pa laikam dzirdēju šo vaidēšanu.

Nosita pusnakti.

Pēdējā pulksteņa sitiena skaņas vēl trīsēja gaisā, kad ieraudzīju, ka slepeno kāpņu logi tika apgaismoti.

Durvis atvērās, tajās parādījās tas pats vīrs mētelī.

Šis bija briesmīgākais acumirklis; bet jau sen biju uz to sagatavojies. Saņēmu dūšu, atcerējos karaliskā prokurora auksto nežēlību pret manu brāli, izvilku nazi un turēju to pa rokai.

Vīrs mētelī nāca taisni turp, kur es sēdēju; te pamanīju, ka viņam labajā rokā ir kāds ierocis, es baidījos nevis no cīņas, bet no neizdošanās.

Tikai kad viņš bija pienācis man klāt trīs soļu attālumā, redzēju, ka tas, ko biju noturējis par ieroci, bija tikai lāpsta.

Vēl nevarēju uzminēt, kāpēc Vilfors nes lāpstu, kad viņš pie koka pudura apstājās, paskatījās visapkārt un, kad bija drošs, ka neviens to neredz, sāka rakt bedri. Nu tikai redzēju, ka viņam zem mēteļa bija paslēpts kāds nesamais, kuru viņš nolika sev blakus zemē.

Tagad sāku just līdzās savam ienaidniekam vēl tā kā ziņkārību, ko gan Vilfors darīs, un stāvēju nekustēdamies, dvašu aizturēdams.

Kad bedre bija izrakta, prokurors izņēma no nesamā divas pēdas garu un astoņas collas platu kastīti. Ļāvu viņam kastīti ielikt bedrē un uzbērt arī zemes virsū; tad viņš vēl ar kājām piemīdīja un pielīdzināja zemi.

Šinī acumirklī metos viņam virsū un iegrūdu nazi krūtīs, saukdams:

„Es esmu Džovanni Bertučio! Tavu dzīvību ņemu par sava brāļa dzī-, vību un tavu naudas kasti viņa atraitnei; tu redzi, mana atriebība ir pilnīgāka, nekā es domāju."

Nezinu, vai viņš šos vārdus dzirdēja un saprata, jo viņš bez kliedziena nokrita zemē; manīju, ka viņa asinis karsti ritēja man pār roku un seju; bet es biju kā apskurbis, kā ārprātā: šīs asinis mani atspirdzināja, bet nevis dedzināja. Vienā acumirklī izņēmu kastīti no zemes, aizbēru bedri, pārsviedu lāpstu pār dārza sienu un aizbēgu pa mazajām dārza durvīm, tās atkal aizslēgdams un atslēgu paņemdams sev līdzi; domāto naudas kasti rūpīgi nesu padusē.

—    Labi, — teica Monte-Kristo, — tā bija maza slepkavība, pavadīta ar zādzību.

. — Nē, ekselence, — atteica Bertučio, — tā bija vendeta līdz ar atmaksu.

—    Un vai summa, kuru ieguvāt, bija liela?

—    Nē, tā nebija nauda.

—     Ak jā, — teica Monte-Kristo, — atminos, jūs runājāt par kādu bērnu.

—     Gluži pareizi, ekselence. Es aizskrēju uz upi un, nepacietībā gribēdams redzēt, kas būs kastītē, ar nazi atlauzu tās vāku.

Smalka batista autiņos gulēja jaunpiedzimis bērniņš, kuru purpursar- kanā sejiņa un zilās rociņas rādīja, ka viņš ticis nožņaugts. Tomēr bērns vēl bija silts, un tāpēc negribēju to vienkārši mest upē; noņēmu saiti no viņa kakla un, tā kā agrāk biju bijis slimnieku kopējs, tad sāku viņam pūst plaušās gaisu, kā to ārsts arī būtu darījis, un pēc kāda brīža pamanīju, ka bērns sāka pamazām elpot un beidzot brēkt.

Es arī iekliedzos, bet priekā. Dievs tātad mani nav pametis, jo ir ļāvis man izglābt dzīvību tanī pašā acumirklī, kad citam dzīvību biju laupījis;,

—     Un ko jūs darījāt ar šo bērnu? — jautāja Monte-Kristo. — Tas taču bija nepatīkams kavēklis cilvēkam, kuram jābēg un jāslapstās.

—     Es zināju, ka Parīzē ir hospitāļi, kur var nodot tādas mazas dzī- vībiņas. Kad biju nonācis pie pilsētas vārtiem, izskaidroju sargiem, ka esmu ceļā atradis šo bērniņu, un apjautājos pēc ceļa uz bāriņu namu. Kastīte runāja man par labu, batista autiņi norādīja, ka bērns ir no bagātiem vecākiem, arī asinis neradīja aizdomas, jo tās varēja būt no bērna. Man sargs pasacīja, kā nonākt pie bāriņu nama, tur noplēsu no autiem vienu daļu ar pusi no iešūtiem burtiem, lai vēlāk varētu pierādīt, ka man tiesības uz bērnu, un tad ieliku viņu bāriņu nama griežamā kastē, piezvanīju un pats metos projām. Divas nedēļas pēc tam jau biju Roljāno ciemā un teicu nabaga Asuntai:

«Nomierinies, mana māsa, Izraels ir nokauts, bet es viņu esmu atriebis!"

Viņa nu mani izklaušināja, ko šie vārdi nozīmējot, un es viņai visu izstāstīju.

«Džovanni," viņa teica, «Vajadzēja šo bērnu paņemt līdzi, mēs viņu audzinātu, sauktu to par Benedeto, un debesis mūs par šo labo darbu svētītu."

Atbildes vietā nodevu viņai autiņu pusi, ar kuru mēs bērnu varējām atprasīt atpakaļ, ja mūsu mantas apstākļi būtu uzlabojušies.

—   Un kā šie autiņi bija iezīmēti? — jautāja Monte-Kristo.

—   Ar burtiem H. un N., pār kuriem bija iešūts muižnieku kronis.

—   Turpiniet stāstu, mani interesē divas lietas.

—    Kādas, ekselence?

—   Kas iznāca no tā puisēna? Jūs taču teicāt, ka tas esot bijis puisēns.

—    Nē, ekselence, neatceros, ka būtu to teicis.

—   Ā, es tā domāju; tātad esmu maldījies.

—    Nē, tā tiešām bija, tas bija puisēns. Bet, ekselence, gribējāt divas lietas zināt. Kas ir otra?

—   Kas tas bija par noziegumu, kura dēļ jūs lūdzāt biktstēvu un kura dēļ iepazināties ar abatu Buzoni, kas nonāca pie jums Nimas cietumā?

—   Tas būs ļoti garš stāsts, ekselence.

—   Nekas, pulkstenis ir tikai desmit, un jūs zināt, ka eju vēlu gulēt, un arī jums šonakt laikam miegs visai nenāks.

—    Pēc atriebības, — turpināja Bertučio, — no jauna cītīgi metos uz kontrabandu, toreiz tas nebija grūti, jo visa valdības vērība bija pievērsta tikai bijušo revolucionāru izokšķerēšanai un vajāšanai, un viņiem nebija laika lūkoties, lai vairotu ļaužu labklājību un nodibinātu kārtību. Sevišķi dienvidu krasti bija vāji apsargāti pastāvīgo nemieru dēļ Avinjonā, Nimā. Kontrabandisti pārvaldīja visas piekrastes. Kopš brāli bija nonāvējuši valdības vīri Nimā, šo pilsētu nebiju apmeklējis. Tāpēc viesnīcnieks, ar kuru mēs bijām saistīti, uzmeklēja mūs un pārcēlās no Nimas uz Bokēras lielceļa, kur atvēra viesnīcu ar nosaukumu „Gāras tilts". Mums bija Egmor- tas, Merikas un Ronas apkārtnē vai vesels ducis noliktavu, kur varējām savas kontrabandas preces nokraut un vajadzības brīdī arī paši paslēpties no žandarmiem un muitniekiem. Kontrabanda ir ļoti ienesīga, ja tikai prot bezbailīgi un gudri rīkoties. Man vajadzēja dzīvot sevišķi uzmanīgi, jo, tiklīdz kaut kādas lietas nāktu tiesas priekšā, varēja nākt gaismā tas, kam vajadzēja palikt apslēptam. Tūkstoš reiz labāk būtu miris, nekā ļāvies sa- gūstīties. Tas man deva lielisku drošību, un es veicu apbrīnojamus darbus, kas man tikai pierādīja, ka vienīgi rūpes par savu dzīvību kavē mūs izdarīt lielus darbus, kuri katrreiz var izdoties, ja vien netrūkst uzņēmības gara un drošsirdības. Tiešām, kas kaut vienreiz savu dzīvību ir pakļāvis briesmām, tas stāv pāri visiem citiem cilvēkiem un jūt, ka viņa spēki dubultojās un viņa gara apvārsnis izplešas.

—    Ā, jūs esat arī prātnieks, — grāfs viņu pārtrauca, — visu jūs esat izmēģinājis.

—    Visu.

—    Ap pulkstens vienpadsmitiem filozofēt ir mazliet par vēlu. Bet man tikai jāsaka, ka jūsu filozofiju atrodu par ļoti pareizu, ko nevar vis sacīt par katru filozofiju. Bet turpiniet!

Mani kontrabandas uzņēmumi kļuva aizvien plašāki, tātad arī ienesīgāki. Asunta bija naska, rūpīga saimniece, un mūsu manta auga acīm redzot. Kad reiz devos jaunā pasākumā, viņa man teica: „Ej ar Dieva palīgu, kad pārnāksi, es tevi ar kaut ko pārsteigšu." Velti izprašņājos, ko viņa ar to domā, un aizgāju.

Mana prombūtne šoreiz turpinājās sešas nedēļas', priecīgs pārnācu mājās, jo veikals bija labi izdevies un nesis krietnu peļņu. Kad ienācu savā namā, tad pirmais, ko pamanīju, bija lepns šūpulis, kurā gulēja septiņus astoņus mēnešus vecs bērns. No prieka iekliedzos, jo bērna liktenis bija darījis man rūpes, kamēr par karaliskā prokurora nosišanu daudz nebēdāju.

Labā Asunta bija manā dvēselē lasījusi, bija ar uzglabātiem autiņiem aizgājusi uz Parīzi un izņēmusi bērniņu no bāriņu nama.

„Tiešām, Asunta," es aizgrābts teicu, ,.tu esi krietna sieva, un Dievs tevi par to svētīs."

—     Tādas domas, — teica Monte-Kristo, — ir mazāk pareizas nekā jūsu filozofija; tā ir tikai ticība.

—    Ak! — turpināja Bertučio. — Ekselencei tiešām ir taisnība, jo šis bērns bija tas, ar ko Dievs mani smagi piemeklēja. Nekad nekrietna daba neparādījās tik agri, un tomēr audzināšana šeit nebija vainīga, jo Asunta bija priekšzīmīga māte. Bērnam bija skaists sejiņš ar košām, zilām actiņām; mati bija gaiši, kas darīja viņa acu dzīvumu un lūpu ļaunprātīgo smiešanos vēl uzkrītošāku. Audžumāte visādi rūpējās par mazo neģēli, nekad viņam netrūka saldumu, bet viņš tomēr nevarēja atturēties no zagšanas.

Reiz, kad Benedeto bija piecus sešus gadus vecs, mūsu kaimiņš Bazilio, kurš, kā jau Korsikā parasts, nekad neieslēdza ne savu naudu, ne savus dārgumus, jo zagļu pie mums nav, žēlojās, ka no viņa, maka nozudis viens dālderis. Tai pašā dienā mūsu Benedeto bija nozudis un vakarā pārnāca mājās ar mērkaķi pie ķēdes, pēc kura viņš jau sen bija ilgojies; viņš teica, ka esot to atradis mežā. Kad sāku viņu rāt, ka viņš melo, tas tikai ņirgājās un turpināja liegties; kad gribēju viņu sist, viņš tikai atkāpās dažus soļus un teica:

„Ko, tu mani vari sist? Tev nav tiesības, tu neesi mans tēvs!"

Mēs nekad neesam varējuši izdibināt, kā viņš bija dabūjis zināt šo noslēpumu, bet viņa atbilde mani gluži izbiedēja, es nolaidu roku, un vainīgais palika bez soda. Mazais palaidnis gavilēja un nu palika tik drošs, ka nabaga Asuntai, kura viņu jo vairāk mīlēja, jo mazāk viņš bija mīlestības cienīgs, — sāka zagt ne vien šādas tādas lietas, bet ari naudu, kuru līdz ar nelietīgiem biedriem nodzīvoja. Kad es biju Roljāno, vēl cik necik varēja iztikt, bet, tiklidz biju projām, viņš bija pilnīgs kungs mājās.

Vienpadsmit gadus vecs viņš salasīja līdzīgus puikas un izdarīja apkārtnē blēņas, kuras vairs nevarēja vienkārši par blēņām saukt; no tiesas puses mēs tikām brīdināti. Es gluži sastingu šausmās: katra tiesas izmeklēšana man bija bīstama. Tā kā to bridi man vajadzēja no Korsikas aizbraukt, apņēmos Benedeto ņemt līdzi un lūkoju viņam iztēlot, cik jauki tad būtu. Viņš noklausījās manī, ne vārda nesacīdams, un tad piepeši sāka skaļi smieties:

„Vai tu traks, onkuli?" viņš teica. „Lai es mainītu savu tagadējo dzīvi pret tavējo? Manu brīvību pret tavu sūro darbu? Naktīm ciest aukstumu, dienām karstumu? Pastāvīgi slapstīties vai tikt nošautam, ja parādās, — un viss tas tikai tādēļ, lai saraustu cik necik naudas! Man nauda pašam ir tik, cik man vajag! Man tikai vajag no Asuntas paprasīt, un viņai jādod! Tu redzi, onkul, ka es būtu nerrs, ja pieņemtu tavu priekšlikumu!"

Šāda pārdrošība mani atkal ta parsteidza, ka nezināju nekā teikt, nekā darīt. Benedeto aizskrēja pie saviem biedriem mani izzobot.

—    Tas tik ir varens zēns! — teica Monte-Kristo.

—     Ā! Kad viņš būtu bijis mans bērns, — teica Bertučio, — vismaz man rada, es viņu būtu vadījis uz pareizā ceļā; bet sist bērnu, kuru tēvu biju nokāvis, uz to man necēlās roka. Manai svainenei, kura vienmēr aizstāvēja mazo noziedznieku, devu visādus labus padomus un apzīmēja viņai vietu, kur tā varētu noslēpt mūsu naudu. Es pats zināju, ko darīt. Benedeto prata lasīt, rakstīt un rēķināt, jo galva viņam bija gaiša, un, ja vien gribēja, viņš spēja pa dienu izmācīties vairāk nekā citi pa nedēļu. Gribēju tātad viņu, neko iepriekš nesakot, nodot uz kāda kuģa par sekretāru. Bet šo nodomu varēju izpildīt tikai vēlāk; tagad man bija jābrauc uz Lionas jūras līci kāda veikala dēļ.

Ap to laiku kontrabandas darbs bija jau kļuvis grūtāks, robežu apsardzība bija stingrāka un vēl pavairota Bokēras gadatirgus dēļ. Sākumā viss gāja labi, bet pie Ronas upes, kad bijām apsēdušies krastā ēst vakariņas, mūsu kuģapuika piepeši atskrēja ar ziņu, ka nākot virsū pulks muitnieku. Mēs visi acumirklī bijām kājās, bet bija jau par vēlu, mūsu barka no visām pusēm bija aplenkta, muitnieku visū ieraudzījāma arī dažus žandarmus. Es iebēgu tūdaļ kuģī un caur kādu lūku ielēcu upē; peldot un nirstot nonācu kādā Ronas kanālā, kur varēju justies paglābts. Šo ceļu biju izvēlējies, labi zinādams, ka pa to visdrīzāk nokļūšu paslēptuvē uz Bokēras lielceļa; ekselence varbūt vēl atceras, es to tiku minējis savā stāstā.

—   Jā, — teica Monte-Kristo, — es labi atceros, tas godavīrs bija jūsu veikala biedrs.

—   Tā ir, — atteica Bertučio, — bet pirms sešiem septiņiem gadiem tas viesnīcnieks bija šo viesnīcu uz Bokēras ceļa nodevis citam, kādam skroderim no Marseļas, kurš ar šūšanu nebija varējis nekur tikt un bija gribējis mainīt amatu. Saprotams, ka šis jaunais viesnīcnieks uzņēmās vecā pienākumus pret mums; pie šā vīra nu gribēju meklēt patvērumu.

—   Un kā šo vīru sauc? — jautāja grāfs, kuru stāsts likās aizvien vairāk interesējam.

—   Viņš saucās Gaspārs Kadruss un bija precējis sievu no Karkontas ciema; šo sievu visi sauca viņas ciema vārdā; viņa pastāvīgi slimoja, kamēr viņš pats bija drukns, spēcīgs vīrietis, kurš mums jau vairākkārt grūtos brīžos bija palīdzējis.

—    Un kad tas notika? — atkal iejautājās grāfs Monte-Kristo.

—   Tas bija 1829. gadā.

—   Kurā mēnesī?

—   Jūnijā.

—   Sākumā vai beigās?

—   Trešā jūnija vakarā.

—   Ā, labi, — teica Monte-Kristo, — jūnija 3.dienā. Turpiniet!

—   Pie Kadrusa tātad nodomāju meklēt patvērumu. Tā kā mēs parasti mēdzām pie viņa ierasties ne pa lielajām durvīm, bet pa sāņu ceļiem un pakaļdurtiņām, tad arī šoreiz ielīdu caur dārzu slēpdamies un uzkāpu tūdaļ augšā uz bēniņiem, kur jau ne vienu vien nakti bija pārgulējis. Šie bēniņi bija tikai ar plānu dēļu sienu šķirti no lielās viesistabas un īsti mums ierīkoti, jo tur bija grūti mūs atrast, kamēr mēs no augšas varējām visu pārredzēt, kas apakšā notika. No šiem bēniņiem gribēju palūkoties, vai Kadruss ir viens mājās, un tad viņam paziņot par savu atnākšanu, pabeigt pie viņa no muitniekiem pārtrauktās vakariņas un tad, izmantojot lietaino nakti, vēl aiziet atpakaļ uz Ronu un palūkoties, kas noticis ar manu barku. Tikko biju uzkāpis bēniņos, kad apakšā viesu istabā ienāca Kadruss ar kādu svešinieku, un es nu nevarēju aiziet, nesacēlis troksni.

Tāpēc izturējos klusi. Tas vīrs, kas atnāca līdz ar Kadrusu, acīm redzot Dienvidfrancijā bija svešinieks: viņš piederēja pie tiem svešajiem tirgotājiem, kuri atbrauc uz Bokēru ar zeltlietām un dārgakmeņiem un gadatirgus laikā, tas ir, vienā mēnesī, reizēm apgroza preces par kādiem simt vai simtpiecdesmit tūkstošiem franku.

Kadruss ienāca pirmais un ļoti steidzīgi.

Kad viņš redzēja, ka viesu istaba, kā parasts, ir tukša un tikai suns to apsargā, viņš pasauca savu sievu.

„He! Karkonta!" viņš teica. „Tas krietnais abats nav mūs piekrāpis; dimants ir īsts."

Atskanēja priecīgs izsauciens un tūdaļ smagi, lēni soļi.

„Ko tu saki?" jautāja Karkonta, bālāka par līķi.

„Es saku, ka dimants ir īsts, kā tas kungs saka; viens no pirmajiem Parīzes dārglietu tirgotājiem ir gatavs to akmeni atpirkt par piecdesmit tūkstošiem. Tikai viņš grib, lai mums būtu arī tiesības to dimantu pārdot, lai arī tu apstiprinātu to brīnišķīgo stāstu, kā akmens nācis mūsu rokās. Lūdzu, atsēdieties, mans kungs, atnesīšu jums ko atspirdzināties."

Dārglietu tirgotājs uzmanīgi aplūkoja istabas nabadzīgo ierīkojumu un acīmredzamo nabadzību pie tiem ļaudīm, kuri viņam gribēja pārdot dimantu, kas bija firsta dārgumu krājumam piederīgs.

«Pastāstiet, madamc," viņš teica, laikam gribēdams izmantot vīra prombūtni, lai varētu salīdzināt, vai abu nostāsti sakrīt.

„Ak, mans Dievs!" teica Karkonta, runīgi stāstīdama. „Tā ir debess svētība, uz kuru mēs ne sapnī nebijām domājuši. Iedomājieties tikai, mans kungs, 1814. vai 1815. gadā mans vīrs bija pazīstams ar kādu Edmonu Dantesu; šis nabaga jaunais cilvēks, kurš bija, nepatiesi apvainots, cietumā nācis un kuru Kadruss bija jau gluži aizmirsis, no savas puses viņu nebija vis aizmirsis, bet atstājis viņam šo dimantu."

„Bet kā tad Dantess bija dabūjis dimantu?" jautāja juvelieris. „Vai dimants viņam bija jau pirms cietuma?"

„Nē, mans kungs," teica Karkonta, „bet cietumā viņš, kā liekas, iepazinies ar kādu bagātu angli, kuru slimībā kopis kā savu brāli; tas, brīvībā nākdams, tad viņam dāvinājis šo dimantu, un nabaga Dantess, kurš neticis brīvībā palaists, pirms savas nāves cietumā šo akmeni nodevis krietnajam abatam, savam biktstēvam, lai tas atnestu mums; šorīt abats dimantu mums nodeva."

«Tas ir tas pats stāsts," teica juvelieris, „un, kaut gan tas liekas izdomāts, tomēr varētu būt arī patiess. Tātad nu atliktu tikai vēl viens — vienoties par cenu."

„Kā! Cena!" teica Kadruss, kurš atkal atnāca, atnesdams savam viesim vīnu. „Es domāju, ka jūs bijāt jau vienisprātis maksāt, cik es prasīju?"

„Nu, labi," atteica juvelieris, „es solīju par viņu četrdesmit tūkstošus franku."

„Kā četrdesmit tūkstošus!" iesaucās Kadruss. „Par tik vien mēs neparko neatdosim. Abats mums sacīja, ka tas bez zelta gredzenu esot vērts piecdesmit tūkstošus."

„Un kā sauca šo abatu?"

«Abats Buzoni," atteica Karkonta.

„Tātad viņš bija ārzemnieks?"

„Jā, itālietis no Mantujas apkārtnes, kā man liekas."

«Parādiet man vēlreiz šo dimantu!" teica juvelieris. «Pirmā acurmirklī dažreiz nepareizi apsver akmeņus."

Kadruss izvilka no kabatas melnu šagrenādas etviju, atvēra to un pasniedza juvelierim; ieraugot dimantu, kurš bija gandrīz vai rieksta lielumā, Karkontas acis mantkārībā iemirdzējās; to atceros vēl šodien.

—             Un jūs, Bertučio kungs, — teica grāfs Monte-Kristo, — to visu noklausījāties? Vai tad jūs ticējāt tai Kadrusa pasakai?

—            Jā, ekselence, es uzskatīju Kadrusu par godīgu cilvēku, kurš nav spējīgs izdarīt slepkavību vai zādzību.

—            Tādas domas dara vairāk goda jūsu sirdij nekā jūsu saprātībai. Bet vai jūs par to Edmonu Dantesu bijāt kau ko dzirdējis agrāk?

—            Nē, ekselence, šo vārdu tikai reizi biju dzirdējis, kad to minēja abats Buzoni, kad sēdēju Nimas cietumā.

—    Labi! Turpiniet tālāk!

Juvelieris paņēma gredzenu un izvilka no kabatas mazas tērauda lauz- niņas un mazus vara svariņus, izņēma akmeni no gredzena un ļoti rūpīgi nosvēra.

«Došu jums tieši četrdesmit piecus tūkstošus," viņš beidzot teica, «bet tad arī ne grasi vairāk; bez tam es arī vairāk naudas nepaņēmu līdzi, tā ka dimants vairāk nav vērts."

,,Ā, par to nekas," piebilda Kadruss, «varu iet jums līdz uz Bokēru, lai saņemtu vēl trūkstošos piecus tūkstošus."

«Nē, nē," teica juvelieris, atdodams gredzenu un akmeni atpakaļ, «vairāk akmens nav vērts; esmu pat nemierā ar sevi, ka tik daudz sasolīju, akmenim ir viena vaina, kuru tikai tagad pamanīju; bet lai nu ar, no savas solītās cenas neatkāpšos." «Ielieciet vismaz akmeni atkal gredzenā!" teica vecā Karkonta.

„Nu, protams," teica juvelieris un ielika akmeni.

„Labi, labi," piezīmēja Kadruss, gredzenu iebāzdams atkal kabatā, «manu akmeni nopirks cits."

„Jā, jā," teica juvelieris, „bet cits nebūs tik piekāpīgs kā es, cits neapmierināsies ar tām ziņām, kuras jūs man nupat devāt. Nav nemaz ticams, ka tādam vīram kā jums ir dimants piecdesmit tūkstošu franku vērtībā; domāju, cits paziņos tiesām, abatu Buzoni meklēs, un tādi abati, kas dāvā piecdesmit tūkstošus franku, nav tik viegli atrodami. Tiesas iejauksies šinī lietā, jūs tiksit apcietināts, un, kad arī pēc daudziem mēnešiem cietuma jūs tiksiet atzīts par nevainīgu, — kas nav nemaz domājams, — tad tomēr beigās jūsu dimants būtu kaut kur kādos kancelejas papīros nozudis, vai jums atdos jūsu dimanta vietā stikla gabalu, kurš ir trīs franku vērts?"

Kadruss un viņa sieva uzlūkoja viens otru.

„Nē," teicu beigās Kadruss, „tik bagāti mēs neesam, lai varētu pamest piecus tūkstošus."

„Kā zināt, mī(ais draugs," teica juvelieris, „es nu gan biju atnesis brangu naudas kušķi līdzi."

Un viņš izvilka no kabatas paku bankas zīmju un no citas kabatas sauju zelta naudas. Kadrusu šis zelts apžilbināja, viņam skaidri šķita, ka mazais akmentiņš nevarēja līdzināties tai milzīgai summai, kura apbūra viņa acis.

Viņš pagriezās pret savu sievu.

„Ko tu saki?" viņš klusi jautāja.

«Atdod dimantu," viņa tāpat atbildēja. «Kad viņš atgriežas Bokērā bez dimanta, viņš mūs denuncēs; un viņam gluži taisnība, kas zina, vai abatu Buzoni varēs kādreiz atkal atrast."

«Nu, labi, atdošu arī," teica Kadruss, «ņemiet dimantu par četrdesmit pieciem tūkstošiem franku! Bet manai sievai dodiet piedevām zelta ķēdi un sudraba sprādzes man."

Juvelieris izvilka no kabatas iegarenu kastīti, kurā atradās dažādas rotaslietas.

«Šeit," viņš teica, «izvēlieties pats, es veikala lietās neesmu sīkstulis!"

Karkonta un Kadruss abi izvēlējās sev pēc sirds patikas viens ķēdi, otrs sprādzes.

«Abats tomēr mums apgalvoja," norūca vēl Kadruss, «ka dimants maksājot pilnus piecdesmit tūkstošus."

,,Ā, re nu, dodiet jel šurp! Kas tas par briesmīgu cilvēku!" teica juvelieris, Kadrusam etviju no rokas izņemdams. «Es viņam izmaksāju četrdesmit piecus tūkstošus frankus, veselu kapitālu, .kādu es pats labprāt gribētu sev dabūt, un viņš vēl nav ar mieru!"

„Un kur ir tie četrdesmit pieci tūkstoši?" prasīja Kadruss rupjā balsi.

„Še," atteica juvelieris, noskaitidams viņam uz galda piecpadsmit tūkstošus zeltā un trīsdesmit bankas zimēs.

«Pagaidiet, es vispirms aizdegšu lampu!" teica Karkonta. „Ir jau patumšs, un mēs varētu lēti pārskatīties."

Debesis bija apmākušās, bija uznācis lietus mākonis, kurš jau pirms pusstundas bija draudējis. Varēja jau dzirdēt tālu, dobju pērkona rūkšanu, bet neviens no visiem trim, ne juvelieris, ne Kadruss, ne Karkonta, savā mantas kārības apmulsumā to nemanīja. Pat es sajutu savādu, man svešu uztraukumu, nolūkojieties uz tik daudz naudas. Es domāju, ka sapņoju, un nevarēju ne pakustēties. Kadruss pārskaitīja naudu un tad to deva savai sievai, kura skaitīja vairākas reizes; juvelieris tikmēr lika saviem dimantiem spīguļot un zibsnīt sveces gaismā un aizmirsa zibeņus ārā.

„Nu, vai ir pareizi?" jautāja beigās juvelieris.

„Jā," teica Kadruss, „dod šurp kādu naudas maku, Karkonta!"

Kad Karkonta bija uzmeklējusi vecu, pussaplīsušu, netīru maku un nauda bija pievākta, Kadruss teica viesim:

„Tā! Vai jūs nevēlaties ar mums kopā paēst vakariņas? Mēs jūs labprāt pacienāsim, kaut gan jūs mūs apmānījāt par brangu summu."

«Pateicos," atteica juvelieris, „būs jau laikam vēls, man jāsteidzas, ka tieku Bokērā, mana sieva citādi baiļosies." Viņš izvilka pulksteni. „Ka tevi nelabais!" viņš iesaucās. ,,Tūliņ deviņi, es pirms pusnakts vairs nevaru nokļūt Bokērā. Ardievu, ļautiņi, ja vairāki tādi abati Buzoni pie jums atnāks, tad paziņojiet tikai man!"

«Nākamnedēļ jau tirgus beigsies, tad jau jūs vairs nebūsit Bokērā," atbildēja Kadruss.

„A, kas par to! Kad jums ir dimanti pārdodami, tad rakstiet tikai man uz Parīzi: Žoanesa kungam Palērojāla galerijā 45. Ja ir vērts, varu tūdaļ šurp atbraukt."

Piepeši spēra zibena ar lielu troksni, un svece uz galda nodzisa.

„Ko, vai tādā negaisā jūs gribat iet?" vaicāja Kadruss.

„Es nebaidos no pērkona," atteica juvelieris.

„Un vai arī no laupītājiem nebaidāties?" jautāja Karkonta. „Ceļš pa gadatirgus laiku ir aizvien drusciņ nedrošs."

„Ā, par to ir gādāts," atteica Žoaness, izvilkdams divas pielādētas pistoles. „Šeit man ir divi suņi, kuri reizē rej un kož; te pietiks pirmajiem diviem, kuriem iekārosies jūsu dimants, Kadrusa tēv."

Kadruss ar savu sievu drūmi saskatījās, viņiem abiem likās iekritis kaut kas briesmīgs prātā.

„Nu, tad laimīgu ceļu!" teica Kadruss.

Juvelieris paņēma savu cepuri un nūju. Kad viņš atdarīja durvis, stiprs vēja grūdiens ielauzās istabā.

„Ā," teica juvelieris, „tas ir jauks laiciņš, un man jāiet divas jūdzes!"

„Palieciet," teica Kadruss, „pārguliet šeit nakti!"

„Jā, palieciet," piebilda Karkonta nedrošā balsī, „mēs jūs labi pacienāsim."

„Nē, nē, man vēl šonakt jābūt Bokērā. Sveiki!"

Kadruss lēni gāja līdz durvīm.

„Uz kuru pusi tad jāiet, pa labi, vai pa kreisi?" teica juvelieris jau ārā izgājis. „Tik tumšs, ka nekā nevar redzēt."

„Pa labi," atteica Kadruss. „Jūs nevarat nomaldīties, gar malu iet aleja."

„Aizver taču durvis!" sauca Karkonta. „Es nemīlu atvērtas durvis, kad ārā pērkons."

„Un kad nauda mājās," piebilda Kadruss, ienākdams un durvis aizslēgdams. Tad viņš piegāja pie skapja, izņēma naudu un abi sāka atkal skaitīt. Nekad vēl neesmu redzējis tādas mantkārīgas sejas kā šīs abas. Sevišķi nešpetna tagad bija vecenes seja: viņas pastāvīgā drudžainā drebēšana bija vēl pavairojusies, viņas bālie vaigi bija līķa krāsā, viņas dziļi iedobušās acis mirdzēja.

„Kāpēc," viņa teica dobjā balsī, „tu viņam piedāvāji naktsmājas?"

„Nu," drebot atteica Kadruss, „tāpēc… tāpēc, ka viņam tad nebūtu naktī jāiet uz Bokēru."

„Ak!" atteica sieva, neaprakstāmi vaibstīdamās. „Es domāju, ka tu to darīji ar citu nolūku!"

„Sieva! Sieva!" iesaucās Kadruss. „Kā tev var ienākt prātā tādas domas, un, kad tu to domā, kāpēc nepaturi pie sevis?!"

„Alga viena," teica Karkonta pēc brītiņa. „Vai tad tu esi vīrišķis?"

„Kā tā?" teica Kadruss.

„Kad tu būtu vīrs, viņš nebūtu aizgājis."

„Sieva, sieva!"

„Vai arī viņš netiktu līdz Bokērai."

„Karkonta!"

„Tas ceļš, pa kuru viņš iet, met līkumu, kamēr gar kanālu iet otrs, taisnāks ceļš."

„Sieva, tu apvaino mīļo Dieviņu! Vai dzi nu!.."

Tai pašā mirklī atkal nodārdēja pērkons, un spožs, zils zibens apgaismoja šo nolādēto namu.

„Kungs Jēzus!" krustīdamās iesaucās Karkonta.

Šausmīgs klusums, kāds parasti seko spējiem pērkona grandieniem, tika piepeši pārtraukts, jo pie durvīm atskanēja klaudzieni.

Kadruss un Karkonta saskatījās izbijušies un drebēdami.

„Kas tur ir?" sauca Kadruss, paceldamies un sarausdams naudu kopā, un lūkodams to ar rokām apklāt.

„Es! Pie velna, juvelieris Žoaness!"

„Nu, ko tu sacīji, ka es apvainoju mījo Dieviņu?" teica Karkonta, briesmīgi smiedamās. „Dieviņš pats atsūta mums viņu atpakaļ."

Kadruss bāls un bez elpas atkrita atpakaļ savā krēslā. Karkonta piecēlās un stingriem soļiem gāja atvērt durvis. „Tiešām, pats velns negrib, ka nokļūstu Bokērā," teica juvelieris, „un es pieņemu jūsu piedāvājumu pārgulēt nakti, Kadrus."

Kadruss kaut ko nomurmināja un slaucīja sviedrus no pieres.

Karkonta aizslēdza durvis aiz juveliera.

VII

Noziegums

Juvelieris, ienācis istabā, visapkārt bailīgi paskatījās, bet nepamanīja nekā, kas būtu varējis radīt aizdomas.

Kadruss arvien vēl turēja, ar abām rokām apklājis, savu zeltu un savas banku zīmes, un Kadrusa viesim uzsmaidīja jo laipni.

„Ā!" sacīja juvelieris. „Jūs laikam arvien vēl šaubāties, vai ir visa summa, un pārskatāt to vēlreiz?"

„To ne," atbildēja Kadruss, „bet viss ir noticis tik piepeši, ka mums liekas, it kā mēs sapņotu, un mēs paši savām acīm neticam."

Juvelieris smaidīja.

„Vai bez manis šeit ir vēl kādi ceļotāji?" viņš prasīja.

„Nē," atbildēja Kadruss, „mums māja nav ierīkota nakts dzīvokļiem: mēs esam par tuvu pilsētai, un neviens arī šeit pa nakti neapmetas."

„Tad es jūs laikam ļoti apgrūtināšu?"

„Ak, nebūt ne, mīļais kungs!" sacīja Karkonta ar pārliecinošu laipnību.

„Tad paraugiet, kur jūs mani varētu ievietot!"

„Augšistabā."

„Bet tā nav jūsu istaba?"

„Ak, kas par to! Mums vēl ir viena brīva gulta šai istabai blakus."

Kadruss brinodamies uzlūkoja sievu.

Juvelieris svilpoja kādu meldiņu un sildīja muguru pret uguni, kuru Karkonta viesa sasildīšanai bija krāsni iekūrusi.

Tad viņa uz galda stūra uzklāja galdautu un uzlika atliekas no pusdienām, kuras tā papildināja ar dažām svaigām olām.

Kadruss savu naudu un savas bankas zīmes atkal bija ieslēdzis un ar lieliem soļiem, domās nogrimis, staigāja pa istabu, šad un tad juvelierim skatienu uzmezdams.

„Te būs!" sacīja Karkonta, uzlikdama pudeli vīna uz galda. „Ja gribat ēst, viss ir gatavs."

„Un jūs?" prasīja juvelieris.

„Es vakariņas neēdīšu," atbildēja Kadruss.

„Mēs ļoti vēlu ēdām pusdienas," Karkonta pasteidzās paskaidrot.

„Tātad man jāēd vienam pašam," atbildēja juvelieris.

„Mēs jūs apkalposim," atbildēja Karkonta ar laipnību, kādu viņa citādi nebūt nemēdza parādīt, jo ar saviem lauku viesiem tā apgājās visai strupi.

Laiku pa laikam Kadruss viņai uzmeta strauju skatienu.

Negaiss vēl arvien trakoja.

„Vai dzirdat?" sacīja Karkonta. „Jūs tiešām darījāt labi, kad atnācāt atpakaļ."

„Ja pērkons aprims, kamēr es ieturēšu vakariņas, domāju vēl doties ceļā."

„Tas nepāries līdz rītam," sacīja Kadruss, galvu purinādams. Juvelieris sāka ēst, un Karkonta viņu apkalpoja ar tādu pieklājību un laipnību, ka juvelieris, ja tas būtu pazinis viņas agrāko īdzību, no tādas pārvēršanās droši vien būtu smēlies aizdomas. Kadruss arvien vēl staigāja šurp un turp un izvairījās no viesa skatieniem.

Kad juvelieris bija paēdis, Kadruss pats atvēra durvis.

„Man šķiet, ka negaiss būs pārgājis."

Bet tanī pašā acumirklī, it kā gribēdams viņu sodīt par meliem, briesmīgs pērkona spēriens satricināja visu māju un lietus ar vēju, iespiezda- mies istabā, nodzēsa lampu.

Kadruss pasteidzās aiztaisīt durvis, un Karkonta aizdedzināja s\tfici. viņa sacīja juvelierim, ^ņemiet sveci, jus esat piekusis, ejiet augšā un liecieties gulēt!"

Juvelieris vēl kavējās, lai pārliecinātos, vai negaiss nebūtu vārbūt aprimis, bet, kad redzēja, ka lietus un pērkons vēl pat bija kļuvis stiprāks, tad vēlēja saldu dusu saimniekiem un kāpa pa trepēm augšā.

Mana guļamā vieta bija tieši zem trepēm, un es dzirdēju katru viņa soli.

Karkonta sekoja viņam ar savu aso skatienu, kamēr Kadruss bija aizgriezies projām.

Visi šie apstākļi, kuri man vēlāk nāca atmiņā, toreiz man sevišķi nekrita acīs, viss norisinājās gluži dabiski, un, izņemot stāstu par dimantu, kas man izlikās mazliet pasakains, par pārējiem notikumiem es nebūt nebrīnījos.

Tā kā biju ļoti noguris no uztraukuma, no bēgšanas un slapstīšanās un arī gribēju vēl šo nakti celties un iet apraudzīt savu barku, tad drīz pēc tam aizmigu. Virs sevis dzirdēju juvelieri gatavojamies uz naktsguļu un pēdīgi gultā apgulstamies.

Pirms kā vēl galīgi slēdzu acis, paskatījos uz virtuvi, kur Kadruss sēdēja uz gara krogus sola ar muguru pret mani un galvu rokā atspiedis. Nekā ļauna nedomādams, es aizmigu.

Biju pašā dziļākajā miegā, kad piepeši tiku uztraukts no šāviena, kuram sekoja šausmīgs kliedziens.

Dzirdēju istabā virs sevis nedrošus soļus, tad kāda smaga masa novēlās uz trepēm taisni pāri par manu galvu.

Nebiju vēl gluži no miega atjēdzies un dzirdēju stenēšanu, tad apspiestu brēkšanu kā cīņā.

Kāds kliedziens, kurš skanēja ilgāk nekā agrāk un pārgāja vaidēšanā, mani galīgi uzmodināja.

Pacēlos augšā, uz vienas rokas atspiezdamies, un lūkojos visapkārt, bet tumsas dēļ nekā neredzēju. Ķēru sev pie pieres, kura bija gluži slapja no silta lietus, kurš ritēja no griestiem un trepēm uz mani.

Dziļākais klusums sekoja nupat dzirdētam šausmīgajam kliedzienam; tad dzirdēju kāda vīra soļus, kurš nokāpa pa trepēm zemē un, zālē nonācis, iededza uguni.

Tas bija Kadruss; viņa seja bija līķa bālumā, viss viņa krekls bija vienās asinīs.

Ar aizdegto sveci viņš uzkāpa augšā, un atkal es dzirdēju pār sevi viņa ašos, nedrošos soļus.

Acumirklī pēc tam viņš atkal nonāca lejā; viņa, rokā bija etvija ar dimantu; viņš attaisīja etviju, pārliecinājās, vai dimants tiešām ir iekšā, tad iebāza to vienā kabatā, izvilka no tās atkal ārā un iebāza otrā, bet arī no tās izvilka, laikam domādams, ka tur dimants nav drošībā, noņēma savu sarkano kaklautu, iesēja tajā dimantu un apsēja lakatu atkal ap kaklu.

Tad viņš pieskrēja pie skapja, izņēma no tā zelta naudu un bankas zīmes, kuras bija no juveliera dabūtas, sabāza visu savās kabatās, paķēra vēl kreklu un izskrēja pa durvīm laukā, pazuzdams nakts tumsā.

Nu tikai viss šausmīgais sakars tika man skaidrs, pats sev pārmetu, ka nebiju agrāk sapratis un aizkavējis noziegumu, it kā pats būtu vainīgs. Man likās, ka dzirdu kādu stenam: nabaga juvelieris nevarēja vēl būt gluži beigts, varbūt es vēl spēju viņam palīdzēt. Ar pleciem atspiedies, izcēlu dažus dēļus un nokļuvu zālē.

Es steidzos, paķēru sveci un gribēju kāpt pa trepēm augšā: kāds ķermenis aizsprostoja man ceļu, — tas bija Karkontas līķis.

Šāviens, kuru biju dzirdējis, bija viņu ķēris kaklā, un lode bija izgājusi cauri; bez šīs divkārtējās vāts, no kuras asinis tecēja straumēm, arī no viņas mutes plūda asinis.

Viņa bija bez dzīvības pazīmēm.

Pārkāpu pār viņas līķi un devos pa trepēm augšā.

Augšējā istabā bija visapkārt redzama vislielākā nekārtība. Mēbeles bija apgāztas; gultas palagi, pie kuriem bija pieķēries nabaga juvelieris, bija izvandīti pa visu istabu; viņš pats gulēja, ar galvu pret sienu atspiedies, uz grīdas, visapkārt bija izplūdušas asinis. Viņam bija trīs dziļas vātis krūtīs, ceturtajā vēl bija atstāts liels virtuves nazis.

Es netīšām uzminu uz otras pistoles, kura laikam nebija sprāgusi vaļā, varbūt lietū salijusi.

Pārmeklēju juvelieri un atradu vēl dzīvības zīmes; no manas ienākšanas trokšņa, sevišķi no grīdas sakustēšanās, viņš atvēra jau pussastingušās acis, turēja tās dažus acumirkļus ar pūlēm uz mani pavērstas, pakustināja lūpas, it kā gribētu runāt, un nomira.

Man šis briesmīgais notikums bija gandrīz vai samaņu laupījis; no tā acumirkļa sākot, kad redzēju, ka nespēju nevienam vairs palīdzēt, sajutu tikai dziņu drīzāk bēgt no šā nolādētā nama. Sev matus plēsdams un šausmās un sašutumā kaukdams, metos atpakaļ uz trepēm.

Lejā nonācis, sastapu sešus muitniekus un trīs žandarmus, kuri laikam meklēja mani kopš manas izbēgšanas no barkas.

Mani tūdaļ sagrāba ciet; es i nemēģināju pretī turēties, biju gluži kā bez jēgas, lūkoju runāt, bet varēju no mutes izdabūt tikai neskaidras skaņas.

Redzēju, ka muitnieki un žandarmi rādīja uz mani ar pirkstiem; aplūkoju pats sevi un nu tikai pamanīju, ka viss esmu vienās asinīs. Siltais lietus, kas bija uz mani tecējis caur trepju grīdu, bija Karkontas asinis.

Rādīju ar pirkstu uz to vietu, kur biju bijis paslēpies šo nakti.

„Ko viņš grib ar to teikt?" jautāja kāds žandarms.

„Viņš grib teikt, ka viņš ir pa šejieni ienācis," atbildēja muitnieks.

Un viņš tiešām rādīja uz to caurumu, pa kuru biju ielīdis zālē.

Tikai tagad nopratu, ka mani uzskata par slepkavu. Mana balss, mani spēki atkal atsvabinājās no sastinguma; izrāvos no muitnieka rokām un saucu:

„Es tas nebiju! Es tas nebiju!"

Divi žandarmi pacēla savas šautenes un mērķēja uz mani.

„Tikai pakusties vien," viņi teica, „un tu būsi uz vietas pagalam!"

„Bet es saku," es iesaucos, „es saku jums vēlreiz, ka neesmu to darījis!".

„Tu vari savu pasaku pastāstīt tiesnešiem Nimas tiesā," viņi atbildēja, „bet tagad nāc mums līdz, un, ja tu gribi klausīt labam padomam, tad neturies pretim!"

Pretim turēties nebūt nedomāju, no šīm jaunajām bailēm biju gluži pārņemts. Man uz rokām uzlika dzelžus, piesēja zirgam pie astes un tā aizveda uz Nimu.

Vēlāk dabūju zināt: kāds muitnieks bija pamanījis manu bēgšanu no barkas, sekojis man, bet tad izlaidis rnani no acīm, tomēr spējis novērot, ka es pagriezies uz Kadrusa viesnīcu. Tad viņš paziņojis par to saviem biedriem, tie naktī atnākuši un dzirdējuši vēl pistoles šāvienu. Viņi atrada mani ar tik daudziem šķietamiem vainas pierādījumiem, ka tūdaļ nopratu, cik grūti man nāksies pierādīt savu nevainību.

Man bija tikai viena vienīga cerība uz abatu Buzoni. Mans pirmais vārds izmeklēšanas tiesnesim tāpēc arī bija, lai viņš liek sameklēt abatu, kurš tai pašā dienā bija bijis viesnīcā „Gāras tilts" pie Kadrusa. Ja Kadruss savu stāstu bija izdomājis un tāda abata Buzoni nemaz nebija, tad es visādā ziņā biju beigts, ja vien pats Kadruss netiktu noķerts un neatzītu savu vainu.

Pagāja divi mēneši, pa to laiku izmeklēšanas tiesnesis, man jāatzīst viņa cītība, lika rūpīgi meklēt to, uz kura liecību es atsaucos. Arī Kadruss nebija atrasts. Es jau zaudēju visas cerības. Man vajadzēja pirmo reizi nākt tiesas priekšā, kad piepeši, tas bija septembra 8. dienā, tātad trīs mēnešus un piecas dienas pēc notikuma, cietumā ieradās abats Buzoni, uz kuru vairs nebiju cerējis, un izskaidroja, ka viņš esot dzirdējis: kāds cietumnieks vēloties ar viņu runāt. Viņš, kā pats stāstīja, par šo lietu Marseļā esot dabūjis dzirdēt un esot steidzies uz Nimu par mani liecināt.

Jūs varat iedomāties, ar kādu prieku viņu saņēmu; izstāstīju viņam visu, ko es kā aculiecinieks biju redzējis, un ar bailēm minēju stāstu par dimantu, bet pretēji manām bažām viņš ticēja visam, ko stāstīju. Stāsts par dimantu bija bijis pareizs.

Tā kā redzēju, ka viņš tik labi zina manas dzimtenes paražas un viņam ir tik laba sirds, pilna cilvēkmīlestības, tad cerēju, ka no viņa varbūt dabūšu arī piedošanu par vienīgo grēku, kuru biju pastrādājis. Izstāstīju viņam visos sīkumos notikumu Oteilā, zināms, paļaudamies uz viņa kā biktstēva klusuciešanu. Ko es izstāstīju, aizrauts no savām jūtām, tas atnesa man tādu labumu, it kā to būtu darījis ar nodomu; šīs pirmās slepkavības atklāšana viņam pierādīja, ka otro neesmu izdarījis; viņš mani mierināja un lika man paļauties, ka viņš visu darīšot, kas vien būšot viņa spēkos, lai pārliecinātu tiesnešus par manu nevainību.

Drīz nomanīju, ka viņš ir sācis par mani rūpēties, jo mana ieslodzīšana tika ar katru dienu mīkstāka un beidzot dabūju zināt, ka mana lieta atlikta uz nākamām tiesas sēdēm, tas ir, labu laiku uz priekšu.

Pa šo laiku gadījās, ka Kadruss tiešām tika ārzemēs noķerts un atvests atpakaļ uz Franciju. Viņš visu atzinās un izskaidroja, ka viņa sieva pirmā ieperinājusi viņā šīs domas un dzinusi viņu uz slepkavību.

Viņš tika uz visu mūžu notiesāts uz galerām, kamēr es tiku palaists brīvībā.

—    Un vai tas bija toreiz, kad jūs ieradāties pie manis ar abata Buzoni vēstuli? — jautāja Monte-Kristo.

—    Jā, ekselence, viņš, acīmredzot, rūpējās par mani. „Jūsu nodarbošanās ar kontrabandu ievedīs jūs postā," viņš teica, „atsakieties no tā amata!"

„Bet, abata tēv," es teicu, „no kā lai dzīvoju un ar ko lai uzturu savu svaineni?"

„Viens no maniem draudzes locekļiem, kurš mani ļoti ciena, uzdeva man uzmeklēt priekš viņa krietnu veikala vedēju. Ja jūs gribat ieņemt šo vietu, tad jūs viņam ieteikšu."

„Ak, abata tēv," es teicu, „cik labs jūs esat!"

„Zvēriet man tikai, ka man nekad nevajadzēs nožēlot, ka esmu jūs ieteicis."

Es pacēlu roku zvērestam.

„Lai paliek zvērēšana," viņš teica, „pazīstu un mīlu korsikāņus; šeit jums būs ieteikšanas raksts."

Viņš uzrakstīja dažas rindiņas, kuras jums nodevu un kuras izlasījis jūs, ekselence, pieņēmāt mani savā dienestā. Tagad jautāju ar lepnumu: vai ekselencei kādreiz ir bijis par mani jāsūdzas?

—     Nē, — atbildēja grāfs, — un man jāatzīst, ka jūs esat labs pārvaldnieks, Bertučio, kaut gan jūs man diezgan neuzticaties.

—    Kā tā, grāfa kungs?

—   Kā tas nākas, ka jums ir svainene un audžudēls un ka jūs par abiem man nekad nebijāt minējis?

—     Ak, ekselence, tā ir manas dzīves visbēdīgākā daļa, par kuru man tagad jāstāsta. Aizgāju uz Korsiku. Jūs varat iedomāties, ka steidzos atkal redzēt savu svaineni un viņu mierināt; bet, kad nonācu mūsu ciemā Rol- jāno, tur bija noticis šausmīgs gadījums, par kuru kaimiņi runāja tikai ar briesmām. Paklausīdama manam padomam, mana svainene nebija padevusies Benedeto iegribām, lai viņam nodod visu naudu, kāda vien atradās mājās. Kādu dienu viņš viņai bija draudējis un visu dienu nebija pārnācis mājās. Viņa raudāja, jo nabaga Asuntai bija īsta mātes sirds. Pienāca vakars, viņa gaidīja to un nelikās gulēt. Ap pulkstens vienpadsmitiem viņš pārnāca ar diviem biedriem, viņa pastāvīgiem pavadoņiem visādos nedarbos. Asunta gāja viņam pretī izplestām rokām, bet viņi sagrāba viņu, un Benedeto uzsauca viņai:

„Mēs gribam tevi drusciņ iztaujāt, kur atrodas tava nauda!"

Kaimiņš Bazilio bija pašlaik aizgājis uz pilsētu un mājās bija tikai viņa sieva, kas redzēja un dzirdēja visu notikumu. Kamēr divi turēja Asuntu, tikmēr trešais aizvēra logu slēģus un aizdarīja durvis. Visi trīs nu aizstiepa nelaimīgo aiz kājām pie ugunskura un cerēja ar uguni izspiest no viņas atzīšanos, kur atrodas nauda. Bet uguns, viņai pretim turoties, bija ķēruši viņas drēbes, un nu tie atstājās no viņas, lai paši nesadegtu, bet aizslēdza durvis un logus. Kaimiņiene dzirdēja šausmīgus kliedzienus, tā bija Asunta. Bet drīz viņas balss tika dūmu apsiesta; kliegšana pārvērtās par vaidēšanu, tad arī tā apklusa, un, kad Bazilio sieva otrā rītā iedrošinājās iziet no sava nama un steigties pie tiesneša, tad atrada Asuntu pusap- degušu, bet vēl dzīvu, naudu paņemtu, visas lietas izsvaidītas. Benedeto bija nozudis un nekad nav vairs rādījies Roljāno, es arī nekā par viņu neesmu dzirdējis.

Tikai kad biju dabūjis zināt par šiem bēdīgajiem notikumiem, iestājos jūsu dienestā, ekselence, — Bertučio turpināja. — Es nevarēju jums par Benedeto stāstīt, jo tas bija nozudis, ne arī par manu svaineni, kura bija mirusi.

—    Un ko jūs domājat par šo notikumu? — jautāja Monte-Kristo.

—    Es domāju, ka tas ir sods par manis izdarīto noziegumu. Ak! Šie prokurori Vilfori, tie ir nolādēts dzimums!

—    Tam es ticu, — grāfs nomurmināja drūmā balsī.

—    Un vai ne, — turpināja Bertučio, — tagad, ekselence, saprotiet, ka šis nams, kuru kopš tā laika nebiju redzējis, šis dārzs, kurā ietiku tik necerētā kārtā, šī vieta, kur cilvēku biju nokāvis, radīja manī tādu uztraukumu, kura cēloņus jūs gribējāt zināt. Var jau pat būt, ka šeit pat guļ aprakts prokurors Vilfors, tanī kapā, kuru viņš bija racis savam bērnam.

—    Taisnība gan, — teica Monte-Kristo, pieceldamies no sola, uz kura bija sēdējis, — tas viss ir iespējams, bet iespējams arī ir, ka šis karaliskais prokurors ir vēl dzīvs. Abats Buzoni labi darīja, ka jūs man ieteica. Jūs arī labi darījāt, ka pastāstījāt man šo stāstu, jo tas izskaidro daudz nesaprotama jūsu darbos. Bet sakiet, — vai par viņu, Benedeto, jūs nekad neesat nekā mēģinājis dabūt zināt?

—    Nekad. Kad es zinātu, kur viņš atrodas, es viņu neapmeklētu, bet bēgtu no viņa kā no nezvēra. Nē, par laimi, es nekad nekā par viņu neesmu dzirdējis un ceru, ka viņš ir miris.

—     Neceriet vis tā, Bertučio, — teica grāfs, — ļaundari tā vis nemirst, jo Dievs liekas viņus sevišķi apsargā, lai vēlāk izmantotu par atriebšanās ieročiem.

—     Lai jau tā ir! — atbildēja Bertučio. — Es tikai lūdzu Dievu, lai viņš man nekad nerādītos acu priekšā. Tagad, — turpināja nama pārvaldnieks ar noliektu galvu, —. grāfa kungs, jūs zināt visu; jūs esat mans tiesnesis šeit zemes virsū kā Dievs tur augšā, vai jūs negribat man teikt kādus nomierinošus vārdus?

—    Jums taisnība, un es varu jums teikt, ko abats Buzoni jums teiktu: „Tas, kuru jūs esat gribējis sodīt, — prokurors Vilfors, bija pelnījis sodu par to, ko bija jums darījis, un varbūt arī par dažu labu citu nedarbu. Benedeto, kad tikai viņš ir vēl dzīvs, tiks, kā jums jau teicu, par atriebības ieroci un tad arī pats saņems sodu. Kas attiecas uz jums, tad jūs varat sev pārmest tikai vienu, ka jūs šo bērnu, kuru no nāves glābāt, neatdevāt mātei atpakaļ. Tas ir jūsu noziegums, Bertučio."

—    Jā, grāfa kungs, tas ir noziegums un vēl turklāt tas lielākais, jo tā bija gļēvulība. Lai varētu bērnu atdot viņa vecākiem, man vajadzēja meklēt, to būtu ievērojušas tiesas iestādes, un tad lieta būtu tikusi izmeklēta un es notiesāts uz nāvi. Bet es negribēju mirt, gribēju dzīvot savai svainenei, gribēju būt uzvarētājs savā atriebībā, un tad vēl vienkāršā kāre dzīvot bija tā, kas mani atturēja no katras sadursmes ar tiesām. Ak! Es neesmu tāds krietns vīrs kā mans nabaga brālis!

Bertučio apslēpa savu seju rokās, un Monte-Kristo uzlūkoja viņu ilgiem, grūti izskaidrojamiem skatieniem.

Pēc acumirkļa svinīga klusuma teica grāfs melanholiskā balsī:

—   Lai mēs cienīgi pabeigtu šo sarunu, Bertučio kungs, sarunu, uz kuru mēs nekad vairs neatgriezīsimies, uzklausiet tos vārdus, ko abats Buzoni bieži mēdza teikt: „Ir divi līdzekļi katrai nelaimei: laiks un klusuciešana." Tagad, Bertučio, atstājiet mani kādu acumirkli vienu šajā dārzā! Tas jūsu krūtīs rada sāpīgas atmiņas, mani tas nomierina. Koki man patīk tikai tad, kad dod man ēnu, un ēna man patīk tāpēc, ka tā pilna parādību un sapņu. Es pirku vienkārši gabaliņu zemes ar dārzu, un nu šī zeme ir pilna parādību, par kurām nav vārds minēts. Es mīlu parādības un esmu pārliecināts, ka mirušie seštūkstoš gados nav tik daudz ļauna izdarījuši, ka dzīvie vienā paša dienā. Ejiet mierīgs iekšā un guliet, Bertučio kungs! Ja jums nāves stundā jūsu biktstēvs nav tik labsirdīgs kā abats Buzoni, tad lieciet mani saukt, ja vēl esmu dzīvs, atradīšu vārdus, kas jūs saldi iemidzinātu miegā, no kura atmostos tikai mūžībā.

Bertučio bijīgi paklanījās Monte-Kristo un aizgāja nopūzdamies.

Monte-Kristo palika viens un pagāja četrus soļus uz priekšu.

—   Šeit, pie platānas, — viņš čukstēja, — bedre, kurā bērns tika ielikts, tur mazās durvis, caur kurām ienāk dārzā, tanī kaktā slepenās trepes. Man tas viss nav jāiezīmē savā piezīmju grāmatā, jo šeit manu acu priekšā ir viss plāns.

Un grāfs, vēlreiz izgājis caur dārzu, aizgāja pie saviem ratiem.

Bertučio iesēdās ratos viņam blakus, un rati aizbrauca uz pilsētas pusi.

Vēl tai pašā vakarā grāfs apskatīja savu namu Elizejas laukos no viena gala līdz otram, kā to būtu spējis tikai vīrs, kas jau gadiem šo namu pazinis: ne vienu reizi viņš nemisējās ne durvīs, ne trepēs, kaut gan gāja pa priekšu, tikai Alī pavadīts. Tad viņš deva Bertučio dažas pavēles, kā nams ierīkojams un izdaiļojams, un, pulksteni izvilkdams, teica arābam Alī, kurš uzmanīgi klausījās.

—     Pulkstenis ir pusvienpadsmit, Haide ilgi vairs nevar kavēties. Vai franču sievietēm ir dota ziņa?

Alī izstiepa rokas uz skaistās grieķietes istabu pusi, kuras bija tik apslēpti ierīkotas, ka ja tika nolaists kāds aizkars, neviens nebūtu domājis, ka šinī namā atrodas vēl zāle un divas istabas. Alī, rādīdams uz šīm istabām, pacēla trīs kreisās rokas pirkstus, tad uzlika galvu uz rokas un aizvēra acis.

—    Ā! — teica Monte-Kristo, saprazdams šo vārdu. — Viņas ir trīs un guļamistabā gaida Haidi?

Alī pamāja ar galvu.

—    Haides kundze šovakar būs no ceļa nogurusi un gribēs laikam gulēt, — teica grāfs. — Lai neviena no viņas franču apkalpotājām viņu tāpēc neuzrunā, bet lai viņas tikai apsveic savu jauno kundzi un aiziet. Tu rūpējies par to, ka viņas apkalpotāja grieķiete nerunā ar francūzietēm!

Alī paklanījās.

Drīz arī vārtu sargu dzirdēja uzrunājam; vārti atvērās, un kariete iebrauca pagalmā. Grāfs nonāca lejā; karietes durvis bija jau atvērtas, viņš sniedza roku jaunai sievietei, kura visa bija līdz pat galvai ietinusies zaļā ar zeltu izšūtā zīda mētelī. Jaunā sieviete satvēra roku un noskūpstīja to ar godbijības pilnu sirsnību, un viņi runāja dažus vārdus tanī jaukajā valodā, kurā runāja Homēra varoņi un dievi.

Tad jaunā sieviete, kura bija Monte-Kristo pavadone Itālijā, skaistā grieķiete, devās uz savām istabm, uz kurām Alī viņai rādīja ceļu ar rožu sarkanu lāpu. Grāfs pats devās savā dārza namā, kuru bija izvēlējies sev par dzīvokli.

Pusstundu pēc pusnakts visi uguņi namā bija nodzēsti un visi iedzīvotāji dusēja dziļā miegā, tikai Monte-Kristo vientulīgi domāja savā dārza namā.

VIII

Neaprobežots kredīts

Nākamajā dienā ap pulkstens diviem pēc pusdienas grāfa Monte-Kristo nama priekšā pieturēja viegli rati, kuros bija iejūgti divi grezni angļu zirgi. Ratos sēdēja kāds vīrs zilā frakā un baltā vestē, pie kuras karājās varen smaga zelta ķēde. Viņa mati bija tik biezi un ogļu melni, ka tos varēja gandrīz vai noturēt par neīstiem, tik maz tie saderēja kopā ar zemās, šaurās pieres grumbām, kuras tie nespēja paslēpt. Šis vīrs, kurš bija kādus piecdesmit piecus gadus vecs, kaut gan tas gribēja izlikties, it kā tam būtu tikai četrdesmit gadu, izbāza galvu pa karietes logu un lika, lai viņa zirgu puisis durvju sargam prasa, vai grāfs Monte-Kristo esot mājās.

Pa to laiku šis vīrs ar nekaunībai līdzīgu uzmanību ņēmās pētīt mājas ārpusi, ciktāl tā caur dārzu bija redzama, un sulaiņu livrejas. Viņa mazās actiņas raudzījās viltīgi, un viņa plānās lūpas bija cieti sakniebtas kopā. Šī vīra glūnošā viltība bija arī redzama no viņa platajiem vaigu kauliem un savādi saspiesta galvas veida, caur ko viņa lielās, nearistokrātiskās ausis izrādījās vēl jo plātākas un lielākas un visu izskatu darīja atbaidošu. Lielais pūlis tomēr viņu apbrīnoja greznā pajūga dēļ, viņa lielā dimanta

dēļ, kuru tas valkāja kā krekla pogu, un sarkanās lentas dēļ viņa pogcaurumā.

Zirgu puisis pieklauvēja pie durvju sarga loga un prasīja, vai šeit dzīvojot grāfs Monte-Kristo.

—             Viņa ekselence šeit dzīvo, — atbildēja durvju sargs, — bet… — viņš prasīja Alī ar skatienu.

Alī deva atraidošu zīmi.

—    Bet? — prasīja zirgupuisis.

—   Ekselence nav runājams, — atbildēja durvju sargs.

—            Šinī gadījumā te ir mana kunga barona Danglāra vizītkarte. Nododiet to grāfam Monte: Kristo un sakiet, ka mans kungs, braukdams uz kameru, piebrauca šeit, lai jūsu kungu apciemotu!

—            Es ar viņa ekselenci nerunāju, — sacīja durvju sargs, — sulainis izpildīs jūsu uzdevumu.

Zirgu puisis atgriezās atpakaļ pie ratiem.

—    Nu? — prasīja Danglārs.

Puika, apkaunots par mācību, kuru tas nupat bija dabūjis, atkārtoja savam kungam durvju sarga atbildi.

—            Ā! — šis sacīja. — Tad tas ir kāds princis, šis kungs, kurš tiek saukts par ekselenci un ar kuru drīkst runāt tikai viņa kambarsulainis. Nu, lai! Viņam tomēr ir pie manis kredītvēstule, un, kad viņam naudu vajadzēs, tam tomēr būs jārādās.

Un Danglārs atgāzās atpakaļ ratos un uzsauca tik dikti kučieriem, ka varēja sadzirdēt otrā ielas galā:

—    Uz tautas vietnieku namu!

Monte-Kristo, kurš jau agrāk zināja par šo apciemojumu, bija uz Danglāru noskatījies pa logu. Viņš novērsās ar riebumu:

—            Ak, kāpēc no viņa neglītās ārienes jau senāk nepazinu, kas viņā slēpās.

—   Alī! — viņš sauca piezvanīdams.

Alī ienāca.

—   Pasauc Bertučio!

Bertučio tūlīt ienāca.

—           Vai jūs redzējāt zirgus, kuri nupat bija pie manām durvīm? — grāfs prasīja.

—    Protams, ekselence, viņi bija sevišķi skaisti.

—            Kā tas nākas, — prasīja Monte-Kristo, uzacis savilcis, — ka Parīzē kādam vēl ir gandrīz vai skaistāki zirgi par manējiem, kad es gribēju, ka man visā Francijā būtu tie skaistākie zirgi?

Alī nobālis nokāra galvu.

—       Tā nav tava vaina, labais Alī, — grāfs viņam sacīja maigā balsī arā- biski. — Tu par angļu zirgiem nekā nezini.

Alī seja atkal noskaidrojās.

—        Grāfa kungs, — sacīja Bertučio, — tie zirgi, par kuriem ir runa, nebija dabūjami.

Monte-Kristo paraustīja plecus.

—       Jūs zināt, pārvaldnieka kungs, — viņš sacīja, — ka tam, kas var aizmaksāt, viss ir dabūjams.

—    Danglāra kungs par viņiem bija maksājis sešpadsmit tūkstošas franku.

—        Nu tad vajag viņam piesolīt divreiz lielāku summu. Viņš ir baņķieris, un baņķieris nelaidīs garām nevienu gadījumu, kur tas kādu kapitālu var divkārt pavairot.

—    Vai grāfa kungs runā nopietni? — prasīja Bertučio.

Monte-Kristo uzlūkoja viņu, brīnīdamies par tādu jautājumu?

—       Šovakar, — viņš teica, — man ir nolūks izbraukt un es gribētu, ka šie zirgi ar jauniem iejūgiem būtu maniem ratiem priekšā!

Bertučio paklanījās un gāja; pie durvīm viņš apstājās.

—    Cikos ekselence grib izbraukt? — viņš prasīja.

—    Pulkstens piecos, — atbildēja Monte-Kristo.

—       Daru ekselenci uzmanīgu, ka pulkstenis ir jau divi, — viņš iedrošinājās piebilst.

—       To es zinu, — atbildēja Monte-Kristo vienaldzīgi un pagriezās pret Alī.

—       Liec cienījamai Haides kundzei visus zirgus vest priekšā, lai tā pati izraugās, kādi viņai patīk, un apjautājies, vai tā kopā ar mani grib ēst pusdienas! Atpakaļ nākot, pasauc sulaini!

Alī bija tik tikko izgājis, kad ienāca sulainis.

—        Batistena kungs, — sacīja grāfs, — jūs tagad vienu gadu esat man kalpojis. Tik daudz laika man vajag, lai savus ļaudis izmēģinātu; esmu ar jums apmierināts.

Batistens paklanījās.

—   Tagad vēl ir jautājums: vai jūs ar mani esat mierā?

—   Ak, grāfa kungs! — Batistens viņu pārtrauca.

—        Uzklausiet mani, — grāfs turpināja, - jūs gada alga ir piecdesmit tūkstoši franku, tik daudz pelna krietns oficieris, kurš ik dienas liek savu dzīvību uz spēli; jūs ēdat pie laba galda, par ko jūs neskaitāms pulks jūsu darba biedru apskauž, pats būdams sulainis, jūs tiekat zemāku sulaiņu apkalpots. Bez jūsu piecdesmit tūkstoš frankiem jūs vēl tikpat daudz ik gadu piezodziet klāt no dažādiem iepirkumiem.

—   Ak, ekselence!

—       Par to es nebūt nesūdzos, Batistena kungs, es tikai visu atgādinu, lai jūs redzētu, ka jūs citur labāku vietu par šo nedabūsit. Es savus ļaudis nesitu un nelamāju, piedodu maldīšanos, tikai ne palaidnību. Esmu bagāts diezgan, lai dabūtu zināt visu, ko gribu zināt, un esmu ļoti ziņkārīgs, to jums saku jau iepriekš. Ja dabūtu zināt, ka jūs par mani kaut kur būtu runājis un manu izturēšanos pētījis un apspriedis, tad jūs būtu uz vietas atlaists. Es savus ļaudis brīdinu iepriekš tikai vienu reizi, jūs tagad esat brīdināts, jūs varat iet.

Batistens paklanījās un pagāja trīs vai četrus soļus uz durvīm.

—      Pagaidiet, — grāfs sacīja, — aizmirsu jums sacīt, ka ik gadu saviem ļaudīm atlieku katram zināmu summu. Ja kādu atlaižu, tad tas, protams, savu daļu zaudē un tā tiek uz citiem izdalīta, kuri to mantos pēc manas nāves. Jūs esat gadu pie manis, pamats jūsu mantai ir likts, no jums ir atkarīgs, vai tā vairosies.

Šie vārdi, kuri tika runāti Alī klātbūtnē, kurš jau bija atgriezies, uz Batistenu atstāja savādu iespaidu.

—       Pūlēšos, cik spēdams izpildīt ekselences vēlēšanos un ņemšu sev par paraugu Alī kungu.

—      To nebūt nevajag, — vēsi atbildēja grāfs, — Alī bez viņa labajām īpašībām ir arī daudz kļūdu. Viņš ieņem izņēmuma stāvokli, viņš nedabū nekādu algu, jo viņš nav mans sulainis, bet mans vergs, mans suns. Ja viņš savu pienākumu neizpildītu, es viņu vis nedzītu projām, bet nosistu.

Batistens ieplēta acis.

—   Vai jūs par to šaubāties? — prasīja Monte-Kristo.

Un viņš sacīja Alī arābiski tos pašus vārdus, kurus viņš Batistenam bija teicis franciski.

Alī uzklausīja, pasmaidīja, tuvojās savam kungam, nometās ceļos un godbijīgi skūpstīja viņa roku.

Batistens lūkojās gluži apmulsis.

Grāfs deva zīmi, lai tas viņu atstātu, tad tas kopā ar Alī iegāja kabinetā, kur tie ilgi sarunājās.

Pulkstens piecos grāfs piezvanīja.

Ienāca nama pārvaldnieks.

—   Zirgus! • — pavēlēja Monte-Kristo.

—      Ir jau iejūgti, ekselence, — atbildēja Bertučio. — Vai es grāfa kungu pavadīšu?

—    Nē, tikai kučieris, Alī un Batistens.

Grāfs nokāpa lejā un ieraudzīja savu ratu priekšā tos pašus zirgus, kurus tas šorīt bija apbrīnojis Danglāra ratu priekšā.

—     Ekselence, — piebilda Bertučio, — man bija pūles zirgus dabūt, un viņi ir ļoti dārgi.

—   Vai tāpēc tie ir mazāk skaisti? — sacīja grāfs, plecus paraustīdams.

—    Ja cienījamais kungs ir mierā, tad viss ir labi, — sacīja Bertučio. — Uz kurieni ekselence pavēl?

—    Uz Antēnas šoseju pie barona Danglāra!

—    Pag, maestro Bertučio, — sacīja grāfs, vēl atgriezdamies, — es gribētu lauku muižu jūras tuvumā, Normandijā, tur vajadzētu būt tuvumā mazai ostai vai līcim, tā ka mans kuģis var piebraukt klāt. Kuģim jābūt arvien gatavam doties jūrā, lai tā būtu diena vai nakts, kad tikai man iepatīkas. Apklausieties pie notāriem pēc tādas muižas un, ja tāda atrodas, tad pērciet!

—    Ekselence var uz mani paļauties.

Grāfs tagad ielēca ratos, kuri pēc neilga laika pieturēja baņķiera mājas

priekšā.

Danglārs nupat atradās kā priekšsēdētājs kādā sapulcē, kur tika spriests par jaunu dzelzceļa būvi, kad tam tika pieteikts grāfs Monte-Kristo. Sēde arī jau bija gandrīz vai pabeigta.

Pie grāfa vārda Danglārs piecēlās.

—     Mani kungi, — viņš sacīja saviem kolēģiem, kuri visi bija vai nu vienas, vai otras kameras cienījami locekļi, — atvainojiet, ka jūs atstāju, bet iedomājieties, ka Tomsona un Frenča firma Romā man ieteic kādu grāfu Monte-Kristo un atver tam pie manis neaprobežotu kredītu. Tas ir vislielākais joks, kādu mani ārzemju korespondenti sev jebkad atļāvušies. Jūs varat saprast, ka esmu ziņkārīgs; šorīt agri piebraucu pie šā tā dēvētā grāfa. Ja viņš patiesi būtu grāfs, tad viņš nebūtu tik bagāts. Cienījamais kungs nebija runājams. Ko jūs par to sakāt? Vai tā nav kņaza izturēšanās, kādu viņš atļaujas? Viņa māja Elizejas laukos (par kuru viņš, kā uzzināju, tūliņ skaidrā naudā samaksājis pirkdams) arī izskatās ļoti grezna. Bet neaprobežots kredīts, — Danglārs turpināja, nejauki smiedamies, — uzliek baņķieriem lielus pienākumus. Es ļoti kāroju šo vīru redzēt. Mani Romas biedri, man liekas, grib ar mani dzīt jokus, bet, kas pēdējais smejas, smejas visgardāk.

Ar šiem vārdiem, kurus Danglārs izrunāja ar lielu patosu, viņš atvadījās no saviem viesiem un devās uz balto, ar zeltu iztapsēto zāli, par kuru runāja visā Atēnas šosejā.

Uz šo zāli viņš bija licis vest viesi, lai tam no paša sākuma iedzītu bijību. Grāfs aplūkoja dažas veclaiku gleznas, kuras Danglāram bija tikušas pārdotas kā oriģināli, kaut gan tās bija tikai kopijas.

Danglāram ienākot, grāfs strauji pagriezās.

Danglārs nevērīgi pameta ar galvu un deva grāfam zīmi atsēsties kādā krēslā, kurš bija veidots no zeltīta koka un apvilkts ar zeltu cauraustu atlasu.

Grāfs apsēdās.

—    Man ir tas gods redzēt Monte-Kristo kungu?

—             Un man, — atbildēja grāfs, — ir gods redzēt baronu Danglāra kungu, Goda Leģiona bruņinieku un tautas vietnieku nama locekli?

Monte-Kristo atkārtoja visus titulus, kurus tas bija atradis uz Danglāra vizītkartes.

—             Atvainojiet, mans kungs, ka jūs tūlīt neuzrunāju ar titulu, ar kādu jūs man bijāt pieteikts. Bet mēs dzīvojam, kā jūs zināt, tautas valdības laikā, un es esmu tautas interešu aizstāvētājs.

—            Vai tādā ziņā, ka jūs pats sevi saucat par baronu, bet citu nesaucat par grāfu?

—            A, man pašam tas neko nenozīmē, mans kungs, — nevērīgi atteica Danglārs. — Viņi mani ir iecēluši par baronu un par Goda Leģiona bruņinieku dažu nopelnu dēļ, bet…

—             Bet jūs no saviem tituliem esat atsacījies kā pirms jums Monmo- ransi un Lafajets? Jauks piemērs, mans kungs.

—          • Ne gluži tā, — nokaunējies atbildēja Danglārs, — piemēram, sulaiņu dēļ… jūs saprotat…

—            Tātad jūs saviem ļaudīm esat cienījams barona kungs, žurnālistiem — Danglāra kungs un vēlētājiem — pilsonis. Pie konstitucionālas valdības tāda vārdu izvēle ir ļoti ērta. To es saprotu ļoti labi.

Danglārs sakoda zobus, viņš redzēja, ka šādā sarunā viņam bija jāpaliek zaudētājam, tāpēc viņš mēģināja pāriet uz citu sarunu.

—           Grāfa kungs, — viņš teica paklanīdamies, — uz jūsu vārda no Tomsona un Frenča firmas esmu saņēmis paziņojumu.

—              Priecājos, barona kungs. Jūs man atļausit sevi tā saukt, kā jūsu ļaudis jūs sauc; tas ir tāds nelāgs ieradums, kurš man vēl palicis no tām zemēm, kur baroni vēl kaut ko nozīmē, tāpēc ka tur vairs netiek iecelti jauni. Par to priecājos, es saku, tāpēc ka man vairs nebūs tā lieta jāizdara pašam. Jūs teicāt, ka esat saņēmis paziņojumu?

—            Jā, — atbildēja Danglārs, — bet man jums jāatzīstas, ka es to neizprotu.

—    Kā tā?

—    Es jau biju pie jums piebraucis, lai dabūtu kādu paskaidrojumu.

—    Te es esmu, barona kungs, lūdzu, prasiet vien!

—            Šī vēstule, — atbildēja Danglārs, — grāfam Monte-Kristo kungam manā firmā izdod neaprobežotu kredītu.

—    Labi, barona kungs, kas jums tur liekas tik nesaprotams?

—    Nekas, grāfa kungs, tikai vārds „neaprobežotu"…

—    Nu jā! Vai tas nav franciski?.. Jūs saprotat, tie ir Anglijas vācieši, kas to raksta.

—   Tas nav nekas, grāfa kungs, pret izteicienu man nav nekā ko iebilst, bet ne gluži tā ir ar aprēķinu.

—    Vai tad Tomsona un Frenča firma, pēc jūsu domām, nebūtu visai droša, barona kungs? — prasīja grāfs ar visnaivāko izskatu pasaulē. — Hm! Tas man nebūtu visai patīkami, jo man tur ir noguldīta visai ievērojama summa.

—    Ak! Pilnīgi droša, — atbildēja Danglārs ar gandrīz vai nicinošu smaidu. — Bet no firmas stāvokļa vārds „neaprobežots" ir tāds šaubīgs…

—   Vai tāpēc, ka tas ir neaprobežots? — prasīja grāfs.

—    Tā ir, grāfa kungs, to gribēju sacīt, un, par ko jāšaubās, no tā jāatturas, māca gudri ļaudis.

—   Tas nozīmē, — atbildēja Monte-Kristo, — ka, ja Tomsona un Frenča firma grib izdarīt muļķības, Danglāra firma tās priekšzīmei nesekos.

—   Kā tā, grāfa kungs?

—   Nu, tas taču gaiši saprotams, Tomsona un Frenča firma savu veikalu vada bez aprobežojuma, barons Danglāra kungs savam veikalam turpretim ir novilcis robežu; viņš ir gudrs vīrs, kā viņš pats saka.

—    Mans kungs, — baņķieris atbildēja augstprātīgi, — manu kasi vēl neviens nav aprēķinājis.

—    Nu, — atbildēja Monte-Kristo, — tad liekas es būšu pirmais, kas to darīs.

—   Kas jums to saka?

—   Jūs taču prasāt paskaidrojumus, barona kungs, un tāpēc neviļus jāsāk šaubīties…

Danglārs kodīja lūpas. Jau otrreiz viņš no šā vīra lika pārvarēts un šoreiz pats savā arodā. Izsmejošā pieklājība, kuru viņš izrādīja, jau līdzinājās nekaunībai.

Monte-Kristo turpretim smaidīja ar visnevainīgāko izskatu.

—    Mans kungs, — sacīja Danglārs pēc īsas klusuciešanas, — es ceru, jūs mani sapratīsit, ja es jūs lūdzu pašam noteikt to summu, kuru jūs no manis gribat saņemt.

—    Bet, barona kungs, — atbildēja Monte-Kristo, apņemdamies ne soli neatkāpties, — kad uz jūsu banku liku sev izrakstīt neaprobežotu kredītu, tad to darīju tāpēc, ka nevarēju noteikt, kādu summu man īsti vajadzēs.

Tagad baņķieris cerēja, pienācis acumirklis, kad tas varēja izrādīt savu pārsvaru; viņš atgāzās atpakaļ krēslā un sacīja ar rupju, augstprātīgu smīnu:

—    Ak, mans kungs, nebaidaties nemaz izsacīt savu vēlēšanos, jūs pārliecināsities, ka Danglāra veikals, lai gan tas nosaka robežas, tomēr spēj apmierināt vistālākos prasījumus, un ja tas ari būtu miljons, kuru jūs gribat prasīt.

—    Ko jūs sacījāt? — prasīja Monte-Kristo.

—    Es sacīju: ja tas ari būtu pat vesels miljons, — atbildēja Danglārs, ar aušīgu lielību katru zilbi uzsvērdams.

—     Un ko lai es ar miljonu iesāku? — atbildēja grāfs. — Tu, mīļais Dieviņ! Barona kungs, ja te būtu runa par miljonu… tāda nieka dēļ es taču nebūtu licis izrakstīt uz jūsu firmu neaprobežotu kredītu. Miljonu! To es nēsāju klāt arvien savā portfelī.

Un Monte-Kristo izvilka no krūšu kabatas divas zīmes, katru uz pieci simti tūkstošiem franku, izmaksājamas uzrādītājam.

Danglārs bija ne tik vien pārspēts, bet pilnīgi gar zemi notriekts. Viņam uznāca reibonis, un it kā nesajēgdams viņš Uzlūkoja Monte-Kristo ar stingām, glāžainām acīm.

—     Nu, atzīstieties vien, — Monte-Kristo nežēlīgi turpināja, — jūs Tomsona un Frenča firmai neuzticaies! Viss kas jau var gadīties! Tādam gadījumam esmu apdrošinājies. Te būs vēl divas līdzīgas vēstules kā tā, kuru jūs saņēmāt: viena no Aršteina un Eskola firmas Vīnē baronam fon Rotšildam un otra no Ričarda un Blenda firmas Londonā pie Lafita kunga. Sakiet vienu vārdu, barona kungs, un es jūs atsvabināšu no visa nemiera un stādīšos priekšā šīm abām firmām!

Danglāram bija auksti sviedri uz pieres, un drebēdams viņš paņēma vāciešu un angļu vēstules, kuras grāfs viņam sniedza ar pirkstu galiem^ un ņēmās tik ilgi pētīt abus parakstus, ka grāfs būtu juties apvainots, ja baņķiera stāvoklis nebūtu bijis tik nožēlojams.

—   Ak, grāfa kungs, tie ir gan trīs paraksti, kuri sver miljonus, — sacīja Danglārs pieceldamies, it kā gribētu locīties zelta varai, kura personificēta šinī vīrā.

—    Trīs neaprobežotas kredītvēstules pie mūsu trim vislielākajām bankām! Piedodiet man, grāfa kungs, es nemaz vairs nešaubos, bet toties jo vairāk esmu izbrīnījies.

—    Ak! Kā nu tāda firma kā jūsējā var par to brīnīties! — sacīja Monte-Kristo ar izmeklētu pieklājību. — Jūs varat man naudu sūtīt, vai ne?

—    Jums tikai jāpavēl, grāfa kungs.

—    Nu tad! — atbildēja Monte-Kristo. — Tagad, kad mēs saprotamies, jo mēs taču saprotamies, vai ne?

Danglārs piekrizdams pamāja ar galvu.

—    Un jums pret mani vairs nav neuzticības?

—    Ak, grāfa kungs, man tāda nekad nav bijusi.

—    Nē; jūs vēlējāties tikai pierādījumu, vairāk neko. Nu, labi, — viņš turpināja, — tagad, kad mēs saprotamies un jums pret mani vairs nav neuzticības, mēs noteiksim arī summas lielumu: pirmajā gadā apmēram seši miljoni.

—    Seši miljoni!.. Labi! — Danglārs izdvesa no aizžņaugta kakla.

—    Ja man vajadzēs vairāk, — Monte-Kristo vienaldzīgi turpināja, — es paziņošu, bet es domāju Francijā palikt tikai vienu gadu, un šim gadam man ar to pietiks… bet es redzēšu… Esiet tik labs un piesūtiet man rīt priekšpusdienā piecsimt tūkstošus franku! Līdz divpadsmitiem būšu mājās un, ja ātrāk iziešu, savam mājas pārvaldniekam atstāšu kvīti.

—    Rīt priekšpusdienā nauda jums tiks piesūtīta, grāfa kungs, — sacīja Danglārs, — vai jūs to vēlaties zeltā, bankas zīmēs vai sudrabā?

—    Zeltā un bankas zīmēs, vienādās daļās, ja drīkstu to lūgt.

Grāfs piecēlās.

—     Man jums jāatzīstas, grāfa kungs, — sacīja Danglārs, — domāju, ka pazīstu visus lielos bagātniekus Eiropā, bet jūsu mantas stāvoklis, kurš liekas neizmērojams, man ir pilnīgi svešs. Tas gan liekas tikai jaunākā laikā nodibināts?

—     Nē, barona kungs, — atbildēja Monte-Kristo, — tas ir ļoti vecs; tas ir mantojums no ģimenes uz ģimeni, kurš netika līdz šim aizskarts un kuru procenti tagad ir trīskārtīgi pavairojuši. Tikai pirms dažiem gadiem beidzās testamenta atstājēja noliktais laiks un es to saņēmu mantojumā, tāpēc ir itin dabīgi, ka jūs par to vēl nekā nezinājāt, bez tam jūs to drīzā laikā labāk pazīsit.

Šos vārdus grāfs pavadīja ar tiem spocīgajiem smaidiem, kuri jau uz Fransu d'Epinē bija atstājuši tik šausmīgu iespaidu.

—    Ar jūsu gaumi un jūsu nolūkiem,, grāfa kungs, — Danglārs turpināja, — jūs Parīzē spīdēsit ar tādu greznumu, ka mēs, mazie miljonāri, tiksim pavisam aptumšoti. Bet,-tā kā jūs esat mākslas cienītājs, — jo, kad es ienācu, jūs apskatījāt manas gleznas, — tad es jūs lūdzu apskatīt manu gleznu galeriju; tur visas ir vecas gleznas, visi oriģināli, kuri man par tādiem tikuši ieteikti; modernās gleznas nemīlu.

—    Jums taisnība, baron kungs, jo modernajām gleznām visām ir viena vaina — tām vēl nav bijis laika vecām palikt.

—     Varu jums parādīt dažas Torvaldsena, Bartolini un Kanovas statujas, tikai sveši mākslinieki vien, no frančiem, kā redzat, es nekā neturu.

—   Jums ir pilnas tiesības būt pret viņiem netaisnam, barona kungs, jo tie ir tikai jūsu tautieši.

—         To visu mēs aiztaupīsim vēlākam laikam, kad būsim tuvāk pazīstami.

Šodien, ja jūs atļaujat, es jūs iepazīstināšu ar baronesi Danglāra kundzi. Atvainojiet manu skubu, grāfa kungs, bet tāds klients kā jūs, pieder gandrīz vai pie ģimenes.

Monte-Kristo paklanījās par zīmi, ka viņš pieņem godu, kuru finansu virs viņam piedāvā.

Danglārs pazvanīja; uz sliekšņa parādījās sulainis pārspīlēti greznā livrejā.

—    Vai baroneses kundze ir mājās? — prasīja Danglārs.

—   Jā, cienījamais kungs.

—    Vai viņa ir viena pati?

—    Nē, cienījamai kundzei ir viesi.

—    Jums taču nebūs nekas pretim, grāfa kungs?

—    Nebūt ne.

—         Un kādi viesi cienījamai kundzei ir, vai Debrē kungs? — prasīja Danglārs ar tādu naivumu, ka Monte-Kristo, kurš par šo sakaru jau bija ievācis ziņas, bija iekšķīgi jāsmejas.

—    Jā, cienījamais kungs, — atbildēja sulainis.

Danglārs pameta ar galvu un sacīja Monte-Kristo:

—         Lisjēns Debrē ir mūsu mājas vecs draugs, iekšlietu ministra sekretārs.

—    Man jau bija gods ar Debrē kungu iepazīties.

—    Kur tad? — prasīja Danglārs izbrīnījies.

—    Pie Morserfa kunga.

—    Tad jūs mazo vikontu arī jau pazīstat?

—    Mēs iepazināmies Romā karnēvāla laikā.

—         Ak jā, — sacīja Danglārs, — es par to dzirdēju. Vai tur nenotika arī tāds savāds gadījums ar laupītājiem un brīnišķīga izglābšana? Es domāju, viņš manai sievai un meitai pēc savas pārbraukšanas no Itālijas par to stāstīja.

—         Baroneses kundze sagaida cienījamos kungus, — sacīja sulainis, kurš bija atnācis atpakaļ,

—         Es eju pa priekšu un rādu jums ceļu, — sacīja Danglārs paklanīdamies.

—    Un man ir tas gods sekot, — atbildēja Monte-Kristo.

IX

Ābolaini

Barons veda grāfu caur veselu rindu grezni un ar labu gaumi mēbelētu un izrotātu istabu uz baroneses Danglāras buduāru, mazu, astoņstūrainu istabu, kura bija iztapsēta ar rožainu atlasu, kas pārvilkts ar baltu mus- līnu. Antīku atzveltņu krēsli šinī buduārā bija apsisti ar antīkiem audumiem un koka daļas bija apzeltītas. Durvis bija greznotas ar ainavām Bušē gaumē, bez tam vēl bija divas pasteļgleznas medaljona veidā, un visas pārējās mēbeles bija piemērotas skaistās istabas iekārtojumam, tā kā šī mazā istaba bija vienīgā, kurai visā lielajā pilī bija savs īpatnējs raksturs. Šo istabu nebija skāris plāns, kuru bija izstrādājis Danglārs ar savu namdari, pirmo un slaveno ķeizara laikmeta arhitektu; to bija ierīkojusi vienīgi baronese pati un Lisjēns Debrē.

Danglārs šo istabu uzlūkoja ar zināmu nicinājumu, bet arī viņš pats šurp netika citādi ielaists kā vien tad, kad atveda sev līdzi kādu viesi. Tātad patiesībā ne Danglārs bija tas, kas priekšā stādīja, bet viņš pats tika priekšā stādīts, un vai nu laipni, vai nelaipni uzņemts, lūkojoties pēc tā, vai viesa seja baronesei patika, vai arī ne.

Danglāra kundze, kura, nelūkojoties uz saviem trīsdesmit sešiem gadiem, bija vēl ievērojami skaista, sēdēja pie sava pianīno, grezni izgriezta meistardarba, kamēr Lisjēns Debrē, pie darba galda sēdēdams, šķirstīja kādu albumu.

Lisjēns jau bija paspējis baronesei pastāstīt par grāfu Monte-Kristo. Mēs jau minējām, cik dzīvu iespaidu grāfs bija atstājis uz Albēra brokastu dalībniekiem; šis iespaids Debrē, kurš citkārt nemēdza būt tik sevišķi jūtīgs, nebija vēl izzudis, par to liecināja tās ziņas, kādas viņš sniedza baronesei par Monte-Kristo.

Šie jaunie Debrē nostāsti bija vēl pavairojuši baroneses ziņkārību, kuru jau bija modinājis Albērs Morserfs ar ceļojuma atmiņām. Baronese tātad uzņēma savu laulāto draugu ar smaidu, kādu viņš reti bija redzējis. Grāfam Monte-Kristo uz apsveicinājumu viņa atbildēja ar ceremoniālu, bet daiļu palocīšanos.

—       Baroneses kundze, — teica Danglārs, — atļaujiet man jums priekšā stādīt grāfu Monte-Kristo kungu, kuru man mans veikala biedrs Romā ļoti ieteicis. Man vajag teikt vienu vārdu, un viņš kļūs par visu Parīzes skaistuļu mīluli: viņš atnācis mūsu pilsētā ar nolūku šeit pavadīt vienu gadu un šinī gadā nodzīvot sešus miljonus franku; tas apsola veselu virkni balles, dinejas, itālisku nakšu, kurās grāfa kungs, es ccru, neaizmirsīs mūs ielūgt, tāpat kā mēs neaizmirsīsim viņu uzaicināt uz mūsu mazajiem, „neievērojamajiem" svētkiem.

Kaut gan šāda priekšā stādīšana bija diezgan neveikla, tomēr baronese ar manāmu interesi paskatījās uz viesi, jo tas apstāklis, ka kāds vīrs nāk uz Parīzi ar nolūku izdot gandrīz vai karalisku mantību, bija ievērojams sava retuma dēļ.

—    Un kad jūs esat šeit ieradies, grāfa kungs? — jautāja baronese.

—    Vakarrīt, cienījamā kundze.

—   Un jūs ierodaties šeit pēc savas paražas, nākdams no pasaules gala?

—   Šoreiz tikai no Kadiksas, cienījamā kundze.

—       Ak, jūs nākat nejaukā gadskārtā, vismaz Parīzei, jo nav vairs ne balles, ne viesības. Itāliešu opera ir Londonā, franču opera ir visur, tikai ne Parīzē, franču teātra nav nekur, kā jūs zināt. Paliek tikai nelaimīgās zirgu skriešanās. Vai jūs liksit saviem zirgiem līdzi sacensties, grāf?

—       Cienījamā kundze, — atbildēja Monte-Kristo, — es darīšu visu ko vien Parīzē mēdz darīt, kad tikai man būs laime atrast personu, kas mani iepazīstina ar franču paražām.

—    Vai jūs esat zirgu mīļotājs, grāfa kungs?

—       Vienu daļu savas dzīves esmu pavadījis austrumos, baroneses kundze, un austrumnieki, kā jūs zināt, ciena pasaulē tikai divas lietas: zirgu cēlumu un sieviešu skaistumu.

—      Ak, grāfa kungs, — piebilda baronese, — jūs varējāt būt tik galants un sievietes minēt pirmajā vietā.

—      Jūs redzat, cienījamā kundze, ka man bija taisnība, kad vēlējos sev mentoru, kas mani iepazīstinātu ar franču paradumiem.

Šinī acumirklī ienāca baroneses kambarmeita, kura viņai pateica dažus vārdus ausī.

Danglāra kundze nobālēja.

—   Nevar' būt! — viņa iesaucās.

—      Es jums teicu tikai patiesību, cienījamā kundze, — atteica kambarmeita.

Danglāra kundze aši pievērsās savam vīram.

—    Vai tā ir taisnība? — viņa jautāja.

—    Kas tad, madamel — teica Danglārs, redzami uzbudināts.

—    Ko šī meita man teica?..

—     Viņa teica: kad mans kučieris gribējis manus zirgus jūgt ekipāžā, viņš zirgus nav stallī atradis. Ko tas nozīmē, es jums prasu!

—    Kundze, — atbildēja Danglārs, — uzklausiet!

—    Ak, es klausos, mans kungs, — teica aizkaitinātā baronese, — jo esmu ziņkārīga, ko jūs man sacīsit. Es šos kungus lūgšu būt par tienešiem starp mums abiem, un es ar to iesākšu, ka izskaidrošu viņiem būtību. Mani kungi, baronam Danglāram stallī ir desmit zirgi, no kuriem divi pieder man, skaisti kustoņi, visskaistākie visā Parīzē; jūs viņus pazīstat, Debrē kungs, manus ābolainus. Nu, tai pašā mirklī, kad Vilfora kundze lūdz manu ekipāžu un es viņai to apsolu, lai viņa rītu varētu braukt uz Buloņas mežiņu, zirgi ir pazuduši. Danglāra kungs būs varējis nopelnīt apmēram tūkstoš franku un būs viņus pārdevis. Ak, mans Dievs! Kas par nejauku cilvēku sugu ir šie spekulanti!

—     Mana kundze, — viņu pārtrauca Danglārs, — tie zirgi jums bija pārāk nemierīgi, traki, viņi ir tik tikko četrus gadus veci, es aizvien briesmīgi baidījos par jums.

—    Ā, barona kungs, — atteica Danglāra kundze, — jūs itin labi zināt, ka man jau mēnesi ir visizveicīgākais kučieris visā Parīzē, ja vien jūs neesat kučieri pārdevis līdz ar zirgiem.

—    Mīļā draudzene, — teica barons, — ea pagādāšu jums citus, ja vien būs iespējams, vēl skaistākus zirgus, bet tikai mierīgākus, klusus zirgus, kuri man nedarītu tādas bažas jūsu veselības dēļ.

Baronese tikai paraustīja plecus, ar vislielāko nicināšanu pavīpsnādama.

Danglārs izlikās nepamanījis šo ne visai draudzīgo laulātās draudzenes izturēšanos un teica Monte-Kristo:

—    Tiešām es nožēloju, grāfa kungs, ka neesmu agrāk ar jums iepazinies, jūs tagad ierīkojat savu namu?

—   Jā, — teica grāfs.

—   Es jums labprāt tos zirgus būtu piedāvājis. Iedomājaties, ka es viņus atdevu gandrīz vai par pusvelti; bet, kā es jums jau sacīju, es gribēju no viņiem tikt vaļā, jo viņi mani baidīja; tie zirgi der tikai jaunam vīrietim.

—    Es jums pateicos, barona kungs, — atbildēja grāfs, — es šorīt pirku zirgus, ļoti brangus, un aizmaksāju ne visai dārgi. Še, palūkojaties, Debrē kungs, jūs jau gan esat zirgu pazinējs!

Kamēr Debrē piegāja pie loga, Danglārs tuvojās savai sievai.

—    Iedomājieties jel, — viņš teica gluži klusi, — man par šiem zirgiem tika solīta gluži nedzirdēta cena. Nezinu, kas ir tas nerrs, kas ar tādiem

milzu soļiem pats steidzas pret! savam bankrotam un, šorīt pie manis atsūtīja savu nama pārvaldnieku; bet galvenais ir tas, ka es uz šiem zirgiem nopelnīju sešpadsmit tūkstošus franku. Nedusmojieties nu vairs uz mani, no peļņas došu jums četrus un Eiženijai divus tūkstošus franku.

Danglāra kundze tikai nicinoši palūkojās uz savu vīru.

—    Ak, mans Dievs! — iesaucās Debrē.

—    Kas tad nu ir? — jautāja baronese.

—   Es nealojos, tie ir jūsu zirgi, jūsu pašas zirgi, grāfa ekipāžā iejūgti!

—    Mani ābolaini! — sauca Danglāra kundze un metās pie loga.

—   Tiešām, tie ir viņi! — viņa teica.

Danglārs stāvēja kā pērkona satriekts.

—    Vai tas var būt? — teica Monte-Kristo, izlikdamies ļoti izbrīnījies.

—   Tas ir gluži neticami! — stostījās Danglārs.

Baronese teica dažus vārdus Debrē ausī. Pēc tam Debrē piegāja pie grāfa un viņam klusi jautāja:

—             Baronese liek jums jautāt, par cik jūs no viņas vīra esat atpircis viņas zirgus.

—            Ak, es to skaidri nezinu, — teica grāfs, — tas ir pārsteigums no mana nama pārvaldnieka puses, kurš zina, ka es ļoti mīlu skaistus zirgus, un liekas, tie man ir maksājuši trīsdesmit tūkstošus franku.

Debrē paziņoja baronesei grāfa atbildi.

Danglārs bija tik bāls un tik uztraukts, ka grāfs izlikās it kā viņu nožēlojam.

—            Redzat nu, — viņš teica, — cik nepateicīgas ir sievas; jūsu gādība par jūsu kundzes veselību nav viņu necik aizkustinājusi; nepateicīgas — nav vēl īstais vārds, es gribēju teikt — ārprātīgas. Bet ko tur darīt, cilvēki mīl aizvien to, kas ir bīstams, un visvienkāršākais līdzeklis, barona kungs, to jūs man varat ticēt, ir aizvien tas, ka sievām ļauj vaļu; ja tad viņas lauž kaklus, tad neviens cits nav vainīgs kā vien pašas.

Danglārs, kurš juta, ka tuvojas nepatīkams skats, nekā neatbildēja, jo baroneses uzacis bija sarauktas kā Jupiteram un solīja negaisu. Debrē, kurš to nomanīja, sameloja, ka tam esot kāds steidzams darbs, — kāds nu ministrijās var būt steidzams darbs, kur nekad darba nav, — un aizgāja. Monte-Kristo, kurš, ilgāk paliekot, baidījās pazaudēt labo stāvokli, kādu cerēja iegūt, atvadījās no Danglāra kundzes un arī aizgāja, atstādams baronu viņa sievas dusmām par upuri.

„Labi!" grāfs nodomāja, lejā nokāpdams. „Esmu panācis, ko gribēju, šā nama miers ir manās rokās, un ar reizi es iegūšu nama kunga un kundzes sirdi…"

Divas stundas vēlāk Danglāra kundze saņēma no grāfa Monte-Kristo visai laipnu vēstuli, kurā viņš tai izskaidroja, ka ne par ko nevēlētos iesākt savu gaitu Parīzes augstākajā sabiedrībā ar to, ka skaistu kundzi ievedu izmisumā; viņš tāpēc lūdzot pieņemt zirgus atpakaļ. Zirgi bija tanī pašā iejūgā, bet katrā rozetē pie ausīm grāfs bija licis ielikt iemauktos pa dimantam.

Arī Danglārs pats dabūja no viņa vēstuli. Grāfs lūdza viņu pēc atļaujas parādīt baronesei šo miljonāra uzmanību un lūdza viņu atvainot šo zirgu orientālisko atpakaļsūtīšanu.

Vēl tai pašā vakarā grāfs ar Alī devās uz Oteilu.

Nākamajā dienā ap pulkstens trijiem grāfa kabinetā ienāca Alī, atsaukts ar zvana vienreizēju piesišanu.

—            Alī, — teica grāfs, — tu bieži esi lielījies, ka esot ļoti izveicīgs laso sviešanā.

Alī pamāja ar galvu un lepni saslējās.

—    Labi!.. Tātad tu varētu ar laso palīdzību noturēt uz vietas vērsi?

Alī pamāja ar galvu.

—    Un tīģeri?

Alī izrādīja to pašu piekrišanas zīmi.

—    Un lauvu?

Alī ar roku it kā svieda laso un rūca tā, kā lauva rūc.

—             Labi! Es saprotu, — teica grāfs, — tu gribi teikt, ka esi lauvu medījis.

Alī stāvēja kā uzvarētājs.

—            Bet vai tu varētu noturēt divus trakojošus zirgus, kad viņi skrien pilnos auļos?

Alī pasmaidīja.

—            Nu, labi! Tad klausies! — teica Monte-Kristo. — Tūdaļ šeit garām brauks ekipāža, kuras priekšā būs aizjūgti divi ābolaini, tie paši, kuri man bija vakar. Un ja tu pats arī tiec samīdīts, tev vajag ekipāžu manu durvju priekšā noturēt.

Alī nokāpa lejā, izgāja uz ielas un durvju priekšā pārvilka pār ielu svītru; tad viņš atkal atnāca un parādīja grāfam, kurš visu laiku bija viņu uzlūkojis, šo svītru.

Grāfs viņam lēni uzsita uz pleca, tā bija viņa paraža pateikties, tad nūbietis mierīgi nostājās pie ielas stūra un kūpināja savu čibuku, kamēr Monte-Kristo viņam vairs nepiegrieza nekādu vērību.

Tomēr ap pulkstens pieciem, tas ir, ap to laiku, kad karietei vajadzēja braukt, varēja nomanīt, ka grāfs gandrīz vai kļūst nepacietīgs. Kādā istabā,

kuras logi bija uz ielas pusi, viņš staigāja šurpu turpu, palaikam klausījās vērīgi un tuvojās logam, caur kuru viņš redzēja Alī mierīgi sēžam un smēķējam.

Piepeši bija dzirdama tāla ratu rībēšana, kas zibens ātrumā tuvojās, tad kļuva redzama kariete, kuras zirgus kučieris velti pūlējās saturēt; zirgi trakoja briesmīgā skriešanā, putas šļākdami.

Ratos sēdēja jauna sieviete un turēja apskautu gadus septiņus astoņus vecu zēnu. Viņa no bailēm likās gluži vai samaņu zaudējusi un nespēja ne pakliegt. Tikai vienam akmenim vajadzēja gadīties ratiem pretim, un tie būtu apgāzušies un sašķīduši tūkstoš drupās. Ļaudis palika, briesmu pārņemti, stāvot, neviens neuzdrošinājās mesties ceļā.

Piepeši Alī nolika savu čibuku pie malas, izvilka no kabatas laso cilpu, svieda tā, ka cilpa aptinās zirgam trīsreiz ap priekškājām, un ļāva trīs četrus soļus rauties līdzi straujajiem zirgiem. Bet tad saistītais zirgs klupa, uzkrita dīstelei un salauza to un tādā veidā apturēja arī otru zirgu. Kučieris izmantoja šo acumirkli un nolēca no bukas, bet Alī ar saviem dzelzs pirkstiem bija jau saķēris otru zirgu pie nāsīm, un zirgs, no sāpēm iezvieg- damies, saslējās un tad nokrita zemē blakus pirmajam zirgam.

Tas viss bija noticis tik strauji, ka braucēji nedabūja ne atjēgties.

No grāfa Monte-Kristo nama tikmēr bija izsteigušies laukā vairāki sulaiņi, un arī pats grāfs tanī acumirklī, kad kučieris atvēra karietes durvis, paņēma aiz rokas iekšā sēdošo dāmu, kura ar vienu roku bija pieķērusies pre sēdekļa, ar otru turēja savu dēlu, pacēla viņu un ienesa salonā, kur atsēdināja viņu uz dīvāna līdzās viņas zēnam.

—      Nebaidieties vairs nekā, cienījamā kundze, — grāfs teica, — jūs esat glābta.

Sieviete atmodās no ģīboņa un rādīja atbildes vietā uz savu dēlu ar skatienu, kas bija vairāk nozīmīgs nekā skaļa lūgšana.

Bērns vēl bija paģībis.

—     Es jūs saprotu, cienījamā kundze, — grāfs teica, izmeklēdams, vai bērns nav ievainots, — bet jūs varat pilnīgi nomierināties, viņam nekas nav noticis, tikai no bailēm viņš ir paģībis un drīz vien atjēgsies.

—    Ak, mans kungs, — iesaucās māte, — vai jūs to tikai nesakāt tādēļ, lai mani mierinātu? Paskatiet tikai, cik viņš ir bāls! Mans bērns, mans Eduārs! Atbildi jel savai mātei! Ak, mans kungs! Sūtiet pēc ārsta! Visu savu mantu es dodu tam, kas man atdos manu dēlu!

Monte-Kristo piegāja pie galda, atvēra kādu kastīti, izņēma no tās dārgu stikla trauciņu, zelta apkalumā. Tajā iekšā bija asinssarkans šķidrums, no kura viņš vienu vienīgu pilīti uzpilināja uz bērna lūpām.

12 3a«. 92

Zēns, kaut gan arvien vēl bija nāves bālumā, tūdaļ atvēra acis. Mātes prieks bija neaprakstāms un gandrīz jau bezprātīgs.

—    Kur es esmu? — viņa iesaucās. — Un kam man jāpateicas par tik lielu laimi pēc tik briesmīga notikuma?

—    Jūs, cienījamā kundze, — atbildēja Monte-Kristo, — esat pie vīra, kurš sevi uzskata par ļoti laimīgu, ka viņam izdevās no jums novērst briesmas.

—    Ak, sasodītā ziņkārība, — teica kundze, — visa Parīze runāja par baroneses skaistajiem zirgiem, un es biju tik neapdomīga, ka gribēju ar tiem pabraukāties.

—    Kā? — iesaucās grāfs ar labi liekuļotu izbrīnu. — Vai tie zirgi piederēja baronesei?

—   Jā, mans kungs, vai jūs viņu pazīstat?

—    Danglāra kundzi?.. Man ir tas gods, un nu es priecājos divkārt, ka novērsu no jums briesmas, kurās jūs bijāt nonākusi ar šiem zirgiem; jo es esmu tas, uz kuru jānoveļ vaina par visām nelaimēm. Es vakar šos zirgus biju no barona nopircis, bet tā kā netīši biju par liecinieku, cik ļoti baronesei zirgu bija žēl, es tos nosūtīju viņai atpakaļ līdz ar lūgumu pieņemt tos no manām rokām.

—     A, tad jau jūs esat grāfs Monte-Kristo, par kuru man Hermīne vakar tik daudz stāstīja.

—    Jā, cienījamā kundze, — atbildēja grāfs.

—    Un es, mans kungs, esmu Eloīza de Vilfora.

Grāfs paklanījās kā cilvēks, kurš dzird izrunājam viņam gluži svešu vārdu.

—     Ak, cik pateicīgs būs de Vilfora kungs, — turpināja Eloīza, — jo jūs esat glābis mūsu abu dzīvības, viņam dēlu un sievu. Tiešām, bez jūsu augstsirdīgā sulaiņa šis mīļotais bērns un es būtu bijuši beigti.

—   A, cienījamā kundze! Es pats vēl nodrebu, kad iedomājos briesmīgo kritienu, kas jums draudēja.

—    Ak, es ceru, jūs man atļausit, — teica de Vilfora kundze, — ka es cienīgi atalgoju šā krietnā vīra uzupurēšanos.

—    Cienījamā kundze, — atbildēja Monte-Kristo, — nesamaitājiet manu Alī, lūdzu jūs, ne ar uzslavu, ne ar algām; nevēlos, ka viņš pie tā pierastu. Alī ir mans vergs; jums dzīvību glābdams, viņš tikai kalpoja man, un man kalpot ir viņa pienākums.

—     Bet viņš taču savu dzīvību pakļāva briesmām? — teica Vilfora kundze, kuru pārsteidza šī kundziskā runa.

—    Šā Alī dzīvību esmu es glābis, cienījamā kundze, — atbildēja Monte-Kristo, — tātad viņa pieder vienīgi un tikai man.

Vilfora kundze klusēja, pārdomādama par to viru, kurš tūdaļ pirmā acumirkli bija atstājis uz viņu tādu dziļu iespaidu.

Pa īso klusuciešanas laiku grāfa bija varējis aplūkot bērnu, kura vaigu māte apklāja ar skūpstiem. Bērns augumā bija mazs un kalsns, ar sarkan- matu bērnu balto plutu, kamēr uz viņa pleciem nolaidās biezas, melnas matu cirtas, kas, vīdamās ap pieri un vaigiem, likās vēl pavairojam acu dzīvo spulgošanu, no kurām spīdēja ļauprātība un agri samaitāta sirds. Viņa mute, kuras bālums tik tikko bija izzudis, bija plata, bet lūpas plānas; šā astoņgadīgā zēna vaibsti likās piederam zēnam, kurš ir vismaz divpadsmit gadu vecs. Zēns, tiklīdz atjēdzās, tā rupji izrāvās no mātes rokām un pieskrēja pie kārbiņas, no kuras grāfs bija izņēmis stikla trauciņu ar dzīvinošo eliksīru.

—    Neaizskar to, mans draugs! — grāfs teica zēnam. — Šie šķidrumi ir bīstami ne vien dzerot, bet arī tikai paostot.

De Vilfora kundze nobālēdama atvilka savu dēlu atpakaļ, bet kad viņas bažas bija apklusušas, viņa uzmeta ašu, bet uzmanīgu skatienu kārbiņai, ko grāfs likās bija pamanījis.

Šai mirklī istabā ienāca Alī.

Vilfora kundze priecīgi iesaucās un, pievilkdama dēlu sev tuvāk, teica:

—    Eduār, vai tu redzi šo melno vīru, tas bija ļoti dūšīgs, jo viņš, savu dzīvību netaupīdams, noturēja trakos zirgus un mūs izglāba no briesmām. Pateicies viņam, jo bez viņa mēs tagad laikam nebūtu vairs dzīvi!

Bērns nicinoši uzmeta lūpas, aizgrieza galvu projām uz citu pusi un teica:

—    Viņš ir pārāk nejauks.

Grāfs pasmējās, it kā zēns būtu izpildījis viņa cerības; de Vilfora kundze turpat norāja dēlu, bet tik mēreni, ka 2an-2aks Ruso gan nebūtu bijis apmierināts.

—    Palūk, — teica grāfs Alī arābiski, — šī kundze lūdz savu dēlu, lai tev pateicas, ka tu esi viņiem dzīvību glābis, un bērns atteica, ka tu esot pārāk nejauks.

Alī pagrieza savu gudro seju un vienu mirkli ziņkārīgi uzlūkoja bērnu, bet viegls trīcējums viņa nāsīs rādīja grāfam, ka arābs sirdī jūtas dziļi ievainots.

—    Vai jūs aizvien dzīvojat šeit, grāfa kungs? — jautāja Vilfora kundze, paceldamās, lai ietu.

—     Nē, cienijamā kundze, — atbildēja grāfs, — šeit man ir tikai pagaidu nometne, kuru es sev nopirku; es dzīvoju Elizejas laukos 30. Bet jūs, kā redzu, pilnīgi esat atkal atspirgusi un vēlaties braukt mājās. Tūliņ tiks iejūgti ļaunie zirgi, kuri lika jums izciest tik daudz baiļu, un Alī, šim nejaukajam nēģerim, — grāfs pasmaidīja, pagriezdamies pret zēnu, — būs tas gods jūs aizvest uz mājām, kamēr jūsu kučieris šeit veiks vajadzīgo karietes remontu. Tiklīdz kariete būs gatava, es to aizsūtīšu Danglāra kundzei.

—     Bet kā lai es atkal braucu ar tiem trakajiem zirgiem? — iemeta starpā Vilfora kundze. — To es nemaz neiedrošinos.

—    Ā! Jūs redzēsit, cienījamā kundze, — atteica Monte-Kristo, — zirgi Alī rokās būs rāmi kā jēri.

Tiešām, Alī bija izgājis un tuvojās zirgiem, kurus tagad varēja tikai ar lielām pūlēm dabūt uz kājām. Viņš ar mazu, aromātiskām esencēm pic- mērktu sūkli ieberza zirgiem nāsis un deniņus, kamēr zirgi beigās, sprauslādami un pie visām miesām trīsēdami, piecēlās. Tad Alī lika iejūgt zirgus vieglos grāfa ratos un aizbrauca lēni apkārt kādu gabaliņu, tā kā ļaudis, kuri bija salasījušies lielā barā, nevarēja vien beigt brīnīties. Nu arī de Vilfora kundze nebaidījās sēsties iekšā, un Alī aizveda viņu uz tās dzīvokli uz Sentonorē priekšpilsētu.

Tiklīdz viņa bija pārbraukusi un izstāstījusi par notikumu, viņa tūdaļ sēdās un uzrakstīja Danglāra kundzei sekojošu vēstuli:

„Mīļā Hermīne!

Nupat mani ar dēlu brīnišķā kārtā glāba tas pats grāfs Monte-Kristo, par kuru mēs vakar vakarā tik daudz runājām un kuru es necerēju šodien redzēt. Vakar Jūs man par viņu stāstījāt ar tādu sajūsmu, ka es nevarēju atturēties, par viņu nesmējusies; bet šodien es atrodu Jūsu sajūsmu vēl par daudz vāju tādam vīram. Jūsu zirgi sāka trakot Ranelagā un būtu visādā ziņā manu mīļo Eduāru un mani sadragājuši pret kādu koku vai kādu nama stūri, ja kāds arābs, nūbietis vai nēģeris, ar vārdu sakot, kāds melns cilvēks, kas ir grāfa dienestā, nebūtu pēc viņa pavēles, kā man šķiet, meties zirgiem pretim un, savu dzīvību nesaudzējot, nebūtu viņus satņrējis; ir gluži brīnums, kā tas viņam izdevās. Nu piesteidzās klāt pats grāfs, izcēla mūs no pussadragātajiem ratiem, ienesa savā namā un atdzīvināja manu dēlu. Viņa paša ekipāžā es tagad aemu nokļuvusi mājās, Jūsu ekipāžu viņš rīt jums nosūtīs. Jūsu zirgi pēc šā gadījuma ir kļuvuši ļoti rāmi, it kā nokaunējušies, ka nu kāds cilvēks ir spējis viņus savaldīt. Grāfs liek Jums sacīt, ka divas dienas miera un tikai miežu graudi barībai padarīs viņus atkal tikpat spirgtus, tas ir, briesmīgus, kā līdz šim.

Ardievu, Hermīne! Es Jums nepateicos par savu izbraukšanos; un tomēr, kad īsti pārdomāju, tā būtu nepateicība uz Jums dusmoties Jūsu zirgu untuma dēļ, jo tā man bija gadījums iepazīties ar grāfu Monte- Kristo. Un tad brīnišķīgais svešnieks liekas man, nemaz neminot viņa miljonus, tik ievērojama un pievilcīga problēma, ka es gribu viņu visādā ziņā studēt, un ja man tāpēc vajadzētu vai vēl otru reizi pabraukties ar Jūsu zirgiem.

Eduārs nelaimes gadījumu pārcietis ar apbrīnojamu dūšu. Viņš gan paģība, bet ne reizi neiekliedzās, nedz raudāja. Jūs man atkal pārmetlsit manu aklo mātes mīlestību; bet tiešām šinīs sīkajās, kuslajās miesās ir dzīva dzelzs dvēsele.

Mūsu labā Valentīna daudzreiz sveicina Jūsu mīļo Eiženiju; es Jūs apskauju no visas sirds kā

Jūsu Eloīza de Vilfora.

P.S. Lūkojiet taču kā nebūt iekārtot, ka es ar grāfu Monte-Kristo varētu pie Jums satikties, man visādā ziņā vajag ar viņu redzēties. Es gan esmu Vilfora kungu lūgusi grāfu apciemot un ceru, ka grāfs atbildēs uz apciemojumu."

Tās dienas vakarā par Oteilas notikumu jau bija visur zināms, un tas tika pārrunāts visos salonos. Albērs jau stāstīja par . to savai mātei, Šato- Reno — žokeju klubā, Debrē — ministru salonos, pat Bošāns bija tik uzmanīgs pret grāfu, ka novēlēja šim notikumam divdesmit rindiņas savā avīzē „dažādu notikumu" nodaļā, ar ko viņš pacēla augstsirdīgo svešnieku par visu augstās aristokrātijas dāmu varoni.

Daudzi pazīstami lika pieteikt sevi pie Vilfora kundzes, lai viņiem būtu tiesības vēlāk viņu apciemot un tad no viņas pašas mutes dzirdēt visus sīkākos apstākļus par šo romantisko notikumu.

Vilfora kungs pats paņēma melnu fraku un baltus cimdus, lika saviem sulaiņiem uzvilkt parādes livrejas un kāpa savā ekipāžā, kura vēl tajā pašā vakarā aizripoja uz Elizejas laukiem un apstājās 30. nama priekšā.

X

Ideoloģija

Ja Monte-Kristo būtu mazliet vairāk pazinis Parīzi, viņš būtu varējis apsvērt un ievērot visā tā nozīmīgumā šo soli, kuru de Vilfors, karaliskais prokurors, nāca viņam pretim.

Karaliskais prokurors de Vilfors bija aizvien labi ieredzēts pils galmā, vai nu karalis piederēja pie vienas, vai otras cilts, vai nu valdošais ministrs bija mācīts virs, vai liberāls, vai konservatīvs; slava kā par teicamu lietpratēju bija par viņu jau sen izplatījusies tieši tāpēc, ka viņš bija pratis noturēties savā vietā pie visādiem valdniekiem; daži viņu pabalstīja' ar lielu sparu, bet neviens viņu nemīlēja, šo prokuroru. Viņa salons, kurā viesus saņēma jaunā sieva un astoņpadsmit gadus vecā meita no pirmās laulības, bija viens no pirmajiem Parīzē, tāpēc ka te aizvien valdīja vecu tradīciju un aizspriedumu pielūgšana un stingra veclaiku formu un etiķešu reliģija. Vēsa pieklājība, neaprobežota padevība visiem valdības priekšrakstiem, lai tie būtu pareizi vai ne, dziļa nicināšana pret visām teorijām un teorētiķiem, sevišķi jauniem, nesatricināms ienaids pret ideologiem, jauninātājiem, prātotājiem, tie bija tie pamati, uz kuriem dibinājās visa prokurora ārējā un iekšējā dzīve, bel viņš nejuta, ka šie pamati satrunējuši un ka šī dzīve bez satura un nevienam nevajadzīga, cilvēkiem kaitīga.

Šis karaliskais prokurors kā jau palaikam bija arī diplomāts, viņš zināja daudz noslēpumu, un tāpēc daudzi nevarēja bez viņa iztikt un no viņa baidījās; bez tam jau prokurors ar savu slepeno, gandrīz vai neaprobežoti varu, pret kuru reti kad varēja ko izdarīt, ar savu tuvo sakaru ar policiju un žandarmēriju varēja arī daudziem palīdzēt viņu mērķu sasniegšanai.

Vispār karaliskais prokurors reti gāja ciemos un reti pieņēma viesus. Šos pienākumus viņš atstāja izpildīt savai sievai; ļaudis domāja, ka prokurors pārāk daudz apkrauts ar lieliem un svarīgiem darbiem, patiesībā darba nemaz nebija, ja viņš pats sev nesarīkoja darbu dažādu mērķu sasniegšanai. Viņš to darīja tikai ar gudru aprēķinu, sekodams teikumam: „Cieni pats sevi, un arī citi tevi cienīs, izliecies par svarīgu personu, un tevi turēs par tādu," — un tāds teikums mūsu dienās arī atnes daudz vairāk peļņas nekā sengrieķu mācība «Pazīsti pats sevi!", kura tagad tiek samainīta pret daudz vieglāku un ienesīgāku metodi — mācīties pazīt citus.

Saviem draugiem tāds prokurors Vilfors bija varens palīgs un apsargātājs, saviem ienaidniekiem — mēms, bel nikns pretinieks, vienaldzīgajiem — dzīvs likuma paragrāfs. Augstprātīga izturēšanās, vienaldzīga seja, noguris, bel nekaunīgi jautājošs skatiens — tāds bija tas vīrs, kas bija pratis izlocīties un pa vējam grozīties pa četru revolūciju laiku.

De Viiforam bija tā slava, ka viņš visneikdienišķīgākais cilvēks visā Francijā; viņš ik gadus sarīkoja vienu balli, kurā viņš saviem viesiem parādījās tikai ceturtdaļstundu, tas ir, četrreiz īsāku laiku nekā pats karalis, kurš savās ballēs mēdz palikt veselu stundu. Vilforu nekad neredzēja ne teātrī, ne koncertā, ne kaut kādā atklātā sarīkojumā; dažureiz, bet ļoti reti, viņš nospēlēja partiju vista, un tad visi rūpējās par to, ka viņam būtu cienīgi līdzspēlētāji — kaut kāds sūtnis, kāds ercbīskaps, kāds prezidents vai kāda atraitne hercogiene.

Tas bija tas vīrs, kura goda kariete tagad bija piebraukusi pie grāfa Monte-Kristo durvīm.

Sulainis pieteica de Vilfora kungu tanī acumirklī, kad grāfs, pārliecies pār lielu galdu, kādā kartē apzīmēja ceļu no Pēterpils uz Ķīnu.

Karaliskais prokurors ienāca grāfa salonā ar tiem pašiem svarīgajiem, smagajiem soļiem, kādiem viņš mēdza parādīties tiesas zālē. Viņš bija aizvien vēl tas pats vīrs, kādu mēs to pazinām Marseļā kā prokurora biedru; daba pie viņa visu to laiku nebija nekā mainījusi, tikai vecums bija atstājis savas pēdas. Citkārt slaiks un bāls, viņš bija tagad kalsnējs un izdzeltējis. Viņa citkārt iedubušās acis tagad bija it kā gluži tukšas, un zelta brilles tik tuvu bija pie acu ābola, ka izlikās — pilnīgi piederēja pie sejas. Izņemot baltu kaklautiņu, viss viņa uzvalks bija melns, un šo bēdīgo krāsu pārtrauca tikai šaura, sarkana lentīte pogas caurumā, kas izskatījās it kā ar sarenīti uzvilkta asins svītriņa.

Lai cik ļoti Monte-Kristo prata savaldīties, tomēr viņš nevarēja atturēties uzlūkot prokuroru ar manāmu ziņkārību. Prokurors turpretī, pēc paraduma un amata neuzticīgs, nebūt negribēja šo augstsirdīgo svešinieku, kā viņu jau vispār mēdza saukāt, ieskaitīt par kaut ko citu kā vien kādu blēdi vai pat no kādas zemes padzītu noziedznieku, nebūt ne pāvesta ieceltu grāfu vai kādu princi, vai pasakainu sultānu.

—    Mans kungs, — teica Vilfors tanī asā, kliedzošā balsī, kādā prokurori mēdz teikt savas apsūdzības runas un no kādas viņi nespēj vai pat negrib atturēties arī privātā sarunā, — mans kungs, tas ārkārtējais pakalpojums, kādu jūs izdarījāt manai sievai un manam dēlam, uzliek man pienākumu jums pateikties. Es tātad nāku, lai izpildītu šo pienākumu un apliecinātu jums manu pilnīgu pateicību.

Parastā prokurora augstprātība, šos vārdus izrunājot, nebija necik mazināta, vārdi tika izrunāti asā prokurora balsī; pats runātājs turēja tik stīvu kaklu un plecus, ka tiešām ne velti viņa glaimotāji bija nosaukuši viņu par likuma tēlu.

—     Mans kungs, — atbildēja Monte-Kristo ar ledainu vēsumu, — es esmu ļoti laimīgs, ka varēju mātei paglābt viņas dēlu; bet šī mana laime atsvabināja jūs, mans kungs, no pienākuma, kura izpildināšana mani gan pagodina, jo zinu, ka de Vilfora kungs nemēdz izšķiest laipnības pierādījumus, bet kurš tomēr, cik patīkams tas arī nebūtu, nevar man atsvērt mana paša iekšējo prieku par savu darbu.

Vilfors, izbrīnījies par par šo gluži negaidīto teikumu, sarāvās kā zaldāts, kurš jūt uz viņu mērķēto šāvienu, neskatoties uz savām bruņām, un viņa lūpu nicinošā saviebšanās liecināja, ja viņš Monte-Kristo no paša sākuma uzskata par ne visai smalku kavalieri.

Prokurors lūkojās apkārt, meklēdams priekšmetu, ar kuru varētu atsākt pārtraukto sarunu.

Viņš ieraudzīja karti, ar kuru Monte-Kristo bija nodarbojies pirms viņa ienākšanas, un sacīja:

—    Jūs nodarbojaties ar ģeogrāfiju, mans kungs? Tās ir patīkamas studijas, it sevišķi jums, kurš, kā saka, ir tik daudz zemes redzējis, cik šinī atlantā ir iezīmētas.

—    Jā, mans kungs, — atbildēja Monte-Kristo, — es pie visa cilvēciskā dzimuma mēģinu to, ko jūs mēģināt pie atsevišķiem locekļiem, proti, fizioloģiskas studijas. Es domāju, ka man būs vieglāk no visuma secināt par atsevišķām daļām nekā no daļām par visumu. Bet sēdieties taču, es ļoti lūdzu!

Un Monte-Kristo ar roku norādīja prokuroram uz krēslu, kuru tam pašam vajadzēja sev piebīdīt, kamēr Monte-Kristo atsēdās krēslā, uz kura pirms Vilfora ienākšanas bija ceļos nometies, pārliekdamies pār karti. Monte-Kristo tātad sēdēja ar muguru pret logu, kamēr prokurors — loga gaišumā.

—    Ā! jūs filozofējat, — teica Vilfors pēc īsa starpbrīža, kura laikā viņš kā stiprinieks, kurš sastapies ar spēcīgu pretinieku, saņem spēkus. — Bet, mans kungs, goda vārds! Kad man kā jums nebūtu ko darīt, es izvēlētos sev mazāk bēdīgu nodarbošanos.

—    Taisnība, mans kungs, — atteica Monte-Kristo, — cilvēks ir nejauks rāpulis tam, kas viņu pētī ar saules mikroskopu; bet jūs apgalvojat, ja nemaldos, ka man neesot ko darīt. Aplūkosim šo jautājumu tuvāk. Vai jūs domājat, ka jums ir darbs, mans kungs? Vai, pareizāk sakot, jūs domājat, ka tas, ko jūs darāt, ir vērts, ka par to runā?

Vilfora izbrīns vēl pavairojās pēc šā otrā uzbrukuma no savādā pretinieka puses; ierēdnim nekad nebija gadījusies tāda spēcīga pretruna.

Karaliskais prokurors gatavojās atbildēt, lai pierādītu sava amata vajadzību, par kuru šeit pirmo reizi šaubījās brīvs cilvēks.

—    Mans kungs, — prokurors teica, — jūs esat svešnieks un lielu daļu no sava mūža, kā man liekas, pēc paša izteikumiem esat pavadījis Austrumu zemēs. Jūs varbūt nezināt, ka cilvēciskā taisnība, kura barbariskajās, neizglītotajās zemēs iet tik aši, pie mums ir savā darbā gudra un apdomīgi visu izsver?

—    Varbūt, mans kungs, varbūt! Tas ir tas pcde cJaudo pie romiešiem, ar sasietām kājām iet jūsu taisnība. Es to zinu, jo esmu nodarbojies ar visu zemju tiesas kārtību, un man jāatzīstas, ka barbarisku tautu likumi, kuri atzīst gandarīšanu, ļauj taisnību visātrāk panākt.

—   Ja gandarīšanas jev atriebšanas likums būtu pieņemts, — teica prokurors, — tad tas mūsu likumu grāmatas padarītu ļoti vienkāršas un tad tiesas ierēdņiem tiešām nebūtu daudz ko darīt, kā jūs sakāt, mans kungs.

—     Jā, — atteica Monte-Kristo, — ar laiku likumi tiešām kļus arī vienkāršāki, jo cilvēka gars aizvien cenšas uz vienkāršību, kura ir pilnība.

—     Bet šimbrīžam, mans kungs, — atteica prokurors, — vēl pastāv mūsu likumu grāmatas ar saviem paragrāfiem, kuri bieži runā viens otram pretī un kuri ņemti no gailu paradumiem, romiešu likumiem un franču ieražām; visu šo dažādo raibo likumu nosacījumu un to vēstures iemācīšanās prasa daudz pūliņu un stipru atmiņu, lai tos arī vēlāk paturētu prātā.

—    Tās ir arī manas domas, mans kungs, un to es arī zināju, tāpat kā citu eiropiešu un austrumnieku tautu likumus, kurus visus tiku pētījis, tomēr nekur neatrazdams taisnību šinīs likumos zemajiem, apspiestajem, nabagajiem, kas nevar paši sev palīdzēties. Tātad jūs redzat, ka man bija tiesības sacīt, ka, salīdzinājumā ar to, ko es esmu šinī ziņā pūlējies, jūs vēl ļoti maz esat pūlējies un mācījies.

—    Bet kādā nolūkā tad jūs to visu esat mācījies? — izbrīnījies jautāja Vilfors.

Monte-Kristo pasmaidīja.

—     Mans kungs, — viņš teica,' — redzu, ka jūs, neskatoties uz savu slavu kā ārkārtējs, neikdienišķs vīrs, tomēr uzlūkojat visas lietas tikai no zemi materiālistiskā un ikdienišķā vecās sabiedrības viedokļa, vienmēr jautājat pēc peļņas: „Kas man no tā tiks?"

—    Paskaidrojiet, mans kungs, tuvāk, ko jūs domājat! — jautāja Vilfors, aizvien vairāk izbrīnīdamies. — Es jūs īsti labi nesaprotu.

—     Es domāju, — teica Monte-Kristo, — ka jūs redzat ap sevi un sev priekšā tikai vietu izpildītājus, kuru atestātus izgatavojuši ministri un devuši karaļi, kamēr jūsu skatiens nesniedz līdz vīriem, kas stāv pāri par tiem, kuriem nav amats un ierēdņa vieta, bet ir uzdevums tautu dzīvē; jūsu skats nesniedz līdz tiem lielajiem likumiem, pēc kuriem rit visu tautu dzīve, līdz tiem spēkiem, kuri neredzami darbojas vēsturē, līdz tām kustībām, kuras ir visu citu kustību un pārgrozību pirmcēlonis.

—    Ā! — teica Vilfors, izbrīnīdamies vēl vairāk, bet arī pavīpsnādams un domādams, ka viņam darīšana ar kādu fantastu. — Atvainojiet, mans kungs, ka es, jūs uzmeklēdams, necerēju atrast vīru, kura gars un zināšanas ir tik daudz pārākas par visu cilvēku garu. Pie mums, civilizācijas samaitātiem cilvēkiem, nav parasts, ka muižnieki, kuriem bez tam tā kā jums esot milzīga manta, — jūs redzat, ka es tikai atkārtoju to, kas man teikts, bet pats jūs nejautāju pēc tā, — pie mums tātad nav parasts, ka tādi bagātnieki tērē savu laiku ar sociālām domām un filozofiskiem sapņiem, kuri daudz vairāk piestāv tiem, kas nav apbalvoti ar šīs pasaules mantām.

—    Ak, mans kungs, — attieca Monte-Kristo, — vai tad jūs esat savu augsto vietu sasaniedzis, nekad nepiedzīvodams kādus izņēmumus? Un vai jūs savu skatienu, kuram tik ļoti nepieciešams ir smalkums un drošas novērošanas spējas, neesat vingrinājis, lai tas pirmā acumirklī atminētu, kāds vīrs stāv jūsu priekšā?

Vai tiesas loceklim nevajadzētu būt ja ne labākajiem likuma iztulkotajiem, asprātīgākam tumšu intrigu atklājējam, tad vismaz siržu pētītājam, kurš māk atrast zeltu, kas katrā dvēselē atrodas mazākā vai lielākā daudzumā?

—     Mans kungs, — teica Vilfors, — jūs mani apkaunojat, es vēl nevienu neesmu dzirdējis tā ar mani runājam kā jūs.

—     Tas nāk no tā, ka jūs esat aizvien palicis ikdienības lokā un nekad neesat pacēlies augstākās brīvākās sfērās, kurās mājo gari, kas atsvabinājušies no jums parastās kārtības sloga.

—     Un vai jūs domājat, ka ir tādi gari, kas spētu atsvabināties no tās dzīves, kādu visi dzīvo, kas spētu pārvarēt vienīgo iespējamo veco kārtību, kura mūžam bijusi un paliks?

—    Kāpēc gan nebūt tādiem gariem? Jums ierastā kārtība nav vienīgā, nav mūžam bijusi un arī nepaliks. Atsevišķie gari vieni to nepārvarēs, bet dzīve pārvarēs to, radīs daudz tādu garu, kuri tagad vēl tik reti var celties un atsvabināšanu meklē sevī.

Bet ir arī izņēmumi, kuri ir brīvi arī ārēji, pateicoties gluži sevišķiem apstākļiem.

—    Ā! — teica Vilfors. — Labprāt gribētu redzēt tādu garu.

—   Jūsu vēlēšanās ir izpildīta, mans kungs.

—    A, tad jūs pats…

—    Jā, es esmu viens no tiem gariem, mans kungs, un domāju, ka vēl neviens cilvēks nav atradies tādos apstākļos un tādā stāvoklī kā es. Karaļu valstis ir kalnu, upju, paražu un dažādības valodu ierobežotas, — mana valsts ir tik plaša kā visa pasaule, jo neesmu ne itālietis, ne francūzis, ne indietis, ne spānietis, ne amerikānis; esmu pasaules pilsonis, kosmopolīts. Nevienu valsti nevaru saukt par. savu dzimteni. Neviens nezina, kur es esmu dzimis, neviens, — kur miršu. Es pieņemu visu lautu ieražas, runāju visās valodās. Jūs uzskatāt mani par francūzi, vai ne, jo runāju tikpat skaidri franciski, kā jūs. Nu, tad zināt, Alī, mans nūbietis, uzskata mani par arābu; Bertučio, mans nama pārvaldnieks, par itālieti, Haide, mana verdzene, par grieķi. Jūs redzat, ka nevienai zemei nepiederu, ne no vienas valdības neprasu apsardzību, nevienu neieskatu par savu brāli, tātad neviens no tiem šķēršļiem, kas varenos ierobežo un gudros dara apdomīgus, mani nevar apstādināt. Man ir tikai divi pretinieki, kurus ar neatlaidību arī daru sev padevīgus, tie ir: laiks un telpa. Trešais — visbriesmīgākais pretinieks ir mana mirstība. Tā viena vienīgā var manu iesākto gaitu saīsināt, pirms esmu sasniedzis savu mērķi, visu pārējo esmu iepriekš aprēķinājis. Ko ļaudis sauc par likteņa lēkmēm — trūkums, pārmaiņas un visas citas varbūtības iepriekš esmu lūkojis novērst. Cik ilgi vien dzīvoju, aizvien palikšu tas pats; tāpēc saku jpms patiesības, kādas jūs vēl ne no viena neessat dzirdējis, pat ne no karaļiem, jo pat karaļiem jūs esat nepieciešams un citi cilvēki no jums baidās. Kurš gan tik smieklīgi nepilnīgi ierīkotā valstī kā jūsējā nedomātu pie sevis: „Kas var zināt, ka man kādu reizi neiznāk ķibele ar prokuroru!"

—   Nu, mans kungs, jūs pats varētu tā padomāt, jo, kad dzīvojat franču robežas, jums jāpakļaujas franču likumiem, — sacīja prokurors.

—   Es to zinu, mans kungs, — atbildēja Monte-Kristo, — bel, pirms apmelos kādā zemē, iepazīstos ar tās likumiem. Ar līdzekļiem, kādus es esmu izvēlējies, iepazīstos ar visiem cilvēkiem, ar kuriem man jāsastopas, no kuriem varu ko cerēt vai ko baidīties, un viņus pazīstu, ne acīs viņus neredzējis, vēl pareizāk varbūt nekā viņi paši. Tātad karaliskajam prokuroram, ar kuru man būtu darīšana, lai viņš būtu kas būdams, būtu vairāk jāuzmanās nekā man.

—   Vai tas nozīmē to, — vilcinādamies atteica prokurors, — ka ikviens cilvēks, pēc jūsu domām, jo cilvēka daba jau ir nepilnīga, būtu pieļāvis — kaut kādas kļūdas?

—   Vai nu pieļāvis kļūdas vai izdarījis noziegumus, — atbildēja Monte- Kristo nevērīgi.

—   Un ka jūs viens pats esat pilnīgs? — turpināja Vilfors mazliet trīcošā balsī.

—    Nē, nebūt pilnīgs, — atbildēja Monte-Kristo, — bet tikai neievainojams, netverams, tas ir viss. Bet pārtrauksim šo sarunu, mans kungs, ja tā jums nepatīk; man tikpat maz jābaidās no jūsu tiesas un taisnības kā jums no manas viszināšanas.

—     Nē, nē, mans kungs, — dzīvi teica Vilfors, bez šaubām, negribēdams izlikties, it kā justos pārspēts. — Nē! Ar savu spīdošo sarunu jūs mani esat pacēlis pār ikdienišķo; mēs netērzējam, bet mēs pārspriežam. Tādā sacensībā var teikt arī nepatīkamas patiesības, tāpēc atļaujiet man jums teikt: mans brāli, jūs padodaties augstprātībai; jūs stāvat pār visiem, bet pār jums stāv vēl kaut kas augstāks — Dievs.

—     Augstāk par visu, — Monte-Kristo teica tādā balsī, ka prokurors neviļus nodrebēja, — ir mans lepnums, tas aizķer augstos cilvēkus, kuri aizvien gatavi saslieties kā čūskas pret to, kas paceļas pāri viņiem . Bet es pazemoju savu augstprātību pret likteni, kurš mani izvilcis no zemības un padarījis par to, kas tagad esmu.

—    Tad, mans grāfa kungs, es jūs apbrīnoju, — teica prokurors, tagad pirmo reizi sarunā svešniekam, kuru līdz tam bija uzrunājis tikai par „kungu", piešķirdams šo aristokrātisko nosaukumu. — Ja es saku jums, ka jūs tiešām esat spēcīgs, pārvarīgs, netverams un neievainojams, tad jūs varat būt augstprātīgs kā katra valdoša patība. Bet vai jums nav kāda mērķa, pēc kura jūs tiecaties?

—    Man ir mērķis, mans kungs.

—    Un kāds?

—     Arī mani kā katru cilvēku mūžā reizi sātans aizveda uz augstāko kalnu zemes virsū, rādīja man visas pasaules godību un teica man: „Palū- kojies sev apkārt, cilvēka bērns, ko lai tev dodu, ka tu mani pielūgtu?" Es ilgi pārdomāju, jo tiešām — manu sirdi jau sen pārvaldīja godkārība; tad es teicu: „Aizvien esmu dzirdējis runājam par likteni, bet nekad neesmu to redzējis, viņš laikam tik iedomāts; gribu būt liktenis, jo skaistākais, lielākais un cēlākais, ko varu iedomāties, ir tā vara algot un sodīt."

Bet sātans nokāra galvu un nopūtās: „Tu, cilvēk, alojies," viņš teica, „liktenis tiešām ir, tas nav iedoma, bet to nevar redzēt. Viss, ko spēju darīt, ir tas, ka daru tevi par likteņa ieroci." Mūsu līgums tika noslēgts, viņš man būs jāsamaksā varbūt ar savu dvēseli; bet kas par to, ja būtu manā varā to atcelt, es tā nedarītu.

Vilfors uzlūkoja Monte-Kristo ar lielāko izbrīnu.

—    Grāfa kungs, — viņš teica, — vai jums ir piederīgie?

—     Nē, mans kungs, — atbildēja Monte-Kristo, — es pasaulē esmu gluži viens.

—    Jo ļaunāk!

—    Kā tā? — jautāja Monte-Kristo.

—   Jo tad jūs būtu redzējis skatu, kas spētu pazemot jūsu augstprātību. Jūs baidāties tikai no nāves, jā jūs sakāt?

—    Es nesacīju, ka es baidos no nāves, bet tikai viņa vien spēj manu gaitu pārtraukt.

—    Un vecums?

—    Mans uzdevums būs izpildīts, pirms tieku vecs.

—    Un kad jūs prātu zaudētu?

—    Es netiku prātu zaudējis, kad man bija diezgan iemeslu. Jūs pazīstat teikumu: „Non bis in idem" — tas ir kriminālistu pamatlikums, pēc kura divas reizes nesoda par vienu noziegumu; otrreiz es nepalikšu ārprātīgs.

—     Mans kungs, — atbildēja Vilfors, — ir vēl citas lēkmes, no kurām jābaidās, bez nāves, vecuma un ārprātības, piemēram, trieka, šis zibens spēriens, kurš aizķer jūs, jūs nenosizdams, bel pēc ,kura tomēr jums viss ir beidzies; jūs vēl esat tas pats un tomēr vairs neesat; jūs, kas kā Ariels stāvējāt līdzās eņģeļiem, jūs tagad atgādiniet zvērisko Kalibanau.

Ja jums patiktos mūsu sarunu kādreiz turpināt pie manis, ja jums, grāfa kungs, kādreiz ir prāts atkal uzmeklēt pretinieku, kurš jūs saprot un gaida ga- dījumu jums pretoties sacīkstē, tad atnāciet pie manis un jūs redzēsit manu tēvu Nuartjē de Vilfora kungu, vienu no sparīgākajiem jakobīņiem franču lielās revolūcijas laikā, kurš savā personā savienoja spožāko drošsirdību ar spēcīgāko organizāciju, vīru, kurš gan nebija tā kā jūs visas zemes valstis redzējis, bet palīdzējis vienu no varenākajām sagāzt; viru, kurš beigās tāpat kā jūs domā, ka ir likteņa izredzētais un ierocis.

Nu, mans kungs, vienas mazas asins dzīsliņas pārsprāgšana smadzenēs ir visu iznīcinājusi, ne vienā dienā, ne vienā stundā, bet vienā sekundē.

Vakarā Nuartjē kungs vēl bija vecais jakobīnis, bijušais senators, bijušais karbonārijs, kurš smējās par giljotīnu, lielgabaliem un dunčiem, bīstamais un cienītais Nuartjē, nākamajā rītā bija tikai vairs nabags Nuartjē, triekas ķerts sirmgalvis, atkarīgs no vājākās būtnes mūsu namā — savas dēlameitas Valentīnas; mēms, sastindzis mironis, kurš bez prieka, bet kā ceru, arī bez sāpēm dzīvo tālāk, lai ar laiku pilnīgi izgaistu.

—     Ak, mans kungs, — teica Monte-Kristo, — šāds skats nav svešs nedz manām acīm, nedz manam garam: mazliet esmu arī mediķis un ne vienreiz vien esmu meklējis dzīvas dvēseles nedzīvā, tāpat kā dzīvā vielā; bet dvēsele ir palikusi neredzama manām acīm, tāpat kā liktenim, kaut gan tuvu manai sirdij.

Simts domātāju kopš Sokrāta, Senekas, Augustīna un Galla gan prozā, gan dzejā ir rādījuši šo pašu, ko jūs nupat. Es saprotu, ka tēva sāpes var darīt dziļu iespaidu uz dēla garu. Tā kā jūs, mans kungs, esat tik laipns mani uzaicināt, es atnākšu, lai sev par pazemošanu noskatītos šinī briesmīgajā skatā, kas jūsu namu laikam tik ļoti apbēdina.

—    ŠI nelaime mūs tiešām dziļi apbēdinātu, ja Dievs nebūtu mums devis bagātīgu gandarījumu.

Pretim šim sirmgalvim, kurš iet sāpīgi lejup, lai atstātu šo dzīvi, mums uzzied divi bērni, kuri dzīvē iestājas; Valentīna, meita no pirmās laulības ar Renē Senmerāna jaunkundzi, un Eduārs, tas zēns, kuram jūs glābāt dzīvību.

—     Un pie kāda slēdziena jūs nākat no šā gandarījuma, mans kungs? — jautāja Monte-Kristo.

—    Es domāju, mans kungs, — atbildēja Vilfors, — ka mans tēvs, kaislību aizrauts, pieļāvis kļūdas, kuras cilvēciskā taisnība nav spējusi sodīt, bet par kurām atriebjas Dieva taisnība!

Un ka Dievs, kurš gribēja sodīt tikai vainīgo, ir viņu vienu sitis ar slimību.

Monte-Kristo, ārēji smaidīdams, savas sirds dziļumos iekliedzās tā, ka prokurors būtu bēdzis, ja būtu dzirdējis šo briesmīgo kliedzienu.

—     Dzīvojiet vesels! — teica prokurors, kurš bija piecēlies, lai ietu. — Es jūs tagad atstāju ar cienības jūtām, kuras jums laikam būtu patīkamākas, ja jūs mani tuvāk pazītu, jo esmu, lai jūs domājat ko domādams, neik- dienišķīgs cilvēks. Vilfora kundzi jūs sev esat ieguvis par mūžīgu draudzeni.

Grāfs Monte-Kristo paklanījās un pavadīja Vilforu līdz grāfa istabas durvīm, no kurienes divi sulaiņi aizvadīja viņu līdz ekipāžai, un atvēra tās durvis.

—    Nu, — teica Monte-Kristo, dziļi uzelpodams, kad karaliskais prokurors bija aizgājis, — nu man indes un žults būtu diezgan, un tagad, kad mana sirds no tām ir pārpilna, gribu meklēt pretindi.

Viņš piesita vienu reizi pie pulksteņa un teica Alī, kurš tūdaļ parādījās durvīs:

—     Es eju pie cienījamās kundzes. Pēc pusstundas lai mana kariete stāv gatava durvju priekšā!

XI

Haide

Lasītāji atcerēsie jaunos jeb, labāk sakot, vecos pazīstamos, Maksimi- liānu un Jūliju, kuri dzīvoja Melē ielā.

Grāfs cerēja šinī ģimenē pavadīt miera pilnus, laimīgus mirkļus, kuri kā paradīzes gaismas stari atspīdēja tanī peklē, kurā viņš pats no brīva prāta bija devies, un šinīs priekšsajūtās viņa seja it kā apskaidrojās. Alī, redzēdams sava kunga seju starojam priekā, aizlīda projām uz pirkstgaliem, lai grāfu viņa domās netraucētu.

Bija ap pusdienlaiku, un grāfs gribēja vēl vienu stundu pavadīt pie Haides.

Jaunās grieķietes dzīvoklis no grāfa dzīvokļa atradās gluži savrup. Tas bija gluži vai austrumnieku gaumē ierīkots. Grīdas bija izklātas ar biezām turku grīdsegām, sienas apkārtas ar dārgu brokātu, un katrā istabā vienu sienu aizņēma plats dīvāns.

Haidei par apkalpotājām bija trīs francūzietes un viena grieķiete. Trīs francūzietes atradās pirmajā istabā, gatavas paklausīt, tiklīdz atskanēs mazais zelta zvaniņš un grieķu verdzene viņām izsacīs kundzes pavēles. Monte-Kristo viņām bija pavēlējis parādīt Haidei tādu godbijību, it kā tā būtu kāda karaliene.

Jaunā meitene atradās visattālākajā istabā, kādā apaļā buduārā, kuru apgaismoja no griestiem, kur gaisma iespiedās caur rožainu stiklu. Viņa gulēja uz grīdas, uz ziliem, sudrabu cauraustiem spilveniem. Labo roku tā bija aizlikusi aiz galvas, kamēr ar kreiso tā turēja koraļļu stiebru pie lūpām; stiebrā no lokana cilindra plūda smaržīgi tvaiki, kurus tā iezīda ar savu dvašu.

Viņas apģērbs bija tāds, kādu mēdz valkāt Epiras sievietes.

Baltās, ar sarkanām puķēm izšūtām atlasa biksēs, kuras atstāja brīvas divas mazas kājiņas, kuras varētu noturēt par Parosas marmoru, ja tās nebūtu spēlējušās divās sandalēs ar līkiem purngaliem, kas apšūti ar pēr lēm un zeltu.

Virs biksēm tā valkāja svārciņus līdz ceļgaliem ar baltām un zilām strīpām, sudraba apšuvumiem un pērļu pogām un ņieburu, kura sirdsveidīgais izgriezums atstāja kaklu brīvu. Zem krūtīm ņieburs bija aizsprādzēts ar trim dimantiem un ap viduču bija apjozta spilgtu krāsu zīda josta ar garām bārkstīm.

Galvā viņa nēsāja mazu, ar zeltu un pērlēm izšūtu grieķu cepurīti, pie kuras bija piesprausta purpursarkana roze.

Zem cepures plūda ārā biezi, melni mati ar zilganu atspīdumu.

Viņas skaistums bija klasiski grieķiskais visā savā pilnībā: lielas, tumšas acis, samtainiem plakstiņiem apēnotas, marmorbalta piere ar taisnu degunu un korāļu sārtas lūpiņas ar pērļu zobiem.

Un pār šo skaisto radījumu jaunība izlēja visu savu burvību; Haide varēja būt astoņpadsmit līdz deviņpadsmit gadus veca.

Monte-Kristo lika paprasīt, vai viņam atļauts ieiet.

Atbildes vietā Haide deva grieķietei zīmi pacelt durvju aizkarus.

Monte-Kristo viņai tuvojās.

Haide smaidīdama stiepa viņam pretim roku.

—            Kāpēc, — viņa prasīja maigi skanošā balsī, kādā mēdz runāt Atēnu meitas, — kāpēc tu lūdz atļauju, kad tu pie manis nāc? Vai tu neesi vairs mans kungs? Vai neesmu vairs tava verdzene?

Monte-Kristo aplūkoja viņu, vēl arvien smaidīdams.

—   Haide, — viņš sacīja smaidīdams, — jūs zināt…

—             Kāpēc tu nesauc mani vairs par tu kā arvien, — jaunā grieķiete viņu pārtrauca, — vai tad esmu kaut ko noziegusies? Tad tev vajag mani sodīt, bet nevis saukt uz jūs.

—            Haide, — atbildēja grāfs, — tu zini, ka mēs esam Francijā un ka tu tāpēc esi brīva.

—    Brīva? Kāpēc? — prasīja jaunā meitene.

—    Brīva, lai mani atstātu.

—   Tevi atstāt!.. Un kādēļ lai es tevi atstātu?

—    Es nezinu. Drīz mēs redzēsim lielo pasauli.

—    Es negribu nevienu redzēt.

—            Un ja tu starp jaunajiem ļaudīm, kurus redzēsi, kādu atrastu, kas tev patīk, tad nebūšu pret tevi tik netaisns…

—            Es neesmu neviena skaistāka vīrieša par tevi redzējusi un neesmu neviena mīlējusi kā tevi un savu tēvu.

—            Nabaga bērns! — sacīja Monte-Kristo. — Tas ir tāpēc, ka tu tikai ,ar mani un savu tēvu vien esi runājusi.

—            Nu, vai tad ir tāda vajadzība, lai es ar citiem runāju? Mans tēvs mani dēvēja par savu prieku, tu mani sauca par savu mīlestību, un jūs abi mani saucat par savu bērnu.

—    Vai tu atceries savu tēvu, Haide?

—            Viņš ir te un te, — viņa sacīja un rādīja ar pirkstu uz sirdi un acīm.

—   Un es, kur es esmu? — smaidīdams prasīja Monte-Kristo.

—   Te, — viņa sacīja, — tu esi visur.

Monte-Kristo satvēra viņas rociņu, lai to skūpstītu, bet viņa to atvilka atpaka) un sniedza savu pieri.

—            Tagad, Haide, tu zini, ka tu esi brīva. Tu esi kundze un karaliene un vari darīt, kas tev patīk. Ja gribi, paliec mājā, ja gribi, izbrauc; aizjūgs arvien būs tevim gatavs, Alī un Mirto tevi pavadīs. Tikai vienu gan es tev lūdzu.

—   Saki!

—            Nesaki nevienam ne pušplēsta vārda par savu dzimšanu un pagātni un nekad nemini savu vecāku vārdus!

—   Es tev teicu, kungs, ka nevienu neredzēšu.

—            Klausies, Haide, Parīzē būdama, tu tā nevarēsi noslēgusies dzīvot. Tev ir jāiepazīstas ar lielpilsētas dzīvi, tāpat kā ar to tu iepazinies Flo- rencē, Milānā un Madridē. Tas tev būs noderīgi, vai tu paliec šeit, vai griezies atpakaļ uz Austrumiem.

Jaunā meitene skatījās uz grāfu ar savām lielajām, mitrajām acīm un sacīja:

—             Vai kad mēs atgriežamies atpakaļ Austrumos, tu gribēji sacīt, kungs?

—            Jā, mans bērns, — atbildēja Monte-Kristo, — tu gan zini, ka pats no brīvas gribas no tevis nekad nešķiršos. Koks neatstāj ziedu, bet zieds — koku.

—            Es tevi nekad neatstāšu, kungs, — sacīja Haide, — jo zinu, ka bez tevis nevaru dzīvot.

—            Nabaga bērns! Pēc desmit gadiem es būšu vecs, un tu pēc desmit gadiem būsi vēl itin jauna.

—            Manam tēvam bija gara, balta bārda, vai es viņu tāpēc nemīlēju? Viņš man izlikās skaistāks nekā jaunie vīrieši, kurus redzēju.

—    Bet saki, kā tu domā, vai tu pie šejienes pieradīsi?

—    Vai es tevi redzēšu?

—    Katru dienu.

—   Nu tad! Ko tu vēl prasi, kungs?

—   Es bīstos, ka tev varētu būt garš laiks.

—            Nē, kungs, jo rīta domāšu, ka tu drīz nāksi, un vakarā atminēšos, ka tu pie manis biji. Kad esmu viena, arvien nododos atmiņām, redzu lieliskas ainas, brīvus tālumus, kur zilganā miglā paceļas Pinds un Olimps, un man ir sirdī trīs jūtas, ar kurām nekad nevar būt garš laiks: sēras, mīlestība un pateicība.

—      Tu esi Epira cienīga meita, Haide, piemīlīga un dzejiska, var redzēt, ka tu esi cēlusies no dievietēm, kuru dzimtene ir tava tēvu zeme. Esi mierīga, mana meita, es gādāšu, ka tava jaunība neaiziet bez baudījumiem, jo, ja tu mani mīli kā savu tēvu, tad es tevi ne mazāk mīlu kā savu bērnu.

—       Tu maldies, kungs, jo tā kā mīlu tevi, savu tēvu nemīlu, mana mīlestība uz tevi ir citāda: mans tēvs ir miris, un es vēl dzīvoju, kamēr, ja tu mirtu, es patiesi nedzīvotu.

Grāfs sniedza jaunajai meitenei roku, kuru tā kā arvien spieda pie lūpām.

Tad viņš atvadījās, lai brauktu apciemot Moreļa ģimeni.

XII

Moreļa ģimene

Pēc dažām minūtēm grāfa rati pieturēja pie Melē ielas 7. nama.

Māja nebija liela, bet patīkama, ar baltu ārpusi, apaugusi ar zaļumiem.

Vārtu sargā, kurš atdarīja vārtus, grāfs pazina veco Koklesu, bet tam, kā lasītāji atcerēsies, bija tikai viena acs, un tā pati pa deviņiem gadiem bija kļuvusi tik vāja, ka tas grāfu vairs nepazina.

Ratiem bija jāapbrauc neliels pusriņķis, jo sētas vidū atradās mazs baseins ar zelta un sudraba zivtiņām un vidū ar strūklaku. Par to kaimiņi apskauda Moreļa īpašumu un klusumā to dēvēja par mazo Versaļu.

Mājai bija divi stāvi. Pusi no mājas jaunie ļaudis bija izīrējuši un otru pusi ar dārzu paturējuši sev.

Kad grāfs piebrauca, jaunais Morelis atradās tieši pie dārza vārtiem un smēķēja cigāru.

Batistens nolēca no bukas un prasīja, vai Erbo kungs un kundze un Maksimiliāns Moreļa kungs grāfu pieņemšot.

—        Grāfu fon Monte-Kristo! — izsaucās Morelis, savu cigāru aizsviezdams projām un grāfam pretim steigdamies. — Tas tik vēl trūka, ka mēs nepieņemtu! Ak, tūkstoš paldies, mīļais grāfa kungs, ka jūs neesat aizmirsis savu solījumu!

Un jaunais virsnieks tik sirsnīgi spieda grāfam roku, ka par laipnu uzņemšanu nebija ko šaubīties; grāfs tika sagaidīts ar nepacietību un prieku.

—       Nāciet, nāciet, — sacīja Maksimiliāns, — es jūs ievedīšu iekšā. Mana māsa atrodas dārzā un izgriež novītušās rozes, un Emanuēls turpat lasa laikrakstus.

Izdzirdusi soļus, jaunā sieva pacēla galvu.

Tā bija mazā Jūlija, kurai jau Tomsona un Frenča pilnvarnieks bija iepriekš teicis, ka tā tikšot par Erbo kundzi. Viņa tagad bija gadus divdesmit piecus veca un attīstījusies piemīlīga.

Svešnieku ieraugot, viņa iekliedzās. Maksimiliāns smaidīja.

—        Neliecieties traucēties, māsiņ, — viņš sacīja, — es tev vedu patīkamu viesi, kurš droši vien neņems ļaunā, ka sastapa tevi darba drēbēs.

—       Ak, mans kungs! — sacīja Jūlija. — Kā nu mans brālis jūs varēja šurpu vest!.. Penelon! Penelon! — viņa sauca.

Kāds virs nāca tuvāk, cepuri rokā turēdams, pie kam tabaku, kuru sūca, tas samulsis gumzīja no viena vaiga uz otru. Viņa kuplie mati jau sāka sirmot, kamēr viņa tumšā seja un dzīvās acis norādīja uz viņu kā vecu jūrnieku.

—       Man liekas, ka jūs mani saucāt, Jūlijas jaunkundze, — viņš sacīja, — te es esmu.

Penelons turējās pie veca paraduma, sava kunga meitu saukt pat Jūlijas jaunkudzi, viņš nevarēja ieradināties viņu dēvēt par Erbo kundzi.

—        Penelon, — sacīja Jūlija, — sakiet Emanuēla kungam, kāds mums ir patīkams viesis, kamēr Maksimiliāns kungu vedīs uz salonu!

Tad viņa, pagriezusies pret Monte-Kristo, sacīja:

—    Jūs man atjausit uz mirkli aizbēgt, mans kungs, vai ne?

Un, atbildi nenogaidījusi, tā ātri caur kokiem pa kādu sāņu aleju iebēga mājā.

—       Ak, mans mīļais Moreļa kungs, — sacīja Monte-Kristo, — ar rūpēm redzu, ka esmu iztraucējis jūsu ģimeni.

—       Paskatieties tikai, — sacīja Maksimiliāns smaidīdams, — redziet tur pa logu to vīru, kurš savus rītasvārkus steidz pārmīt ar viesību svārkiem. Var redzēt, ka par jūsu apciemojumu Melē ielā jau ir zināms.

—        Man šķiet, jūs esat laimīga ģimene, — sacīja grāfs, vairāk pats savām domām nododamies.

—    Ak jā! Par to es galvoju, grāfa kungs, manai māsai un svainim nekā netrūkst, lai tie būtu laimīgi. Viņi abi ir jauni, jautri un ļoti mīl viens otru, un ar saviem divdesmit pieciem tūkstošiem liru, kurus viņu kapitāls tiem atmet kā procentus ik gadus, tie domā, ka tiem būtu Rotšilda bagātības.

—   Tas ir ļoti maz, divdesmit pieci tūkstoši liru, — Monte-Kristo sacīja tik mīkstā balsī, ka Morelim sirdī atskanēja it kā tēva balss, — bet jaunie ļautiņi ar to vien nepaliks mierā, viņi kļūs vēl par miljonāriem. Jūsu svaiņa kungs laikam ir advokāts vai ārsts?

—     Viņš ir tirgonis, grāfa kungs, un bija uzņēmies vadīt mana nabaga tēva firmu. Moreļa kungs pēc nāves atstāja pieci simti tūkstošu franku, no kuriem es mantoju pusi un māsa pusi, jo mēs divi vien bijām. Viņas vīrs, kuram nebija nekādas citas mantas kā viņa godīgais vārds un krietnā sirds, gribēja tikpat daudz mantas iegūt kā viņa nākamā sieva. Viņš strādāja, kamēr bija iekrājis divi simti piecdesmit tūkstošu franku. Tas notika sešos gados. Bija aizgrābjošs skats redzēt šos abus jaunos, strādīgos ļautiņus, un Marseļā vēl tagad mēdz stāstīt par viņu čaklumu un atsacīšanos. Beidzot kādā dienā Emanuēls ienāca pie savas līgavas, kad tā nupat bija noslēguši savus mēneša rēķinus un aizmaksājusi ļaudīm algu.

„Jūlija," viņš sacīja, „te vēl ir pēdējais simts franku gabāls no mūsu nolemtās summas; tagad mēs varētu mūsu peļņas darbu beigt. Vai tev pietiks ar šo mazumu mūsu nākamajā dzīvē?"

„Nu tad, mīļais, arī mani rēķini ir noslēgti. Viss, ko mums vēl vajadzēja no citiem dabūt, ir kopā, viss, kas'mums bija citiem jāmaksā, ir aizmaksāts. Vilksim svītru zem mūsu rēķiniem un slēgsim kantorus."

Sacīts, darīts! Pulkstenis bija tieši trīs pēc pusdienas. Stundas ceturksni vēlāk atnāca kāds klients, kurš gribēja apdrošināt divus kungus; tīrs atlikums būtu bijis piecdesmit tūkstoši franku.

„Mans kungs," sacīja Emanuēls, „apdrošināšanas dēļ dodaties pie De- lonē kunga, mēs savu veikalu esam slēguši."

„Kopš kura laika?" prasīja izbrīnījies klients.

„Pirms stundas ceturkšņa."

—     Un tā notika, grāfa kungs, — Maksimiliāns sacīja smaidīdams, — ka manai māsai un viņas vīram ir tikai divdesmit pieci tūkstoši procentu gadā.

Maksimiliāns bija tik tikko savu stāstu beidzis, kad Emanuēls pienāca ar cepuri rokā un melnā uzvalkā; viņš sveicināja kā vīrs, kurš pazīst viesa vērtību, tad viņš veda grāfu ap puķu dobēm uz istabu.

Salons smaržoja no daudzajām puķēm, kurām tik tikko pietika vietas kādā japāņu vāzē.

Jūlija glītā apģērbā, ar skaisti sakārtotiem matiem viņus sagaidīja pie durvīm.

Putniņi dziedāja būrīšos; platānu un akāciju zari locījās, mazas vēsmiņas vēdināti, gar zilajiem samta durvju aizkariem. Viss šinī skaistajā miteklī izplatīja ap sevi saldu mieru un laimes sajūtu.

Arī uz grāfu šā miera nama apdzīvotāju laimība bija atstājusi iespaidu, jo viņš palika kluss un sapņojošs, gluži aizmirsdamies, ka uz viņu lūkojās un gaidīja no viņa pārtrauktās sarunas turpināšanu.

Viņš beigās pamanīja šo gandrīz jau nepieklājīgo klusuciešanu un tikai ar pūlēm izrāvās no savas sapņošanas.

—   Atvainojiet mani, cienījamā kundze, — viņš teica, — par manu aizgrābtību, kura jums gan liekas dīvaina, jo jūs esat pieradusi pie šā miera, šīs laimes, kas man šeit pretī dveš; man turpretim šis miers ir tik neparasts cilvēku sejās, ka es nemaz nevaru atrauties no jūsu triju uzlūkošanas.

—    Mēs tiešām esam ļoti laimīgi, grāfa kungs, — atbildēja Jūlija, — bet mēs ilgi esam cietuši, un reti kāds par savu laimi būs tik dārgi samaksājis.

Grāfa vaibstos parādījās ziņkārība.

—   Ak! Tā ir ģimenes vēsture, kā Šato-Reno jums šorīt teica. Tai jums, grāfa kungs, kas jūs esat redzējis slavenu nelaimi un pārmērīgus priekus, nebūs nekādas pievilcības, — teica Maksimiliāns. — Visādā ziņā, kā teica mana māsa, mēs esam jutuši ļoti dziļas sāpes, kuras tikai bija ierobežotas mazā redzes lokā.

—     Un vai liktenis jums devis, kā jau parasts, pēc bēdām mierinājumu? — jautāja grāfs.

—    Jā, grāfa kungs, — atteica Jūlija, — liktenis mums darījis to, ko tas dara tikai saviem izredzētiem: tas mums bēdās sūtījis vienu no saviem eņģeļiem.

Grāfam Monte-Kristo asins sakāpa vaigos, un viņš nokāsējās, lai būtu iemesls pie mutes pielikt kabatas lakatiņu un tā apslēpt savu uztraukumu.

—    Tie, kuri gulējuši purpura šūpulī un kuriem nekad nav bijis, ko vēlēties, tie nezina, ko nozīmē laime dzīvot, tāpat kā tie nezina cienīt debesu dzidri, kas nekad nav savu dzīvību veduši briesmās trakojošā jūrā uz nedrošiem dēļiem.

Monte-Kristo piecēlās, un, nevarēdams nekā atbildēt, jo viņa balss trīcēšana būtu nodevusi viņa iekšējo uztraukumu, viņš lieliem soļiem staigāja pa istabu.

—     Jūs laikam zobojaties par mūsu greznību istabā, grāfa kungs, — teica Maksimiliāns, kurš ar acīm bija sekojis Monte-Kristo.

—    Nē, nē, — tas atteica, ļoti bāls un savas sirds pukstēšanu lūkodams apspiest ar roku, bet ar otru roku norādīdams uz kādu stikla kupolu, zem kura bija rūpīgi noglabāts sarkans naudas maks uz samta spilventiņa. — Es tikai brīnos par šo naudas maku, kurā, kā var redzēt, it kāds papīra gabaliņš un kāds dimants iekšā.

Maksimiliāns atbildēja ar nopietnu sejas izteiksmi un svinīgā balsī:

—    Tā ir, grāfa kungs, mūsu ģimenes dārgākā manta.

—    Tiešām, šis dimants liekas ļoti skaists, — teica grāfs.

—     Ak! Mans brālis nerunā par akmens vērtību, kaut gan arī tā sniedzas līdz apmēram simttūkstoš frankiem: viņš tikai grib sacīt, grāfa kungs, ka tie priekšmeti, kuri tiek uzglabāti šinī naudas makā, ir piemiņas no tā glābējā eņģeļa, par kuru jums tikko minēju, — atteica Jūlija.

—    To es nesaprotu un tomēr nevaru par to jautāt, — teica Monte- Kristo, paklanīdamies pret Jūliju. — Atvainojiet mani, es negribu būt uzbāzīgs.

—    Ko jūs sakāt, uzbāzīgs? Ak! Grāfa kungs, tieši otrādi, — jūs mūs darāt laimīgus, ka dodat mums iemeslu par šīm lietām runāt! Ja mēs gribēt apslēpt labo darbu, kuram ir sakars ar šo naudas maku, tad mēs viņu neturētu tā visu ļaužu priekšā. Ā! Mēs gribētu viņu darīt zināmu visai pasaulei, lai varbūt mūsu labdara ietrīsēšanās norādītu mums, ka viņš ir mūsu tuvumā.

—    Ā, tiešām? — ar pūlēm izrunāja Monte-Kristo.

—   Grāfa kungs, — teica Maksimiliāns, noceldams stikla kupolu no maka, — šis maks bija reiz tā vīra rokās, kurš manu tēvu izglāba no bankrota un pašnāvības un mūsu vārdu pasargāja no kauna; tā vira rokās, caur kuru mēs, nabagi, vārgām un asarām nolemtie bērni, tagad varam slavēt savu laimi. Šī vēstule, — Maksimiliāns pasniedza Monte-Kristo no maka izņemto papīra gabaliņu, — šī vēstule tika rakstīta tanī dienā, kad mans tēvs bija izmisumā, un šo dimantu tas vīrs dāvināja manai māsai kā kāzu dāvanu.

Monte-Kristo atšķīra vēstuli un lasīja ar neaprakstāmām laimības jūtām; tā bija mūsu lasītājiem pazīstamā vēstule, kura bija rakstīta Jūlijai un kuru bija parakstījis Sindbads jūras braucējs.

—   Un tas vīrs, kas jums izdarīja šo pakalpojumu, jums palika nepazīstams? — jautāja Monte-Kristo.

—   Jā, mans kungs, nekad mums nav bijusi laime spiest viņa roku, pār visu šo notikumu ir kāds noslēpums, viss ir ticis it kā burvja rokas vadīts, — atbildēja Maksimiliāns.

—   Ā! — bilda Jūlija. — Es vēl neesmu atmetusi visas cerības, ka man kādu reizi izdosies sasniegt šo roku un skūpstīt, kā es tagad skūpstu šo maku, kuru viņa ir aizskārusi. Pirms četriem gadiem Penelons bija Triestā. Penelons, grāfa kungs, ir vecs, krietns jūrnieks, kuru jūs redzējāt ar kapli rokā un kurš ir nomainījis jūrnieka amatu pret dārznieka darbu. Penelons, kā jau teicu, bija Triestā un redzējis jūras krastā kādu angli ar jahtu aizbraucam; šo vīru viņš pazinis, tas bijis tas pats, kurš 1829. gada 5. jūnijā nonācis pie mana tēva un kurš 5. septembrī tai pašā gadā rakstīja man šo vēstuli. Tas visādā ziņā bijis tas pats vīrs, tikai viņš neiedrošinājies to uzrunāt.

—   Anglis? — jautāja Monte-Kristo it kā pa sapņiem; katrs Jūlijas skatiens viņu uztrauca. — Anglis, jūs sakāt?

—    Jā, anglis, — atbildēja Maksimiliāns, — viņš stādījās priekšā kā bankas nama „Tomsons un Frenčs" pilnvarnieks Romā. Tāpēc jūs, grāfa kungs, redzējāt mani saraujamies, kad jūs brokastīs pie Morserfa kunga minējāt, ka šis nams esot jūsu baņķieris. Dieva dēļ, grāfa kungs, sakiet, vai jūs varbūt neesat pazinis šo angli!

—   Bet vai jūs man arī neteicāt, ka Tomsona un Frenča firma Romā esot vienmēr liegusies, ka būtu izdarījusi jums šo pakalpojumu? — jautāja Monte-Kristo.

—   Jā.

—   Vai tad šis anglis varbūt nebija kāds vīrs, kurš bija pateicību parādā jūsu tēvam par kaut kādu labu darbu, kuru tas pats bija aizmirsis, un nu šo gadījumu izmantoja, lai varētu atkal pakalpot jūsu tēvam? — teica Monte-Kristo.

—   Dažos apstākļos, grāfa kungs, var jau pat domāt par brīnumiem.

—    Kā to vīru sauca? — jautāja grāfs Monte-Kristo.

—    Viņš mums neatstāja nekādu citu vārdu, — teica Jūlija, kura ar lielāko uzmanību skatījās uz grāfu, — kā vien to, kurš šeit parakstīts zem vēstules: Sindbads — jūras braucējs.

—   Tas laikam ir tikai pieņemts vārds, — teica grāfs.

Kad Jūlija uzlūkoja viņu vēl uzmanīgāk un asi ieklausījās katrā viņa balss skaņā, viņš vēl piebilda tik vēsi, cik vien varēdams:

—    Neatmetīsim vēl cerību viņu atrast.

Vai tas varbūt nav vīrs drusku lielāks un slaikāks augumā nekā es, ar augstu apkakli un no augšas līdz apakšai aizpogāts, aizšņorēts, sajozies un aizvien ar zīmuli rokā?

—            Ā! Tad jūs viņu pazīstat? — iesaucās Jūlija ar priekā starojošām acīm.

—            Nē, es tikai tā domāju, — atteica Monte-Kristo. — Es pazinu kādu lordu Vilmoru, par kuru stāstīja līdzīgus stāstus.

—    Un kurš arī negribēja doties pazīstams.

—            Viņš bija savādnieks, kurš neticēja, ka ļaudis varētu būt pateicīgi, — atbildēja Monte-Kristo.

—             Ak, mans Dievs! — iesaucās Jūlija, ar paceltām rokām. — Kam tad viņš ticēja, tas nelaimīgais vīrs?

—             Vismaz to laiku, kad es viņu pazinu, viņš neticēja pateicībai, — teica Monte-Kristo, kuru šī sirsnīgā balss bija aizgrābusi līdz sirds dziļumiem, — bet pēc tam viņš varbūt ir piedzīvojis kādu gadījumu, kurš viņam pierāda, ka pasaulē ir pateicība.

—    Un vai jūs šo vīru pazīstat, grāfa kungs? — jautāja Emanuēls.

—            Ak, kad jūs viņu pazīstat, — iesaucās Jūlija, — sakiet, — vai jūs nevarat mūs aizvest pie viņa, mums viņu parādīt, pateikt, kur viņš atrodas?

Saki jel, Maksimiliān, saki jel, Emanuēl, kad mes viņu reiz atradīsim, vai mēs viņam nemācīsim pazīt sirds atmiņu, pateicību?

Monte-Kristo juta, ka asaras viņam sakāpa acīs; viņš atkal piecēlās un staigāja pa istabu.

—             Dieva dēļ, grāfa kungs, — teica Maksimiliāns, — ja jūs kaut ko zināt par šo vīru, tad sakiet mums!

—             Ak, — atbildēja Monte-Kristo, ar pūlēm savas balss trīsēšanu apspiezdams, — ja lords Vilmors ir jūsu labdaris, tad es domāju, ka jūs nekad viņu neatradīsit. Pirms gadiem diviem trim viņu redzēju Palermo, un tad viņš brauca uz tālākām zemēm, tā kā nopietni šaubos, vai viņš jebkad atgriezīsies.

—            Ak, mans kungs, jūs esat nežēlīgs! — iesaucās Jūlija ar bailēm, un asaras parādījās viņas acīš.

—            Cienījamā kundze, — teica Monte-Kristo, — kad lords Vilmors būtu redzējis to, ko es šeit redzu, tad viņš vēl mīlētu dzīvību, jo asaras, kuras rit no jūsu acīm, būtu viņu samierinājušas ar cilvēku dzimumu.

Un viņš sniedza Jūlijai roku, kuru tā satvēra, viņa skatiena un balss skaņas aizgrābta.

—    Bet šim lordam Vilmoram, — teica Jūlija, pieķerdamās pēdējai cerībai, — taču bija dzimtene, ģimene, radi, kāds viņu pazina? Vai tad mēs nevarētu?..

—    Ak, nejautājiet, cienījamā kundze, — atteica grāfs, — neceliet skaistas gaisa pilis sakarā ar šo vārdu,( kurš man netīšām paspruka! Nē, laikam lords Vilmors nemaz nav tas vīrs, kas jums palīdzējis; es viņu pazinu, viņš bija mans draugs, zināju visus viņa noslēpumus, viņš būtu man arī par šo savu darbu stāstījis.

—    Un viņš jums nekā nav sacījis? — jautāja Jūlija.

—    Itin nekā, — atteica grāfs.

—    Nekad nevienu vārdu, no kura jūs būtu varējis ko noskārst?..

—    Nekad.

—    Un tomēr jūs nupat domājāt, ka tas varbūt ir viņš.

—    Ak, jūs taču saprotat.. Tādos gadījumos tās ir tikai domas, tāpat.

—    Mīļā māsa, — teica Maksimiliāns, grāfam izpalīdzēdams, — grāfa kungam ir taisnība. Atminies, ko mūsu labais tēvs tik bieži sacīja, ka tas neesot anglis, kas mums sagādāja šo laimi.

Monte-Kristo iedrebējās.

—   Jūsu tēvs jums sacīja, Moreļa kungs?.. — viņš dzīvi iejautājās.

—    Mans tēvs, grāfa kungs, šinī darbā redzēja brīnumu. Mans tēvs domāja, ka mūsu labdaris izkāpis no kapa. Ak, kas tā bija par aizgrābjoši, mīļu māņticību, grāfa kungs, un, kaut gan es pats tam neticēju, tomēr sargājos izpostīt šo viņa ticību! Un cik bieži viņš nomoda sapņos par to domāja un gluži klusi izrunāja ļoti mīļa, pazuduša drauga vārdu, un, kad viņš bija gluži tuvu miršanai, kad mūžības tuvums bija viņa garam devis atspīdumu no tā gaišuma, kas izplešas viņpus kapa, tad tās domas, par kurām taču bija šaubījies, kļuva par pārliecību viņa galvā, un pēdējie vārdi, kurus viņš mirstot vēl izrunāja, bija: „Maksimiliān, tas bija Edmons Dantess!"

Grāfa Monte-Kristo bālums, kurš pirms dažām sekundēm bija pavairojies, piepeši kļuva gluži bīstams.

Visas viņa asinis metās uz sirdi, viņš nespēja ne pušplēsta vārda izrunāt: viņš izvilka savu pulksteni, it kā būtu aizmirsis, cik ir laiks, paņēma cepuri, neveikli, steidzīgi paklanījās Jūlijas priekšā, spieda roku Emanuēlam, Maksimiliānam un teica:

—     Cienījamā kundze, atļaujiet man šad un tad pie jums atnākt! Es mīlu jūsu namu un esmu jums ļoti pateicīgs par laipno uzņemšanu, jo šī ir pirmā reize pēc ilgiem gadiem, ka pats sevi esmu aizmirsis.

Un lieliem soļiem viņš izgāja no istabas.

—      Tas taču ir dīvains cilvēks, šis grāfs Monte-Kristo! — teica Emanuēls.

—      Jā, bet es domāju, ka viņam ir zelta sirds, un esmu pārliecināta, ka viņš mūs mīl, — atbildēja Maksimiliāns.

—      Un es, — teica Jūlija, — jūtu viņa balsi atskanam manā sirdī, un divas trīs reizes man tā likās, it kā es šo balsi dzirdētu ne pirmo reizi.

XIII

Pirams un Tisbe

Sentonorē priekšpilsētā stiepjas gara rinda dārzu; aiz viena no skaistākajiem šīs ielas namiem bija vecs; nolaists, bet liels un jauks dārzs ar dzelzs skadriņu vārtiem vēl no Ludviķa XVIII laikiem.

Vien daļa no šā dārza nebija apstādīta ar kokiem un noderēja par sakņu dārzu; dēļu siena to atdalīja no otrās puses, kurā skaistu kastaņu koku vidū bija lapene ar akmens soliem, apslēpta pret saules stariem un ļaužu skatieniem.

Kādā siltā pavasara dienā uz šā akmens sola bija nolikta grāmata, saules sargs un rokdarbu groziņš; netālu no sola pie dēļu sienas stāvēja meitene. Caur sienas šķirbām varēja pārredzēt blakus gulošo tukši laukumu.

Dēļu sienai ašiem soļiem tuvojās jauns, slaiks cilvēks, ģērbies vienkāršā audekla blūzē, ar samta cepurīti galvā; tikai viņa rūpīgi koptie mati un bārda negribēja labi saderēt kopā ar šo darbaļaužu uzvalku.

Viņu ieraudzīdama, jaunā meitene sabijās un gribēja steigties projām, bet jaunais vīrietis bija jau viņu pamanījis un iesaucās:

—    Nebaidieties, Valentīna, tas esmu es!

Jaunā meitene pienāca tuvāk.

—      Ak, mans kungs, — viņa teica, — kāpēc tad jūs šodien nākat tik vēlu? Vai jūs nezināt, ka ir jau pusdienlaiks un ka man vajadzēja daudz diplomātijas, lai izbēgtu no savas mātes, kura uzglūn katram manam solim, manai kambarmeitai, kura man pakaļ vien staigā, un manam brālim, kurš mani moca. Un kas tad tas ir par savādu uzvalku, kuru jūs esat apģērbis un kura dēļ jūs gandrīz vai nebūtu pazinusi?

—    Mīļā, Valentīn, — teica jaunais cilvēks, — pateicos jums vispirms par jūsu mīļo norājienu, jo tas man pierāda, — es nedrīkstu to sacīt, — ka jūs mani gaidījāt, bet vismaz par mani domājāt. Jūs gribējāt zināt, kāpēc es nokavējos un kāpēc esmu šādā uzvalkā?

Es ceru jums tā atbildēt, ka jūs mani atvainosit; esmu sev izvēlējies dzīves kārtu…

—     Dzīves kārtu… ko jūs ar to gribat teikt, Maksimiliān? Vai tad mēs esam tik laimīgi, ka varam par lietām, kuras mums tik svarīgas, runāt pa jokam?

—    Ā! Lai Dievs pas'… — teica jaunais cilvēks, kurā lasītāji būs jau pazinuši Maksimiliānu Moreli, — ka jokotos par to, kas ir visa mana dzīvība; bet man apnicis būt par blandoni, kurš pār sienām un žogiem pāri kāpj, un mani arī ļoti sabaidīja tas, ko jūs man stāstījāt, ka jūsu tēvs varētu mani likt apcietināt kā zagli, kas darītu negodu visai franču armijai. Bez tam jau arī tiešām ir diezgan dīvaini, ka Āfrikas karaspēka kapteinis pastāvīgi ložņā ap šo dārzu, — tātad es tiku par dārznieku un ieģērbos arī man pienācīgā uzvalkā.

—    Ak, kāda neprātība! — iesaucās jaunā meitene.

—     Es turpretī to uzskatu par gudrāko darbu, kādu jebkad esmu izdarījis, jo tas mums dod pilnu drošību satikties.

—    Es nesaprotu, izskaidrojiet tuvāk!

—    Es uzmeklēju šā sakņu dārza īpašnieku un iznomāju no viņa dārzu. Es šeit tagad varu sev uzcelt namiņu un turpmāk dzīvot jums tuvākos kaimiņos, divdesmit soļu atstatu. Nu, tad zināt, ka visa šī laimība, par kuru es atdotu desmit gadus no sava mūža, man izmaksā… nu, atminiet, cik?.. Piecsimti franku par gadu, ik ceturksni maksājami. Tātad jūs redzat, ka mums turpmāk nav vairs no kā baidīties. Es šeit esmu savās mājās, varu pie sienas pielikt trepes un pāri lūkoties, un nebaidīties no sargiem, varu jums apliecināt, ka mīlu jūs, ja tikai tas neapvaino jūsu lepnumu, ka to runā vīrs ar pelēku blūzi, vienkāršs dārznieks.

Valentīna priekā iesaucās, bet tad viņa teica bēdīgi, it kā skaudīgs mākonis būtu atkal aizklājis silto saules staru, kas iespīdēja viņas sirdī:

—    Ak, Maksimiliān, mēs nu būsim brīvi; mēs Dievu kārdināsim, velti valkāsim savu drošību.

—    Kā jūs varat man to teikt, mīļā draudzene, man, kas, kopš es jūs pazīstu, visus savus vēlējumus un domas esmu nodevis jums un jūsu vēlējumiem? Vai es jums kad esmu devis iemeslu nožēlot, ka esmu tas, kuru jūs izvēlējāt daudzu starpā, kas būtu bijuši laimīgi mirt par jums? Jūs, nabaga bērns, sacījāt man, ka esot saderināta ar Fransu d'Epinē kungu, ka jūsu tēvs tā ir nolēmis, tas ir tikpat, kā jau precības būtu gluži drošas, jo viss, ko Vilfora kungs grib, tas arī notiek. Un es esmu visu laiku palicis apslēptlbā, visu sagaidīdams ne pēc sava prāta un gribas, bet pēc jūsējā, no likteņa, un jūs mīlat mani dārgā, Valentīna, un esat man to teikusi. Es pateicos jums par šo saldo vārdu, kuru lūdzu man pa reizei atkārtot, lai tas liktu man aizmirst visu citu.

—    Un tas tieši ir tas, kas jūs drošu darījis, — teica Valentīna, — mana laime, kuru es jūtu, kad jūs redzu, ir bīstama.

—   Bīstama? — iēsaucās Maksimiliāns. — Kā jūs varat izrunāt tik cietu, netaisnu vārdu? Vai jūs esat jelkad redzējusi, ka es būtu pieļāvis kādu neapdomību, kas mums varētu kaitēt? Vai neesmu jums visur paklausījis, nekā neesmu prasījis? Es esmu laimīgs bijis ar to, ka esmu jūsu tuvumā, ne jūsu drēbju vīles neesmu lūdzis aizskart. Vai esmu jums mazāko pārmetumu teicis par jūsu stingrību un atturību? Es biju savu vārdu vergs kā senie bruņinieki. Atzīstieties vismaz, ka tā ir, lai man nevajadzētu jūs saukt par netaisnu!

—    Ir taisnība, — teica Valentīna, savu smalko pirkstiņu izbāzdama cauri dēļu šķirbai, kamēr Maksimiliāns to skūpstīja, —. ir taisnība, jūs esat man labs, uzticams draugs. Bet jūs esat darbojies tikai savā labā, mīļais Maksimiliān; jūs zinājāt, ka būtu visu zaudējis, ja būtu prasījis. Jūs esat man apsolījis drauga pabalstu, man, kuru aizmirsis tēvs, kuru vajā māte, man nav drauga, nevienas būtnes, kas mani mīlētu, kā vien tas mēmais, nekustīgais, sastingušais sirmgalvis, kura roka nespēj manu roku spiest, kura acis vien spēj ar mani runāt un kura sirds vēl pukst manīm ar zināmu siltumu. Ak, likteņa lēmums, kas mani padarījis par ienaidnieku vai upuri visiem tiem, kas ir stiprāki par mani, un man devis par draugu kā atbalstu tikai mironi! Ak, tiešām, Maksimiliān, es esmu ļoti nelaimīga, un jums ir iemesls mani mīlēt manis dēļ, ja arī ne sevis dēļ.

—   Valentīna, — teica jaunais cilvēks, dziļi aizgrābts, — negribu teikt, ka tikai jūs pasaulē mīlu, es mīlu arī savu māsu un savu svaini, bet ar lēnu un klusu mīlestību, kura nekādā ziņā nelīdzinās jūtām pret jums. Kad par jums domāju, mana krūts izplešas, manas asinis viļņo, mana sirds grib vai pušu plīst, bet šo spēku, šo kvēli, šo pārcilvēcisko varu es gribu izlietot tikai tam, lai jūs mīlētu līdz tai dienai, kad jums būs vajadzīgi mani pakalpojumi. Franss d'Epinē vēl ceļošot veselu gadu, cik daudz kas pa Šo laiku var pārgrozīties par labu mums! Tātad cerēsim arvien, jo tik saldi ir cerēt! Bet jūs, Valentīna, kad jūs man pārmetat pašmīlību, kas jūs man esat bijusi? Skaista, auksta vestāliete! Ko jūs man esat solījusi par manu paklausību, padevību un atturību? Nekā. Jūs runājat par savu saderināto Fransu d'Epinē un nopūšaties, iedomājoties, ka reiz kļūsit viņējā. Vai tas ir viss, Valentīna, ko slēpj jūsu dvēsele? Es jums nododu savu dzīvību, savas sirds klusāko pukstienu un, kad esmu gluži jūsējais, kad pat sev klusi saku, ka man jāmirst, ja jūs pazaudēju, tad jūs pat vēl neiztrūkstaties, iedomājoties, ka piederēsit citam! Ak, Valentīna! Kad es būtu jūsu vietā, kad es redzētu sevi tā mīlētu, kā jūs tiekat mīlēta, — jau simtreiz es būtu izspraucis savu roku caur šo sienu, būtu spiedis nabaga Maksimiliāna roku un būtu teicis: „Tava, Maksimiliān, tava vien es gribu būt šinī un viņā saulē!"

Valentīna neatbildēja, bet jaunais cilvēks dzirdēja viņu nopūšamies un raudam.

Tas nepalika bez iespaida uz viņu.

—    Ak, Valentīna — viņš iesaucās, — aizmirstiet manus vārdus, ja tie varēja jūs aizskart!

—     Nē, — viņa teica, - jums taisnība, bet vai tad jūs neredzat, ka esmu nabaga atstāta būtne; es jūtos gandrīz vai kā svešā namā, jo mans tēvs man nav tēvs, bet auksts, stingrs pavēlnieks, mana griba jau desmit gadus dienu dienā, stundu stundā, minūti minūtē ir lauzis viņa gribas dzelzs slogs, kuru man uzspiež. Neviens neredz, kā es ciešu, un jūs esat pirmais, kam par to sūdzos. Arēji liekas, it kā visi man uzsmaida, visi mani mīl, bet patiesībā visi mani ienīst.

—    Jūs ienīst! Jūs, Valentīna! Kas var jūs ienīst?

—    Ak, dārgais draugs, — atteica Valentīna, — šis ienaids pret mani ir sekas no ļoti dabiskām jūtām; mana pamāte dievina savu dēlu, manu pusbrāli Eduāru.

—    Nu? — jautāja Maksimiliāns.

—    Nu! Jums liksies dīvaini, ka šīs jūtas ir saistītas ar naudu, bet tomēr tā ir; es vismaz domāju, ka viņas ienaids pret mani nāk no turienes. Tā kā manai tagadējai mātei pašai nav mantas, es turpretī kā savas īstās mātes mantiniece esmu bagāta un savu mantību vēl divkāršošu ar mantojumu no sava vectēva un vecmātes, tad man liekas, ka pamāte mani apskauž. Ak, mans Dievs, ka es varētu ar naudu iegūt savas pamātes mīlestību, es labprāt atdotu pusi no savas mantas!

—    Nabaga Valentīna! — iesaucās Maksimiliāns.

—    Es esmu saistīta un līdz ar to jūtos tik vāja, ka man nav spēka nokratīt šīs važas, kas mani grauž. Bez tam arī mans tēvs nav tas vīrs, pret kura noteikumiem varētu sacelties; viņš ir pārvarīgs pret mani, viņš tāds būtu arī pret pašu karali, atbalstīdamies uz savu nevainojamo pagātni un gandrīz vai neaizskaramo stāvokli. Ak, Maksimiliān, es jums zvēru, es neuzņemos cīņu, ar kuru jums tikpat daudz kaitētu kā sev pašai.

—   Bet, dārgā Valentīna, kāpēc jūs tā ļaujaties izmisumam, tēlojat sev nākamību tik tumšās krāsās?

—   Ak, mans draugs, es par nākamību spriežu pēc pagātnes.

—   Pārdomāsim reiz labi, Valentīna: ja arī neesmu dzimis augsts aristokrāts, tomēr, pateicoties savam stāvoklim, kā virsnieks piederu pie tām aprindām, kurās jūs dzīvojat. Man ir neliela, bet neatkarīga manta; mana tēva vārds mūsu dzimtenē ir augstā godā kā viena no godīgākiem tirgoņiem: starpība starp tirgoņiem un muižniekiem nav vairs tik nepārkāpjama kā agrāk, it sevišķi mūsu dzimtenē Marseļā, jo jūs jau arī esat mar- seliete, Valentīna.

—  Ak, nerunājiet par Marseļu, Maksimiliān, jau šis vārds vien atgādina man manu labo māti, šo eņģeli, kuru apraudāja visi ļaudis! Ak, mīļais draugs, ja mana nabaga māte būtu vēl dzīva, man nebūtu nekādu baiļu; es viņai sacītu, ka mīlu jūs, un viņa mūs apsargātu.

—   Ā, Valentīna, — atteica Maksimiliāns, — ja viņa vēl dzīvotu, es jūs laikam nemaz nepazītu. Jūs sacījāt, ka jūs būtu tad laimīga, ja jūsu māte būtu dzīva, un laimīgā Valentīna nebūtu daudz ievērojusi nabaga Mak- similiānu.

—   Ak, mans kungs, — iesaucās Valentīna, — cik netaisns jūs esat!.. Bet sakiet man…

—    Ko lai jums saku? — jautāja Maksimiliāns, pamanīdams, ka Valentīna piepeši apstājās teikuma vidū.

—   Sakiet man, — vilcinādamas teica Valentīna, — vai agrākos laikos Marseļā nav kādreiz pastāvējis kāds naids starp jūsu un manu tēvu?

—   Es nezinu vis, — atteica Maksimiliāns, — varbūt tas vien, ka jūsu tēvs bija pārmērīgi uzticīgs karaļa piekritējs un aristokrāts, kamēr mans tēvs bija demokrāts un Napoleona piekritējs. Bet kāpēc jūs tā jautājat, Valentīna?

—   Es gribu jums to sacīt, — atteica jaunā meitene, — jo jums ir viss jāzina. Todien, kad avīzēs tika paziņots, ka jūs esat iecelts par Goda Leģiona virsnieku, mēs visi, arī Danglāra kungs, tas baņķieris, kura zirgu dēļ mana pamāte ar savu dēlu būtu gandrīz vai kritusi nelaimē, bijām sapulcējušies pie mana vectēva Nuartjē kunga. Es vectēvam lasīju priekšā avīzi, kamēr mans tēvs un Danglārs sarunājās par Danglāra meitas nodomātajām precībām ar Albēru Morserfa kungu. Kad avīzē biju nonākusi līdz tai vietai, kura attiecas uz jums un kuru es jau biju lasījusi, jo jūs man jau iepriekš bijāt paziņojis šo priecīgo vēsti… tātad, kad es biju aiz- lasījusi līdz tai vietai, es biju ļoti laimīga… bet arī nokaunējusies un bailīga, ka man jāizrunā jūsu vārds, un tāpēc gribēju vislabāk šo vietu izlaist; bet arī baidījos, ka to klausītāji pārprastu, un tātad saņēmu dūšu un lasīju.

—    Mīļā Valentīna!

—    Tiklīdz mans tēvs izdzirda jūsu vārdu, viņš griezās pret mani: biju tik pārliecināta, ka šis vārds katru aizskāra kā zibens, un tāpēc man likās, it kā redzu savu tēvu nodrebam, tāpat arī Danglāru.

„Morelis!" teica Valentīns tēvs. „Pagaidi jel!" un viņš sarauca uzacis. „Vai tas varbūt ir viens no tiem Moreļiem no Marseļas, viens no trakajiem bonapartistiem, kuri mums 1815. gadā nodarīja tik daudz ļauna?"

„Jā," atbildēja Danglārs, „es pat domāju, ka tas ir tā kuģa īpašnieka Moreļa dēls."

—    Tiešām? — teica Maksimiliāns.

—    Un ko atbildēja jūsu tēvs? Sakiet, Valentīna!

—    Ak, ļoti briesmīgus vārdus, es neuzdrošinos nemaz tos atkārtot, — teica Valentīna.

—    Sakiet vien! — atbildēja Maksimiliāns smiedamies.

—     „Viņu ķeizars," tēvs teica, drūmi saraukdams uzacis, „visus šādus sajūsminātus vīrus mēdza saukt par lielgabalu barību un sūtīja viņus kaujās bīstamākā vietā, kur tos visātrāk varēja nošaut; ar prieku redzu, ka mūsu valdība seko šim piemēram. Un, kad Alžīra, kura mums tik dārgi maksā, būtu tikai šim mērķim noderīga, tad arī es valdībai varu tikai laimi vēlēt."

—     Tā ir tiešām zvēriska politika, — teica Maksimiliāns, — bet nenosarksiet, mīļā draudzene! Mans tēvs, kurš taču citādi bija goda vīrs, mēdza teikt: „Kāpēc netiek izveidots sevišķs karapulks no prokuroriem un tiesnešiem, lai to pirmo sūtītu ugunī?"

Partijas cita citu nemēdz saudzēt. Bet sakiet, — ko par prokurora piezīmi teica Danglārs?

—    Ak, tas smējās ar saviem viltīgajiem smiekliem, kurus es labāk gribētu saukt par nikniem. Tad abi divi aizgāja projām. Nu tikai es pamanīju, ka mans nabaga vectēvs ir gluži uzbudināts. Man jums jāsaka, Maksimiliān, ka es viena biju pamanījusi vectēva garīgo uzliesmošanu un nevarēju šaubīties, ka viņa klātbūtnē vestā saruna bija viņu ļoti uztraukuši,

laikam tāpēc, ka par Napoleonu, kura karsts piekritējs viņš ir vēl tagad, nebija runāts ar pienācīgu cienību.

—        Jūsu vectēva vārds ir tiešām viens no visvairāk pazīstamiem kopš ķeizara laika. Nuartjē bija senators un, kā jūs varbūt zināt, dzīvi piedalījās visās bonapartistu sazvērestībās.

—      Jā, es dažreiz dzirdu runājam par šiem dīvainajiem apstākļiem: vectēvs bonapartists, tēvs karaļpiekritējs. Ko lai par to domāju?.. Bet es gribu turpināt savu stāstu.

Es tātad pievērsos savam vectēvam; viņš ar skatienu norādīja man uz lasīto avīzi.

„Ko jūs gribat teikt, mīļais vectēv," es jautāju, „vai jūs esat mierā?"

Viņš ar galvu pamāja, ka piekrīt.

„Ar to, ko sacīja mans tēvs?" es jautāju.

Viņš pakratīja galvu.

„Ar to, ko Danglārs sacīja?" es jautāju.

Viņš atkal pakratīja galvu.

„Tātad nu ar to, ka Moreļa kungs," — es neuzdrošinājos sacīt: Maksimiliāns, — „ir iecelts par Goda Leģiona virsnieku?"

Viņš piekrizdams pamāja.

Vai tas ir ticams, Maksimiliān? Viņš priecājās par to, ka jūs esat iecelts par Goda Leģiona virsnieku, varbūt tā ir vājība, jo tēvs teic, ka viņš kļuvis bērnišķīgāks; bet toties es viņu mīlu vēl vairāk.

—       Cik dīvaini, — teica Maksimiliāns, — tātad jūsu tēvs mani ienīst, kamēr jūsu vectēvs… Dīvainas parādības — šis partiju gara naids un mīlestība!..

—       Cst! — piepeši iesaucās Valentīna. — Paslēpieties, glābieties, kāds nāk šurp!

Maksimiliāns paķēra savu grābekli un sāka gluži omulīgi kasīt savu dārzu.

—       Jaunkundzi Jaunkundz! — sacīja kāda balss viņpus dārza kokiem. — Vilfora kundze meklē jūs pa visu namu; salonā ir atnācis kāds viesis.

—   Viesis? — jautāja Valentīna ļoti uztraukta. — Kas tas par viesi ir?

—   Kāds liels kungs, princis, kā saka, grāfs Monte-Kristo.

—    Es nāku, — atteica Valentīna dikti.

Šis „es nāku" Maksimiliānam ārpus dārza arvien bija pēdējās ardievas.

„Ko tas nozīmē?" domāja Maksimiliāns, atspiezdamies uz sava grābekļa, „vai tad grāfs Monte-Kristo pazīst Vilforu?.."

XIV

Mācība par indēm

Grāfs Monte-Kristo tiešām bija ieradies pie Vilfora kundzes, lai karaliskajam prokuroram atdotu pretvizīti, un, izdzirdot grāfa vārdu, viss nams bija ticis uztraukts.

Vilfora kundze, kura tobrīd, kad grāfs tika pieteikts, atradās savā salonā, lika tūdaļ atsaukt savu Eduāru, lai tas vēlreiz pateiktos grāfam par savu izglābšanu, un Eduārs, kurš pirms divām dienām bija dzirdējis tikai par šo lielo vīru runājam, steidzīgi atskrēja, nevis paklausības dēļ un lai grāfam pateiktos, bet ziņkārības dzīts un lai varētu pateikt kādu nerātnību, par kādām viņa māte mēdza sacīt: „Ak, tu nekrietnais bērns! Tomēr nevaru viņam neko ņemt ļaunā, jo viņš izrāda tik daudz asprātības!"

Grāfs apjautājās pēc Vilfora kunga.

—            Mans vīrs ir ielūgts uz dineju pie justīcijas ministra, — atteica jaunā sieva, — viņš tik tikko aizbrauca un ļoti nožēlos, ka viņam nebija laime jūs pie sevis redzēt.

Divi viesi, kuri bija atnākuši pirms grāfa un viņu uzlūkoja ar lielām acīm, tūdaļ lasījās, ka tiek projām, tiklīdz bija savu ziņkārību apmierinājuši.

—            Ko tad dara tava māsa Valentīna? — jautāja Vilfora kundze Edu- āram. — Teic, lai paziņo viņai, ka es viņu gaidu salonā, lai viņu stādītu priekšā grāfa kungam.

—           Jums ir meita, cienījamā kundze? — jautāja Monte-Kristo. — Viņa laikam ir vēl bērns?

—            Tā ir Vilfora kunga meita no pirmās laulības, — atbildēja jaunā sieva, — pieaugusi un skaista meitene.

—             Bet melanholiska, — iejaucās Eduārs, nodarbodamies ar to, ka skaistam papagailim rāva spalvas no astes, lai iztaisītu sev cepurei pušķi.

Vilfora kundze neteica nekā vairāk kā vien:

—    Klusē, Eduār!

Tad viņa vēl piebilda:

—           Šim mazajam nebēdnim ir gandrīz vai taisnība, un viņš tikai atkārto to, ko viņš dzirdējis simts reizēm ar sāpēm sakām, jo Vilfora jaunkundze, neskatoties uz visām pūlēm viņu uzjautrināt, ir ļoti bēdīgas un klusas dabas, kas nereti dara ļaunu iespaidu uz viņas skaistumu. Bet kur gan viņa paliek? Es, Eduār, palūko, kāpēc viņa nenāk!

—    Tāpēc, ka viņu meklē tur, kur viņas nav.

—    Kur tad viņu meklē? — jautāja māte.

—    Pie vectēva Nuartjē.

—    Un tu domā, ka viņas tur nav?

—    Nē, nē, nē, tur viņas nav, — atbildēja Eduārs dziedādams.

—    Un kur tad viņa ir? Saki, ja tu to zini!

—      Viņa ir zem lielās kastaņas, — atbildēja zēns, mocīdams papagaili, kurš sāpēs kliedza.

Vilfora kundze izstiepa roku, lai pazvanītu kambarmeitai un tai pateiktu, kur lai meklē Valentīnas jaunkundzi, bet Valentīna tobrīd ienāca salonā.

Viņa tiešām likās būt bēdīga; tuvāk viņu uzlūkojot, varēja pat pamanīt asaru pēdas viņas acīs.

Valentīna, kuru mēs vēl lasītājiem nebijām aprakstījuši, bija slaika jaunava, gadus divdesmit veca: spīdoši, kastaņbrūni mati, tumši zilas acis un maiga iznešanās atgādināja katram, kas bija pazinis viņas māti, šo cēlo sievieti; viņas smalkās, šaurās, baltās rokas, viņas marmorlīdzīgie vaigi, kuri bieži mainīja krāsu, pēc pirmā acu uzmetiena lika domāt par skaistajām anglietēm, kuras dzejiski tiek salīdzinātas ar gulbjiem, kas spoguļojas ūdenī.

Valentīna sveicināja svešnieki bez liekas kautrības, acis nenolaizdama, ar piemīlīgu drošību, ka grāfs viņu ievēroja vēl vairāk.

—       Vilfora jaunkundze, mana pameita, — teica Vilfora kundze, pagriezdamās pret grāfu un ar roku norādīdama uz Valentīnu.

—     Un grāfs Monte-Kristo, Ķīnas karalis un Kohinas Ķīnas ķeizars, — teica nerātnais puika, uzmezdams savai māsai Jaunu skatienu.

Šoreiz Vilfora kundze nobālēja un gribēja krietni izbārt jauno nerātni, kad grāfs, viņai par lieliem brīnumiem, pasmaidīja un likās bērnu uzlūkojam ar labpatiku, kas mātes prieku un sajūsminājumu pacēla līdz augstākai pakāpei.

—      Bet, cienījamā kundze, — teica grāfs, atkal uzņemdams sarunu un uzlūkodams drīz māti, drīz pameitu, — vai man nebija jau reiz tas gods jūs un cienījamo jaunkundzi kaut kur redzēt? Es jau par to domāju, bet, kad jaunkundze ienāca, viņas skatiens meta jaunu gaismas staru atmiņā.

—      Tas nav domājams, grāfa kungs; Vilfora kungs nemīl viesības, un mēs reti kur parādāmies, — atteica jaunā sieva.

—    Nē, tās ari nebija viesības, kur redzēju jaunkundzi un arī jūs, cienījamā kundze, kā arī šo mīļo, mazo nerātni. Bez tam man Parīzes sabiedrība ir sveša, jo es tikai dažas dienas, kopš esmu pirmoreiz Parīzē. Nē, ja jūs atļaujat, ka atceros… pagaidiet… — grāfs pielika roku pie pieres, it kā savas domas sakopodams. — Nē, tas bija citur… es nezinu… bet man liekas, šīs atmiņas būtu nešķiramas no jaukas, saulainas dienas un kādiem svētkiem… Jaunkundzei bija puķes rokā, un bērns dzinās pakaļ skaistam pāvam, un jūs, cienījamā kundze, sēdējāt lapenē… Palīdziet man jel atcerēties, cienījamā kundze! Vai tas viss jums nekā neatgādina?

—   Nē, tiešām, — atteica Vilfora kundze, — ja es jūs kaut kur būtu satikusi, grāfa kungs, atmiņa par jums nebūtu man tā pilnīgi izzudusi.

—   Varbūt grāfa kungs mūs ir redzējis Itālijā? — teica Valentīna.

—   Tiešām, Itālijā… tas var būt, — teica Monte-Kristo. — Jūs esat bijusi Itālijā, jaunkundz?

—    Vilfora kundze un es pirms diviem gadiem tur bijām. Ārsti bija man ieteikuši Neapoles gaisu, un mēs braucām turp caur Boloņu, Perudžu un Romu.

—    Ā, taisnība, jaunkundz! — iesaucās Monte-Kristo. — Jā, Perudžā gadījums mūs saveda kopā pasta piestātnē.

—   Es gluži skaidri atminos Perudžas pasta piestātnes, grāfa kungs, — teica Vilfora kundze, — bet es tomēr nevaru atminēties jūs redzējusi.

—   Tas ir dīvaini, man iet gluži tāpat, — teica Valentīna, uzlūkodama grāfu ar savām skaistajām acīm.

—   Bet es gan atceros, — piebilda Eduārs.

—   Es jums palīdzēšu, cienījamā kundze, — teica Monte-Kristo. — Bija kvēlojoši karsta diena; jūs gaidījāt zirgus, kurus nevarēja tik ātri dabūt kaut kādu baznīcas svētku dēļ. Jaunkundze iegāja dārzā, un jūsu dēls aizskrēja pakaļ putnam.

—    Es viņu noķēru, māt, vai zini? — teica Eduārs. — Es viņam vēl izrāvu trīs spalvas no astes.

—   Jūs, cienījamā kundze, palikāt vīna lapenē un varbūt atminaties, ka diezgan ilgi sarunājāties ar kādu cilvēku? — teica Monte-Kristo.

—   Jā, tiešām, jā, — teica jaunā sieva nosarkdama, — es atminos, ka sarunājos ar kādu vīru, kurš bija ietinies garā mētelī… ar ārstu, kā domāju.

—   Gluži pareizi, cienījamā kundze, šis vīrs biju es; tanīs četrpadsmit dienās, kuras pavadīju viesnīcā, es izārstēju savu sulaini no drudža un viesnīcnieku no dzeltenās kaites, tā ka mani sāka uzskatīt par lielu dakteri. Mēs ilgi runājām, cienījamā kundze, par dažnedažādām lietām, par

Perudžino, par Rafaelu, par tikumiem, apģērbiem, par viņu pazīstamo Akvu-Tofano, no kuras, kā teica, dažas personas Perudžā esot arī iemācījušās viņas noslēpumu.

—    Ak, tiešām, — atteica Vilfora kundze dzīvi un ar zināmu nemieru, — nu es atceros skaidri.

—     Es neatminos vairs sīkumus, — turpināja Monte-Kristo gluži nevainīgi, — bet to es zinu, ka jūs, uzskatīdami par ārstu, prasījāt pēc padoma par jaunkundzes veselību.

—    Bet, grāfa kungs, jūs jau tiešām bijāt ārsts, jo bijāt dziedējis slimus, — atbildēja Vilfora kundze.

—     Moljērs vai Bomaršē jums atbildētu, ka tieši tāpēc izārstēju slimos, ka nebiju ārsts; teikšu jums, ka man bija diezgan pamatīgas zināšanas ķīmijā un dabas zinātnēs… bet es biju mācījies tikt sev par patikšanu… jūs saprotat…

Pulkstenis nosita sešus.

—     Jau seši? — teica Vilfora kundze redzami uztraukta. — Vai tu, Valentīna, nepalūkosies, vai tavs vectēvs negrib ēst?

Valentīna piecēlās un, pret grāfu palocījusies, aizgāja, ne vārda neteikdama.

—    Ak, mans Dievs, cienījamā kundze, jūs taču ne manis dēļ aizsūtījāt Vilfora jaunkundzi projām? — iesaucās grāfs, kad durvis aiz Valentīnas bija aizvērušās.

—     Nebūt nē, — dzīvi atteica jaunā sieva, — bet ir laiks, kad mēs Nuartjē kungam dodam tās pusdienas, kuras uztura viņa dzīvību. Jūs varbūt gan zināsit, grāfa kungs, kādā nožēlojamā stāvoklī atrodas mans vīratēvs?

—     Jā, cienījamā kundze, esmu par to dzirdējis; tā ir trieka, ja nemaldos.

—    Ak jā, nabaga sirmgalvis ir pilnīgi no triekas noņemts, tikai dvēsele vēl ir dzīva šinīs nekustīgās, nedzīvās miesās, un arī tā ir vāja un šaudīga kā lampas liesmiņa, kas grasās dzist. Bet atvainojiet, grāfa kungs, ka jums stāstu par mūsu mājas bēdām; es jūs pārtraucu tieši tanī mirklī, kad jūs stāstijāt, ka esat veikls ķīmiķis.

—    Ak, tā es neteicu, cienījamā kundze, — grāfs atteica smiedamies, — tieši otrādi, es ķīmiju studēju tāpēc, ka dzīvodams, Austrumos, gribēju sekot karaļa Mitridāta paraugam.

—    Mithridates, rex Ponticus, — teica zēns, sagraizīdams grezna albuma lapas, — tas katru rītu baudīja glāzi krējuma ar indi.

—            Eduār! Tu nerātnais bērns! — iesaucās Vilfora kundze, sagraizīto grāmatu bērnam atņemdama. — Tu esi nepanesams, tu mūs traucē. Ej pie savas māsas un labā Nuartjē vectēva!

—   Albumu!.. — teica Eduārs.

—    Kā tā, albumu?

—   Jā, es gribu albumu…

—   Kāpēc tu sagraizīji zīmējumus?

—   Man patika graizīt.

—    Ej tagad projām!

—   Es neiešu, ja man nedosi albumu, — atteica bērns, paradis aizvien panākt savu, un omulīgi atgāzās kādā atzveltnē.

—    Še tev albums, un atstāj mūs mierā! — teica Vilfora kundze, iedodama zēnam albumu un izvezdama viņu ārā.

Grāfs Monte-Kristo sekoja Vilfora kundzei ar skatienu.

—   Vai viņa noslēgs durvis? — viņš nomurmināja' pie sevis.

Vilfora kundze tiešām rūpīgi aizslēdza durvis, bet grāfs izlikās to nemaz nemanām. Tad jaunā sieva vēl palūkojās uzmanīgi visapkārt un atkal apsēdās.

—   Atļaujiet man piebilst, cienījamā kundze, — teica grāfs, — ka jūs esat ļoti stingra pret mīļo zēnu.

—   Vajag jau, grāfa kungs, — atbildēja Vilfora kundze ar mātes lepnumu.

—    Viņš citēja Kornēliju Nepotu*, minēdams karali Mitridātu, — uzsvēra grāfs, — tas pierāda, ka skolotājs nav savu laiku velti tērējis un zēns savā vecumā jau ļoti daudz zina.

—   Viņam ir daudz apķērības, grāfa kungs, — atteica glaimotā māte, — viņš mācās ļoti ātri visu, ko vien grib. Tikai viena vaina — viņš pārāk patvaļīgs; bet attiecībā uz to, ko Eduārs minēja, — vai jūs tiešām ticat, ka Mitridāts lietoja pretindi un ka tas palīdzēja?

—   Es tam ticu tik ļoti, cienījamā kundze, ka es Neapolē, Palcrmo un Smirnā, lai netiktu saindēts, lietoju šo līdzekli un trijās reizēs bez šīs uzmanības būtu varējis dzīvību zaudēt.

—    Un līdzeklis palīdzēja?

—   Pilnīgi.

Romiešu rakstnieks, viņa „Dzīves gājumi" ir skolās daudz lietota grāmata.

—    Es tagad atceros, ka jūs jau Perudžā stāstījāt man kaut ko tamlīdzīgu.

—   Tiešām? — grāfs teica labi liekuļotā pārsteigumā. — Es to vairs neatceros.

—   Es jums jautāju, vai indes atstāj vienādu iespaidu uz ziemeļniekiem un dienvidniekiem, un jūs sacījāt, ka ziemeļnieka vēsai temperaments neesot tikpat uzņēmīgs kā karstā, bagātā dienvidnieka daba.

—   Taisnība gan, — atteica Monte-Kristo, — es redzēju krievus, kuri baudīja substances bez kādas kaites lielā daudzumā, kamēr neapolitānietis vai arābs no mazas daļas būtu jau bijis pagalam.

—   Tātad jūs domājat, ka mūsu miglas un lietus atmosfēras cilvēks visvieglāk pierastu pie indes uzņemšanas.

—   Visādā ziņā, bet, protams, cilvēks būtu pasargāts tikai pret to indi, pie kuras viņš ir pieradis.

—   Jā, es saprotu, — atbildēja Vilfora kundze, — un kādā veidā jūs, piemēram, pieradinātos, tas ir, kā jūs esat pieradinājies?

—   Tas ir ļoti vienkārši izdarāms. Sacīsim, jūs jau iepriekš zināt, kādu indi jums grib iedot… piemēram, tā būtu… nu, teiksim, brucea…

—   Brucea, kā man liekas, tiek gatavota no neīstas angostūras mizas.*

—   Gluži pareizi, cienījamā kundze, — atbildēja Monte-Kristo, — bet es redzu, ka man maz būs, ko jums jaunu pateikt; apbrīnoju jūsu zināšanas, cienījamā kundze, kādas ir tikai reti atrodamas sievietēm.

—   Ak, es atzīstos, esmu kaisla slepeno zinātņu cienītāja, kuras tiešām poētiskā valodā runā uz iedomu spēju. Bet, lūdzu, turpiniet! Ko jūs sakāt, tas mani interesē vislielākā mērā.

—    Nu tad, — turpināja Monte-Kristo, — teiksim, ka ir inde brucea un jūs pirmajā dienā ņemat vienu miligramu, otrajā — divus, trešajā — trīs un tā tālāk un tā kā jūs pēc desmit dienām ņemsit jau vienu centigra- mu, pēc divdesmit — trīs centigramus, tā ir doza, kuru jūs itin labi pa- nesīsit, kamēr citai, nesagatavotai personai tas būtu bīstami. Pēc viena mēneša jūs varat ar personu, kuru gribat ar ūdeni noindēt, dzert no tās pašas karafes un viņu nonāvēt, kamēr jūs pati, līdzi dzerdama, tikai drusku justos nevesela.

—   Vai jūs nezināt nekādu citu pretindi?

—   Nostāstu par Mitridātu esmu bieži lasījusi, — teica Vilfora kundze, — bet aizvien uzskatījusi par pasaku.

Brucaea ferruginea.

—    Nē, cienījamā kundze, parasti vēsture gan melo, bet šoreiz ne. Bet ši lieta jūs laikam sen un stipri interesējusi, jo jau pirms diviem gadiem jūs man vaicājāt par to pašu.

—   Tiešām, grāfa kungs, botānika un mineraloģija bija manas mīļākās zinātnes kopš bērna gadiem, un, kad vēlāk dabūju zināt, ka šo līdzekļu zināšana izskaidro vai visu dzīves kārtu austrumniekiem, liek saprast viņu mīlestību izteicošs individualitāti, es nožēloju, ka neesmu vīrietis, lai varētu kļūt par Flamelu, Fontēnu vai Kabanisu.

—   Jo vairāk vēl tāpēc, cienījamā kundze, — atteica Monte-Kristo, — ka austrumnieki neaprobežojās ar to vien kā Mitridāts — lietot indi kā aizsargu, bet arī kā uzbrukuma ieroci; šī zinātne palīdz viņiem apkarot fiziskas ciešanas un noder arī pret ienaidniekiem. Ar opija, belladonnas un hašiša palīdzību viņi iegūst sev sapni par laimi, kādu Dievs patiesībā nav devis, ar neīsto angostūru un čūskas koku viņi iemidzina tos, kas stāv ceļā viņu mērķiem. Nav nevienas ēģiptiešu, turku, grieķu sievietes, kuras šeit tiek sauktas par labām sievām un kuras ķīmijā katram ārstam un psiholoģijā katram bikstēvam neuzdotu mīklas.

—   Tiešām? — iesaucās Vilfora kundze, kuras acīs mirdzēja savāda uguns.

—    Jā, cienījamā kundze, — turpināja Monte-Kristo, — Austrumu slepenās drāmas iesākas un atrisinās šādā kārtā — no mīlestības dzēriena līdz nāves dzērienam, no eliksīra, kas paceļ debesīs un nogāž elles dziļumos.

—   Tad Austrumu cilvēki, starp kuriem jūs, grāfa kungs, daļu no savas dzīves pavadījis, ir tiešām tik fantastiski kā tās paražas, kuras nāk no viņām skaistajām zemēm! Tātad tur var nesodīti cilvēku novadīt uz viņu sauli? Tātad turienes sultāni un vezīri ir tiešām Harun-al-Rašīdi un Dža- fāri, kuri ne vien pārdod indes darinātājam, bet pat ieceļ viņu par ministru, kad viņa noziegums tikai ir asprātīgi īstenots, un kuri to ieraksta zelta burtiem, lai ar to sev pavadītu laiku?

—    Nē, cienījamā kundze, fantastisku dzīvi arī Austrumos vairs nevar atrast, arī tur ir, kaut gan zem citiem vārdiem, tāpat policijas komisāri, tiesas izmeklētāji, prokurori un zinātnieki kā pie mums. Noziedznieki tiek ļoti omulīgi pakārti, uz pīķiem durti, ar zobeniem nokauti tāpat kā šeit, — tikai, kā jau veikli krāpnieki, viņi prot vēl labāk nekā šeit apmānīt tiesu un palikt sveikā. Kaut kāds nelietis, kurš grib kādu ienaidnieku dabūt no ceļa nost, vai bagātu radinieku nosūtīt uz viņsauli, šeit pie mums aiziet uz aptieku, nosauc sevi svešā vārdā, — ar ko viņš vēl vieglāk tiek pieķerts, — un pērk kā iemeslu minot, ka žurkas traucējot viņa miegu, piecus līdz sešus gramus arsēnika; viņš ir sevišķi gudrs, viņš iet piecās sešās aptiekās — un tiek piecas sešas reizes drīzāk atrasts; tad, kad viņam vajadzīgā inde ir rokā, viņš iedod savam ienaidniekam vai radiniekam tādu porciju indes, ka vesels mamuts vai mastodons no tās nosprāgtu; zināms, viņa upuris kauc un lokās, un spārdās, ka saskrien kopā viss kvartāls. Tad saplūst vesels baros policistu un žandarmu, skrej pēc ārsta, mironi uzšķērž un, zināms, kuņģi atrod arsēniku. Tai pašā vakarā iet indes pārdevēji uz policiju un saka: „Es tam un tam kungam pārdevu indi," — un viņi labāk uzdod divdesmit nevainīgas personas līdzi, nekā atstāj nenosauktu vainīgo; tad muļķis noziedznieks tiek apcietināts, noklaušināts, viss pierādīts, viņš tiek notiesāts un giljotinēts; vai kad tā ir bijusi sieviete ar zināmu iecienītu stāvokli sabiedrībā, tad viņa tiek ieslodzīta uz visu mūžu. Tā ziemeļnieki saprot ķīmiju, cienījamā kundze.

—    Ak, grāfa kungs, — teica jaunā sieva smiedamās, — katrs darbojas pēc savas spējas, bet ne katrs zina Mediči un Bordžiju noslēpumus.

—     Bet atstājiet reiz Franciju, ejiet uz Aleppo vai Kairu, jeb vai tikai uz Romu vai Neapoli, un jūs uz ielas satiksit stiprus cilvēkus ar rožainiem vaigiem, par kuriem Lesāža klibais velns jums varētu teikt: „Šis kungs pirms trijām nedēļām ir saindēts un pēc trim mēnešiem būs beigts."

—    Bet tad taču jums ir slavenās Akvas-Tofanas noslēpums, par kuru man Perudžā stāstīja, ka tas esot pazudis?

—    Ak, mans Dievs, cienījamā kundze, vai tad jūs tiešām domājat, ka kaut kas starp cilvēkiem iet pazušanā? Lietas tikai maina savu vietu, savu vārdu, tas ir viss, un lielais bars domā, ka tās pazudušas. Dažas indes atstāj sevišķu iespaidu uz kuņģi, dažas — uz smadzenēm, citas — uz iekšējiem orgāniem. No indes, piemēram, izceļas klepus, no klepus — plaušu iekaisums vai kas tamlīdzīgs, kas pazīstams kā pastāvīga slimība. Ārsti to dziedē un zāļo, īsto vainu neviens nezina, nekādi līdzekļi nelīdz, labi, tiek lietoti citi, kas vēl vairāk kaitē, tā slimais pēc visiem ārstniecības mākslas priekšmetiem tiek nobendēts, un tiesai šeit nav tiesības iejaukties, neviena vārdiņa iebilst: viss ir noticis pilnīgi pareizi, kā mēdza sacīt mans draugs — ķīmiķis abats Adelmonte Sicīlijā.

—    Tas jau ir šausmīgi, bet apbrīnojami, — teica jaunā sieva, uzmanībā gluži sastingusi uzskaliju, — es visu to uzskatīju par melšanu no viduslaikiem.

—    Jā, no viduslaikiem, bet šīs zinātnes mūsdienās stipri papildinājušas. Tā kā cilvēks būtu pilnīgs tikai tad, kad viņš spētu radīt un postīt kā Dievs, tad viņš līdz šim vismaz mācās postīt un iznīcināt un tā vienu daļu no ceļa ir nostaigājis.

—    Tātad Bordžiji, Mediči, Rudžēri un vēlāk fon Trenkā indes, par kurām tik bieži runā drāmās un romānos, būtu…

—    Tikai zinātnes priekšmeti, nekas cits, cienījamā kundze, — izmeta grāfs. — Zinātniekam nemaz nerūp indivīds, kurš izredzēts par upuri, zinātne mīl eksperimentus, mēģinājumus, fantāziju. Ahāts Adelmonte, piemēram, veica ļoti ievērojamus mēģinājumus.

—    Tiešām?

—    Jā, vienu no tiem lūkošu jums aprakstīt. Viņam bija jauks dārzs ar puķēm, augļiem un saknēm, to vidū viņš izmeklēja, piemēram, lielu kāpostu galviņu, trīs dienas no vietas viņš to aplaistīja ar arsēnika maisījumu, viņš to nogrieza; ārēji tā likās nogatavojusies un ēdama, Adel- montem tā bija saindēta. Nu viņš paņēma vienu no saviem izmēģinājumu trusīšiem un deva tam ēst no šīs kāpostu galviņas; trusītis nobeidzās. Kurš izmeklēšanas tiesnesis varēja pret to ko iebilst, kurš prokurors ir nopratinājis zinātnes vīrus par tiem trusīšiem un jūras cūciņu pulkiem, kurus tie noindējuši? Neviens. Trusītis tātad bija nobeidzies, neapgrūtinādams tiesas vīrus. Trusīti Adelmonde lika savai ķēkšai uzšķērst un iekšas izmest mēslu kaudzē. Pie mēslu kaudzes pienāca vista, paknābāja trusīša iekšas, saslima un nākamajā dienā nosprāga. Kāds vanags redzēja vistu, paķēra to, aiznesa savā klintī un aprija daļu no tās. Trīs dienas pēc tam nabaga vanags, kurš kopš vistas cepeša nebija juties labi vesels, skrejot manīja, ka viņa spēki sāka ZMSt, viņš nevar noturēties, krīt un iekrīt zivju dīķī. Līdaka, zutis un murēna, ka jūs zināt, ir ļoti rijīgas, tās aprij vanagu. Iedomājieties nu, ka nākamajā dienā noķer ceturtā potencē saindēto līdaku vai murēnu un liek jums uz galda kā cepeti. Jūsu viesis, kurš nav aizsargāts ar pretindi, ēd šo zivi, tiek piektā potencē saindēts un mirst pēc astoņām vai desmit dienām no krampjiem, sirdskaites vai kuņģa spailēm. Līķis tiek uzšķērsts un tad ārsts atklāj:

„Tas vīrs ir miris ar tīfu vai arī ar aknu pampumu."

—     Bet visi šie apstākļi, — teica Vilfora kundze, — var ar mazāko atgadījumu dabūt citu virzienu; vanags varbūt neskrien īstā laikā garām vai neiekrīt dīķī.

—    Ā! Šī jau ir tā māksla! Lai Austrumos būtu labs ķīmiķis, vajag mācēt vadīt notikumus, un māk ar.

Vilfora kundze sēdēja sapņodama un klausījās.

—    Bet arsēniks ir neizdeldējams, — viņa teica, — kādā vien veidā to nelietotu, ja vien ir ņemta vajadzīgā porcija.

—   Ha! Tas bija tieši tas, ko es sacīju abatam Adelmontem, — iesaucās Monte-Kristo. — Viņš par to pasmaidīja un atbildēja ar sicīliešu parunu: „Pasaule nav radīta vienā dienā, bet septiņās. Atnāc, mans dēls, svētdien!"

—    Nākamajā svētdienā es atkal aizgāju. Viņš kāpostu galviņu bija aplējis ne ar arseniku, bet ar strychnos culubrina. Šoreiz kāpostu galviņa nebūt neizskatījās slimīga; trusītis ari neturēja nekādas aizdomas uz to, bet piecas minūtes pēc ēšanas bija beigts. Vista ēda no trusīša un nosprāga nākamā rītā. Mēs uzšķērdām viņu un neatradām nekādas redzamas slimības pazīmes, tikai nervu sistēma ķerta un smadzeņu iekaisums. Vista nebija noindēta, bet mirusi ar trieku. Tas ir rets gadījums pie vistām, bet pie cilvēkiem ļoti parasts.

Vilfora kundze likās arvien vairāk sapņu pārņemta, domīga.

—   Tā ir laime, — viņa teica, — ka tādas vielas pagatavo tikai ķīmiķi, jo citādi laikam viena daļa pasaules noindētu otru daļu.

—   Indi pagatavo ķīmiķi vai personas, kuras ar ķīmiju nodarbojas, — Monte-Kristo piebilda it kā nejauši.

—   Un tad, — teica Vilfora kundze, ar varu atraudamās ar savām domām, — cik gudri arī to visu nesagatavotu un neapslēptu, noziegums tomēr paliek noziegums, un, kad arī netiek pamanīts un cilvēka taisnības sodīts, tad taču soda sirds. Austrumniekiem ir stiprāka sirdsapziņa nekā mums, un viņi arī diezgan gudri bijuši, noliegdami elli — tā ir starpība.

—    Ā, cienījamā kundze! Tādas bailes, protams, var rasties tik skaistā dveselē kā jūsējā, bet pret prāta pierādījumiem šīm bailēm vajadzētu drīz vien izzust. Jūs atradīsit maz ļaužu, kas rupji diezgan: iet un iedur saviem tuvākiem nazi sirdī; tas būtu ārprāta darbs. Lai to darītu, asinīm vajadzētu būt pārkarsētām, dvēselei pārkāpt savas parastās robežas; bet, ja jūs kā tas tiek darīts filozofijā, no vārda robežas; bet, ja jūs kā tas tiek darīts filozofijā, no vārda pārejat uz tā sinonīmu, tad jūs izdarāt vienkāršu izdzēšanu, etiminēšanu kā matemātikā, nevis rupju slepkavību, ja jūs to, kas jums stāv ceļā, aizgādājat no ceļa bez grūdiena, bez varasdarbiem, bez mazākās ienaida zīmes, bez visām sāpēm, kuras šādu darbu padarītu par mokām, upuri — par mocekli un darītāju — par bendi vārda pilnā nozīmē. Ja jūsu darbā nenotiek ne asins izliešana, ne brēkšana un kaukšana, ne locekļu raustīšanās, tad it sevišķi atkrīt jebkuras aizdomas, tad jūs izbēgāt no cilvēku likumu zibens, kas uz jums saka: „Netraucē sabiedrības mieru!" Tā rīkojas austrumnieki, nopietni, lēnas dabas cilvēki.

—   Bet aizvien vēl paliek sirdsapziņa, — teica Vilfora kundze drebošā balsī un ar apspiestu nopūtu.

—   Jā, — atteica Monte-Kristo, — jā, par laimi, mums paliek sirdsapziņa. Pēc katra svarīgāka darba ir sirdsapziņa tā, kas mūs uztur, dodama mums tūkstoš labu atvainojumu, par kuriem mēs paši esam savi tiesneši un spriedēji; jo tiesas priekšā šie atvainojumi mums maz līdzētu, lai glābtu mūsu dzīvību. Ričardam III, piemēram, ļoti bija vajadzīga sirdsapziņa pēc Edvarda IV dēļu noslāpēšanas. Viņš tiešām pats sev varēja teikt: „Šie abi cietsirdīgā tēva bērni, kuri visādā ziņā bija mantojuši tēva ļaunās īpašības, ko es viens pats varēju novērot viņu samaitātā bērnu dabā, šie abi bērni kavēja mani aplaimot angļu tautu, jo viņi būtu šai tautai nesuši tikai nelaimi." Tā arī lēdija Makbeta atsaucās uz savu sirdsapziņu, jo viņa, lai arī Šekspīrs saka ko sacīdams, ne savam vīram, bet savam dēlam gribēja sagādāt troni. Ak! Mātes mīlestība ir tik varens tikums, tik lielisks spēks, ka tā daudz ko spēj piedot.

Vilfora kundze kāri klausījās šajos šausmīgajos prātojumos, kurus grāfs Monte-Kristo izklāstīja ar savādu ironiju.

Tad viņa pēc neilgas klusu ciešanas teica:

—    Vai jūs zināt, grāfa kungs, ka jūs izsakāt briesmīgus apgalvojumus un uz pasauli lūkojaties caur tumšām brillēm? Vai tad jūs esat pasauli kā ķīmisku vielu izmeklējis un izpētījis? Jo tiešām jūs esat liels ķīmiķis, un tas eliksīrs, ar kuru jūs manu dēlu tik ātri atkal atdzīvinājāt…

—    Ak! Neticiet tam eliksīram par daudz! — atbildēja Monte-Kristo. — Viens piliens no tā atdzīvināja bērnu, trīs pilieni būtu viņa asinīm likuši tik aši riņķot, ka bērns būtu dabūjis sirdsklauvi; seši pilieni būtu viņam dvašu aizrāvuši un izraisījuši ģīboni — vēl dziļāku nekā iepriekšējais. Desmit pilieni būtu viņu nonāvējuši. Jūs atceraties, cik ļoti es pasteidzos bērnam atņemt pudelīti, kuru viņš netīšām bija paņēmis.

—    Tātad tā ir bīstama inde?

—    Ā, mans Dievs! Pieņemsim, ka tāda vārda „inde" nemaz nebūtu, jo ārstniecībā tiek izlietotas visstiprākās indes, kuras, īpaši piemērojot, atstāj vislielāko dziedinošo iespaidu.

—    Bet kas tad tas bija?

—    Tās bija mana drauga abata Adelmontes atrastas zāles, arkunums, kura lietošanu no viņa tiku mācījies.

—    Tas laikam būs arī ļoti labs līdzeklis pret krampjiem? Maniem vājajiem nerviem tādi abata Adelmontes līdzekļi būtu ļoti noderīgi, bet šīs zāles ir, laikam noslēpums, un tāpēc negribu jums tās lūgt.

—     Ak, cienījamā kundze, varu jums šo noslēpumu pateikt, — teica Monte-Kristo.

—    Ā, grāfa kungs! — Vilfora kundze priecīgi iesaucās.

—    Tikai vienu neaizmirstiet, ka mazā daudzumā tas ir labs dziedināšanas līdzeklis, turpretī lielā — spēcīga inde. Jau desmit pilieni var bez žēlastības nonāvēt; turklāt līdzekļa bīstamība vēl pavairojas ar to, ka šīs piles, vīnā iepilinātas, nebūt nemaina vīna garšu. Bet atvainojiet, cienījamā kundze, jums varētu likties, it kā gribētu jums dot kādus priekšrakstus.

Pulkstenis sita pusseptiņi, un tika pieteikta kāda draudzene, kura bija atnākusi uz vakariņām pie Vilfora kundzes.

—             Ja man būtu tas gods, grāfa kungs, jūs redzēt trešo ceturto reizi un nevis tikai otro, — teica jaunā sieva, — ja man būtu gods būt jūsu draudzenei, kur man tagad ir tikai tā laime, ka esmu jūsu parādniece, tad es jūs ielūgtu uz vakariņām un nebaidīties no pirmā atraidījuma.

—            Tūkstoš reižu paldies, cienījamā kundze! — atbildēja Monte-Kristo. — Bet esmu devis solījumu, kurš jāizpilda. Es solīju kādu no savām draudzenēm, grieķu princesi, vest uz teātri, viņa paļaujas uz mani, ka viņai tur būšu par pavadoni.

—            Tad palieciet sveiks, grāfs kungs, bet neaizmirstiet man to zāļu recepti!

—            Kā lai es to aizmirstu, cienījamā kundze? Tad man būtu pirms jāaizmirst tā stunda, kuru biju tik laimīgs pavadīt sarunā ar jums. To ai- mirst būtu gluži neiespējami.

Monte-Kristo ar šiem vārdiem atvadījās.

Vilfora kundze palika gluži domīga sēžot.

—            Tas tik ir savāds vīrs, kurš man gluži tā izliekas, it kā viņa vārds būtu Adelmonte, — viņa teica.

Monte-Kristo apciemojuma laikā nebija cerējis gūt tik lielus panākumu.

—            Tas ir izdevīgs lauks, — viņš nomurmināja, kad atkal sēdēja savos ratos, — esmu pārliecināts, ka tā ļaunā sēkla, kas te sēta, drīz koši uzdīgs.

Otrā rītā viņš nosūtīja Vilfora kundzei apsolīto recepti.

XV

Velns Roberts"

Opera „Velns Roberts" bija šovakar jo vairāk vietā tāpēc, ka šeit karaliskajā mūzikas akadēmijā tika svinēti svētki par godu komponistam. Dziedātājs Levasērs arī pēc ilgas slimības pirmo reizi atkal parādījās Bertrama lomā, un slavenais darbs bija kā arvien pievilcis visu Parīzi, visus augstāko aprindu greznākos priekšstāvjus.

Albēram Morserfam kā lielākajai daļai bagāto, jauno cilvēku bija savs orķestra sēdeklis, bez tam desmit ložas pazīstamajiem, kurās varēja izlūgties vietu.

Šato-Reno sēdeklis bija blakus viņējam.

Bošāns kā avīžnieks bija nama karalis un kungs, un viņam visur sēdeklis bija par brīvu.

Lisjēnam Debrē šovakar bija atstāta ministra loža, un viņš bija to piedāvājis grāfam Morserfam; bet, kad Mersedese uz izrādi negāja, Morserfs atļāva to izmantot Danglāram, un neviens jau nav kārāks pēc brīvas, bezmaksas ložas kā miljonārs. Tomēr Danglārs pats negāja uz teātri, jo viņa politiskie uzskati un viņa stāvoklis kā opozīcijas partijas tautas vietniekam neatļaujot viņam parādīties ministra ložā. Tātad Danglāra kundze bija rakstījusi Lisjēnam Debrē, lai tas viņu pavada uz operu, jo viņa taču nevarot ar savu meitu Eiženiju viena iet uz teātri. ,

Un tiešām, visi ļaudis to būtu uzskatījuši par ļoti lielu nepieklājību, kamēr neviens neatrada nekā nepiederīga tanī apstāklī, ka Danglāra jaunkundze gāja uz teātri ar savu māti un ar mātes mīļāko; tur nekā nebija ko iebilst.

Kad prieškars pacēlās, zāle bija, kā parasts, tukša: smalkā publika varēja nākt tikai par vēlu, bet ne īstā laikā; atnācēju troksnis, protams, traucēja klausītājus.

—            Lūk! — piepeši teica Albērs Morserfs, skatīdamies uz ložu pirmā rangā. — Lūk, tur ienāk komtese G.!

—    Kur ir komtese G.?

—    A, baron, kas par jautājumu! Tas ir nepiedodami!

—            Ā, taisnība! — atteica Šato-Reno. — Tā ir viņa — interesantā ve- nēciete?

Šinī acumirklī komtese bija ieraudzījusi Albēru un sasveicinājās ar viņu skatieniem.

—             Vai jūs viņu pazīstat? — jautāja Šato-Reno. — Stādiet, lūdzami, mani viņai priekšā!

—    Cst! Cst! — atskanēja no publikas.

Abi jaunie ļaudis turpināja savu sarunu, nebūt neļaudamies sevi traucēties, lai gan publika vēlējās arī mūziku dzirdēt.

—    Cik labprāt, — atbildēja Albērs.

—    Vai jūs bijāt zirgu skriešanā uz Marsa laukuma?

—   Ā, tātad bija zirgu skriešanās. Vai jūs tikāt derējis?-jautāja Albērs.

—   Jā, kādu nieku, piecdesmit luidoru.

—    Un kurš zirgs vinnēja?

—      Nautils, uz kuru es biju derējis! Vai zināt, ka notika savāds gadījums?

—    Ā, kāds tad? — jautāja Albērs.

—    Klusu! — sauca atkal no publikas.

—    Kāds? — atkārtoja Albērs.

—      Zirgs un žokejs, kuri ieguva žokeja kluba godalgu, lielu zelta pokālu, līdz šim bija gluži nepazīstami, — atbildēja Šato-Reno.

—    Kā tā?

—       Nu jā, tā! Neviens nebija piegriezis vērību zirgam, kurš bija ierakstīts vārdā „ Vampa", un žokejam, vārdā „Džobs", kad piepeši parādījās brīnumskaists brūnis un žokejs kā īkšķītis, tik mazs un tievs, ka viņam vajadzēja divdesmit mārciņas svina sabāzt kabatās, un tomēr viņš uzvarēja par veseliem trim zirgu garumiem Ariclu un Barbaro, kuri ar viņu skrējās.

—    Vai nedabūja zināt, kam pieder zirgs un žokejs?

—    Nē, — atteica Šato-Reno.

—     Jūs sacījāt, ka zirgs bijis ierakstīts vārdā „ Vampa"? — jautāja Albērs, un Šato-Reno pamāja, — tad es zinu, kas ir īpašnieks.

—    Vai reizi klusēsiet! — no publikas kliedza vēl stiprāk.

Šoreiz publikas protests pret abiem jaunkungiem bija tik stiprs, ka tie beigās saprata: viņi ir tie, pret kuriem vēršas publikas dusmas. Viņi gan vēl palūkojās visapkārt, vai nevarētu uz kādu citu novelt vainu, bet, tā kā nebija neviena cita, uz kuru varētu attiekties stingrais uzaicinājums ciest klusu, tad abi draugi beigās pievērsās skatuvei.

Šinī acumirklī atvērās ministra ložas durvis, un Danglāra kundze līdz ar meitu un mīļāko ieņēma savas vietas.

—     Ā! — teica Šato-Reno. — Te ir jūsu pazīstamie. Ko jūs skatāties uz labo pusi? Te jūs meklē.

Albērs pagriezās, un viņa skatiens tiešām sastapās ar baroneses Dan- glāras skatienu, kura viņam ar vēdekli deva zīmi. Eiženija bija vēsa kā aizvien.

—     Tiešām, mans mīļais, — teica Šato-Reno, — atskaitot nevienlīdzīgās precības, mezaliansi, — un es domāju, ka uz to likt pārāk lielu uzsvaru, — es nesaprotu, kas jums varētu būt pret Danglāra jaukundzi; viņa tiešām ir skaistule.

—     Tiešām, ļoti skaista, — atteica Albērs, — bet atzīstos, ka, ja varētu izvēlēties, es ņemtu maigāku skaistumu.

—     Tādi jūs esat, jaunie cilvēki, — teica Šato-Reno, kurš kā trīsdesmit gadus vecs vīrs pret Albēru jutās gandrīz vai tēva lomā. — Nekad nevar jūs pilnīgi apmierināt. Jums, mans mīļais, izmeklē līgavu, kura liekas pēc pašas Diānas radīta, un jūs vēl neesat mierā?

—     Nu, tieši tāpēc! Es būtu labāk vēlējies skaistuli pēc Milosas Veneras modeļa. Šī Diāna, vienmēr nimfu pavadībā, mani mazliet baida. Kad tikai man neklātos kā Akteonam!*

Dažus acumirkļus pēc Danglāra kundzes atnākšanas priekškars nokrita pirmo reizi, un orķestrī sēdekļi tūdaļ kļuva tukši.

Albērs un Šato-Renos bija pirmie, kas tos atstāja. Kādu brīdi Danglāra kundze domāja, ka Albērs steigsies apsveicināt viņu un viņas meitu, un iečukstēja Eiženijai par to ausī, bet tā tikai smiedamās pakratīja galvu. Tanī pat brīdī arī parādījās jaunais Morserfs kādā pirmā ranga sāņu ložā pie komteses G.

—     Ā! Jūs esat šeit, ceļotāja kungs! — teica komtese, ar vecas paziņas sirsnību sniegdama viņam roku. — Ļoti laipni no jums, ka jūs mani pazināt, un sevišķi, ka jūs mani pagodināt ar savu pirmo apmeklējumu.

—      Esiet pārliecināta, cienījamā kundze, — atbildēja Albērs, — ka es nebūtu gaidījis tik ilgi, ja vien būtu zinājis, ka jūs esat Parīzē, un būtu dabūjis jūsu adresi. Bet atļaujiet man jums priekšā stādīt baronu Šato- Reno, manu draugu, vienu no nedaudzajiem mūsu muižniekiem, kuri mēdz palikt Francijā un no kura es dabūju zināt, ka jūs bijāt zirgu skriešanā Marsa laukumā.

Šato-Reno paklanījās.

—      Ā! Jūs bijāt Marsa laukumā, barona kungs? — dzīvi apjautājās komtese.

—   Jā, cienījamā kundze.

—      Nu, tad labi, — turpināja komtese ar lielu interesi. — Jūs man varat pateikt, kam piederēja tas zirgs, kas ieguva žokeju kluba godalgu?

—    Nē, cienījamā kundze, es nupat par to jautāju Albēram.

—    Vai tas jums tik ļoti rūp, cienījamā kundze? — vaicāja Albērs.

—    Kas tad?

—    Tā zirga kungu zināt.

—     Bezgalīgi rūp zināt. Iedomājieties… vai jūs varbūt netīšām zināt, kas tas ir, vikont?

Akteonu Diānas — medību dievietes — suņi saplosīja.

—        Cienījamā kundze, jūs gribējāt kaut ko pastātsit, jūs iesākāt: iedomājieties…

—        Nu, labi! Iedomājieties jel, kas tas staltais brūnis un tas mazais žokejiņš rožainā jakā man no pirmā skata iedvesa tādas simpātijas, ka es par viņiem aizlūdzu, it kā būtu derējusi uz viņiem ar pusi no savas mantas; un, kad viņu uzvarēja citus zirgus par trim zirgu garumiem, es biju tik priecīga, ka plaukšķināju rokām kā ārprāte. Iedomājieties nu manu izbrīnu, kad es, mājās nonākusi, sastapu mazo, rožaino žokeju uz savām kāpnēm! Sākumā domāju, ka viņš varbūt dzīvo tanī pašā namā kā es, bet, savā istabā ienākot, ieraugu uz galda to zelta pokālu, žokeju kluba godalgu, kuru šis rožu krāsas žokejs bija vinnējis. Pokālā bija zīmīte ar vārdiem: „Komtesei G. … no lorda Retvena."

—   Gluži pareizi, — teica Morserfs.

—   Kā tā? Gluži pareizi? Ko jūs gribat ar to teikt?

—   Es gribu teikt, ka tas ir tiešām pats lords Retvens.

—   Kāds lords Retvens? — jautāja komtese.

—   Jūsējais vampīrs, tas no Ardžentīnas teātra.

—   Tiešām? — iesaucās komtese. — Vai tad viņš ir šeit?

—    Bez šaubām.

—    Un jūs saejaties ar viņu? Apciemojat viņu?

—       Viņš ir mans tuvs draugs, un arī Šato-Reno viņu pazīst, — atbildēja Albērs.

—        Kāpēc jūs domājat, ka viņš ir tas, kura zirgs vinnējis? — jautāja komtese.

—   Viņa zirgs ir ierakstīts ar vārdu ,,Vampa".

—   Nu?

—   Nu, vai jūs neatminaties slaveno bandītu, kurs mani bija sagūstījis?

—   Ak jā, taisnība!

—   Un no kura rokām grāfs mani dīvainā kārtā izpestīja?

—   Jā, jā, atceros!

—        Viņu sauca par Vampu. Jūs redzat, ka uzvarētājam zirgu sacīkstē vajag būt grāfam.

—   Bet kāpēc viņš sūtīja man šo pokālu? — jautāja komtese.

—       Vispirms tāpēc, cienījamā kundze, ka es viņam biju daudz par jums stāstījis, un tad tāpēc, ka viņš būs priecājies, ka viņa tautiete izrāda tādu piekrišanu.

—        Es ceru, ka jūs nebūsit viņam atstāstījis tās muļķības, kādas mēs par viņu sarunājām, — teica komtese.

—   Tiešām, to es nevaru zvērēt, un šī maniere jums atsūtīt pokālu lorda Retvena vārdā…

—   Bet tas ir neģēlīgi no jums, nu viņš mani nāvīgi ienīdīs! — iesaucās komtese.

—   Vai viņa izturēšanās tiešām ir tik naidīga?

—    Nē, tas nu gan ne. Vai viņš tagad ir Parīzē?

—   Jā.

—   Un kādu iespaidu viņš šeit atstājis?

—    Ak, — atteica Albērs, — par viņu runāja veselas astoņas dienas, tad nāca angļu karalienes kronēšana, dimantu zādzība pie Marsa jaunkundzes un tamlīdzīgas lietas, un tad runāja par tām.

—    Var gan redzēt, mans mīļais, — iejaucās Šato-Reno, — ka jūs esat grāfa draugs un kā tāds spriežat par viņu. Neticiet, grāfienes kundze, ko Albērs jums saka: tieši pretēji, Parīzē ne par ko citu nav vairs runas kā vien par grāfu Monte-Kristo. Vispirms viņš aizsūtīja Danglāra kundzei zirgus, kuri maksāja vairāk nekā trīsdesmit tūkstošus, tad viņš glāba dzīvību Vilfora kundzei, tad viņš, kā liekas, ieguva žokeju kluba godalgu. Ne vien tagad par viņu vien runā, bet to darīs vēl mēnešiem ilgi, ja viņš būs arī turpmāk tik ekscentrisks, kas gan šķiet ir viņa parastais dzīves veids.

—    Var jau būt, — atteica Albērs, — bet sakiet, — kas ir noīrējis bijušo krievu vēstnieka ložu?

—    Kura tā ir? — jautāja grāfiene.

—    Tā tur starp pilāriem pirmajā rindā; tā man liekas gluži no jauna izgreznota.

—    Tiešām! — iesaucās arī Šato-Reno. — Vai kāds tajā bija pirmā cēliena laikā?

—    Nē, — atbildēja grāfiene, — cs nevienu tur neredzēju; bet attiecībā uz mūsu pirmītējo sarunu, sakiet, Morserfa kungs, — jūs domājat, ka grāfs Monte-Kristo tiešām ir ieguvis un man atsūtījis zelta pokālu?

—   Es par to esmu pārliecināts.

—     Bet es viņu nemaz nepazīstu, — teica komtese, — un man ļoti gribas nosūtīt pokālu viņam atpakaļ.

—    Ā, tā nedariet vis! Viņš jums atsūtītu citu, kurš būtu izgriezts no viena vienīga liela safīra vai izdobots no rubīna. Tā viņam ir tāda maniere. Vajag viņu saprast tādu, kāds viņš ir.

Atskanēja zvaniņš kā zīme, ka sākas otrais cēliens. Albērs piecēlās un atvadījās.

—    Vai es jūs vēl redzēšu? — jautāja komtese.

—       Pa starpbrīžiem, ja atļaujat. Es aptaujāšos, vai nevaru jums kaut kādā ziņā palīdzēt šeit Parīzē.

—      Mani kungi, — teica komtese, — es dzīvoju Rivoli ielā 22 un katru sestdienu vakaros esmu mājās saviem draugiem. Iegaumējiet to!

Kad jaunie ļaudis bija atvadījušies un aizgājuši atkal uz savām vietām, viņi redzēja lielu uztraukumu visā parterā; visu acis bija vērstas uz vienu vietu, uz bijušo krievu vēstnieka ložu. Melni ģērbies vīrs, gadu trīsdesmit piecus vai četrdesmit, bija tur tikko ienācis līdz ar austrumnieciski ģērbtu dāmu. Dāma bija uzkrītoši skaista, un viņas apģērbs tik bagāts, ka viņa bija pievilkusi visu acis.

—       Ā, — teica Albērs, — tas ir grāfs Monte-Kristo ar savu skaisto grieķieti.

Tie tiešām bija grāfs un Haide.

Visas dāmas pārliecās pār ložām, lai skatītos, kā Haides dimanti laistās kroņlukturu gaismā.

Viss otrais cēliens pagāja šādā savādā publikas kustībā.

Neviens nedomāja apsaukt tos, kas sarunājās.

Jaunā, skaistā, mirdzošā parādība, svešādā grieķiete, bija interesantāka nekā skatuve un opera.

Tagad Albērs pamanīja nešaubāmu zīmi, ka baronese Danglāra vēlas, lai viņš viņu apciemotu nākamajā starpbrīdī.

Tiklīdz pienāca starpbrīdis, Albērs steidzās izpildīt baroneses vēlējumu.

Viņš apsveicinājās ar abām dāmām un sniedza Debrē roku.

Baronese saņēma viņu ar laipnākiem smaidiem, Eiženija — ar parasto vēsumu.

—        Mans mīļais, — teica Debrē, — jūs redzat šeit mani kā izmisušu palīga saucēju. Cienījamā kundze mani gāž galējā postā ar nebeidzamiem jautājumiem par grāfu. Lai es zinot, no kurienes viņš cēlies, kurp nākdams, kurp iedams? Bet es neesmu Kaliostro. Tāpēc jums deva zīmi, lai atnākat.

—       Gluži neticama lieta, — zobojās Danglāra kundze, — viņiem tur ministrijā esot vesels pusmiljons naudas tikai spiegošanas nolūkiem, un viņi nekā nezina pateikt par grāfu Monte-Kristo.

—        Cienījamā kundze, — atteica Debrē, — ja šo miljonu man dotu, es to gan citādi izlietotu, nevis ziņu iegūšanai par grāfu Monte-Kristo, kuram manās acis nav cita nopelna kā vien tas, ka viņš ir divkārt bagāts jā nabobs. Bet esmu savam draugam Morserfam devis vārdu. Pielūkojiet, ko jūs no viņa varat dabūt zināt! Man ar to lietu nav vairs nekādas darīšanas.

—   Nabobs man jau nu gan nebūtu atsūtījis divus zirgus par trīsdesmit tūkstošiem ar četriem dimantiem, no kuriem katrs maksā vismaz piecus tūkstošus, — teica Danglāra kundze.

—   A, tie dimanti, — smējās Albērs, — tie ir viņa mānija! Man liekas, ka viņam, tāpat kā Potjomkinam, arvien kabatās ir sauja dimantu, kurus viņš kaisa kā zēns oliņas.

—   Viņš laikam būs atradis kādu zelta bedri, — teica baronese. — Jūs zināt, ka viņš sev atvēris neaprobežotu kredītu barona Danglāra bankā?

—    Nē, to es nezināju, — atteica Albērs, — bet to varēja domāt.

—   Un ka viņš baronam paziņojis, ka gribot vienu gadu nodzīvot Parīzē un pa šo laiku notērēt sešus miljonu franku?

—   Viņš laikam ir Persijas šahs, kurš ceļo inkognito.

—    Un šī dāma, Lisjēn, vai jūs esat ievērojis, cik skaista viņa ir? — jautāja Eiženija.

—   Tiešām, jaunkundz, — tas atbildēja, — es nepazīstu nevienas kundzes, kas pret sava dzimuma personām ir tik taisnīga kā jūs.

—    Un vai Morserfa kungs zina, kas ir šī dāma? — jautāja Eiženija.

—  Cienījamā jaunkundz, — atbildēja Albērs uz šo gandrīz vai pavēlošo uzaicinājumu, — es zinu to tikai apmēram kā visu, kas attiecas uz šo noslēpumaino vīru. Šī dāma ir grieķiete.

—   To pierāda viņas apģērbs, un jūs man to sakāt, ko viss nams jau bez tā zina.

—   Es nožēloju, — teica Albērs, — ka esmu tāds nezinātājs čičerone. Es tikai vēl zinu, ka šī kundze ir muzikāla, jo reiz es pie grāfa dzirdēju gusļu skaņas, un spēlētāja varēja būt tikai viņa.

—   Tātad viņš pieņem viesus, jūsu grāfs? — jautāja baronese Danglāra.

—    Un pacienā viņus karaliski; to es varu apzvērēt.

—    Es gribu teikt baronam Danglāram, lai viņš sarīko kādu balli par godu grāfam, lai grāfs pēc tam ielūgtu mūs, — teica Danglāra kundze.

—    Kā? Jūs gribat iet pie viņa? - jautāja Debrē smiedamies.

—    Kāpēc ne? Kopā ar manu vīru!

—    Bet viņš ir neprecēts, šis noslēpumainais grāfs.

—   Jūs redzat, ka tā nav, — atteica baronese, smaidīdama un uz grieķieti norādīdama.

—   Šī dāma ir verdzene, kā viņš pats mums tika sacījis. Vai atceraties, Morserf, jūsu brokastis? — teica Lisjēns Debrē.

—        Atzīstieties, mīļais Lisjēn, — piebilda baronese, — ka tā kundze daudz vairāk izskatās pēc princeses!

—    Princese no tūkstots un vienas nakts? — tas teica.

—        Tā es negribu teikt, — sacīja baronese, — bet kas tad īsti dara sievieti par princesi, mans mīļais? Tie ir dimanti, un ar tiem viņa ir gluži kā apbērta.

—        Viņai to pat jau ir par daudz, — teica Eiženija, kura prata labi zīmēt un kurai bija gaume mākslā, — viņa bez tiem būtu skaistāka, jo tad varētu labāk redzēt viņas kaklu un rokas, kuri ir brīnum daiļi veidoti.

—       Ak, šīs mākslinieces, - teica Danglāra kundze, — vai jūs redzat, kā viņas sajūsminās.

—   Es mīlu visu daiļo, — teica Eiženija.

—        Un ko tad jūs sakāt par pašu grāfu? — jautāja Debrē. — Viņš man neliekas nekas.

—       Grāfs? — atteica Eiženija, it kā viņa to vēl nebūtu aplūkojusi. — Grāfs — ir ļoti bāls.

—        Jā, jā, šis bālums, — teica Morserfs, — šinī bālumā ir tieši tas noslēpums, kuru mēs gribam attēlot. Komtese G. apgalvo, ka viņš esot vampīrs.

—   Tātad viņa ir atkal šiet, komtese G.? — jautāja Danglāra kundze.

—        Viņā sānu ložā, mums gandrīz vai iepretim, — teica Eiženija, — tā sieviete ar brīnišķiem, gaišiem matiem.

—       Ā, te, — teica Danglāra kundze, — vai zināt, kas jums būtu jādara, Morserfa kungs? Jums vajadzētu apciemot grāfu Monte-Kristo un atvest viņu šurp.

—       Ā, — teica Albērs, — viņš laikam pats atnāks. Paskatiet, cienījamā kundze, viņš ir jūs ieraudzījis un apsveic jūs.

Baronese atbildēja uz grāfa sveicienu ar saviem vislaipnākiem smaidiem.

—        Nu, lai tad notiek tā: es atsakos no laimes ilgāk šeit palikt; atstāju jūs un gribu raudzīt ar grāfu parunāties.

—   Ejiet vienkārši viņa ložā!

—    Bet es neesmu grieķietei priekšā stādīts.

—   Jūs jau sakāt, ka tā esot verdzene, — atteica baronese.

—        Jā, bet jūs, cienījamā kundze, apgalvojāt, ka tā ir princese… Bet varbūt grāfs pats iznāks.

Morserfs aizsteidzās; tiešām, grāfa ložas durvis atvērās, kad Albērs gāja tām garām, grāfs pateica Alī dažus vārdus arābiski un paņēma Albēru zem rokas.

Alī aizvēra durvis un palika pie tām stāvot, kamēr viņam apkārt salasījās ļaužu pūlis.

—            Savādi ļaudis jūsu parīzieši, kā viņi apstāj manu Alī; Austrumos ļaudis nebūt tik ziņkārīgi nenolūkotos uz parīzieti, — teica Monte-Kristo.

—            Jā, austrumnieki ir klusi, nopietni ļaudis, un bez tam, grāfa kungs, šī uzmanība tiek pievērsta Alī sevišķi tāpēc, ka viņš pieder pie jums, un jūs pie mums esat dienas varonis.

—   A, tiešām? Un kas man izgādājis šo godu?

—            Pie joda! Jūs pats. Jūs dāvināt zirgus, kas maksā desmitiem tūkstošu, jūs glābjat dzīvību prokurora sievai, jūs liekat majora Blaka vārdā skriet skaistākajam zirgam un mazākajam žokejam, kurš laikam ir kāds Āfrikas pundurītis; beigās jūs iegūstat zelta pokālus un dāvināt tos skaistām sievietēm.

—            Un kas jums pastāstījis par visām šīm manām muļķībām? — jautāja Monte-Kristo.

—            Nu, pirmo — Danglāra kundze, kura deg nepacietībā drīzāk jūs redzēt savā ložā vai, pareizāk, jūs parādīt; otro — Bošāna avīze un trešo — mana paša asprātība. Kāpēc jūs saucāt savu zirgu par „Vampu", ja gribat palikt nepazīts?

—            A, taisnība gan, tur es pārskatījos, — teica grāfs. — Bet sakiet, — vai grāfs Morserfs nenāk arī pa reizei uz operu. Es lūkojos visapkārt pēc viņa, bet nevarēju atrast.

—   Viņš šovakar atnāks, — es domāju, baroneses ložā.

—            Vai šī skaistā, jaunā kundze, kura ir pie baroneses, ir viņas meita? — jautāja grāfs.

—   Jā.

—   Tad varu jums laimi vēlēt, — teica Monte-kristo.

—            Mēs par to citā reizē runāsim vairāk, — teica Albērs smiedamies. — Kā jums patīk mūzika?

—            Vikont, kad jūs gribat dzirdēt mūziku, atnāciet pie manis uz pusdienām!

—   Es pie jums jau dzirdēju mūziku brokastīs — Romā.

—            Ak, tā bija Haides gusļi! Nabaga izdzītā meitene reizēm kavē sev laiku, spēlēdama man savas dzimtenes dziesmas.

Albērs tālāk nejautāja; grāfs arī klusēja.

Tanī acumirklī atskanēja zvaniņš.

—            Atvainojiet mani, — teica grāfs, uz savu ložu iedams, — sveiciniet komtesi G. no viņas vampīra!

—    Un baronesi Danglāru?

—       Sakiet, ka es viņai vēl šovakar stādīšos priekšā, ja viņa atļauj, — teica grāfs.

Sākās trešais cēliens.

Vecais grāfs Morserfs ienāca baroneses Danglāras ložā, bet viņa atnākšana teātrī neradīja nekādu ievērību.

Tikai Montē- Kristo viņu ievēroja un viegls smaids parādījās uz viņa lūpām.

Turpretim viņa pavadone Haide neredzēja nekā cita kā vien skatus uz skatuves, kuri uz viņu kā uz visiem dabas bērniem atstāja dziļu iespaidu.

Kā parasti ritēja trešais cēliens; tiklīdz krita priekškars, Monte-Kristo devās uz Danglāra kundzes ložu.

Baronese iesaucās priecīgā pārsteigumā.

—       Ā, sveiki grāfa kungs! — viņa teica. — Es tiešām jau sen ilgojos savu takstisko pateicību papildināt mutiski.

—       Ak, cienījamā kundze, — teica grāfs, — vai jūs atminaties vēl to mazo pakalpojumu? Es jau to biju gandrīz vai aizmirsis.

—       Tiešām? Bet ko nekad neaizmirst, tas ir, ka jūs, grāfa kungs, dienu vēlāk izglābāt Vilfora kundzi no briesmām, kurās viņu ieveda tie paši zirgi!

—       Arī šinī gadījumā es nepelnu pateicību, — teica Monte-Kristo, — manam nūbietim Alī bija laime pakalpot Vilfora kundzei.

—       Un vai tas arī bija Alī, kas manu dēlu izglāba no bandītu rokām? — teica grāfs Morserfs.

—       Nē, grāfa kungs, — atbildēja Monte-Kristo, spiezdams ģenerāļa pasniegto roku, — nē, šoreiz es pats pieņemu pateicību, bet jūs jau reizi pateicāties, un es jūtos laimīgs, ka jūs pret mani glabājat tās pašas jūtas. Parādiet man to godu, baroneses kundze, mani jūsu meitai priekšā stādīt!

—       Ā, jūs jau esat priekšā stādīts, vismaz vārda pēc, jo pirms divām trim dienām mēs runājām tikai par jums, grāfa kungs, — Eiženija, tas ir grāfs Monte-Kristo.

Grāfs paklanījās, Eiženija viegli palocīja galvu.

—       Jums līdzās ir apbrīnojama sieviete, grāf, — teica Eiženija. — Vai tā ir jūsu meita?

—       Nē, cienījamā jaunkundz, — atbildēja grāfs, pārsteigts par šādu neparastu vaļsirdību. — Tā ir nabaga grieķiete, kurai es esmu aizbildnis.

—    Un kā viņu sauc?

—   Haide, — atbildēja Monte-Kristo.

—   Grieķiete, — murmināja grāfs Morserfs.

—       Jā, grāf, — teica Danglāra kundze, —. un sakiet man, — vai jūs jebkad Ali Tebelina pašā pilsgalmā, kur jās dienējāt ar tādu slavu, esat redzējis tik apbrīnojamu kostīmu kā tas, kas mums tur acu priekšā?

—       Ā! — teica Monte-Kristo. — Jūs bijāt Janina karaspēkā, grāfa kungs?

—      Es biju paša karapulka ģenerālinstruktors, — atbildēja Morserfs, — un par manu ievērojamo mantību, es to neslēpju, man jāpateicas slavenā albāņu vadoņu devībai.

—    Palūkojiet taču! — atgādināja Danglāra kundze.

—    Kur tad? — stostījās Morserfs.

—    Tur! — teica Monte-Kristo.

Viņš aplika vienu roku ap grāfu un pārliecās līdz ar viņu pār ložas malu.

Šinī mirklī Haide, kuras skatieni bija meklējuši Monte-Kristo, ieraudzīja viņa bālo vaigu blakus Morserfam, kuru viņš turēja apskautu.

Šis skats uz meiteni darīja tādu iespaidu kā Medūzas galva. Viņa pakustējās uz priekšu, it kā gribētu abus divus ar saviem skatieniem vai aprīt, tad viņa atmetās atpakaļ savā sēdeklī klusi iekliegdamās, it kā šī skata pārvarēta.

Tuvāk sēdošie bija dzirdējuši šo kliedzienu; Alī tūliņ atvēra durvis.

—       Palūkojiet, grāfa kungs, kas tad ir noticis jūsu sargājamai grieķietei! — teica Eiženija. — Viņa liekas ir paģībusi.

—      Jā, tā liekas, — atteica grāfs, — bet nerūpējaties, jaunkundz, Haidei ir ļoti viegli uzbudināmi nervi, un viņa nepacieš stipras smaržas; smarža, kas viņai pretīga, var viņai likt paģībt, bet man ir līdzeklis, — un viņš izvilka flakonu un atstāja ložu.

Haide vēl bija ļoti bāla, kad viņš ienāca ložā un satvēra viņas roku. Monte-Kristo manīja, ka viņas rokas ir ledus aukstas un mitras.

—    Ar ko tu runāji, kungs? — meitene viņam jautāja.

—       Ar grāfu Morserfu, kurš tavam tēvam esot kalpojis un atzīstas, ka pateicoties viņam par savu bagātību.

—       Ak, tas neģēlis! — iesaucās Haide. — Viņš tieši ir tas, kas manu tēvu pārdeva turkiem, un viņa bagātība ir samaksa par nodevību. Vai tu to nezināji, mans mīļotais kungs?

—       Es gan biju ko dzirdējis par šiem notikumiem Epirā, bet nezinu tuvākos apstākļus. Nāc, mana meita, tu man pastāstīsi par to!

—       Ak jā, nāc, nāc! Man ir tā, it kā man būtu jāmirst, ja es vēl ilgāk paliktu vienā namā ar šo cilvēku.

Un Haide aši piecēlās, iesedzās savā ar pērlēm un koraļļiem izrotātā balta kašmira burnusā un aši steidzās projām tanī acumirklī, kad pacēlās prikškars…

— Nu, sakiet jel, vai šis vīrs kaut ko tā dara kā citi cilvēki, — komtese G. teica Albēram, kurš atkal bija pie viņas atsēdies, — viņš uzmanīgi noklausās „Velna Roberta" trešo cēlienu, lai aizietu tieši pirms ceturtā.

XVI

Kursa maiņa

Dažas dienas pēc šis izrādes Albērs de Morserfs brauca uz Elizejas laukiem, lai apciemotu grāfu Monte-Kristo. Viņam vēlreiz bija jāaiznes grāfam baroneses Danglāras pateicība; viņam līdzi atbrauca arī Lisjēns Debrē, kurš arī pievienoja dažus komplimentus Albēra vārdiem, bet kura nolūki bija citi; tomēr Monte-Kristo tos noprata diezgan pareizi.

Viņam likās, ka Debrē nācis divkārtējas ziņkārības dzīts, no kuras vienai pusei sākums meklējams pie baroneses Danglāras. Baronese, tā Monte-Kristo sprieda, — nevarēdama pati tuvāk iepazīties un izdibināt to vīru, kurš dāvinājis zirgus par trīsdesmit tūkstošiem franku un nāca uz operu ar grieķu verdzeni, kura bija apbērta ar dimantiem vismaz viena miljona vērtībā, gribēja izmantot citas acis, lai vismaz redzētu šā vīra tuvāko apkārtni un mājas dzīvi, pēc kuras varētu apspriest viņa raksturu.

Tomēr ārēji grāfs neizlikās, ka manītu kādu sakaru starp Debrē apmeklējumu un baroneses ziņkārību.

—    Jūs esat gandrīz vai pastāvīgi saskarē ar baronu Danglāru? — viņš jautāja Albēram.

—    Zināms, grāfa kungs; jūs taču zināt, ko jums tiku sacījis.

—    Tātad tā lieta aizvien vēl tiek turpināta?

—    Vairāk nekā jebkad, — izmeta Debrē, — tā ir gandrīz vai jau galīgi izlemta lieta.

Un, bez šaubām, domādams, ka šie daži vārdi, ar kuriem viņš iejaucās sarunā, dod viņam tiesību vairāk līdzi nerunāt, bet nodoties tikai klusai novērošanai, Debrē ieknieba acīs savu lorneti, iekoda zobos sava spieķa zelta rokturi un sāka staigāt apkārt pa istabu, aplūkodams gleznas un pie sienām pakārtos ieročus,

—    Ā! — Monte-Kristo turpināja sarunu. — Es biju domājis, ka izšķirošais brīdis vēl nav tik tuvu.

—    Ak, mīļais grāfa kungs, — atbildēja Albērs, — viss iet savu gaitu gluži nemanot; kamēr nemaz par to nedomā, tās veidojas un beigās tikai pabrīnies par to virzienu, kādā tās aizgājis. Mans tēvs un Danglārs kopā esot dienējuši Spānijā, mans tēvs armijā, Danglārs intendatūrā, karaspēka apgādē, tur abi esot likuši pamatu savai bagātībai, kuras līdz tara Danglāram nemaz nebijis un kuru mans tēvs revolūcijā bija zaudējis; politiski un militāri nopelni manam tēvam palīdzējuši iegūt lielas summas un finansiāli nopelni Danglāram — apbrīnojamas summas.

—    Jā, tiešām! — teica Monte-Kristo, — es domāju, Danglāra kungs man arī ko par to sacīja, — un, pametis skatienu uz Lisjēnu, kurš šķirstīja kādu albumu, viņš turpināja, — un viņa ir smuka, Eiženijas jaunkundze? Jo man liekas, ka tā viņu sauca.

—    Ļoti smuka jeb, pareizāk, ļoti skaista, — atbildēja Albērs, — bet es, necienīgais, neprotu viņas skaistumu cienīt.

—    Jūs jau runājat tā, it kā būtu viņas virs.

—    Ā! — teica Albērs, apskatīdamies pēc Lisjēna.

—     Vai zināt, — klusi teica Monte-Kristo, — jūs neliekaties pārāk sajūsmināts par šīm precībām?

—    Ak, mans Dievs! — atbildēja Albērs. — Es neesmu vienīgais, kas nav sajūsmināts.

—     Bet kas tad vēl? Jūs taču man sacījāt, ka jūsu tēvs vēloties šīs precības.

—    Bet Eiženijas jaunkundze tās nevēlas, un…

—    Ā! Un…?

—    Mana māte, — turpināja Albērs. — Viņai ir gudrs un drošs skatiens. Viņai ir, es nezinu, kāds aizspriedums pret Danglāriem.

—    To es varu saprast, — teica Monte-Kristo savādā balsī, — grāfiene Morserfa ir personificēta aristokrātija un sevišķi smalkjūtīga, tāpēc viņa mazliet kavējas aizskart vienkārša cilvēka rupjo roku, kurš tikai caur bagātību ticis augstākās aprindās.

—    Es nezinu, vai tas ir iemesls, — atteica Albērs, — bet to es zinu, ka šīs precības, ja tas notiktu, darītu manu māti ļoti nelaimīgu. Jau pirms sešām nedēļām vajadzēja notikt ģimeņu sapulcei, bet es dabūju briesmīgu migrēnu — galvassāpes…

—    īstas galvas sāpes? — smiedamies jautāja grāfs.

—            Ā! Ļoti nopietni, laikam bailes… tā ka saruna tika atlikta uz diviem mēnešiem. Nav jau ko steigties, es vēl neesmu divdesmit vienu gadu sasniedzis un Eiženijai ir tikai septiņpadsmit. Bet šie divi mēneši drīz beidzas. Jūs varat iedomāties, grāfa kungs, kādā klizmā es atrodos. Ak, cik apskaužams jūs esat, ka esat brīvs!

—    Nu, esiet arī jūs brīvs!

—   Tas manu tēvu pārāk apbēdinātu, kad es neprecētu Eiženiju.

—    Nu, tad preciet to! — teica grāfs, plecus savādi paraustīdams.

—    Tās manai mātei būtu īstas ciešanas, — teica Albērs.

—    Nu, tad nepreciet! — teica grāfs.

—            Es redzēšu, jūs man varbūt palīdzēsit, dosit padomu, vai ne? Ak, lai manai labai, mīļai mātei aiztaupītu sāpes, es varētu ar tēvu sanaidoties!

Monte-Kristo novērsās; viņš likās aizgrābts.

—             Ē! — viņš teica Debrē, kurš otrā zāles galā sēdēja ar zīmuli un piezīmju grāmatiņu rokās. — Ko tad jūs tur darāt? Zīmējat kādu skici pēc Pusēna?

—             Es — un skice! — omulīgi atteica Debrē. — Es pārāk cienu glezniecību! Nē, nē, es daru kaut ko gluži pretēju glezniecībai, es rakstu skaitļus.

—    Skaitļus?

—            Jā, es rēķinu, un tas netieši attiecas arī uz jums, vikont Albēr; es aprēķinu, cik Danglāra firmai vajadzēja vinnēt pie pēdējās Haiti papīru kursa celšanās: fondi trijās dienās cēlušies no 206 uz 409, un gudrais baņķieris daudz iepircis par 206. Viņam vajag būt vinnējušam trīssimt tūkstošus liru.

—           Tas vēl nebūtu viņa labākais loms, — teica Albērs. — Vai viņš nav šogad vinnējis veselu miljonu spāniešu papīros?

—            A, to nevar zināt, bet Haiti, tā ir pavisam kas cits; Danglāra kungs vakar pārdeva par 409 un iebāza kabatā 300000 vinnējis, bet zaudējis divdesmit vai divdesmit piecus tūkstošus.

—            Un kāpēc fondi ir krituši no 409 uz 205? — jautāja Monte-Kristo. — Jums jāatvaino mani, jo esmu nezinātājs šinīs biržu intrigās.

—           Tāpēc — smiedamies atbildēja Albērs Debrē vietā, — ka ziņas nāk cita pēc citas, bet nav līdzīgas cita citai…

—             Vai velns! — teica grāfs. — Debrē kungs vienā dienā riskē pazaudēt trīssimt tūkstošus. Viņš tātad tiešām ir milzīgi bagāts?

—            Viņš īstenībā nav tas, kurš riskē, — dzīvi teica Lisjēns, — tā ir pati Danglāra kundze; viņa tiešām ir bezbailīga.

—      Bet jūs, Lisjēn, jūs taču esat apdomīgs virs un zināt, cik maz var paļauties uz tādām biržas ziņām, jo jūs jau esat pats tuvu pie ziņu avota, jums vajadzētu Danglāra kundzi atturēt, — smaidīdams teica Albērs.

—      Kā lai es to spēju, ja tas neizdodas pat viņas vīram? — teica Lisjēns. — Jūs pazīstat baroneses raksturu, nevienam nav ietekmes uz viņu, viņa aizvien dara to, ko pati grib.

—   Ak, ja es būtu jūsu vietā… — teica Albērs.

—   Nu?

—     Es viņu izdziedētu; tas būtu arī pakalpojums viņas nākamajam znotam.

—    Kā tā?

—   Ā, ļoti vienkārši. Es viņai dotu mācību.

—    Mācību? — jautāja Debrē, jau apjukdams.

—     Jā. Jūsu stāvoklis, kā ministra sekretāram, piedod no jums izplatītajām ziņām lielu nozīmi un ticamību; jūs nevarat ne muti paplest, tūdaļ biržas aģenti pieraksta katru jūsu vārdu; lieciet Danglāra kundzei reižu reizēm zaudēt līdz simttūkstoš frankiem, un viņa kļūs uzmanīga un apdomīga.

—   Es nesaprotu… — stostījās Debrē.

—     Viss taču ir ļoti skaidrs, — atbildēja Albērs ar naivitāti, kurā nemaz nevarēja manīt, ka tā ir mākslota. — Kādurīt paziņojiet kaut ko gluži nedzirdētu, telegrāfisku ziņu, kuru tikai jūs varat zināt: ka Henrijs IV, piemēram, vakar bijis ciemos pie Gabrieles, — fondi tūdaļ lieliski celsies, Danglāra kundze pēc tā ierīkos savu biržas spēli un visādā ziņā zaudēs, ja nākamajā rītā Bošāns savā avīzē rakstīs:

„Nav pareizi, ka ļaudis, kuri lietas var labi pārzināt, apgalvo, ka karalis Henrijs IV vakar bijis pie Gabrieles; šis fakts ir gluži nepatiess; karalis Henrijs IV Pontrefu nav atstājis."

Lisjēns piespiesti smējās.

Monte-Kristo, pēc uzskata gluži vienaldzīgs, nebija palaidis garām nevienu vārdu no šīs sarunas, un viņa asās acis bija pat, kā likās, atklājušas kādu noslēpumu ministra sekretāra apjukumā.

Lisjēns Debrē pasteidzās pabeigt savu apciemojumu; viņš šeit vairs nejutās omulīgi.

Grāfs teica, viņu izvadīdams, tam dažus paklusus vārdtis, uz kuriem Lisjēns atbildēja:

Monte-Kristo atgriezās atpakaļ pie jaunā Morserfa.

—     Apdomājiet labi, — teica grāfs, — vai jūs nedarījāt nepareizi, šādā kārtā ar Debrē runājot par savu nākamo sievasmāti?

—    Lūdzu, grāfa kungs, — teica Albērs, — neizrunājiet jau iepriekš šo vārdu!

—    Vai tad grāfiene, jūsu māte, tiešām bez pārspīlējuma ir tik ļoti pret šīm precībām?

—    Tik ļoti pretī, ka baronese reti atnāk uz mūsu namu un ka mana māte pie Danglāriem, man liekas, nav vēl ne divas reizes bijusi.

—    Tad, — teica Monte-Kristo, — es jūtos iedrošināts ar jums atklāti runāt. Danglāra kungs ir mans baņķieris, Vilfora kungs ir apbēris mani ar laipnībām aiz pateicības par laimīgo gadījumu, kas man deva izdevību viņam pakalpot. Es tāpēc paredzu veselu virkni svētku un mielastu. Lai neizliktos par liekēdi, jā, arī lai aizsteigtos citiem priekšā, es apņemos ielūgt Danglāra kungu un kundzi un Vilfora kungu un kundzi uz savu villu Oteilā. Ja ielūdzu jūs un Morserfa kungu un kundzi — Vai tad tas neizskatīsies gandrīz vai pēc derību svētkiem, vai vismaz Morserfa kundze to tā neuzlūkos no sava stāvokļa? It sevišķi vēl, ja Danglāra kungs parāda man to godu, ka atved līdzi savu meitu Eiženiju? Tad jūsu māte, grāfiene, turēs uz mani ļaunu prātu, ko es nebūt nevēlos; tieši otrādi, es jūs ļoti lūdzu, lai jūs viņai atgādināt, cik gauži es vēlos, ka viņa uz mani turētu labu prātu.

—    Tiešām grāfa kungs, — teica Albērs, — es jums daudzreiz pateicos, ka jūs bijāt pret mani tik atklāts. Un mana māte uz jums tur ļoti labu prātu, kad jūs pagājušajā reizē pie mums bijāt, mēs vēl kādu stundu pēc tam runājām par jums. Viņa būs jums ļoti pateicīga, ka viņai nevajadzēs piedalīties jūsu svētkos, kaut gan tēvs briesmīgi dusmosies.

Grāfs pasmējās.

—     Nu, labi, — viņš teica Albēram, — bet, ja nu jūs, manu pirmo Parīzes pazīstamo, pie manis neredzēs un mani par jums prasīs? Ierīkojiet vismaz tā, ka jūs esat kaut kur citur aizņemts, un atsūtiet man par to rakstisku ziņu! Jūs zināt, baņķieri tic tikai rakstiskam vārdam.

—     Man iekrīt prātā vēl kas labāks, grāfa kungs, — teica Albērs, — mana māte gribēja pabūt pie jūras. Kurā dienā jūs esat paredzējis savu mielastu?

—    Sestdien.

—    Šodien ir otrdiena, labi, rītvakar mēs aizbraucam, parīt mēs esam Treporā. Jūs tiešām esat lielsks vīrs, grāfa kungs, ja mākat visiem izdarīt pa prātam.

—    Es? Jūs man parādāt par daudz goda; es gribētu jums izpatikt, tas ir viss.

—    Kad jūs esat izsūtījis ielūgumus?

—    Šodien.

—     Labi, es steidzos pie Danglāra kunga un paziņoju viņam, ka rītā līdz ar māti atstāju Parīzi. Es neesmu jūs redzējis un tātad nekā nezinu par jūsu mielastu.

—    Ak, jūs neapdomīgais jaunais cilvēks! — iesaucās grāfs. — Un Debrē, kurš jūs šeit pie manis redzēja?

—    Ak jā, taisnība!

—    Tieši otrādi, es jūs šeit pie sevis ielūdzu bez visām rakstiskām formalitātēm, un jūs man gluži vienkārši atbildējāt, ka sestdien nevarat būt mans viesis, jo jau rīt braucot uz Treporu.

—    Nu, labi! Tātad tas jau būtu nokārtots. Bet vai jūs varbūt vēl neapmeklēsit manu māti, pirms aizceļojam?

—    Vēl šodien tas būtu grūti izdarāms; bez tam es jūs traucētu sagatavoties ceļam.

—     Nu, labi, dariet vēl kaut ko jaukāku! Jūs līdz šim bijāt vienmēr laipns vīrs, esiet tagad pielūgšanas cienīgs!

—    Kas man jādara, lai iegūtu šādu cēlu stāvokli?

—    Klausieties! Jūs šodien esat brīvs kā putns debesīs. Nāciet man līdzi uz dineju, mēs būsim pašu ļaudis vien — jūs, māte un es. Jūs manu māti tikko esat redzējis; viņa ir sieviete, kuru vērts tuvāk pazīt, un es neko vairāk nenožēloju, ka nav otras tādas, divdesmit gadus jaunākas, tad, zvēru jums, drīz vien būtu divas grāfienes Morserfas — vecā un jaunā. Manu tēvu jūs šodien mājās neatradīsit, viņam ir sēde, un viņš ēdīs pusdienas pie lielreferendāra kunga. Nāciet, mēs tērzēsim par mūsu ceļojumiem jūs pastāstīsit mums par savām dēkām, iepazīstināsit mūs ar grieķietes dzīvesstāstu, kuru mēs redzējām operā un kuru jūs dēvējāt par verdzeni, bet turat kā princesi. Mēs runāsim itāliski, spāniski, kā vien jūs gribat: nāciet, nāciet, mana māte ļoti priecāsies!

—    Tūkstošreiz paldies! — teica grāfs, — par šo tik mīļo ielūgumu, es bezgala nožēloju, ka nevaru to pieņemt. Es neesmu brīvs, kā jūs domājat, man šodien ir ļoti svarīga satikšanās.

—    Ak, ejiet jel! Jūs mani tik tikko kā pamācījāt, kā tikt vaļā, ja tiek ielūgts uz nepatīkamu mielastu. Man vajag pierādījumu. Es gan, par laimi, neesmu baņķieris kā Danglārs, bet tikpat neticīgs.

—    Es jums došu pierādījumu, — teica Monte-Kristo. Viņš piezvanīja.

—    Hm! — . noteica Albērs. — Šī jau ir otrā reize, kad jūs atsakāties ēst kopā ar manu māti. Tas ir ar nodomu, grāfa kungs.

Monte-Kristo notrīsēja.

—    Ā, tā nedomājiet! — viņš teica. — Bet te jau arī nāk mans pierādījums.

Ienāca Batistens un palika pie durvīm stāvot.

—    Es nezināju par jūsu apciemojumu, Morserfa kungs, vai ne tā?

_ Ak, ko, jūs neesat ikdienišķs cilvēks, — atteica Albērs, — es nevaru galvot, varbūt jūs tomēr zinājāt.

_ Vismaz es nevaru uzminēt, — teica grāfs, — ka jūs mani ielūgsit uz pusdienām.

_ Jā, to gan jūs nevarējāt zināt.

—    Nu, labi, tad klausieties! Batisten, ko es jums šorīt sacīju, kad jūs iesaucu savā darbistabā?

_ Likt grāfa kunga durvis slēgt, tiklīdz pulkstenis būs sitis pieci, — atteica sulainis.

_ Labi, tālāk!

_ Ā, grāfa kungs, lai paliek!.. — teica Albērs.

_ Nē, nē, — atteica Monte-Kristo, — es visādā ziņā gribu atsvabināties no tā noslēpumainā plīvura, kuru jūs esat man uzklājis, mīļais vi- kont; ii" par grūtu mūžīgi tēlot Manfrēda lomu. Es gribu dzīvot kā kristāla namā. Tālāk… turpiniet, Batisten!

_ Tālāk, lai es nevienu nepieņemot kā vien majoru Bartolomo Ka- valkanti un viņa dēlu.

—    Jūs dzirdat, majoru Bartolomo Kavalkanti, vīru no visvecākajiem Itālijas muižniekiem, kura ģimeni jau Dante piemin… Jūs atceraties, „Pekles" desmitajā dziedājumā; tad viņa dēlu, jaunu cilvēku, apmēram jūsu gados un stāvoklī, vikont, kurš ar sava tēva miljoniem parādīsies Parīzes sabiedrībā. Majors man šovakar stādīs priekšā savu dēlu — kontinu, kā Itālijā sauc vikontu. Es redzēšu, vai no viņa var ko izveidot. Jūs man taču palīdzēsit, vai ne, vikont?

_ Bez šaubām, — atbildēja Albērs, — tātad tas ir jūsu vecs draugs?

_ Nebūt ne, viņš ir cienījams sinjors, ļoti laipns, ļoti smalks, tādu Itālijā ir simtiem! Vecu ģimeņu izvirtušie pēcnācēji. Es viņus dažas reizes esmu redzējis Buloņā, Florencē, Lukā; tādi ceļa paziņas ir ļoti uzbāzīgi, viņi visur prasa draudzīgu palīdzību, ja vienreiz viņiem esi palīdzējis. Šis krietnais majors grib atkal redzēt Parīzi, kuru viņš senāk redzējis, kad gājis Šeit cauri, lai Maskavā liktos izsaldēties. Es viņam sarīkošu krietnu dineju, apsolīšu uzlūkot viņa dēlu, ļaušu tam darīt visas muļķības, kādas tik viņš vēlas, un ar to viss būs pabeigts.

_ Smalki! — teica Albērs. — Es redzu, jūs esat lielisja audzinātājs. Nu, uz redzēšanos, svētdien mēs atkal pārbraucam uz Parīzi. Ā, jā, man ir vēstule no Fransa.

_ A, tiešām? — teica Monte-Kristo. — Un vai viņam aizvien vēl patīk Itālijā?

—    Es domāju ka, jā, bet viņam pietrūkstat jūs. Viņš teic, ka jūs esot bijis Romas saule; tagad tur esot drūmi un tumši. Es nezinu, vai viņš pat neiet tik tālu, ka apgalvo, it kā tur tagad līstot, tāpēc ka jūs tur neesot.

—    Tātad jūsu draugs Franss savas domas par mani ir grozījis?

—    Nebūt ne, viņš jūs uzskata par bez mērā fantastisku cilvēku, un tieši tāpēc jūs viņam pietrūkstot.

—    Viņš ir mīļš, jauns cilvēks, par kuru tūliņ no pirmās reizes interesējos, kad redzēju, ka viņš paliek bez vakariņām; vakariņas viņš toreiz laipni pieņēma. Viņš laikam ir ģenerāļa d'Epinē dēls, tā paša ģenerāļa, kurš, 1815. gadā tika nokauts?

—    Jā, to izdarīja bonapartisti.

—     Tiešām, jā! Es viņu mīlu, to jauno cilvēku. Vai arī viņam netiek gatavotas precības?

—    Jā, viņam jāprecē Vilfora jaunkundze.

—    Vai tas var būt?

—     Tāpat kā man jāprecē Danglāra jaunkundze, — atbildēja Albērs smiedamies.

—    Jūs smejaties?

—    Jā.

—     Es smejos tāpēc, ka viņam tikpat daudz patikas uz precībām kā man. Bet tiešām, grāfa kungs, mēs pļāpājam par sievietēm, kā sievietes pļāpā par vīriešiem; tas ir gluži nepiedodami.

Albērs piecēlās.

—    Jūs gribat iet? — jautāja grāfs.

—     Tas tik ir lieliks jautājums! — smējās Albērs. — Divas stundas es jūs jau apgrūtinu, un jūs esat tik smalks man jautāt, vai es jau gribot iet. Tiešām, grāf, jūs esat smalkākais vīrs pasaulē! Un jūsu apkalpotāji, kā tie ir iemācīti! It īpaši Batistena kungs! Es nekad tādu cilvēku neesmu varējis dabūt; ja jūs kādreiz viņu atlaistu, tad, lūdzu, dot man priekšrocību uz viņu.

—    Ļoti labprāt, vikont.

—    Tas vēl nav viss, pagaidiet! Sveiciniet no manis jūsu smalko majoru di Kavalkanti un, kad viņam varbūt būtu nolūks apprecināt savu dēlu, tad sameklējiet viņam sievu, ļoti bagātu, ļoti muižniecisku, vismaz no mātes puses, un īsti baronesi, vismaz no tēva puses. Tad es jums palīdzēšu, grāfa kungs.

—    A, ā, — atbildēja Monte-Kristo, — lūk, ko jūs esat nodomājis! Bet kad tikai tiešām tā arī neiznāk!

—    Grāfa kungs, — teica Albērs, — kādu lielu pakalpojumu jūs man izdarītu un cik vēl daudz simtreiz vairāk es jūs mīlētu, ja es ar jūsu palīdzību varētu palikt vecpuišos un kaut arī tikai uz kādiem desmit gadiem-!

—   Ir iespējams viss, — nopietni atbildēja grāfs.

Kad Albērs bija aizgājis, Monte-Kristo trīs reizes piezvanīja. Ienāca Bertučio.

—            Bertučio, — teica grāfs, — jūs būsit jau dzirdējis, ka es sestdien rīkoju mielastu Oteilā.

Bertučio sarāvās.

—   Labi, mans kungs, — viņš teica.

—            Es paļaujos uz jums, — turpināja Monte-Kristo, — ka viss būs cik vien iespējams labi un piemēroti ierīkots. Nams ir ļoti skaists, vismaz var tikt padarīts ļoti skaists.

—            Lai to panāktu, vajadzētu visu mainīt, grāfa kungs, jo tapsējums ir novecojis.

—            Nu, tad mainiet visu, izņemot tikai vienu vienīgu istabu — guļamistabu ar sarkanām damasta tapetēm; tā lai paliek gluži tāda, kāda bijusi.

Bertučio paklanījās.

—            Arī dārzu nemainiet; bet ar pagalmu, piemēram, dariet ko zināt; man būs patīkami, ka tas būs kļuvis gluži vai nepazīstams.

—            Es darīšu, kas būs iespējams, lai jūs apmierinātu; bet man būtu patīkami, ja jūs man vismaz paziņotu savus nolūkus attiecībā uz mielastu.

—            Tiešām, Bertučio, — atbildēja grāfs, — es redzu jūs gluži pārvērtušos, šaubīgu, sapņainu, kopš jūs esat Parīzē.

—   Kaut jūs, ekselence, man vismaz pateiktu, ko esat nodomājis ielūgt?

—            To es pats vēl labi nezinu, un jums tas arī nav jāzina. Lukulls viesosies pie Lukulla, — ar to ir diezgan.

XVII

Majors Kavalkanti

Ne grāfs Monte-Kristo, ne Batistens nebija teikuši nepatiesību, kad viņi paziņoja Albēram par gaidāmo majora apciemojumu, kura dēļ Monte- Kristo atsacījās no dinejas.

Pulkstenis nosita septiņi, un Bertučio jau pirms divām stundām bija devies uz Oteilu, kad pie grāfa nama Elizejas laukos piestājās ormanis, kas atveda kādu piecdesmit divus gadus vecu vīru un tūliņ aizsteidzās projām, it kā nokaunējies. Vecajam vīram bija mugurā vecmodes virsvārki, tā saucamais roklors, zaļš ar melniem apšuvumiem, platas bikses no zilas vadmalas, diezgan pieklājīgi zābaki, kuri tomēr nebija diezgan sen viksēti un kuru zoles bija pārāk biezas, lai varētu saukties par smalkiem, ādas cimdi, cepure, kādas mēdz nēsāt žandarmi, un melna kravate ar baltu apšuvumu, kuru varēja noturēt par kakla dzelzi, ja vecais kungs to nebūtu nēsājis labprātīgi. Vecais kungs piezvanīja pie vārtiem, apjautājās, vai šeit dzīvo grāfs Monte-Kristo, tad iegāja, pats cieši aiztaisīja durvis aiz sevis un gāja uz galveno ieeju.

No mazās, kantainās galvas, iesirmajiem matiem, kuplām sirmām ūsām Batistens viņā pazina majoru, kuru gaidīja.

Vecais tika ievests vienkāršākajā salonā, kur grāfs jau gaidīja un gāja viņam pretim.

—            Ā, mans mīļais kungs, — smiedamies teica grāfs, — esiet sveiks, es jūs jau gaidīju.

—   Tiešām, — teica vecais itālietis, — ekselence, gaidījāt mani?

—   Jā, es zināju, ka jūs šodien ieradīsities ap pulkstens septiņiem.

—   Jūs zinājāt, ka es nāku? Jums bija agrāk paziņots?

—   Jā, — atteica Monte-Kristo.

—            Ā, jo labāk! Es baidījos, kā man jāatzīstas, ka šis rīkojums būtu ticis aizmirsts.

—   Kāds?

—   Jums paziņot.

—   Nē, nebūt nav aizmirsts.

—   Tātad jūs esat drošs, ka nemaldāties? — jautāja vecis.

—    Gluži drošs, — atteica Monte-Kristo.

—           Tātad mani, mani pašu, ekselence, sagaidījāt šovakar pulkstens septiņos?

—   Jūs, tiešām jūs. Bet mēs jau varam tūdaļ tikt par to skaidrībā.

—            Ak, kad jūs mani sagaidījāt, — teica barons no Lūkas, — tad tās būtu gluži veltas pūles.

—   Nē, nē! Drošības pēc, — teica Monte-Kristo.

Barons no Lūkas piepeši likās drusku nemierīgs.

—            Palūkosimies tuvāk, — teica Monte-Kristo, — vai jūs neesat Barto- lomeo Kavalkanti?

—            Bartolomeo Kavalkanti, — priecīgi atkārtoja svešnieks, — gluži pareizi.

—   Bijušais austriešu majors?

—    Vai es esmu bijis majors? — nedroši jautāja vecais kareivis.

—    Jā, — atteica Monte-Kristo, — jūs bijāt majors. Šis tituls Francijā atbilst tai dienesta pakāpei, kurš jums bija Itālijā.

—    Labi, — teica vīrs no Lūkas, — es neprasu neko lielāku, bet jūs sapratāt…

—    Bez tam jūs nenākat pie manis pats no sevis, bet jūs ir kāds pie manis sūtījis, — turpināja Monte-Kristo.

—    Ak, tiešām, protams.

—    Krietnais abats Buzoni jūs pie manis sūtījis.

—    Pareizi, tas ir lāga vīrs, — jūsmīgi iesaucās majors.

—    Un vai jums ir viņa vēstule?

—    Šeit tā ir, — atteica majors.

—    Āre nu! Palūk vien! Dodiet šurp!

Monte-Kristo paņēma vēstuli, atšķīra un lasīja.

Majors nolūkojās grāfā ar lieliem brīnumiem un tad aplaida acis apkārt pa visu istabu.

—    Jā, tā ir… tā raksta labais abats. „Majors Kavalkanti, cienīgs patricietis no Lūkas, kurš cēlies no Florences Kavalkanti cilts," — Monte-Kristo skaļi lasīja priekšā, — „un kuram pieder mantība, kas atmet ik gadus pusmiljona procentos."

Monte-Kristo pacēla galvu un paklanījās pret veco majoru.

—    Pusmiljons procentu ik gadu, — viņš teica, — tā nav nieka lieta, sinjor Kavalkanti.

—    Vai tur ir rakstīts pusmiljons? — jautāja majors.

—   Melns uz balta; un tur nav ko šaubīties, jo abats Buzoni tādas lietas pārzina kā neviens cits.

—     Var būt, ka pusmiljons, — teica itālietis, — bet, goda vārds, es nebūtu domājis, ka ir tik lieliski.

—   Jā, jūs to nezinājāt, jo jūsu nama pārvaldnieks jūs apzog, tā nu reiz iet visiem lieliem kungiem.

—    Jūs man palīdzēsit, — nopietni teica itālietis, — es to blēdi pārmācīšu un padzīšu.

Monte-Kristo turpināja skaļi lasīt vēstuli:

—    „Un kuram tikai viens pietrūkst, lai būtu pilnīgi laimīgs…"

—    Ak jā, mans Dievs, — nopūzdamies teica vecis, — tikai viens pietrūkst.

—    „…Atkal atrast savu pazudušo dēlu," — turpināja Monte-Kristo.

—    Savu pazudušo, dievināto dēlu, — atkārtoja vecais kungs.

—    „Kurš, vēl bērns būdams, vai nu kāda ienaidnieka, vai čigānu nolaupīts" — lasīja grāfs Monte-Kristo.

—        Piecu gadu vecumā, — piebilda itālietis, nopūzdamies un acis pret debesīm pacēlis.

—    Nabaga tēvs! — teica grāfs Monte-Kristo, un tad turpināja:

—        „Es viņam atdodu cerību, jā, pašu dzīvību, grāfa kungs, viņam ziņodams, ka šo dēlu, kuru viņš piecpadsmit gadu velti meklē, jūs atdosit viņa rokās."

Itālietis uzlūkoja Monte-Kristo ar neizprotamu nemieru.

—    Es varu jums atdot jūsu dēlu, — teica Monte-Kristo.

Majors likās atkal saņemamies.

—    Ā, ā! — viņš teica. — Tātad vēstulē bija teikta pilnīga patiesība?

—    Vai jūs par to varat šaubīties,, mīļais sinjor Bartolomeo?

—        Nē, nē, nebūt ne! Jā tā nu varētu! Tik nopietns vīrs, no cienījamas garīgas kārtas kā abats Buzoni nedzītu vis jokus. Bet, ekselence, jūs vēl neesat visu izlasījis!

—        Jā, jums ir taisnība, — teica Monte-Kristo, te vēl ir kaut kas piebilsts.

—    Jā, — atkārtoja majors, — … jā … tur … ir vēl … kāda piebilde.

—         „Lai majoram Kavalkanti aiztaupītu nepatikšanas, ak viņam būtu pašam jāiet pie sava baņķiera, es nosūtu šeit viņam vekseli par diviem tūkstošiem franku vēl virs ceļa izdevumiem un nododu viņam tiesības uz tiem četrdesmit astoņiem tūkstošiem franku, kurus jūs, grāfa kungs, esat man parādā."

Majors sekoja šai piebildei ar manāmu dvēseles nemieru.

—    Labi, — teica grāfs.

—        Viņš saka: „Labi," — nomurmināja majors. — Tātad… grāfa kungs? — viņš teica.

- Tātad? — jautāja Monte-Kristo.

—    Tātad — šī piebilde… — teica majors un atkal apstājās.

—    Nu jā, šī piebilde — kas ir? — jautāja Monte-Kristo.

—        Piebilde ir no jums, grāfa kungs, tikpat labi uzņemta kā visa vēstule?

—        Saprotams, — atteica grāfs Monte-Kristo. — Man ar abatu Buzoni ir savstarpēji rēķini. Nezinu, vai summa ir tieši 48000 franku, vai pāris tūkstošu franku vairāk vai mazāk. Ā! Tātad jūs likāt lielu svaru uz šo piezīmi vēstulē, mans mīļais sinjor Kavalkanti?

—        Man tiešām jāatzīstas, — atbildēja itālietis, — ka es, paļaudamies uz abata Buzoni apgalvojumu, nepaņēmu vairāk naudas līdzi; ja nu man šis avots būtu tagad izsīcis, es šeit Parīzē būtu bijis diezgan nepatīkamā situācijā.

—            Vai nu tāds vīrs kā jūs var tikt nepatīkamā situācijā? — teica Monte-Kristo. — Jūs tikai jokojat!

—    A, kad nu es šeit nevienu nepazīstu, — teica majors.

—    Bet ļaudis jūs pazīst, sinjor.

—    Jā, mani pazīst tā, ka…

—    Tālāk, tālāk, mīļais sinjor, — teica Monte-Kristo.

—    …Tā, ka jūs man nepiesūtīsit tos 48000 frankus.

—    Pēc pirmā pieprasījuma jums tiks piesūtīti.

Majors uzlūkoja Monte-Kristo šaubīdamies, ar lielām acīm.

—            Bet sēdieties taču, sinjor, — teica Monte-Kristo, — tiešām, es esmu labs saimnieks, ka lieku jums vairāk nekā stundas ceturksni stāvēt…

—    Ak! Par to nerūpējaties!

Majors paņēma krēslu un apsēdās.

—    Nu, — teica Monte-Kristo, — ar ko es varu pacienāt jūs? Vai vēlaties glāzi heresa, portvīna vai Alikantes vīna?

—   Alikanti, kad jūs tā uzstājat, mans kungs; tas ir mans mīļākais vīns.

—     Man ir sevišķi labas šķirnes. Un varbūt drusciņ klāt biskvītu, vai ne?

—    Labi, klāt biskvītu, kad jūs tā pavēlat, — atteica majors.

Grāfs piezvanīja, ienāca Batistens. Grāfs pagāja viņam pretim.

—    Nu?.. — viņš klusi jautāja.

—    Jaunais cilvēks ir atnācis, — Batistens atbildēja tikpat klusi.

—    Kur jūs viņam likāt gaidīt?

—    Zilajā zālē, kā jūs, ekselence, pavēlējāt.

—    Labi, atnesiet Alikantes vīnu un biskvītu!

Batistens aizgāja.

—    Tiešām, — teica majors, — esmu nemierīgs, ka sagādāju jums tik daudz rūpju.

—    Ā, par to nekas, — atteica Monte-Kristo.

Batistens atnesa glāzes, vīnu un biskvītu.

Grāfs piepildīja vienu glāzi un otrā ielēja tikai dažus pilienus šķidrā rubīna no gluži apsūnojušas un tīmekļiem apstaipītas pudeles.

Majors nešaubījās par to, kura glāze pieder viņam, bet paņēma tūdaļ pilno, smēķēja vīnu kā pazinējs un lietpratējs un ar manāmu labpatiku iemērca gabalu biskvīta glāzē.

—    Tātad, mans kungs, — atkal iesāka Monte-Kristo, — jūs dzīvojat Lukā, jūs esat bagāts, no augstas cilts, baudāt vispārēju cienību sabiedrībā, un jums ir viss, kas vien spēj cilvēku darīt laimīgu?

—     Viss, ekselence, — teica majors, ēzdams biskvītu, — viss, ko vien vēlos.

—    Un tikai viens pietrūkst.

—    Tikai viens pietrūkst, — atkārtoja itālietis.

—    Jums tikai vajadzētu atrast savu dēlu.

—    Jā! — teica majors, otru biskvītu ņemdams. — Bet tātad man arī ļoti vajadzētu.

Vecais kareivis pie šiem vārdiem pacēla acis uz griestu pusi un mēģināja nopūsties.

—    Nu, palūkosim tagad, mans mīļais sinjor Bartolomeo, — teica Monte-Kristo, — kā tad tur nu bija ar šo tik sāpīgi apraudāto un meklēto dēlu. Jo man taču agrāk tika sacīts, ka jūs nekad neesot bijis precējies?

—   Tā ļaudis domāja, grāfa kungs, — stostījās majors, — un es pats…

—    Jā, — teica Monte-Kristo, — un jūs pats bijāt izplatījis šīs baumas. Tas bija tāds jaunības prieks, kuru jūs negribējāt izpaust.

—    Jā, mans kungs, kuru es negribēju izpaust.

—    Ne jūsu pašu dēļ, — turpināja Monte-Kristo, — jo vīrietis par tādām lietām daudz neko nebēdā.

—    Ak nē, ne manis dēļ, tiešām ne manis dēļ, — teica majors, glauni smaidīdams.

—    Bet bērns mātes dēļ, — iesaucās majors, paņemdams trešo biskvītu, — nabaga mātes dēļ.

—    Iedzeriet taču, mans mīļais sinjor Kavalkanti! — teica Monte-Kristo, ieliedams itālietim otru glāzi Alikantes vīna, — citādi žēlās atmiņas jums gluži vai elpu aizraus.

—     Viņa nabaga mātes dēļ! — atkārtoja majors, mēģinādams, vai viss viņa gribasspēks nespētu izspiest kādu asaru no viņa acīm.

—     Kura, ja nemaldos, piederēja pie vienas no slavenākajām Itālijas ciltīm? — teica Monte-Kristo.

—    Patriciete no Fjezolas, grāfa kungs, patriciete no Fjezolas, — teica majors.

—    Un kā viņu sauca?

—    Kā viņu sauca? Hm! Jūs gribat viņas vārdu zināt? — jautāja vecais majors.

—   Ak, mans Dievs! — teica Monte-Kristo. — Ir arī lieki man to teikt, es taču zinu.

—    Grāfa kungs arī visu zina, — paklanīdamies teica itālietis.

—    Olivia Korsināri, vai ne?

—    Olivia Korsināri! — atbildēja majors.

—    Marķīze?

—    Marķīze.

—            Un beigās jūs tomēr viņu precējāt, kaut gan jūsu ģimene tam ļoti pretojās?

—    Mans Dievs, jā! Beigās es viņu tomēr precēju.

—   Un jūsu papīri? Vai jums tie visi ir līdzi? — jautāja grāfs.

—    Kādi papīri? — iztrūcies jautāja majors.

—   Nu, jūsu laulības līgums ar Olivu Korsināri un jūsu dēla krustāmā

zīme?

—   Ak tā, tie! Laulājamā un krustāmā zīme?

—   Jā, jūsu dēla Andrea Kavalkanti krustāmā zīme. Viņš taču saucās Andrea?

—   Es domāju, jā, — atteica majors.

—    Kā tā? Jūs domājat?

—   Nu, lai velns! Es nevaru to gluži pareizi apgalvot, ir pagājis tik ilgs laiks, kopš viņš man nolaupīts.

—   Tas ir pareizi, — teica grāfs, — tātad visi papīri jums ir līdzi?

—   Grāfa kungs, man jums jāatzīstas, ka man netika sacīts, ka man šeit tādu papīru vajadzēs, un tāpēc neesmu tos paņēmis līdzi.

—   Ā, vai velns! — teica grāfs.

—   Vai tad tie būtu gluži nepieciešami?

—   Gluži nepieciešami, — atteica Monte-Kristo.

Itālietis paberzēja sev pieri.

—   Ā! Per baccol — viņš teica. — Nepieciešami?

—    Bez šaubām! Ja šeit sāktu šaubīties par jūsu laulības likumību, par jūsu dēla īstenību!..

—   Taisnība gan, šādas šaubas varētu rasties, — teica majors.

—   Tas varētu radīt ļoti bēdīgas sekas jūsu dēla, — teica Monte-Kristo.

—   Tas būtu nepatīkami, — piebilda majors.

—   Viņam varētu izputēt lieliskas precības.

—   Oh, peccatol — iesaucās majors.

—    Francijā šinī ziņā ļaudis ir ļoti strupi, to ievērojiet! Šeit nav pietiekami kā Itālijā, ka aiziet pie priestera un saka: „Mēs mīlējāmies, salaulājiet mūs!" Francijā ir ievestas civillaulības, un, lai varētu noslēgt civillaulību, tad vajag būt rokā drošiem papīriem un apliecībām.

—    Vai tā nu nav nelaime? Man nav to papīru.

—   Nu, par laimi man tie ir, — teica grāfs.

—   Jums?

—   Man.

—   Jums tie ir rokās?

—    Man tie ir.

—   Ak, kāda laime! — izsaucās itālietis, kurš jau domāja, ka viņa ceļojuma mērķis šo papīru trūkuma dēļ pazaudēts, un arī baidījās, ka nu tie četrdesmit tūkstoši varbūt netiks izmaksāti. — Ak, kāda laime! Kāda laime! Nekad to nebūtu domājis.

—    Nu jā, to es ticu, — teica Monte-Kristo, — pie visa jau nevar domāt. Bet, par laimi, abats Buzoni ir jūsu vietā to domājis.

—   Ak, šis labais abats!

—   Viņš ir ļoti uzmanīgs vīrs, — teica Monte-Kristo.

—    Viņš ir apbrīnojams vīrs, — piebilda itālietis, — un viņš papīrus jums piesūtījis?

—   Šeit tie ir.

Majors saņēma rokas aiz brīnumiem.

—   Montē Cattini (Svētā Pāvila) baznīcā jūs esat ticis laulāts ar Olivu Korsināri; šeit ir priestera apliecība par to.

—   Un šeit ir Andrea Kavalkanti krustāmā zīme, ko izdevis Saravezes priesteris.

—    Viss ir kārtībā, — teica majors.

—    Nu, ņemiet šos papīrus, kuri man nevar nekam noderēt! — teica Monte-Kristo. — Jūs varat tos nodot savam dēlam, kurš tos rūpīgi uzglabās…

—   Tā es domāju, jo, kad viņš tos pazaudētu…

—   Nu, kad viņš tos pazaudētu? — jautāja Monte-Kristo.

—  Ā, nu! — atbildēja itālietis. — Tad vajadzētu atkal uz Itāliju rakstīt un būtu lieli pūliņi jaunus papīrus pagādāt.

—   Tiešām gan, būtu grūti, — teica grāfs.

—   Būtu gandrīz neiespējami, — atbildēja majors.

—   Jā, es priecājos, ka jūs atzīstat šo papīru svarīgumu, — teica grāfs, — un nu, attiecībā uz jaunā cilvēka māti…

—   Attiecībā uz jaunā cilvēka māti… — majors atkārtoja atkal ar manāmu nemieru.

—    Marķīzi Korsināri.

—   Mans Dievs! — bailīgi iesaucās itālietis, jo visādi spoki likās viņam kā augtin no zemes izaugot. — Vai arī viņa būs te vajadzīga?

—    Nē, sinjor, — atteica Monte-Kristo, — un bez tam jau gan viņa būs…

—   Jā, jā, — iejaucās starpā majors, — viņa būs…

—   Atdevusi Dievam dvēseli… — teica grāfs.

—   Ak jā, jā! — aši iesaucās majors ar priecīgu seju.

—    Es to zināju, — teica grāfs, — viņa ir jau mirusi pirms desmit gadiem.

—    Un es vēl apraudu viņas nāvi, grāfa kungs, — teica majors, izvilkdams no kabatas rūtainu lakatu un pielikdams to drīz pie vienas, drīz pie otras acs, bet bez cerētām sekmēm.

—    Ak, miļais major, — nomierinieties, mums visiem reiz ir jāmirst. Tagad, mans mīļais sinjor, jūs sapratīsit, cik ļoti nederīgi būtu, ja Francijā zinātu, ka jūs no sava dēla esat bijis šķirts piecpadsmit gadus. Šādiem stāstiem par čigāniem, kas zog bērnus, tiem te vairs neviens lāgā netic. Jūs savu dēlu esat licis provincē kādā pansijā uzaudzināt un gribat tagad, kai viņš Parīzē nobeigtu savas studijas, Tāpēc esat atstājis Via-Redžo, kur jūs uzturējāties kopš savas kundzes nāves, — tas pietiks par ziņu šejieniešiem.

—   Vai jūs tā domājat?

—   Pilnīgi. — Nu, tad labi.

—   Ja tomēr netīšām kāds dabūtu zināt par šo ilgo šķiršanos…

—   Ak jā. Ko tad lai es saku? — jautāja majors.

—    Ka reiz kāds neuzticams nama pārvaldnieks, jūsu ģimenes ienaidnieku uzpirkts, ir…

—   Korsināri?

—   Gluži pareizi, ir bērnu nolaupījis, lai jūsu slavenā cilts izmirtu.

—   Gluži pareizi, — atkārtoja majors, — jo viņš bija vienīgais dēls…

—    Nu, labi! Tagad, kad nu viss ir kārtībā un jūsu atmiņa jūs vairs nepievils, jūs, bez šaubām, būsit manījis, ka es gribu sarīkot jums kādu pārsteigumu?

—   Vai patīkamu? — jautāja majors no Lūkas.

—   Ā, — teica Monte-Kristo, — redzu, ka nevaru pievilt ne tēva sirdi, ne acis.

—    Hm! — teica majors.

—   Vai jums netīši kāds ir jau teicis? Vai varbūt jūs pats uzminējāt, ka viņš ir šeit?

—   Kas ir šeit? — jautāja majors.

—   Jūsu bērns, jūsu dēls, jūsu Andrea.

—   Es pats to uzminēju, — vienaldzīgi teica majors. — Tātad viņš ir šeit?

—   Šeit, manā namā, — atbildēja Monte-Kristo, — mans sulainis, kas nupat bija šeit, man paziņoja par viņa ierašanos.

—   Ā, lieliski! Lieliski! — teica majors, pie katra vārda savilkdams savu svārku auklas ciešāk.

—    Mans mīļais sinjor, — teica Monte-Kristo, — saprotu jūsu aizgrābtību, jums vajag laiku, lai varētu no tās atpūsties! Es gribu jauno

cilvēku arī sagatavot uz šo sencerēto saredzēšanos, jo domāju, ka viņš ne mazāk pēc jums ilgosies.

—    To es ticu, — teica Kavalkanti.

—    Nu, labi, par piecpadsmit minūtēm mēs abi būsim pie jums.

—        Tā jūs man gribat viņu atvest? Jūs gribat savu labsirdību tik tālu izrādīt, ka paši stādīsiet man viņu priekšā!

—         Nē, es negribu iespiesties starp tēvu un dēlu, — teica Monte-Kristo, — jūs būsit vieni, majora kungs. Bet nerūpējieties velti, pat, ja asinsradniecības balss klusētu, jūs nevarētu aloties, jo jūsu dēls nāks pa šīm durvīm! Viņš ir skaists, gaišmatains, jauns cilvēks, varbūt ar pārāk gaišiem matiem, ļoti smalkām manierēm, kā jau jūs pats drīz redzēsit.

—        Vēl ko, — teica majors, — jūs zināt, ka uz ceļa paņēmu līdz tikai tos divus tūkstošus franku, kurus man atsūtīja krietnais abats Buzoni. Ar tiem es samaksāju ceļa izdevumus, un…

—        Un tagad jums vajag naudu.;. Tas ir gluži pareizi, mīļais sinjor. Še, ņemiet pagaidām astoņas bankas zīmes, katru par tūkstoš frankiem!

Majora acis iezibējās kā ogles.

—         Nu man jums vēl jāsamaksā četrdesmit tūkstoši franku, — teica Monte-Kristo.

—         Vai, ekselence, gribat kvīti? — jautāja majors, iebāzdams bankas zīmes itin rūpīgi savu svārku krūšu kabatā.

—        Kāpēc? — jautāja grāfs. — Nu, labi, jūs man dosit kvīti, kad būsit saņēmis visu summu. Godīgu ļaužu vidū tādas formalitātes nav vajadzīgas.

—        Aj jā, — teica majors, — godīgu ļaužu vidū, kādi esam mēs, tādas lietas ir liekas.

—    Tagad vēl vienu pēdējo vārdu, marķīz.

—    Runājiet!

—    Jūs atļaujat man dot draudzīgu padomu?

—    Kā tā? Es lūdzu, — teica majors.

—    Nevarētu neko kaitēt, ka jūs nenēsātu šos poļu auklu svārkus.

—        Tiešām? — teica majors, uzlūkodams savus svārkus ar zināmu labpatiku.

—        Jā, Via-Redžo tādus varbūt vēl ilgi nēsās, bet Parīzē šāds uzvalks, lai cik ļoti elegants tas arī nebūtu, taču jau sen vairs nav modē.

—    Tas ir bēdīgi, — teica itālietis.

—         Ak, kad tas ir jums tik ļoti dārgs, jūs varat to atkal uzvilkt aizbraucot, — teica Monte-Kristo.

—    Bet ko tad lai es apģērbju?

—    Ko jūs atradīsit savā ceļa somā.

—   Kā — savā ceļa somā? Man jau ir tikai viens?..

—     Protams, protams, kas nu ar ceļā apkraujas ar pakām. Bez tam jau ari vecs kareivis nemīl nekādus liekus krāmus.

—   Tas jau ir tas iemesls, kāpēc…

—     Bet jūs esat ļoti apdomīgs virs, kā es redzu, — teica Monte-Kristo, — un esat savu bagāžu atsūtījis iepriekš. Tā vakar pienākusi „Prinču viesnīcā", Rišeljē ielā. Tur arī jums ir dzīvoklis noīrēts.

—   Tātad manā bagāžā?..

—     Visādā ziņā jūsu sulainis uz jūsu pavēli būs visu iesaiņojis, kas vien jums ir vajadzīgs: viesu uzvalkus, galā uniformu utt. Lielās viesībās jūs apģērbjat uniformu, tas atstāj labu iespaidu. Neaizmirstiet arī savus ordeņus! Francijā gan par tiem smejas, bet tos nēsā pārāk labprāt. — Ļoti labi! Ļoti labi! — teica majors, nevarēdams nemaz attapties no lieliem brīnumiem. — Un nu, — teica Monte-Kristo, — kur nu jūsu sirds ir bruņojusies pret pārāk strauju jūtu uzplūdumiem, sagatavojieties, mīļais sinjor Kavalkanti sastapties ar savu dēlu Andrea Kavalkanti!

Un ar laipniem smaidiem grāfs Monte-Kristo atstāja laimīgo itālieti.

XVIII

Andre Kavalkanti

Monte-Kristo iegāja blakus salonā, kuru Batistens bija nosaucis par zilo salonu, kur jau pusstundu viņu gaidīja jauns cilvēks ar ļoti brīvām manierēm un diezgan elegantā uzvalkā, kurš bija atbraucis palabā kabrioletā.

Batistens bija šo svešnieku, kuru grāfs viņam bija sīki aprakstījis, pazinis no pirmā acu uzmetiena: liels un slaiks jauneklis īsi apcirptiem, gaišiem matiem, sarkanu bārdiņu, melnām acīm, sarkaniem vaigiem un baltu ādas krāsu.

Kad Monte-Kristo ienāca salonā, viņš atrada jauno cilvēku nolaidīgi izstiepušos uz dīvāna un ar vieglu niedrīti sitam sev pa zābaku galiem.

Kā viņš ieraudzīja grāfu, tā aši piecēlās.

—    Grāfs Monte-Kristo kungs? — viņš jautāja.

—    Jā, mans kungs, — Monte-Kristo atbildēja, — un man ir tas gods, ja nemaldos, redzēt savā priekšā grāfu Andrea Kavalkanti?

—    Jā, es esmu grāfs Andrea Kavalkanti, — atbildēja jaunais cilvēks, diezgan labvēlīgi sveicinādams.

—    Zināšanas pēc jums jānodod man vēstule? — jautāja Monte-Kristo.

—    Es to netiku minējis paraksta dēļ, kurš man likās savāds.

—    Jūras braucējs Sindbads, vai ne?

—    Gluži pareizi, bet, tā kā es nu nepazīstu nevienu citu jūras braucēju Sindbadu, kā vien to no „Tūkstots un vienas nakts" pasakām…

—    Nu, labi! Viņš ir viens no tā Sindbada pēcnācējiem, viens no maniem draugiem, ļoti bagāts, ļoti liels savādnieks, gandrīz vai neprātīgs anglis, kura īstais vārds ir lords Vilmors.

—    Ā, tas man visu izskaidro, — teica Andrea. — Nu jau viss iet ļoti labi. Tas ir tas pats anglis, kuru es pazinu… tur… ā, nu ļoti labi… Grāfa kungs, es esmu gatavs jums pakalpot.

—    Kad tas ir taisnība, ko jūs man tur nostāstāt, — smaidīdams atbildēja grāfs, — tad es ceru, ka jūs būsit tik laipns dot man dažus paskaidrojumus par sevi un savu ģimeni.

—     Ļoti labprāt, grāfa kungs, — teica jaunais cilvēks, stāstīdams tik tekoši, ka varēja tikai nopriecāties par viņa labo atmiņu. — Es esmu, kā jūs nupat pats teicāt, Andrea Kavalkanti, majora Bartolomeo Kavalkanti dēls, mūsu ģimenes vārds ir ierakstīts Florences muižniecības zelta grāmatā. Mūsu ģimene, kaut gan vēl ļoti bagāta, jo manam tēvam ir pusmiljons ienākumu, dabūja pārciest daudz nelaimju, un mani pašu, grāfa kungs, piecu sešu gadu vecumā nolaupīja kāds nama pārvaldnieks, tā ka es piecpadsmit gadu neesmu redzējis savu tēvu. Kopš es esmu nācis prāta gados, es viņu meklēju, bet veltīgi. Pēdīgi jūsu drauga jūras braucēja Sindbada vēstule pasludināja man, ka mans tēvs esot Parīzē, un lai es viņa dēļ dodos pie jums, mans kungs.

—    Tiešām, mans kungs, viss, ko jūs man stāstījāt, ir ļoti interesanti, — teica grāfs, kurš ar drūmās gandarības vaibstiem uzlūkoja šo gandrīz vai bezkaunīgo, bet tomēr skaisto seju, — un jūs esat ļoti labi darījis, ka esat visās lietās klausījis manam draugam Sindbadam, jo jūsu tēvs tiešām ir šeit.

Grāfs, kas kopš savas ienākšanas nebija no acīm izlaidis jauno cilvēku un bija nobrīnījies par viņa drošo un nebēdīgo uzstāšanos, pamanīja, ka jauneklis piepeši satrūkās un sarāvās pie šiem gluži vienkāršajiem vārdiem: „Jūsu tēvs ir šeit."

—   Kā? Mans tēvs, mans tēvs ir šeit? — iesaucās Andrea.

—    Protams, — teica Monte-Kristo, — jūsu tēvs, majors Bartolomeo Kavalkanti.

Baiļu vaibsti drīz izzuda no jaunā cilvēka sejas.

—   Ak jā, taisnība, — viņš teica, — majors Bartolomeo Kavalkanti! Un jūs sakāt, ka viņš ir šeit, grāfa kungs?

—   Jā, mans kungs, — atbildēja grāfs, — es nupat kā nāku no viņa; stāsts par mīļoto, bet pazaudēto dēlu mani ļoti aizgrāba; viņa sāpes, viņa rūpes un cerības šinī lietā dotu bagātīgu vielu ļoti aizgrābjošai dzejai. Pēdīgi viņš kādā dienā saņēma ziņu, ka viņa dēla nolaupītāji esot gatavi viņam atdot dēlu vai uzrādīt viņa uzturēšanās vietu, kad viņš izmaksāšot lielu izpirkšanas summu. Bet kas tad ir arī vislielākā naudas summa tik karsti mīloša tēva sirdij! Summa tika sūtīta uz Pjemontu ar pasi, kas derīga visā Itālijā. Jūs laikam bijāt Dienvidfrancijā?

—    Jā, — Andrea atbildēja nedroši un it kā nokaunējies, — jā, es laikam biju Dienvidfrancijā.

—   Kādai ekipāžai vajadzēja jūs sagaidīt Nicā?

—  Tā bija, grāfa kungs; mani veda no Nicas uz Dženovu, no Dženovas uz Turīnu, no Turīnas uz Šamberī, no Šamberī pāri Bovazīni tiltam uz Parīzi.

—    Lieliski! Tēvs jau cerēja jūs ceļā sastapt, jo viņš brauca to pašu ceļu un bija arī jums šo ceļu aprakstījis.

—   Bet, ja viņš arī būtu mani sastapis, tad šaubos, vai viņš mani būtu pazinis, jo pa šo laiku esmu pārvērties.

—   Ak, asinsradniecības balss, — teica Monte-Kristo.

—   Ak jā, asinsradniecības balss, to es biju aizmirsis, — teica jaunais cilvēks.

—   Tagad vēl tikai viens jautājums, — teica Monte-Kristo, — sagādā rūpes jūsu tēvam: kā jūs esat dzīvojis pa šo šķiršanās laiku; kā jūs turējuši vajātāji, vai ir tikusi piegriezta vērība jūsu augstajam dzimumam, vai nav kaitēts ja ne jūsu fiziskajai, tad varbūt morālai veselībai?

—   Grāfa kungs, — jaunais vīrietis stostījās gluži iztrūcies, — es ceru, ka nepareizās ziņas nebūs…

—    Es, mans kungs, vispirms dzirdēju par jums no lorda Vilmora, filantropa. Es dzirdēju, ka jūs esot bijis bēdīgos apstākļos, bet es tālāk nejautāju. Viņš teica, ka gribot jums atkal gādāt to vietu, kāda jums pasaulē pēc taisnības pienāktos, gribot atrast jūsu tēvu; un, kā liekas, ir viņu atradis, jo tēvs ir šeit. Viņš man tad vēl vakar paziņoja par jūsu ierašanos un lūdza nokārtot dažus jūsu īpašuma jautājumus; tas ir viss,

ko es zinu. Vilmors ir savādnieks, bet ari bagāts kā Kalifornijas zelte bedres un var, sevi neizputinādams, uzņemties lielus izdevumus, tāpēc es, apņēmos kļausit viņa priekšrakstiem naudas ziņā. Tagad neņemiet man ļaunā, ka jums vēl jautāšu, jo esmu apņēmies jūs dažā ziņā vadīt, — vai jūs nejūtaties mazliet svešs tanī pasaulē un tanīs augstajās aprindās, kurās jums tagad pienāksies dzīvot?

—   Grāfa kungs, — teica jaunais cilvēks, kurš nu bija ticis atkal drošs, — šinī ziņā nebūt neraizējaties: laupītāji, kuri laikam no paša sākuma domāja mani atkal pārdot tēvam, pūlējās manu personisko vērtību ne vien uzturēt, bet pat vēl pavairot. Es tātad baudīju diezgan labu audzināšanu un izglītību un tiku turēts apmēram tā, kā senlaikos vergi, kurus mācīja dažādās mākslās, par ārstiem, valodniekiem un filozofiem, lai vēlāk par viņiem tirgū dabūtu jo lielāku maksu.

Monte-Kristo apmierināts pasmējās; viņš, kā likās, tik daudz nebija gaidījis no jaunā Kavalkanti.

—    Bez tam, — turpināja jaunais cilvēks, — man liekas, ja man trūktu izglītības jeb, pareizāk, smalkas iznesības, augstākā sabiedrībā ievēros manu nelaimi, kas pavadīja manu bērnību un jaunību, un būs pret mani saudzīgi.

—    Nu, labi — teica Monte-Kristo, — dariet, ko gribat, grāfa kungs, tā ir jūsu vaļa, bet, goda vārds, es par visiem šiem notikumiem nevienam nesacīšu ne pušplēstu vārdu. Jūsu pagātne ir vesels romāns, un pasaule, kura dievina romānus grāmatās, nelabprāt grib nodoties tiem, kuri risinās dzīvē, lai tie būtu vai apzeltīti. Uz to es jūs daru uzmanīgu, grāfa kungs, tiklīdz jūs vienam pastāstīsit savu aizgrābjošo stāstu, tūdaļ to stāstīs visa pasaule nezin kādā sagrozītā veidā. Jūs nebūsit vairs atkal atrasts, bet uz ielas atrasts bērns.

—    Redzu, ka jums ir taisnība, grāfa kungs, — teica Andrea, neviļus nobālēdams no grāfa ciešā, asā skatiena, — tās tiešām ir diezgan lielas nepatikšanas.

—    Ak, jums nevajag iedomāties, ka viss ir pārāk ļauni, — piebilda Monte-Kristo, — jo citādi varētu, vienu kļūdu novēršot izdarīt daudz muļķību. Nē, jūs kā gudrs, jauns cilvēks viegli atradīsit īsto -ceļu, kā izturēties, raudzīsit ar goda liecībām un cienīgām pazīšanām apkarot visu, kas jūsu pagātnē bijis noslēpumains.

Andrea, acīm redzot, arvien vairāk apjuka.

—      Es labprāt jums piedāvātu šo pakalpojumu, bet esmu pārāk neticīgs i un arī pret sevi saceļu neticības jūtas; es neuzticos pat saviem draugiem.

Tāpēc šāda loma man neder, un es tiktu izsvilpts kā vājš aktieris…

—      Bet, grāfa kungs, — iedrošinādamies teica Andrea, — ievērojot jūsu draudzību ar lordu Vilmoru, kurš mani taču novēlēja jūsu apsardzībai…

—      Jā, protams, — teica Monte-Kristo, — bet lords Vilmors man neslēpa, ka jūsu jaunība ir bijusi diezgan trakulīga. Ak, es nebūt neprasu kaut kādu atzīšanos no jums, — grāfs iesaucās, kad redzēja, ka Andrea gribēja kaut ko teikt, — bez tam jau jūsu tēvs būs šeit, tā ka jums citu padomdevēju nevajadzēs. Jūs viņu redzēsit, viņš ir drusciņ stīvs un stingrs, drusku patētisks, kā jau vecs kareivis, kurš kopš sava astoņpadsmitā gada ir austriešu karadienestā. Neviens pie mums no austriešiem neprasa daudz izglītības. Vispār viņš tomēr kā tēvs ir pietiekami labs, to jūs man varat droši ticēt.

—      Ak, jūs mani nomierināt, grāfa kungs, es tik ilgi biju šķirts no viņa, ka nemaz vairs viņu neatceros.

—      Un tad, jūs zināt, ka liela bagātība nosedz katru vainu, — piebilda Monte-Kristo.

—   Tātad mans tēvs tiešām ir ļoti bagāts?

—   Miljonārs… 500000 liru ienākumu!

—   Tātad, — teica Andrea, — es… atradīšos patīkamā stāvoklī?

—       Vispatīkamākajā, mans jaunskungs; viņš jums pa visu laiku, kamēr uzturēsities Parīzē, dod piecdesmit tūkstošu liru rentes gadā.

—   Ak, tādā gadījumā es mūžam palikšu šeit.

—      Hm! Kas var nākotni izdibināt, jaunais cilvēk? Cilvēks domā, Dievs dara.

Andrea nopūtās.

—       Bet, — viņš teica, — kamēr vien es palieku Parīzē — un nekāda vara mani no šejienes neaizvedīs projām… tikmēr man tiks izmaksāti piecdesmit tūkstoši liru?

—   Katrā ziņā.

—    No mana tēva bagātības? — jautāja Andrea ar rūpēm.

—      Jā, bet lords Vilmors garantēs, kurš uz jūsu tēva vēlējumu ir jums atvēris kredītu ik mēnešus 4000 franku pie Danglāra kunga, viena no drošākajiem baņķieriem Parīzē.

—       Un vai mans tēvs domā ilgi palikt Parīzē — atkal nemierīgi jautāja Andrea.

—      Tikai dažas dienas, jo viņa dienests atļauj viņam tikai triju nedēļu atvaļinājumu.

—      Ak, mans mīļais tēvs! — iesaucās Andrea, būdams acīm — redzami priecīgs par tēva aizbraukšanu.

—         Nu, es negribu ilgāk aizkavēt jūsu saredzēšanos ar tēvu, pēc kā jūs tik manāmi ļoti ilgojaties. Vai jūs esat gatavs apskaut mūsu cienīgo sinjoru Kavalkanti?

—    Jūs taču, es ceru, par to nešaubāties?

—         Nu, labi, tad ejiet salonā, kur jūs gaida jūsu tēvs! — teica Monte- Kristo.

Andrea dziļi paklanījās grāfa priekšā un iegāja grāfa norādītajā salonā.

Grāfs sekoja viņam ar acīm, un, kad tas bija iegājis un durvis aiz sevis aizslēdzis, Monte-Kristo mazliet pabīdīja pie malas kādu gleznu, aiz kuras atradās citādi nemanāms caurums, pa kuru varēja pārredzēt visu zāli un dzirdēt, kas tur tika runāts.

Andrea aizdarīja aiz sevis durvis un tuvojās majoram, kurš tūdaļ piecēlās, tiklīdz izdzirda viņa soļus.

—        Ā, mans tik dārgais un mīļais tēvs! — teica Andrea skaļā balsī, tā ka Monte-Kristo to skaidri varēja dzirdēt. — Vai jūs tiešām tas esat?

—    Sveiks, mans dēls! — svinīgi teica majors.

—         Pēc tik daudz gadiem šķiršanās, — teica Andrea, aizvien vēl atpakaļ lūkodamies uz durvīm, — kāda laime tagad atkal redzēties!

—    Tiešām, šķiršanās bija ilga, — apstiprināja majors.

—    Vai mēs neapkampsimies, mans kungs? — teica Andrea.

—    Kā tu vēlies, mans dēls, — atbildēja majors.

Un abi apkampās, kā aktieri uz skatuves dara, uzlikdami viens otram galvu uz pleca.

—    Tātad nu mēs esam atkal savienoti?

—    Mēs esam savienoti, — atkārtoja majors.

—    Lai nekad vairs nešķirtos?

—        To nu vēl redzēsim; es domāju, tu, mans dēls, uzskati Franciju par savu otro tēviju?

—        Tas ir, — atbildēja Andrea, — es būtu ļoti bēdīgs, ja man vajadzētu Parīzi atstāt.

—         Un es, kā tu sapratīsi, nevarētu nekur citur dzīvot kā vien Lukā. Tātad es, cik vien ātri varēdams, atgriezīšos atpakaļ Itālijā.

—         Bet pirms jūs aizbraucat, mīļais papa, jūs man taču dosit tos papīrus, ar kuriem es varētu pierādīt, no kādām asinīm esmu cēlies.

—         Bez šaubām, tāpēc vien es jau esmu atbraucis, lai mums nevajadzētu vēlreiz sākt vienam otru meklēt.

—    Nu, un papīri?

—    Šeit tie ir.

Andrea kāri paķēra savu krustāmo zīmi un sava tēva laulājamo zīmi un izlasīja tās ar labvēlību un reizē ar lielāko interesi, kā jau krietns dēls.

Kad viņš bija beidzis, viņa sejā atspīdēja neaprakstāms prieks, viņš ar savādu smaidu uzlūkoja majoru un sacīja īstā toskāniešu izloksnē:

—    Ā! Tātad Itālijā nav ne cietumu, ne galeru?

Majors lepni izgāza krūtis.

—    Un kāpēc tāds jautājums? — viņš vaicāja.

—            Ka tur var bez soda pagatavot šādus papīrus. Par vienu pašu no šiem papīrīšiem šeit Francijā jums, mīļais tēt, liktu piecus sešus gadus notupēt Tulonas cietumā.

—             Kas tie par jokiem? — teica itālietis, pūlēdamies pieņemt majestātisku izskatu.

—             Cik jums samaksāja, mans mīļais Kavalkanti, — teica Andrea, majora roku spiezdams, — ka jūs ļaujaties saukties par manu tēvu?

Majors gribēja kaut ko atbildēt.

—             Cst! — klusi teica Andrea. — Es gribu jums dot vaļsirdības paraugu, es dabūju ik gadus piecdesmit tūkstošu par to, ka esmu jūsu dēls; tātad jūs redzat, ka man nekad nenāks prātā liegt jums to godu, ka jūs esat mans tēvs.

Majors nemierīgi paskatījās apkārt.

—            Ē, ko, esiet mierīgs, — teica Andrea, — mēs esani vieni, bez tam mēs arī runājam itāliski.

—            Nu, tad labi! — teica vīrs no Lūkas. — Es dabūju piecdesmit tūkstošu franku vienreiz pa visām reizēm.

—    Kavalkanti kungs, — teica Andrea, — vai jūs ticat pasakām?

—    Nē, citādi gan ne, bet tagad man gandrīz vai gribētos ticēt.

—    Vai tad jums ir pierādījumi?

Majors izvilka no kabatas pilnu sauju ar zelta gabaliem.

—    Rokām taustāmi pierādījumi, — teica jauneklis.

—   Tātad jūs domājat, ka es varu ticēt tiem solījumiem, kas man doti?

—    To es domāju.

—    Un ka šis krietnais grāfs to izpildīs.

—            Visos sīkumos. Bet, lai sasniegtu šo mērķi, jūs saprotat, mums jānospēlē mūsu lomas.

—    Kā tā?

—    Man kā labam tēvam…

—    Un man kā padevīgam dēlam.

—   Tā ka nu jūs tik ļoti vēlaties, ka būtu no manis cēlies.

—    Kas? Es?

—    Ā, velns! Vai es zinu?.. Nu tie, kas jums rakstījuši?

—    Vai jūs neesat saņēmis nekādu vēstuli?

—    Kā tad, protams!

—    No kā?

—    No kāda abata Buzoni, — atteica majors.

—    Kuru jūs nepazīstat?

—    Kuru nekad neesmu redzējis.

—    Ko jums ziņo šī vēstule?

—    Vai jūs mani nenodosit?

—             Es sargāšos to darīt, jo mūsu intereses taču ir kopīgas un nedalāmas.

—    Tad palasiet pats!

Un Andrea klusi lasīja:

—            „Jūs esat nabags, Jūs sagaida nelaimes pilnas, vārgas vecumdienas. Vai Jūs negribat būt bagāts, vismaz dzīvot pārticis?

Brauciet tūdaļ uz Parīzi! Tur nonākot, ejiet uz grāfa Monte- Kristo namu, ieeja no E1 izejas laukiem 30, un Jūs atradīsit pie viņa Jūsu dēlu no marķīzes Korsināri, kurš Jums tika nolaupīts piecu gadu vecumā. Šis dēls saucas Andrea Kavalkanti. Lai jūs nevarētu šaubīties par maniem labiem nolūkiem, tad pielieku šeit klāt:

1)           vekseli par diviem tūkstošiem četriem simtiem liru Toskānas naudā, kuras Jums izmaksās Goci banka Florencē;

2)             vēstuli grāfam Monte-Kristo Parīzē, no kura Jūs saņemsit četrdesmit astoņus tūkstošus liru. Pie grāfa Jums jāierodas 26. jūnijā pulkstens septiņos vakarā.

Abats Buzoni

—    Tātad viss ir pareizi, — teica Andrea.

—    Kā? Kā ir pareizi? Ko jūs gribat ar to sacīt? — jautāja majors.

—    Es saku, ka es esmu saņēmis puslīdz vienāda satura vēstuli.

—    Jūs? — jautāja majors.

—    Jā, es.

—    No abata Buzoni?

—    Nē, — atteica Andrea.

—    No kā tad?

—            No kāda angļa, lorda Vilmora, kurš mēdz saukties par jūras brau cēju Sindbadu.

—             Un kuru jūs tikpat maz pazīstat kā es abatu Buzoni? — jautāja majors.

—    Tā ir gan, bet vienā ziņā es esmu pārāks par jums.

—    Vai jūs viņu esat redzējis?

—    Jā, vienu reizi.

—    Un kur? — jautāja majors.

—    Ā, tas jau tieši ir tas, ko es nevaru jums teikt. Tad jūs zinātu tikpat daudz kā es. Kam tas ir vajadzīgs?

—    Un kas tanī vēstulē ir sacīts? — atkal jautāja majors.

—    Še, palasieties! — teica Andrea un pasniedza viņam kādu vēstuli.

„Jūs esat nabags," tur bija rakstīts, „bēdīga nākotne gaida Jūs; vai Jūs

gribat, ka Jums būtu pazīstams vārds, ka Jūs būtu brīvs un bagāts?"

—    Vai, velns! — iesaucās Andrea. — Ko tur vēl ilgi gaidīsi? Zināms, gribu! — un viņš apgriezās riņķī apkārt uz papēža.

„Iesēdieties pasta ratos, kurus atradīsit Nicā pie Dženovas vārtiem! Brauciet pār Turīnu, Šamberī un Bovazīno tiltu! Jūnija 26. dienā pilkst. 7 vakarā lieciet pieteikties grāfam Monte-Kristo Elizejas laukos 30 un apprasieties pēc sava tēva! Jūs esat marķīza Bartolomeo Kavalkanti un marķīzes Olivas Korsināri dēls, kā pierāda papīri, kurus Jums nodos grāfs un kuru pamata Jūs varēsiet uzstāties Parīzes smalkākās aprindās. Ik gadus rente, 50000 liru liela, dos Jums iespēju dzīvot pa savai kārtai. Šeit klāt pielikts vekselis par 5000 liru, kuri saņemami pie Fereia kunga, baņķiera Nicā, un vēstule grāfam Monte-Kristo, kurā es viņam uzdodu par Jums gādāt.

Sindbads, jūras braucējs."

—    Hm! — noteica majors. — Tas ir ļoti jauki!

—    Ko? Vai ne!?

—    Vai jūs esat grāfu jau redzējis?

—    Es nupat nāku no viņa.

—    Un viņš visu to apstiprina?

—    Visu līdz pēdējam, — teica Andrea.

—    Vai jūs par visu to tiekat gudrs?

—    Nudien ne.

—    Viens te tiek krāpts.

—    Bet visādā ziņā neviens no mums abiem.

—    Nē, tas gan ne.

—    Nu, tad tas mums var būt vienalga. Vai ne tā?

—    Gluži pareizi, to es arī gribēju teikt. Vedīsim visu līdz galam, bet būsim uzmanīgi.

—    Labi, jūs redzēsit, ka es esmu cienīgs būt jūsu partneris.

—    Par to es ne acumirkli neesmu šaubījies, mans mīļais tēv.

—    Jūs man darāt godu, mans dēls!

Šai mirklī parādījās Monte-Kristo, lai ienāktu zālē. Kad viņi dzirdēja grāfu nākam, abi žigli apkampās; tā Monte-Kristo viņus atrada.

—    Nu, marķīza kungs, — teica Monte-Kristo, — jūs, kā es redzu, esat atradis dēlu, kas ir jums pa prātam.

—    Ak, grāfa kungs, es vai priekā slāpstu!

—    Un jūs, jaunais cilvēk?

—    Ak, grāfa kungs, laime mani gluži apreibina!

—    Laimīgais tēvs! Laimīgais dēls!' — teica Monte-Kristo.

—     Tikai viens apstāklis mani skumdina, ka es esmu spiests tik drīz atkal atstāt Parīzi, — teica majors.

—     Ak, mīļais sinjor Kavalkanti, — atteica grāfs, — ceru, ka neaizbrauksit, pirms būšu jūs iepazīstinājis ar dažiem saviem draugiem?

—    Kā vēlaties, grāfa kungs, — atbildēja majors.

—    Nu, jaunais cilvēk, — teica grāfs, — sūdziet savus grēkus!

—    Kam? — jautāja Andrea.

—    Nu, savam tēvam. Pastāstiet viņam, kā ir ar jūsu finansēm!

—    Ā, — teica Andrea, — jūs aizskarat visvārīgāko vietu, grāfa kungs.

—    Vai dzirdat, majora kungs? — teica Monte-Kristo.

—    Bez šaubām, es dzirdu, — teica majors.

—    Bet vai jūs arī saprotat?

—    Ā, pilnīgi, pilnīgi.

—    Viņš teic, ka viņam vajagot naudu, tam mīļotajam dēlam! — sacīja Monte-Kristo.

—    Ko tad lai es tur daru? — atcirta majors.

—    Nu, ko tad citu, jums jādod nauda, — teica grāfs.

—    Man? — izbrīnījies iesaucās krietnais tēvs.

—    Jā, jums!

Monte-Kristo nostājās starp abiem.

—     Še ņemiet! — viņš teica Andrea, viņam iedodams paciņu bankas zīmju.

—    Kas tas ir? — jautāja Andrea.

—    Tā ir jūsu tēva atbilde.

—    Mana tēva?

—    Nu jā. Jūs viņam nupat atzināties, ka jums vajagot naudu, — teica Monte-Kristo.

—    Jā, bet nu?..

—   Nu, labi, viņš man ir uzdevis jums to iedot.

—    Uz manas rentes rēķina? — jautāja Andrea.

—   Nē, jums, lai iekārtotos.

—   Ak, tavu mīļu tēvu! — iesaucās Andrea.

—    Klusu! — atgādināja viņam Monte-Kristo. — Jūs taču redzat, ka viņš negrib, ka es viņu saucu par devēju.

—   Es protu cienīt šādu smalkjūtību, — atteica Andrea, iebāzdams bankas zīmes kabatā.

—   Labi, — teica Monte-Kristo, — tagad ejiet, mani kungi!

—    Un kad mums būs gods atkal redzēt grāfa kungu? — iejautājās majors Kavalkanti.

—   Ak jā, kad mums būs gods? - jautāja arī Andrea.

—   Sestdien, kad jums tā patīk… jā… atcerieties labi… sestdien. Tad es savā villā Oteilā esmu vairākas personas ielūdzis uz dineju, citu vidū arī baņķieri baronu Danglāru, jūru baņķieri; tam es jūs stādīšu priekšā, lai viņš zinātu, ka jums var izmaksāt naudu. Oteilā, Fontēnas ielā 30, sestdien.

—    Vai jānāk parādes uniformā? - paklusi iejautājās vecais majors.

—   Kā tad: lielā uniformā, Goda Krusts pie krūtīm, īsās biksēs un zeķēs.

—    Un es? — jautāja arī Andrea.

—    Ak jūs — ļoti vienkārši: melni pantaloni, lakas zābaki, balta veste, melni vai zili svārki, gara kravate. Jo vienkāršāks būs jūsu uzvalks, jo labāku iespaidu jūs atstāsit, jo jūs esat pazīstams kā bagātnieka dēls. Ja jūs pērkat zirgus, tad ņemiet no Devedeja, un, ja gribat iegādāties faetonu braukšanai, ejiet pie Batistena!

—   Ap kuru stundu mēs varam ierasties? — jautāja jaunais cilvēks.

—   Ap pulkstens pusseptiņiem.

—    Labi, mēs noteikti ieradīsimies, — teica majors, paņemdams savu cepuri.

Abi Kavalkanti sveicināja grāfu un aizgāja.

Monte-Kristo piegāja pie loga un redzēja viņus roku rokā ejam pa pagalmu.

—            Tiešām, — viņš teica, - tie ir divi velna blēži! Žēl, ka viņi tiešām nav tēvs un dēls!

Tad viņš iesaucās pēc dažu acumirkļu drūmām pārdomām.

—    Un nu pie Moreļiem! Es domāju, ka mani riebums sagrauž vēl vairāk nekā ienaids.

XIX

Dārzs

Maksimiliāns Morelis savā augļu dārzā blakus Vilfora parkam gaidīja jau labu laiku un aizvien palūkojās caur dēļu sienu un klausījās, vai smiltis nečirkst zem āda kurpītēm. Pēdīgi viņš izdzirda soļu skaņas un drīz ieraudzīja divas ēnas. Valentīna nebija viena, viņai līdzās gāja Eiženija Danglāra jaunkundze. Ar mīloša cilvēka smalko taktu Maksimiliāns uzminēja, ka Valentīnu ir aizkavējuši viesi un nu bija nākusi viņam rādīt, kāds kavēklis gadījies. No savas pavadones nepamanīta, Valentīna bija arī paspējusi uzmest Maksimiliānam skatienu, kuru viņš iztulkoja tā:

«Pacieties, draugs, es citādi nevaru."

Maksimiliāns arī cietās un kavēja sev laiku, salīdzinādams abas tik nevienādās meitenes: šo maigo gaišmati ar dziļo skatienu un no neizsakāmām rūpēm saliekto stāvu, kas atgādināja sēru vītolu, un blakus šo tumšmati ar lepnajām acīm un slaiko augumu; viņš, protams, deva priekšroku savai gaišmatei.

Beigās meitenes aizgāja, un drīz pēc tam atkal parādījās Valentīna, šoreiz viena pati; viņa nāca lēni un vispirms atsēdās uz kāda sola, no kurienes lūkojās visapkārt, vai kāds ziņkārīgs skatiens viņai neseko. Tikai tad viņa pienāca pie sētas.

—    Sveika, Valentīni — teica kāda balss.

—    Sveiks, Maksimiliān! Es liku jums gaidīt, bet jūs pats redzējāt, kas mani aizkavēja nākt.

—     Jā, es pazinu Danglāra jaunkundzi, bet es nedomāju, ka jūs esat tādas draudzenes; jūs tērzējāt tik sirnīgi kā divas pansijas biedrenes, kas viena otrai izkrata savus sirds noslēpumus.

—    Nē, draudzens mēs neesam, bet viņa man tiešām atzinās, ka viņai esot pretīgas precības ar Morserfa kungu, kuru vecāki viņai nodomājuši; un es tad no savas puses arī atzinu, ka es uzskatu par nelaimi precēt d'Epinē kungu. Es runāju par to, kuru nemīlu, un domāju pat to, kuru mīlu…

—    Mīļā Valentīna! — iesaucās Maksimiliāns. — Cik jūs aizvien esat laba, un jums ir tas, kas trūkst Danglāra jaunkundzei un kas viņai nekad nebūs: tas ir neizskaidrojamais maigums, kas sievietei ir tas pats, kas puķēm smarža, augļiem — aromāts; jo nav pietiekami, ka puķes un augļi būtu skaisti no izskata.

—    Tā ir jūsu mīlestība, kas jums liek tā domāt, Maksimiliān.

—    Nē, Valentīna, nē. Lūk, es redzēju jūs kopā ar Danglāra jaunkundzi, un, kaut gan es pilnīgi atzīstu viņas skaistumu, tomēr es nesaprastu, kā viņā kāds varētu iemīlēties.

—    Nu ja, viņa man teica, ka viņa nevienu nemīlot, ka viņai riebjoties precēšanās, ka viņas lielākais prieks būtu vest brīvu, neatkarīgu dzīvi un ka viņa gandrīz vai varētu vēlēties, lai viņas tēvs zaudē savu mantu, lai viņa varētu tikt par mākslinieci kā viņas draudzene Luīza d'Armili, — bet labāk runāsim paši par sevi, mums ir tikai desmit minūtes laika.

—     Ak, mans Dievs! — izbijies iesaucās Maksimiliāns, — kas tad ir noticis, Valentīna, ka jums tik drīz mani atkal jāatstāj? Šīs piecas minūtes, kurās es jūs varu uzlūkot, klausīties jūsu mīļo balsi, nu man ir vienīgā alga par visu ilgo gaidīšanu un ilgošanos.

—    Es pati nezinu, Maksimiliān, kas noticis, Vilfora kundze likusi mani lūgt aiziet pie viņas uz kādu pārrunu, kas attiecoties uz daļu no manas mantības… Ak, mans Dievs, lai viņi taču ņem šo mantību, es esmu diezgan bagāta arī ir bez tās, bet, kad viņi man to atņēmuši, lai tad ļauj man brīvību un liek mieru; jūs mani, mīļais Maksimiliān, nemīlēsiet mazāk, kaut es arī būtu nabaga.

—    Ak, aizvien, aizvien es jūs mīlēšu, kas man cits vajadzīgs, ka tikai mana Valentīna būtu pie manis! Ka tikai to neviens man nevarētu atņemt! Bet kas tās par pārrunām? Vai jūs nebaidāties, Valentīna, ka tās varētu attiekties uz jūsu precībām?

—    Tā es nedomāju.

—     Tomēr, klausieties, Valentīna, un nebaidieties, jo, kamēr es būšu dzīvs, nevienai citai nepiederēšu.

—    Jūs domājat mani ar to mierināt, Maksimiliān?

—     Piedodiet! Jums taisnība. Es esmu ārprātīgs. Nu, labi! Es gribēju sacīt, ka nupat iepazinos ar Albēru de Morserfu.

—    Nu, un?..

—    Un Franss ir viņa draugs, kā jūs zināt.

—   Jā, nu-u?

—     Nu, viņš dabūjis no Fransa vēstuli, kurā tas sakās drīzi pārbraukt mājās uz Parīzi.

Valentīna nobāla un atspiedās pret sētmali.

—     Ak, mans Dievs! — viņa teica. — Kad tā būtu! Bet nē, tad uzaicinājums nebūtu nācis no Vilfora kundzes.

—    Kāpēc?

—    Kāpēc… es nevaru to skaidri pateikt… bet man liekas, ka Vilfora kundze, tieši nepretodamās šim precībām, tomēr netur uz tām labu prātu.

—    Ak, Valentīna, es domāju, es vēlreiz sākšu Vilfora kundzi gandrīz vai dievināt.

—    Nē, nē, nepārsteidzieties ar to, Maksimiliān! — teica Valentīna, skumīgi smaidīdama.

—     Nu, kad viņai šīs precības nav pa prātam un viņai varbūt izdotos tās izjaukt, vai tad nevarētu viņu ieinteresēt uz citām precībām?

—    Nē, tas nav cerams, — atteica Valentīna, — ne viens vai otrs vīrs Vilfora kundzei ir pretīgs, bet pašas precības.

—   Kā tā — precības? Kad viņa tā nicina laulības dzīvi, kāpēc tad viņa pati precējās?

—     Jūs mani nesaprotat, Maksimiliān, klausieties: pirms gada izsacīju vēlēšanos iet klosterī; viņa šādu manu priekšlikumu uzņēma ar prieku, kaut gan goda pēc nožēloja un raudzīja mani atrunāt; pat mans tēvs, man liekas, paklausot viņas pierunāšanai, bija ar mieru ar manu priekšlikumu. Tikai mans vectēvs atturēja mani. Jūs neticēsit, Maksimiliān, cik daudz uguns ir šinīs sirmgalvja acīs, kurš tikai mani visā pasaulē mīlē un, lai Dievs man piedod, ja tā nav taisnība, — kurš arī no manis vienas pašas tiek mīlēts. Kad jūs zinātu, kā viņš mani uzlūkoja, kad dabūja zināt par manu nodomu, kāds pārmetums bija viņa skatienā un asarās, kas lēni ritēja pār viņa nedzīvajiem vaigiem, bez žēlabām, bez nopūtām! Ak, Maksimiliān, tad es sajutu tā kā sirdsapziņas pamošanos; es nometos ceļos pie viņa kājām un saucu: „Piedod, piedod, manu tēv! Lai ar mani dara, ko grib, es jūs nekad neatstāšu!" Tad viņš pacēla acis pret debesīm. Maksimiliān, man vēl daudz nāksies ciest… bet šis mana nabaga vecā vectēva skatiens ir mani jau iepriekš par visu atalgojis.

—    Mīļā Valentīna, jūs esat eņģelis, un es tiešām nezinu, ar ko es esmu to pelnījis, kad, pa labi un kreisi kapādams beduīnu galvas, esmu ieguvis jūsu skaisto sirdi. Bet sakiet man taču, Valentīna, — kāda interese Vilfora kundzei, ka jūs paliktu neprecēta?

—     Vai es jums neteicu nupat, Maksimiliān, ka esmu bagāta, ļoti bagāta? Man no mātes puses ir gandrīz vai 50000 liru gada ienākumu; mans vectēvs un vecmāte, marķīzs un marķīze Senmerāni, atstās man tikpat daudz, Nuartjē kungs izrāda nodomu iecelt mani par savu vienīgo mantinieci. Tātad, protams, mans pusbrālis Eduārs, kuram no savas mātes puses nav sagaidāms nekāds mantojums, salīdzinot ar mani, ir nabags. Kad es nu palieku mūķene, tad visa mana manta nonāktu atpakaļ manam tēvam un no tā atkal visa dēlam Eduāram.

—    Ak, cik savāda ir šī mantkārība tik skaistai, jaunai sievai!

—       Apdomājiet, Maksimiliān, ka viņa to dara nevis sevis, bet gan sava dēla dēļ,un ka tāpēc tas, ko jūs viņai pārmetat kā noziegumu, no mātes mīlestības viedokļa ir gandrīz vai nopelns un tikums.

—       Bet kā būtu, Valentīna, ja jūs atsacītos no šis mantas vienas daļas par labu savam pusbrālim?

—       Kā lai es iedrošinos to piedāvāt sievietei, kura pastāvīgi runā par savu nesavtību un par mantas nicināšanu?

—       Valentīna, — teica Maksimiliāns pēc starpbrīža, — mana mīlestība man no paša sākuma ir bijusi svēta, un es to kā svētu esmu apsedzis ar godbijības plīvuru un ieslēdzis savas sirds dziļumos. Neviena dzīva dvēsele pasaulē, arī mana māsa, nekā nezina par šo mīlestību. Vai tomēr, Valentīna, jūs neatļautu man kādam draugam par viņu minēt?

Valentīna nodrebēja.

—       Kādam draugam? — viņa teica. — Ak, mans Dievs, Maksimiliān, mani drebuļi pārņem, kad dzirdu jūs tā runājam! Draugam! Un kas ir šis draugs?

—      Klausieties, Valentīna, vai jūs jebkad esat sajutusi pret kādu cilvēku tās simpātijas, kas jūs no pirmā acumirkļa velk pie viņa, tā kā jums liekas, it kā jūs viņu jau sen pazītu, un jūs jautājat pali sev, kur un kad jūs viņu esat redzējusi, un beigās iedomājaties, ka tas varbūt bijis kādā citā pasaulē un šī simpātija ir tikai atmiņa no viņpasaules?

—    Jā.

—       Nu, labi! To es pirmo reizi sajutu tad, kad redzēju kādu ārkārtējo vīru.

—    Ārkārtēju vīru?

—    Jā.

—    Kuru jūs tātad jau sen pazīstat?

—    Tikai astoņas vai desmit dienas.

—      Un vīru, kuru jūs pazīstat tikai astoņas vai desmit dienas, jūs saucat par savu draugu? Ak, Maksimiliān, es domāju, ka jūs vairāk skopojaties ar drauga vārdu!

—       Jums, ar prātu domājot, taisnība, Valentīna, bet sakiet, ko gribat, nekas mani nevarēs atraut no šīs instinktam līdzīgās sajūtas. Es domāju, ka šim vīram pie visa, kas man vēl labs nākamībā gadīsies, būs daļa; viņa dziļais skatiens liekas manu likteni caurskatām, viņa varenā roka to vadām.

—    Tātad viņš ir kāds pareģis! — Valentīna teica smiedamās.

—    Tiešām, es bieži tā domāju… bet labā nozīmē.

—   Ak, — Valentīna atbildēja skumjīgi, — iepazīstiniet tad mani arī ar šo vīru, lai viņš man pasaka, vai mīlestība man atmaksās par visu to, ko esmu cietusi, un kas man vēl būs jācieš!

—    Mana nabaga draudzene! Bet jūs jau viņu pazīstat; viņš ir tas, kas jūsu pamātei un jūsu mazajam pusbrālim glābis dzīvību.

—   Grāfs Monte-Kristo?

—   Jā.

—    Ā, — iesaucās Valentīna, — tas nekad nevar būt mans draugs! Viņš ir pārāk labs draugs manai pamātei.

—   Grāfs draugs jūsu pamātei? Tā mans instinkts mani nevar vilt, jūs laikam maldāties, Valentīna.

—   Ak, ja jūs zinātu, Maksimiliān! — teica Valentīna. — Nav jau vairs Eduārs tas, kas valda mūsu mājās, bet grāfs. Viņu Vilfora kundze visādi uzmeklē, viņu cienī kā visas cilvēcisko zināšanu sakopojumu. Viņš tiek apbrīnots, vai dzirdat? Mana tēva apbrīnots, kurš apgalvo, ka nekad nav dzirdējis augstākas idejas izrunājam ar lielāki pārliecības spēku; viņu dievina mazais Eduārs, kurš, neskatoties uz bailēm no grāfa lielajām, melnajām acīm, viņam tūdaļ skrien pretim, tiklīdz tas parādās, un atver viņa rokas, kurās aizvien atrod kādu apbrīnojamu spēļu lietiņu; grāfs Monte- Kristo nav šeit ciemos pie mana tēva vai manas pamātes, nē, viņš šeit ir savās mājas, viņš šeit pavēl.

—    Nu, labi, mīļā Valentīna, kad tā viss pie jums ir grozījies, tad jau jūs arī drīz manīsit viņa klātbūtnes iespaidu… Šim vīram tiešām, liekas, esot vara valdīt pār notikumiem, lietām un cilvēkiem. Es nekad neesmu redzējis vienkāršāku gaumi kopā ar tik lielu greznību. Viņa smaids, kad viņš mani uzlūko, ir tik salds, ka es aizmirstu, ka citi to atrod par rūgtu. Sakiet, Valentīna, — vai viņš jums tā ir uzsmaidījis? Tad jūs būsit laimīga.

—    Man? — teica jaunā meitene. — Ak, mans Dievs, Maksimiliān! Viņš pat neuzlūko manis vai aizgriež savu skatienu-projām no manis. Ā, viņš nav augstsirdīgs! Vai arī viņam trūkst tā dziļā skatiena, kas ieskatās sirdīs, jo citādi viņš būtu redzējis, ka es esmu nelaimīga un atstāta, viena šinī lielajā namā. Tad viņš to iespaidu, kāds viņam ir, būtu izmantojis, mani apsargājot, un, ja jau viņš izrāda saules lomu, kā pats sakāt, būtu manu sirdi sildījis ar vienu no saviem stariem. Jūs domājat, ka viņš jūs mīl, Maksimiliān? Kā jūs to zināt? Lielam, garam virsniekam, sešu pēdu augumā kā jūs, ar garām ūsām un lielu zobenu pie sāniem, tādam katrs rāda laipnu vaigu, bet raudošu, atstātu meiteni, to katrs domā tikai samīt kājām.

—   Ak, Valentīna, jūs maldāties, es zvēru jums!

—   Ja būtu citādi, Maksimiliān, viņš, kas, kā liekas, grib ienākt mūsu namā, ar mani citādi apietos; bet viņš mani redz, nelaimīgo, neievēroto, uzskata, ka es viņam nekādā ziņā nevaru noderēt, un liekas mani nemaz neredzam. Un, kas zina, vai viņš, lai pielabinātos Vilfora kundzei un viņas dēlam, mani vēl nesāks vajāt? Taisnību sakot, Maksimiliān, es neesmu būt- ne, kas pelnītu, ka mani bez iemesla nicina; to jūs man esat teicis. Ak, piedodiet, — turpināja meitene, pamanīdama, kādu iespaidu viņas vārdi atstājuši uz Maksimiliānu, — esmu ļauna un saku jums par to vīru vārdus, kurus nemaz nezināju mītam manā sirdī. Lūk, es jau nemaz nenoliedzu, ka ir viņam tāds iespaids, par kādu jūs runājat, un ka tas pat uz mani attiecas, bet, kad viņš izmanto savu iespaidu, tad tas ir man kaitīgi.

—   Varbūt, Valentīna, — nopūzdamies teica Morelis, — nerunāsim par to vairāk. Es viņam nekā nesacīšu.

—   Ak, mans draugs! — teica Valentīna. — Redzu, ka es jūs apbēdinu. Ak, kaut es varētu satvert jūsu roku un lūgt no jums piedošanu! Bet es jau arī vairāk nekā neprasu, tikai, lai jūs mani pārliecinātu, ka jums ir taisnība. Ko tad šis grāfs Monte-Kristo jūsu labā ir darījis?

—    Ak, kā lai jums to saku, Valentīna? Nekā redzama; manas simpātijas viņam arī dibinās tikai uz instinktu un ne uz prāta pierādījumiem. Vai saule ir manis labā ko darījusi? Nē, tā mani silda, un tās gaismu es redzu, tas ir viss. Vai šī, vai tā smarža ir man ko labu darījusi? Nē, tā spirdzina un līksmina manus prātus, nekā cita es nevaru teikt, tāpēc es mīlu šo smaržu. Mana draudzība viņam ir tikpat noslēpumaina kā viņa draudzība man. Es atrodu saskaņu viņa vienkāršākajos darbos, viņa slepenākās domās ar maniem darbiem un domām. Jūs smiesities par mani, Valentīna, bet, kopš es pazīstu šo vīru, man ir neprātīga ideja, it kā viss labs man nāktu no viņa. Jūs teiksit, ka trīsdesmit gadus esmu dzīvojis un izticis bez šā apsargātāja, vai ne? Un tomēr paklausieties vienu piemēru. Viņš mani šosestdien ielūdza pusdienās; tas nav nekas sevišķs, ievērojot mūsu draudzību, vai ne? Nu, labi! Ko es vēlāk dabūju dzirdēt? Jūsu vecāki arī ir ielūgti. Es ar viņiem iepazīšos, un, kas zina, kas viss var iznākt no šīs sastapšanās? Tie visi ir acīmredzot ļoti vienkārši apstākļi, bet es tajos redzu kaut ko, par ko brīnos; es smeļu no viņiem cerību, par kuru pats brīnos. Es domāju, ka grāfs, šis dīvainais vīrs, kas visu uzmin, grib mani savest kopā ar Vilfora kungu un kundzi, un reizēm es esmu pētījis viņa acīs, vai viņš tikai nezina par mūsu mīlestību.

—   Mans mīļais draugs, — atteica Valentīna, — man jūs jāuzskata par gaišreģi. Kā? Jūs šeit redzat vairāk nekā tikai gadījumu? Pārdomājiet taču! Mans tēvs, kurš nekad neiziet, Vilfora kundzei vismaz reizes desmit atteicis pieņemt šo ielūgumu, kamēr viņa degtin deg nepacietības redzēt šā šā naboba namu un nolūkoties viņā kā saimniekā, un beigās ar lielām pūlēm pierunāja tēvu, lai tas viņu pavadītu. Nē, nē, ticiet man, Maksimiliān, man šinī pasaulē cerams atbalsts tikai no mana nabaga vectēva — pa pusei miroņa, un no manas mātes, kura ir tikai ēna.

—   Es jūtu, ka jums ir taisnība, Valentīna, un ka prāts ir jūsu pusē, — teica Maksimiliāns, — bet jūsu maigā balss, kurai citkārt ir tik liels iespaids uz mani, šodien mani nepārliecina.

—    Tikpat maz kā jūsu balss mani, — atteica Valentīna, — un man jāatzīstas, ja jums nav cita piemēra…

—    Man ir vēl viens, — vilcinādamies teica Maksimiliāns. — Bet tiešām, man pašam jāatzīstas, ka tas pierāda vēl mazāk nekā pirmais.

—   Jo ļaunāk jums, — smiedamās atteica Valentīna.

—    Un tomēr tas man nav mazāk pārliecinošs un noteicošs, — turpināja Morelis. — Es esmu pilnīgi iedvesmu un jūtu cilvēks un pēc desmit gadiem karadienestā ne vienreiz vien pateicos par savu dzīvību tikai kādam no iekšējiem zibens stariem, kuri man apzīmēja, kur man jāstāv, kas man jādara, lai nāves lode paietu garām… Nu, paskaties tur caur dēļiem, — pie koka piesiets jaunais zirgs, uz kura es šodien atjāju.

—    Ak, kas par skaistu lopiņu! — iesaucās Valentīna. — Kāpēc jūs viņu nepievedat tuvāk pie sētmalas, es viņu noglaudītu, uzrunātu viņu.

—   Tas tiešām ir stalts un dārgs lopiņš, — teica Maksimiliāns. — Nu, labi! Jūs zināt, ka mana manta nav liela, Valentīna un ka es esmu tas, ko sauc par prātīgu vīru. Es prasīju par zirga cenu: 4500 franku. Man vajadzēja atteikties, un bēdīgs es atstāju zirgu tirgotāju, jo zirgs mani mīļi uzlūkoja un ar galvu pie manis glaudās. Tai pašā vakarā es uzaicināju dažus draugus pie sevis: Šato-Reno, Debrē un vēl piecus sešus, kurus jūs esat tik laimīga nepazīt. Lika priekšā spēlēt kārtis. Es nekad nespēlēju, jo neesmu diezgan bagāts, bet, tā kā es biju saimnieks, man neatlika nekas cits kā likt atnest kārtis. Kad mēs spēlējām, ienāca arī grāfs un sēdās līdzi spēlēt. Es vinnēju, vinnēju, un, kad mēs abi šķīrāmies, man bija pieci tūkstoši franku. Es nevarēju atturēties nepaņēmis kabrioletu un neaizbraucis pie zirgu tirgotāja. Kā drudzī es zvanīju. Tas, kas man atvēra durvis, laikam mani noturēja par traku, es metos uz stalli, un — tavu laimi! Medeja tur mierīgi stāvēja un ēda auzas. Es satvēru sedlus, pats uzliku tos zirgam, paņēmu pavadu, atdevu tirgotājam četrus'tūkstošus piecus simtus franku un lēcu zirgam mugurā. Kā zibens Medeja aizaulekšoja, un visu nakti es jāju apkārt pa Elizejas laukiem. Man parādījās, it kā grāfa istabās vēl degtu uguns, man pat likās, it kā es manītu viņa ēnu aiz loga priekškariem. Tagad, Valentīna, es gribētu vai zvērēt, ka grāfs ir zinājis, ka es vēlos dabūt šo zirgu, un pats ar nodomu paspēlēja, lai es to varētu sev nopirkt.

—     Mans labais Maksimiliān, — teica Valentīna. — Jūs tiešām esat pārāk fantastisks… Jūs mani ilgi nemīlēsit… Vīru, tik iedvesmu pilnu, tik poētisku, nevar tik ilgi saistīt ar tik vienmuļīgu mīlestību kā mūsējā… Bet, mans Dievs, mani jau sauc… vai dzirdat?

—   Ak, Valentīna! — teica Maksimiliāns. — Pasniedziet man savu mazāko pirkstiņu, lai es varētu to noskūpstīt!

—   Maksimiliān, mēs bijām norunājuši, ka būsim viens otram tikai divas balsis, divas ēnas!

—    Kā jūs pavēlat, Valentīna.

—   Vai tas jūs aplaimos, kad es darīšu to, ko jūs vēlaties?

—   Ak jā!

Valentīna pakāpās uz sola un izsprauca caur sienas starpām ne vien mazo pirkstiņu, bet visu. Maksimiliāns priekā iesaucās, satvēra pasniegto roku un spieda to pie savām lūpām; bet tūdaļ arī mazā rociņa izslīdēja no viņa rokām, un Maksimiliāns redzēja meiteni strauji aizskrejam.

SATURS

GRĀFS MONTĒ - KRISTO

PIRMĀ GRĀMATA

PIRMĀ DAĻA

Marseļā 5

II Tēvs un dēls 12

III                 Katalānās 16

IV                Sazvērestība 23 V Karaliskā prokurora palīgs 37

VI                 Nopratināšana 42

VII                  Ifas pils 50 VIII Saderināšanās vakars 59

IX Kabinets Tileriju pilī 64

X Korsikas velns 70

XI Tēvs un dēls 77

XII Simts dienas 82

XIII                  Traks arestants un ārprātīgs arestants 89

XIV                 34. un 17. numurs 98 XV Mācītais itālietis 108

XVI                   Abata kamera 117

XVII                   Manta 134 XVIII Trešā lēkme 145

XIX Ifas pils kapsēta 153

XX Tibulenas sala 158

OTRĀ DAĻA

IKontrabandisti

IIMonte-Kristo sala

IIIManta tiek atrasta

IVAzīstamais

VViesnica „Gāras tilts"

VIKadrusa stāsts

VIICietuma reģistri

VIIIMoreļa veikals

IXPiektais septembris

XJūras braucējs Sindbads

XIPiedzīvojums Romā

XII„Mazzolato"

XIIIKarnevāls

XIVSansebastjāna katakombās

XVNorunāta satikšanās

TREŠĀ DAĻA

ISagaidīšana

IIBrokastis

IIIPriekšā stādīšana

IVBertučio

VNams Oteilas priekšpilsētā

VIVendeta

VIINoziegums

VIIINeaprobežots kredīts

IXĀbolaini

XIdeoloģija

XIHaide

XIIMoreļa ģimene

XIIIPirams un Tisbe

XIVMācība par indēm

XV„Velns Roberts"

XVIKursa maiņa

XVIIMajors Kavalkanti

XVIIIAndre Kavalkanti

XIXDārzs

Content

Dimā (tēvs) Aleksandrs Grāfs Monte-Kristo-1daļa

PIRMĀ DAĻA

I Marseļā

II TĒvs un dēls

III Katalanās

IV Sazvērestība

V Karaliska prokurora palīgs

VI Nopratināšana

VII Ifas pils

VIII Saderināšanas vakars

IX Kabinets Tileriju pili

X Korsikas velns

XI Tēvs un dēls

XII Simts dienas

XIII Traks arestants un ārprātīgs arestants

XIV 34. un 17. numurs

XV Mācītais itālietis

XVI Abata kamera

XVII Manta

XVIII Treša lekme

XIX Ifas pils kapsēta

XX Tibulenas sala

OTRĀ DAĻA

I Kontrabandisti

II Monte-Kristo sala

III Manta tiek atrasta

IV Nepazīstamais

V Viesnīca „Gāras tilts"

VI Kadrusa stāsts

VII Cietuma reģistri

VIII Moreļa veikals

IX Piektais septembris

X Sinbads, jūras braucējs"

X Juras braucējs Sindbads

XI Piedzīvojums Romā

XII Mazzolato"

XIII Karnevāls

XIV Sansebastjāna katakombas

XV Norunāta satikšanās

TREŠĀ DAĻA

I Sagaidīšana

II Brokastis

III Priekšā stādīšana

IV Bertučio

V Nams Oteilas priekšpilsētā

VI Vendeta

VIII Neaprobežots kredīts

IX Ābolaini

X Ideoloģija

XI Haide

XII Moreļa ģimene

XIII Pirams un Tisbe

XIV Mācība par indēm

XV Velns Roberts"

XVI Kursa maiņa

XVII Majors Kavalkanti

XVIII Andre Kavalkanti

XIX Dārzs

SATURS